
Cuvânt înainte 


ipărirea unei noi ediţii a manualului de Teologie Dogmatică pentru Seminariile Teo- 

logice, alcătuit de preoţii profesori clujeni Isidor Todoran și loan Zăgrean, necesită 
unele explicaţii și lămuriri, pentru a înțelege mai bine autoritatea, greutatea și actuali- 
tatea lui, și de aici și necesitatea reeditării. 

1. Manualul acesta, așa cum o spun înșiși autorii în prefață, a fost întocmit pentru 
uzul Seminariilor Teologice din Patriarhia Română, din încredințarea Sfintei Patriar- 
hii dată nouă prin adresa nr. 2772 din 28 martie 1985. Deci n-a fost o iniţiativă strict 
particulară, ci o însărcinare oficială din partea celui mai înalt for bisericesc, avându-se 
în vedere autoritatea și experiența didactică bogată a autorilor, sau cum o mărturisesc 
autorii înșiși: „avem convingerea că în lucrarea noastră ne-a ajutat mult experiența pe care 
ambii autori au câștigat-o în decursul mai multor decenii de predare a studiului Dogmaticii, 
fie în Institutul Teologic Universitar, fie în Seminarul Teologic”. Lucrul acesta, pe lângă stă- 
pânirea temeinică a domeniului, e foarte important în redactarea manualelor didac- 
tice, pentru că cine nu are această experienţă și practică didactică îndelungată în pre- 
darea materiei respective, greșește fie coborându-se la un nivel aproape catehetic, fie 
făcând prelegeri universitare care întrec cu mult nivelul de pricepere al elevilor, fie, 
încercând să fie interdisciplinar, expune amestecat de toate. 

2. În același an manualul a fost înaintat Institutului Biblic și de Misiune al Bisericii 
Ortodoxe Române din București spre tipărire, obținând abia în 1988 bunul de tipar din 
partea Departamentului Cultelor, cu unele «tăieturi». Întrucât între timp programa 
analitică pentru Seminariile Teologice, după care au lucrat autorii, a fost îmbunătățită, 
se punea problema punerii de acord a manualului cu aceasta, dar Pr. Isidor Todoran la 
scurt timp a plecat dintre noi, iar Pr. loan Zăgrean se îmbolnăvește. Pe baza referatu- 
lui inspectorului patriarhal pentru învățământul teologic P. C. Arhim. Dr. Casian Cră- 
ciun, Prea Fericitul Patriarh Teoctist decide: „profesorii de specialitate vor completa prele- 
gerile lipsă”, iar prin hotărârea Sfântului Sinod din 12 decembrie 1988 se instituie un 
colectiv de cadre didactice, coordonator fiind Pr. Prof. Dr. loan Ică, care să îmbunătă- 
țească și pună de acord manualul Todoran-Zăgrean cu programa analitică în vigoare. 

În privinţa îmbunătățirii manualului, comisia a fost unanimă că autorii au expus 
materia Dogmaticii ținând cont de normele și exigenţele învățământului teologic semi- 
narial, de fond și formă; deși unele chestiuni au fost tratate inegal, iar unele aspecte 
puteau fi expuse mai nuanţat, totuși toți membrii au fost de părere ca, respectând 
munca depusă de autori, să se completeze numai prelegerile lipsă din actuala programă, 

iar tabla de materii să fie pusă de acord cu aceasta. Având doar un singur exemplar 
manuscris, cu acordul celorlalți membri, în calitate de responsabil coordonator, am pur- 
ces la unele îndreptări posibile în text, alcătuirea prelegerilor lipsă și împărțirea și sub- 
împărțirea în text a întregii materii, ca și tabla de materii conform noii programe. 

3. Desigur, manualul e perfectibil și nu e ultimul cuvânt în materie. El ar putea fi 
acuzat de către unii de scolasticism sau de neabordare duhovnicească a dogmelor, deși 
autorilor le este clară legătura strânsă, dar și distincția între dogmatică și spiritualita- 
tea ortodoxă, asemenea Dogmaticii Sfântului loan Damaschin care se voia a fi mai mo- 
dest o „expunere exactă a credinţei ortodoxe”, rezumând întreagă cugetarea teologico-filo- 
sofică patristică. 

Manualul Todoran-Zăgrean, aşadar, în forma în care se află, cuprinde elemente valo- 
roase de care va trebui să se țină seama la elaborarea altuia nou, elemente care îl fac încă 
de neîntrecut și de nedepășit întru totul, în ciuda unei pretențioase «încercări» recente 
«mai moderne», de abordare a problemelor «la nivel aproape universitar», ale cărei «ori- 
ginalități» nu sunt acoperite de o experiență didactică în predarea disciplinei. 

Manualul Todoran-Zăgrean, pe lângă autoritatea și experiența didactică în materie, 
îndeplinește câteva condiții importante. El ține seama, cum o spun chiar autorii: a) de 
nivelul ridicat de cultură generală al elevilor de astăzi; b) de progresul teologic dog- 
matic realizat în ultimele decenii în teologia românească, consultând aproape tot ceea 
ce s'a scris în domeniu; c) de deschiderile ecumenice actuale ale unor Biserici și confe- 
siuni creștine și de progresele realizate de acestea în înțelegerea dogmelor și d) de apă- 
rarea credinţei ortodoxe față de ofensiva prozelitismului sectant din ultima vreme; e) 
se prezintă la un nivel mai ridicat decât pentru nevoile Seminariilor Teologice, pentru 
ca absolventul de seminar să-l poată folosi, chiar și numai în parte, ca viitor student 
sau ca preot; f) se distinge prin metoda de expunere, prin claritate, concizie și sistema- 
tizare, dat fiind înalta calificare filosofico-teologico-pedagogică a autorilor. 

Epuizarea edițiilor anterioare și solicitarea insistență a uneia noi, arată că manualul 
s'a dovedit a fi util și suntem convinși că el „va aduce multe servicii, fie cât de modeste 
învățământului nostru teologic, precum şi Bisericii noastre”. De altfel el este singurul citat 
în toate programele oficiale privind examenul de admitere la Facultățile de Teologie 
Ortodoxă. 

Arhiepiscopia Clujului, reeditând, cu binecuvântarea Înalt Prea Sfinţitului Părinte 
Arhiepiscop Bartolomeu Anania, manualul de Teologie Dogmatică al profesorilor clu- 
jeni amintiţi, vine nu numai în întâmpinarea solicitărilor elevilor și candidaţilor la exa- 
menul de admitere la Facultatea de Teologie Ortodoxă, dar își exprimă prin aceasta și 
recunoștința pentru întreaga lor activitate, de aproape cinci decenii, în slujba teologiei 
și învățământului teologic românesc. 


PR. PRoF. DR. IOAN ICĂ 


Partea 1 


DOGMATICA GENERALĂ 


Noţiunea, obiectul și importanța 


Teologiei Dogmatice 


(peer (de la cuvintele grecești: Qe6c = Dumnezeu și A6yoc = cuvânt, știință) este 
știința sau cunoștința despre Dumnezeu și lucrările Lui, pe temeiul Revelaţiei 
dumnezeiești, fiind necesară creștinilor pentru mântuire. 

Câmpul teologiei este vast și bogat în conținut, vast și complex fiind obiectul ei, reli- 
gia, ca legătură conștientă și liberă a omului credincios cu Dumnezeu, legătură în care 
se are în vedere întreaga existență a omului, atât interioară, cât și în manifestările ei 
exterioare. Teologia cuprinde astfel, exteriorizându-și conținutul, o parte teoretică, adică 
de doctrină, altă parte de trăire morală și alta de cinstire, de adorare a lui Dumnezeu, 
de cult divin. 

Teologia fiind atât de vastă și complexă, disciplinele ei de cercetare și sistematizare, 
teoretice și practice, sunt mai multe, împărțite obișnuit în patru grupe: discipline 
biblice (Studiul Vechiului și Noului Testament — istorie și exegeză), istorice (Istoria biseri- 
cească, cu subîmpărțirile ei), sistematice (Teologia fundamentală sau Apologetica, Dogma- 
tica, Morala) și practice (Liturgica, Pastorala, Omiletica, Catehetica, Dreptul bisericesc), 
unele dintre acestea având numeroase subdiviziuni. 

Teologia dogmatică, sau simplu Dogmatica, este expunerea sistematică a dogmelor. 
Făcând parte din Teologia sistematică, Dogmatica nu expune dogmele înșirându-le doar, 
ci ordonându-le într'un sistem logic, în legătură organică internă, în jurul unei idei 
centrale, conducătoare, aceea de Dumnezeu existent în Sine, absolut, creator, atot- 
ţiitor, mântuitor și desăvârșitor; iar fiind cunoaștere a dogmelor, ea stă în centrul 
teologiei, având astfel legături strânse cu toate celelalte discipline teologice, întrucât 
adevărul de credință studiat și explicat de Dogmatică — adevăr veșnic, absolut, nes- 
chimbător și mântuitor — formează conținutul esenţial al religiei, conducătoare spre 
mântuire. 

Importanţa Teologiei dogmatice rezultă, pe de o parte, din capacitatea conținutului ei, 
adică a învățăturii creștine, de a da răspuns valabil neobositei năzuinţe creștinești, de a 
cunoaște și pătrunde pe cât este omenește cu putință marile taine ale vieții și ale mor- 
ţii, ale originii și rostului acestora și, dincolo de trebuinţele strict materiale ale pâinii 
celei de toate zilele, necesară și aceasta, dar depășindu-se orizontul strâmt al celor 
văzute și privind, în lumina adevărului dumnezeiesc, spre țelurile cele mai înalte ale 
vieţii. Mântuitorul Însuşi ne spune: „Nu numai cu pâine va trăi omul, ci cu tot cuvântul 

care iese din gura lui Dumnezeu” (Mt 4, 4), căci „cuvintele pe care vi le-am spus sunt duh și 
sunt viață” (In 6, 63). Adevărurile de credință, dogmele, la cei ce au dorință de înain- 
tare pe calea binelui, la cei ce fac din dogme nu numai cunoștințe strict teoretice, ci și 
izvor de norme ale vieții morale superioare, conducătoare la sfințenie, sunt normative 
nu numai pentru cugetare şi credință nelucrătoare, ci și pentru traducerea lor în fapte, 
după modelul desăvârșit care este Hristos, Dumnezeu-Omul sau Omul-Dumnezeu, și 
Care ne spune: „Învăţaţi-vă de la Mine... și veți găsi odihnă sufletelor voastre” (Mt 11, 29). 
Cunoașterea învățăturii de credinţă, cunoașterea lui Dumnezeu, este izvor de viață 
sfântă, continuată cu cea veșnică: , Viața veșnică aceasta este: ca să Te cunoască pe Tine, sin- 
gurul, adevăratul Dumnezeu, și pe lisus Hristos, pe Care L-ai trimis”, zice Mântuitorul către 
Tatăl (In 17, 3), Mântuitorul Care este „Calea, Adevărul și Viaţa” (In 14, 6). 

Pe scurt, învățătura de credință a Bisericii lămurește și apără adevărul dumneze- 
iesc, ferindu-i în același timp de greșeli pe cei ce-l primesc; învățătura cea dreaptă, fără 
a schimba nimic din conţinutul ei, are în vedere progresul spiritual al credincioșilor, 
oferindu-le ajutor de înaintare pe calea desăvârșirii. 

Pe de altă parte, importanța deosebită a Teologiei dogmatice se vădește în complexul 
studiilor teologice, care, după rostul și metodele fiecăruia, cercetează părți sau laturi 
ale vieții religioase creștine, dar totodată, toate presupun ca temei și centru al lor ade- 
vărul credinţei, expus de Dogmatică. Ea, Dogmatica, este astfel punctul central, norma- 
tiv, al întregului sistem teologic, izvorând unitatea teologiei. 

Cele mai strânse și mai apropiate legături le are Dogmatica cu Morala, fapt pentru 
care mai multă vreme ele au fost tratate împreună, întrucât dogmele reprezintă și ele 
obiect al Moralei, deosebirea constând doar din punctul de vedere din care sunt privite 
ele. Dogmatica urmărește expunerea amănunțită și cât mai sistematică a învăţăturii de 
credință, accentuând pe de o parte temeiul ei dumnezeiesc și valoarea ei proprie și 
esenţială, iar pe de altă parte scoțând în lumină legătura logică, rațional unificatoare, 
dintre dogme. Morala însă privește dogmele prin prisma valorii lor pentru viață, ca 
principii ale moralității, însuflețitoare și întăritoare ale credinței, ca și ale celorlalte vir- 
tuţi care se manifestă în fapte bune. De aceea, Sfinții Părinți, până în veacul al IV-lea, 
numeau și învățăturile morale dogme, alături de cele de credinţă, și numai de atunci 
înainte sensul termenului de dogmă se limitează la adevărurile de credință cuprinse în 
Revelație. 

Acestea ne apar ca prime note generale când privim raportul dintre Dogmatică și 
Morală, însă, de fapt, nici Dogmatica nu este știință sau disciplină pur teoretică, abs- 
tractă, nici Morala nu este numai o latură, anume cea de aplicare în viață, a Dogmaticii. 
Căci dogmele, adevărurile dumnezeiești date în vederea mântuirii, și nu simple teorii, 
cuprind în sine, ca element esențial, necesitatea transpunerii lor în viață ca norme de 
urmat, ca principii conducătoare pe calea mântuirii, iar Morala, la rândul ei, nu este 
simplă aplicare a dogmelor, ci și studiu deosebit al moralității, cu toate că marea parte 
a normelor morale sunt cuprinse și ele în Revelația divină, ca voinţă a Tatălui ceresc. 
Mântuitorul zice: „Nu oricine Îmi zice: Doamne, Doamne, va intra întru împărăția cerurilor, 
ci cel ce face voia Tatălui Meu Celui din ceruri” (Mt 7, 21), căci „credința fără de fapte moartă 
este” (lac 2, 26), adevărata credinţă fiind „credința care este lucrătoare prin iubire” (Ga 5, 6). 

Cele constatate cu privire la legătura dintre Dogmatică și Morală se întâlnesc, într'o 
anumită măsură și formă, în legăturile tuturor disciplinelor teologice cu Dogmatica, 
întrucât toate se referă într'un chip sau altul la credinţa creștină. Astfel, Exegeza, ară- 
tând și lămurind înţelesul textelor biblice, slujește adevărul credinței expus de Dog- 
matică, după care se călăuzește; Istoria bisericească arată în general desfășurarea în 
timp a vieții creștine, iar Istoria dogmelor, în special împrejurările în care s'au formulat 
dogmele și cum au fost înțelese în decursul vremii, referindu-se în fond tot la credință 
şi oferind Dogmaticii, dimpreună cu Istoria bisericească în general, material spre pre- 
lucrare și sistematizare; Apologetica apără cu mijloace raționale adevărurile de cre- 
dinţă; Simbolica expune comparativ învățăturile de credință ale marilor confesiuni 
creștine; Dreptul bisericesc sau canonic, conținând normele de conducere în Biserică, 
precum și pe cele referitoare la raporturile membrilor Bisericii între ei, apare ca apli- 
care practică a dogmelor și principiilor morale în viață; Pastorala arată mijloacele cele 
mai potrivite de îndrumare și de înaintare pe calea cea dreaptă, calea dreptei cre- 
dinţe, cuprinsă în dogme; Omiletica și Catehetica arată cum să se explice și să se predea 
învățătura de credinţă, în primul rând avându-se în vedere starea reală și după împre- 
jurări a credincioșilor cărora li se adresează cel ce învață, predicatorul sau catehetul, 
ascultătorii fiind deosebiți între ei în mai multe privinţe; Liturgica studiază și explică 
cultul divin, formele de adorare a lui Dumnezeu, Adevărul absolut despre care vor- 
besc dogmele. De aceea, deși diferitele discipline teologice își păstrează obiectul pro- 
priu și metoda specifică de lucru, ele apar într'o anumită măsură, și în chip deosebit 
de la una la alta, ca punere în practică a adevărurilor de credință pe care le expune 
Dogmatica. 

Aici mai este de notat și de subliniat totodată că, tratând despre dogme, Dogmatica 
Ortodoxă nu le priveşte numai din punct de vedere general creștin, ca și cum în cursul 
vremii nu s'ar fi strecurat greșeli și neînțelegeri între confesiuni, ci le înfățișează așa 
cum le-a primit, cum le-a definit, păstrat și propovăduit Biserica cea „una, sfântă, sobor- 
nicească și apostolească”, Biserica Ortodoxă, făcând totodată și deosebirile dintre con- 
fesiunile creștine cu privire la învățătura de credinţă și dând astfel putinţa deplinei 
preţuiri a sfintei noastre Biserici și a valorii apartenenţei noastre la ea, ca mădulare ale 
ei. Căci Biserica Ortodoxă, dreptmăritoare, a păstrat și mărturisit totodată cu sfințenie 
integritatea tezaurului de credință revelat de Dumnezeu și încredințat ei spre rodire în 
viață, nelăsând niciodată la o parte ceva din moștenirea apostolică și nici adăugând 
vreun element străin la această sfântă moștenire vie, ținută neclintit și trăită, arătată și 
oferită de Ortodoxie, în bogăţia și curăţenia ei dăruite de Dumnezeu, la care Biserica 
ne face părtași. 

Din cele arătate mai înainte, se poate spune că Dogmatica este centrul, baza și coloana 
vertebrală a tuturor disciplinelor teologice, precum opina teologul grec I. N. Karmiris. 
De aceea, cunoașterea acestei discipline teologice este mai mult decât necesară tuturor 
celor ce voiesc să devină vrednici slujitori ai Bisericii noastre. 


Ni 

Dogmă, teologumenă, părere teologică 


ÎN de dogmă ( de la grec. 66pyua = opinie, părere, stabilită de la 6oxeiv = a 
părea) a primit în limbajul teologic creștin înțelesul de afirmaţie categorică, înte- 
meiată nezdruncinabil, ca fiind adevăr de credință descoperit de Dumnezeu, păstrat, 
formulat și propovăduit de Biserică credincioșilor spre mântuire. 

Dogmele sunt adevăruri revelate, sigure și neschimbătoare, întrucât sunt de la 
Dumnezeu, Adevărul absolut, și sunt păstrate, definite sau formulate și învățate de 
Biserica infailibilă (care nu poate greși), ea avându-L drept Cap pe Însuși Mântuitorul 
lisus Hristos, și însuflețitor pe Însuși Duhul Sfânt, totdeauna prezent în ea. 

Astfel, notele caracteristice esențiale ale dogmei sunt două: adevăr revelat de Dum- 
nezeu și formulat de Biserică; iar subînţelese în acestea sau derivate din ele sunt alte 
trei note, tot specifice, ale dogmei, anume: caracterul speculativ, neschimbabilitatea și 
necesitatea pentru mântuire. 

Dogma creștină, adevăr revelat fiind, adică adevăr de la Dumnezeu, se deosebește 
fiinţial atât de învăţăturile păgâne, cât și de cele filozofice, întrucât acestea nu sunt 
revelate. Dogmele sunt cuprinse în temeiurile Revelației dumnezeiești, Sfânta Scrip- 
tură și Sfânta Tradiţie, ca „porunci ale Evangheliei” (Col 2, 14), fiind numite de Sfinţii 
Părinți „dogme dumnezeiești”, „dogme creștine”, „dogme ale Domnului”, „dogme 
evanghelice”, „dogme apostolice”. 

Formularea dogmelor de către Biserică asigură și ea neschimbabilitatea și temeini- 
cia dogmelor, ferindu-le de orice interpretări arbitrare, fapt dovedit în cursul istoriei 
bisericești; căci definirea, propovăduirea, apărarea și impunerea adevărului descope- 
rit de Dumnezeu sunt lucrări ale Bisericii, care stau permanent sub asistența Duhului 
Sfânt, Cel ce îi dă puterea creatoare și înălțătoare a vieții spirituale religioase, ea păs- 
trându-și, nebiruită, sub ocrotire divină, calitatea de „stâlp şi temelie a adevărului” (1 
Tim 3, 15). 

Proclamarea solemnă a dogmelor o face Biserica prin Sinoadele ecumenice (ecume- 
nic = a toată lumea), care sunt ca niște „trâmbiţe” ale adevărului revelat. Biserica Orto- 
doxă a păstrat neatins principiul formulării dogmelor în Sinoade ecumenice, prin care 
vorbește întreaga Biserică, cea a toată lumea. Dar, cum în realitatea bisericească gene- 
rală pot de fapt să vină și vremuri nefavorabile întrunirii unui Sinod ecumenic - isto- 
ria dovedește aceasta —, atunci proclamarea sinodală solemnă poate fi înlocuită prin 
ceea ce se numește consens unanim al Bisericii din împrăștiere, înțelegându-se, firește, 
numai răspândirea geografică a comunităților bisericești din mai multe părți ale lumii, 
Biserica neputând fi dispersată ființial. Astfel, acel consens unanim al Bisericii este de 
fapt glasul Bisericii întregi, al Bisericii celei una, și așa fiind, adică exprimând același 
înțeles de pretutindeni al unei învățături de credință, poate fi considerat ca suficient 
temei pentru calitatea de dogmă a respectivei învățături. Prin acest fapt nu se atinge 
autoritatea de drept a Sinodului ecumenic de a formula și a proclama dogmele, ci numai 

se arată și altă posibilitate excepțională a Bisericii de a-și îndeplini totdeauna și fără 
scăderi misiunea. 

Caracterul speculativ al dogmei se vădește în conținutul ei de idei, în faptul că ea 
„defineşte”, referindu-se în special la cunoaşterea religioasă, astfel deosebindu-se dog- 
mele de învăţăturile morale creștine și de canoane, ca și de rânduielile de cult, subîn- 
țelegându-se însă că la originea și temelia tuturor acestora stă adevărul definit în dog- 
mă. Dogmele apar ca formulări teoretice ale rațiunii, ca învățături în care se cuprinde 
Adevărul revelat trecut prin conștiința și cugetarea omenească sub conducerea credin- 
ţei, dar, fireşte, fără încercarea de a reduce adevărul dumnezeiesc la dimensiunile măr- 
ginite ale cunoașterii umane. 

Neschimbabilitatea dogmei, caracterul imuabil înseamnă că ea, fiind adevăr dum- 
nezeiesc, definit și predat de Biserica infailibilă, este și rămâne pentru totdeauna așa 
cum S'a predat. Aceasta pentru că dogma nu este creație a minții omenești, ci învăță- 
tură de inspirație dumnezeiască. Dacă se vorbește totuși despre o istorie sau dezvol- 
tare a dogmelor, aceasta este o istorie a Dogrmaticii, nu a dogmelor în sine, petrecută 
după formularea lor. Istoria zisă a dogmelor poate să cuprindă date despre timpul și 
împrejurările istorice în care s'au formulat dogmele sau despre însușirea subiectivă, 
personală, în conștiință a conținutului dogmelor de către membrii comunității bise- 
ricești, ca și despre gradul de înţelegere și trăire a adevărului de credință de către 
credincioși; dar aceasta este mai degrabă istorie a vieții religioase creștine care a deter- 
minat dogmatizarea, nu a dogmelor o dată formulate. De asemenea, explicarea dog- 
melor nu înseamnă și schimbare a lor. Orice schimbare în conținutul dogmei, chiar mică 
aparent, cum ar fi adăugarea sau scoaterea unui cuvânt din formula dogmei declarată 
oficial de către Biserică, cu sau fără motivare de mai bună lămurire a conținutului de 
credință sau de îndreptare a ceea ce ar putea fi considerat învechit, este neîngăduită, 
atingând însuși adevărul revelat și putând să producă mari pagube spirituale. De pildă, 
câte tulburări n'a pricinuit introducerea lui „filioque” în Simbolul Credinței, tulburări 
și neînțelegeri care au culminat în Marea Schismă? Și dacă dogmele sunt neschimba- 
bile, aceasta nu înseamnă nicidecum stagnare, adică lipsă de dezvoltare, de creștere spi- 
rituală, fiindcă neschimbabilitatea dogmelor se referă la ființa lor ca adevăruri de cre- 
dință descoperite, nu la înțelegerea pe care o putem avea despre lucrurile dumnezeiești, 
înțelegere la a cărei lărgire și aprofundare, deci înaintare, progres al acestora, suntem 
mereu îndemnați de către Biserică, neschimbabilitatea adevărului credinței celei drepte 
rămânând neatinsă, ea fiind notă esențială a adevărului dumnezeiesc. 

Dogma este adevăr care duce la mântuire sau, altfel spus, dogma este adevărul 
necesar pentru mântuire. Astfel, dogma nu urmărește satisfacerea pretențiilor de cu- 
noaștere rațională, ci scopul ei este acela de a mântui neamul omenesc. Căci fără ade- 
vărul credinţei, al dreptei credințe, adevăr cuprins în dogme, nu se poate ajunge la 
mântuire. Dogmele sunt conducătore spre mântuire, întrucât constituie temelia drep- 
tei cunoașteri religioase și a întregii vieți duhovnicești a adevăratului creștin, povățu- 
itoare fără greș fiind pe întreg parcursul vieții creștine, de la început și de la treptele 
cele mai de jos ale acestei vieți, și până la treapta cea mai de sus a perfecționării omenești, 
anume aceea a desăvârșirii sau îndumnezeirii celor care, cu luminată și neînduplecată 

stăruință urcă pe calea spre mântuire, sfințire și desăvârșire. Cunoașterea adevărului 
dumnezeiesc, acela al dogmelor Bisericii, și dreapta lui înțelegere și urmare este cu- 
noașterea adevăratului Dumnezeu, cunoaștere care duce la viața cea veșnică (În 17, 3; 
14, 6; 6, 63; Mt 11, 29). 

Teologumenă este numirea ce se dă unei păreri teologice care poate constitui o bază a 
învățăturii bisericești, întrucât are un temei în Revelaţie și în scrierile Părinților bi- 
sericești, în special în ale marilor „dascăli ai lumii” (cum sunt numiţi Sfântul Vasile cel 
Mare, Sfântul Grigorie Teologul și Sfântul loan Hrisostomul); ea este concepție adesea 
cu largă circulație printre teologi, dar fără să se bucure de consensul unanim al Bisericii, 
spre care, figurat vorbind, „aspiră”. Valoarea unei teologumene depinde, pe de o parte, 
de evidența bazei ei în izvoarele Revelaţiei divine, iar pe de altă parte, subiectiv, de ada- 
osul de lămurire cu care vine ea, în cercetarea și cunoașterea teologică, apărând uneori 
chiar ca necesară din acest punct de vedere. Exemple de teologumene: durata zilelor 
creației; soiul pomului cunoștinței binelui și a răului, din grădina raiului; teorii cheno- 
tice (numire de la grec. k&voorc = deșertare, golire, smerire), adică referitoare la chipul 
Întrupării Domnului, prin deșertare sau golire de Sine, prin totală smerire și ascultare, 
căci El, „Care în chipul lui Dumnezeu fiind..., S'a golit pe Sine, chip de rob luând, făcându-Se 
asemenea oamenilor..., S'a smerit pe Sine, ascultător ficându-Se până la moarte” (Flp 2, 6-8). 

Părerea sau opinia teologică este opinia particulară a teologilor referitoare la o latură 
sau la o afirmaţie a unei învățături de credinţă care nu pare destul de lămurită în izvoa- 
rele Revelaţiei, ea urmărind tocmai să pună în mai deplină lumină ceea ce pare a fi în 
umbră pentru înțelegere, fapt prin care se satisface oarecum cugetarea teologică, lămu- 
rindu-se astfel și conținutul respectiv al credinței, dar fără pretenții deosebite de pro- 
prie fundamentare a părerii înseși. De aceea, părerile teologice sunt primite în Dogma- 
tică în măsura în care ele nu contrazic dogmele și oferă un oarecare plus explicativ în 
cunoașterea religioasă, apropiindu-se de teologumene. Părerile teologice încearcă să 
răspundă la întrebări referitoare la amănunte mai mult subînțelese în textele scriptu- 
ristice, ca de exemplu: toate Sfintele Taine au fost instituite direct de Mântuitorul; când 
s'a instituit Sfântul Maslu; când a fost ridicată nunta la rangul de Sfântă Taină. Se înțe- 
lege că justificarea nesatisfăcătoare pe temeiul Revelaţiei face ca această simplă părere 
personală, particulară, să fie lipsită de valoare. 


Originea religiei. 


Teorii despre originea religiei 


roblema originii religiei ca fenomen social și istoric a preocupat și continuă să preo- 
cupe mai mulți gânditori, savanți, filozofi, toți voind în primul rând să lămurească 
apariția religiei în omenire prin influența unor elemente sau factori naturali ai mediului 
fizic și social în care s'a desfășurat viața omului în trecutul cel mai îndepărtat. S'au format 

astfel mai multe ipoteze sau teorii despre religie și originea ei, fiecare dintre ele pretin- 
zând că oferă un răspuns suficient întrebării: ce este religia și care este originea ei? 

Teoriile referitoare la originea religiei pot fi împărțite în trei grupe: teorii evoluțio- 
niste, teorii raționaliste și teorii nativiste. 


1. TEORII EVOLUȚIONISTE. 


După aceste teorii, religia ar fi apărut în timp, anume pe drumul străbătut de om de 
la starea preumană la cea umană, deci după o perioadă în care omul n'ar fi avut religie. 

Teorii evoluționiste sunt: animismul, naturismul, totemismul și fetișismul. Ele pleacă, 
toate, de la două presupuneri, și anume: 1. A existat un timp în care omul n'a avut reli- 
gie; 2. Pentru studiul religiei omului primitiv, preistoric, care nu mai există, este sufi- 
cientă cercetarea religiilor omului „primitiv” sau necivilizat de azi, între acestea exis- 
tând o importantă similitudine. 

a. Animismul pleacă de la o înclinare a omului primitiv de a anima (de la latines- 
cul animare = a însufleţi), de a însufleți lucrurile din natură, socotindu-le ca vii, însu- 
flețite, după asemănarea cu omul. Pentru primitiv, natura înconjurătoare este însufle- 
țită, este împânzită de spirite. Religia ar fi apărut în momentul în care omul a intrat în 
legătură religioasă, adică de cult, cu unul sau mai multe spirite din natură, pentru a și 
le face favorabile, sau a le cere ajutor. În felul acesta, animismul este afirmat ca princi- 
piu explicativ al religiei primitivilor, ca și al formelor religioase posterioare din isto- 
ria religiilor. 

După teoreticienii animiști (în special E.B. Tylor), omul a ajuns la conștiința pro- 
priului său suflet prin fenomene întâlnite în viață, ca răsuflarea, pentru că numai cel 
viu răsuflă, moartea fiind dispariția'răsuflării, despărțire de răsuflare; umbra, care în- 
soțește omul și lucrurile, moartea fiind plecare a umbrelor într'o lume a lor; somnul, 
socotit ca plecare temporară a sufletului, care, în vis și în viziuni, vede multe lucruri, 
locuri și persoane; tot aici intră și bolile nervoase, epilepsii, paralizii, histerii, halucina- 
ţii, ca origini ale credințelor religioase din cauza părăsirii trupului de către suflet și așa 
zise intrări de alte suflete rele în trup. Sufletul, după moartea trupului, se poate și reîn- 
cama în alt trup, de unde rezultă asemănările dintre părinți și copii, credinţe întâlnite 
la clanuri primitive. Sufletele s'ar putea reîncama și în animale, dintre care șerpii sunt 
mai temuți, după cum ele pot să rămână și în lumea lor. Se spune de asemenea că, așa 
cum omul și-a atribuit lui un suflet, el a dotat și lucrurile din natură cu spirite bune și 
rele, care influențează viața lui, el fiind astfel obligat să intre în legătură cu acestea, 
pentru a câștiga ajutorul celor bune și a se apăra de cele rele, ceea ce a determinat apa- 
riția religiei. 

Ca religie primară, animismul este cultul spiritelor cu viață proprie, dar care se și 
amestecă în viața omului. lar după chipul în care este considerat și prezentat animismul 
ca fenomen religios primar, acesta ia forme diferite, ca: manism (de la latinescul manes = 
sufletele morților), cultul strămoșilor; totemism, cultul sufletelor strămoșilor reîncarnate 
în animale sau plante, numite totemi; fetișism, cultul spiritelor întrupate în obiecte din 
natură sau făcute de om, numite fetiși; naturism, cultul fenomenelor din natură care, 
într'un chip sau altul, l-au impresionat pe om și puterea lor s'a impus acestuia. 

Care anume dintre formele primitive de religie enumerate aici ar fi trebuit să fie cea 
originală, primară — părerile diferă între autorii teoriilor evoluționiste, fapt care însă nu 
schimbă nimic din explicarea originii religiei, după această concepție. 

În ceea ce priveşte aprecierea sau critica teoriilor evoluționiste amintite mai înainte 
este necesar să subliniem încă de la început că presupunerea existenței unei perioade 
atee la începutul omenirii este total neîntemeiată. Căci cercetări ale antropologilor, et- 
nografilor și istoricilor religiilor arată că ipoteza unui ateism primar în omenire este o 
pură imaginație a celor care au formulat acea ipoteză, necesară de altfel teoriilor evolu- 
ționiste anirmiste, susținătoare a unui gol religios la începutul omenirii. După învăţă- 
tura noastră, religia există pretutindeni, ea găsindu-se chiar la baza dezvoltării omeni- 
rii. Pretutindeni până unde se pot întinde cercetările antropologice și etnografice, religia 
este prezentă, chiar și la triburile socotite ca cele mai primitive, oamenii aflându-se și 
acolo grupați în familii, având credinţe religioase, practici de cult și norme de morală. 

Prin urmare, şi omul primitiv a avut religie. O dovadă sigură în această privință 
este cultul morților. Chiar la primitivi, morții erau îngropați, nu simplu părăsiţi sau 
aruncaţi. Aceasta se evidenţiază prin poziția cu vădită intenție dată cadavrelor, anume 
poziţia încovoiată și culoarea roşie cu care se vopseau cadavrele, această culoare fiind 
semn sau imagine a vieții, ceea ce înseamnă că și pentru primitivi viața nu încetează o 
dată cu moartea. Şi astfel, cultul morților presupune credința în existența sufletului, 
precum și aceea a unei vieți viitoare, ca și a unei divinități creatoare și ocrotitoare. Spre 
aceeași concluzie duc și picturile, gravurile și figurile aflate în grote, datând din preis- 
torie, și cărora cercetătorii le recunosc un caracter sacru. Desigur, credințelor specific 
religioase li s'a adăugat sau amestecat cu timpul și rituri sau practici magice, adică 
vrăjitorești, născute din lipsuri și neputințe materiale, dar fără ca ele să înlocuiască 
religia. Și în preistorie, și în istorie, omul apare ca având religie, ceea ce înseamnă că 
religia răspunde unei necesități firești a intelectului omenesc și, în genere, a vieții 
sufleteștiumane, pe care omul a avut-o întotdeauna ca om. În concluzie, după concep- 
ţia noastră, care nici n'ar putea fi altfel, religia este realitate universal-umană. 

Aceeași concluzie de universalitate a religiei se desprinde și din cercetarea religiilor 
la așa-numitele popoare primitive actuale. Căci toate aceste popoare au ideea de divi- 
nitate creatoare și răsplătitoare, de viață viitoare și de justiție divină, elemente esenți- 
ale ale religiei. 

În concluzie, teoriile animiste care explică originea religiei prin efectele unor feno- 
mene din viața omului, ca: răsuflarea, umbră, somn, vis, viziuni, boli nervoase, care ar 
fi dus la ideea de suflet în om și apoi la cea de spirite libere cu care se intră în legătură 
religioasă, sunt, după concepția noastră, neîntemeiate, întrucât numai existând ante- 
rior acestor fenomene ideea de suflet în om, de spirite, de o viaţă viitoare și de divini- 
tate, li se poate atribui acestora și un caracter religios. De fapt, lucrurile s'au petrecut 
tocmai invers decât presupune teoria animistă. Căci numai având omul de mai înainte 
ideea de spirit imaterial, putea să-și imagineze că în dosul fenomenelor amintite ar fi 
spirite. La fel a trebuit să se petreacă și în celelalte forme de animism, întrucât ideea de 
divinitate a existat înainte de animism, adică de practicile animiste, din care motiv ani- 
mismul nu poate fi considerat prima religie. 

b. Pe o greșeală asemănătoare — din punctul nostru de vedere — celei a animismului 
se sprijină și naturismul, care susține că el ar constitui religia primară, prin adorarea 
naturii. Pe scurt, natura înconjurătoare, prin imensitatea și măreţia ei, ca și prin utili- 
tatea ei, pe de o parte, și prin periculozitatea unor fenomene din ea pe de altă parte, l-a 
influențat puternic pe om, în care s'a născut sentimentul imensității, al infinitului, din 
care s'a născut cel al adoraţiei; din sentimentul utilității a ieșit cel al protecţiei, iar sen- 
timentul pericolului l-a creat pe cel al dependenţei și al fricii. Aceste sentimente, o dată 
apărute în om și ajutate de fantezie și de imprecizii ale limbajului, au dus la diviniza- 
rea naturii — ca și a unor fenomene din ea: soare, foc, lumină, munţi, mare etc. —, prin 
acestea născându-se religia, prima religie, conform teoriei naturiste, religia compusă 
din transformarea în spirite, în divinități, a elementelor și puterilor naturii, cu care omul 
s'a simţit obligat să intre în legătură religioasă. 

Critica naturismului, la fel cu critica oricărei teorii referitoare la originea religiei, 
pune o întrebare de bază, căreia naturismul n'a fost în stare să-i răspundă acceptabil, 
şi anume: De unde a avut omul ideea de spirit și divinitate, idee cu care a însuflețit 
natura și a divinizat-o? Căci, după ce omul a avut ideea de Dumnezeu, închipuindu-și 
lumea, natura, ca operă a Lui, a putut fără greutate să îndumnezeiască fenomene natu- 
rale sau chiar întreaga natură, ceea ce s'a și întâmplat în cursul vremii, în grade și 
forme diferite, după împrejurări, unele favorabile degradării religiei primare. Adevă- 
rul — pentru noi — este că Dumnezeu l-a înzestrat pe om cu religie, iar nu natura i-a dat 
omului pe Dumnezeu. E vrednic de remarcat faptul că filozoful Ed. von Hartmann, 
unul dintre cei mai aprigi susținători ai naturismului, zice: „Nu există religie fără ideea 
de Dumnezeu. Ideea de Dumnezeu este punctul de plecare conștient al oricărei reli- 
gii”. Căci, chiar dacă omul a fost impresionat de imensitatea naturii, nu se poate ex- 
plica trecerea de la senzaţia acestei imensități materiale la ideea de ființe spirituale, 
care sunt altceva decât materia. Acest lucru cu atât mai mult, cu cât, la început, cum 
constată istoria religiilor, nu realitățile naturale imense, considerabile, ca soarele, mun- 
ţii, marea, au fost divinizate, ci ființe neînsemnate ca mărime, șopârla, cangurul, șar- 
pele, broasca sau plante mici, fenomenele cosmice devenind numai mai târziu obiecte 
de adoraţie. 

c. Totemismul — după concepția noastră — nu poate fi considerat nici el ca religie pri- 
mară, întrucât inițial el este doar o instituție de clan și trib, deci strict socială, iar carac- 
ter religios a primit numai ulterior; și chiar ca instituție de clan, totemismul este prece- 
dat de instituția familiei, care e anterioară clanului, ea fiind forma primordială de viață 
socială și având religie. De aceea, totemismului i se tăgăduiește caracterul religios, carac- 
ter care i s'a adăugat mai târziu, împrumutat fiind din religia existentă mai înainte. 

Deși cu privire la totemism, ca și referitor la toate teoriile care încearcă să pună ori- 
ginea religiilor primare în elemente naturale, este valabilă observaţia că omul, pentru 
a face și a întreține o legătură cu o forță sau o ființă invizibilă, trebuie să aibă credința 
că forța sau ființa respectivă există ca persoană căreia i se cuvine un cult. 

d. Înrudit cu totemismul este fetișismul, care, cum am amintit, constă în adorarea 
unor obiecte materiale din natură sau făcute de om, fiind și acesta tot așa lipsit de temei 
ca şi totemismul. 

e. Manismul sau cultul zeilor casnici, strămoșii, nu face nici el excepție, din același 
motiv. 

Este cazul să amintim aici și de o teorie naturalistă mai veche, care susține că reli- 
gia s'a născut din frica pe care oamenii primitivi au simţit-o față de unele fenomene 
catastrofale din natură: cutremure de pământ, vulcani, uragane, inundații, alunecări 
de teren etc. Această teorie a fost susținută în antichitate de filozoful grec Epicur și de 
poetul Lucrețiu, care spune: „Primos în orbe deos timor fecit, ardua de coelo fulmina cum 
caderent"” (Frica a făcut primii zei în lume, în timp ce cădeau fulgerele grele din cer). 
Aceeași părere o exprimă în epoca modermă filozoful D. Hume, enciclopediștii fran- 
cezi, Schopenhauer și alții. 

Noi nu împărtăşim aceste păreri, ci credem că omul primitiv rămâne impasibil în 
fața celor mai înspăimântătoare fenomene ale naturii. Pe de altă parte, frica nu poate 
da naștere religiei, deoarece ea îndepărtează pe oameni de zei și nu-i apropie, și o dată 
cu dezvoltarea culturii și civilizației, cauzele acestor fenomene generatoare de frică 
fiind cunoscute, ar fi trebuit ca religia să dispară din omenire, ceea ce nu s'a întâmplat. 
În sfârşit, dacă frica ar fi dat naștere religiei, atunci toți zeii trebuiau concepuți ca zei 
răi şi răzbunători, și nu binefăcători ai oamenilor, cu care aceștia simt nevoia să stea în 
legătură. 

Mai amintim aici numai în treacăt concepția sociologistă a lui E. Durkheim, care 
consideră religia ca un produs social, ca și cea a psihanalizei lui Freud, ca produs al 
unor refulări de natură psihică. 


2. TEORII RAȚIONALISTE. 


Sub acest nume se cuprind mai multe teorii care consideră religia drept o investiție 
conștientă a unor oameni, desigur, aceasta fiind făcută cu un scop interesat. Acestea 
sunt următoarele: 

a. Raționalismul istorico-programatic. După această teorie, religia este fie invenția 
preoților, fie a conducătorilor de stat. Ca invenţie a preoților, religia a luat naștere din 
dorinţa acestora de a exploata ignoranța mulțimilor, spre a-și putea asigura dominația 
asupra lor. Având cunoștințe superioare cu privire la fenomenele naturii, care lipseau 
mulțimilor, preoții ar fi profitat de ignoranța acestora, prezentând unele întâmplări și 
fenomene — mai ales pe cele defavorabile oamenilor — drept acţiunile unor ființe plăs- 
muite de fantezia lor. Luând drept adevărate afirmațiile preoților, aceştia au mers mai 
departe, convingând mulțimile să creadă că ei, preoții, stau în strânsă legătură cu aceste 
fiinţe atotputernice și pot interveni prin diverse rituri ca acestea să le devină favorabile, 
făcând astfel gloata să recurgă la ajutorul lor. În sprijinul teoriei lor, susținătorii aces- 
teia afirmă că istoria dovedeşte adevărul ei, deoarece la toate popoarele antice con- 
ducătorii au fost preoți și numai mai târziu domnia lor a fost înlăturată și înlocuită cu 
cea a regilor ostași. 

Ca invenţie a conducătorilor de stat, religia a luat naștere din străduința acestora de 
a-și convinge supușii că ascultarea și supunerea față de ei este cerută de ființe superi- 
oare omului, care pedepsesc nesupunerea și neascultarea, precum răsplătesc împlini- 
rea lor în viața aceasta sau în cea viitoare. 

Această teorie își găsește sprijin în Codicele Hamurabi, în legislația spartanului Licurg, 
ca și a regelui roman Numa Pompiliu, iar filozoful cirenaic Evhemeros afirmă că zeii 
nu sunt altceva decât oameni îndumnezeiţi, cărora apoi li s'a dat un cult deosebit. În 
felul acesta a apărut cultul regilor egipteni, al împăraţilor romani, care încă în viață 
erau considerați ca zei. 

Dar ambele aceste concepții raționaliste nu pot explica originea religiei. 

b. Raționalismul naturist (fizical). După această teorie, religia este rezultatul ten- 
dinţei de a interpreta fenomenele naturii în mod raţional. Îl găsim pentru prima oară la 
filozofii greci Prodiclos, Empedocle, Democrit, la stoici, la Aristotel și la neoplatonici. 
După aceştia, religia își are originea în personificarea fenomenelor naturii și adorarea 
lor, de aceea numeroși zei, atât la greci, cât și la romani, cât și la popoarele orientale, 
poartă ca nume elementele naturii: Zeus e cerul fulgerând, Apolo e soarele, Hefaistos e 
focul, Neptun e marea, Eolus e vântul etc. 

c. Raționalismul psihologic. Această teorie explică originea religiei ca o obiecti- 
vizare a sufletului omenesc, în sensul că zeii sunt plăsmuiri ale fanteziei omenești 
pe măsura și după modelul însușirilor sufletului omenesc, potențate și obiectivate 
în natură. Cu alte cuvinte, zeii, oricare ar fi ei, sunt puterile antropomorfizate ale 
naturii, ale căror însușiri au proporții mult mai mari, fiind plăsmuiri după modelul 
oamenilor, afirmaţie făcută de Feuerbach: „Omul l-a creat pe Dumnezeu după chi- 
pul său”. 

Sub forma aceasta, raționalismul pe Dologie îl găsim la Epicur, în parte la Platon, iar 
în epoca modernă la D. Hume. 

Dar nici această teorie nu poate explica originea religiei. Căci dacă omul în mod 
conștient a personificat natura, atribuindu-i însușiri după modelul său, cum s'ar fi putut 
prosterna în fața unei astfel de divinităţi, știind că el a creat-o? Iar cunoscând că în- 
sușirile spirituale pe care el le-a atribuit naturii după modelul său nu sunt reale, ci 
numai imaginare, de ce nu s'a îndumnezeit pe sine și nu natura? De asemenea, omul 
convingându-se de lipsa de realitate a plăsmuirilor sale, ar fi trebuit să renunţe la reli- 
gie, ceea ce n'a făcut. 


3. TEORII NATIVISTE. 


Toate teoriile nativiste susțin că ideea de Dumnezeu și de religie sunt înnăscute 
sufletului omenesc, ceea ce i-a făcut pe unii învăţaţi să vorbească de inascența religiei. 
Unii dintre susținătorii acestei teze afirmă că fiecare om, încă de la naștere, posedă o 
idee clară despre Dumnezeu (Platon, stoicii, Cicero și scolasticii), în timp ce alții susțin 
că sufletul omenesc se naște doar cu o predispoziție de a-și forma o idee despre Dum- 
nezeu, dar nu cu o idee clară despre ființa divină (Goethe). 

Împotriva concepțiilor nativiste s'a ridicat empirismul englez, începând cu filozo- 
ful John Locke, care a negat orice idee înnăscută sufletului omenesc, afirmând că „nihil 
est in intelectu quod non prius fuerit in sensu” (nimic nu este în intelect care să nu fi fost 
mai înainte în simţ). 

Fără îndoială că teoriile nativiste sunt mai aproape de adevăr în ceea ce privește 
explicarea originii religiei. Dar prin aceasta nu trebuie să înțelegem că sufletul omenesc 

posedă de la naștere ideea de Dumnezeu ca o idee clară și distinctă, cum ar spune Des- 
cartes. Ceea ce omul are înnăscut în el nu e ideea de Dumnezeu, fie chiar confuză, ci 
numai o tendinţă, un impuls, o aspirație care îl mână spre ceva mai înalt, infinit, necon- 
diționat și veșnic, spre care sufletul omenesc tinde, precum spunea Fer. Augustin: 
„Inquietum est cor meum... donec requiescat in Te” (Neliniștit este sufletul meu... până își 
află odihna în Tine). 

Astfel, nativismul poate fi admis sub forma unei dispoziţii înnăscute în sufletul ome- 
nesc, care-l face pe om să ajungă la ideea de Dumnezeu prin observație și reflexie, ca 
și la raportul ce trebuie să existe între el și Dumnezeu. 

Înţeles astfel, nativismul nu poate fi acuzat că ar contrazice rezultatele psihologiei 
moderne, după care nu există idei înnăscute pe de o parte, iar pe de alta, el ușurează 
înțelegerea numeroaselor forme de religie care au existat sau există din trecutul cel mai 
îndepărtat al omenirii până astăzi. 

Drept concluzie în legătură cu originea religiei, se pot afirma următoarele: 

Origineareligiei e de natură transcendentă, supranaturală, avându-și punctul de ple- 
care în Ființa divină, Care datorită bunătăţii și iubirii Sale a sădit în sufletul omenesc 
dispoziția ca acesta să tindă spre Dumnezeu, să-L cunoască și să stea în legătură cu El. 


Fiinţa religiei. 
Teorii despre fiinţa religiei 


eligia — de la latinescul religio, derivat al verbului religare = a lega, sinonim cu ebra- 
ÎNaa berit = legătură, legământ (cf. Fc 9, 9, 11-12, 15-16; Iș 19, 5; Dt 5, 2-3) — este legă- 
tura conştientă şi liberă a omului cu Dumnezeu!. În conținutul acestei legături intră cu- 
noașterea lui Dumnezeu și trăirea după voia lui Dumnezeu; iar în aceasta din urmă se 
pot distinge două părți: cea de trăire morală și de cult divin, adorarea lui Dumnezeu. 
Prima parte, cea de cunoaștere, constituie partea teoretică a religiei, doctrina, iar cele- 
lalte două, anume de trăire morală și de cult, partea practică a ei. 

Aici este de remarcat și de reținut că cele trei părți constitutive ale religiei — doc- 
trină, morală şi cult —, deși distincte între ele, nu sunt despărțite, ci alcătuiesc un întreg 
unitar, păstrându-și între ele, dacă sunt bine și corect înțelese, o vie și indisolubilă 
legătură. 

Totodată, pentru a se înțelege deplin și just definiția religiei ca legătură conștientă 
și liberă a omului cu Dumnezeu, ca și pentru a ne feri de false înțelesuri și regretabile 


1 Deși majoritatea cercetătorilor cred că din punct de vedere etimologic, cuvântul religie vine de la latinescul 
religare = a lega, a lega din nou, așa cum afirmase Lactanţiu, sunt însă unii care cred, asemenea lui Cicero, că 
religia derivă de la cuvântul religere = a reciti, a medita, a reflecta, a cinsti, a venera; alții îl urmează pe poetul 
Virgiliu, care spune că religia vine de la cuvântul relinquere = a rămâne, a deosebi, a pune la o parte, a venera; 
în sfârşit, sunt unii care-l urmează pe Fer. Augustin, care spune că religia vine de la cuvântul religere = a alege 
din nou. Alteori însă, Fer. Augustin afirmă că religia derivă de la religare, la fel cum spune Lactanţiu. 

greșeli, sunt necesare câteva lămuriri cu privire la principalele noțiuni care intră în 
definiția religiei. 

1. Pentru ca omul să poată avea într'adevăr legătură cu Dumnezeu, este absolut nece- 
sar ca Dumnezeu să fie înțeles așa cum este El, adică: ființa absolută, vie, mai presus de 
lume, spirituală și personală. Căci dacă Dumnezeu este gândit, înțeles și afirmat fără 
aceste însușiri, sau chiar dacă I-ar lipsi una dintre ele, atunci ceea ce sar numi Dumne- 
zeu nu mai este Dumnezeu, ci simplă ficțiune, iar ceea ce se numeşte religie nu mai este 
religie care să-și merite numele. Și, ca urmare, dacă Dumnezeu nu este conceput ca 
fiind mai presus de lume, atunci religia se reduce la superstiție, la idolatrie fetișistă; 
dacă Dumnezeu nu este ființă spirituală, El poate fi confundat cu materia, ceea ce 
înseamnă tocmai negarea Lui, materialism; dacă Dumnezeu nu este o ființă personală, 
panteismul ia locul religiei. Dacă însă adevăratul Dumnezeu, având între alte însușiri 
şi pe cele amintite, are totodată și inițiativa legăturii Lui cu noi, ca și permanenta grijă 
părintească față de noi, ne luminează mintea și ne sporește puterile, ca, descoperin- 
du-ni-Se, să-L cunoaștem și să întreținem cum se cuvine legătura cu EI, știind noi, tot 
de la E], că nu stă departe și nepăsător față de noi. Dumnezeu „nu este departe de fiecare 
dintre noi, căci în El avem viață, în El ne mişcăm şi suntem” (FA 17, 27-28). 

2. Dacă omul n'ar fi ființă rațională, el n'ar putea înțelege nimic din ceea ce este reli- 
gios; iar dacă omul n'ar avea suflet spiritual și nemuritor, deosebit de trup și neconfun- 
dabil cu acesta, pentru el n'ar putea exista religie, adică legătură cu spiritul absolut. 

După modul ei de manifestare, religia se înfățișează sub două aspecte: interior și 
exterior. Sub aspect interior, religia s'ar putea numi religiozitate, ceea ce înseamnă tră- 
ire sufletească a întregului cuprins al religiei, ca și chipul și gradul de intensitate al 
acestei trăiri. Acesta este aspectul subiectiv al religiei. Sub aspect exterior, religia în- 
seamnă suma atitudinilor și actelor morale și de cult. Se obișnuiește ca sub primul 
aspect, cel interior, religia să fie numită subiectivă, iar aspectul al doilea, cel exterior, 
să se numească religie obiectivă. 

Cu privire la cele două aspecte ale religiei, interior (subiectiv) și exterior (obiectiv), 
cel mai important lucru este să se înțeleagă just strânsa legătură, echilibrul și armonia 
dintre aceste aspecte, care numai împreună, în unitate bine orânduită, formează reli- 
gia deplină, adevărată. Căci atât la închegarea lăuntrică a religiei, cât și la exprimarea 
ei exterioară ia parte omul în întregimea ființei sale psihofizice: prin rațiune, la cu- 
noașterea religioasă, la doctrină; prin voinţă, la creșterea puterii de îndeplinire a nor- 
melor morale; prin sentiment, la sporirea căldurii sufletești în năzuința către Dumne- 
zeu, trupul lăsându-se condus în săvârșirea tuturor lucrărilor exterioare rezervate lui, 
în cult sau morală. 

Tot cu privire la cele două aspecte ale religiei, anume la raportul dintre ele, mai 
este de observat faptul că se ivesc uneori și greșeli de înțelegere a acestui raport, pro- 
ducându-se un dezechilibru între ele, pierzându-se armonia necesară din viaţa religi- 
oasă. Astfel, dacă aspectul subiectiv, considerându-se dominant, se dezvoltă singular 
și se apreciază ca îndestulător, cu nesocotirea și în paguba celui exterior, se ajunge la 
misticism sau chietism bolnav, iar dacă, dimpotrivă, aspectul obiectiv se cultivă cu 
preferință, acordându-i-se întâietate și lăsându-se cel interior în umbră, ca și cum n'ar 

avea valoare, se cade în formalism sec. Religia deplină, sănătoasă, evită aceste defor- 
mări și exagerări, care înseamnă, amândouă, îngustime de orizont spiritual, respin- 
gându-i-le ca fiindu-i străine. 

Fiind sădită de Dumnezeu în însăși ființa omului, religia rămâne nedezlipită de om. 
Geografic și istoric, pretutindeni și totdeauna, prezența umană arată și prezenţa religi- 
oasă, firește în diferite forme. 

Formele de manifestrare ale ei, atât în interior, cât și în exterior, sunt multe și dife- 
rite, după loc, după timp, după comunități umane și adeseori chiar după persoane. 
Însă, obișnuit, deși atât de variate, formele religioase au fost reduse de către cercetători 
la trei categorii de religii: monoteism, dualism și politeism. 

Monoteiste sunt acele religii în care există credința într'un singur Dumnezeu. Așa 
a fost religia celor dintâi oameni în paradisul pământesc și apoi, în ordine istorică, cea 
mozaică, cea creștină și cea mahomedană. 

Ideea religioasă centrală, aceea de divinitate, este prezentă în toate religiile, indife- 
rent de gradul conștiinței și al cunoștinței despre ea și indiferent de grosimea stratului 
de deformări care o acoperă în unele suflete (Rm 1, 23), strat depus în împrejurări nefa- 
vorabile ale vieții; dar cu toate acestea, desigur sub protecția proniei divine, ideea de 
Dumnezeu n'a fost nimicită, ci numai alterată. Căci și în politeism, chiar pe treptele lui 
cele mai de jos, ideea de divinitate nu lipsește cu totul, ci se găsește ca subînțeleasă fie 
în afirmarea unei ierarhii a zeilor, unul fiind mai marele tuturor și având singur auto- 
ritate supremă, fie în credinţa despre originea unică a zeilor, dintr'unul, tatăl tuturor, 
descinzând toți. Şi tot așa, în ordinea vieții practice, chiar și „cei fără de lege, din fire fac 
ale legii... porunca legii fiind scrisă în inimile lor” (Rm 2, 14-15). 

Dintre religiile dualiste, mai cunoscută este cea a vechilor iranieni (perși), cu cre- 
dinţa în doi zei, al binelui și al răului: Ormuzd sau Ahuramazda și Ahriman sau Angro- 
mainius. Dualismul iranian a decăzut apoi cu timpul în politeism. 

Politeiste se numesc religiile în care se crede în mai multe zeități. Aceste religii sunt 
astăzi multe și foarte diferite între ele: religii fetișiste, numire dată de la adorarea de 
fetiș (obiecte din natură sau făcute de om, ca pietre, pene, lemne, scoici, cuțite etc.), 
constituind treapta cea mai de jos a politeismului și cuprinzând populații nedezvol- 
tate, primitive, din Africa, Australia, nordul Asiei și părți din America Centrală și de 
Sud; religii naturiste, cu închinare la elementele mai importante ale naturii sau produ- 
cătoare de impresii mai tari, ca: soare, lună, stele, comete etc., religii numite siderale 
sau astrale, apoi religii numite ctonice (de la grecescul A40iwv = pământ), cu închinare 
la munți,mare, izvoare etc., zeitățile unora fiind închipuite cu înfățișare de om (religii 
antropomorfe) sau de animale (religii zoomorfe). 

Totuși, în epoca clasicismului antic, unele forme de politeism ( la greci, la romani, 
în confucianismul chinez sau chiar în budism) s'au putut ridica la concepții morale mai 
înalte, cum le găsim în scrierile unor filozofi și înţelepţi antici. 

Religia mozaică are meritul de a fi păstrat credinţa în unicitatea lui Dumnezeu, cre-. 
dința protopărinţilor noștri Adam și Eva, iar prin patriarhi și profeţi a devenit „peda- 
gog” (îndrumător) spre Hristos, Dumnezeu-Omul, întemeietor al Noului Așezământ 
(Noului Testament, cf. Ga 3, 24). 

Religia adevărată, deplină și desăvârșită este și rămâne cea creștină, cu învățătura 
ei descoperită de Dumnezeu, cu morala ei cea mai înaltă, cu slujirea ei cultică desăvârșit 
spiritualizată și, în întregime, ridicată la culmea perfecțiunii de către Însuși Întemeie- 
torul ei și sufletul ei permanent viu în ea, lisus Hristos, Fiul lui Dumnezeu Cel întru- 
pat și adevărat Dumnezeu. 

În rezumat, din cele spuse până aici despre ființa religiei, rezultă că în sufletul ome- 
nesc există o vie dispoziţie religioasă, totul în religie întemeindu-se pe ideea că există o 
divinitate creatoare și proniatoare. Această idee și deci religia ca legătură între om și 
divinitate nu-și poate avea originea decât în revelația primordială dăruită de Dumnezeu 
primilor oameni. 

Astfel religia, din momentul apariției omului, iar nu izvorâtă după aceea din vreo 
experiență oarecare, este o realitate primară și esenţială în structura spirituală a uma- 
nității. Există un apriori religios (apriori însemnând ceea ce există mai înainte de orice 
experiență) sau, cu alte cuvinte, religia are caracter aprioric, adică este prezentă în om 
mai înainte de orice experiență alta decât ea însăși, ceea ce înseamnă că ideea de divi- 
nitate spirituală, transcendentă (mai presus de lume), dar creatoare, premerge oricărei 
experiențe umane, idee sădită de Însuși Dumnezeu în spiritul omului, ca temei al legă- 
turii acestuia cu El, Dumnezeu Creatorul, Părintele tuturor. În consecință, religia nu s'a 
născut dintr'o experiență umană anterioară ei, ci este dar de la Dumnezeu. Ulterior, în 
manifestarea ei exterioară mai ales, în cursul frământatei istorii umane, religia s'a ma- 
nifestat în diferite forme cu care se ocupă Istoria religiilor. 

Vorbind despre ființa religiei, până aici ne-am referit numai la aspectul ei exterior 
sau obiectiv, pentru ca, în cele ce urmează, să ne ocupăm de aspectul interior sau su- 
biectiv al ei, adică de însăși trăirea religioasă în om. 

Privind religia numai sub aspectul ei subiectiv, numeroși cercetători ai religiei și-au 
pus întrebarea: în ce constă esenţa religiei? 

Răspunsurile care s'au dat la această întrebare se pot grupa în trei feluri de teorii: 
intelectualiste, sentimentaliste şi voluntariste, după cum ele reduc religia la unul sau altul 
dintre fenomenele sufletești. 


1. TEORII INTELECTUALISTE. 


Dat fiind faptul că una din însușirile fundamentale ale ființei umane este gândirea 
sau cugetarea, adepții acestor teorii susțin că omul încă de la începutul existenţei sale a 
simţit imboldul sau impulsul de a cerceta care este cauza lucrurilor și a fenomenelor din 
jurul său. Dar el nu s'a mulțumit să afle numai cauza acelora cu care a venit în contact, 
ci, descoperind că unele cauze sunt efectul altora anterioare lor, a ajuns în mod necesar 
la o cauză ultimă, absolută, supremă, primară, care nu poate fi decât Dumnezeu. Astfel, 
pe cale logică, aplicând principiul cauzalității la explicarea fenomenelor din lume, a ajuns 
la concluzia că ultima cauză a lucrurilor, cauza absolută și supremă, este Dumnezeu. 

După intelectualiști deci, credinţa religioasă este rezultatul procesului intelectual 
de cunoaștere a lumii, cunoaștere raportată la ultima ei cauză. Dar după ei mai există 
un motiv, tot de natură intelectuală, care l-a dus pe om la ideea de Dumnezeu: ideea 
de infinit. Astfel, după învățatul Max Miller, setea de cunoaștere a omului l-a dus pe 

acesta la ideea de infinit, la care a ajuns prin contrast cu ideea de mărginit, limitat, 
finit, pe care a experiat-o în viața zilnică. Acest infinit a fost personificat de om, fiind 
numit Dumnezeu. De aceeași părere, anume că religia aparține intelectului, sunt și filo- 
zofii germani Hegel și Schopenhauer. 

Cu toate că teoriile intelectualiste conțin o bună parte de adevăr în încercarea lor de 
a explica ființa religiei, ele o explică insuficient și unilateral. E adevărat că Mântuitorul 
a spus: „Și aceasta este viața de veci: să Te cunoască pe Tine, singurul și adevăratul Dumnezeu...” 
(În 17, 3), dar aceste cuvinte arată numai că pentru religie este absolut necesar a-L cu- 
noaște pe Dumnezeu, fără de care omul nu sar putea pune în legătură cu Dumnezeu, 
nu l-ar putea cunoaște voia și nu L-ar putea adora. Dar religia nu se reduce numai la 
cunoașterea lui Dumnezeu; ea nu rămâne numai în sfera intelectualului și nu poate fi 
numai cunoștință despre Dumnezeu. Căci, deși nu poate exista religia fără cunoașterea 
lui Dumnezeu, totuși elementul intelectual nu poate constitui singur religia. Dacă reli- 
gia se reduce la elementul intelectual, atunci ea nu mai e religie, ci filozofie. Nu este 
suficient ca Dumnezeu să fie cunoscut, gândit sau reprezentat, ci trebuie simţit, iubit, 
ascultat și urmat, adică voinţa Lui trebuie împlinită cu evlavie și cu dragoste. 


2. TEORII SENTIMENTALISTE. 


Cunoscând că emoțiile și sentimentele au un mare rol în viața individuală și soci- 
ală a oamenilor, unii învățați au încercat să reducă religia la un produs al afectivității 
sau emotivității omenești. Numeroși filozofi, teologi și poeţi, ca Herbart, Luther, Goe- 
the, Herder, lacobi și alții, ca și marii mistici din toate epocile, au crezut că esenţa reli- 
giei stă în sentiment. Dar cel care, pentru prima oară, a formulat o teorie cu privire la 
esenţa religiei bazată pe sentiment, a fost teologul protestant Fr. Schleiermacher. Con- 
cepția lui poate fi rezumată astfel: 

Considerând că religia nu e nici metafizică, nici morală, nici știință, ci cunoștință 
nemijlocită despre existenţa finitului în infinit, el definește religia mai precis, spunând 
că este sentimentul dependenţei absolute de necunoscut, care pentru noi este Dumne- 
zeu. Contopirea noastră cu infinitul, cu Dumnezeu, conștiința aceasta a „finitului în 
infinit”, care e un sentiment, constituie pentru noi o stare de supremă beatitudine; 
aceasta este conștiința religioasă desăvârșită. 

Concepţia lui Schleiermacher, care cuprinde elemente luate de la filozoful Spinoza, 
ca și din panteism, este pe cât de confuză, pe atât de eronată. Dacă infinitul este iden- 
tificat cu Dumnezeu, care ne rămâne însă necunoscut, cum poate fi acesta obiectul reli- 
giei? Un sentiment religios nu poate exista, dacă Dumnezeu rămâne necunoscut, căci 
sentimentele nu pot lua ființă fără o idee sau un fenomen care să le dea naștere. Fără 
ideea de Dumnezeu, fie ea oricât de vagă și de imprecisă, n'am simţi nimic care să ne 
lege de EI, nu L-am putea adora, nu L-am cunoaște și nu l-am putea împlini voia. 

Teoriile sentimentaliste despre esenţa religiei ne atrag atenția asupra trăirii religi- 
oase în ființa omului și ne dau posibilitatea să prețuim sentimentul la adevărata lui 
valoare în experienţa religioasă personală, dar greșeala lor constă în susținerea faptului 
că esenţa religiei stă numai în sentiment, nesocotind total contribuția intelectului și a 
voinţei în fenomenul religios. Proverbul latin: „Ignoti nulla cupido” (Cel ce nu cunoaște 

nu are nici o dorință) arată că fără cunoștință, fără idei nu pot exista sentimente. Așadar 
fără ideea de Dumnezeu nu poate exista sentiment religios și deci nici religie. 

Este cazul să semnalăm aici că, alături de teoriile sentimentaliste, pot fi luate în dis- 
cuţie și teoriile estetice, căci și acestea așază ființa religiei tot în sentiment, și anume în 
cel estetic sau al frumosului. 

Deoarece în viața omului fantezia sau imaginația joacă un rol deosebit, căci prin ea 
omul își înfnimusețează și idealizează viața, numeroși filozofi și literați au susținut că 
religia este un produs al fanteziei, în scopul înfrumusețării vieții, ea reducându-se la 
sentimentul estetic cu diversele sale forme și grade. Această concepție a apărut îndeo- 
sebi în epoca romantică, între adepții săi numărându-se Lessing, Herder, Goethe, Schiller, 
Feuerbach, D.F. Strauss, W. Wundt şi alții, dar ea a avut precursori câțiva filozofi greci 
din antichitate, ca: Xenofan, Evhemeros și alții. Astfel, Evhemeros afirmase că zeii sunt 
creați de fantezia omenească, în realitate ei fiind oameni, iar Xenofan spunea că dacă 
boii, caii și alte animale ar avea fantezie, și-ar crea zeii după chipul și înfățișarea lor. 

După Goethe, religia se reduce la cultul frumosului, căci, spune el: „Cine are artă și 
ştiinţă, acela are și religie; cine nu le are pe acestea două, acela să aibă religie”. Filozo- 
ful W. Wundt susține că religia s'a născut din dezvoltarea miturilor primitive, pentru 
primitivi mitul fiind un fel de știință poetică din care s'a născut mai întâi ideea de suflet, 
apoi cultul strămoșilor și animismul, iar apoi ideea de zei, pe care ei i-au adorat. 

Desigur, fantezia este funcția sufletului omenesc care idealizează și înfrumuseţează 
realitatea, ridicând omul într'o lume ideală, făcându-l să întrevadă frumusețea și per- 
fecțiunea Creatorului. Ea însă n'are capacitatea de a crea de la sine ceva, ci numai de a 
organiza în forme și conținuturi noi elementele pe care unul le posedă datorită experi- 
enţelor și cunoștințelor personale, pe care le păstrează memoria. Din cele mai vechi 
timpuri există creații estetice ale fanteziei (sculpturi, picturi, obiecte de cult etc.), dar 
cu toate că acestea au stat în serviciul religiei, fantezia n'a putut crea nici obiectul reli- 
giei, nici sentiment religios, fiind totdeauna numai un auxiliar al religiei. 

Sentimentul estetic se naște din contemplarea frumosului natural sau artistic, care 
adeseori poate avea caracter nereligios sau antireligios. O religie care s'ar reduce numai 
la sentimente estetice nu ar putea satisface nici setea omului de a ancora în transcen- 
dent, nici să servească de temelie moralității, dat fiind faptul că unele forme ale frumo- 
sului pot cuprinde elemente cu totul imorale. De aceea, o religie care sar baza numai 
pe artă ar putea nesocoti chiar unul dintre principalele scopuri ale religiei: unirea cât 
mai multor oameni în aceeași comunitate de credinţă și viață, în care nu există deose- 
bire de clasă, neam, cultură, stare socială, ci toți sunt una. 


3. TEORII VOLUNTARISTE. 


Voința este funcția sufletului omenesc prin care ne manifestăm în exterior prin acți- 
unile noastre. Ea înseamnă activitate îndreptată conștient spre un scop și stă în strânsă 
legătură cu intelectul și sentimentul, fără de care ea nici nu poate fi concepută. Căci 
dacă intelectul este generatorul ideilor, iar sentimentul asigură pregătirea internă a 
acțiunii sau faptei externe, voința execută ceea ce intelectul și-a propus, iar sentimen- 
tul a pregătit, generând impulsul spre acțiune. 

Dar fiindcă acţiunile externe sunt fapte pe care le studiază morala prin prisma noți- 
unilor de bine și de rău, teoriile voluntariste consideră că esenţa religiei stă în morali- 
tate, aceasta exteriorizându-se fie în actele de cult, fie în faptele morale ale oamenilor. 
Astfel s'a ajuns ca unii teologi și filozofi să identifice sau să reducă religia la morală. 
Așa a apărut „moralismul”, un curent care urmărește înlocuirea religiei cu morala, cel 
mai renumit susținător al acestuia fiind filozoful Im. Kant. 

Concepţia lui Kant despre religie rezultă îndeosebi din lucrările sale: Critica rațiunii 
practice, Religia în limitele rațiunii şi Întemeierea metafizicii moravurilor. Într'o altă lucrare, 
Critica rațiunii pure, el susține următoarele: cunoștința științifică este rezultatul colaboră- 
rii sau fructul nunții, unirii dintre sensibilitate și rațiune, sensibilitatea oferind materia- 
lul obținut prin simţuri, iar rațiunea prelucrând acest material; această cu-noștință nu 
poate însă depăși limitele lumii fenomenale, adică a lumii în care trăim. Sensibilitatea 
noastră (simţurile) ne oferă un material haotic, care însă este prelucrat și organizat de 
intelectul nostru prin formele apriorice ale sensibilităţii, spațiul și timpul, și prin catego- 
riile rațiunii. Acestea sunt cunoștințele științifice, care însă n'au valoare decât în lumea 
fenomenală. Dar dincolo de această lume este „lumea numenală”, în care se află „lucrul 
în sine”, care poate fi gândit, dar nu cunoscut, deoarece acolo nu poate opera rațiunea 
teoretică singură, fără ajutorul sensibilităţii, ci numai rațiunea practică. 

Dar intelectul nostru nu e numai posesorul formelor și categoriilor „constitutive“ 
cu care operează în lumea fenomenală, organizând materialul oferit de sensibilitate, ci 
posedă și unele idei regulative, care au o valoare deosebită pentru viața noastră. Ele 
sunt produsul rațiunii practice — pe care Kant o identifică cu conștiința și cu voința — 
adeseori. Astfel, ideile de libertate, de nemurire a sufletului, ca și cea de Dumnezeu 
sunt „postulate”, adică cerinţe ale rațiunii practice, ale voinţei. Legea morală care se 
află în noi este autonomă, avându-și izvorul în rațiunea practică, nefiind produsul unei 
voințe străine care ne-ar impune-o. Ea este legea fundamentală a ființei noastre de care 
trebuie să ascultăm. Această lege se impune conștiinței noastre prin acel „imperativ, 
categoric”: „Lu trebuie să faci...” sau „Îţi este interzis să faci...”. 

Este firesc, spune Kant, ca în viaţă binele să fie răsplătit, iar răul pedepsit. Dar cum 
în lumea aceasta nu există un raport just între virtute și fericire, ca și între imoralitate 
și nefericire, din acest motiv, rațiunea practică postulează (pretinde) o lume în care 
binele să fie întotdeauna răsplătit, iar răul pedepsit. Dar aceasta presupune existența 
unui judecător drept în lumea numenală, care nu poate fi decât Dumnezeu. În acest 
fel, ideile fundamentale ale religiei: Dumnezeu, libertatea voinței, nemurirea sufletu- 
lui, viața viitoare, fericirea ca răsplată a virtuții nu pot fi obiecte ale cunoștinței, ci 
numai ale credinţei, ele fiind postulate ale rațiunii practice. 

Iată deci că filozoful Kant, în loc să fundamenteze morala pe religie, dimpotrivă, fun- 
damentează religia pe morală, reducând-o pe cea dintâi la cea din urmă, sau chiar subor- 
donând religia, moralei. Aceasta se poate vedea chiar din definiția pe care o dă el religiei: 
„Religia este recunoașterea datoriilor morale ale omului ca porunci ale lui Dumnezeu”. 

Concepţia lui Kant despre religie a avut o influență considerabilă asupra filozofiei 
și teologiei de mai târziu, continuatorii săi fiind, îndeosebi, Fichte și Schleiermacher, 
ea găsind o audiență deosebită în protestantism. 

Teoriile voluntariste sau moraliste, deși ne arată un element important din ființa 
religiei, anume aplicarea la viaţă a raportului dintre om și Dumnezeu, ele însă, prin 
faptul că reduc religia la simple acte de voință ale omului, nu ne lămuresc nici asupra 
subiectului și obiectului religiei, nici asupra modului în care ea este trăită de către om. 
Căci deși morala este strâns legată de religie, sfera religiei depășește cu mult pe cea a 
moralei. Căci orice act de voință depinde, în primul rând, de un act de cunoaștere, în 
cazul religiei de cunoașterea lui Dumnezeu și a voii Sale care trebuie împlinită. 

Pe de altă parte, experiența ne arată că un om poate să fie moral, fără să fie în același 
timp și religios. Există numeroși moraliști moderni care nu sunt religioși, după cum în 
cultul unor religii inferioare există practici și acțiuni imorale. Raportul dintre religie și 
morală nu este nici de identitate, nici de cauzalitate, ci de reciprocitate și viceversa. 
Chiar și în creștinism, unde raportul dintre religie și morală este așa de strâns, ele nu 
se identifică, morala fiind numai o consecinţă sau o urmare a religiei. 

Referindu-ne în mod special asupra concepției lui Kant asupra ființei religiei, ea nu 
poate fi acceptată, deoarece e rezultatul unui punct de plecare cu totul discutabil. Căci 
Kant numai în mod arbitrar separă rațiunea teoretică de cea practică, limitând dome- 
niul celei dintâi numai în lumea fenomenală, iar celeilalte în lumea numenală, negând 
rațiunii teoretice orice posibilitate de cunoaștere în lumea numenală. Dacă concluziile 
rațiunii pure în problemele din lumea numenală nu merită nici o încredere, iar noi tre- 
buie să credem că acolo au valoare numai postulatele rațiunii practice, de aici rezultă 
două consecinţe, și anume: a) obiectul religiei este ceva cu totul nesigur și iluzoriu, și 
b) sufletul omenesc nu este unitar, ci compartimentat în două sfere care lucrează inde- 
pendent și diferit una de alta. 

Dar se pare că filozoful Kant a salvat autonomia voinței tocmai prin negarea posi- 
bilității de a-L cunoaște pe Dumnezeu pe calea rațiunii teoretice. Căci, după el, dacă 
L-am cunoaște pe Dumnezeu în mod teoretic, omul având permanent imaginea lui 
înaintea ochilor, împlinirea legii morale s'ar face cu strictețe, dar nu în mod liber, ci din 
frică, ceea ce n'ar exprima nicidecum adevărata moralitate, care, după Kant, trebuie să 
purceadă din respectul pur al legii morale, și nu din considerente sensibile. 

În concluzie, Dumnezeul conceput de Kant este numai o ficțiune, cu care omul nu 
poate comunica fiindcă nu-L. cunoaște, rolul lui fiind doar acela de a veghea ca în lumea 
numenală să se realizeze armonia dintre moralitate și fericire. 


Din cele expuse anterior în legătură cu esenţa religiei, ne-am putut da seama de 
insuficiența, ba chiar de falsitatea teoriilor de care ne-am ocupat. Insuficienta explică- 
rii fiinţei religiei sub aspect subiectiv numai prin una sau alta din cele trei funcții ale 
sufletului omenesc: intelect, sentiment și voință rezultă fără putință de tăgadă mai ales 
din trăirea religioasă, care cuprinde în sine manifestarea integrală a sufletului ome- 
nesc: cunoaștere, simţire și voință. Precum afirmă un teolog, „religia este sinteza cea 
mai desăvârșită a celor mai înalte însușiri și funcţii ale sufletului omenesc, puse în ser- 
viciul a două idei: ideea de Dumnezeu și cea a legăturii omului cu El” (Werner Gru- 
ehn). Religia conține în sine intelect, sentiment și voință, împletindu-le pe toate într'o 
trăire unitară în raport cu ființa divină. În religie, punctul de plecare este cunoașterea 

lui Dumnezeu, chiar dacă această cunoaștere nu e deplină (cf. 1 Co 13, 9), precum și a 
raportului ce există între om și divinitate; așadar, inițial religia cuprinde o doctrină, pe 
care unii o numesc filozofie sau metafizică. Pe temeiul acestei cunoașteri, voinţa tinde 
să asculte și să împlinească voia lui Dumnezeu, exprimată în legile morale, care sunt 
expresii ale voinţei divine. 

Dar urmarea, ascultarea sau împlinirea legilor morale de către om este unită cu sen- 
timente de plăcere, pietate și iubire față de Dumnezeu, „Care voiește ca toți oamenii să se 
mântuiască și să ajungă la cunoștința adevărului” (1 Tim 2, 4). Gândirea și fantezia se 
împletesc, creând adeseori simboluri prin care sunt exprimate și întărite sentimentele 
complexe pe care omul le trăiește în legătură cu Dumnezeu. Așa apare arta în religie, 
ca un preţios auxiliar, prin creaţiile ei potențându-se și intensificându-se sentimentul 
religios. 

Redusă numai la doctrină, religia devine filozofie; propunându-și să dea numai nor- 
me de conduită, ea se transformă în morală, iar dacă se oprește la sentiment, ea devine 
contemplație mistică, fără vreo legătură cu mediul social în care trăiește omul. De aceea, 
definiția pe care i-a dat-o Fer. Augustin: „Religio est modus cognoscendi et colendi Deum” 
(Religia este modul de a-L cunoaște și de a-L cinsti pe Dumnezeu), exprimă lămurit 
până astăzi nu numai obiectul religiei, ci și complexitatea fenomenului religios. 


R aportul dintre religie Și morală 


Ru dintre religie și morală în general. În unele dintre capitolele anterioare am 
văzut că unii filozofi au voit să reducă religia la morală sau chiar să le identifice pe 
acestea. Am menţionat atunci că, deși există o legătură între ele, sfera religiei o de- 
pășește cu mult pe cea a moralei, întrucât morala poate fi cel mult o parte a religiei. 
Rămâne acum să examinăm mai îndeaproape care este raportul dintre religie și morală. 

Din capitolul introductiv s'a putut vedea că între Dogmatică și Morală este o strân- 
să legătură, cea dintâi având menirea să expună în mod sistematic învățătura de cre- 
dință creștină sau dogmele acesteia, iar cea de a doua să arate cum pot fi transpuse în 
viaţă aceste învățături, în scopul mântuirii credincioșilor, fără însă ca Dogmatica — cu 
toate că ea condiționează Morala — să anuleze independența acesteia. Căci așa cum cre- 
dința condiționează faptele, adică viaţa și activitatea creștinilor, la fel și Dogmatica con- 
diționează Morala. 

Fiind însă vorba despre raportul dintre Dogmatică și Morală, echivalent celui dintre 
credinţă și fapte, acest raport trebuie analizat și pe un plan mai vast, deoarece atunci 
când vorbim despre el, nu avem în vedere numai două discipline teologice, dintre 
care una se ocupă cu expunerea învățăturii de credinţă, iar cealaltă cu normele de 
purtare în viață, ci raportul dintre două funcții ale vieţii sufletești a omului, precum și 
despre manifestările și exteriorizările acestora. Totodată, remarcăm faptul că atunci 
când vorbim despre raportul dintre credinţă și morală, nu considerăm credința numai 

din punct de vedere formal și deci ca o simplă funcţie de cunoaștere a sufletului ome- 
nesc, și nici numai ca pe o virtute teologică, ci o privim îndeosebi sub aspectul ei obiec- 
tiv, deci cu privire la conținutul sau la cuprinsul ei, înțelegând prin credinţă totalita- 
tea adevărurilor revelate care constituie însăși esența religiei și a teologiei creștine. 
Așadar, vorbind despre raportul dintre credinţă și morală, în realitate vorbim despre 
raportul dintre religie și morală. Dar mai înainte de a vorbi despre acest raport în 
cadrul religiei creștine, e necesar să vorbim despre el în general, atât sub aspect isto- 
ric, cât şi psihologic. 

Cercetările făcute la sfârșitul veacului trecut și la începutul veacului nostru, de către 
numeroși sociologi și etnografi (Durkheim, Levy, Briihl, Waitz, Frazer și alții) asupra 
vieții unor popoare primitive (necivilizate) se pare că au avut darul să confirme teza 
şcolii sociologice franceze, anume că originea moravurilor — și deci și a moralei — tre- 
buie căutată în religie. Religia conține în germeni — zice Durkheim — toate elementele 
din care, prin disociere, prin determinare, apar diferitele manifestări ale vieții colec- 
tive. Atât dreptul, cât și morala s'au născut din precepte rituale. Potrivit acestei teze, 
conștiința oamenilor primitivi sau necivilizați nu face deosebire între normele morale 
şi cele religioase, orice transgresiune sau încălcare față de legea morală fiind conside- 
rată ca un păcat împotriva divinității. De aceea, normele morale pe care conștiința le 
impune popoarelor primitive provin din miturile și practicile religioase. Așadar, după 
această teză se poate afirma că pe treptele inferiorioare ale societății omenești, religiile 
sunt singurele purtătoare ale ideilor morale și prin aceasta, prescripțiile morale dobân- 
desc pecetea și autoritatea poruncilor și legilor divine. 

Pe de altă parte, se poate însă vorbi și despre o influență a moravurilor respective, 
a moralei asupra religiei, acest fapt putându-se constata mai ales la popoarele antice. 
Astfel, cine cunoaște istoria poporului grec nu poate să nu-și dea seama că, la origine, 
divinitățile grecești nu erau decât forțe sau puteri îndumnezeite ale naturii și numai 
mai târziu, sub influența moravurilor, ele au primit calități și defecte morale pur ome- 
nești. Se cunoaște bunăoară infidelitatea conjugală a a lui Zeus, gelozia Herei, senti- 
mentul de răzbunare ca un fapt comun atribuit zeilor, eroismul semizeilor și opunerea 
lor la capriciile olimpienilor etc. Așadar, în general, zeii greci erau departe de a repre- 
zenta personificări ale idealului moral, ceea ce i-a făcut pe filozofi să-și piardă credința 
în ei. Însă încetul cu încetul, zeii arbitrari şi răzbunători „se umanizează”, adică se 
moralizează, primind o coloratură morală mai pozitivă, însușirile lor apropiindu-se de 
reprezentarea idealului moral din societatea acelor vremuri. Nu este de mirare că 
numeroși filozofi, ca Socrate, Xenofan, Platon și alții, au văzut în zei simple creații 
omenești, și au ajuns la concepția unei divinități unice, care trebuie să exceleze îndeo- 
sebi prin calități morale. Creșterea în moralitate a omenirii vechi a făcut deci necesară 
apariția unor divinități noi, lipsite de defectele morale ale vechilor divinități, iar ală- 
turi de acești zei, semizei sau eroi sunt creații mitice în care se personifică numeroase 
virtuţi, pe care societatea acelor vremi le prețuia mai mult. 


1 Deși la prima vedere se pare că această teză este în conformitate cu concepția creştină, în realitate ea este 
străină acesteia, deoarece nu consideră religia decât ca un produs social, fără nici o bază apriorică sau revela- 
ţională în om. 

RELIGIA ȘI MORALA SUB ASPECT PSIHOLOGIC. 


Cercetarea raportului dintre religie și morală sub aspect psihologic apare cu atât 
mai necesară, cu cât în epoca noastră s'au înmulțit încercările de a se întemeia sisteme 
de morală fără vreun fundament religios. Căci, deşi se vorbește curent despre strânsa 
legătură dintre religie și morală, totuși se poate constata că aceste două realități pot 
exista și independente, în sensul că există religii în care viața morală se situează la un 
nivel inferior, după cum există o viață morală remarcabilă în concepții filozofice lipsite 
de elemente religioase. 

Dacă ne referim la ființa religiei, rămâne un fapt neîndoielnic că religia se leagă de 
necesitatea și tendinţa sufletului omenesc de a se pune în legătură cu ființa superioară, 
absolută, cu Dumnezeu. Religia ne apare astfel ca legătură liberă și conștientă dintre 
om și Dumnezeu, omul menţinând această legătură prin diferite practici de cult, care 
în ansamblul lor nu sunt decât manifestarea în exterior a credinţei și trăirii lui religi- 
oase. Desigur, nevoia legăturii cu Dumnezeu nu e simțită de toți oamenii în același fel 
şi nici cu aceeași intensitate. Datorită acestui fapt, există oameni puţin religioși sau 
chiar nereligioși, după cum există oameni religioși, unii ajungând până la un misti- 
cism bolnăvicios, ori la bigotism. Această nevoie subiectivă de a se pune în legătură cu 
Ființa supremă se întemeiază însă pe fapte și raporturi obiective, de unde rezultă că 
religia nu poate fi explicată numai ca un produs psihologic subiectiv. 

Dar în afară de această manifestare a ființei omenești, există și o alta, și anume față 
de persoanele, ființele și lucrurile din lumea înconjurătoare în care trăim. Această ma- 
nifestare constituie obiectul de cercetare al Moralei, disciplină teologică ce ne arată 
modul în care trebuie să ne comportăm în viața noastră zilnică. 

Putem deci spune că religia și morala provin fiecare, sub aspect psihologic, din 
două nevoi deosebite ale sufletului omenesc: cea dintâi, din nevoia de a ne pune în 
legătură cu ființa supremă și cu lumea celor nevăzute, iar cea de a doua, din nevoia 
de a fi în legătură cu lumea în care trăim, cu semenii noștri, cu societatea din care 
facem parte. 


DIFERITE PĂRERI CU PRIVIRE LA RAPORTUL DINTRE RELIGIE ȘI MORALĂ. 


Întrebarea care se pune și la care trebuie să răspundem acum este: dacă religia și 
morala provin din două nevoi deosebite ale sufletului omenesc și ca atare sunt două 
manifestări deosebite, care este raportul dintre ele? Oare o persoană care este într'a- 
devăr religioasă, manifestându-se ca atare, prin aceasta este ea o persoană morală și 
viceversa? 

La această întrebare s'au dat diferite răspunsuri. Unii au spus că religia implică în 
sine și moralitatea, alții că religia este identică cu morala, iar alţii că deși sunt deosebite 
una de alta, totuși se influențează în mod reciproc, ori că derivă una din alta (fie morala 
din religie, fie religia din morală). În sfârșit, alții au spus că poate exista religie fără 
morală și morală fără religie, și că deci n'ar exista în mod necesar o legătură între ele. 

Din varietatea acestor opinii privitoare la raportul dintre religie și morală, se pot 
reține următoarele: 

Exceptând părerea că religia și morala sunt același lucru, pe care o respingem de la 
început ca falsă, nu se poate nega faptul că ele n'ar fi realități de sine stătătoare, deoa- 
rece există oameni religioși fără să fie morali, după cum există oameni cu manifestări 
de cea mai înaltă moralitate, fără a fi nicidecum religioși:. De asemenea, în istorie există 
perioade în care religia decade, fără a decădea moralitatea și invers. Dar acest lucru își 
are întotdeauna motivarea sa, căci dacă uneori religia poate exista fără moralitate, de 
asemenea, viața morală fără religie, nu înseamnă că aceasta e starea firească în care se 
află omul care trăiește în deplină libertate. Este posibil atât pentru individul izolat, cât 
şi pentru societate, să ducă o viaţă morală corespunzătoare, chiar dacă credința religi- 
oasă a dispărut. 

Această situație nu e însă de durată, fiind numai o stare trecătoare, în curând putân- 
du-se ajunge la un adevărat declin moral. Chiar în lumea greco-romană se poate con- 
stata că atunci când morala s'a desprins de religie, decăderea moravurilor a dus socie- 
tatea la prăbușire. Mai degrabă se poate afirma că religia și morala au o soartă comună, 
pe de o parte ambele având să lupte împotriva unor dușmani comuni, ca pornirile jos- 
nice ale omului și concepțiile decăzute, iar pe de alta, amândouă având să promoveze 
o serie de valori comune, ca libertatea, personalitatea, responsabilitatea și aspirația omu- 
lui spre desăvârșire. De aceea, ambele sunt sortite să triumfe sau să decadă împreună. 


RAPORTUL DINTRE RELIGIE ȘI MORALĂ ÎN CONCEPȚIA CREȘTINĂ. 


Adevăratul raport dintre religie și morală este exprimat în concepția creștină și el 
se poate rezuma în următoarele: 

Deși religia și morala sunt două manifestări deosebite ale sufletului omenesc, ele se 
întregesc una pe alta, se implică una pe cealaltă, presupunându-se și condiționându-se 
în mod reciproc. Mai mult, s'ar putea spune că ele sunt două aspecte, două feţe ale 
aceleiași realități spiritualenedespărțite. Noi le separăm din punct de vedere logic, dar 
ele rămân unite și nedespărțite în unitatea conștiinței personale. Ele se află într'o strânsă 
legătură, pentru că omul religios simte nevoia și imboldul de a realiza în propria viață 
concepția sa despre lume și despre om, la formarea căreia religia și-a dat o importantă 
contribuţie, și de a-și conforma conduita potrivit acestei concepții. Fiind două mani- 
festări deosebite, dar care stau într'o strânsă legătură, ele se condiționează și se între- 
gesc reciproc, ca expresie a aceleiași tendinţe: de a ne pune în legătură cu Dumnezeu 
și cu semenii noștri. 

Dacă în concepția creștină întreg edificiul ordinii morale din lume are la temelie 
voinţa lui Dumnezeu, atunci respectarea acestei ordini înseamnă cinstirea și preamă- 
rirea lui Dumnezeu, ceea ce constituie o parte însemnată a religiei. De aceea, religia și 
morala, credința și moralitatea constituie un tot organic și inseparabil. Deci se poate 
spune că ele stau în aceeași relație ca rădăcinile cu pomul pe care-l nutresc, de aceea, 
fără religie adevărată nu poate exista moralitate adevărată. 


! În romanul scriitorului Caldwell Taylor, Suflete pătimașe (tradus acum câteva decenii și în românește) sunt 
admirabil zugrăvite două astfel de personaje: Angus Cauder, un tânăr religios până la bigotism, dar de o 
moralitate mai mult decât dubioasă, zgârcit, nedrept, meschin și răzbunător, și Stuart Coleman, om de o ge- 
nerozitate și de un altruism fără seamăn, dar lipsit de orice credinţă religioasă. 

Credinţa religioasă deschide moralei creștine o înaltă perspectivă, o zonă lumi- 
noasă, oferindu-i în același timp un temei sigur și o încoronare, pe care aceasta nu le 
poate afla în altă parte. „Conștiinţa religioasă închide ca într'un cerc și întregește con- 
știința morală a creștinului de jur împrejurul întregului orizont al vieții sale, plutind 
peste întregul câmp al datoriei, așa cum cercul înconjoară pământul” (I. Mihălcescu). 
Avându-și fiecare ființa sa proprie, ele pot trăi și fiecare în parte, dar nu pot ajunge la 
plenitudinea și la scopul existenței lor decât în conviețuirea armonioasă dintre ele. 
„Una fără alta este ca lumina lunii care nu încălzește, sau ca și căldura sobei care încăl- 
zește, dar nu luminează; ca inteligența lipsită de braţul voinţei, sau ca voința lipsită de 
lumina inteligenţei; ca teoria rămasă nepusă în practică, sau ca practica făcută la voia 
întâmplării fără lumina teoriei” (1. Mihălcescu). 

Desigur, în cercetarea raportului dintre religie și morală, în majoritatea cazurilor 
s'a insistat mai mult asupra aportului pe care religia îl aduce moralei, deci asupra 
influenţei religiei asupra moralei. Dar nu-i mai puțin adevărat că se poate vorbi în 
general și de influența moralei asupra religiei, ca despre o realitate de necontestat. 
Precum afirmă teologul ortodox Andrutsos, e un lucru evident că religia se reliefează 
şi se preamăreşte prin morală. De aceea, dacă religia este o forță spirituală conside- 
rabilă, acest fapt se datorează în parte — și îndeosebi în epoca modernă — conținutu- 
lui ei moral, ea devenind astfel, prin pedepsirea răului și răsplătirea binelui, protec- 
toarea și apărătoarea vieții morale. Fără forța moralității, religia devine o superstiție, 
iar Dumnezeu, o ființă arbitrară și imorală. Aceasta explică, în parte, de ce a încercat 
Kant să fundamenteze religia pe morală, inversând astfel adevăratul raport ce există 
între ele. 


Rezumând cele ce se constată din expunerea anterioară cu privire la raportul din- 
tre religie și morală, se pot desprinde următoarele: 

1. Religia și morala sunt două realități deosebite, având fiecare esența sa proprie. 
Datorită strânsei legături dintre ele, s'ar putea spune că ele sunt două aspecte ale ace- 
leiași realități, care însă nu se pot identifica. 

2. Legătura, sau raportul dintre ele, nu e nici numai de simplă coordonare, fiindcă 
ele nici nu progresează, nici nu regresează în mod egal și uniform, dar nici de subor- 
donare, în sensul că una sar cuprinde sau ar deriva din cealaltă. 

Adevăratul raport dintre ele este înfățișat în concepţia creștină, după care ambele 
se implică, se condiționează, se presupun și se influențează reciproc. În creștinism, 
religia și morala — deși deosebite una de alta — există în mod inseparabil, religia fiind 
totuși fundamentul moralei. 

Din această relație dintre religie și morală, desigur cea care câștigă mai mult este 
morala, deoarece noțiunile fundamentale ale acesteia dobândesc prin această relație 
un caracter oarecum sacru. Astfel, conștiința morală devine „glasul lui Dumnezeu” în 
om, caracterul moral și tendinţa spre desăvârșire o năzuință de asemănare cu Durmne- 
zeu, legea morală o expresie a voinţei divine, iubirea față de binele moral devine iubire 
față de Binele suprem, Dumnezeu. 

R aportul dintre religie şi artă 


|» capitolul privitor la esenţa religiei am arătat că unii învățați au încercat să reducă 
religia la sentimentul estetic, voind să o identifice sau să o reducă la artă. Am afirmat 
atunci că religia nu poate fi nici identificată, nici redusă la artă, căci arta nu poate crea 
nici obiectul religiei, ea fiind numai un auxiliar al acesteia. 

În cele ce urmează vom cerceta mai îndeaproape raportul dintre religie și artă. 

Între religie şi artă există o strânsă relație, ceea ce se poate constata și din punct de 
vedere istoric. Din cele mai vechi timpuri arta a fost nedespărțită de religie, a fost indi- 
solubil legată de ea și a atins culmile cele mai înalte sub tutela religiei. Acest lucru se 
poate spune deopotrivă despre toate artele: arhitectura, pictura, sculptura, muzica, 
poezia. E de ajuns să ne gândim la minunatele temple și complexe arhitectonice ale 
antichității (templul Dianei din Efes, templele egiptene de la Luxor, complexul de la 
Borobuduri) sau la sculptura greacă din epoca lui Pericle, la pictura renascentistă din 
Apus, la muzica și poezia din cultul iudaic, la dansurile religioase ale altor popoare, 
spre a nu ne mai putea îndoi de acest adevăr. 

Între religie și artă există numeroase asemănări și deosebiri de care ne vom ocupa 
în cele ce urmează. 


ASEMĂNĂRI ÎNTRE RELIGIE ȘI ARTĂ. 


1. Cea dintâi asemănare dintre religie și artă este că amândouă corespund unor as- 
piraţii înalte ale sufletului omenesc: religia corespunde tendințelor de a depăși lu- 
mea în care trăim și de a ne pune în legătură cu infinitul. Setea omului după absolut 
nu se stinge niciodată; de aceea, chiar dacă își închipuie divinitatea sub cele mai bi- 
zare forme, așa cum se întâmplă în religiile primitive, el se simte ridicat din sfera rea- 
lului, din lumea materială, spre transcendent, spre o lume ideală, ori de câte ori se 
pune în legătură cu divinitatea, şi în această legătură el își găsește o satisfacție și o 
mulțumire deplină. 

Dar și arta corespunde tendinţelor omului de a înfniumuseța prin imaginație lumea 
reală în care trăiește. Prin aceasta, omul se transpune într'o lume ideală, lumea frumo- 
sului, în care dispar atâtea dizarmonii ce există în lumea reală, se înnobilează sufletește, 
trăiește emoții și sentimente deosebite, care îl pot face mai bun, mai uman, mai tole- 
rant, astfel că arta poate deveni un mijloc de a-i uni măcar pentru un moment pe cei 
care trăiesc aceleași emoții și sentimente în fața frumosului artistic. Fără a-l pune în 
legătură cu absolutul, frumosul artistic îi oferă omului posibilitatea de a se deschide 
spre noi orizonturi, putând descoperi în măiestria artistică ceva care totuși îi arată calea 
spre absolut. 

2. Atât religia, cât și arta au comună ideea de inspirație. Creatorii de artă, ca și 
reformatorii religioși din toate timpurile, s'au considerat persoane inspirate de divi- 
nitate, spre a putea exprima în operele lor frumosul artistic în toată plenitudinea lui, 

sau spre a vesti oamenilor voința divină. Inspirația divină stă la baza celor mai multe 
scrieri de cuprins religios, indiferent dacă aceasta a fost o inspirație reală, ca în creș- 
tinism, sau numai o presupusă inspiraţie, ca în religiile din Extremul Orient sau în 
mahomedanism. 

La rândul lor, din cele mai vechi timpuri și până astăzi, reprezentanții tuturor arte- 
lor s'au socotit ființe inspirate, iar în lumea greco-romană ei invocau muzele — fiecare 
artă socotindu-se că stă sub protecția unei muze — sub inspiraţia căreia credeau că își 
compun operele respective. Marii poeți romani: Terenţiu, Ovidiu, Horaţiu și alții, atri- 
buiau inspirația unei ființe supreme, care le insufla nu numai ideea, ci și măiestria 
artistică de a-și compune operele lor. La fel, marii muzicieni din epoca modernă: Bach, 
Haydn, Mozart, Beethoven, Schubert și alții, considerau inspirația ca un dar ce vine de 
sus, fără de care nici un artist nu-și poate realiza opera. 

Şi în zilele noastre arta rămâne nedespărțită de ideea de inspirație, deși astăzi inspi- 
rația este explicată pe alte temeiuri. 

3. În religiile superioare, dar mai ales în creștinism, arta a atins cele mai înalte culmi, 
marii artiști fiind oameni de o profundă religiozitate: Leonardo da Vinci, Tizian, Rafa- 
elo Sanzio, iar în răsărit Panselin, au fost oameni religioși, ca și marile genii muzicale, 
iar creațiile lor au rămas neîntrecute până astăzi. 

4. În exprimarea ideilor religioase și artistice sunt folosite adesea simboluri (semne). 
Simbolurile religioase și artistice exprimă conținuturi de idei care nu pot fi redate prin 
noțiuni, judecăți sau raționamente. Astfel în creștinism, Sfânta Treime este reprezen- 
tată printr'un triunghi echilateral; atotștiința divină, printr un ochi; Mântuitorul Hris- 
tos, prin samariteanul milostiv sau prin păstorul cel bun; suferințele, prin cruce; Sfânta 
Fecioară Maria, prin rugul cel nears etc. Nu mai vorbim de mulțimea simbolurilor uti- 
lizate în artă, măiestria artistică manifestându-se adeseori tocmai prin modalitatea uti- 
lizării unor astfel de simboluri (culori, obiecte, animale, ființe umane reale sau imagi- 
nare, sunete, zgomote etc.) 


DEOSEBIRI ÎNTRE RELIGIE ȘI ARTĂ. 


Aceste deosebiri fundamentale caracterizează tocmai specificul fiecăruia; ele sunt 
următoarele: 

1. Cu toate că obiectul religiei face parte din lumea transcendentă, deci nu poate fi 
cunoscut pe cale științifică prin credință, el dobândește o realitate-obiectivă indiscuta- 
bilă, căci în religie credinţa este singura cale de cunoaștere a zonei suprafirești, desco- 
perite prin Revelaţie. De aceea Apostolul Pavel defineşte credința: „Adeverirea celor 
nădăjduite, dovedirea lucrurilor nevăzute” (Evr 11,1). Chiar dacă unele adevăruri religi- 
oase nu pot fi înțelese pe cale rațională, ele se impun cu necesitate prin credință, cer- 
titudinea lor fiind garantată de Cel ce le-a descoperit: Dumnezeu, Care nu ne poate 
înșela. 

Nu același lucru se poate spune despre creaţiile artistice. Desprinse de suportul lor 
religios, ele rămân plăsmuiri ale imaginației, chiar dacă exprimă elemente ale lumii 
reale, sub noi forme și conținuturi. De altfel, atunci când arta a stat în slujba unor reli- 
gii false, ale căror divinități n'au avut o realitate obiectivă, atunci când credincioșii 

acestora s'au convins de falsitatea lor, aceste religii au dispărut, rămânând martori des- 
pre existența lor doar creațiile artistice care le-au servit; temple, altare, statui de zei, 
picturi etc., a căror valoare a dispărut o dată cu religiile în slujba cărora au fost, astăzi 
ele fiind numai vestigii documentare. 

Este adevărat că arta nu pierde nimic din faptul că o mare parte din creațiile ei nu 
reprezintă ceva real, adică nu corespund unor lucruri reale, ea putând dăinui peste 
veacuri fără ca reprezentările ei să aibă o existenţă reală, adică să le corespundă ceva 
în realitate. Dar cu religia nu e la fel: ea dispare total atunci când adepții ei au ajuns la 
concluzia că divinitățile pe care le-au adorat nu sunt altceva decât ficțiuni. 

2. După cum religia a stat și stă întotdeauna într'o strânsă legătură cu morala, și 
adeseori ea „se reliefează și se preamăreşte” prin morală, așa și arta poate sta în legă- 
tură cu religia, dacă se pune în serviciul acesteia, și atunci dobândeste și ea un carac- 
ter moralizator. Dar ea poate exista și fără nici o legătură cu religia și cu morala. 

3. Religia are credincioși, pe când arta are numai admiratori. Adepții unei religii 
formează totdeauna o comunitate de credinţă și de simţire, pe când arta nu are o ase- 
menea trăsătură caracteristică. Arta rămâne la trăirea unor sentimente de moment, 
chiar dacă acestea se repetă de câte ori se ia contact cu opera artistică. 

E adevărat că și arta influențează sufletul omenesc, trezind în el sentimente de ad- 
miraţie, de satisfacţie, de bucurie, și adeseori poate da impuls omului spre acţiuni no- 
bile. Se știe, de altfel, ce influență are muzica asupra celor ce o ascultă. Marii creatori: 
Bach, Haydn, Mozart, Beethoven, R. Wagner, prin creațiile lor au trezit și trezesc până 
astăzi cele mai înalte și mai nobile sentimente, având o influență considerabilă asupra 
celor ce le ascultă operele. 

4. Religia pretinde adepților săi nu numai participare la actele de cult, ci și anumite 
acțiuni practice, anumite fapte morale, iar prin cult ea întărește și înduplecă voința 
credincioșilor spre asemenea acțiuni. 


ARTA CA EXPRESIE A SUFLETULUI UNUI POPOR. 


Dacă arta este produsul unor personalități geniale, ale căror creații se impun peste 
granițele de loc și de timp, ele dobândind astfel un caracter universal, nu-i mai puțin 
adevărat că ea — fie că e vorba de arta populară, fie de cea cultă — exprimă în conținu- 
tul ei sufletul unui popor. De aceea creaţiile artistice, indiferent de felul lor, sunt pre- 
țuite și stimulate astăzi, deoarece în ele se oglindesc capacităţile artistice ale poporului 
respectiv, calitățile lui psihice și trecutul lui plin de glorie și suferințe. Și adeseori cre- 
ațiile artistice populare sunt legate și de trecutul religios al poporului nostru, legate de 
sărbătorile Crăciunului, Anului Nou și Bobotezei: minunatele colinde, plugușorul, iro- 
zii, vasilica, turca și altele. 

Iată de ce, fie că e vorba de creațiile artistice ale unor mari personalități, fie de cre- 
ațiile populare, arta care stă în slujba religiei dobândește prin aceasta un plus de fru- 
museţe spirituală, care într'adevăr îl ridică pe om spre zările unei lumi ideale, mai fru- 
moasă, mai bună și mai dreaptă, spre care aspirăm cu toții. 

Argumente raționale 
pentru dovedirea existenței lui Dumnezeu 


(i Fiind înzestrat de Dumnezeu cu rațiune, din cele mai vechi timpuri 
omul a încercat să-și explice realitățile în mijlocul cărora a trăit, ca și pe cele cu 
care a venit în contact fie și în mod întâmplător. Dar el nu s'a mulțumit să afle numai 
cauzele fenomenelor pe care le-a întâlnit în viața sa zilnică, deci să-și explice realitățile 
lumii înconjurătoare, deoarece setea lui de cunoaștere l-a mânat să afle ultima explica- 
ție a lumii în întregimea ei, ca și a vieții. Acestea, deoarece după expresia unor filozofi, 
omul trăiește sub imperiul unui instinct metafizic care îl mână - după priceperea și 
gradul lui de cultură — să găsească o explicaţie suficientă tuturor lucrurilor și fenome- 
nelor ce există și se petrec în lume, explicație care însă nu poate fi aflată decât dacă, 
prin gândire, el depășește lumea aceasta și ancorează în transcendent. Numai așa a 
ajuns omul să-și explice în mod satisfăcător existența lumii și a vieții și îndeosebi ori- 
ginea acestora, atribuindu-le unei cauze prime, absolute, unice, transcendente, con- 
știente și active, care nu poate fi decât Dumnezeu. 

În această încercare a omului de a-și explica originea lumii și a vieții trebuie să cau- 
tăm obârșia argumentelor sau a dovezilor raționale pentru existenţa lui Dumnezeu, 
care mult mai târziu au primit o formă logică adecvată, pe care le-au dat-o diferiți filo- 
zofi în decursul timpurilor, începând cu cei greco-romani: Socrate, Platon, Aristotel, 
Cicero, Seneca, și sfârșind cu cei din epoca modernă: Descartes, Leibniz, Kant, Hegel 
și alții. 

Argumentele raționale pentru dovedirea existenței lui Dumnezeu sunt dovezi scoa- 
se din rațiune, rezultând că Dumnezeu nu este o ficțiune, ci există în realitate. Cu alte 
cuvinte, aceste argumente sunt dovezi care se bazează exclusiv pe rațiune, de care ne 
folosim spre a argumenta că noțiunea de Dumnezeu nu este un produs al imaginației, 
ci ei îi corespunde o realitate. Prin ele dovedim că Dumnezeu există. Cunoștinţe mai 
bogate despre Dumnezeu primim din Revelaţie. 

Argumentele raționale pentru dovedirea existenței lui Dumnezeu nu au tăria sau 
puterea necesară spre a face să creadă sau să admită existența lui Dumnezeu pe cei ce, 
de fapt, nu cred în Dumnezeu. De asemenea, ele nu sunt necesare celor ce cred în 
Dumnezeu pe baza Revelaţiei. Cu toate acestea ele ne sunt folositoare, deoarece cei ce 
cred dovedesc prin ele, celor ce nu cred, că credința lor nu este o ficțiune, ci are puter- 
nice temeiuri raționale; iar pentru credincioșii înșiși, ele constituie o justificare rațio- 
nală a credinţei lor, care nu e credință oarbă, ci una luminată. 

Deși scolastica medievală socotea la peste cinci mii numărul argumentelor pentru 
dovedirea existenței lui Dumnezeu, în epoca modernă numărul lor a scăzut vertiginos, 
iar astăzi ele s'au redus la cinci, și anume: 1. argumentul istoric; 2. argumentul cosmologic; 
3. argumentul teleologic; 4. argumentul moral și 5. argumentul ontologic. 

1. ARGUMENTUL ISTORIC 


Argumentul istoric deduce existența lui Dumnezeu din universalitatea ideii de 
Dumnezeu, idee care există la toate popoarele și în toate timpurile. Dacă ideea de Dum- 
nezeu există pretutindeni, și a existat totdeauna, este imposibil ca acestei idei să nu-i 
corespundă o ființă care există în realitate. De altfel, preistoria, istoria, etnografia, etno- 
logia, sociologia și alte științe dovedesc fără nici o îndoială că nu există și n'a existat 
niciodată vreun popor care să nu aibă credinţă în Dumnezeu, indiferent de felul în care 
aceste popoare și l-au reprezentat. Nenumărate locașuri și obiecte de cult, ca și pictu- 
rile ce s'au găsit în cele mai vechi așezări omenești dovedesc credința oamenilor preis- 
torici în Dumnezeu. 

Deoarece ideea de Dumnezeu există la toate popoarele, acest argument sa numit „a 
consensu gentium”, adică el se bazează pe consensul tuturor popoarelor. De altfel, teme- 
liile acestui argument le-au pus numeroși filozofi și învățați din antichitate, el fiind 
unul dintre cele mai vechi argumente. Astfel, Plutarh, un reprezentant al Academiei 
platonice, la începutul veacului al II-lea al erei noastre, scria: „Veţi vedea, poate, cetăți 
fără întărituri, fără legi, veți întâlni popoare care nu cunosc legi și întrebuințarea bani- 
lor, dar un popor fără Dumnezeu n'a văzut încă nimeni”. În veacul de dinaintea erei 
noastre, Cicero zicea: „Nu e nici un popor atât de înapoiat și de sălbatic, ca să nu 
creadă într'un Dumnezeu, chiar dacă nu știe ce fel este”. Iar referindu-se la acest argu- 
ment, același Cicero spunea: „Ceea ce este admis de toți, nu se poate să fie fals, pentru 
că trebuie să-și aibă rădăcina în însăși ființa omului”. 

S'a obiectat însă de către unii că acest argument n'are decât cel mult o valoare re- 
dusă, deoarece, în decursul timpului, oamenii au crezut și în existența unor lucruri sau 
ființe prin care și-au explicat diferite fenomene din natură, dar o dată cu progresul știin- 
țelor au părăsit acele superstiții, explicându-și lucrurile și fenomenele respective prin 
legăturile lor cauzale. Așadar, asemenea altor superstiții care cu timpul au dispărut, și 
credința în Dumnezeu va dispărea îndată ce oamenii vor reuși să explice toate fenome- 
nele naturii pe bază științifică. La această obiecție, susținătorii argumentului istoric au 
răspuns că toate credințele deșarte, toate superstițiile nu au avut caracterul de credințe 
universale, ci au fost legate de loc și timp, pe când ideea de Dumnezeu este universală. 


2. ARGUMENTUL COSMOLOGIC 


Argumentul cosmologic (de la cuvântul grecesc x6ouoc = univers, lume, frumu- 
sețe), bazându-se pe principiul cauzalității, pleacă în dovedirea existenţei lui Dumne- 
zeu de la constatarea că lumea fiind mărginită și contingentă (întâmplătoare) în mod 
necesar, rațiunea omenească trebuie să admită existența unei ființe absolute, veșnice, 
care este ultima cauză, necauzată de nimeni și de nimic, a întregii existențe. Această 
cauză este necesară, avându-și cauza în sine însăși, nefiind efectul altei cauze. Realita- 
tea lumii ni se înfățișează ca o existență condițională și dependentă, ceea ce presupune 
cu necesitate o existență necondiționată, o cauză absolută. Așadar, în acest argument, 

principiul hotărâtor este cauzalitatea în înțelesul cel mai general: orice efect are o ca- 
uză, deci și lumea în totalitatea ei trebuie să aibă o cauză. 

Argumentul cosmologic este cel mai vechi argument, fiind cunoscut încă în filozo- 
fia greacă. Astfel, Aristotel spune: „Dumnezeu, Care nu poate fi văzut de nimeni, Se 
vădește în lucrurile Sale”. El este prezent și în Scriptura Vechiului și Noului Testa- 
ment: „Cerurile spun mărirea lui Dumnezeu și facerea mâinilor Lui o vestește tăria” (bolta 
cerească, spune psalmistul — Ps 18, 1), iar Apostolul Pavel zice: „Cele nevăzute ale lui 
Dumnezeu se văd de la facerea lumii, înțelegându-se din făpturi, adică veșnica Lui putere și 
dumnezeire...” (Rm 1, 20). 

În epoca modernă, filozoful Voltaire a recunoscut tăria acestui argument în urmă- 
toarele versuri: 


„Universul mă încurcă și nu pot gândi măcar 
că poate exista ceasul fără un ceasornicar”. 


Filozoful Leibniz folosește acest argument plecând de la constatarea că toate lucru- 
rile din lume se condiționează reciproc, încât lumea în totalitatea ei trebuie să fie con- 
diționată, fapt pentru care rațiunea noastră postulează o cauză necondiționată, abso- 
lută, care este Dumnezeu. Sub această formă, argumentul se numește „a contingentia 
mundi”, adică din contingenţa lumii. 

De obicei, în acest argument se folosesc trei procedee, ceea ce face ca el să se înfă- 
țișeze sub trei aspecte: 1. raționamentul care pleacă de la principiul cauzalității în sens 
restrâns, de înlănțuire cauzală între lucruri, de la cauză la efect (argumentul cauzali- 
tății); 2. raționamentul care pleacă de la mișcarea și schimbarea continuă ce există în 
lume (argumentul mișcării); 3. raționamentul care pleacă de la contingența lumii ca 
atare (contingent e termenul opus lui necesar), ceea ce presupune o cauză necesară 
(argumentul contingenţei). La acestea se mai poate adăuga un al patrulea aspect, și 
anume raționamentul care se bazează pe legea entropiei (argumentul entropologic). 
Toate aceste argumente nu se deosebesc în forma lor, deoarece toate se folosesc în 
principiul cauzalității, ci numai în cuprinsul sau conținutul lor. 


2.1. Argumentul cauzalității 


Experienţa și rațiunea ne arată că lumea se prezintă ca o înlănţuire organizată de ca- 
uze și efecte, orice lucru și orice fenomen avându-și o cauză și, la rândul său, poate fi 
cauza unui alt efect etc. Un lucru este efectul unei cauze care l-a produs, dar poate fi și 
cauzaunuia pe care-l produce. Nu e însă posibil ca un lucru să fie propria sa cauză, pen- 
tru că totdeauna cauza precede sau este anterioară efectului. Dacă am admite așa ceva, 
ar însemna că un lucru există înainte de a exista, ceea ce este imposibil atât din punct de 
vedere logic, cât și al realității. La fel, nu e posibil să mergem la infinit din cauză în ca- 
uză, ci trebuie să ne oprim, în sfârșit, la o primă cauză care nu mai presupune o alta și 
a cărei existență se impune cu necesitate. Pe această primă cauză o numim Dumnezeu. 

Ceea ce s'a afirmat și argumentat până aici, în mod general și abstract, nu este decât 
rezultatul observaţiei și reflexiei asupra naturii în general și asupra fenomenelor neîn- 

suflețite și însuflețite din sânul acesteia. Dar la același rezultat ajungem dacă urmărim 
cauzalitatea în regnul vegetal, animal și uman, căci nicăieri nu putem descoperi cauze 
prime, deoarece viaţa — atât în formă individuală, cât și în generalitatea ei — este ceva 
condiționat. La fel stau lucrurile și în lumea anorganică. 

S'a obiectat că argumentul cauzalității nu-i stringent, deoarece poate fi cugetată o 
serie nesfârșită de cauze secundare, fără a fi nevoie să admitem o cauză primă. Într'a- 
devăr, lumea este o înlănțuire ordonată de cauze și efecte, dar prin aceasta nu suntem 
obligați cu necesitate logică să postulăm o primă cauză în afara lumii. 

Dar răspunsul este că gândirea logică nu poate concepe ca o serie nesfârșită de 
cauze secundare să se învârtă într'un circuit al cauzelor, precum sunt punctele de pe 
circumferința unui cerc, căci această serie de cauze secundare nu se poate dispensa de 
o cauză primă necesară. Efectul care necesită o cauză este în imposibilitate de a-și pro- 
duce cauza sa. 

Împotriva acestui argument s'au ridicat filozofii D. Hume și I. Kant, care au atacat 
propriu-zis principiul și legea cauzalității. Astfel, D. Hume afirmă că principiul cauza- 
lităţii este ceva subiectiv, nu obiectiv, căci noi observăm doar o succesiune a fenomene- 
lor, unele după altele, dar nu putem afirma că în succesiunea a, b, c, d, a este cauza lui 
b, b este cauza lui c, c este cauza lui d, căci noi observăm numai succesiunea lor, adică 
urmarea unuia după altul, dar nu știm nimic despre cauza lor. Așadar, spune Hume, 
în baza obișnuinţei, în loc să spunem că fenomenul b urmează după a, c după b,d 
după c, deci în loc să spunem post hoc (după acesta), spunem că a e cauza lui b, b e 
cauza c, c e cauza lui d, deci spunem propter hoc (pentru acesta). 

Dar afirmaţia lui Hume nu poate sta în picioare, mai ales astăzi, când descoperirile 
Ştiinţifice au ajuns la un atare nivel, încât demonstrează în mod neîndoielnic că legea 
cauzalității este legea fundamentală a tuturor fenomenelor ce se petrec în univers, deci 
este o lege obiectivă și nu un fapt subiectiv de conștiință. 

La rândul său, filozoful Kant susţine că legea cauzalității se aplică numai în lumea 
fenomenală, nu în lumea numenală, cea a lucrului în sine, așa că noi nu putem afirma 
existența unei ființe absolute mai presus de lumea fenomenală, deoarece valabilitatea 
acestei legi se reduce la lumea fenomenală în care trăim. Ce e drept, rațiunea practică 
postulează existența unei astfel de ființe, dar rațiunea teoretică, de care e legat princi- 
piul cauzalităţii, nu poate dovedi existența lui Dumnezeu, cunoștințele ei limitându-se 
numai la lumea fenomenală. 

Cu toate acestea, în mod indirect, însuși Kant nu rămâne consecvent concepției sale, 
deoarece în Critica rațiunii pure afirmă că lumea fenomenală în fond este o manifestare 
sau o expresie a lumii numenale, cu alte cuvinte, cauza lumii fenomenale este tocmai 
lumea numenală și astfel, vrând-nevrând, principiul cauzalităţii a pătruns și în lu-mea 
numenală. 


2.2. Argumentul mișcării 


Originea acestui argument o găsim la Aristotel. Ulterior i s'a dat o mare importanță 
mai ales în evul mediu, de către reprezentanții scolasticii și îndeosebi de Toma de Aquino. 

Susţinătorii lui afirmă că tot ceea ce se mișcă nu se mișcă de la sine și prin sine, ci se 
mișcă prin altul. Așadar, mișcarea în lume se transmite de la unul la altul, dar rațiunea 
noastră pretinde un prim mișcător (primum movens), un prim motor care a introdus 
mișcarea în lume, el nefiind mișcat de altcineva sau de altceva, și acesta nu poate fi 
decât Dumnezeu (Summa Theol. 1 q. 2 a3). 

Trebuie însă remarcat că, atât la Aristotel, cât și la Toma de Aquino, mișcarea nu 
este luată în sens restrâns, ci în cel mai larg sens, cuprinzând orice devenire, orice 
transformare, orice trecere de la o stare la alta. Nu e vorba deci numai de mișcarea 
spaţială, cantitativă, ci și de transformările calitative care se petrec în viața organică, 
psihică sau morală. Toma de Aquino spune că trebuie să existe o activitate pură, lip- 
sită de orice pasivitate, care pune toate în mișcare și care e deci originea mișcării din 
lume. Precum se poate vedea, și acest argument nu e decât un alt aspect al argumen- 
tului cauzalităţii. 

Argumentarea lui Aristotel și Toma de Aquino nu neagă posibilitatea mișcării pro- 
prii la unele lucruri și ființe, căci o astfel de mișcare există atât în lumea anorganică, cât 
şi în cea organică. Dar aceasta nu se manifestă ca o mișcare de sine, absolută, ci ca una 
cauzată de altceva: de exemplu, picioarele sunt mișcate de mușchi, aceștia sunt puși în 
mișcare de sistemul nervos, care la rândul lui e mișcat de stările sufletești, de voință 
etc. Precum se vede, toate aceste mișcări sunt determinate de factori exteriori lor, fiind 
cauzate de aceștia. 

Materia ca atare nu poate fi originea acestei mișcări, care are totdeauna o direcție. 
La fel stau lucrurile și cu celelalte mișcări, schimbări și transformări din lumea orga- 
nică. Pe de altă parte, în univers nu există un punct fix de la care să fi început mișcarea, 
căci universul nu are nicăieri un centru de forță. Nici teoria modemă a expansiunii 
continue a universului sau cea a „big-bang'-ului nu-i poate găsi acestuia un centru de 
forță. Nici totalitatea forțelor din univers nu poate explica mișcarea, deoarece cumula- 
rea cantitativă nu schimbă cu nimic natura intemă a lucrurilor. Prin urmare, trebuie să 
existe o primă și supremă cauză mișcătoare, care nu se află în stare potențială, ci în 
stare activă, neavând nevoie de nici un impuls dinafară, fiind pură actualitate și per- 
fecțiune neschimbabilă, care pune în mișcare întreg mecanismul universului. 

Așadar, în concluzie, neexistând în lume o primă cauză care să miște totul, iar miș- 
carea din lume sub toate formele ei pretinzând o astfel de cauză fără de care ea ar 
rămâne neexplicabilă, urmează că trebuie să existe în afara lumii o primă cauză miș- 
cătoare, un „primum movens”, o energie necondiționată de nimeni și nimic, o pură 
actualitate care este Dumnezeu. 


2.3. Argumentul contingenţei 


Ceea ce mintea sănătoasă poate constata este că toate lucrurile din lume și lumea în 
totalitatea ei sunt contingente. Lumea există și nimeni nu se îndoiește de aceasta. Împo- 
triva părerii că lumea ar fi absolută stau limitarea și mărginirea lucrurilor în natura și 
acțiunile lor, multiplicitatea, varietatea, contrarietatea, schimbarea, transformarea, naș- 
terea și moartea acestora. Toate lucrurile din lume sunt condiționate și dependente de 

altele, pot să existe și pot să nu existe, cu alte cuvinte, existenţa lor este întâmplătoare 
şi nu necesară. Temporalitatea lor este un semn sigur că ele nu sunt necesare pentru 
lume, păstrându-și același caracter și în perioada existenţei, ca și a dispariției lor. lar 
slăbiciunea, insuficiența și nimicnicia lor le-o descoperă însăși dispariţia lor. 

Dar ceea ce e valabil pentru lucrurile particulare și singulare este valabil și pentru 
lume în totalitatea ei. Căci, dacă lucrurile din lume sunt contingente, lumea însăși e 
contingentă, deoarece oricâte lucruri mărginite sar pune la un loc, suma lor rămâne 
tot mărginită. 

Plecând de la constatarea realității contingenţei din lume, argumentul contingenței 
se ridică la o realitate necesară, la o existență necauzată, deoarece contingentul presu- 
pune în mod necesar absolutul. Gândirea logică nu se poate opri la contingent spre a 
explica ce este contingent, ci postulează o ființă care își are rațiunea existenței sale în 
sine. Existenţa acestei fiinţe este o necesitate internă, de aceea, în Revelaţie, Dumnezeu 
zice: „Eu sunt Cel ce sunt” (Îș 3, 14), ceea ce înseamnă că El nu depinde de nimeni, El 
există de la Sine și prin Sine. 

Dar când vorbim de mărginit și contingent, nu trebuie să înțelegem numai mărgi- 
nirea în spaţiu și timp, ci și mărginirea în natura și calitatea lucrurilor, deci prin aceas- 
ta înțelegem orice limitare. Tot astfel, prin contrast, nemărginirea lui Dumnezeu nu e 
numai nemărginire în timp și spaţiu, ci este nesfârșita Lui măreție, infinita Lui perfec- 
țiune, plenitudinea ființei Sale. Contingentul rămâne însă contingent, chiar dacă ar fi 
etern: dacă lumea ar fi eternă, ea rămâne tot contingentă. Materia, chiar dacă ar exis- 
ta din eternitate, deci n'ar avea început, nu-și schimbă caracterul, rămânând tot mate- 
rie, adică ceva contingent. Sunt semnificative în acest sens cuvintele unui teolog: „O 
piatră poate exista până în eternitate, ea rămâne însă ceea ce este. Eternitatea nu-i 
împrumută viața fără o cauză activă, ea rămâne nemișcată până în eternitate” (Ger- 
hard Esser). 

Concluzia ce se desprinde din cele arătate mai înainte este că toate lucrurile din 
lume și lumea în totalitatea ei fiind contingente, trebuie să existe o ființă în afara lumii, 
o ființă absolută, care să fie în același timp și rațiunea suficientă a lumii, și propria sa 
rațiune suficientă. 


2.4. Argumentul entropologic 


Ştiinţa afirmă cu valoare de certitudine că, alături de legea conservării materiei (ener- 
giei), în univers există și o altă lege, anume a deprecierii energiei sau legea entropiei. 
Această lege a fost descoperită de fizicianul Clausius, iar consecinţele ei au fost formu- 
late de W. Thomson. Legea conservării energiei afirmă următorul lucru: cantitatea de 
energie din univers rămâne neschimbată (conform principiului lui Lavoisier: în lume 
nimic nu se pierde, nimic nu se creează, ci totul se transformă), iar legea entropiei — 
fără să contrazică legea conservării energiei — arată că în orice transformare de energie, 
rămâne o parte care este pierdută pentru transformările ulterioare. 

Potrivit legii conservării energiei, suma generală a energiei din univers rămâne 
aceeași, dar prin fiecare proces din natură se modifică cuantumul de energie calorică 

prin aceea că toate transformările de energie tind spre un stadiu în care toate formele 
acesteia vor ajunge să fie transpuse în energie calorică. În acest din urmă stadiu, în uni- 
vers se va produce un desăvârșit echilibru de temperatură, încetând orice proces de 
transformare și ajungându-se la o pace eternă. Atunci energia nu va mai fi capabilă de 
nici o acţiune, viața organică va lua sfârșit, iar corpurile cerești vor ajunge într'o com- 
pletă imobilitate. 

Argumentul entropologic se bazează deci pe încetarea oricăror procese de mișcare 
și transformare din univers, ceea ce înseamnă că el ia în considerare faptul că energia 
din univers va avea un sfârșit. 

Dar dacă energia din univers va avea un sfârșit, ea trebuie să fi avut și un început. 
Şi atunci inevitabila întrebare rămâne: de unde provine energia? Dacă lumea cu miș- 
carea ei ar exista din eternitate, atunci potrivit legii entropiei, de mult timp ar fi trebuit 
să ajungă la o completă imobilitate, iar dacă n'a ajuns, înseamnă că lumea și mișcarea 
au un început. 

Lumea a avut cu certitudine un început, după cum va avea și un sfârșit. Şi atunci 
de unde energia lumii, al cărei mare și impunător proces inițial va ajunge odată la 
un repaus total? Răspunsul nu poate fi decât unul: De la sine n'o putea avea, căci 
natura nu poate nici câștiga, nici pierde energia. Așadar, izvorul energiei în lume nu 
poate fi decât un principiu în afara lumii, supranatural, care este atât cauza, cât și 
ținta creaturilor. 

Dat fiind faptul că argumentul entropologic nu conchide la un adevărat început al 
lumii, ci numai la începutul procesului de transformare în univers, lăsând posibilita- 
tea existenţei din eternitate a materiei și energiei, el nu posedă o stringenţă suficientă 
numai prin sine pentru dovedirea existenţei lui Dumnezeu, de aceea valoarea lui e cu 
totul relativă. 


Făcând acum o privire generală asupra argumentului cosmologic sub toate forme- 
le și aspectele sale,putem constata următoarele: a) argumentul cauzalității ne-a con- 
dus la o primă cauză a lumii; b) argumentul mișcării, la un prim motor care a pus 
mișcarea în lume; c) argumentul contingenţei, la necesitatea unei ființe absolute; d) 
argumentul entropologic, la o cauză activă, care a început procesul de transformare a 
lumii. Sub toate aceste cauze sau aspecte, argumentul cosmologic postulează o primă 
cauză absolută a lumii. Această primă cauză, absolută, unică, transcendentă, conștientă 
şi activă nu poate fi decât Dumnezeu. În același timp, ea trebuie să mai posede urmă- 
toarele însușiri: 1. să fie necesară și transcendentă; 2. inteligentă (rațională); 3. crea- 
toare; 4. perfectă sub toate aspectele; 5. unică. Însă o astfel de cauză nu poate fi decât 
Dumnezeu. 

Desigur, prin acest argument nu se poate determina și preciza conținutul noțiunii 
de Dumnezeu, dar se poate dovedi cel puțin existența unei ființe care posedă caracte- 
risticile esenţiale ale ființei divine. Celelalte argumente pentru dovedirea existenţei lui 
Dumnezeu precizează și îmbogăţesc în plus noțiunea de Dumnezeu. 

3. ARGUMENTUL TELEOLOGIC (FIZICO-TEOLOGIC) 


Străduința omului pentru cunoașterea lumii și a vieții s'a manifestat totdeauna în 
două direcţii, și anume: a) să ajungă la cunoașterea cauzelor diferitelor fenomene ce se 
petrec necontenit în jurul său, adică să dea răspuns la întrebarea: de ce se petrece cutare 
fenomen sau cutare lucru? sau: care este cauza care produce acest fenomen?, și b) să 
afle pentru ce sau în ce scop se produce cutare sau cutare fenomen. În primul caz, rați- 
unea omenească vrea să afle explicarea lucnurilor prin legea cauzalității, iar în al doilea 
caz ea caută explicarea acestora prin legea finalității (lat. finalis = scop). În argumentul 
cosmologic, pe temeiul legii cauzalității, rațiunea omenească postulează cu necesitate 
existența lui Dumnezeu, iar în argumentul teleologic (fizico-teologic:) aceeași rațiune 
deduce existența lui Dumnezeu pe temeiul legii finalității. 

Argumentul teleologic pleacă în dovedirea existenței Lui de la ordinea, armonia și 
finalitatea care există în lume. Se poate astfel constata că, cu toată imensitatea univer- 
sului, cu toată complexitatea lui, el este un mecanism care funcționează perfect, supu- 
nându-se anumitor legi, în el domnește cea mai desăvârșită ordine, nimic nu se petrece 
la întâmplare, iar mersul lui regulat de mii și milioane de ani și frumuseţile pe care el 
le conţine nu se pot datora întâmplării, ci trebuie să aibă ca autor o ființă inteligentă, 
atotperfectă, care a orânduit și organizat astfel universul și lumea, încât el, în totalita- 
tea sa, ca și diferitele lui părți componente, să-și poată împlini fiecare scopul său. 

Argumentul teleologic, pe cât este de simplu, pe atât este de clar și de evident. E se 
găsește și în Sfânta Scriptură a Vechiului Testament: „Cerurile spun slava lui Dumnezeu şi 
facerea mâinilor Lui o vesteşte tăria” (Ps 18, 1). A fost folosit de numeroși Sfinți Părinţi, pre- 
cum și de filozofi în toate timpurile. Sfântul Irineu zice: „Lucrul însuși arată pe meșterul 
său și ordinea lumii vestește pe cel ce o conduce”, iar Fericitul Augustin spune: „Obser- 
vând lumea, simetria din ea, părțile și mișcarea ei, varietatea și frumusețea ei, oricine va 
mărturisi că ea n'a putut fi făcută decât de Dumnezeu Cel nespus de mare și frumos”. 

Filozoful Kant, prin afirmaţia sa: „Două lucruri m-au minunat: cerul înstelat și le- 
gea morală din om”, arată că preţuiește acest argument. În privința argumentului tele- 
ologic, același filozof spune: „Acest argument merită să fie pomenit totdeauna cu res- 
pect. E e cel mai vechi, cel mai clar și mai potrivit cu rațiunea omenească”. 

Poate tocmai din pricina simplităţii și evidenţei lui, el a fost atacat foarte adeseori. 
Însuşi Kant, care l-a prețuit și l-a lăudat adeseori, afirmă că argumentul teleologic do- 
vedește numai existența unui orânduitor, organizator sau a unui arhitect al lumii, al 
unui demiurg, dar nu a autorului sau creatorului lumii. 

La această obiecţie se poate răspunde cu mult succes. Dacă prin acest argument 
admitem existența unei ființe superioare în afara lumii, care a putut-o organiza dân- 
du-i o deplină ordine, armonie și frumuseţe, ceea ce dovedește că această ființă este 
inteligentă, desăvârșită și atotputernică, de ce i-am retrage acesteia tocmai atributul de 
creatoare? În cazul că îi retragem această însușire, ne vedem nevoiţi să admitem existența 


11 se spune fizico-teologic, deoarece deduce existenţa lui Dumnezeu din originea fizică a lumii. 

a doi dumnezei: unul creator, iar altul organizator al lumii. Dar nu există nici o rațiune 
suficientă pentru a susține așa ceva. 

S'a obiectat apoi din partea unora că în lume nu există finalitate, nici frumusețe, nici 
ordine și nici armonie, dovadă existența atâtor fenomene care nu au nici un rost, ba 
chiar ar putea lipsi, iar cât privește frumuseţea lumii, ea nu e o însușire obiectivă a 
acesteia, ci o opinie subiectivă a celor ce privesc unele aspecte ale ei, în timp ce altele 
sunt catastrofale și dezgustătoare, iar unele provoacă o adevărată dezordine și lipsă de 
armonie în lume. Alții afirmă că și dacă admitem ordinea, frumusețea sau chiar finali- 
tatea din lume, acestea se datorează procesului evoluției sau chiar întâmplării, astfel 
că ele nu demonstrează existența lui Dumnezeu. 

Acestor obiecţii li se poate răspunde următoarele: Nu se poate spune că nu ar exista 
finalitate în lume, ci cel mult se poate admite că în stadiul actual, noi nu putem cu- 
noaște scopul tuturor lucrurilor. Căci dacă, bunăoară, unii au susținut că apendicele la 
om nu are nici un rost, ci, dimpotrivă, este nociv, deoarece provoacă multor persoane 
boala numită apendicită, care adeseori poate fi fatală dacă nu se face o intervenție chi- 
rurgicală la timp, în ultima vreme biochimia a dovedit că apendicele, prin secrețiile 
sale, facilitează o serie de procese în organismul uman, evitându-se astfel unele com- 
plicaţii și boli. Cât priveşte frumusețea lumii, pe care unii o neagă, a fost dovedită prin 
faptul că marii artiști ai tuturor timpurilor au creat opere nemuritoare, inspirându-se 
tocmai din frumuseţile naturii. Grecii antici au numit universul cosmos, ceea ce înseam- 
nă frumusețe. Ă 

În ceea ce privește existența unor fenomene catastrofale sau dezgustătoare în lume 
(vulcani, cutremure de pământ, uragane, boli cumplite ca ciuma, holera, lepra și altele), 
trebuie să ținem seama de două lucruri, și anume: a) Lumea creată de Dumnezeu e cea 
mai bună și mai potrivită pentru scopurile urmărite de Creator, dar pe care noi nu le 
putem cunoaște în întregime, b) Omul a fost creat de Dumnezeu și cu scopul de a-l fi 
colaborator în opera de îmbunătățire și perfecționare a lumii. Porunca dată primei pe- 
rechi de oameni: „Creşteţi și vă înmulțiți, umpleţi pământul şi-l stăpâniți...” (Ec 1, 27) 
arată tocmai rostul omului pe pământ în această privință. Și de ce n'am recunoaște 
această activitate a omului, când ne gândim la grandioasele realizări pe care omenirea 
le-a făcut în decursul timpului și mai ales în ultimele decenii ale veacului nostru? Cât 
priveşte existența unor boli, aceasta este legată de existența răului în lume, de care ne 
vom ocupa în capitolul Providența divină. 

Referindu-ne, în sfârșit, la cei ce afirmă că ordinea, armonia, frumusețea ori chiar 
finalitatea din lume s'ar datora întâmplării, acestora li se poate răspunde că mai ușor 
putem concepe ca, dintr'un sac plin cu litere, pe care îl golim la întâmplare pe o foaie 
de hârtie de dimensiunile unei camere, să apară scrisă o pagină din Biblie sau din Cri- 
tica rațiunii pure a lui Kant, decât să admitem că ordinea, armonia, frumuseţea și fina- 
litatea din lume s'ar datora întâmplării sau hazardului. Dacă grecii vechi au numit uni- 
versul „cosmos”, care înseamnă frumusețe, podoabă, ordine, toate aceste atribute nu 
pot fi datorate hazardului sau întâmplării, deoarece știința modemă a dovedit că feno- 
menele din lume se află într'o strânsă interdependenţă și determinare, ceea ce presu- 
pune o inteligenţă care a introdus în univers scopuri bine definite. 

În concluzie, ordinea, armonia, frumuseţea și finalitatea care există în lume nu pot 
fi explicate îndeajuns decât prin existența unui creator și organizator al lumii, care este 
Dumnezeu. 


4. ARGUMENTUL MORAL 


Este incontestabil că alături de viața biologică a oamenilor - indiferent de timpul, 
locul și societatea în care trăiesc — se poate constata și o viață morală a lor, în sensul că 
în orice timp, loc și societate, oamenii în general își trăiesc viața respectând și confor- 
mându-se anumitor principii, norme sau legi morale, obiceiuri, datini etc., care se re- 
flectă în propria lor conștiință, încât ei totdeauna fac deosebire între bine și rău, drept 
și nedrept, permis și nepermis, având permanent convingerea că binele trebuie făcut, 
iar răul trebuie evitat. Și indiferent dacă acestor prescripții morale li se atribuie o ori- 
gine religioasă — cum e cazul mai ales în societăţile primitive — sau dacă ele sunt con- 
siderate ca provenind prin tradiție de la societate, esenţialul este că, în general, ele sunt 
respectate și ascultate, exercitând în conștiința individuală un fel de necesitate sau con- 
strângere internă, pentru ca omul să-și conformeze viața potrivit acestor prescripții. 

Așadar, omul își raportează permanent activitatea sa la un principiu general de 
acțiune, reglementându-și comportarea sa prin ideea de bine, fără însă a formula tot- 
deauna un raționament explicit în acest sens. Având în vedere raportarea activității 
omului la ideea de bine, în această privinţă se poate vorbi de un apriorism moral, în 
sensul că nu se poate nicidecum afla sau deduce o dată sigură sau un moment când el 
ar fi câștigat conștiința de bine, fără să o fi avut mai înainte de acea dată și astfel ea să 
apară ca rezultatul vreunei experiențe din care ar fi scoasă. În această privință, filozo- 
ful Kant spunea: „Legea morală e dată oarecum ca un fapt al rațiunii pure, de care sun- 
tem conștienți apriori, și care e apodictic-cert, chiar și dacă n'am putea găsi în experi- 
enţă nici un exemplu în care ea ar fi urmată întocmai”. 

Cu alte cuvinte, legea morală, ca expresie a binelui, nu e în conștiința omului pro- 
dusul unei experienţe, ci este anterioară oricărei experienţe, încât ea aparține naturii 
umane în mod structural, constitutiv. Ea se găsește în natura umană ca un dat primar, 
prin ea făcându-se deosebire între bine și rău, între lăudabil și condamnabil, între merit 
și culpabilitate. Filozoful stoic Zenon atribuie această lege rațiunii divine, lui Zeus, 
care pătrunde toate, iar Cicero spune că ea este adevărata lege, rațiunea cea dreaptă în 
concordanţă cu natura, răspândită la toți oamenii, constantă, veșnică, dată omului de 
creatorul acesteia. Același Cicero mai spune despre ea: „A fost întotdeauna convinge- 
rea oamenilor cu adevărat înţelepţi că legea morală nu e ceva inventat de oameni sau 
introdus de popoare, ci ceva veșnic, după care trebuie să se conducă toată lumea. Ultima 
ei temelie e doar Dumnezeu, care poruncește și oprește, și această lege e atât de veche 
ca Duhul lui Dumnezeu Însuși”. 

Această lege — legea morală naturală — este împărtășită omului prin însuși actul cre- 
aţiei. Despre ea, Apostolul Pavel spune că e „scrisă în inima omului” (Rm 2, 15). Prin 
această expresie se arată că ea ține de natura omenească, fapt pentru care o posedă 
absolut toți oamenii, chiar și cei lipsiţi de orice altă lege; aceasta înseamnă că ea e inerentă 

și indispensabilă naturii omenești. Despre ea se poate spune că e înnăscută în firea 
omului, dar nu sub forma unei idei clare, ci în sensul că omul posedă de la naștere pre- 
dispoziția ca, în mod spontan, să-și formeze cu ajutorul gândirii ideile de bine și rău și 
totodată să înțeleagă că binele trebuie făcut, iar răul evitat. 

Dar în viaţa oamenilor mai există o realitate de netăgăduit: conștiința morală. Ală- 
turi de legea morală, norma obiectivă a moralității, conștiința morală este norma su- 
biectivă a moralității. Legea morală are un caracter impersonal și universal, în timp ce 
conștiința morală are un caracter personal și subiectiv, fiind organul de cunoaștere și 
manifestare a legii morale în fiecare om. Cu ajutorul conștiinței morale, omul este în 
stare să judece și să aprecieze — prin prisma legii morale — fiecare caz în parte din expe- 
riența lui și a semenilor săi, și aceasta în sensul încadrării cazului respectiv în ideea de 
bine sau concordanței lui cu cerințele legii morale. În acest fel, conștiința morală e dis- 
poziția sufletească de a îndruma activitatea morală a omului, îndemnându-l să se con- 
formeze legii morale. În raport cu legea morală, conștiința este organul de cunoaștere, 
aplicare și împlinire a legii morale de către om. Ea face o apreciere, o valorificare a fap- 
telor, motivelor și consecințelor acestora prin prisma ideii de bine, dându-și în fiecare 
caz în parte verdictele ei. Acțiunea ei se manifestă și înainte de săvârșirea unei fapte, 
îndemnând, poruncind sau oprind făptuirea acesteia, în timpul săvârșirii ei, dar și după: 
ce fapta a fost săvârșită. 

Conștiința morală și legea morală se află într'o strânsă legătură, fără însă a se putea 
confunda sau identifica. Fără conștiința morala, legea morală ar rămâne ceva exterior 
omului, lipsindu-i organul de aplicare. Şi indiferent de starea morală a omului, ambele 
realități există în om cu toată pervertirea lui prin păcat. Ele rămân în sufletul omului, 
chiar dacă acesta e lipsit de o lege revelată, precum ne spune Sfântul Apostol Pavel: 
„Căci când păgânii, care n'au lege, din fire fac ale legii (ceea ce le poruncește legea), aceștia 
neavând lege, își sunt loruși lege, ceea ce arată fapta legii înscrisă în inimile lor, prin mărturia 
conștiinței lor și prin judecăţile lor, care îi învinovăţesc sau îi și apără...” (Rm 2, 14-15). 

Argumentul moral pentru dovedirea existenţei lui Dumnezeu se bazează pe reali- 
tatea legii morale și a conștiinței morale în om, ca și pe importanţa pe care acestea o au 
în viaţa oamenilor. Căci orice am face, gândirea logică nu poate evita întrebarea: de 
unde provin atât legea morală, cât și conștiința morală în om? Răspunsul la această 
întrebare se impune cu stringenţă: Atât legea morală, cât și conștiința morală își au 
izvorul în ființa atotperfectă, Dumnezeu, care a sădit în natura omului atât legea morală 
naturală, cât și germenii conștiinței morale, care apoi s'a dezvoltat. Ordinea morală 
din lume, pe care nimeni n-o poate contesta, pretinde existența unei ființe atotperfecte, 
care este creatorul acestei ordini și care a înzestrat omul cu tot ceea ce îi era necesar 
pentru înfăptuirea ei. Căci precum ordinea fizică este legată în mod necesar de feno- 
menele naturii, ordinea logică de activitatea gândirii omenești, la fel ordinea morală 
din lume e legată în mod necesar de viaţa și activitatea oamenilor. lar creatorul acestei 
ordini nu poate fi decât Dumnezeu. 

Dintre toate argumentele raționale pentru dovedirea existenţei lui Dumnezeu, ală- 
turi de argumentul teleologic, filozoful Kant preţuiește în mod deosebit argumentul 
moral. Dar el îi dă acestuia o formulare deosebită, neîntâlnită la alți gânditori. Este 

firesc și logic, spune el, ca în lume dreptatea să aibă drept răsplată fericirea, cu alte 
cuvinte oamenii virtuoși să fie fericiți, în timp ce păcătoșii și vicioșii să fie nefericiți. 
Dar în lumea aceasta, acest raport între virtute și fericire, viciu și nefericire nu se rea- 
lizează totdeauna. Dimpotrivă, se poate constata că adeseori oamenii virtuoși sunt 
nefericiți, în timp ce răii și vicioșii triumfă prin însăși răutatea lor. Mintea sănătoasă nu 
se poate împăca însă cu această situație, de aceea ea pretinde, postulează existența 
unei alte lumi, în care virtutea să fie totdeauna răsplătită, iar răul și viciul pedepsit. 
Dar pentru ca să se realizeze totdeauna acest raport, în acea lume trebuie să existe un 
judecător atotdrept, care să răsplătească pe fiecare după faptele sale. Acest judecător 
nu poate fi decât Dumnezeu. 

Precum se poate vedea, în această argumentare, morala devine izvorul și temelia 
religiei; așadar, în concepția lui Kant, religia se bazează pe morală și nu invers. 


5. ARGUMENTUL ONTOLOGIC 


Dintre toate argumentele pentru dovedirea existenţei lui Dumnezeu, argumentul 
ontologic a fost cel mai dezbătut și contestat, cunoscând de-a lungul vremii ascensi- 
uni și decăderi pe care nici un alt argument nu le-a avut. Deși de provenienţă creștină 
- ceea ce n'a fost cazul cu celelalte argumente — acest argument a fost obiectul unor 
permanente controverse și contestaţii, chiar și din partea unor cercuri și a unor gândi- 
tori creștini. De altfel, și ca procedeu logic, argumentul ontologic se deosebește radi- 
cal de celelalte argumente, deoarece în timp ce acestea folosesc raționamentul induc- 
tiv, plecând de la constatarea unor fenomene din lumea aceasta, care nu-și pot găsi 
cauza lor ultimă și necesară decât în Dumnezeu, dimpotrivă, argumentul ontologic se 
folosește de raționamentul deductiv, deducând existenţa lui Dumnezeu din noțiunea 
de Dumnezeu, existentă în mintea noastră. Numirea de argument ontologic provine 
de la cuvântul grecesc dv = cel ce este, ființa. 

Argumentul ontologic ridică însă o problemă mai generală de gnoseologie (teorie 
a cunoașterii) și anume a posibilității cunoașterii întemeiate pe experiența subiectivă, 
în afara oricărei experienţe obiective. Împotriva empirismului — reprezentat prin filo- 
zofii Locke, Hume și Berkeley — care considera spiritul omenesc la naștere ca o tabula 
rassa și afirma că toate cunoștințele omului provin exclusiv din experiență, numeroși 
filozofi au susținut înaintea lor și după ei că în intelectul omenesc există anumite idei 
înnăscute, fără de care nu s'ar putea organiza cunoștințele dobândite prin experienţă. 
Aceste idei premerg, oricărei experiențe obiective, fiind condiţiile fundamentale nece- 
sare pentru orice cunoaștere și adevăruri primare, absolute, de asemenea necesare. Ele 
au o valoare axiomatică, întrucât așa cum în matematică se fac o serie de deducții din 
axiome, la fel din adevărul lor absolut se pot scoate, pe baza deducției, adevăruri evi- 
dente și indiscutabile. Astfel, argumentarea ontologică e apriorică, pe când celelalte 
argumentări sunt aposteriorice. 

Cel care pentru prima oară a pus temelii pentru argumentul ontologic a fost Ferici- 
tul Augustin. EI a plecat de la convingerea că experiența interioară a omului este mai 
sigură decât celelalte izvoare ale cunoașterii. Numai în această experiență putem des- 

coperi adevărul neschimbat, anume ideea de Dumnezeu. Rațiunea omenească fiind chi- 
pul lui Dumnezeu în om, ea Îl gândește pe Dumnezeu atât ca existență, cât și ca ființă. 
Așadar, noi avem în însăși rațiunea noastră chipul lui Dumnezeu, deoarece fiind făcuți 
după chipul și asemănarea lui Dumnezeu, Îl avem pe Dumnezeu în mintea noastră. 

Dar adevăratul întemeietor al argumentului ontologic este Anselm, arhiepiscop de 
Canterbury (1033-1109). Argumentarea sa se prezintă astfel: 

În mintea mea, zice el, există ideea unei fiinţe atotperfecte, decât care nu poate fi 
cugetată o altă ființă mai perfectă, mai desăvârșită. Dar pe lângă toate însușirile pe 
care le are ca ființă atotperfectă, ea trebuie să aibă și însușirea existenței reale, pentru 
că dacă ea nu ar exista în realitate, ar însemna că e lipsită de una din însușirile care îi 
determină perfecțiunea, ceea ce înseamnă că atunci poate fi cugetată o altă ființă mai 
perfectă decât ea, ceea ce ar fi un nonsens. Așadar, pentru ca ființa cugetată în mintea 
mea să fie atotperfectă, existenţa ei reală, și nu numai în minte, este condiția absolut 
necesară în acest scop. Deci ființa supremă care există în mintea mea, pentru a fi atot- 
perfectă, trebuie să existe în realitate. 

Deși argumentarea lui Anselm a fost ispititoare și la timpul său a fost acceptată cu 
entuziasm de către cercurile ecleziastice, puterea ei de convingere este insuficientă. De 
aceea, încă în acea vreme, călugărul Gaunilo a contestat valoarea acestui argument — 
între el și Anselm existând o adevărată polemică — afirmând următoarele: existența lui 
Dumnezeu nu se poate dovedi prin argumentul lui Anselm, fiindcă din simpla existență 
mintală a unui lucru nu se poate deduce în nici un caz existența lui reală. Căci, spune 
Gaunilo mai departe, dacă în mintea mea îmi făuresc ideea unei insule astfel încât nu 
poate fi concepută alta mai frumoasă, nu înseamnă că această insulă trebuie să existe și 
în realitate, căci una este să existe insula în mintea mea și alta este existența ei reală. 

Anselm i-a spus lui Gaunilo că ideea unei insule atotperfecte nu e o idee universală 
și necesară, precum este ideea de Dumnezeu, și chiar dacă ideea unui lucru nu implică 
existenţa lui reală, pentru ființa suverană trebuie admisă o excepție. 

Toma de Aquino a acceptat în tinerețe argumentul lui Anselm, dar cu unele rezerve. 
Mai târziu însă, el a criticat argumentarea lui Anselm, afirmând că nu se poate trece de 
la ordinea ideală (existența lui Dumnezeu ca idee) la ordinea reală a lucrurilor. De ase- 
menea, el conclude că nu se poate demonstra apriori că Dumnezeu există, ci numai 
aposteriori, și anume prin efecte, care ne sunt bine cunoscute. 

Filozoful Descartes, un adept al concepției ideilor înnăscute, a fost un apărător și 
susținător al argumentului ontologic. Folosind „dubitația metodică” spre a ajunge la 
cunoștințe sigure, el se îndoiește de tot ceea ce există, deci și de propria sa existență. 
Dar dacă se îndoiește, înseamnă că el cugetă, iar dacă cugetă, înseamnă că el există: 
„Dubito, ergo cogito; cogito ergo sum”. 

După Descartes, orice idee adevărată trebuie să poarte pecetea distincției și a clari- 
tății. Dar dintre toate ideile care există în mintea mea, zice el, cea mai clară și mai dis- 
tinctă este ideea de Dumnezeu. Această idee n'a fost creată de mine, ci este înnăscută 
în mine. Ea posedă în cel mai înalt grad însușirea clarității și distincției, și ea n'ar putea 
exista în mine dacă Dumnezeu n'ar putea exista cu adevărat, căci El este Cel ce a sădit-o 
în mine. 

Dar nici argumentarea lui Descartes nu rezistă unei critici serioase, căci raționa- 
mentul lui este un sofism (petitio principii sau cercul vicios). În fond, Descartes vrea să 
dovedească existența lui Dumnezeu prin ideea de Dumnezeu. După el, această idee 
este sădită în noi de Dumnezeu, dar la observaţia că ea ar fi putut fi sădită în mintea 
noastră de o ființă care vrea doar să ne înșele, Descartes răspunde: Nu se poate, deoa- 
rece ea a fost pusă în mintea noastră de către Însuși Dumnezeu. De aici se poate vedea 
că în loc ca ideea de Dumnezeu să servească drept temei pentru dovedirea existenței 
lui Dumnezeu, ea însăși, adică ideea de Dumnezeu, are nevoie de a se sprijini pe exis- 
tența lui Dumnezeu, spre a rămâne în picioare. 

Îndreptându-și critica nu numai împotriva lui Anselm, ci și a lui Descartes, Kant 
de asemenea a contestat valoarea acestui argument, spunând: Dacă îmi închipui că 
am în buzunar 100 de taleri, aceasta nu înseamnă că îi am și în realitate, cu toate că 
atât unii, cât și ceilați posedă aceleași însușiri. Kant recunoaște că, deși ideea de Dum- 
nezeu ete foarte utilă, este însă, spune el, cu totul nepotrivit ca prin mijlocirea ei să se 
poată determina ceva în legătură cu existența. Ideea de Dumnezeu ca ființa cea mai 
înaltă și absolută e postulată de rațiunea practică drept un concept limitativ, ca ultima 
margine a activității regulative a rațiunii practice în stabilirea unității cunoștințelor, și 
la ea trebuie să ne oprim, nu de la ea să începem. Existenţa în sine nu poate fi conţi- 
nută în concept sau noțiune, și ca atare nici nu poate fi dedusă din concept, oricare ar 
fi acela. 

Acest argument a mai fost utilizat de Spinoza, Leibniz, Fichte, Hegel și Schelling. 

Hegel refuză să acorde o valoare prea mare argumentului moral, atât de mult pre- 
țuit de Kant, în schimb el acordă cea mai mare valoare argumentului ontologic, în care 
existența lui Dumnezeu decurge din însăși noțiunea de Dumnezeu, noțiune în care 
Dumnezeu și existenţa sunt unul și același lucru. Dumnezeu trebuie să fie în mod ex- 
pres acel ceva care nu poate fi cugetat decât ca existând și care implică existenţa, implică 
siguranţă și necesitatea existenței lui Dumnezeu. 

Dintre filozofii francezi, V. Cousin dă o formă personală acestui argument, afirmând 
că însuși faptul conceperii lui Dumnezeu cu mintea implică siguranţa și necesitatea 
existenței lui Dumnezeu. 

Urmând lui Toma de Aquino, Biserica Romano-Catolică a manifestat o mare rezervă 
față de acest argument, dar nu l-a condamnat, deoarece numeroși părinți și doctori ai 
ei l-au utilizat și apărat. 

Dintre dogmatiștii ortodocși, Macarie și Canev îi acordă mai mult o valoare psi- 
hologică, teologii greci și în special Andrutsos îl respinge, iar dintre teologii români, 
Mihălcescu îi recunoaște întreaga lui valoare logică, V. Găină are mari rezerve față 
de el, iar 1. G. Savin a încercat din plin să-l reabiliteze, ajungând la următoarea for- 
mulare a lui: Ideea de Dumnezeu, dată cu necesitate cugetării noastre, implică pe cea 
a existenţei, fiindcă existența însăși nu poate fi cugetată decât numai prin ideea abso- 
lută de Dumnezeu (I. G. Savin, Apologetica vol II, Existența lui Dumnezeu, Partea I-a, 
Proba ontologică, București, 1940, pag. 278). 

În concluzie, argumentul ontologic admis de unii, combătut și respins de alții, ră- 
mâne totuși, alături de celelalte argumente, o dovadă că existența lui Dumnezeu se 

impune minţii noastre cel puţin în măsura în care se impune existența tuturor realităților 
cu care omul vine în contact. 

Argumentele raționale pentru dovedirea existenței lui Dumnezeu în general nu se 
bucură de nici un credit la protestanți, deoarece ei consideră că nu se poate ști nimic 
sigur cu privire la Dumnezeu pe bază rațională. De aceea, unii le resping pe conside- 
rentul că ele nu pot dovedi nimic, iar alții, deoarece l-ar face pe om prea încrezător în 
puterile rațiunii. Ceea ce se poate constata însă din expunerea acestor argumente este 
că fiecare dintre ele, plecând de la premise diferite, dovedește totuși că ideea de Dum- 
nezeu nu este o ficțiune sau un produs arbitrar al minții omenești, ci ea se impune cu 
mai mult sau mai puţină stringenţă corespunzând unei realități mai presus de lumea 
în care trăim și care este izvorul întregii existențe. Vorbind însă în general despre valoa- 
rea și puterea de convingere a acestor argumente, trebuie să recunoaștem că ele nu 
sunt atât de puternice, încât să genereze credința în Dumnezeu în sufletele celor ce nu 
cred în El, dar pot să o trezească acolo unde ea e adormită, slăbită sau zdruncinată de 
îndoieli, deoarece ele arată oricui cel puţin că din punct de vedere rațional, existența 
lui Dumnezeu nu e un nonsens. 


Concepții contrare învățăturii creștine 
despre existenţa lui Dumnezeu 


intre toate religiile existente în lume, religia creștină este incontestabil cea mai înal- 

tă. Aceasta nu se datorește evoluției concepției despre Dumnezeu, cum încearcă 
unii să explice superioritatea creștinismului, ci datorită faptului că ea este o religie reve- 
lată, iar Dumnezeul creștinilor nu este o ființă plăsmuită de imaginație, ci o realitate cu- 
noscută prin Revelație, care, ca ființă atotperfectă, posedă o serie de însușiri prin care se 
deosebește întru totul de divinităţile existente în alte religii. În concepția creștină, Dum- 
nezeu este o ființă spirituală personală, atotperfectă, Creatorul și Proniatorul lumii și al 
oamenilor, care se comportă față de fiii Săi ca un părinte iubitor, iar ei pot sta permanent 
în legătură cu EI, căci numai astfel își pot împlini scopul pentru care au fost creați. 

În esenţa Sa fiind iubire (1 In 4, 8), Dumnezeul creştinilor nu are nimic comun cu 
divinităţile în care cred popoarele primitive, sau cu cel conceput chiar de unii filozofi. 
Ca ființă întreit personală, EI a întărit legătura cu oamenii prin Întruparea Fiului Său 
în scopul mântuirii acestora. Prin Întrupare, Fiul lui Dumnezeu a devenit frate al nos- 
tru, ridicând natura omenească din propria Sa Persoană la cel mai înalt grad de perfec- 
ţiune. Astfel, s'a dat oamenilor posibilitatea ca și ei să se poată ridica pe culmi de per- 
fectiune, realizând astfel asemănarea cu Dumnezeu. 

Dar împotriva creștinismului stau o serie de concepții contrare, care de obicei se 
împart în două categorii, și anume: a) unele care tăgăduiesc existența lui Dumnezeu, 
afirmând că ideea de Dumnezeu este o ficțiune, care nu poate rezista în fața desoperirilor 

recente ale științei; b) altele explică eronat ideea de Dumnezeu, considerând-o ca o 
apariție determinată de factori evolutivi, psihologici sau sociali, ori, chiar dacă admit 
existența lui Dumnezeu, Îl concep ca o ființă cu totul departe de ceea ce este EI în rea- 
litate. În cele ce urmează, ne vom ocupa de cele mai cunoscute dintre aceste concepții. 


1. EVOLUŢIONISMUL RELIGIOS. 


După Herbert Spencer, o caracteristică a tuturor religiilor este că ele admit misterul, 
inexprimabilul și, în măsura în care religiile devin mai spiritualiste, în aceeași măsură 
crește și misterul. Dar, ținând de domeniul incognoscibil, Dumnezeu nu poate fi cunos- 
cut. Spencer explică în sens animist geneza religiei, afirmând că din ideea de suflet, de 
spirit au luat naștere toate religiile. Sa ajuns astfel ca spiritul să fie ipostaziat, personi- 
ficat în zei, evoluţia făcând ca de la religiile politeiste să se ajungă la cele monoteiste. 

Auguste Comte, fondatorul curentului pozitivist, concepție care respinge filozofia 
ca sistem de reprezentare teoretică generalizată a lumii, limitându-se la fapte pozitive, 
confirmate de experienţă, respinge total religia tradițională și ideea de Dumnezeu, aces- 
tea corespunzând unei faze perimate prin care a trecut omenirea. 

În concluzie, după Spencer și alți evoluționiști, ideea de Dumnezeu n'are corespon- 
dent în realitate, ea fiind o pură ficțiune. 


2. DEISMUL. 


Deismul este o concepție filozofico-religioasă, apărută în veacul XVII în Anglia, ca- 
re a supus unei critici raționaliste religiile oficiale, catolicismul și protestantismul, opu- 
nându-le o religie „naturală” sau „rațională”. Astfel, Herbert de Cherbury (1581-1648) 
stabilește fundamentul universal și rațional al tuturor religiilor: o religie naturală, pură 
și perfectă, care decurge din natura neschimbată a omului. Adepții acestei concepții 
(Herbert de Cherbury, Toland, Tindall, Voltaire și alții) au respins conținutul concret al 
dogmelor diferitelor religii, căutând să desprindă din ele nucleul „rațional” care ar fi 
comun tuturor, spre a elabora o religie abstractă. Cu toate deosebirile dintre adepții lui, 
trăsătura generală a deismului este recunoașterea lui Dumnezeu numai drept cauză 
primară a lumii și a omului, dar cu negarea intervenţiei Lui în desfășurarea fenomene- 
lor din univers și în minuni, natura dezvoltându-se potrivit legilor ei proprii. 

După concepția deistă, există un Dumnezeu personal, Creatorul lumii și al omului, 
Care însă nu se îngrijește de creatura Sa, lăsând-o să se dezvolte după legile pe care 
le-a dat atât naturii, cât și omului. Prin aceasta, deismul neagă posibilitatea religiei, 
deoarece pentru om nu există nici o posibilitate de a intra în legătură cu Dumnezeu. 
La fel, deismul neagă atât Revelația, cât şi Întruparea, menținând din creștinism numai 
ideea unui Dumnezeu creator, motiv pentru care a fost aspru criticat de Pascal. 

Dacă totuși deismul conţine un element religios, acesta este de natură personală: 
sentimentul de admiraţie al omului pentru puterea lui Dumnezeu și pentru mersul 
ordonat al lumii. Neputând sta în relație cu Dumnezeu, omul este nevoit să se plece în 
faţa imensității și sublimității naturii ca operă perfectă, care conține în ea însăși un în- 
dreptar pentru viața morală a omului. 

O atare concepție rămâne lipsită de orice valoare filozofică, religioasă și morală. 

3. Panteismul. Numele acestei concepţii vine de la cuvintele grecești 7ăv = tot și 
Ge6g = Dumnezeu. Panteismul susține că Dumnezeu și natura sunt două realități iden- 
tice, așadar, substanţa lumii este Dumnezeu, tot ce există este Dumnezeu sau Dumne- 
zeu e totul. Termenul de panteism a fost folosit pentru prima dată de 1. Toland, în 1705. 
În evul mediu, panteismul s'a opus concepției teologice a Bisericii Romano-Catolice și 
Protestante despre un Dumnezeu personal în afara lumii. 

Concepţia panteistă corespunde tendinței spiritului omenesc de a descoperi o uni- 
tate rațională și substanțială a lumii, de aceea el înlătură dualismul spirit-materie, înlo- 
cuindu-l cu monismul (p6voc =unul singur): o singură substanţă sau realitate. Așadar, 
ceea ce percepem noi prin diferite simțuri nu sunt decât moduri de existență și mani- 
festare ale uneia și aceleiași substanțe. 

Panteismul este de două feluri, și anume: 1. panteism acosmistic, care reduce lumea la 
Dumnezeu, tot ce există în lume, materia și viața, pierzându-se sau dispărând în El. ] se 
spune astfel, deoarece întregul cosmos, întreaga lume materială se pierde în Dumnezeu; 
2. panteism pancosmistic, după care singura realitate este lumea materială, Dumnezeu 
confundându-se sau pierzându-se în ea. 

Originea panteismului o găsim în filozofia orientală, iar ca formă religioasă în reli- 
gia indiană, unde poate fi remarcat sub ambele lui forme. El se află la temelia brahma- 
nismului și hinduismului, unde totul se întoarce sau se topește în Brahma, ori Brahma 
este cel care se manifestă în tot ce există în lume. Ca sistem filozofic, panteismul a dat 
naștere școlii tradiționale a filozofiei indiene, fondată în sec. IV î.d.Hr. de Badarayana, 
pe baza Upanișadelor. 

În cultura europeană, primele idei panteiste apar în Grecia, la școla eleată, la stoici, 
sub forma rațiunii universale care pătrunde și străbate totul, iar după apariţia creş- 
tinismului îl găsim în neoplatonism. Filozoful Plotin (sec III d.Hr.) este creatorul mo- 
nismului spiritualist, după care totul se găsește în Unul. În scrierile lui, Enneade, Plotin 
afirmă: „Unul este tot și nu este nimic decât Unul; el nu este toate ființele, pentru că 
este principiul lor, dar toate sunt în el, în sensul că ele sunt sau mai degrabă vor fi prin 
el” (Enn V, c. Il cap. 1). În altloc spune: „Dumnezeu este în toate ființele și este în lumea 
noastră; lumea participă deci la Dumnezeu” (Enn II c. LX, cap 16). Precum se poate con- 
stata din aceste texte, panteismul lui Plotin este în același timp și un panenteism, ceea ce 
înseamnă că totul există, totul se află în Dumnezeu. 

Nici creştinismul n'a scăpat de unele erezii panteiste, din sânul lui ieșind unii gnos- 
tici şi adepţi ai maniheismului. 

În filozofia modernă, panteismul se află în numeroase sisteme filozofice, fiind îm- 
brățișat sub o formă sau alta de numeroși gânditori. Îl găsim astfel la Giordano Bruno, 
Spinoza, Fichte, Hegel, Schelling. Ce e drept, cei trei mari filozofi romantici germani s'au 
apărat de acuzaţia de panteism, și aceasta a făcut-o îndeosebi Hegel, el însuși ridicând 
numeroase obiecții împotriva panteismului, numindu-și propriul său sistem panlogism. 
Dupăel, Dumnezeu este gândirea care se gândește pe sine în chip absolut. Cu toate aces- 
tea, numeroși comentatori afirmă că în concepția sa există serioase indicii de panteism. 

Panteismul este o concepție filozofico-religioasă greșită, în primul rând fiindcă încal- 
că principiul contradicției, una dintre axiomele gândirii logice, căreia aceasta i se supune 

cu necesitate. Din punct de vedere logic, principiul contradicției ne spune că un lucru 
nu poate fi în același timp identic cu sine și cu contrariul său. „A nu putea fi în același 
timp egal cu B şi cu non-B”. Altfel spus, două judecăți contradictorii nu pot fi amân- 
două adevărate în același timp. Drept urmare, lumea nu poate fi identică cu ea însăși și 
cu Dumnezeu în același timp, materia nu poate fi în același timp și materie, şi spirit. 

A admite, așadar, că lumea e identică cu Dumnezeu, sau că Dumnezeu este identic 
cu lumea, e un nonsens din punct de vedere logic. Mintea noastră nu poate concepe — 
respectând principiul contradicției — ca lumea să fie Dumnezeu și Dumnezeu să fie lu- 
mea, sau ca Dumnezeu să fie Dumnezeu și lume în același timp, căci materia nu poate 
fi spirit şi spiritul nu poate fi materie. 


4. EXISTENȚIALISMUL. 


Teologul danez Sâren Kirkegaard (1813-1855) a creat un sistem în gândirea filozo- 
fică, în centrul căreia se află noțiunea de „existență”. Principalele idei ale lui Kirkegaard 
situate pe poziția existențialismului religios, sunt următoarele: 1) omul decăzut prin 
păcat nu mai este în stare să-L cunoască pe Dumnezeu prin rațiune; 2) existența umană 
este o permanentă tensiune între om și Dumnezeu, deoarece Dumnezeu este incomu- 
nicabil; 3) instituţiile intermediare — Biserica și preoții — n'au nici un rost, de vreme ce 
Dumnezeu nu poate fi cunoscut și nici nu comunică cu oamenii ca să le împărtășească 
harul. 

În concluzie, cu toate că existențialismul a atras atenția asupra importanței fondu- 
lui lăuntric al existenței umane, el este și rămâne o concepție antireligioasă. 

R evelaţia naturală ŞI supranaturală 


pre deosebire de alte religii, religia creştină Îl concepe pe Dumnezeu ca fiind o ființă 

personală, care nu rămâne distantă și indiferentă față de creaturile Sale, ci stă în 
legătură cu ele și îndeosebi în legătură cu omul, coroana creaţiunii. Dumnezeu Se des- 
coperă oamenilor, pentru ca aceștia să poată cunoaște măcar în parte ceva din ființa Sa, 
de asemenea să-l poată cunoaște voia și planurile Sale în legătură cu creatura și înde- 
osebi în legătură cu El. De aceea, cel dintâi caracter al religiei creștine este acela de a fi 
o religie revelată. 

Revelația (de la latinescul revelo, revelatio = a descoperi, descoperire) sau descoperi- 
rea dumnezeiească este acțiunea prin care Dumnezeu Se descoperă, adică Se face cu- 
noscut pe Sine oamenilor, arătându-le acestora voinţa și planurile Sale în legătură cu 
lumea și cu oamenii. Dacă nu ar exista Revelaţie, cunoașterea lui Dumnezeu n'ar fi 
posibilă oamenilor, deoarece E], fiind o ființă spirituală, nu poate fi cunoscut prin sim- 
ţuri. Prin acțiunea revelației, Dumnezeu Se coboară la om, împărtășindu-i acestuia, pe 
măsura lui de înțelegere, cunoștințe despre Sine, despre voinţa și planurile Sale. 

Revelația divină este absolut necesară omului, deoarece fără ea n'ar putea cunoaște 
nimic despre Fiinţa divină și din voia Sa, și astfel n'ar putea să-și îndeplinească scopul 
ultim pentru care a fost creat. De altfel, scopul ultim al omului fiind preamărirea lui 
Dumnezeu și dobândirea fericirii veșnice, acesta n'ar putea fi îndeplinit de el fără a-L 
cunoaște pe Dumnezeu, precum ne spune Însuși Mântuitorul Hristos: „Și aceasta este 
viața veșnică: să Te cunoască pe Tine, singurul și adevăratul Dumnezeu, și pe lisus Hristos pe 
Care L-ai trimis” (|n 17, 3). 

Dumnezeu S'a descoperit oamenilor în două feluri: pe cale naturală și pe cale supra- 
naturală, de unde rezultă cele două feluri ale Revelației: revelație naturală și revelație 
supranaturală. 


REVELAȚIA NATURALĂ. 


Ca ființă rațională, omul este în măsură să raționeze și să judece și prin aceasta să 
ajungă la anumite concluzii asupra celor ce observă că există și se petrec în jurul său, 
în lume, în univers. Astfel, din observarea regularității cu care se desfășoară fenomenele 

naturii, din observarea propriei sale vieţi interioare, din tot ce vede că se petrece în 
societate, în istorie și în lume, își poate da seama, prin cugetare, că toate aceste feno- 
mene, toate aceste realități cu care vine în contact nu pot fi produsul întâmplării, nu 
există de la sine, nu se petrec oricum, ci se desfășoară după anumite legi, ceea ce îl face 
să ajungă la concluzia că ele sunt opera unei ființe atotputernice, atotînțelepte și atot- 
perfecte, care este creatorul și susținătorul acestora. 

Acest adevăr îl exprimă și psalmistul prin cuvintele: „Cerurile spun mărirea lui Dum- 
nezeu și facerea mâinilor Lui o vestește tăria” (Ps 18, 1), iar Sfântul Apostol Pavel spune: 
„Pentru că ceea ce este cunoscut despre Dumnezeu este vădit între ei, căci Dumnezeu le-a ară- 
tat lor. Într'adevăr, însuşirile Lui cele nevăzute, puterea lui cea veșnică și dumnezeirea Lui se 
văd, prin cugetare, din făpturi, de la zidirea lumii...” (Rm 1, 19-20). 

Dar această revelaţie este insuficientă pentru cunoașterea lui Dumnezeu, căci pe 
temeiul ei omul poate ști doar atât: că Dumnezeu există ca o ființă cu putere veșnică, 
despre a cărei măreție și putere vorbește întreaga Sa creatură. 


REVELAȚIA SUPRANATURALĂ sau pozitivă. 


Această Revelaţie o completează pe cea naturală, dându-i omului posibilitatea de 
a-L cunoaște pe Dumnezeu mai deplin în lucrările Lui, dar numai atât cât îi este nece- 
sar omului pentru mântuire. Fără Revelația supranaturală, omul n'ar fi putut-o înțe- 
lege pe cea naturală, încât abia Revelația supranaturală primordială făcută primei 
perechi de oameni deschide calea pentru cea naturală. Astfel, revelația naturală se 
precizează și se completează prin Revelația supranaturală, care culminează în lisus 
Hristos (Evr 1, 1-2). 

Se numește Revelaţie supranaturală, deoarece ea ni se comunică în chip supranatu- 
ral și este acceptată de om prin credință. Ea se deosebește de cea naturală atât în pri- 
vința conţinutului, cât şi a formei. În privința conţinutului, ea cuprinde adevăruri mult 
mai numeroase și mai variate decât cea naturală, unele dintre acestea fiind mai presus 
de puterea de înțelegere a minții omenești, de aceea ele sunt primite de om numai prin 
credință. În privința formei, ea vine de la Dumnezeu în diferite chipuri, fie în mod di- 
rect, fie prin organele Sale. 

Revelația supranaturală poate fi externă, atunci când vine direct de la Dumnezeu 
sau prin organele Sale: îngeri, prooroci, trimişi, fiind însoțită de semne externe, minuni 
sau profeţii. Ea poate fi și internă, când ea se produce în sufletul celui căruia Dumnezeu 
i Se adresează, luminându-i mintea și împărtășindu-i acestuia cunoștințe, sentimente 
şi îndemnuri pe care altfel nu le-ar fi avut. În cazul în care organul Revelaţiei este îndem- 
nat să scrie cele descoperite, atunci este vorba despre inspirația divină. 

Despre Revelația supranaturală există numeroase dovezi în Sfânta Scriptură. Ast- 
fel, Dumnezeu S'a descoperit protopărinților noștri, patriarhilor, lui Moise, profeți- 
lor, și chiar unor oameni simpli, trimițându-i să vestească regilor, preoților și popo- 
rului cele descoperite. Sfântul Apostol Pavel vorbește lămurit și sintetic despre această 
descoperire: „După ce Dumnezeu odinioară, în multe rânduri și în multe chipuri a grăit 
părinților noştri prin profeți, în zilele acestea din urmă ne-a grăit nouă prin Fiul...” 

(Evr 1, 1-2). 

Precum rezultă clar din cuvintele Sfântului Apostol Pavel: „în multe rânduri și în mul- 
te chipuri”, Revelația supranaturală s'a făcut în trepte sau etape caremarchează o creștere 
şi dezvoltare în timp a ei, determinate de grija permanentă a lui Dumnezeu de a Se des- 
coperi după puterea de recepție diferită, după timpurile şi stările celor ce o primeau. Se 
poate vorbi astfel de un progres în Revelația supranaturală, dar caracteristica ei rămâne 
unitatea, întreaga Revelaţie constituind un întreg organic și unitar, ea fiind expresia vie 
a unității, neschimbabilităţii și continuității planului iconomiei divine pentru neamul 
omenesc după căderea în păcat. Dar punctul culminant al ei, atins „în zilele acestea din 
urmă”, este Revelația în Fiul Său, lisus Hristos, Cuvântul lui Dumnezeu întrupat. Ea se 
încheie astfel în lisus Hristos și în Sfinții Apostoli prin care ni s'a transmis. 


POSIBILITATEA REVELAȚIEI. 


Numeroase critici s'au adus creștinismului tocmai pe tema Revelaţiei, afirmându-se 
că Revelația nu este posibilă, pe de o parte, fiindcă Dumnezeu chiar dacă există, nu se 
comunică oamenilor, nu li se descoperă, aceștia în calitate de fiinţe libere fiind lăsaţi 
să trăiască potrivit naturii și voinţei lor, iar pe de altă parte, fiindcă omul n'ar fi în 
stare să înțeleagă conţinutul Revelației, sau nu l-ar putea accepta, mai ales dacă acesta 
cuprinde lucruri care țin de domeniul fantasticului, misterului, miracolului. Cu alte 
cuvinte, în cazul omului, se pune problema credibilității conținutului Revelaţiei. 

Dar aceste critici pot fi ușor respinse. Revelația este posibilă, deoarece ea nu contra- 
zice nici ființa divină, așadar pe Dumnezeu ca autor al ei, nici pe om ca primitor al aces- 
teia și nici adevărurile descoperite. 

1. Astfel, în calitatea Sa de Creator și Proniator față de lume și față de om, e ușor de 
înțeles că Dumnezeu poate și trebuie să-i facă omului descoperiri, pentru că numai 
astfel acesta Îl poate cunoaște pe EI și voia Lui și își poate împlini scopul său ultim. 
Căci dacă un tată iubitor îi descoperă fiului său și îl învaţă toate cele necesare pentru 
ca acesta să se poată realiza -— și aceasta o face tot timpul — cu atât mai mult Părintele 
ceresc îi descoperă omului prin Revelaţie tot ceea ce îi este necesar pentru mântuire. 

2. La rândul său, omul, creat de Dumnezeu după chipul și asemănarea Sa, e firesc 
să stea în legătură cu Creatorul, cu Părintele său, căci atât Dumnezeu, cât și omul sunt 
ființe personale, iar această legătură nu i-ar fi posibilă dacă n'ar fi destinatarul Revela- 
ției, datorită căreia el nu cunoaște numai măreţia și perfecțiunea lui Dumnezeu, ci și 
voia Sa și planurile Sale în legătură cu lumea și cu omul. lar dacă ținem seama de urmă- 
rile păcatului strămoșesc asupra sa, de unde ar ști omul cum trebuie să se comporte 
față de Dumnezeu și față de semenii săi, dacă n'ar fi beneficiarul Revelaţiei? Pe de altă 
parte, desăvârșirea spre care omul trebuie să tindă, spre a realiza asemănarea cu Dum- 
nezeu prin virtute, i-a fost cerută omului tot prin Revelaţie: „Fiţi desăvârșiți, precum şi 
Tatăl vostru Cel din ceruri desăvârşit este” (Mt 5, 48). Prin Revelaţie omul nu'și pierde 
libertatea de cugetare și acțiune, deoarece numai aceasta îi arată singura cale care îl 
poate duce la îndeplinirea scopului său. De aceea psalmistul exclamă: „Nemernic sunt 
eu pe pământ, nu ascunde de mine poruncile Tale” (Ps 118, 19). 

3. Cât privește adevărurile cuprinse în Revelaţie, ele conţin valori spirituale care 
i-ar rămâne necunoscute omului, dacă nu i s'ar descoperi. Întregul ei cuprins conține 

adevăruri despre Dumnezeu sau despre creatură în raportul ei cu omul, despre voința 
şi activitatea Sa cu privire la creatură și în special la om. Însă la fel de adevărat e fap- 
tul că în structura ei, Revelația depășește în bună parte posibilitățile de cunoaștere și 
înțelegere ale rațiunii omenești. Dar și în acest caz, rațiunea iluminată de credință accep- 
tă aceste adevăruri, deoarece ea îi spune omului că Dumnezeu nu poate să ne înșele. 
Astfel, cum spunea Sfântul Apostol Pavel: „Prin credință înțelegem că s'au întocmit vea- 
curile cu cuvântul lui Dumnezeu, de s'au făcut din cele nevăzute cele ce se văd” (Evr 11, 3). 

Astfel, Dumnezeu nu-l lasă pe om fără să-i descopere adevărurile necesare privi- 
toare la ființa și voia Sa, iar omul acceptă conținutul Revelaţiei prin credință, acolo 
unde adevărurile revelate depășesc capacitatea de înţelegere a minţii sale. 


Căile de transmitere a R evelaţiei supranaturale. 


Sfânta Scriptură ȘI Sfânta Tradiţie 


e tina divină sa realizat în întreaga istorie a omenirii, începând cu cea dată pro- 
topărinţilor noștri și terminând cu cea care a atins culmea, în lisus Hristos, Fiul lui 
Dumnezeu Cel întrupat, cum rezultă lămurit din cuvintele Sfântului Apostol Pavel 
(Evr 1, 1-2). De asemenea, ea s'a produs „în multe chipuri”, potrivit înțelepciunii lui 
Dumnezeu, Caroe a ales calea cea mai potrivită, ținând seama de timpul și locul în care 
s'a produs, de posibilitatea de înțelegere a oamenilor cărora li s'a dat, pentru ca adevă- 
rurile descoperite să fie însușite cât mai deplin. 

Desigur, această Revelaţie s'a păstrat și transmis de-a lungul vremii, în întreaga 
perioadă a Vechiului Testament, a Noului Testament și până în zilele noastre, și se va 
păstra și transmite până la sfârșitul veacurilor, păstrătoarea și transmițătoarea ei fiind 
Biserica. Revelația s'a încheiat o dată cu ultima scriere a Noului Testament (în jurul 
anului 100 d. Hr.), dar de atunci ea s'a păstrat și s'a transmis neschimbată până astăzi 
şi tot astfel se va păstra și transmite până la sfârşitul veacurilor. 

Când vorbim însă despre păstrarea și transmiterea Revelaţiei, este firesc să ne pu- 
nem mai multe întrebări: unde a fost ea fixată și consemnată? Când și de către cine s'a 
făcut aceasta? Cu alte cuvinte, de unde cunoaștem noi cuprinsul Revelaţiei și care sunt 
căile ei de transmitere? 

În cele ce urmează vom încerca să răspundem la aceste întrebări. 

Revelația divină se cuprinde în Sfânta Scriptură și în Sfânta Tradiţie, care sunt cele 
două tezaure ale ei. Mai recent, numeroși teologi, spre a exprima cât mai bine ideea 
unității Revelaţiei, afirmă că Sfânta Scriptură şi Sfânta Tradiţie sunt două modalități 
sau două moduri de fixare, păstrare și transmitere a Revelaţiei. Ele nu se deosebesc ca 
fond, între ele existând o strânsă legătură, ci diferă numai cu privire la modul în care 
Revelația ni s'a transmis și este cuprinsă în ele. Căci întregul conținut al Revelaţiei se 
cuprinde în amândouă, una fiind strâns legată de cealaltă, de aceea ele au o valoare 

egală ca păstrătoare și transmițătoare a Revelaţiei, neputându-se acorda uneia față de 
cealaltă o superioritate sau o valoare în plus. 


SFÂNTA SCRIPTURĂ 


Sfânta Scriptură sau Biblia (de la grecescul fiBArov, BiBAa = carte, cărți) este o colec- 
ție de cărți sfinte, scrise de prooroci, apostoli și alți oameni aleși, sub inspirația Duhu- 
lui Sfânt; ea cuprinde adevăruri de credință, norme de purtare, precum și unele rela- 
tări istorice, pe care Dumnezeu le-a descoperit spre a fi scrise, păstrate și transmise 
credincioșilor în scopul mântuirii. Deoarece ea cuprinde adevăruri descoperite de 
Dumnezeu, i s'a spus și Cuvântul lui Dumnezeu. 

Sfânta Scriptură se compune din două părți, și anume: Vechiul Testament și Noul 
Testament. Vechiul Testament ne înfățișează istoria revelației de la Adam până la Hristos 
şi cuprinde 39 de cărți canonice sau inspirate, la care se mai adaugă încă 13 cărți și frag- 
mente de cărți necanonice, neinspirate, dar bune de citit, fiind ziditoare de suflet, iar Noul 
Testament cuprinde 27 de cărți, toate canonice sau inspirate. Ambele Testamente sunt 
normative pentru credință și purtare, dar cea mai mare valoare o are Noul Testament, 
deoarece el cuprinde descoperirea dumnezeiască făcută de Însuși Fiul lui Dumnezeu și 
transmisă de Sfinții Apostoli. Valoarea Vechiului Testament a fost recunoscută de Însuși 
Mântuitorul Hristos, referindu-se adeseori la profețiile acestuia despre Sine. El a declarat 
în mod expres: „Să nu socotiți că am venit să stric legea sau proorocii. N'am venit să stric, ci să 
împlinesc” (Mt 5, 17), iar Sfântul Apostol Pavel spune: „Așa că legea (lui Moise) este sfântă și 
porunca e sfântă și dreaptă și bună” (Rm 7, 12); iar în alt loc numește legea lui Moise „peda- 
gog spre Hristos” (Ga 3, 24). Numind legea mozaică „umbra bunurilor viitoare” (Evr 10, 1), 
Sfântul Pavel arată valoarea Vechiului Testament în raport cu cea a Noului Testament, 
pentru că legea e numai umbra, nu însuși chipul lucrurilor. Sfinții Părinți de asemenea 
arată clar care este deosebirea între cele două Testamente și superioritatea Noului Testa- 
ment față de Vechiul Testament. Raportul dintre ele îl arată Fericitul Augustin prin urmă- 
toarele cuvinte: „Novum Testamentum in vetere latet, Vetus Testamentum in novo patet” (Noul 
Testament e ascuns în cel Vechi, Vechiul Testament se deschide în cel Nou). 


1. ÎNSPIRAŢIA SFINTEI SCRIPTURI. 


Întreaga Scriptură este o operă inspirată de Duhul Sfânt. Deşi în cărţile Vechiului 
Testament nu se afirmă nicăieri că ele sunt cărți inspirate, din numeroase locuri rezultă 
că autorii acestora le-au scris după porunca lui Dumnezeu. „Fost-a cuvântul Domnului 
către mine şi a zis...” mărturisește proorocul leremia (Ir 2, 1), iar Isaia zice: „Și a zis 
Domnul către mine: la o carte mare și scrie deasupra ei cu slove omenești...” (Is 8, 1). Referin- 
du-se adeseori la ele, Mântuitorul le acordă o prețuire deosebită: „Cercetaţi Scriptu- 
rile...”, le spune Mântuitorul iudeilor, „căci acelea sunt care mărturisesc despre Mine” 
(In 5, 39). În Noul Testament avem însă numeroase dovezi cu privire la inspirația sau 
insuflarea întregii Sfinte Scripturi. Astfel, Sfântul Apostol Pavel îi scrie lui Timotei: 
„Toată Scriptura este insuflată de Dumnezeu și de folos spre învățătură, spre mustrare, spre 
îndreptare, spre povăţuire întru dreptate” (2 Tim 3, 16). 

Încă din primele decenii de existență, Sfânta Biserică a stabilit canonul cărților in- 
spirate sau insuflate de Duhul Sfânt. Dar ce se înțelege prin inspirație sau insuflare? 
Inspirația sau insuflarea Duhului Sfânt este acțiunea dumnezeiască asupra unui autor 
sfânt, prin care Dumnezeu îi luminează mintea acestuia spre a cunoaște și înțelege 
cele descoperite, îl îndeamnă să scrie și îl fereşte de greșeli în decursul scrisului. 
Această acțiune nu trebuie înțeleasă ca o inspiraţie verbală, în sensul că Duhul Sfânt 
i-a dictat autorului sfânt cuvânt de cuvânt, cele pe care acesta le-a scris — așa cum au 
crezut Filon, lustin Martirul, Atenagora, Teofil de Antiohia, Ipolit, sau cum cred as- 
tăzi în general neoprotestanţii —, ci numai că acesta a primit de la Dumnezeu conţi- 
nutul de idei al Revelaţiei, dar nu i-a fost anulată cugetarea, voința ori felul în care 
el a redat cele descoperite. E vorba deci de o inspiraţie reală, dinamică: Dumnezeu 
i-a respectat scriitorului sfânt personalitatea și libertatea de a reda în felul său pro- 
priu cele descoperite. Dovada acestui fapt o constituie modul deosebit și stilul spe- 
cific în care fiecare autor sfânt redă conținutul Revelaţiei. Inspirația divină nu e 
deci efectul magic al unei lucrări divine, ci rezultatul conlucrării dintre factorul di- 
vin și uman. 


2. LECTURA ȘI TÂLCUIREA SFINTEI SCRIPTURI. 


Biserica Ortodoxă nu numai că permite, dar și recomandă credincioșilor săi citirea 
Sfintei Scripturi, dar aceasta nu înseamnă că ea îngăduie fiecăruia să o tâlcuiască după 
mintea și priceperea sa. Aceasta cu atât mai mult, cu cât în Sfânta Scriptură avem reco- 
mandări clare în această privință. Astfel, Sfântul Apostol Petru spune despre unele scri- 
eri ale Sfântului Pavel că „în ele sunt unele lucruri anevoie de înțeles, pe care cei neștiutori și 
neîntăriți le răstălmăcesc, ca și pe celelalte Scripturi, spre a lor pierzanie” (2 Ptr 3, 16). De ase- 
menea, diaconul Filip, în drum spre Gaza, întâlnindu-l pe famenul etiopian citind, în 
căruţă, din proorocul Isaia, l-a întrebat: „Oare înţelegi cele ce citești?”, la care famenul a 
răspuns: „Cum voi putea înțelege, de nu mă va povățui cineva?” (FA 8, 27-31). Așadar, cre- 
dincioșii care citesc Sfânta Scriptură vor trebui să se menţină pe linia tâlcuirii pe care 
le-o dă Biserica, fără a se abate de la aceasta. 


SFÂNTA TRADIȚIE 


Al doilea izvor al Revelaţiei divine sau a doua modalitate de fixare, păstrare și tran- 
smitere a Revelaţiei divine este Sfânta Tradiţie. 

Cuvântul tradiție este de origine latină și înseamnă predare, transmitere, de unde și 
numirea de Predanie ce i se dă Tradiţiei. Termenul tradiție este folosit în mod curent și 
în limbajul profan, înțelegându-se prin el totalitatea învățăturilor, datinilor, practici- 
lor, creațiilor spirituale și materiale, moștenite de la o generaţie la alta. 

În sens teologic, prin Tradiţie se înțelege totalitatea adevărurilor revelate care nu se 
cuprind în Sfânta Scriptură, ci au fost predate prin grai viu de către Mântuitorul și Sfin- 
ţii Apostoli, fiind ulterior consemnate în scris și păstrate de către Sfânta Biserică până 
în zilele noastre. 

1. SFÂNTA SCRIPTURĂ ȘI SFÂNTA TRADIȚIE. 


Spre a înțelege importanţa și valoarea Tradiţiei, e necesar să facem câteva precizări. 
Modul de propovăduire al Mântuitorului și al Sfinţilor Apostoli a fost predica orală, 
deci transmiterea Evangheliei prin grai viu. Desigur, acest mod de propovăduire era 
general, iar predica ținea seama de condiţiile istorice, sociale, culturale și materiale ale 
ascultătorilor. Mântuitorul Hristos n'a lăsat nimic scris, de asemenea și cei mai mulți 
dintre Apostoli. Cât privește scrierile rămase de la Apostolii care au scris, sau de la 
ucenicii acestora (Matei, loan, Petru, Pavel, Marcu, Luca, Iacov, luda), scrieri care for- 
mează Noul Testament, ele sunt scrise mai mult ocazional, spre a răspunde nevoilor 
celor cărora le-au fost adresate, majoritatea lor fiind legate de anumite situații și împre- 
jurări locale, uneori presante (ca de exemplu Epistola către Galateni). Aşadar, scrierile 
Noului Testament nu sunt tratate de teologie și nici n'au fost scrise cu intenția de a 
cuprinde totalitatea învățăturii propovăduite de Mântuitorul și de Sfinții Apostoli tu- 
turor creştinilor de totdeauna. Faptul că ele se potrivesc și nevoilor creștinilor din 
zilele noastre și că ele au fost păstrate cu cea mai mare grijă până astăzi dovedește ori- 
ginea lor divină, în sensul că adevărurile cuprinse în ele sunt revelate și sunt necesare 
creștinilor pentru mântuire. 

Reţinem deci că Sfânta Scriptură este o colecție de cărți sfinte, scrise sub inspirația 
Duhului Sfânt, care cuprinde descoperirea dumnezeiască privitoare la credinţa și vie- 
țuirea creștină, dar cărţile ei au fost scrise mai mult ocazional, în legătură cu nevoile 
credincioșilor de atunci, și ea nu cuprinde totalitatea învățăturii propovăduite de Mân- 
tuitorul și Sfinții Apostoli. 

Dat fiind faptul că Sfânta Scriptură a fost scrisă mai mult ocazional, este de la sine 
înțeles că ea nu cuprinde întreaga învățătură revelată, o mare parte a acesteia rămâ- 
nând nescrisă, dar fiind predată prin grai viu și păstrată de Sfânta Biserică. În această 
privinţă, cele scrise de Sfântul Evanghelist loan sunt edificatoare: „Sunt încă şi alte multe 
lucruri pe care le-a făcut lisus, care, dacă s'ar fi scris cu de-amănuntul, mi se pare că nici în 
lumea aceasta n'ar încăpea cărțile ce s'ar fi scris” (In 21, 25), iar în alt loc: „Încă și alte multe 
semne a fiicut lisus înaintea ucenicilor Săi, care nu sunt scrise în cartea aceasta...” (În 20, 30). 

Este deci ușor de înțeles că dacă Sfânta Scriptură cuprinde numai o parte din Desco- 
perirea dumnezeiască față de mulțimea celor săvârşite și propovăduite de Mântuito- 
rul și de Sfinții Apostoli, cealaltă parte a acestei Descoperiri, care n'a fost consemnată 
în Sfânta Scriptură, dar s'a păstrat prin grai viu, formează un tezaur la fel de prețios ca 
și cel al Sfintei Scripturi, ea purtând numele de Sfânta Tradiţie sau Predanie. 

Pe de altă parte, Sfinţii Apostoli au fost trimiși de Mântuitorul să propovăduiască 
Evanghelia prin grai viu: „Mergând, învățați toate neamurile... învățându-le să păzească 
toate câte v'am poruncit vouă” (Mt 28, 19, 20), căci El Însuşi le-a dat acestora învățătura 
și poruncile Sale tot prin grai viu. Sfântul Pavel confirmă acest adevăr când spune: 
„Căci credința vine din auzire (predica auzită), iar auzirea vine din cuvântul lui Dumnezeu” 
(Rm 10, 17). La fel, din cele scrise în cărțile Noului Testament de către unii dintre Sfin- 
ţii Apostoli, rezultă clar că modul obișnuit de predare a învățăturii evanghelice nu era 
scrisul, ci propovăduirea orală. Astfel, Sfântul Ioan scrie în a doua sa epistolă: „Multe 

am a vă scrie, dar n'am voit să le scriu pe hârtie, cu cerneală, ci nădăjduiesc să vin la voi şi să 
grăiesc gură către gură, ca bucuria noastră să fie deplină” (2 In 12), iar lui Gaiu îi scrie: 
„Multe lucruri aveam să-ți scriu; totuşi nu voiesc să ți le scriu cu cerneală şi condei. Ci nădăj- 
duiesc să te văd în curând și atunci vom grăi gură către gură” (3 In 13, 14). La fel, Sfântul 
Apostol Pavel le amintește presbiterilor din părţile Efesului, adunați la Milet: „Drept 
aceea, privegheați, aducându-vă aminte că timp de trei ani n'am contenit, noaptea și ziua, să vă 
îndemn cu lacrimi pe fiecare dintre voi...” (FA 20, 31). 

Rezultă deci că autorii Sfintei Scripturi, în scrierile lor adresateunor comunități creș- 
tine sau unor persoane singure, nu le-au prezentat acestora întreaga învățătură creștină 
pe care le-o propovăduiseră mai înainte prin grai viu, sau aveau de gând să le-o propo- 
văduiască, ci le-au scris acestora spre a le da lămuriri în problemele care se iviseră între 
timp și interesau comunitatea lor locală, dar modul obișnuit și comun de a le preda 
învățătura și de a-i feri de rătăciri era predica orală sau vorbirea „gură către gură”. 

Ceea ce trebuie însă reținut este că învăţăturile transmise și păstrate în Sfânta Tra- 
diție au aceeași valoare și importanţă ca și cele cuprinse în Sfânta Scriptură, deoarece 
ele provin tot din aceeași Descoperire dumnezeiască. Cele scrise de Sfântul Apostol 
Pavel tesalonicenilor dovedesc indiscutabil acest adevăr: „Drept aceea, fraților, staţi ne- 
clintiți şi ţineţi predaniile pe care le-aţi învăţat fie prin cuvânt, fie prin epistola noastră” (2 Tes 
2, 15). Așadar, tot ce a predicat Apostolul Pavel prin grai viu tesalonicenilor are aceeași 
valoare ca și ceea ce le-a transmis în scris, prin epistolă. Autoritatea învătățurilor pre- 
date verbal și egală cu a celor fixate în scris rezultă și din alte locuri din Sfânta Scrip- 
tură, precum: 1 Tim 6, 20; 2 Tim 2, 2; 3, 4 ş. a. Același Apostol numește Tradiţia „drepta- 
rul învățăturilor sănătoase” (2 Tim 1, 13), îndemnându-l pe Timotei să-l păzească cu multă 
grijă (1 Tim 6, 20). 

Dar ceea ce mai trebuie reținut și subliniat este faptul că însăși Sfânta Scriptură a fost 
scrisă pe temeiul Sfintei Tradiţii, căci la început a fost numai Tradiţia și apoi s'a scris 
Scriptura ca o parte a acesteia. Cea mai veche carte a Sfintei Scripturi s'a scris abia la 
anul 43, deci după un deceniu de propovăduire orală a Evangheliei lui Hristos de către 
Apostoli, iar scrierile Sfântului Apostol loan s'au scris abia la sfârșitul veacului I d. Hr.. 
Marcu și Luca și-au scris Evangheliile lor pe temeiul Sfintei Tradiţii, care a existat mai 
înainte de a fi fost scrisă vreo carte a Noului Testament. 

Mai mult, în unele locuri din cărțile Sfintei Scripturi, autorii lor redau învățături și 
fapte care nu provin decât din Tradiţie. Astfel, Sfântul Apostol Pavel se adresează pres- 
biterilor din jurul Efesului, adunaţi la Milet, cu următoarele cuvinte: „Toate vi le-am ară- 
tat..., aducându-vă aminte de cuvântul Domnului lisus, că EI a zis: Mai fericit este a da decât 
a lua” (FA 20, 35). La fel este locul din 2 Tim 3, 8, unde se amintește de lannes și lam- 
bres, care i s'au împotrivit lui Moise în Egipt, ca și locul din epistola lui Iuda (v. 9), 
unde se vorbește despre cearta dintre Arhanghelul Mihail și diavolul pentru trupul lui 
Moise, precum și alt loc din această epistolă (v. 14-15), unde se vorbește despre proo- 
rocia lui Enoh, al șaptelea de la Adam. Aceste învățături și fapte n'au putut fi luate 
decât din Sfânta Tradiţie, deoarece Sfânta Scriptură nu amintește nicăieri de ele. 

Sfinții Părinţi au învățat în unanimitate că Sfânta Tradiţie este păstrătoarea Revela- 
ției divine. Astfel, Sfântul Vasile cel Mare spune: „Din dogmele și practicile ținute de 

Biserică, pe unele le avem în învățătura scrisă, iar pe altele le-am primit din tradiția 
Apostolilor. Şi unele și altele au aceeași putere”. La fel, Sfântul loan Gură de Aur zice: 
„Este evident că Apostolii n'au predat toate prin scrisori, ci multe fără de scrisori, dar și 
acestea sunt vrednice de credință”. Mărturii asemănătoare avem de la Sfinții Părinți care 
vorbesc în scrierile lor despre Revelația dumnezeiească, precum: Ignatie de Antiohia, 


Policarp de Smirna, Irineu, Ciprian, Clement Alexandrinul, Grigorie de Nyssa și alții. 


2. ASPECTUL STATORNIC ȘI DINAMIC AL TRADIȚIEI. 


Sfânta Tradiţie dumnezeiească, apostolică (ca una ce cuprinde Revelația dumnezei- 
ească ce ni s'a transmis și păstrat prin Sfinţii Apostoli în chip nealterat) are două aspecte: 
Un aspect statornic, în care Biserica recunoaște fondul Tradiţiei dumnezeiești aposto- 
lice preluate de ea, și un aspect dinamic, în care Biserica, preluând Tradiţia apostolică 
şi rămânând statornic în ea, o dezvoltă continuu, după nevoile ei lăuntrice și exteri- 
oare, ca răspuns la problemele fiecărei epoci. 

Aspectul statornic al Tradiţiei poate fi delimitat în timp, ea începând la Cincizecime 
şi ținând până la moartea ultimului Apostol, fiind fixată apoi în scris de Biserică până 
în epoca Sinoadelor ecumenice, iar aspectul dinamic al Tradiţiei este în continuare și 
nu se va termina până la sfârșitul veacurilor, întrucât Biserica, călăuzită continuu de 
Duhul Sfânt, răspunde mereu tuturor problemelor din fiecare epocă, stând ferm în Tra- 
diția apostolică. În Tradiţia cu aspect dinamic deosebim latura care corespunde unor 
nevoi temporare ale Bisericii și care e numită de regulă „tradiția bisericească”, ca una 
care a fost dezvoltată de Biserică, în Mărturisiri de credinţă, catehisme, canoane, prac- 
tici de cult etc. și care deși își are baza ei în Tradiţia apostolică, fiind o dezvoltare și 
actualizare a ei, totuşi multe din elaborările acestei tradiţii bisericești, nu au o valoare 
egală cu Tradiţia dumnezeiască apostolică, statornică, ci una mai mult istorică, ca o 
mărturie a continuității credinței apostolice de-a lungul veacurilor. Aceste elaborări, 
deși se bazează pe Tradiţia dumnezeiască, sunt o dezvoltare mai puțin organică a Tra- 
diției apostolice, fiind făcute în mare grabă sau suferind unele influenţe eterodoxe, au 
prin urmare unele lipsuri. Dar toate dezvoltările organice ale Tradiţiei apostolice au 
intrat în Tradiţia apostolică sub aspect statornic, respectiv în Sinodiconul Ortodoxiei, 
ca unele care redau fără știrbire credința apostolică. 


3. MONUMENTE SAU DOCUMENTE ALE SFINTEI TRADIȚII: 

Sfânta Tradiţie s'a păstrat în epoca apostolică prin grai viu și în practica Bisericii, dar 
începând cu veacul al II-lea, numeroaseînvăţături și practici ale ei au fost fixate sau con- 
semnate de Biserică într'o serie de monumente sau documente. Acestea sunt următoarele: 

- Hotărârile Sinoadelor ecumenice și particulare, definițiile lor dogmatice; vechile 
simboluri și mărturisiri de credință; canoanele apostolice; canoanele Sfinţilor Părinţi; 

- Viaţa bisericească oglindită în datinile, obiceiurile și practicile sale; 

- Cultul divin oglindit în cărțile de cult și îndeosebi în cele trei Sfinte Liturghii; 

-— Scrieri ale Sfinţilor Părinţi; 

- Monumentele de artă bisericească (inscripții, arhitectură, pictură, sculptură, monu- 
mente funerare etc.); 

- Mărturisirile de credință mai noi ale Bisericii, catehisme și alte lucrări în care se 
oglindește tradiția dinamică bisericească”. 

Desigur, nu toate aceste documente sau monumente în care se află consemnate părți 
ale Sfintei Tradiţii au aceeași valoare. Dar ținând seama de cele două criterii după care 
putem cunoaște adevărata Tradiţie, vechimea și ecumenicitatea, vom putea descoperi 
în fiecare dintre acestea unele sau altele dintre învățăturile revelate, păstrate și trans- 
mise prin Sfânta Tradiţie. De subliniat este faptul că scrierile anterioare în care s'au con- 
semnat unele din învăţăturile Sfintei Tradiţii nu s'au scris sub inspirația Sfântului Duh, 
deci ele nu au valoare de Scriptură. 


4. CRITERIILE SFINTEI TRADIȚII. 


Dacă Tradiţia s'a păstrat și transmis pe cale orală, nu este de mirare dacă alături de 
tradiţiile adevărate au apărut și tradiţii false, unele având la temelie o pietate sau evla- 
vie cu totulexagerată a unora dintre creștini, iar altele, create în mod interesat de către 
unii dintre eretici, în scopul de a-și justifica, pe baza Tradiţiei, învățătura lor greșită. Ca 
exemplu putem da o serie întreagă de false tradiţii în legătură cu copilăria lui lisus, cu 
viața Sfintei Fecioare Maria, cu viața unora dintre Apostoli și altele care ulterior au stat 
la temelia multor cărți apocrife, care s'au răspândit printre creștini. 

Așadar, nu este de neînțeles faptul că în decursul timpului Sfintei Tradiţii i s'au adă- 
ugat false tradiţii, ori false elemente, așa că, din acest motiv, ea a fost atacată de unele 
confesiuni creștine. Acestea o atacă motivând nu numai că unicul izvor al credinței, 
unicul principiu formal al ei este Scriptura, ci și pe considerentul că ar fi imposibil să 
se deosebească Tradiţia apostolică de tradiţiile ulterioare care au învățat și denaturat 
în decursul timpului Tradiţia apostolică. 

Dar Biserica este în stare și în măsură să deosebească Tradiţia adevărată de tradiţi- 
ile false. Criteriul de deosebire a fost formulat de scriitorul bisericesc Vincențiu de 
Lerin (sec. IV), care a precizat că tradiția adevărată constă „în ceea ce s'a crezut tot- 
deauna, pretutindeni și de către toţi” — „quod semper, quod ubique ed quod ad omnibus cre- 
ditum est”. Așadar, ca urmare a acestui principiu, Tradiția adevărată trebuie să îndepli- 
nească următoarele condiţii: 


1 Ținem să menţionăm aici că, alături de cele două modalităţi de transmitere a Revelaţiei: Sfânta Scriptură şi 
Sfânta Tradiţie, care sunt principalele izvoare de care se folosește Teologia dogmatică în expunerea adevă- 
rurilor de credinţă, ea se mai foloseşte — ca izvoare sau călăuze secundare — și de expunerile sau Mărturisi- 
rile de credinţă aprobate de unele sinoade din Bisericile Ortodoxe locale și acceptate ulterior de întreaga 
Biserică Ortodoxă. Astfel de Mărturisiri sunt: Mărturisirea Ortodoxă a lui Petru Movilă, mitropolitul Kievu- 
lui, aprobată în Sinodul de la Iași, din 1642, la care au luat parte reprezentanţi ai Bisericii Ortodoxe ro- 
mânești, greceşti și rusești; Mărturisirea lui Dositei, patriarhul Ierusalimului, aprobat de sinodul din Ierusa- 
lim, de la anul 1672. 

Într'o măsură mai mică sunt folosite și alte Mărturisiri, cel puţin în părţile în care învăţătura ortodoxă este 
expusă fără rezerve; acestea sunt: Mărturisirea lui Ghenndie Scolarul, făcută de patriarhul Ghenadie la cererea 
sultanului Mohamed al II-lea, după cucerirea Constantinopolului; Răspunsurile patriarhului Constantinopolului 
Ieremia al II-lea către teologii protestanți din Tiibingen, între anii 1574 și 1581, şi Mărturisirea lui Mitrofan Krito- 
pulos din prima jumătate a veacului XVII. 

Alături de aceste Mărturisiri, Teologia dogmatică mai foloseşte, tot ca izvoare secundare, catehismele mai 
vechi sau mai noi apărute în Biserica Ortodoxă, începând cu cele ale mitropoliților Moscovei, Platon și Fila- 
ret, de la începutul veacului al XIX-lea și până în zilele noastre, existente în aproape toate Bisericile Ortodoxe 
locale. 

1. Ceea ce se găsește în Tradiţie să fi fost crezut totdeauna în Biserică, începând cu 
Biserica Veche; 

2. Ceea ce se găseşte în Tradiţie să fie crezut în toate Bisericile creștine de pretutindeni; 

3. Ceea ce se găsește în Tradiţie să fie la fel consemnat de către Părinții și scriitorii 
bisericești, de către cea mai mare parte dintre ei. 

Rezultă deci că Sfânta Tradiţie sau Tradiţia adevărată cuprinde toate învățăturile 
care s'au păstrat neștirbite și nealterate în Bisericile creștine de peste tot locul și întot- 
deauna, iar cele cuprinse în ea au aceeași valoare cu cele cuprinse în Sfânta Scriptură. 

Sfânta Tradiţie completează şi lămurește Sfânta Scriptură, de aceea față de aceasta ea 
este completivă şi explicativă. Exemple de tradiție completivă: cele nouă cete îngerești, 
numirile și ordinea lor ierarhică; diverse ierurgii în legătură cu Tainele: împărtășirea 
copiilor îndată după botez; invocarea sfinților; cinstirea icoanelor și moaștelor ș.a. 

Exemple de tradiție explicativă: colegialitatea apostolică; ierarhia bisericească sacra- 
mentală; nașii la botez și la nuntă; ritualul săvârșirii Tainelor; și în general înțelegerea 
Sfintei Scripturi în lumina învățăturii Sfinților Părinți. 


5. DEOSEBIRI INTERCONFESIONALE. 


Biserica Ortodoxă și cea Romano-Catolică mărturisesc împreună că forma de cre- 
dinţă și de viață creștină se cuprinde în Sfânta Scriptură şi Sfânta Tradiţie. Spre deose- 
bire de acestea, Protestanţii susțin că unicul izvor al credinței și principiul formal al ei 
este Sfânta Scriptură, Tradiţia neavând nici o valoare dogmatică, ci cel mult una istorică. 
Unii dintre ei admit într'o anumită măsură tradiția explicativă, dar cu toții resping tra- 
diția completivă. 

Dar și în privinţa Sfintei Scripturi, protestanții se deosebesc de ortodocși și de roma- 
no-catolici. Căci în timp ce Biserica Ortodoxă și cea Romano-Catolică susțin că numai 
autoritatea bisericească (Biserica Învățătoare) este în drept să tâlcuiască Sfânta Scrip- 
tură și aceasta numai în spiritul Tradiţiei, așadar, ele consideră că norma sau regula de 
credință este învățătura Bisericii, Sfânta Scriptură fiind numai un izvor al acesteia, pro- 
testanții susțin că orice creștin are dreptul să explice sau să tâlcuiască Sfânta Scriptură, 
ea însăși fiind unicul izvor și unica normă de credinţă, ea interpretându-se singură 
(Scriptura Scripturae interpres). 

Înlăturând aportul Sfintei Tradiţii la explicarea sau tâlcuirea Sfintei Scripturi, pro- 
testanții motivează în diferite feluri că un credincios, fără să fie versat în ale teologiei, 
poate înțelege și tâlcui corect Scriptura. Astfel, teologii protestanți mai vechi învățau 
că Duhul Sfânt luminează mintea și inima oricărui credincios care citește Scriptura, 
spre a o înțelege corect. Teologii mai noi afirmă că Scriptura se înțelege prin ea însăși, 
căci un loc lămurește alt loc. Dar în ambele cazuri se pune întrebarea: dacă lucrurile 
stau astfel, atunci de unde vine varietatea de sensuri pentru aceleași texte în protestan- 
tism și de ce, în general, teologii protestanți, când explică un text controversat, folosesc 
expresia „după părerea mea”. 

O altă parte dintre teologii protestanți mai noi recunosc numai rațiunii dreptul de 
a explica Scriptura, afirmând că ea, ajutată de luminile ei naturale și de critica istorică, 
precum și de critica textelor, poate nu numai să explice, ci chiar să modifice uneori 

textul Scripturii. Dar câți din cei ce citesc Scriptura dispun de cunoștințele despre care 
e vorba și care e norma de conducere chiar pentru cei ce posedă aceste cunoștințe? Și 
apoi cum pot acești teologi să se încreadă în luminile rațiunii, dacă, după doctrina 
protestantă, ea a rămas cu totul întunecată după păcatul strămoșesc? Și atunci cum 
rămâne cu ironia adresată de Luther „Doamnei Raţiuni” (Frau Vernunft)? 

Dar şi între Biserica Ortodoxă și cea Romano-Catolică există deosebiri în privința mo- 
dului de a concepe Tradiţia. Biserica Ortodoxă susține că Tradiţia este învățătura aposto- 
lică nescrisă, păstrată de Biserică în epoca Sinoadelor ecumenice (primele opt veacuri), 
care în parte a fost expusă și formulată oficial în hotărârile acestor sinoade, la care Bise- 
rica n'a adăugat nimic. Biserica Romano-Catolică extinde Tradiţia peste epoca celor șapte 
Sinoade ecumenice, incluzând în ea hotărârile conciliilor ei așa-zise ecumenice, până în 
zilele noastre, de asemenea multe bule sau alte hotărâri papale. Ca atare, după ea, Tradi- 
ţia nu-i necesar să poarte pecete apostolică, nici să fie întărită de Sfinţii Părinţi, ori să fie 
crezută de toți, ci e considerată ca un depozit sau o vistierie a credinţei, la care Biserica 
este îndreptățită să recurgă când stabilește vreo dogmă nouă, Biserica putând astfel să 
ridice la rangul de dogme păreri teologice mai noi sau chiar opinii teologice greșite. 

Faţă de acest mod de a înțelege Tradiţia, Biserica Ortodoxă — după cum se exprimă 
teologul grec Andrutsos — „este paznicul credincios și cuvios al Tradiţiei. Biserica Apu- 
seană se manifestă față de Tradiţie mai mult ca un creator de tradiţie, transformând-o 
după voinţă și născocind multe ca să împace cele noi cu cele vechi și să înnoade firul 
rupt de învățătura apostolică...” (Hr. Andrutsos, Simbolica, trad. din lb. gr. de Justin 
Moisescu, 1955, p. 101). 

Unii teologi apuseni mai noi (ca Mhler) vorbesc de o Tradiţie ideală, deosebită de 
cea transmisă de Biserică, pe care o numesc Tradiţie din punct de vedere subiectiv, 
acesta fiind spiritul catolic dătător de viaţă, care leagă prezentul cu trecutul și care este 
cuvântul lui Dumnezeu care grăiește în conștiința comună, în general fiind cugetarea 
bisericească. Dar această Tradiţie, pe care ei o consideră creatoare, nu poate fi invocată 
decât pentru justificarea unor noi dogme pe care le inventează Biserica Apuseană. 


6. SCRIPTURA, TRADIȚIA ȘI BISERICA. 


Ar fi o mare greșeală să se creadă că atât Scriptura, cât și Tradiţia ar putea exista 
fără Biserică, fiindcă și una și alta se află în cea mai strânsă legătură cu comunitatea 
creștină, care este Biserica. Luând ființă în ziua Pogorârii Duhului Sfânt, ea era absolut 
necesară, pentru ca Apostolii să aibă cui preda Revelația în Hristos. Fără Biserică, Tra- 
diția n'ar fi putut exista, încetând de a mai fi practicată și transmisă. Dar nici Biserica 
n'ar fi putut exista fără Tradiţie, căci ca aplicare continuă a conținutului Revelaţiei, Tra- 
diţia este un atribut al Bisericii. 

Biserica explică Scriptura în conținutul ei autentic prin Tradiţia apostolică, păstrată 
de ea neschimbată. Dar la rândul ei, tradiția aceasta a format și menţinut Biserica, iar 
Biserica are menirea să păzească conținutul Scripturii în sensul lui autentic, pe care i 
l-a transmis Tradiţia apostolică. 

Pe de altă parte, Scriptura există, e aplicată și interpretată de Biserică. Însăși Scrip- 
tura n'ar fi existat fără Biserică, căci canonul Scripturii a fost stabilit în Biserică. Scriptura 

nu s'a scris în afara Bisericii, ci în Biserică, iar Biserica este cea care a dat mărturie 
despre autenticitatea apostolică a Scripturii. Nu Biserica a luat ființă prin mijlocirea 
Scripturii, ci Scriptura a luat naștere în sânul Bisericii, ca fixare în scris a unei părți 
din tradiția apostolică, deci a unei părți a Revelației. 

Tradiţia apostolică apare o dată cu Biserica și Biserica o dată cu Tradiţia apostolică. 
Dar Scriptura ia ființă după întemeierea Bisericii și, desigur, în sânul Bisericii, și aceas- 
ta dă garanţie de la început că Scriptura e o parte autentică a Tradiţiei. Biserica se miș- 
că în interiorul Revelaţiei, deci al Scripturii și Tradiţiei, iar Tradiţia e vie în Biserică. 
Căci această împletire între Scriptură, Tradiţie și Biserică e rezultatul lucrării Duhului 
Sfânt, Duhul lui Hristos. 


Criteriile R evelaţiei autentice: minunile ŞI proleţiile 


(o primordial al creștinismului este acela de religie revelată. Dar în afara 
religiei creștine, există și alte religii care pretind că se întemeiează pe revelaţie. De 
altfel, se poate constata că în sânul multor religii au apărut persoane care s'au dat drept 
trimiși ai divinității, deci organe alerevelaţiei, deși, în realitate, acești oameni au fost fie 
niște psihopați, fie niște rătăciți inconștienți, ori înșelători conștienți, care prin aceasta 
au urmărit scopuri personale. Chiar și în istoria creștinismului întâlnim numeroși ere- 
tici, ca: Simon Magul, Menandru, Marcion, Cerint, Vasilide, Valentin, Montanus, Arie, 
Sabelie și alţii, care s'au dat pe sine, mai mult sau mai puţin, ca organe ale Revelaţiei, 
susținând că, sub o formă sau alta, au primit descoperiri de la Dumnezeu. 

Datorită acestui fapt, alături de Revelația dumnezeiască adevărată au apărut false 
ori pretinse revelații, de aceea, încă de timpuriu s'a simţit nevoia stabilirii anumitor 
semne după care să se poată deosebi Revelația adevărată de cea falsă. Aceste semne se 
numesc criterii ale Revelaţiei, și ele sunt de două feluri: interne şi externe. 


CRITERIILE INTERNE. 


Prin criteriile interne se înțeleg acele fapte ce provin din însuși conținutul Revela- 
ției și, la rândul lor, ele sunt de două feluri: pozitive și negative. Cele pozitive ne arată ce 
trebuie să cuprindă Revelația: adevăruri religioase și morale incontestabile, expuse 
într'o formă clară şi concisă, fără să fie în contrazicere nici cu alte adevăruri revelate, 
nici cu adevăruri sigure, de proveniență umană. Cele negative ne arată ce nu este îngă- 
duit să cuprindă o Revelaţie adevărată: idei absurde, contrare logicii și bunului-simţ, 
idei imorale, antisociale și antiumane, de asemenea exprimarea acestora să nu fie făcută 
în termeni obscuri, echivoci sau cu multiple înțelesuri. 


CRITERIILE EXTERNE. 


Prin criterii externe se înțeleg acele semne carerezultă din împrejurările în care se face 
Revelația, precum și din faptele care o însoțesc. Acestea sunt de două feluri: a. naturale și 
b. supranaturale. 

a. Criteriile naturale se referă la organul sau persoana prin care se face Revelația, 
la calitățile lui morale și intelectuale, precum și la modul în care se face Revelația. Ast- 
fel, persoana în cauză trebuie să fie un om sănătos la minte, credincios, evlavios, lipsit 
de patimi, cu o bună reputație morală, devotat cauzei pe care o servește, neavid de 
câștig material, nedoritor de onoruri sau ranguri lumești, dezbrăcat de interese perso- 
nale, modest și neprefăcut, având în general o reputație de om integru. Dacă persoana 
prin care se face presupusa revelaţie este un om imoral, lipsit de caracter, crud, fățar- 
nic, viclean, înșelător, violent, dommic de câștiguri materiale, ușuratic, dornic de parve- 
nire, atunci desigur nu poate fi vorba de o Revelaţie adevărată. 


b. Criteriile supranaturale sunt minunile și profeţiile. 


Minunile sunt fenomene sau fapte sensibile care se petrec în lumea noastră, dar ele 
nu pot fi explicate pe temeiul legilor naturii, deoarece le depășesc pe acestea, căci auto- 
rul lor este Dumnezeu, iar scopul lor este adeverirea Revelaţiei. 

În limbajul obișnuit se numesc adeseori minuni unele fapte sau întâmplări neo- 
bișnuite, de neînțeles pentru majoritatea oamenilor simpli, lipsiţi de cultură, precum: 
cutremure de pământ, diferite erupții vulcanice, apariția unei comete, întunecări de 
soare sau de lună, însănătoșirea unui bolnav socotit incurabil, diferite experienţe fizice 
sau chimice cu urmări impresionante etc. Acestea nu sunt minuni decât pentru oame- 
nii simpli și neștiutori, deoarece ele se petrec potrivit legilor naturii, având deci cauze 
naturale, pe care cel puțin oamenii de știință le cunosc sau le bănuiesc, iar în ultima 
vreme ele nu îi impresionează decât pe foarte puţini dintre oameni. Așadar, cauzele 
acestor fenomene fiind naturale, ele nu pot și nu trebuie să fie socotite minuni, pentru 
că minunile adevărate se petrec împotriva legilor naturii, înfrângându-le pe acestea, 
deoarece autorul lor este Dumnezeu. 

Dar și în cazul în care s'ar produce un fenomen cu totul neobișnuit și inexplicabil 
chiar oamenilor de știință, deoarece depășește legile cunoscute ale naturii, dacă aces- 
tui fenomen nu i se poate descoperi un scop religios-moral pentru care să fi fost făcut, 
el nu poate fi socotit minune, deoarece Dumnezeu nu face minuni în zadar, ci numai 
în scopul adeveririi Revelaţiei Sale, așadar, într'un scop religios-moral bine determi- 
nat. De aici se poate deduce că tot ceea ce poate fi explicat pe cale naturală, precum și 
ceea ce depășește această explicare, dacă nu stă în serviciul unui scop religios-moral, 
nu este minune. 

Posibilitatea minunilor. Numeroși învățați și oameni de știință, mai ales în ultima 
vreme, au negat posibilitatea minunilor, afirmând că ele nu sunt posibile, deoarece ar 
contraveni legilor naturii și ordinii universale, ceea ce este imposibil. Indiferent cum se 
explică existența acestor legi, dat fiind faptul că ordinea universală este asigurată și men- 
ținută prin ele, acestea stau la baza tuturor fenomenelor din univers și este imposibil ca 
prin minuni să fie suspendată sau să fie înfrântă universalitatea și necesitatea lor. 

Dar deși minunile sunt fapte sau fenomene supranaturale care depășesc legile na- 
turii, ele sunt totuși posibile. Ordinea universală și neschimbabilitatea legilor naturii 
nu pot constitui o piedică în sensul ca Dumnezeu să nu poată face minuni. Ele sunt 
posibile în primul rând pentru că autorul lor este Dumnezeu, creatorul ordinii și legilor 

din univers, la fel și unele persoane pe care Dumnezeu le înzestrează cu darul de a face 
minuni, iar pe de altă parte, fiindcă prin minuni, Dumnezeu nu tulbură ordinea univer- 
sală și nici nu desființează legile naturii, ci numai le suspendă întrun loc și timp anumit. 
Dacă cei trei tineri n'au ars în cuptorul cel cu foc, în Babilon, dacă Petru a putut umbla 
pe mare la porunca Mântuitorului, dacă Mântuitorul l-a înviat pe Lazăr și a vindecat 
atâția bolnavi, aceasta nu înseamnă că s'a nimicit puterea focului de a arde, sau că s'a 
desființat legea cufundării în apă a corpurilor mai grele decât volumul apei dislocate, ori 
că s'a anulat și nimicit puterea morții și a bolilor asupra oamenilor, ci numai că Dumne- 
zeu Cel Atotputernic, în înțelepciunea Sa, a găsit de bine să suspende, pentru un mo- 
ment, în cazurile respective, efectele sau puterea legilor naturii, care, de altfel, rămân 
neschimbate. 

Dacă Dumnezeu este Creatorul și Proniatorul lumii, precum și autorul legilor să- 
dite de EI în natura lucrurilor, de ce n'ar putea suspenda pentru un moment aceste 
legi în conformitate cu voia Sa și cu planurile Sale pentru împlinirea unor scopuri reli- 
gios-morale? 

Fiind fenomene care pot fi constatate prin simțuri, minunile adevărate pot fi deose- 
bite de cele false, sau de fenomenele cu totul neobișnuite care se produc după legile 
naturii, de aceea, ținând seama de cele spuse mai înainte, minunile sunt posibile, iar 
istoria Revelaţiei ne încredințează că, în numeroase ocazii, Revelația divină a fost înso- 
țită de minuni. 

De altfel, minunile sunt dovada cea mai grăitoare, mai sigură și mai convingătoare 
despre originea divină a religiei creștine. Mântuitorul Hristos a vorbit iudeilor despre 
puterea doveditoare a minunilor Sale, prin divinitatea Sa: „Dacă nu Mă credeți pe Mine, 
credeți lucrurilor Mele” (In 10, 38), și „De n'aș fi făcut între ei lucrurile pe care nimeni altul 
nu le-a făcut, păcat n'ar avea...” (n 15, 24). La fel, fariseul Nicodim recunoaște că lisus 
este învățător trimis de Dumnezeu și aceasta, pe temeiul minunilor pe care le-a făcut: 
„Rabbi, ştiu că de la Dumnezeu ai venit învățător, căci nimeni nu poate să facă aceste minuni 
pe care Tu le faci, dacă nu este Dumnezeu cu el” (În 3, 2). 


PROFEȚIILE sau PROOROCIRILE. 


În Sfânta Scriptură a Vechiului Testament, cuvintele prooroc (de la rrpoopăw = a ve- 
dea înainte) și profet (de la mpoprpu = a prezice, a spune înainte) au mai multe înțele- 
suri. Uneori este numit prooroc cel ce vorbește în locul altuia: astfel, Aron este numit 
prooroc fiindcă a vorbit în numele fratelui său, Moise (Iș 7, 1). Alteori se numesc pro- 
oroci învățătorii care conduceau așa-numitele şcoli profetice, în care se învăța Legea lui 
Moise, iar ucenicii acestora se numeau fiii proorocilor (3 Rg 20, 25). Unii, pe baza textu- 
lui din 1 Rg 10, 10 și urm., în care se spune că Saul s'a amestecat într'o ceată de proo- 
roci și a proorocit împreună cu ei, afirmă că prooroci se mai numeau și compozitorii și 
executanţii de cântări religioase. 

Dar sensul fundamental al cuvintelor prooroc și profet este acela de văzător înainte, 
de prezicător al unor evenimente care se vor întâmpla în viitor. Așadar, prin prooroc 
sau profet se înțelege o persoană care are darul de a vorbi despre cele ce se vor întâm- 
pla în viitor, dar nu ca o prevedere sau o prezicere datorită perspicacității inteligenţei 

sale, ci drept urmare a unei descoperiri pe care i-a făcut-o Dumnezeu, iar proorocia sau 
profeția este vederea-înainte, prezicerea şi anunţarea clară, lămurită, a unor evenimente 
care se vor întâmpla în viitor, prezicere care nu se datorește unei prevederi pe cale natu- 
rală, ci este făcută prin descoperire dumnezeiască. 

Așadar, profeția este o prezicere al cărei conţinut este făcut prin Descoperirea dum- 
nezeiască, iar condiţia ei esenţială spre a putea fi considerată ca atare este ca ea să fie 
clară și lămurită. E drept că numeroase religii au avut în slujba lor, din vremurile cele 
mai îndepărtate, persoane care, chipurile, erau înzestrate cu darurile profeţiei. Mai 
mult, au existat chiar diverse oracole care se bucurau de faima de a putea să ghicească 
viitorul. Aceste profeţii — la care în acea vreme recurgeau mulți — se bazau exclusiv pe 
calcule strict umane sau pe speculaţii de meserie, fiind cu totul ambigue și obscure, 
dar se făceau după interesele celor ce apelau la aceste oracole. Este cunoscut, la greci, 
oracolul din Delphi, unde oficia Pythia, profeteasa zeului Apolo, ca și cel al sibilelor 
romane de la Cumae, care aveau pretenţia că, prin descoperirea miraculoasă a zeilor, 
ele puteau să descopere viitorul. Ambiguitatea acestor profeţii e cunoscută din cele 
spuse de Pythia unuia care dorea să știe dacă se va întoarce din războiul la care urma 
să plece. Profeţia Pythiei a sunat: „Ibis, debidis nunquam in bello peribis”. Sensul profeţiei 
depindea de locul în care se punea o virgulă: Vei merge, te vei întoarce niciodată nu 
vei muri în război. Dacă virgula se punea înainte de niciodată, însemna că respectivul 
nu va muri în război niciodată; dacă însă virgula se punea după niciodată, în-semna 
că el nu se va întoarce niciodată, deci va muri în război. 

Dar nici prezicerile bazate pe combinaţii de numere și calcule, zise științifice (horo- 
scoape), ca, bunăoară, conjuncţia unor planete, eclipse lunare sau solare, ivirea unei co- 
mete, izbucnirea unor cataclisme cosmice sau epidemii etc., nu sunt profeţii, deoarece 
acestea pot fi prevăzute măcar în parte de oamenii de știință. Pe de altă parte, trebuie 
să ținem seama că profeţiile adevărate sunt făcute numai de oameni aleși de Dumnezeu, 
cărora — după atotștiința și înțelepciunea Sa — le descoperă voinţa și planurile Sale, 
aceste profeţii fiind semne nedezmințite despre cele revelate, ele însele putând fi con- 
siderate ca minuni. 

În concluzie, potrivit criteriilor de care dispune, Biserica este în măsură să se pro- 
nunţe dacă o revelaţie este adevărată sau e numai o pretinsă sau falsă Revelaţie. 

DOGMATICA SPECIALĂ 


DUMNEZEU UNUL ÎN FIINŢĂ 
ŞI LUCRĂRILE SALE 


Cunoaşterea lui Dumnezeu 


CUNOAȘTEREA NATURALĂ ȘI SUPRANATURALĂ 


unoașterea lui Dumnezeu și a lucrărilor Lui se întemeiază pe bunăvoința Sa de a ni 

Se descoperi EI Însuși ca ființă spirituală personală, pe de o parte, iar pe de altă 
parte, pe posibilitatea omului ca ființă rațională de a intra în dialog, de a vorbi cu Dum- 
nezeu (Fc 1, 27). Şi deși această cunoaștere are în conținutul ei adevăruri tainice și necu- 
prinse, ea este obiectivă și sigură pentru că vine de la Dumnezeu, putându-se ajunge la 
înțelegerea ei prin credinţă (Evr 11, 3), la care adăugându-se trăirea ei, prin asceză (eli- 
berarea de patimi) și iubire, se poate pătrunde în cuprinsul ei în bună măsură, potrivit 
harului primit de la Dumnezeu, în parte chiar în viața aceasta, iar desăvârșit în cer, prin 
vedere, prin intuiție, „față către față” (1 Co 13, 12; 2 Co 5,7). 

Dumnezeu este ființa absolută, existentă prin Sine Însăși, adică avându-Și în Sine 
temeiul sau cauza existenței Sale și posedând plenitudinea tuturor perfecțiunilor, El 
fiind însăși perfecțiunea. Și așa fiind, evident că Dumnezeu nu este doar un principiu 
abstract, ci ființă personală cu toate atributele spirituale, conștiință, rațiune, simțire, 
voință. Acestea sunt de la sine înțelese în numirea lui Dumnezeu. Căci dacă Dumne- 
zeu n'ar fi ființă personală, atunci omul n'ar putea sta în legătură cu El și deci religia 
m'ar putea să existe decât ca simplă iluzie. Apoi, Dumnezeu ar fi inferior omului, lip- 
sit fiind de însușirile spirituale pe care le are omul, El nemaifiind ceea ce este, adică 
Dumnezeu. 

Din caracterul de ființă absolută al lui Dumnezeu rezultă că numai El există cu ne- 
cesitate și că tot ceea ce există în afară de El este contingent, relativ, este operă a lui 
Dumnezeu. (Contingent este un lucru atunci când își are cauza existenţei în afara lui, 
dependent fiind de acesta și deci putând și să existe, și să nu existe, în funcție de cauză. 
Opusul contingentului este necesarul). Dumnezeu este absolut și transcendent, lumea 
este contingentă, relativă. Totul este de la Dumnezeu, numai răul, opusul binelui, nu 
este de la Dumnezeu, ci e lipsa Lui. 

Ființa lui Dumnezeu este pur spirituală și mai presus de lume. „Dumnezeu este 
duh” (spirit), ne spune Mântuitorul (In 4, 24). Spirit sau duh (suflet) are și omul, dar 
fiinţa spirituală dumnezeiască este infinit superioară spiritului omenesc, din care 
cauză ne aflăm în imposibilitate de a-L cunoaște pe Dumnezeu așa cum ne cunoaștem 
pe noi și pe semenii noștri. Ne putem însă înălța sufletul spre Dumnezeu și putem 
să-L cunoaștem în măsura în care El ni Se descoperă și ne luminează mintea, îndrep- 
tând-o spre El și spre energiile Lui, fiind Creator, Proniator, Mântuitor, Sfinţitor, De- 
săvârșitor. 

Cunoașterea lui Dumnezeu și a lucrărilor Lui are o importanţă cu totul deosebită, 
pentru că prin ea se pune în lumină demnitatea noastră de făpturi raționale purtătoare 
ale chipului lui Dumnezeu, iar prin dreapta aplicare în viață a acestei cunoașteri se pu- 
ne temei puternic fericirii din această viață, asigurându-se totodată fericirea și în viața 
viitoare, cea veșnică. Pentru că „viața veșnică aceasta este: ca să Te cunoască pe Tine, unul 
adevăratul Dumnezeu, și pe lisus Hristos pe Care Tu L-ai trimis”, zice Mântuitorul către 
Tatăl (In 17, 3). 

Pentru cunoașterea lui Dumnezeu și a energiilor și lucrărilor Lui (lucrări creatoare, 
proniatoare, mântuitoare, sfințitoare, desăvârșitoare, în nedespărțită unitate cu Fiinţa 
Lui, dar prin care se face cunoscut și se comunică în afara Fiinţei), două căi ne sunt 
deschise: calea naturală, numită revelație naturală, și calea supranaturală, numită Reve- 
laţie supranaturală. 

Calea naturală se numește așa fiindcă pleacă de la noi spre Dumnezeu, adică de la 
observarea naturii și a fenomenelor care sepetrec în ea, toate considerându-se ca avân- 
du-și ultima cauză în lucrarea creatoare a lui Dumnezeu, și astfel putându-se atribui 
lui Dumnezeu însușiri corespunzătoare, ca: înțelepciune, atotputernicie etc., întrucât 
totdeauna efectele arată sau spun minţii dornice de cunoaștere ceva despre cauza care 
le-a produs. Și întrucât cunoașterea câștigată pe această cale este rezultat al strădanii- 
lor rațiunii omenești, ea se numește cunoaștere rațională sau cale rațională, evident 
subînțelegându-se că și rațiunea (mintea) este tot de la Dumnezeu, Care a înzestrat-o 
cu putere proprie de cunoaștere. Și e firesc lucru ca omul, fiind făcut după chipul lui 
Dumnezeu (Fc 1, 27), să tindă natural spre Făcătorul lui, în primul rând să-L cunoască 
pe Acesta. De aceea, pentru cei ce văd și gândesc asupra celor văzute în lume, „cele 
nevăzute ale lui Dumnezeu, puterea Lui cea veşnică şi a Lui dumnezeire se văd prin cugetare 
de la începutul lumii, în făpturile Lui” (Rm 1, 20), pentru că „cerurile spun mărirea lui 
Dumnezeu și facerea mâinilor Lui o vestește tăria” (Ps 18, 1); cum zice și Fericitul Augus- 
tin: „Făcutu-ne-ai căutători (năzuitori) spre Tine, Doamne, și neliniștită este inima 
mea până se va odihni întru Tine” (Fecisti nos ad te, Domine, et inquietum est cor 
meum donec requiescat in te). Avem o dispoziție sau o înclinație înnăscută spre Dum- 
nezeu, înclinaţie care este și ea dar divin sădit în suflet, și care, urmată și cultivată, 
duce la cunoașterea lui Dumnezeu, însă dacă rămâne acoperită sau chiar zădărnicită 
și nemanifestată, face inutilă orice argumentare din extern referitoare la cunoașterea 
lui Dumnezeu. 

Calea supranaturală de cunoaștere pleacă de la Dumnezeu spre oameni; ea este 
cunoaștere prin Descoperire sau Revelaţie divină, începând cu Revelația din paradisul 

pământesc, făcută primilor oameni, continuând în Vechiul Testament, prin patriarhi și 
prooroci, şi desăvârșindu-se prin Însuși Fiul lui Dumnezeu întrupat, lisus Hristos. 
„După ce Dumnezeu odinioară, în multe rânduri şi în multe chipuri, a vorbit părinților noştri 
prin prooroci, către sfârșitul acestor vremuri ne-a grăit nouă prin Fiul” (Exvr 1, 1). 

Cele două căi, naturală și supranaturală, de cunoaștere a lui Dumnezeu există, fi- 
rește, după voință dumnezeiască și, ca urmare, stau în strânsă și armonică legătură 
între ele şi niciodată în opoziţie, ci sprijinindu-se și completându-se reciproc, dar cea 
supranaturală este superioară celei naturale, atât după întindere, cât și după conţinut; 
și, unite și bine înțelese, ne oferă putinţa ca să ne dăm seama în ce raport stă lumea cu 
Dumnezeu, să apreciem după cuviință îndatoririle omului pentru a corespunde sco- 
pului în vederea căruia a fost creat, păstrându-și și afirmându-și demnitatea de purtă- 
tor al chipului Creatorului său, printr'o viață morală curată și înaintând cu voință hotă- 
râtă și cu ajutor haric pe drumul mântuirii și desăvârșirii. 

Ţinând seama de toate acestea și rezumându-le, reținem, referitor la cunoașterea 
noastră despre Dumnezeu și lucrările Lui, că ea este: a. nedeplină; b. indirectă; c. ana- 
logică; d. simbolică. 


1. Nedeplină, pentru că puterea noastră de cunoaștere, ca și în toateprivințele, este 
limitată, mărginită, iar Dumnezeu este nemărginit în orice privință. „Cunoştința noas- 
tră e în parte, şi prorocia noastră tot în parte ... Acum vedem ca prin oglindă, în ghicitură” (1 
Co 13, 9, 12); „Mărginitul nu-L poate cuprinde pe Cel nemărginit” (Fer. Augustin); căci 
„pe Dumnezeu nimeni nu L-a văzut vreodată” (În 1, 18), El fiind „Cel ce singur are nemurire 
şi locuiește întru lumină neapropiată” (1 Tim 6, 16), de care nu te poţi apropia; pe Dum- 
nezeu, abia în viața cealaltă „Îl vom vedea precum este” (1 In 3, 2). 


2. Indirectă, pentru că numai plecând de la observarea lumii și a lucrurilor din ea 
tragem concluzii cu privire la existența, Fiinţa și însușirile (atributele) lui Dumnezeu, 
în lume toate fiind mărginite, iar la Dumnezeu toate nemărginite. 


3. Analogică sau prin comparaţie, pentru că numai așa, adică prin comparație cu 
lucrurile sau existențele din lume, putem să-L cugetăm pe Dumnezeu, iarăși negând 
orice mărginire la Dumnezeu, 


4. Simbolică, pentru că numai prin imagini sau figuri, adică prin simboluri, pu- 
tem să expunem sau să formulăm, nouă înșine ca și altora, ideile și cunoștințele des- 
pre Fiinţa lui Dumnezeu, care ne rămâne nepătrunsă în Sine. Astfel, și Sfânta Scrip- 
tură Îl numește pe Dumnezeu „lumină neapropiată” (1 Tim 6, 16), „foc mistuitor” (Evr 
12, 29) etc. 

Aici, în viața aceasta, cunoașterea noastră religioasă, deși obiectivă și sigură ca înte- 
meiată pe Revelaţie, este și rămâne cu aceste note (nedeplină, indirectă, analogică și 
simbolică), cu toate că „cerurile spun mărirea lui Dumnezeu...” (Ps 8, 1), pentru că „nimeni 
nu-L cunoaşte pe Fiul, fără numai Tatăl, nici pe Tatăl nu-L cunoaşte nimeni, fără numai Fiul şi 
acela căruia Fiul va voi să-i descopere” (Mt 11, 27). 

CUNOAȘTEREA CATAFATICĂ ȘI APOFATICĂ 


După forma de exprimare în general, afirmativă sau negativă, a cunoașterii noas- 
tre despre Dumnezeu, această cunoaștere poate fi împărțită în catafatică (de la gr, 
KaTAparIkog = afirmativă) și apofatică (ăroparikoc = negativ). Teologia utilizează 
aceste două numiri, catafatic și apofatic, în înțelesul de căi de cunoaștere religioasă și 
forme de exprimare a acestei cunoașteri, cale afirmativă și cale negativă, ca și teologie 
catafatică și teologie apofatică. 

Astfel, despre Dumnezeu afirmăm că este Cel viu și personal, că este spirit absolut, 
că are toate perfecțiunile în sens absolut, că este atotbun, iubire, atotștiutor, atotînțe- 
lept, atotdrept, atotputernic etc. Acest chip de afirmare a adevărurilor despre Dumne- 
zeu se numește catafatism. 

Cunoașterea apofatică se caracterizează prin negarea oricărei imperfecțiuni în Dum- 
nezeu, ceea ce, în fond, înseamnă afirmarea tuturor perfecțiunilor în El. În transcen- 
denţa Fiinţei Sale personale, Dumnezeu rămâne necunoscut și necuprins. 

Dumnezeu nu poate fi cunoscut în același chip în care sunt cunoscute realitățile 
din lumea creată, folosind ideile sau noțiunile de timp și spaţiu și raporturile dintre 
fenomenele naturale, fiindcă Dumnezeu le transcende pe toate. Astfel, spunându-se 
că Dumnezeu umple timpul și spaţiul, nu s'a afirmat destul despre Dumnezeu, întru- 
cât El depășește toate în chip absolut, le transcende, fiind veșnic și necuprins, nemăr- 
ginit. De aceea, afirmându-se ceea ce nu este Dumnezeu, se spune mai mult despre El, 
despre misterul divin inefabil, inexprimabil în grai omenesc, decât se spune în con- 
cepte și noțiuni afirmative. Teologia apofatică, apofatismul, susține că negațţiile, anume 
propoziţiile negative despre perfecțiunile lui Dumnezeu, sunt mai potrivite, adică mai 
corespunzătoare obiectului la care se referă, adică la profunzimea misterului dumne- 
zeiesc, pe care caută să-l exprime depășind existenţele create. Dar cu toate acestea, 
misterul Fiinţei dumnezeiești depășește sau transcende atât catafatismul, cât și apofa- 
tismul, rămânând în sine incognoscibil, de necunoscut, incomprehensibil, de necu- 
prins cu mintea, și inaccesibil, de neajuns la el prin puteri proprii. 

Cu toate acestea, apofatismul nu înseamnă agnosticism, adică lipsă de cunoaștere 
obiectivă, nici ignoranță sau incultură, ci depășire a mijloacelor obișnuite de cunoaș- 
tere. În fond, teologia apofatică se întemeiază pe ideea că Dumnezeu Cel viu, incog- 
noscibil și incomprehensibil, este în toată deplinătatea Sa mai evident spiritului ome- 
nesc decât toate celelalte existențe. Este vorba, așadar, nu despre o existență demon- 
strată logic, ci supralogic, prin evidenţa trăită a existenţei lui Dumnezeu și prin ori- 
entarea firească a omului, ca dorință, ca nostalgie, spre Părintele lui ceresc. Iar evi- 
denţa trăită a existenţei lui Dumnezeu presupune o pregătire pentru ea, printr'o stră- 
danie spirituală, prin pășirea hotărâtă pe urcuș duhovnicesc, cu ajutor haric de la 
Dumnezeu și cu râvnă, cu ferirea de patimi, cu asceză și cu rugăciune din partea omu- 
lui credincios. Acestui urcuș spiritual nu i se pune opreliște, ci, dimpotrivă, neîncetat 
îndemn de înaintare (1 Co 12, 31), de creștere spirituală spre vârsta deplinătății lui 
Hristos (Ef 4, 13). 

Astfel, chiar și apofatismul, cale de cunoaștere prin negaţie, apare ca depășit, în- 
trucât evidența trăită, experiența spirituală, este pătrundere mistică, printr-un chip 
deosebit de pătrundere a luminii dumnezeiești de înaltă intensitate în sufletele celor 
vrednici, Dumnezeu făcându-Se cunoscut, se înțelege că nu în Ființa Lui nepătrunsă, 
ci în energiile și lucrările Lui necreate și nedespărțite de Fiinţă, dar prin care El Se 
comunică și Se împărtășește. Simbolul cunoașterii mistice a lui Dumnezeu este lumi- 
na taborică. 

Cea mai înaltă și mai cuprinzătoare cunoaștere a lui Dumnezeu este cea prin ade- 
vărata credință încălzită de iubire, coroana virtuţilor (1 Co 13, 13). Căci „Dumnezeu 
este iubire” (1 In 4, 16) și, aceasta fiind, EI coboară în lume, pe care o iubește (1 In 3, 
16), iar „noi Îl iubim pe Dumnezeu pentru că El ne-a iubit cel dintâi” (1 In 4, 19) şi iubin- 
du-L, ne ridicăm la El, fiindcă „iubirea este de la Dumnezeu şi oricine iubeşte este născut 
din Dumnezeu și-L cunoaște pe Dumnezeu. Cel ce nu iubește nu-L cunoaște pe Dumnezeu“ 
(1 In 4, 7-8), însă „cel ce rămâne în iubire rămâne în Dumnezeu și Dumnezeu rămâne întru 
el” (1 In 4, 16). 

Din toate acestea nu rezultă, cum s'ar părea ținând seamă de neputința pătrunderii 
cunoașterii noastre în esența lucrurilor dumnezeiești, că, în general, am cunoaște prea 
puţin din cele ale lui Dumnezeu, anume din Fiinţa și atributele Lui, ci, dimpotrivă, 
cunoaştem mult dacă ne străduim după cuviinţă să înaintăm pe calea cunoașterii ofe- 
rită nouă prin Revelația naturală și supranaturală și dacă ne silim s'o transpunem în 
viață. Căci cunoaștem tot ce ne este necesar pentru mântuire, și nici un credincios ade- 
vărat nu poate nici gândi și nici spune că Biserica dreptmăritoare nu-l învaţă tot ce este 
de trebuință pentru mântuire. 


CUNOAȘTEREA LUI DUMNEZEU 
ÎN ÎMPREJURĂRILE CONCRETE ALE VIEȚII. 


Cunoașterea prin afirmații și negații a lui Dumnezeu este mai mult o cunoaștere 
intelectuală, iar în cunoașterea apofatică, prin smerenie și experiență duhovnicească, 
fac progrese oamenii îmbunătățiţi, dar toți credincioşii ÎI cunosc pe Dumnezeu în îm- 
prejurările concrete ale vieţii lor (Pr. D. Stăniloae). 

Pe Dumnezeu Îl cunoaşte fiecare credincios în acțiunea providențială a lui Dumne- 
zeu cu el, prin care este condus în toate împrejurările vieții sale, prin purtarea de grijă 
a lui Dumnezeu, uneori hărăzindu-i-se bunuri, alteori privându-l în chip pedagogic 
de ele. Acest mod concret de cunoaștere a lui Dumnezeu prin călăuzirea lui Dumne- 
zeu este numit de Sf. Maxim Mărturisitorul pronie și judecată. ÎI cunoaştem pe Dum- 
nezeu prin apelul pe care ni-l face în diferite împrejurări, în contactele și solicitările 
semenilor care, uneori, ne pun răbdarea la grele încercări, în necazurile și încercările 
care vin asupra noastră cu voia și fără voia noastră, în insuccesele trecătoare sau mai 
îndelungate, în bolile proprii sau ale celor apropiaţi, în mustrările conștiinței pentru 
păcatele și greșelile săvârșite, dar și în ajutorul ce-l primim de la Dumnezeu în birui- 
rea lor, ca și a altor piedici și greutăţi ce ne stau în cale. Este o cunoaștere a lui Dum- 
nezeu care ne sensibilizează mai direct față de Dumnezeu și care ne ajută la găsirea 

unui drum propriu de desăvârșire, de manifestare a credinței și sporire a dragostei 
noastre faţă de El și semeni. 

În această călăuzire a lui Dumnezeu, cunoaștem practic bunătatea, puterea, drept- 
atea, înțelepciunea și marea răbdare a Lui cu noi, ca și grija Lui atentă față de noi și 
planul lui Dumnezeu cu noi. În această cunoaștere eu nu-L cunosc în general pe Dum- 
nezeu ca pe Creatorul și Proniatorul a toate, ci Îl cunosc în grija Lui specială pentru 
mine. În planul Lui cu mine, în care mă conduce în mod special, prin încercările, ape- 
lurile, revendicările și direcţiile particulare pe care mi le adresează în viață, spre a mă 
stimula la îndeplinirea datoriilor mele sau în remușcările pentru neîmplinirea îndato- 
ririlor mele speciale. 

Îndeosebi împrejurările grele produc în noi o sensibilizare mai acută și o subțiere a 
ființei noastre pentru viața religioasă. Ele fac sufletul mai sensibil pentru prezenţa lui 
Dumnezeu, care are un plan deosebit cu mine, ele mă împing la o rugăciune mai sim- 
țită către EI: „Întru necazul meu către Domnul am strigat și n'a auzit” (PS 119, 1). Atunci 
ne rugăm mai insistent, atunci cerem mai insistent ajutorul Lui, experimentându-L ca 
pe o Persoană atotbună, care nu rămâne indiferentă la necazurile noastre. Îndeosebi 
psalmii Vechiului Testament dau expresie acestei cunoașteri directe a lui Dumnezeu, 
în împrejurările concrete ale vieții. 

Dumnezeu ni se face cunoscut în toate suferințele și dificultățile noastre, dacă cău- 
tăm să vedem și greșelile noastre care stau la baza lor, căci adesea am uitat să vedem în 
tot ceea ce avem darurile lui Dumnezeu, purtându-ne într'un mod nemulțumitor și 
nerecunoscător față de El, pentru că nu le-am folosit ca daruri pentru alții, motiv pen- 
tru care ni le și ia înapoi. În acest sens - zice Sf. Simeon Metafrastul -, „toate aceste 
încercări ţi s'au întâmplat din dreapta judecată și poruncă a lubitorului de oameni 
Dumnezeu, pentru că te-ai arătat nerecunoscător față de El. Căci cele ce le-ai dat Bine- 
făcătorului tău, acelea le-ai luat. Și cu ce măsură ai măsurat, cu aceea ţi se va măsura, 
şi dreaptă este judecata lui Dumnezeu care s'a făcut cu tine, suflet nerecunoscător și 
nemulțumitor, care ai uitat de binefacerile lui Dumnezeu. Căci ai uitat marile și boga- 
tele daruri ale Binefăcătorului tău, pe care El ţi le-a făcut”. lar Nicodim Aghioritul 
spune că „Dumnezeu folosește mijloace de constrângere și smerire când omul începe 
a se încrede în sine. Atunci îl aduce la cunoașterea de sine. Uneori îngăduie ca omul să 
cadă în erori, mai mari sau mai mici, în proporție cu aprecierea ce o are despre sine, 
mai mare sau mai mică”. Cunoașterea noastră despre Dumnezeu este în același timp și 
o cunoaștere a noastră înșine, a limitelor și neputințelor noastre, de aceea necunoașterea 
noastră este de fapt lipsă de smerenie, mândrie, nerecunoștință și nemulțumire față de 
El și semeni. 

Pe Dumnezeu Îl cunoaștem și în solicitările semenilor noştri. În fiecare om ne întâm- 
pină de fapt Hristos, solicitându-ne sprijinul și ajutorul (Mt 25, 35-45). În mâna întinsă 
a săracului este mâna întinsă a lui Hristos, în vocea lui auzim vocea lui Hristos, în sufe- 
rinţa lui e suferința lui Hristos pentru toate mădularele Sale, pe care noi o prelungim. 
În toate Dumnezeu coboară la noi și ni Se face cunoscut. Toate împrejurările și persoa- 
nele cu care venim în contact sunt apeluri ale lui Dumnezeu, prin care El ni Se adre- 
sează și ne solicită şi prin care ÎI întâlnim concret în viața noastră. 


78 


“Țiinţa şi lucrările lui “Dumnezeu 


Cunoașterea lui Dumnezeu în împrejurările concrete ale vieții este deci o cunoaștere 
existențială a lui Dumnezeu în raporturile Lui directe cu noi, când experiem caracterul 
Lui personal și marea Sa iubire față de noi, ca pe Creatorul, Proniatorul și Mântuitorul 
nostru. 


Fiinţa și lucrările lui Dumnezeu 


fânta Scriptură se exprimă într'un mod antinomic despre Dumnezeu. Pe de o parte 

spune că „Dumnezeu locuiește într'o lumină neapropiată” şi pe El „nu L-a văzut nimeni 
dintre oameni, nici nu poate să-L vadă” (1 Tim 6, 16; In 1, 8; 1 În 4, 12), iar pe de altă parte 
spune: „Cuvântul trup S'a făcut și S'a sălășluit între noi și am văzut Slava Lui, Slavă ca a 
Linuia Născut din Tatăl, plin de har şi de adevăr” (In 1, 14), „cei curați cu inima vor vedea pe 
Dumnezeu” (Mt 5, 8) și în Hristos am primit puterea „de a fi părtași ai firii dumnezeieşti” 
(2 Ptr 1, 4). Aceasta înseamnă că, într'o privinţă, și anume după Fiinţa Sa, Dumnezeu 
este absolut transcendent, cu totul neîmpărtășibil și incognoscibil, iar în altă privință, 
şi anume, după lucrările Sale, care izvorăsc din ființa Sa și coboară până la noi, Dum- 
nezeu este imanent, împărtășibil și cognoscibil de noi. 

La Dumnezeu există deci Ființa neîmpărtășită și energiile sau lucrările care izvorăsc 
din Fiinţa Lui și care se împărtășesc de către lucrurile create, ca rezultate ale lucrărilor 
divine. Izvorând din Fiinţa lui Dumnezeu, lucrările sau energiile Lui sunt dumnezeiești 
şi îndumnezeitoare, necreate și veșnice, distincte, dar nedespărţite de Fiinţa lui Dum- 
nezeu. De aceea, ele sunt în Dumnezeu ca potenţe din veci, căci nu există Fiinţa fără 
lucrări, chiar dacă nu toate au fost activate de Dumnezeu înainte de a fi lumea, ca pro- 
dus al lucrărilor lui Dumnezeu. 

Numirile lui Dumnezeu, ca viață, bunătate, înțelepciune etc., sunt nume pe care noi 
le dăm lucrărilor lui Dumnezeu, Fiinţa lui Dumnezeu fiind mai presus de orice lucrare, 
ca una ce nu se epuizează în ele, și mai presus de orice nume. În acest sens, Dumnezeu 
este Cel cu multe nume, dar și Cel fără nume. „Fiinţa lui Dumnezeu” - zice Sf. Grigo- 
rie Palama — „cea mai presus de ființă este fără nume, neputându-seexprima și depășind 
înțelesul oricărui nume; lucrările au însă fiecare un nume. De aceea, neavând un nume 
propriu pentru această Suprafiinţă, o numim cu nume de-ale lucrărilor”. 

Deși distincte, Fiinţa și lucrările lui Dumnezeu sunt una. De aceea se poate spune că 
Dumnezeu este o lucrare, de ex. „Dumnezeu este iubire” (1 In 4, 8), întrucât este manifes- 
tarea Fiinţei divine și e nedespărţită de ea. Dar această lucrare este și multiplă, fiindcă 
activitatea lui Dumnezeu, deși unitară, este multiformă. „Când Îi atribuim lui Dumne- 
zeu o singură lucrare” — zice Sf. Grigorie Palama — „o înțelegem ca una care le cuprinde 
pe toate în mod unitar; precum soarele prin aceeași rază și luminează, și încălzește, la 
fel Dumnezeu, printr'o singură lucrare lucrează toate. Noi înțelegem că Fiinţa și lucra- 
rea sunt una nu reducându-le la același înțeles, ci considerându-le ca fiind nedespărțite, 
Dumnezeu Cel întreg, unic și veșnic fiind cunoscut neîmpărțit prin fiecare lucrare”. 

Lucrările izvorând din Fiinţa dumnezeiască se manifestă, activează sau se actuali- 
zează prin intermediul Persoanelor treimice, Care au aceeași Fiinţă comună și prin 
aceasta aceleași lucrări. Așa cum nu există ființă fără ipostas și fără lucrări, tot așa nu 
există persoane făra ființă și fără lucrări, persoana fiind ființa și lucrarea în acțiune, în 
actualitate, cea care activează potenţele ființei. Aceasta înseamnă că lucrările, izvorând 
din Fiinţa lui Dumnezeu, nu se actualizează automat și cu necesitate de când există 
Dumnezeu, căci Dumnezeu, ca subiect și persoană liberă, este stăpân absolut pe Fiinţa 
și lucrările Sale și le manifestă, activează sau actualizează atunci când voiește. Numai 
nașterea Fiului și purcederea Duhului Sfânt de la Tatăl sunt acte care se petrec cu nece- 
sitate în Dumnezeu, din veci; lucrările dumnezeiești există în potență în Dumnezeu și 
în act numai atunci când vrea El, când le activează Persoanele treimice. Ceea ce în- 
seamnă că lucrările sunt în dependenţă totală de voința lui Dumnezeu de a le activa 
sau nu. Cele trei Persoane ale Sfintei Treimi au aceleași lucrări, dar fiecare activându-le 
într'un mod propriu, precum și Fiinţa comună o are fiecare altfel decât celelalte două 
şi care le distinge întreolaltă. În lucrările dumnezeiești este dată posibilitatea lui Dum- 
nezeu de a-Și manifesta în chipuri nesfârșite bogăţia inepuizabilă a Fiinţei Sale, pre- 
cum și actele prin care se manifestă această posibilitate, iar în Persoana Sa are liberta- 
tea de a activa din aceste posibilități pe acelea pe care le vrea. Lucrările divine sunt 
distincte de Fiinţa și ipostasurile treimice, dar ele nu sunt separate nici de Fiinţa din 
care izvorăsc și nici de Persoanele treimice care le activează. Toate Persoanele divine 
sunt prezente prin și în lucrările Lor. Prin lucrările Lor, Persoanele treimice sunt expe- 
riate ca fiind prezente și locuind în noi. De aceea, în harul dumnezeiesc mântuitor, ca 
lucrare comună a Sfintei Treimi, este prezentă în noi întreaga Sfântă Treime, Hristos ca 
Cel Care a câștigat harul îndumnezeitor prin întreaga operă a Sa de mântuire, Tatăl 
prin dragostea pe care ne-o arată în Fiul, iar Duhul Sfânt ca Cel care ni-L împărtășește 
(2 Co 13, 13) în Biserică, prin Sfintele Taine. 

Chiar dacă Dumnezeu nu ni se împărtășește după Fiinţa și ipostasurile Sale, ci nu- 
mai prin lucrările Sale, acestea nefiind separate de Fiinţa și ipostasurile divine, ele ne 
împărtășesc totuși pe Dumnezeu Însuși, ne unesc cu E] și ne îndumnezeiesc după har. 
„Trei lucruri sunt în Dumnezeu” - zice Sf. Grigorie Palama - „Fiinţa, lucrarea și ipos- 
tasurile dumnezeiești ale Sfintei Treimi”. Cei ce se învrednicesc să se unească cu 
Dumnezeu, făcându-se un Duh cu El — cum zice Sf. Ap. Pavel: „cel ce se lipește de Dom- 
nul este un Duh cu El” (1 Co 6, 17) —- nu se unesc după Fiinţă cu Dumnezeu. Căci toți 
teologii mărturisesc că Dumnezeu nu Se poate împărtăși după Fiinţă; iar unirea după 
ipostas este proprie numai Cuvântului, Dumnezeu-Omului. Rămâne deci că cei ce se 
învrednicesc să se unească cu Dumnezeu, se unesc după lucrarea sau energiile divine. 
Deci Duhul Sfânt, prin Care cel ce se lipește de Dumnezeu se unește cu El, este și se 
numește lucrarea necreată a Duhului Sfânt, dar nu Fiinţa lui Dumnezeu. Căci și prin 
prooroc a prezis Dumnezeu nu că „voi vărsa Duhul Meu”, ci „din Duhul Meu”, peste 
cei credincioși. 

Numai învățătura ortodoxă despre raportul strâns între Fiinţa divină și energiile 
dumnezeiești, între energiile divine și ipostasurile treimice, ÎI înfățișează pe Dumnezeu 
ca o ființă cu o bogăție nesfârșită de potențe și lucrări, prin care se manifestă în afară și 

coboară până la noi, fără să se epuizeze în ele, și ca Persoană liberă, stăpână pe Fiinţa 
și lucrările Sale, și Care după Fiinţă e absolut transcendent, iar prin lucrările Sale este 
imanent şi prezent Însuși în noi, îndumnezeindu-ne și unindu-ne cu Sine. 

Această învățătură este clar mărturisită în Revelația dumnezeiască și dezvoltată ma- 
gistral de Sfinţii Părinţi din epoca de aur și până la Sf. Grigorie Palama, în disputele isi- 
haste din veacul al XIV-lea. Astfel, Sf. Vasile cel Mare spune că „firea dumnezeiască în 
toate numirile cugetate rămâne, după ceea ce este, neindicată, nenumită, după învăţă- 
tura noastră. Căci numirile de binefăcător și judecător, bun și drept și câte de acestea 
am cunoscut, am învăţat că sunt deosebiri ale lucrărilor. lar firea Celui ce lucrează nu 
o putem cunoaște mai mult decât prin înţelegerea lucrurilor. Deci, altceva este Fiinţa 
şi altceva sunt numirile din jurul ei, care e numită după vreo lucrare sau demnitate... 
Fiinţa lui Dumnezeu nu poate fi cunoscută de nimeni, decât numai de Fiul și Duhul 
Sfânt, dar o înţelegem din lucrările lui Dumnezeu care coboară până la noi și prin cre- 
aturi pe Creator, prin cunoașterea bunătății și înțelepciunii Lui”. 

Numai învățătura ortodoxă explică, așadar, corect sensul autentic al participării 
noastre la firea dumnezeiască (2 Ptr 1, 4), al îndumnezeirii și unirii noastre cu Dum- 
nezeu prin har, ca și al cunoașterii și vederii slavei lui Dumnezeu și creșterii noastre 
necontenite în asemănarea cu Dumnezeu, până la măsura lui Hristos (Ef 4, 13). De aici 
importanţa excepțională a acestei învățături atât pentru teologia dogmatică, cât și pen- 
tru viața duhovnicească a credincioșilor. 


Atributele lui Dumnezeu 


ORIGINEA DIVINO-UMANĂ A ATRIBUTELOR LUI DUMNEZEU 


e că ea sau însușirile lui Dumnezeu sunt proprietăți reale ale Fiinţei dumnezeiești, 
de cunoaștere, în lucrările divine, anume în creaţie, providenţă, mântuire, sfințire, jude- 
cată, desăvârșire. Dumnezeu Se îndreaptă către om, Se coboară și prin energiile Sale 
intră în comuniune cu cei ce se deschid Lui, cu credincioșii care se îndreaptă spre El. 
Astfel că, deși Dumnezeu rămâne cu Fiinţa în transcendenţă absolută, întru totul dife- 
rit de creatură, de om, „căile” și „cugetele” Lui fiind departe de căile și cugetele omului 
(Is 55, 9), El nefiind „om” (Os 11, 9) și nici „ca omul” (Nm 13, 9), totuși teologia poate, 
după chiar modelul izvoarelor Revelaţiei, Sfânta Scriptură și Sfânta Tradiţie, să între- 
buinţeze numiri de funcţii și de atribute omenești pentru a descrie și explica atribute 
proprii ale lui Dumnezeu, pornind de la faptul că omul e creat după chipul lui Dum- 
nezeu, bineînțeles fără ca prin aceasta să 1 se atribuie lui Dumnezeu tot ceea ce este pro- 
priu ființelor create, toate mărginite. 

Şi aici se cere reamintit faptul că Dumnezeu fiind personalitatea absolută, El singur 
are toate atributele bune și nici unul din cele rele și, tot așa, că noi necunoscând toate 

atributele lui Dumnezeu, ci numai pe cele care ne-au fost descoperite și pe care le înțe- 
legem în parte numai, trebuie să ne ferim de iluzia că am pătrunde prin cunoașterea 
noastră în Însăși Ființa lui Dumnezeu, nemărginită și nepătrunsă în Sine. 

Cu toate acestea, știm totuși că Dumnezeu fiind unitatea absolută, unul și de neîm- 
părţit, atributele Lui nu sunt deosebite de Ființa dumnezeiească, ci sunt una cu ea, 
inseparabile de ea, în unitate desăvârșită cu ea. De aceea Îl numim pe Dumnezeu nu 
numai bun, înţelept, iubitor al adevărului etc., ci și că El este însăși bunătatea, înțelep- 
ciunea, adevărul etc. Tot așa și cu privire la raportul atributelor divine între ele: în 
esenţa lor ele nu sunt deosebite, ci constituie o unitate perfectă, de pildă bunătatea și 
dreptatea, iubirea şi dreptatea, atotşștiința și libertatea etc.. Noi le numim diferit, după 
chipul manifestărilor energiilor dumnezeiești necreate și după modalitatea umană de 
cunoaștere și exprimare. 


ÎMPĂRȚIREA ATRIBUTELOR DUMNEZEIEȘTI 


Împărțirea atributelor dumnezeieşti, prezentate într'un tablou mulțumitor întru toa- 
te, este un lucru foarte greu; și, de fapt, o împărţire general recunoscută în teologie a 
atributelor lui Dumnezeu încă n'a reușit să se formuleze. Aceasta, din cauza unor con- 
cepții deosebite referitoare la raportul atributelor cu Ființa dumnezeiască și la legătura 
atributelor între ele. 

În teologia Bisericii noastre se folosesc mai ales două împărțiri, deosebite între ele 
prin premisele de la care pleacă. Prima pleacă de la ideea de Dumnezeu ca spirit abso- 
lut sau infinit, și împarte atributele divine în principale: spiritualitatea și infinitatea, și 
speciale, care se deduc sau derivă din cele principale, și anume din spiritualitate: atri- 
butele rațiunii sau intelectului divin, deci intelectuale (atotștiința, înțelepciunea abso- 
lută), ale sentimentului și voinţei divine, deci morale (libertatea absolută, sfințenia, 
bunătatea, dreptatea absolută, veracitatea și fidelitatea); iar din infinitate: aseitatea, 
neschimbabilitatea, eternitatea, omniprezența, atotputernicia, unitatea ființială. 

Potrivit celei de a doua împărțiri, pe care o adoptăm în expunerea care urmează, 
atributele divine sunt: naturale sau fizice, adică specifice naturii sau Firii dumnezeieşti 
absolute și infinite (aseitatea, spiritualitatea, atotprezența, veșnicia, neschimbabilitatea, 
atotputernicia, unitatea), intelectuale, specifice cunoașterii dumnezeiești (atotștiința, 
atotînțelepciunea) și morale, specifice voinței dumnezeiești (libertatea, sfințenia, bună- 
tatea-iubirea, dreptatea, veracitatea, fidelitatea). 


Atributele naturale 


Atributele numite naturale ale lui Dumnezeu sunt cele care apar ca specifice natu- 
rii sau Firii dumnezeiești, absolută și infinită, necuprinsă, în contrast cu ceea ce obser- 
văm în natura înconjurătoare în care toate existenţele, lucruri și ființe, sunt contin- 
gente, relative, putând și să fie, și să nu fie, în dependenţă de diferite cauze, ca și de 
timp și spaţiu. Prin toate atributele divine naturale se pune în evidență unicitatea lui 
Dumnezeu și puterea Lui. 

Aseitatea, existența de Sine (lat. a se = de la sine; ens a se = existenţa de la sine) sau 
independenţa absolută a lui Dumnezeu, înseamnă, negativ, că El nu este condiționat 
de nimeni și de nimic exterior Lui şi, pozitiv, că are în Sine Însuşi totul pentru a exista, 
cu tot ce implică absolutul Lui. Aceasta se afirmă spunând că Dumnezeu este ființa 
absolut perfectă, neputând fi condiționat în nici o privinţă. El este plinătatea, perfecți- 
unea existenţei și vieţii; El condiționează totul și toate, având totul în Sine dimpreună 
cu principiul sau cauza propriei Sale Fiinţe, fără început și fără sfârșit. În concepte 
omenești, nu deplin corespunzătoare pentru a exprima absolutul fiinţial, zicem că 
Dumnezeu nu poate să nu existe, să nu fie, și că este în mod necesar, că este existența 
absolută. 

Revelația afirmă cu toată claritatea aseitatea lui Dumnezeu. Însuşi Dumnezeu Își 
descoperă numele, nume ce cuprinde plinătatea existenței și vieții, independenţa abso- 
lută, deținătorul și izvorul tuturor perfecțiunilor: „Eu sunt Cel ce sunt... Cel ce este 
(lahve)... Acesta este numele Meu pe veci” (Îş 3, 14-15); „Eu sunt Alfa şi Omega, zice Dom- 
nul Dumnezeu, Cel ce este, Cel ce era și Cel ce vine, Atotţiitorul...Cel dintâi și Cel de pe urmă, 
începutul și sfârșitul” (Ap 1, 8; 22, 13); lui Dumnezeu „cine mai înainte i-a dat ceva?... Pen- 
tru că de la El şi prin El și întru El sunt toate” (Rm 11, 35-36). „Dumnezeu era și va fi de-a 
pururi sau, mai curând, este de-a pururi... Căci cuprinzând totul în El, El are Ființa, 
Fiinţa fără început și fără sfârșit, ca un ocean infinit și fără hotar” (Sf. Grigorie de Nazi- 
anz); „Numele Cel ce este arată că într'adevăr El singur există, că El a fost totdeauna, că 
este și va fi” (Clement Alexandrinul); „Dintre toate numele care I se dau lui Dumne- 
zeu, cel mai corespunzător pare să fie Cel ce este, pentru că el cuprinde întreaga exis- 
tenţă, ca o mare nemărginită şi nesfârșită” (Sf. loan Damaschinul). 


Spiritualitatea este însușirea lui Dumnezeu de a fi duh, spirit, deci nematerial, sub- 
stanţial, simplu, nevăzut, perfect, rațional, liber, în analogie cu sufletul omenesc, ne- 
gându-i-se toate mărginirile acestuia și cu atât mai mult tăgăduindu-i-se toate mărgi- 
nirile lumii, cum s'a arătat în cunoașterea apofatică. Spiritualitatea este mai ușor de 
afirmat, întrucât constituie nota specifică a obiectului credinţei, însă de pătruns și de 
experimentat, de trăit, este foarte greu, cu toate că Dumnezeu „nu este departe de fiecare 
dintre noi; căci în El avem viață, în El ne mişcăm şi suntem..., din neamul Lui suntem şi noi” 
(FA 17, 27-28); „pentru că de la El și prin El și în El sunt toate” (Rm 11, 36). În credință, 
Dumnezeu ca ființă spirituală personală este o evidenţă (Evr 11, 1), evidenţă în care se 
afirmă cu nebiruită putere unicitatea spirituală a lui Dumnezeu, adevăr care stă la 
temelia învăţăturii și vieţii creștine, în doctrină, cult și morală. Căci „Duh este Dumne- 
zeu şi cel ce se închină Lui se cade să ] se închine în duh şi în adevăr” (În, 4, 24); „Duh este 
Domnul, şi acolo unde este Duhul Domnului este și libertatea” (2 Co 3, 17). 


Atotprezența sau omniprezenţa lui Dumnezeu este atributul prin care se exprimă, 
negativ, independenţa Sa în raport cu spaţiul; iar pozitiv, prezența Sa peste tot în cele 
mărginite. Atotprezenţa este subînțeleasă în absolutitatea Sa și infinitatea lui Dumnezeu, 
EI fiind necuprins și imaterial, spiritual și absolut. Pentru lucrurile din lume și pentru 
lumea însăși, spaţiul este o condiție de existență, ele neputând exista decât undeva în 

spaţiu. Dumnezeu însă înconjoară și cuprinde toate, fără a putea fi înconjurat sau cu- 
prins; „Dumnezeu Care a făcut lumea și toate cele ce sunt într însa, fiind Domnul cerului și al 
pământului, nu locuiește în temple făcute de mâini omenești” (FA 17, 24); „Cerul este scaunul 
Meu și pământul așternut picioarelor Mele. Ce fel de casă Îmi veți zidi voi și ce loc de odihnă 
pentru Mine? Pe toate acestea mâna Mea le-a facut și sunt ale Mele, zice Domnul” (Is 66, 1-2); 
„Cerul și cerul cerurilor nu te cuprind, Doamne” (3 Rg 8, 27). lar în expresiile biblice: „Dum- 
nezeu este lumină” (In 1, 3) și că „locuiește întru lumina neapropiată”, inaccesibilă (1 Tim 6, 
16), „lumină” şi „întru lumină”, au înţeles de imagini. 

În înțeles pozitiv, atotprezenţa lui Dumnezeu înseamnă pretutindenitate, faptul că 
Dumnezeu umple tot spaţiul, subînțelegându-se că îl și depășește la infinit. „Unde mă 
voi duce de la Duhul Tău și de la fața Ta unde voi fugi? De mă voi sui la cer, Tu acolo ești; de 
mă voi pogori în iad, Tu acolo ești! De voi zbura pe aripile zorilor și mă voi muta la marginile 
mării, şi acolo mă va povățui mâna Tu și dreapta Ta mă va sprijini” (Ps 138, 6-9); „Au nu 
umplu Eu cerul și pământul, zice Domnul?” (Ir 23, 24); Tu, Doamne, „toate le umpli, tutu- 
ror le ești de față, nu cu vreo parte, ci deodată, întreg, tuturor” (Sf. loan Hrisostom). 

Atotprezenţa lui Dumnezeu este reală și esenţială, adică nu numai prin energii, ca 
și cum prin acestea s'ar acționa de la distanţă de Fiinţă, lucrările dumnezeiești nefiind 
niciodată despărțite de Dumnezeu Însuși. Ea rămâne nepătrunsă de cugetarea ome- 
nească, deși, pe temei de credință, cugetarea omenească poate afirma cu certitudine că 
prezenţa lui Dumnezeu este diferită ca mod, altfel în cer, în lumea spirituală îngerească, 
altfel pe pământ, în oameni buni și drepți și păcătoşi, și cu totul altfel în lisus Hristos, 
în Biserică, în Sfintele Taine și în special în dumnezeiasca Euharistie. 


Veșnicia, eternitatea, este atributul prin care se afirmă independenţa absolută a lui 
Dumnezeu față de orice limită ori succesiune temporală, se remarcă umplerea timpu- 
lui de către Dumnezeu, El fiind prezent în fiecare moment al timpului, fără întrerupere 
sau succesiune. Dumnezeu nu este supus timpului, dar timpul este supus lui Dumnezeu 
ca orice creatură, cum este și el. Existențele create se găsesc, după voia Creatorului, în- 
cadrate în timp, cu început, cu schimbări și cu sfârșit; Dumnezeu însă este supratem- 
poral, deasupra oricărei împărțiri temporale. „Mai înainte de a se naște munţii și de a se 
forma pământul şi lumea, din veșnicia veșniciilor, Tu eşti Dumnezeu... Căci înaintea ochilor Tii 
mia de ani este ca ziua de ieri ce a trecut și ca o strajă de noapte” (Ps 89, 2, 4); „O singură zi 
înaintea Domnului este o mie de ani şi o mie de ani ca o singură zi” (2 Ptr 3, 8); Dumnezeu 
este „Cel ce este și Cel ce era și Cel ce va să vină” (Ap 1, 4). Veșnicia este un prezent conti- 
nuu (Fer. Augustin). 


Neschimbabilitatea sau imutabilitatea lui Dumnezeu, în strânsă legatură cu veş- 
nicia Lui, exprimă permanența neîntreruptă, neschimbabilă și veșnică, a Fiinţei și a 
hotărârilor lui Dumnezeu. Este o corelație deosebită între veșnicie și neschimbabili- 
tate. Căci cugetându-L pe Dumnezeu ca veșnic, ca prezent continuu, fără început și 
fără sfârșit, fără succesiuni de momente temporale, veșnic aceleași, prin chiar aceste 
însușiri ce i le atribuim, Îl cugetăm ca neschimbabil. Și invers, cugetându-L pe Dum- 
nezeu ca neschimbabil, netrecător de la o stare la alta, la El și pentru El neexistând nici 

o măsură de trecere sau schimbare a succesiunilor între stări, adică timpul, ÎL cugetăm 
pe Dumnezeu, prin aceasta chiar, ca veșnic. La Dumnezeu „nu este schimbare, nici um- 
bră de mutare” (lac 1, 17); „Demult ai întemeiat Tu pământul şi cerurile sunt lucrul mâini- 
lor Tale. Acelea vor trece, iar Tu vei rămâne; toate ca o haină se vor învechi şi ca pe un veșmânt 
le vei schimba şi schimbate vor fi. lar Tu același ești și anii Tăi nu se vor sfârşi” (Ps 101, 26-28). 
Aceeași idee de existență absolută neschimbabilă o exprimă și numele divin Iahve, 
„Cel ce este” (Îș 3, 14). 

La Dumnezeu, absolut fiind, nu se poate vorbi despre vreo schimbare, dezvoltare 
sau progres în ființă sau în hotărâri; Dumnezeu rămâne întotdeauna același. Dacă apar 
schimbări în acțiunile dumnezeiești în lume, deci în cele exterioare, cum sunt cele din 
iconomia mântuirii, ele nu se referă la Fiinţa lui Dumnezeu, ci la creaturi. Astfel, dacă 
Dumnezeu Se arată bun și răsplătitor față de cei buni, și aspru față de cel răi, aceasta 
înseamnă că în faţa dreptății dumnezeiești cei buni sunt vrednici de cinstire, iar cei răi 
de pedeapsă, nefiind nicidecum vorba de vreo schimbare în ființa lui Dumnezeu Cel 
unul și Același. De o schimbare se poate vorbi în legătură cu cei păcătoși și care se po- 
căiesc cu adevărat. Şi așa, dacă în Sfânta Scriptură, în unele locuri, se spune că Dum- 
nezeu Se căiește, Îi pare rău de ceva, ca de pildă la 1 Rg 15, 10: „Cuvântul către Samuel: 
Îmi pare rău că am pus pe Saul rege, căci el s'a abătut de la Mine și cuvântul Meu nu l-a pli- 
nit”, aceasta se referă la nevoia de căinţă a celui ce a greșit, nu la căință din partea lui 
Dumnezeu, „căci El nu este om ca să se căiască” (1 Rg 15, 29), ne spune Sfânta Scriptură 
încă în același capitol; iar în alt loc: „Dumnezeu nu-i ca omul, ca tu să-L minți, nici ca fiul 
omului, ca Lui să-l pară rău. Au zice-va El şi nu va face?” (Nm 23, 19). 

În același chip, la Iona 3, 4, 10, fiind vorba despre o profeție care pare neîmplinită, 
și anume că „patruzeci de zile mai sunt şi Ninive va fi distrus”, aceasta nu se împlinește 
fiindcă cei din Ninive s'au pocăit și „atunci Dumnezeu a văzut faptele lor cele de pocăință, 
căci s'au întors din căile lor cele rele. Și i S'a făcut milă Domnului, iar prăpădul care trebuia 
să-l facă aşa precum spusese, nu l-a mai lăsat să cadă peste ei”. Însuşi textul biblic lămureşte 
totul, anume că dată fiind pocăința, mila lui Dumnezeu este făcătoare de minuni, mi- 
nuni pentru om, nu pentru Dumnezeu care le și prevede pe toate. Înţelesul corect al 
acestei profeții era: Dacă cei din Ninive nu se pocăiesc, cetatea va fi distrusă. 

De aceea, pentru a înțelege bine cuprinsul expresiilor omenești despre raporturile 
lui Dumnezeu cu lumea și cu omul, se cere o atenție deosebită ca să nu se strecoare 
confuzii între ceea ce aparține specific fie lui Dumnezeu, fie omului. De pildă, atribu- 
indu-se lui Dumnezeu ochi, mâini sau picioare, nu înseamnă că El are trup material, 
acestea fiind doar analogii, asemănări frecvente în limbajul nostru, cum sunt și căința, 
părerea de rău, ca și aparentele schimbări de hotărâri, atribuite uneori, cu totul greșit 
în fond, lui Dumnezeu, și care, pentru înțelegerea noastră, ar putea duce la concluzia 
că în Dumnezeu ar exista și o oarecare schimbare. Ceea ce spune Dumnezeu este și 
rămâne adevăr, „căci nu poate să Se tăgăduiască pe Sine Însuși” (2 Tim 2, 13); Domnul zice: 
„Punerile Mele la cale ființă vor lua şi toată voia Mea voi face!” (Is 46, 10). 


Atotputernicia este atributul prin care, în general, se exprimă nemărginirea puterii 
lui Dumnezeu, El putând toate, iar în comparație cu lumea, dependentă și limitată, în 

atotputernicie se arată absoluta independenţă a lui Dumnezeu în toate lucrările Lui, ca 
Creator, Proniator, Mântuitor, Sfinţitor, Judecător, Stăpân a toate. 

Pentru a afirma și sublinia atotputernicia, în izvoarele Revelației se găsesc mai mul- 
te expresii și numiri date lui Dumnezeu, ca: „La Dumnezeu nimic nu este cu neputinţă” 
(Lc 1, 37); „Dumnezeu Care ține toate cu cuvântul puterii Sale” (Evr 1, 3); „Este oare ceva cu 
neputinţă la Dumnezeu?” (Ec 18, 14); „La Dumnezeu toate sunt cu putință” (Mt 19, 26); „Eu 
sunt Dumnezeu Cel atotputernic” (Fc 17, 1; 28, 3; 35, 11); „Dumnezeu este Dumnezeu 
prin puterea Lui” (Fer. Augustin). 

Din acestea și din multe altele rezultă că atotputernicia lucrează conform voinţei lui 
Dumnezeu, voinţa și atotputernicia fiind una în Fiinţa divină și stând în perfectă armo- 
nie, adică, omenește vorbind, atotputernicia urmează calea voinţei. Dumnezeu poate 
să facă toate, adică atâtea câte vrea să facă și, evident, vrea să facă numai binele, El în 
ființa Sa fiind Binele suprem. „Dumnezeu poate câte vrea, dar nu vrea câte poate; căci 
poate pierde lumea, dar nu vrea” (Sf. loan Damaschin). 

Aici, pentru a înțelege cât mai bine legătura dintre atotputernicia și voința lui Dum- 
nezeu, accentuând armonia dintre ele, se cuvine a reaminti ceva din cele expuse la 
începutul acestui capitol, anume că în Dumnezeu nu este deosebire esenţială între 
Fiinţă și atribute și nici între atribute ca atare, ele nestând și neacționând separat unele 
de altele. Perfecta armonie dintre voinţă și putere se vădește în aceea că Dumnezeu nu 
face câte poate, ci câte vrea, și nu se poate ca să vrea decât binele, căci altfel Sar con- 
trazice pe Sine. 

De aceea zicem că puterea lui Dumnezeu acționează după sau conform voinței Sale, 
deși între voinţă şi putere ființial nu este deosebire, voinţa fiind una cu puterea Lui. 


Unitatea este atributul prin care se înțelege existența unică a Fiinţei divine, deoa- 
rece din punct de vedere logic nu se poate concepe existența mai multor ființe divine, 
egale în putere și stăpânire. Logic vorbind, unitatea Fiinţei divine este unicitatea ei, căci 
în raport cu atributul infinității, existența celor două sau mai multor ființe divine este 
de neconceput; existența acestora ar contrazice infinitatea, întrucât o ființă divină ar 
mărgini-o pe cealaltă sau pe celelalte, iar celelalte ar mărgini-o pe cea dintâi. La fel, 
unicitatea Fiinţei divine stă în relaţie și cu atribute ale lui Dumnezeu, ca bunăoară: 
atotputernicia, veşnicia, neschimbabilitatea, atotprezența, deoarece mintea noastră nu 
poate concepe mai multe ființe atotputernice, veşnice, neschimbabile, atotprezente, 
fiindcă aceste însușiri ale lor sar mărgini ori s'ar limita reciproc, atât ca perfecțiuni 
divine absolute, cât și ca lucrare în lume. 

Dogma despre unitatea sau unicitatea Fiinţei divine este specifică religiei mozaice 
și celei creștine, de la care au împrumutat-o mahomedanii. Dar cu toate că în păgâ- 
nism erau adorate o pluralitate de divinități, ierarhizate după putere și funcțiuni, unii 
înţelepţi și filozofi de-ai lor s'au putut ridica la înălțimea de a-L concepe pe Dumnezeu 
ca o Fiinţă unică, aceasta datorându-se, desigur, unei reminiscențe din revelația pri- 
mordială. 

Dogma despre unitatea Fiinţei divine își are numeroase temeiuri în Sfânta Scrip- 
tură și în Sfânta Tradiţie. Astfel, în Vechiul Testament, porunca întâia a Decalogului 

arată unitatea lui Dumnezeu: „Eu sunt Domnul Dumnezeul tău, ...Să nu ai alți dumnezei 
afară de Mine” (1ș 20, 2-3); mustrându-i pe evrei pentru neascultarea acestei porunci 
prin închinarea la idoli, Dumnezeu le zice: „Vedeți, vedeți dar, că Eu sunt și nu este alt 
Dumnezeu afară de Mine: Eu rănesc şi tamăduiesc, Eu omor şi înviez, şi nimeni nu poate scăpa 
din mâna Mea!” (Dt 32, 39), iar Moise zice poporului: „Ascultă, Israele, Domnul Dumne- 
zeul nostru este singurul Domn” (Dt 6, 4), iar prin gura proorocului Isaia, Domnul zice: 
„Eu sunt Cel dintâi şi Cel de pe urmă și nu este alt Dumnezeu afară de Mine!” (Is 44, 6). În 
Noul Testament, Mântuitorul îi răspunde învațătorului de lege: „Ascultă Israele: Dom- 
nul Dumnezeul nostru este singurul Domn” (Mc 12, 29), iar în rugăciunea arhierească, 
Mântuitorul spune: „Și aceasta este viața veşnică: Să Te cunoască pe Tine, singurul Dumne- 
zeu adevărat...” (In 17, 3). 

La fel, numeroși Părinţi și scriitori bisericești se silesc să demonstreze că Dumnezeu 
nu poate fi decât unul singur: „Si Deus est, unicum sit necesse est... Deus si non uni- 
cus est, non est”, adică „Dacă este Dumnezeu, e necesar să fie unic... Dacă nu este unic, 
nu este” (Tertulian). „larăși ordinea din lume și armonia părților ei arată lămurit că un 
singur guvernator și orânduitor este în lume, iar nu mai mulți; pentru că dacă ar fi mai 
mulți, nu s'ar putea păstra această ordine, ci totul sar tulbura și nimici, căci fiecare ar 
rândui după bunul său plac și ar lupta împotriva celuilalt” (Sf. Atanasie cel Mare). 


Atributele intelectuale 


Cu privire la atributele intelectuale și morale în general este de notat că la baza lor 
stă caracterul personal al lui Dumnezeu. Aceasta se înțelege de la sine, căci numai o 
ființă personală are conștiință, cugetare și libertate de hotărâre, ca să poată fi conside- 
rată purtătoare de însușiri raționale şi morale; prin acestea putem și noi, tot ființe per- 
sonale, să avem legături conștiente și libere cu Dumnezeu, dar, firește, iarăși ținând 
seamă cu deosebită grijă să nu confundăm ceea ce este specific divin, necreat, cu ceea 
ce este specific uman, creat. 


Atotștiința este cunoașterea totală și desăvârșită a lui Dumnezeu. Totală, după cu- 
prins, întrucât cunoaște tot din trecut, din prezent și din viitor, tot ceea ce există sau ar 
putea să existe, neputându-se cugeta nimic care ar depăși sfera cunoașterii dumnezeiești. 
Altfel spus, Dumnezeu Se cunoaște pe Sine și toate cele din lume, din creație, peste 
limita de spaţiu sau de timp. Cunoașterea este desăvârșită, după formă, întrucât este 
cunoaștere veșnică, netemporală, în neîntrerupt prezent, nu în etape, ci deodată, prin 
intuiție directă, nemijlocită, prin „vedere” directă. 

Dumnezeu „știe toate” (1 In 3, 20); „El vede până la marginile pământului şi îmbrățișează 
cu ochii tot ce se află sub ceruri” (lov 28, 24); căci „Cel ce a făcut urechea nu aude oare? şi nu 
vede oare Cel ce a făcut ochiul?” (Ps 93, 9). 

Duh absolut fiind Dumnezeu, atotștiința Sa ne apare ca o evidență; dar, mai departe, 
cugetând asupra raportului atotștiinței dumnezeiești cu libertatea omenească, în spe- 
cial asupra preștiinței lui Dumnezeu, referitoare la faptele omului, ne izbim de greu- 
tatea înțelegerii acestui raport. Căci dacă Dumnezeu știe toate, și cele viitoare, acestea 

nepetrecându-se și neputându-se petrece decât așa cum le știe sau le prevede Dumnezeu, 
înseamnă că faptele, numite libere, ale omului nu sunt posibile. Şi dacă este așa, liber- 
tatea omului este desființată sau simplă iluzie, de unde ar urma și lipsa de responsa- 
bilitate umană. 

Cugetarea Sfinţilor Părinți asupra raportului dintre preștiința divină și libertatea 
omului lămurește acest raport, firește fără pretenţie de eliminare a oricărei greutăţi de 
înțelegere. Astfel, cunoașterea de dinainte a unui lucru nu este totodată și cauza lui, 
după cum medicul poate să știe mai dinainte că cineva se va îmbolnăvi sau chiar că va 
muri, însă prin aceasta el nu devine cauza bolii sau a morţii. Dumnezeu știe ce vom 
face, „dar ceea ce vom face noi nu-și are cauza în Dumnezeu, ci în voința noastră li- 
beră” (Sf. loan Damaschin). 

Astfel, una este preștiința și alta este cauza a ceea ce s'a știut mai dinainte. Cunoaș- 
terea lui Dumnezeu nefiind dependentă de timp, El vede faptele noastre viitoare ca și 
cum ar fi prezente și fără a restrânge sau înlătura libertatea celui ce le săvârșește. Adică 
existența faptelor omenești nu depinde de cunoașterea lor din partea lui Dumnezeu, 
căci dacă ar depinde de această cunoaștere, ar însemna că se petrec în chip necesar, 
oarecum mecanic, inevitabil, fatal, ci invers, cunoștința lui Dumnezeu este determi- 
nată de ele, de fapte ca de produse ale libertății omului, în înțelesul că așa, ca efecte ale 
libertății omului, le prevede Dumnezeu. 

Desigur, această determinare a cunoștinței, a preștiinței dumnezeiești de către liber- 
tatea omului contrariază într'o oarecare măsură cugetarea omenească asupra libertății 
lui Dumnezeu, însă nu trebuie să se uite că libertatea omului este un dar de la Însuși 
Dumnezeu, Absolutul personal, dar constituind element esenţial al chipului lui Dum- 
nezeu în om, chip după care a fost creat omul. lar dacă Dumnezeu ar nesocoti sau ar 
desființa puterea omului de a se determina pe sine, atunci Însuși Dumnezeu și-ar altera 
chipul Său din om. De aceea, oricât de greu ne-ar fi să înțelegem determinarea preștiinţei 
lui Dumnezeu de către libertatea omului, se exclude de la sine orice idee de atingere 
sau mărginire a caracterului absolut al lui Dumnezeu. 

Pe de altă parte, orice idee de lărgire a libertăţii umane peste limitele rostului ei tre- 
buie respinsă, întrucât voința omenească nu poate în nici un chip să schimbe sau să 
împiedice atingerea scopului ultim al întregii creaturi, al universului, scop stabilit de 
Dumnezeu. 

Tot așa, însemnătatea deosebită a teologiei patristice se arată și în explicarea exis- 
tenţei răului, în sensul că Dumnezeu cunoaște răul ca rezultând din utilizarea necon- 
formă cu binele a libertății omenești, deci ca produs al acestei libertăți, nu ca efect al 
cunoașterii Sale anterioare apariției răului. Căci dacă răul ar proveni din cunoașterea 
lui Dumnezeu care precedă apariția răului, atunci răul ar fi necesar, iar Dumnezeu S'ar 
maifesta ca autor al răului. 


Atotînţelepciunea este atributul prin care Dumnezeu cunoaște cele mai bune mij- 
Joace în vederea atingerii celor mai bune scopuri. Înţelepciunea este atribut intelectual, 
de cunoaștere, și prin aceasta nu și de înfăptuire, dar fără a se despărți cunoașterea 
divină de transpunerea ei în faptă, între ele existând o continuă interacțiune. Realizarea 

celor cugetate și planificate de înțelepciune se actualizează prin lucrarea voinței și pu- 
terii dumnezeiești. Astfel, logic analizând, îndeplinirea celor plănuite de înțelepciune 
nu este lucrarea înțelepciunii prin ea însăși, ci este lucrarea voinţei și puterii. Atotînțe- 
lepciunea apare ca premisă logică a atotputerniciei, iar atotputernicia, ca factor realiza- 
tor al planului înțelepciunii. Dată fiind strânsa legătură dintre atotînțelepciune și atot- 
puternicie, cu drept cuvânt se poate spune că atotputernicia reprezintă aspectul practic 
al atotînțelepciunii, al intelectului divin, iar înțelepciunea pe cel teoretic al îndeplinirii 
prin cunoașterea arătată în alegerea celor mai potrivite căi sau mijloace de îndeplinire, 
de ajungere la scop. De aceea, în Sfânta Scriptură, înțelepciunea și atotputernicia sunt 
amintite la un loc și ca împreunate. 

Atotînțelepciunea se vădește în toate lucrările lui Dumnezeu: creație, providență, 
mântuire etc. „Domnul a făcut cerul cu puterea Sa, a întărit lumea cu înțelepciunea Sa şi cu 
priceperea Sa a întins cerurile” (Ir 10, 12); „Dumnezeu a făcut cerurile cu înțelepciune” (Ps 
135, 5); „Întru înțelepciunea lui Dumnezeu, bine a voit Domnul să mântuiască pe cei cre- 
dincioşi” (1 Co 1, 20); „Cât de minunate sunt lucrurile Tale, Doamne, toate cu înțelepciune 
le-ai făcut și e plin pământul de făptura Ta!... Toate de la Line așteaptă (totul)... De le dai Tu, 
ele primesc, de-Ți deschizi Tu mâna, toate se umplu de bunătăți, iar de-Ți întorci Tu faţa, se ofi- 
lesc; de le iei duhul, mor şi-n ţărână se prefac... Însă când trimiţi Tu Duhul Tău, toate iarăși se 
zidesc și înnoiești fața pământului” (Ps 103, 24, 27, 28-29, 31); „O, adâncime a bogăției și a 
înțelepciunii și a științei lui Dumnezeu! Cât sunt de nepătrunse judecățile Lui și cât de neur- 
mate căile Lui!... Pentru că de la El și prin EI și întru EL sunt toate” (Rm 11, 33, 36). 

Atributele morale: libertatea, sfințenia, iubirea, dreptatea, veracitatea (veridicitatea) 
și fidelitatea, pun și ele în lumină deosebită și în deosebite chipuri desăvârșirea abso- 
lută a lui Dumnezeu. 


Libertatea absolută, subînțeleasă în aseitatea lui Dumnezeu, ca o formă de mani- 
festare a aseităţii, a independenţei absolute dumnezeiești, este însușirea prin care se 
afirmă absoluta neatârnare a lui Dumnezeu față de orice motiv exterior Lui, în tot ce 
cugetă, voiește sau lucrează, Dumnezeu determinându-Se exclusiv de la Sine și prin 
Sine în toate lucrările Sale. Totodată, libertatea dumnezeiască poate fi considerată și ca 
având temei și punct de plecare bunătatea lui Dumnezeu, Binele suprem, pe care îl 
exprimă prin independenţa față de orice se cheamă ispită și prin voința de a face numai 
ceea ce corespunde Fiinţei lui, Binele cel care voiește ca să existe cât mai mulți vrednici 
de a primi revărsarea bunătăţilor Lui asupra lor. Dumnezeu „toate le lucrează potrivit 
sfatului voii Sale” (Ef 1, 11); „Dumnezeul nostru în cer și pe pământ rânduieşte toate câte 
voiește” (Ps 113, 11). 


Sfinţenia este acordul desăvârșit al voinţei lui Dumnezeu cu Ființa Lui care este 
binele, sfințenia dumnezeiască fiind sfințenie ființială și deosebindu-L pe Dumnezeu 
de tot ceea ce nu este El. 

Acordul acesta, adică armonia deplină între bine și voia dumnezeiască, nu trebuie 
înțeles ca ceva extern în raport cu Fiinţa lui Dumnezeu, ca și cum s'ar referi la realități 
deosebite una de alta și ca și cum s'ar acomoda doar una alteia, binele considerându-se 
ca extern față de Dumnezeu. Un astfel de înțeles dat sfințeniei dumnezeiești ar desfi- 
ința caracterul absolut al lui Dumnezeu. Sensul adevărat al sfințeniei lui Dumnezeu 
este acela de acord care exprimă identificarea internă desăvârșită a voii lui Dumnezeu 
cu binele, cu EI Însuși. 

Raportul sfințeniei lui Dumnezeu cu omul constă în aceea că sfințenia dumneze- 
iască este și originea și ținta supremă a legii morale, desăvârșirea. Căci legea morală, 
fiind dată de Dumnezeu, trebuie urmată cu voință hotărâtă și fără abateri, ceea ce 
înseamnă neîntrerupt acord între voință și bine, adică sfințenie, ea putând să urce pâ- 
nă la desăvârșire, la starea de participare la sfințenia Părintelui ceresc. Căci a urma 
calea sfințeniei înseamnă a fi „următori lui Dumnezeu ca niște fii iubiți” (E£ 5, 1). La 
aceasta ne îndeamnă mereu cuvântul dumnezeiesc: „Sfinţiți-vă şi veţi fi sfinți, că Eu, 
Domnul Dumnezeul vostru, sfânt sunt” Lv 11, 44; 19, 2; 20, 7); „Scris este: Fiți sfinți, pen- 
tru că sfânt sunt Eu” (1 Ptr 1, 16); „Fiţi desăvârşiți, precum Tatăl vostru cel ceresc desăvârșit 
este” (Mt 5, 48). 


Iubirea este, din punct de vedere moral, atributul prin care Dumnezeu Îşi revarsă 
sub diferite forme bunătatea asupra creaturilor, împărtășindu-le bunuri de cea mai înal- 
tă valoare ce se poate cugeta și, prin aceasta, făcându-le părtașe la propria Sa fericire. 

Conceptual, ca noțiune, iubire înseamnă dăruire, bunătate revărsată asupra altuia, 
iar dacă cel asupra căruia se revarsă bunătatea este lipsit, iubirea ia numele de milă. 
Acesta este înțelesul mult repetatei noastre rugăminţi: Doamne, miluiește-ne! 

Opus iubirii este egoismul, închiderea personală în sine însuși, acesta considerân- 
du-se centrul la care să se refere totul și toate, și supunând totul intereselor personale. 

Iubirea se manifestă între persoane și este comuniune de persoane. lubirea desă- 
vârșită, dăruirea totală în comuniune personală inexprimabilă, este cea din comuniu- 
nea intratrinitară, a Sfintei Treimi, dintre Tatăl, Fiul și Duhul Sfânt, Dumnezeu fiind 
însăși iubirea: „Dumnezeu este iubire” (1 In 4, 8, 16). 

Față de lume, față de oameni, între care nu-i nimeni fără de păcat, iubirea se mani- 
festă în diferite forme și grade, purtând și numiri felurite: dar, milostivire, milă, răb- 
dare, îndurare, blândeţe etc. Iar în special celor care aleg calea credinţei celei adevă- 
rate, Dumnezeu le împărtășește bunuri spirituale deosebite, care duc la sfințenie, 
mântuire și fericire. „Dacă păziți poruncile Mele, veți rămâne întru iubirea Mea, după cum 
și Eu am păzit poruncile Tatălui Meu și rămân întru iubirea Lui” (In 15, 10), spune Mântu- 
itorul. În porunca iubirii lui Dumnezeu şi a aproapelui se cuprind „toată legea și proo- 
rocii” (Mt 22, 36-39). 


Dreptatea lui Dumnezeu înseamnă, pe de o parte, perfecta conformitate în toate 
lucrările Lui cu voința Lui cea sfântă, iar pe de altă parte, adică în înțelesul obișnuit 
nouă, cel juridic, ea este voința permanentă și prin nimic abătută de a da fiecăruia ceea 
ce i se cuvine și de a nu păgubi pe nimeni. 

Dreptatea și sfințenia lui Dumnezeu stau în strânsă legătură, fără a se confunda și 
fără a se despărți, amândouă fiind manifestări ale aceleiași Fiinţe neîmpărțibile nici în 
Sine și nici ca atitudine faţă de ordinea morală. Dumnezeu, ca creator al ordinii morale 
şi al legilor ei, își manifestă mai ales sfințenia, iar ca păzitor și îndrumător al acestei 
ordini, își arată în special dreptatea, însușirea de judecător cu desăvârșită nepărtinire. 

După chipul de manifestare, de activitate judecătorească, dreptatea dumnezeiască 
are două aspecte: de răsplătire și de pedeapsă. Ca răsplătitoare, dreptatea este recom- 
pensarea virtuții celor vrednici, după măsura vredniciei; iar ca pedeapsă, ea este sanc- 
ționare sau impunere de pedepse corespunzătoare gravității păcatelor sau greșelilor 
săvârșite și urmărilor acestora. Căci „Dumnezeu este judecător drept și tare” (Ps 7, 12); 
Dumnezeu este nepărtinitor, El „nu caută la fața omului” (Rm 2, 11); „Cu adevărat..., 
Dumnezeu nu este părtinitor” (FA 10, 34); la Dumnezeu „nu încape părtinire” (Ef 6, 9); „iar 
cel ce umblă cu strâmbătate, își va lua plata strâmbătăţii, întrucât nu este părtinire” (Col 3, 
25); Dumnezeu „judecă cu nepărtinire, după lucrul fiecăruia” (1 Ptr 1, 17); „Știm că judecata 
lui Dumnezeu este după adevăr” (Rm 2, 2). 


Veracitatea și fidelitatea. Veracitatea (veridicitatea) este atributul prin care Dum- 
nezeu Se arată ca descoperitor și împărtășitor al adevărului către creaturile Sale, nepu- 
tând exista nimic care să-L abată de la adevăr, EI fiind Însuși Adevărul absolut. Ca 
temei direct al veracităţii sunt atotștiinţa și sfințenia absolută dumnezeiască. 

Fidelitatea sau credincioşia exprimă statomnicia sau consecvența nezdruncinabilă a 
voinței dumnezeiești de a-și îndeplini nestrămutat hotărârile și făgăduinţele, la bază 
stând tot sfințenia și atotștiința divină. 

În legătură cu veracitatea şi fidelitatea, izvoarele Revelaţiei Îl numesc pe Dumne- 
zeu: adevărat, nemincinos, credincios, neschimbat în hotărâri etc. „Dumnezeu nu este ca 
omul, să mintă, nici ca fiii oamenilor, să Se schimbe. Au zice-va EI și nu va face? Sau grăi-va 
și nu va împlini?” (Nm 23, 19); „Cerul și pământul vor trece, dar cuvintele Mele nu vor 
trece”, spune Mântuitorul (Mc 13, 31). 

Descoperirea Sfintei reimi în Sfânta Scriptură 


ogma Sfintei Treimi este adevărul de temelie al învățăturii creștine, proprie și ca- 
| octet mei creștinismului, ea stând la baza tuturor mărturisirilor de credinţă ale 
Bisericii, și, totodată, condiționând întreaga ordine morală creștină, personală și soci- 
ală, la temelia căreia stă, ca principiu și ca ideal suprem, comuniunea iubirii intratrini- 
tare divine. Iar ca drum de urcat spre această comuniune, deci spre desăvârșire și 
fericire, este trăirea iubirii de Dumnezeu și de semenii noștri, căci în iubirea de Dum- 
nezeu și aproapele se cuprind „toată legea și proorocii” (Mt 22, 40). Căci Dumnezeul cre- 
dinţei creștine este Dumnezeu-iubirea intratrinitară (1 În 4, 8, 21). 

Cuprinsul dogmei Sfintei Treimi constă în afirmarea de bază a credinţei, anume că 
Dumnezeu este unul în Fiinţă și întreit în Persoane: Tatăl, Fiul și Duhul Sfânt. 

Fiecare din cele trei Persoane sau ipostase ale Sfintei Treimi este Dumnezeu adevă- 
rat, Dumnezeu-Tatăl, Dumnezeu-Fiul și Dumnezeu-Duhul Sfânt, având fiecare întrea- 
ga Fiinţă și toate atributele dumnezeiești, fără însă să fie trei Dumnezei, adică fără 
împărțire sau despărțire a Fiinţei și, totodată, fără să se amestece sau să se contopească 
Persoanele dumnezeiești întreolaltă. 

Credinţa într'un singur Dumnezeu o mai au și alte religii, ca mozaismul (iudais- 
mul) și mahomedanismul (islamismul), dar credinţa în Sfânta Treime, un Dumnezeu 
în trei Persoane, este proprie numai creștinismului. 

Sfânta Treime nu S'a descoperit deodată și în întregime, ci în decurs de multe vea- 
curi și nu în același grad și în aceleași forme, ci diferit: a) ca preînchipuire, prefigurare, 
în unele religii păgâne, desigur nu prin Revelaţie supranaturală; b) treptat și nedeplin 
în Vechiul Testament, dar prin Revelaţie supranaturală; c) deplin în Noul Testament, 
prin Însuși Dumnezeu întrupat. 

1. În hinduism se găsește credința în trei zeități, ca o preînchipuire a Treimii, numită 
Trimurti, având zeii Brahma, Vișnu și Șiva; în China - credinţa în zeitatea Tao, produ- 
cătoare de dualitate și trinitate; în Egipt — credinţa în zeii Osiris, Isis și Horus; în par- 
sism — treimea cu „Timpul nefăcut”, Ormuzd, zeul binelui, Ahriman, zeul răului. Toate 
acestea însă sunt preînchipuiri sau simple produse ale imaginaţiei care, în afară de 
numărul trei, stau prea departe de sensul real al Sfintei Treimi. Totuși aici nu este exclusă 

presupunerea că aceste preînchipuiri trinitare ar putea fi rămășițele alterate, întune- 
cate, prin căderea originară în păcat, din religia paradisiacă a primilor oameni. 

2. Vechiul Testament, deși nu conţine cu îndestulătoare claritate și ca întreg deter- 
minat doctrina despre Sfânta Treime, totuși pregătește și indică adevărul Sfintei Tre- 
imi, descoperit deplin în Noul Testament. 

Astfel, în primele cuvinte ale Sfintei Scripturi (Fc 1, 1) se găsește pluralul numelui lui 
Dumnezeu, Elohim, verbul propoziției fiind la singular: „a făcut”, pluralul Elohim indi- 
când pluralitatea de Persoane în Dumnezeu, ca și în alte plurale: ,, Și a zis Dumnezeu: să 
facem om după chipul și asemănarea noastră” (Fc 3, 22); „„Veniţi să Ne pogorâm şi să amestecăm 
limbile lor” (Fc 11, 7). În teofania de la stejarul Mamvri (Ec 18, 1, 3), Avraam vede trei băr- 
baţi și li se adresează la singular: „Doamne, de am aflat har înaintea Ta...” (Ec 18, 3). Apoi, 
nume ca Înţelepciunea lui Dumnezeu (Sol 8, 8-9, 9) este dat ca unei persoane. Tot așa, 
Cuvântul lui Dumnezeu și Duhul Lui apar ca persoane: „Prin Cuvântul lui Dumnezeu 
s'au întemeiat cerurile și prin Duhul gurii Lui, toată podoaba lor” (Ps 32, 6). Alte nume, ca: 
Mesia (Unsul) se referă tot la persoană divină, ca și Emanuel (Emanuel = Dumnezeu cu 
noi), „Fiul lui Dumnezeu născut din Fecioară” (Is 7, 14), „Sfetnic minunat, Dumnezeu tare, 
biruitor, Domn al păcii, părinte al veacului ce va să fie” (Is 9, 5). Mesia este fiu: „Fiul Meu eşti 
Tu, Eu astăzi Te-am născut” (Ps 2, 7). Duhul Sfânt, „Duhul lui Dumnezeu”, „Duhul înțelep- 
ciunii...” (Is 11, 2). Treimea Persoanelor dumnezeiești este afirmată la Isaia 61, 1: „Duhul 
Domnului este peste Mine, că Domnul M'a uns să binevestesc săracilor, M'a trimis să vindec 
pe cei cu inima zdrobită, să vestesc celor robiți liberare și celor în lanțuri, mântuire”. Alte texte 
treimice din Vechiul Testament: cântarea serafimică „Sfânt, sfânt, sfânt Domnul Savaot” 
(Is 6, 3); binecuvântarea levitică (Num 6, 24-26): „Domnul să te binecuvinteze şi să te 
păzească; Domnul să lumineze fața Sa peste tine și să te miluiască; Domnul să întoarcă fața Sa 
spre tine și să-ți dea pace”, asemănătoare binecuvântării apostolice (2 Co 13, 13). 

Sfinţii Părinți explică pentru ce în Vechiul Testament nu se descoperă în formă întru 
totul clară și pe deplin Taina Sfintei Treimi, anume: evreii, păzitori ai Vechiului Testa- 
ment, dar și înclinați într'o anumită măsură spre politeism, fiind și înconjurați din toa- 
te părţile de păgâni, s'ar fi abătut cu ușurință de la monoteism, căzând în politeism. În 
consecință, pentru a înțelege bine și pe deplin ceea ce, în Vechiul Testament, „Dumne- 
zeu odinioară, în multe rânduri şi în multe chipuri, a vorbit părinților noștri prin prooroci” 
(Evr 1, 1), trebuie să privim și să cugetăm toate ale Vechiului Testament în lumina 
Noului Testament. Tot din această cauză, anume a situației religioase și sociale con- 
crete, în Vechiul Testament se accentuează în multe locuri cu deosebită putere unitatea 
lui Dumnezeu, trinitatea Persoanelor dumnezeiești apărându-ne oarecum puțin um- 
brită în raport cu unitatea. 

3. Clar și deplin, adică atât cât, conform dumnezeieștii socotinţe, este necesar pen- 
tru mântuire și desăvârșire, adevărul Sfintei Treimi se descoperă în Noul Testament. 

Dumnezeu este unul în Fiinţă și întreit în Persoane (fețe): Tatăl, Fiul și Duhul Sfânt. 
Textele scripturistice sunt întru totul limpezi: Botezul „în numele Tatălui și al Fiului și al 
Sfântului Duh” (Mt 28, 19); binecuvântarea apostolică, „darul Domnului nostru lisus Hris- 
tos și dragostea lui Dumnezeu (Tatăl) și împărtășirea Sfântului Duh să fie cu voi, cu toți” (2 Co 
13, 13) și tot așa 1 Ptr 1, 2. Deosebiri între Persoanele Sfintei Treimi: „Toate Mi-au fost date 

de către Tatăl Meu” (Mt 11, 27) și „Toate câte are Tatăl sunt ale Mele”, zice Mântuitorul (In 
6, 16); toate darurile le împărtășește, „le lucrează unul și acelaşi Duh” (1 Co 12, 11). 

Unitatea ființială şi deosebirea dintre Persoane în Sfânta Treime există înainte de 
creație, din veșnicie: „La început era Cuvântul și Cuvântul era la Dumnezeu şi Dumnezeu 
era Cuvântul... şi Cuvântul trup s'a făcut” (În 1, 1-14); „Duhul toate le cercetează, chiar și 
adâncurile lui Dumnezeu” (1 Co 2, 10). 

Dogma Sfintei Treimi este, în întreg cuprinsul ei, adevărul cel mai plin de mister din 
învățătura creştină şi, în consecință, ea nu poate fi pătrunsă sau cuprinsă de cugetare 
omenească prin raționament filozofic, întemeindu-se numai pe Revelație dumnezeiască 
şi însușindu-se prin credință. Același caracter de nepătruns în sine cu mijloace raționale 
îl au Întruparea Mântuitorului şi prezența reală a Lui, a lui Hristos, în dumnezeiasca 
Euharistie, care, împreună, sunt cele trei mari taine de la temelia creștinismului. 

Dată fiind însemnătatea excepțională a dogmei Sfintei Treimi, în cursul vremii s'au 
făcut şi n'au încetat să se mai facă încercări de apropiere a înțelegerii omenești de miste- 
rul treimic, unitatea Fiinţei și trinitatea Persoanelor dumnezeieşti, anume prin analogii 
sau asemănări din lume, din natură și din om, încercări considerate ca bune intenții, dar 
trebuie să notăm că toate acele analogii nu reușesc să înlăture greutățile cunoașterii ome- 
nești, adică nu pot explica misterul dogmei, ci, dimpotrivă, pot să ducă, în unele suflete 
și minţi, la alterarea adevăratului înțeles al dogmei, cu consecințele ce rezultă din aceasta. 

Așa, de exemplu, analogiile psihologice: un suflet și trei facultăți spirituale (inte- 
lect, simţire și voință); legătura indestructibilă ce pune în linie cauza, mijlocul și sco- 
pul; iubirea din familie care îi cuprinde pe tată, mamă și fiu. 

Alte analogii, din natura exterioară, dar nedepășindu-le pe cele de mai sus: cără- 
mida, din pământ, apă și foc (căldură); pom cu rădăcină, trunchi și coroană; trandafir 
cu floare, culoare și miros; timp cu prezent, trecut și viitor; spațiu cu lungime, lățime 
şi înălțime; unitatea dintre râu, apă şi izvor, ca și dintre soare, rază și căldură. 

Poate că toate analogiile acestea n'au altă valoare decât aceea de evidenţiere a neputin- 
ței omenești de a pătrunde taina inefabilă, de negrăit, a Sfintei Treimi, a lui Dumnezeu. 


Formularea dogmei Sfintei Îreimi 
ŞI precizarea terminologiei trinitare 


[)* fiind descoperirea clară şi importanţa ei fundamentală în Noul Testament, în- 
vățătura despre Sfânta Treime a constituit încă din timpul Apostolilor esenţialul și 
cuprinsul credinţei creștine, fiind propusă și mărturisită de Biserică încă de la început. 
Cu timpul, ereziile antitrinitare care s'au ivit, ca şi nevoia de întărire a unității de credință, 
au determinat Biserica să precizeze terminologia, să expună şi să formuleze în chip auto- 
ritar şi definitiv, la Sinoadele I și Il ecumenice, dogma Sfintei Treimi. Desigur, drumul 
până aici n'a fost ușor, căci nu era ușor să lămurești misterul lui Dumnezeu unul în Fiinţă, 


4,95 


“Dogmatica specială — Dumnezeu întreit în Persoane 


dar întreit în Persoane, că Dumnezeirea una subzistă în trei Persoane, într'un mod mai 
presus de înțelegere și de cuvânt, mai ales când sensul termenilor nu era precizat. 

Deși dogma Sfintei Treimi a fost formulată solemn abia mai târziu datorită erezii- 
lor, ea a fost însă permanent vie în tradiția veche creștină, în cultul, credința, propovă- 
duirea și predica Bisericii și înainte de primele două Sinoade ecumenice. 

Astfel, potrivit cuvintelor Mântuitorului de la Mt 28, 29, prin care poruncește ca toți 
cei ce cred să fie botezați în numele Sfintei Treimi, Biserica a alcătuit încă din timpul 
Apostolilor scurte mărturisiri de credință care se rosteau la Botez și care toate cuprin- 
deau adevărul despre Sfânta Treime. Cu timpul aceste mărturisiri baptismale au fost 
apoi modificate în mărturisiri de credință, care pe lângă învățătura despre Sfânta Tre- 
ime cuprindeau și învățătura despre mântuirea în Hristos, cum era simbolul ierusali- 
mitean, alexandrin, din Cipru ş.a. De asemenea, formula rostită de preot la Botez, care 
avea la bază înseși cuvintele Mântuitorului de la Matei 28, 20, ca și practica întreitei 
scufundări în apă a celui botezat exprimă clar credința în Sfânta Treime. 

Sfânta Treime era mărturisită în cult și prin doxologia mică: „Mărire Tatălui și Fiu- 
lui şi Sfântului Duh”, ca și prin cunoscuta cântare de la vecernie: „Lumină lină”, în 
care „lăudăm pe Tatăl, pe Fiul și pe Sfântul Duh Dumnezeu”. De asemenea, în mărtu- 
risirile martirilor, în pragul morții este adeverită credința în Sfânta Treime: Tatăl, Fiul 
și Sfântul Duh. 

Apoi, Părinţii apostolici, apologeţii și Sfinţii Părinţi anteriori Sinodului | ecumenic 
apără învățătura despre Sfânta Treime și Dumnezeirea Fiului și Duhului Sfânt, împo- 
triva ereziilor sabelienilor și subordinaţianiștilor, dezvoltând teoria Logosului divin, 
transcendent, existând mai înainte de veci, dar și imanent prin lucrările Lui și care mai 
apoi, prin întruparea Sa, S'a arătat pe pământ în chip de om, iar Dumnezeu existând 
din veci S'a arătat în lume prin Fiul. Desigur, nu lipsesc unele neclarități și greșeli în 
învățătura apologeţilor despre Logosul divin, evident sub influenţa filozofiei stoice și 
a lui Filon din Alexandria despre Logos, prin punerea nașterii Logosului în legătură 
cu crearea lumii, în sensul că dacă Dumnezeu n'ar fi voit să creeze lumea, nici Logosul 
nu s'ar fi născut. În acest caz, Logosul ar fi rămas numai ca o însușire intemă a Fiinţei 
lui Dumnezeu. Dar cu toate aceste lipsuri ale apologeţilor, Sfinții Părinți mai vechi au 
contribuit la precizarea învățăturii creștine, ca și la fixarea terminologei trinitare. 

Învățătura descoperită despre Sfânta Treime, propovăduită și mărturisită totdeauna 
de Biserică, primește o formulare oficială, autoritară și definitivă, la Sinoadele 1 și Il 
ecumenice, cu prilejul condamnării ereziei lui Arie și Macedonie. 

Sinodul | ecumenic de la Niceea (325), combătându-l pe Arie care nega dumnezei- 
rea și egalitatea Fiului cu Tatăl, învaţă că Fiul este Dumnezeu adevărat din Dumnezeu 
adevărat, născut din veci din Tatăl, adică din ființa Tatălui, ca lumină din lumină, și prin 
aceasta, egal și de o ființă cu Tatăl, prin Care toate s'au făcut, având deci aceleași însușiri 
și lucrări ca și Tatăl. Dar Sinodul I ecumenic condamnă și direct erezia, anatemizându-i 
pe toți cei care învaţă că a fost un timp când Fiul nu era, că Tatăl există înainte de Fiul 
Care a fost creat în timp din nimic sau dintr'o substanţă străină de cea a Tatălui. 

Întrucât după Sinodul I ecumenic arienii și-au îndreptat atacul împotriva Duhu- 
lui Sfânt, negându-i dumnezeirea, Sinodul II ecumenic de la Constantinopol (381), 

combătându-l pe Macedonie, care afirmă la fel ca și Arie despre Fiul, că Duhul Sfânt 
este o creatură a Fiului, mai mic chiar decât Fiul și supus Fiului, și deci inferior și sub- 
ordonat Tatălui și Fiului, învaţă deoființimea și egalitatea Duhului Sfânt cu Tatăl și cu 
Fiul și prin aceasta Dumnezeirea Duhului Sfânt. E adevărat că nu mai folosește și la 
Duhul Sfânt termenul atanasian „deoființă”, dar exprimă aceeași idee prin folosirea 
termenului neotestamentar că Duhul Sfânt purcede de la Tatăl, prin care se arată că 
Duhul își are Fiinţa Sa din veci din Tatăl, că are Ființa comună cu Tatăl și cu Fiul, şi 
din această cauză Duhul Sfânt trebuie să fie „împreună mărit și închinat cu Tatăl și cu 
Fiul”, adică 1 se cuvine aceeași închinare — adorare — ca și Tatălui și Fiului. De aseme- 
nea, prin expresia „Care a grăit prin prooroci” ne învaţă că Duhul Sfânt are aceleași 
însușiri și lucrări ca şi Tatăl și Fiul, întrucât însușirile şi lucrările sunt comune tutu- 
ror Persoanelor Sfintei Treimi, având fiecare aceeași Fiinţă comună. 

Dat fiind cuprinsul său doctrinar complet, ca unul care conţine întreaga învățătură 
de credință: Sfânta Treime, mântuirea în Hristos și însușirea ei prin Duhul Sfânt în 
Biserică, prin Sfintele Taine, și despre viața veșnică, Simbolul de credință aprobat la 
Sinoadele I și II ecumenice a înlocuit toate celelalte simboluri și mărturisiri de credință 
de până acum, generalizându-se apoi în întreaga Biserică creștină. 

Sfinţii Părinţi din timpul celor două Sinoade ecumenice și după aceea au adus de 
asemenea o contribuție importantă la formularea dogmei Sfintei Treimi, cum a făcut 
de exemplu Sfântul Atanasie cel Mare care s'a luptat pentru introducerea termenului 
„deoființă”, pentru a apăra Dumnezeirea și egalitatea absolută a Persoanelor Treimice, 
iar pe de altă parte au aprofundat în scrieri speciale dogma unității de Fiinţă în Trei- 
mea Persoanelor, ca Sf. Atanasie cel Mare (Contra Arienilor, Către Serapion), Sf. Vasile cel 
Mare (Contra lui Eunomie, Despre Duhul Sfânt), Grigorie de Nyssa (Contra lui Eunomie), 
Grigorie de Nazianz (Cinci cuvântări), Didim cel Orb (Despre Sfânta Treime), Ambrozie 
(Despre credinţă) ș.a. 

Formularea dogmei Sfintei Treimi de către Sfinţii Părinţi a fost strâns legată și de 
către precizarea și lămurirea terminologiei trinitare. Dată fiind imprecizia sensului ter- 
menilor folosiţi în uzul lor obișnuit, ei au întâmpinat mari dificultăți pentru a reda 
corect adevărul unităţii divine și al Treimii Persoanelor și a evita riscurile ereziei de o 
parte și de alta. Pentru a exprima dogma despre „Dumnezeu unul în Fiinţă și întreit în 
Persoane”, în cele două aspecte ale sale, ei s'au folosit de o serie de termeni luaţi din 
filozofia greacă sau latină, ca unitate, treime, ființă, esență, natură, fire, substanță, ipostas, 
persoană, a căror sens l-au precizat apoi mai bine chiar decât în uzul din filozofia antică. 
Termenii aceștia nu s'au impus de la început, în sensul în care îi avem azi. Au fost 
multe controverse în Biserică până sa stabilit definitiv ce anume trebuie să se înțeleagă 
prin fiecare din ei. Aceiași termeni erau folosiți de unii pentru a exprima Fiinţa divină, 
iar de alții Persoanele dumnezeiești. Abia mai târziu s'a stabilit sensul, general accep- 
tat în Biserică, al termenilor 0usia, fisis, esență, care se referă la Fiinţa divină, ipostasis, 
prosopon sau persoană la Persoanele treimice. 

Astfel termenii de ousia, ființă, esență, indică fondul naturii comune a mai multor 
indivizi de aceeași specie, ceea ce face ca un lucru să fie el și nu altceva sau o reali- 
tate și existenţă în sine, căci nu există o esenţă sau ființă abstractă, decât existență în 

anumiți indivizi de aceeași specie. Esenţa, după Aristotel, se poate cugeta și abstract, 
ca esența specifică, ceea ce este comun tuturor indivizilor aceleiași specii, dar și ca 
esență concretă, ca existență individuală concretă, cutare sau cutare lucru, cutare sau 
cutare persoană. 

Dacă Sfinţii Părinți ar fi aplicat la Sfânta Treime cuvintele ousia, esență, ființă, ca fiin- 
ță individuală existând concret, ar fi ajuns la triteism, învățând că existenţa individu- 
ală este esenţa lui Dumnezeu, că există adică trei Dumnezei și nu unul. Dacă ar fi luat 
termenul de ousia în înțeles de esenţă sau ființă abstractă, ar fi trebuit să admită că cele 
trei Persoane treimice participă la esenţa divină sau numai parțial, ca indivizii aceleiași 
specii și în acest caz esența divină s'ar împărți între Persoane, sau complet, în sensul că 
o Persoană ar avea esența divină întreagă, cu excluderea celorlalte, și atunci nu ar mai 
avea toate Persoanele treimice Ființa în comun. Sfinţii Părinţi analizând toate aceste 
consecințe care rezultă din cuvântul ousia în înțelesul obișnuit, au respins triteismul, 
învățând că cele trei Persoane au aceeași Fiinţă divină, întreagă și deodată fiecare Per- 
soană, și de aceea este un singur Dumnezeu și nu trei. Oamenii au toți aceeași ființă 
umană, dar nu întreagă și deodată în fiecare, ci ea există succesiv în fiecare. Un timp, 
Sfinţii Părinţi au folosit amestecat cuvântul ousia în sens de ființă concretă și ipostasis ca 
echivalenți, ceea ce a dat naștere la neînţelegeri, cum rezultă dintr'o anantemă a Sino- 
dului | ecumenic, în care sunt condamnaţi cei ce învaţă că Fiul este „de alt ipostas sau 
esență” decât Tatăl. lar apusenii au tradus cuvântul ipostas prin substanția, în înţeles de 
ființă individuală concretă, spunând că în Dumnezeu există numai un singur ipostas 
sau substanţă în trei Persoane și acuzau pe greci că învaţă trei substanţe, esențe sau 
ipostasuri în Dumnezeu. Un Sinod din Alexandria (362) arăta că răsăritenii și apusenii 
folosesc diferite cuvinte pentru a exprima adevărul despre Sfânta Treime. Răsăritenii 
învățau că Dumnezeu este o Fiinţă în trei ipostasuri, iar apusenii că Dumnezeu este un 
ipostas sau substanţă în trei Persoane. 

Sf. Vasile cel Mare, într'o scrisoare (epist. 38) către fratele său Grigorie de Nyssa, 
arată însă deosebirea între ousia și ipostasis. „Ousia (ființa, esenţa) este fondul naturii 
comune mai multor indivizi de aceeași specie, de exemplu omenitate, iar ipostasul 
este individul subsistent concret, Petru, Pavel etc. Între indivizii aceleiași specii, fon- 
dul naturii este unul, comun, indivizii subzistă însă fiecare pentru sine”. După Sf. Vasile 
cel Mare, nu se pot aplica însă întru totul acești termeni la aceleași specii divine. Ființa 
sau esenţa fiind elementul comun, iar ipostasul elementul propriu, care deosebește 
persoanele între ele. 

Termenii natură, fisis, fire sunt consideraţi în general ca sinonimi cu ființa, esența, 
arătând materia din care e constituit un lucru sau o ființă; de ex. natura omului este 
constituită din trup și suflet rațional, sau lemnul este natura lemnoasă din care e făcută 
masa. Natura, firea este comună tuturor indivizilor sau lucrurilor din aceeași specie. 

Termenii care se referă la Treime sunt: ipostas, subzistență, persoană. Ipostasul este 
modul de subsistență concretă a unei ousii sau ființe animale, umane, divine etc., care 
există în sine și pentru sine. Existând în sine și pentru sine, ipostasul se deosebește de 
alte ipostase existente și ele în sine și pentru sine. Ipostasul nu este identic cu ființa 
sau natura, dar nu este nici separat de ea, întrucât natura este însuși conținutul lui 

ontologic, pe care o ipostaziază și actualizează. Ipostasul este cel prin care își mani- 
festă și realizează natura potenţele, intenționalitățile sau lucrările ei: este subiectul 
sau purtătorul naturii. Orice lucru sau ființă concretă este un ipostas, deosebirea din- 
tre ipostasele speciilor diferite stă în natura pe care o ipostaziază. Omul se deose- 
beşte de celelalte ipostase (animal, de ex.) prin aceea că este un ipostas al unei naturi 
raționale. 

Termenul prosopon, persoană însemna în antichitate față, mască sau rolul jucat la tea- 
tru, și cum față nu are decât omul, prin prosopon s'a înțeles o față umană concretă, per- 
soană-persona, cum au tradus latinii. Sf. Vasile cel Mare vedea în folosirea termenului 
persoană în triadologie, o tendinţă a apusenilor spre sabelianismul modalist, după care 
Persoanele treimice nu sunt altceva decât fețe sau moduri de manifestare a esenței 
dumnezeiești unice. Sensul acesta pe care-l dădeau sabelienii modaliști termenului de 
prosopon a determinat mult timp rezerva răsăritenilor față de el. Întrucât termenul ipos- 
tas este numele comun pentru toate existențele individuale concrete raționale sau nera- 
ționale, s'a folosit termenul persoană pentru ipostasele raționale, spirituale. Persoana 
este un ipostas al unei naturi spirituale, este numele pentru ipostasele raționale, spiri- 
tuale. Faţă de individ și ipostas, persoana implică, pe lângă personalitate, unicitate, 
specificitate și spiritualitate, sau rațiune și libertate. În sec. al VI-lea, Boetius își definea 
persoana ca „subzistenţa individuală a unei naturi raționale”. 

Persoana, ca și ipostasul, se deosebește de natura pe care o ipostaziază, prin faptul 
că o individualizează și personalizează, fiind în același timp subiectul purtător al ei, 
prin care se manifestă, actualizează intenționalitățile și lucrările naturii spirituale. „Per- 
soana” — zice Sf. loan Damaschin — „este subiectul ce se manifestă el însuși prin lucră- 
rile şi proprietățile Sale, ca distinct de alte ființe de aceeași natură”. Persoana, având 
rațiune și libertate, are conștiință de sine şi puterea de a se determina liber, ca și inten- 
ționalitatea spre comuniune, căci persoana presupune pluripersonalitate, eu îl presu- 
pune pe tu şi pe noi. 

Așadar, în virtutea naturii umane comune, toți suntem oameni, iar în virtutea ipos- 
tasului sau persoanei, fiecare suntem unici și specifici, cu însușiri proprii, inconfun- 
dabile. În virtutea naturii dumnezeieşti comune, Tatăl, Fiul și Duhul Sfânt sunt fie- 
care Dumnezeu adevărat, un singur Dumnezeu, iar în virtutea ipostasului sau persoanei, 
fiecare sunt Persoane distincte, cu proprietăți personale proprii, inconfundabile și 
incomunicabile. 

Termenii ființă, ipostas, persoană se aplică însă la Dumnezeu numai prin analogie cu 
noi, fiindcă nu ne putem exprima despre Dumnezeu decât prin asemănare și compa- 
raţie cu noi. Dar Dumnezeu nu este ființă și persoană în sensul nostru creat. Este ceva 
asemănător ființei și persoanei umane, dar într'un mod absolut, care exclude orice 
imperfecţiune. El nu este ca ființa umană care se realizează succesiv în mai multe per- 
soane. E] este o Fiinţă care există întreagă și deodată în cele trei Persoane divine, fără 
să se împartă sau multiplice. În ce priveşte modul de posedare al Fiinţei divine una, 
întreagă și deodată, de fiecare ipostas, ştim doar atât, că Tatăl are Fiinţă divină una 
prin nenaștere, Fiul prin naștere, iar Duhul Sfânt prin purcedere. 

Persoanele Sfintei reimi 


(ÎNSUȘIRI SPECIALE, DISTINCŢII ȘI ANTINOMII) 


ersoanele Sfintei Treimi: Tatăl, Fiul și Duhul Sfânt, sunt Persoane reale și, ca atare, 

deosebite una de alta, având fiecare însușiri personale proprii prin care Se deose- 
besc ca Persoane, Se disting, neputându-Se confunda una cu alta, deși fiecare Persoană 
dumnezeiească are întreaga Fiinţă divină care nici nu Se împarte, nici nu Se desparte, 
fiind veșnic una și aceeași. Altfel spus, Persoanele Sfintei Treimi Se disting sau Se deo- 
sebesc după chipul sau modul în care au sau posedă Fiinţa divină întreagă, mod care 
duce la distincţie între Ele, notă deosebitoare între Persoane, sau proprietate personală 
internă, proprie fiecărei Persoane în parte. 

Astfel, Tatăl este nenăscut și nepurces, Fiul este născut, Duhul Sfânt este purces, fără 
ca prin această precizare, sigură, fiindu-ne revelată, să putem cugeta și spune că am fi 
pătruns taina treimică. 

În special este de remarcat faptul că cele trei Persoane dumnezeieşti nu sunt doar 
trei manifestări sau înfățișări ale unicei Fiinţe divine, nici trei centre sau forme existen- 
țiale independente între ele și în care s'ar împărți sau s'ar repeta Fiinţa cea una, căci, 
cugetând așa, s'ar afirma trei Dumnezei, nu unul; cele trei Persoane sunt existențe per- 
sonale veșnice ale unicei Ființe dumnezeiești. Cu alte cuvinte, cele trei Persoane divine 
nu Se confundă între Ele, nu Se amestecă și nu Se contopesc, ci Se deosebesc, cu toate 
că fiecare este Dumnezeu adevărat, deplin, întreg, având toate atributele dumnezeiești; 
și totuși nu sunt trei Dumnezei, ci este un singur Dumnezeu. 

Din acestea rezultă și excluderea oricărei subordonări a Persoanelor divine între Ele, 
după întâietate, autoritate, putere sau demnitate, Persoanele fiind egale datorită uni- 
tății ființiale dumnezeiești pe care fiecare Persoană o are întreagă dimpreună cu toate 
atributele dumnezeiești. Dumnezeu Fiul zice către Tatăl: „ Toate ale Mele sunt ale Tale şi 
ale Tale sunt ale Mele şi Mă preamăresc întru ei” (În 17, 10); „Ca toți să mărească pe Fiul pre- 
cum măresc pe Tatăl” (In 5, 23). lar în lucrările externe ale lui Dumnezeu, „cele ce Tatăl le 
face, acestea şi Fiul le face întocmai” (În 5, 19). 

Deosebirea dintre Persoanele Sfintei Treimi este personală, nu ființială, anume: Tatăl 
din Fiinţă naște veșnic pe Fiul și purcede pe Duhul Sfânt , Tatăl fiind astfel nenăscut și 
nepurces, Fiul născut și Duhul Sfânt purces, fără a se altera în nici un fel perfecta uni- 
tate ființială dumnezeiească. 

Pe lângă însușirile personale interne, numite proprietăți (Tatăl nenăscut și nepurces, 
Fiul născut și Duhul Sfânt purces), Persoanele Sfintei Treimi se mai disting între Ele și 
prin ceea ce Li se atribuie personal în activitatea dumnezeiască externă, adică în afara 
Fiinţei, în lume: creație, mântuire, sfințire. Acestea sunt lucrări în extern ale Persoane- 
lor divine, lucrări numite obișnuit predicate, spre a nu se confunda cu proprietățile, care 
sunt însușiri personale interne. 

Lucrările în extern aparțin Persoanelor nedespărțite una de alta, Treimea fiind ne- 
despărțită, dar deosebit este al Tatălui planul lucrărilor și hotărârea de fi îndeplinite, 
deosebit Fiului executarea sau îndeplinirea, deosebit Duhului Sfânt desăvârșirea lor. 
Astfel, Tatăl este Creatorul, Fiul — Mântuitorul, Duhul — Sfinţitorul, Mângâietorul, 
Desăvârşitorul, deși Același Dumnezeu este totul în toate, „pentru că de la El și prin El 
şi întru El sunt toate” (Rm 11, 36). 

Așa, Tatăl este Creatorul lumii: „De la El... sunt toate” (Rm 11, 36) şi autorul planu- 
lui mântuirii, „mai dinainte de întemeierea lumii” (Ef 1, 4), ca prin Hristos „toate să le 
împace cu Sine” (Col 1, 20), împăcarea cu Sine fiind mântuirea înfăptuită de către Fiul. 
Fiul este Cel prin Care s'au făcut toate (In 1, 3), inclusiv mântuirea, și „dreptate și sfin- 
țire și răscumpărare” (| Co 1, 30). Duhul Sfânt este Desăvârșitorul lucrărilor Tatălui și 
Fiului, este însuflețitor al sfințeniei, pregătitor al mântuirii ca grăitor prin profeți, „oa- 
menii cei sfinți ai lui Dumnezeu au grăit purtați fiind de Duhul Sfânt” (2 Ptr 1, 21), Duhul 
este activ în întruparea (Lc 1, 35; Mt 1, 18) și arătarea Domnului (Lc 3, 22), desăvârșitor 
al mântuirii și sfințirii în oameni, prin har (În 14, 26; 1 Co 12, 11: „Toate ...le lucrează unul 
şi acelaşi Duh, împărtăşind fiecăruia deosebi, după cum hotărăște”), Mângâietor care rămâne 
pururea cu credincioșii (In 14-17; Ga 4, 6), firește, în neîntreruptă legătură cu Tatăl și 
cu Fiul. 

Lucrarea proprie a fiecărei Persoane dumnezeiești nu trebuie gândită ca petrecân- 
du-se separat de a celorlalte Persoane, ca și cum Persoanele ar lucra fiecare izolat, ci ca 
împreună — lucrare, întrucât toate sunt lucrări ale aceleiași voințe a lui Dumnezeu. Şi 
cu toate acestea, adică deși acțiunea externă este produsul voinței celei una și neîmpăr- 
țită a lui Dumnezeu, deci comună Persoanelor divine, totuși fiecare Persoană își are 
contribuția personală prin lucrări proprii, cum s'a notat mai sus, căci „Același Dumne- 
zeu lucrează toate în toți” (1 Co 12, 6). 

Dogma Sfintei Treimi, în care atât unitatea de Fiinţă, cât și treimea de Persoane sunt 
clar revelate de Dumnezeu și temeinic definite de Biserică, cuprinde și afirmații care, 
pentru cugetarea noastră, sunt antinomii sau paradoxuri. 

Termenul antinomie (de la gr. &vrwouia = contradicție în legi) denumește obișnuit o 
contradicție aparent insolubilă dintre două teze, care se exclud reciproc, dar putân- 
du-se demonstra fiecare în parte; iar paradox (napă6o& de la gr. napă = contra; 6080 = 
opinie) înseamnă formulă contradictorie, contrară opiniei comune, obișnuite, dar to- 
todată demonstrabilă. 

În teologie, antinomia nu înseamnă contradicția între două idei care sar exclude 
una pe alta, în înțelesul că una ar fi adevărată și alta necesar falsă, ci în înțelesul că, deși 
contradictorii, fiecare în parte, deci pentru ea, este îndreptățită; și în consecință pot sta 
împreună amândouă, în sensul că fiecare dintre idei este justificată în chipul ei, neex- 
cluzând-o pe cealaltă din propria ei justificare. 

Antinomii în dogma Sfintei Treimi sunt mai ales în ceea ce privește raportul dintre 
Fiinţă şi Persoane, adică: 1. În fiecare Persoană divină: Tatăl, Fiul, Duhul Sfânt, Se află 
întreaga Fiinţă a lui Dumnezeu, fără ca prin aceasta să Se împartă Ființa după Per- 
soane, Persoanele rămânând distincte fără împărțirea Fiinţei. 2. Cele trei Persoane sunt 
veșnice, fără început și fără sfârșit, existând deodată, cu toate că Tatăl naște pe Fiul și 

purcede pe Duhul Sfânt, ca și cum s'ar presupune o prioritate, o întâietate a Tatălui. 
3. Veșnice fiind Persoanele, deci cu totul în afara oricărei raportări la timp, nu se poate 
cugeta nici început, nici sfârșit, veșnicia fiind un prezent continuu, de unde rezultă că 
Fiul Se naște mereu și că Duhul Sfânt purcede mereu. 

Acestea depășesc posibilitatea înțelegerii omenești. Căci nu putem concepe rațio- 
nal o ființă existentă întreagă în fiecare dintre cele trei Persoane, fără ca să se împartă. 
Tot așa nașterea și purcederea sunt veșnice, fără ca Tatăl să fie anterior Fiului Care Se 
naște din E], nici anterior Duhului Care purcede din El. Conform cugetării noastre, cel 
ce naște trebuieneapărat să existe înaintea celui care se naște, ca și cel de la care sepur- 
cede trebuie să fie existent înaintea celui purces. 

Pentru acest punct al antinomiei, Sfântul loan Damaschin încearcă o explicație prin- 
tr'o comparație: „După cum focul există deodată cu lumina din el și nu este mai întâi 
focul și pe urmă lumina, ci deodată; și după cum lumina se naște totdeauna din foc și 
este totdeauna în el, fără să se despartă deloc de el, tot astfel și Fiul Se naște din Tatăl, 
fără să Se despartă deloc de EI, ci este pururea cu EI”. 

Cu privire la antinomiile amintite aici, nici comparațiile luate din starea filozofiei nu 
ajung la ceea ce doresc, anume, lămurire pentru rațiune. De exemplu: teză și antiteză 
care se armonizează în sinteză (Fr. Hegel), contopindu-se oarecum, teza și antiteza ne- 
maiexistând în felul în care erau mai înainte, ceea ce nu se poate cugeta despre Persoa- 
nele Sfintei Treimi, care rămân totdeauna ceea ce sunt, cu aceleași distincții personale. 

Tot așa, numindu-L. pe Dumnezeu „coincidentia oppositorum” (N. Cusanus), „coin- 
cidenţa sau potrivirea celor opuse”, numirea aceasta poate fi considerată ca afirmație 
interesantă, atrăgătoare de atenţie, dar fără să ofere dezlegare mulțumitoare a miste- 
rului treimic, pentru că nu lămureşte ce se petrece cu cele opuse, coincizând. Dacă însă 
„cele opuse”, sunt considerate așa, adică „opuse”, numai de către mintea naturală, nu 
și obiectiv, în necuprinsul Ființei dumnezeieşti, atunci numirea de „coincidentia oppo- 
sitorum” spune multe. 

Pentru a ne obișnui cu prezenţa antinomiilor, trebuie să ținem mereu seama că anti- 
nomiile dogmatice, antinomii pentru noi, nu în sine, se datoresc bogăției și complexi- 
tății necuprinse a adevărului de credință, adevăr revelat, de la Dumnezeu, adevăr pe 
care mintea omenească, mărginită în cunoaștere, nu-l poate pătrunde și cuprinde deo- 
dată și în întregime. Din conținutul dogmelor, adesea nu putem pătrunde decât părți 
sau aspecte, și care ne fac impresia că ar sta în contradicție între ele și, ca urmare, sar 
exclude unele pe altele. Dar acest fapt al necuprinderii de către noi nu aparține reali- 
tății supranaturale, dumnezeiești, deci nu este obiectiv, ci doar subiectiv, în noi. De 
aceea Biserica, asistată de Duhul Sfânt, a avut și are deosebită grijă să prezinte adevă- 
rul revelat în formule cuprinzătoare care să înlăture orice abatere de la dreapta învăță- 
tură încredințată ei de către Mântuitorul. 

Formula cuprinzătoare a dogmei prezintă ansamblul sau totul unitar al adevărului 
afirmat prin ea, chiar dacă unele aspecte ale acestui adevăr rămân cu neputinţă de a fi 
pricepute de către mintea naturală, lăsată singură cu propriile ei puteri. 

Dogmele nu au la temelia lor nici o contradicție reală, contradicția apărând numai 
din punct de vedere omenesc; astfel că antinomiile nu afectează dreapta credinţă, ci 

dimpotrivă, pot să stimuleze dorința de îmbogăţire și înaintare în cunoașterea religi- 
oasă și în trăirea virtuţilor creștinești care ne apropie tot mai mult de Dumnezeu. 

Desigur că atât timp cât trăim în această viață, antinomiile dogmatice ne sunt ine- 
vitabile, căci „atâta vreme cât sălășluim în trup suntem departe de Domnul” (2 Co 5, 6), 
Care „locuiește întru lumina neapropiată” (1 Tim 6, 16). Noi „acum vedem ca prin oglindă, 
nedeslușit” și abia în viaţa cealaltă vom vedea „față către față”, vom cunoaște precum 
suntem cunoscuţi (1 Co 3, 12). 

Ţinând seama de toate acestea, nu putem spune că dogma Sfintei Treimi este nera- 
țională sau antirațională, ci că este suprarațională sau supralogică. 


R aportul dintre Persoanele Sfintei Treimi. 
Perihoreză şi apropriere 


onținutul dogmei Sfintei Treimi, exprimat în formula scurtă: Dumnezeu este unul 

în Fiinţă și întreit în Persoane: Tatăl, Fiul și Duhul Sfânt, are o densitate și o adân- 
cime tainică fără egal în credința noastră, de unde greutatea unei analize teologice 
deplin mulțumitoare a conținutului ei din punct de vedere al înțelegerii noastre, con- 
ţinut care nu poate fi asemănat cu nimic din cele ale lumii create. 

Cum s'a spus și în capitolele precedente, Dumnezeu este unul după Fiinţă și în- 
treit după Persoane, ceea ce înseamnă că Ființa nu se împarte în trei, ci există întreagă 
și cu toate perfecţiunile dumnezeiești în fiecare Persoană, fără ca prin aceasta să Se 
confunde Persoanele, Ele distingându-Se ca Persoane, și fără ca însușirile personale, 
distinctive, să despartă Persoanele între Ele, ceea ce ar însemna spargere a unităţii 
dumnezeiești. 

Astfel, raportul dintre Persoanele Sfintei Treimi poate fi înfățișat după mai multe 
aspecte, ca: al dumnezeirii Persoanelor, al distincţiilor dintre ele, al comuniunii intra- 
treimice, al întrepătrunderii Persoanelor, al lucrărilor dumnezeiești atribuite uneori 
întregii Sfintei Treimi, alteori uneia dintre Persoane. 

Dumnezeirea Tatălui nu este contestată de nimeni dintre cei ce cred, chiar și eretici 
fiind, Tatăl fiind general afirmat ca Dumnezeu, „atotțiitorul, făcătorul cerului și al pă- 
mântului, văzutelor tuturor și nevăzutelor”, și așa în toate mărturisirile de credință, în 
cult și în rugăciuni, ca Tată al tuturor. Mântuitorul Însuși Îl declară pe Tatăl ca singur 
Dumnezeu adevărat: „Viața veșnică aceasta este: ca să Te cunoască pe Tine, singurul, adevă- 
ratul Dumnezeu” (În 17, 3). Şi tot așa în multe locuri ale Sfintei Scripturi, Tatăl este numit 
Dumnezeu (In 3, 16; Rm 1,7; 1 Co 1, 3; Ga 1, 3 etc). Uneori textul Sfintei Scripturi poate 
da impresia că Tatălui ] se atribuie o întâietate în Sfânta Treime, căci El naște pe Fiul și 
purcede pe Duhul Sfânt, dar aceasta se datorește imposibilității exprimării omenești 
de a afirma altfel unitatea de principiu a Sfintei Treimi, Tatăl neavând întâietate exis- 
tenţială față de Fiul și de Duhul Sfânt, deși este Născător și Purcezător: „Mă sui la Tatăl 

Meu şi la Tatăl vostru și la Dumnezeul Meu şi la Dumnezeul vostru” (In 20, 17), „Dumne- 
zeul Domnului nostru lisus Hristos, Tatăl slavei” (Ef 1, 17). 

Dumnezeirea Fiului, ca Persoană deosebită de Tatăl, numit fiind Fiu, este afirmată 
în multe locuri, fie direct, fie indirect. Direct: „Fiul Meu ești Tu, Eu astăzi Te-am născut” 
(Ps 2, 6); „Din pântece mai înainte de Luceafăr Te-am născut” (Ps 100, 3); „astăzi” şi „îna- 
inte de luceafăr” însemnând veșnicia. La Botez, Tatăl ÎL numește „Fiul Meu iubit” (Mt 
3, 17); în faţa lui Caiafa, Hristos Se recunoaște ca Fiu al lui Dumnezeu (Mt 26, 63-64); 
Hristos este: „Fiul lui Dumnezeu Celui viu” (Mt 16, 16); Apostolul Toma Î numește 
„Domnul meu şi Dumnezeul meu” (In 20, 28). Indirect, dumnezeirea Fiului ca Persoană 
deosebită de Tatăl se afirmă atribuindu-l-se însușiri dumnezeiești, ca: veșnicie (In 17, 
5), atotputernicie (In 1, 3; Mt 28, 18), omniprezență (Mt 18, 20); Lui i se cuvine adorare 
dumnezeiască (In 5, 23) și altele. Iar locurile scripturistice în care se găsesc expresii ca 
„Tatăl este mai mare decât Mine” (In 14, 28), „lar despre ziua aceea și ceasul acela nimeni nu 
ştie, nici îngerii din cer, nici Fiul, ci numai Tatăl” (Mc 13, 32), ele se referă la Hristos numai 
ca om, pe de o parte, iar pe de alta au ca scop să arate că nu orice este menit să se des- 
copere, ci numai ceea ce este conform cu divina hotărâre a Sfintei Treimi, ca fiind folo- 
sitor pentru mântuire, iar cunoașterea zilei sfârșitului lumii nu este. Mai departe, în- 
treaga Sfântă Tradiţie mărturisește dumnezeirea Fiului, în chip deosebit condamnând 
ereziile antitrinitare. 

Tot așa, dumnezeirea Duhului Sfânt este afirmată cu claritate, direct sau rezultând 
din context. Astfel, „celui ce va huli împotriva Duhului Sfânt, nu i se va ierta” (Lc 12, 10). 
Duhul Sfânt este „Mângâietorul ... Duhul adevărului, Care de la Tatăl purcede” (In 15, 26), 
având deci natură dumnezeiască; cine minte „Duhului Sfânt” nu minte „oamenilor, ci lui 
Dumnezeu” (FA 5, 3-4); Duhul are însușiri dumnezeiești, este „alt Mângâietor” (In 14, 16), 
este atotștiutor, învață „toate” (În 14, 26), este atotputernic, participând la creație (FA 1, 
2; Ps 32, 6); botezul se face și în numele Duhului Sfânt (Mt 28, 19), egal fiind cu Tatăl și 
cu Fiul; prin Duhul Sfânt vine mântuirea prin naștere, „din apă şi din Duh” (În 3, 5). 

În Sfânta Scriptură, obișnuita înșirare a Persoanelor dumnezeiești este: Tatăl, Fiul și 
Duhul Sfânt, dar există și altfel de înșirare, ca : Tatăl, Duhul Sfânt și Fiul (1 Ptr 1, 2); 
Fiul, Tatăl și Duhul Sfânt (2 Co 13, 13); Duhul Sfânt, Fiul și Tatăl (1 Co 12, 4-6), fiind și 
această înșirare un indiciu asupra egalităţii persoanelor dumnezeiești. 

Dacă în unele texte se pare că s'ar nega dumnezeirea Duhului Sfânt: Duhul Sfânt „nu 
va vorbi de la Sine, ci va vorbi ce ] s'a spus” (În 16, 13), aceasta nu înseamnă că Duhul Sfânt 
nu este atotștiutor, ci că, după voința dumnezeiască, după Înălțarea la cer a Domnului, 
Duhul nu va spune nimic deosebit de spusele anterioare ale Domnului, tocmai pentru că 
are atoștiința, „fiindcă Duhul toate le cercetează, chiar și adâncurile lui Dumnezeu” (1 Co 2, 10). 
Tot așa, textul: „Nimeni nu-L cunoaște pe Fiul, fără numai Tatăl, nici pe Tatăl nu-L cunoaşte 
nimeni, fără numai Fiul” (Mt 11, 27); nu conţine negarea atotștiinței Duhului Sfânt, după 
cum nici textul: „cele ce sunt ale lui Dumnezeu nimeni nu le cunoaște, fără numai Duhul lui 
Dumnezeu" (1 Co 2, 11) nu spune că Fiul nu L-ar cunoaște pe Tatăl. Și, în general, forma 
aceasta a textelor are un anumit rost în contextul mai larg al expunerii scripturistice, în 
care nu se urmărește sistematizarea conținutului expus, ca într'un manual didactic, ci a- 
firmarea corespunzătoare situațiilor concrete, a împrejurărilor în care se face expunerea. 

Şi mărturiile Sfintei Tradiţii sunt clare cu privire la dumnezeirea Duhului Sfânt, 
mărturii încă de dinaintea Sinodului Il ecumenic în care s'a formulat dogma despre 
dumnezeirea Duhului Sfânt. Așa sunt: vechile simboluri de credință, doxologia mică, 
rugăciunea de seară „Lumină lină”, săvârşirea Botezului în numele celor trei Persoane 
dumnezeiești, ca și mărturiile Părinților bisericești din acea vreme. 

Mai departe, un oarecare plus de lumină ajutătoare pentru noi în strădania de a ne 
apropia de taina Sfintei Treimi, anume cu privire la raportul dintre Persoanele dum- 
nezeiești, rezultă din meditaţia asupra comuniunii de existenţă și viață a Persoanelor 
treimice, comuniunea divină intratrinitară. 

Desăvârșita unitate ființială dumnezeiască nu este în nici un fel alterată prin deose- 
birea dintre Persoane, întrucât această deosebire arătată în proprietățile Persoanelor 
(Tatăl nenăscut, Fiul născut, Duhul Sfânt purces) nu este ființială, ci personală. Tatăl 
este și rămâne în Fiul și în Duhul Sfânt, Fiul este în Tatăl și în Duhul Sfânt, Duhul Sfânt 
este în Tatăl și în Fiul. Mântuitorul zice către Filip: „Nu crezi tu că Eu în Tatăl sunt şi că 
Tatăl este întru Mine? Vorbele pe care vi le grăiesc nu le spun de la Mine, ci Tatăl Care sălășluiește 
în Mine face lucrurile Lui” (In 14, 10); și tot Mântuitorul spune: „Tatăl este întru Mine şi 
Eu întru El” (In 10, 38); iar Apostolul zice: „Duhul toate le cercetează, chiar și adâncurile lui 
Dumnezeu” (1 Co 2, 10). 

Această împreună-existență, coexistenţă a persoanelor dumnezeiești, împreună-lo- 
cuire în înțelesul de a fi una în alta, fiecare în celelalte, fără amestecare, teologia o nu- 
mește perihoreză (gr. rreptAwpno!G), care înseamnă înconjurare reciprocă sau, mai po- 
trivit, întrepătrundere reciprocă, numire pentru veșnica perihoreză treimică. 

Perihoreza exprimă atât unitatea, cât și trinitatea lui Dumnezeu. Unitatea, pentru 
că Tatăl, Fiul și Duhul Sfânt au aceeași Fiinţă, una și unică, identică, neîmpărțită și 
neîmpărțibilă între Persoane; trinitatea, pentru că Fiinţa cea una și neîmpărțibilă este 
afirmată ca subzistând, adică menţinându-Se întreagă nu într'o singură Persoană, ci în 
trei Persoane reale, deosebite ca Persoane, deși fără a se împărți sau repeta de la o Per- 
soană la alta. Astfel, dată fiind identitatea de Fiinţă neîmpărțibilă, cele trei Persoane 
care o au întreagă fiecare nu pot fi cugetate altfel decât existând în perihoreză, adică 
întrepătrunzându-se. Fără perihoreză, Persoanele divine ar fi concepute ca existând 
alături una de alta, ca în lumea umană, despărțite, și, drept concluzie, sar afirma trei 
Dumnezei; și mai departe, fiind trei și deci limitându-se reciproc, nici unul n'ar mai fi 
desăvârşit, adică Dumnezeu. 

În cugetarea teologică asupra raportului dintre Persoanele Sfintei Treimi, periho- 
reza corect înțeleasă se impune ca factor explicativ fără de care se cade în erezii antitri- 
nitare (gnosticism, tetrateism, triteism, sabelianism). 

Modul de existență perihoretic al Persoanelor divine își are temeiul în faptul că una 
dintre Persoane, Tatăl, împărtășește veșnic celorlalte două Persoane, Fiului și Duhului 
Sfânt, întreaga Sa Fiinţă, întreagă fiecăruia, Fiului prin naștere și Duhului Sfânt prin pur- 
cedere, fără ca EI să rămână fără integritatea Fiinţei și fără ca celelalte Persoane să pri- 
mească doar o parte, ci fiecare primind-o întreagă. De altfel, împărtășirea în parte ori în 
părți a Fiinţei dumnezeiești este absolut imposibilă, dată fiind spiritualitatea Ei abso- 
lută, deci simplitatea absolută. Perihoreza însă nu alterează Fiinţa și nu stă în opoziție 

cu simplitatea absolută. Nici Ființa Tatălui care împărtășește sau comunică Fiinţa, nici 
Persoanele divine care o primesc, nu au nici o lipsă, fiecare este și rămâne desăvârșită, 
în perihoreză, fără să se restrângă, să se confunde sau să se amestece, ci păstrându-și 
intacte însușirile dumnezeiești și rămânând veșnic absolut egale în perfecțiuni, cu ace- 
eași măreție și demnitate dumnezeiască, atât împreună, cât și fiecare Persoană în parte, 
fără vreo prioritate reală una în raport cu alta. 

Pentru noi, taina perihorezei Persoanelor dumnezeiești rămâne nepătrunsă. Ase- 
mănările încercate — de pildă, cu întrepătrunderea mai multor științe în același spirit 
sau întrepătrunderea luminilor mai multor lămpi în aceeași casă, fără a se amesteca 
lămpile - fiind doar fenomene naturale care se întrețes oarecum mecanic, iar nu ca 
persoane distincte, nu ne pot spune sau înfățișa nimic din transcendenţa absolută a 
întrepătrunderii Persoanelor dumnezeiești. 

După perihoreză, un alt aspect important al raportului dintre Persoanele Sfintei 
Treimi este cel numit apropriere, numire care se referă la faptul că, uneori, se atribuie 
unei persoane divine o însușire sau o lucrare externă care aparține, real și deplin, și 
celorlalte două Persoane, dar este afirmată ca și cum i-ar fi proprie Persoanei Căreia i 
se atribuie. Atribuirea aceasta, adică aproprierea, nu se face prin excluderea celorlalte 
Persoane de la ceea ce se atribuie uneia dintre Ele, ci doar atât că ceea ce este comun 
Persoanelor se atribuie uneia dintre Ele, fără ca prin această atribuire să înceteze de a 
fi și rămâne comun. Dacă, de pildă, Tatălui 1 se atribuie puterea, Fiului adevărul, 
Duhului Sfânt harul, nu înseamnă că numai Tatăl este puterea, numai Fiul adevărul și 
numai Duhul Sfânt harul, ci că toate acestea, ca și celelalte atribute, sunt comune Per- 
soanelor dumnezeiești și nedespărțite. 

În genere, toate însușirile ființiale pot fi atribuite, apropriate, unei Persoane, după 
cum și O însușire sau o lucrare poate să fie atribuită celor trei Persoane împreună, 
întrucât datorită unității ființiale nu este rezervată numai unei Persoane. De pildă, Re- 
velaţia este, desigur nu în același mod, și a Tatălui, și a Fiului, și a Duhului Sfânt. Tot 
așa, creația lumii: Tatălui 1 se atribuie hotărârea dimpreună cu planul; Fiului, executa- 
rea; Duhului Sfânt, plinirea sau desăvârșirea, sau lucrarea dumnezeiască în lume; Tatăl 
este Creatorul, Fiul - Mântuitorul, Duhul Sfânt — Sfinţitorul. Toate acestea se petrec așa 
fiindcă „Dumnezeu toate le face prin Fiul în Duhul Sfânt” (Sf. Atanasie cel Mare, după 
Sf. Ap. Pavel, Rm 11, 36). 

Referitor la numirile date Persoanelor divine: Tatălui I se atribuie numele de Dum- 
nezeu, Fiului Domn şi Duhului Sfânt Duh, fără ca prin aceasta să fie despărțiți și nici 
amestecați, ci de aceeași Fiinţă și putând fiecare în parte să fie numit Dumnezeu, Domn 
și Duh. 

Tot cu privire la raportul dintre Persoanele Sfintei Treimi, anume la distincţia din- 
tre Ele, se cuvine să se sublinieze că însușirile personale intemme, anume proprietățile 
(Tatăl nenăscut și nepurces, Fiul născut, Duhul Sfânt purces), nu se pot comunica de la 
o Persoană la alta. 

Toate aceste precizări premergătoare ne ajută în cunoaștere, anume pentru o mai 
mulțumitoare caracterizare a Persoanelor Sfintei Treimi, având permanent o deosebită 
grijă să nu se strecoare nici o confuzie între numirile de atribute, predicate, proprietăţi, 

aproprieri, și să nu rezulte nici o concluzie care ar putea altera sau păgubi sub orice 
formă conţinutul credinţei dreptmăritoare, ortodoxe. 


E.reziile antitrinitare 


'a constatat istoricește că, cu cât o dogmă a putut fi înțeleasă mai ușor și mai deplin 

de către mintea omenească, cu atât mai puţine erezii s'au ivit în legătură cu ea, și cu 
cât o alta n'a putut fi înțeleasă, rămânând un misterpentru orice explicare rațională, cu 
atât mai multe erezii au apărut în legătură cu ea care au constituit tot atâtea încercări 
raționale de a înțelege misterul ei, toate însă fiind contrare învățăturii Bisericii, bazate 
pe Revelaţie. 

Așa s'a întâmplat și cu dogma Sfintei Treimi, care până astăzi rămâne o taină care 
nu poate fi deplin înțeleasă de mintea omenească. Acesta este motivul pentru care, în 
decursul timpului, au apărut numeroase erezii în legătură cu ea. Dar trebuie să subli- 
niem că la ivirea unora dintre aceste erezii n'a stat numai încercarea rațiunii de a pă- 
trunde și dezlega misterul ei, ci și lipsa de precizie prin care era exprimată Fiinţa divină 
şi Persoanele treimice în primele veacuri creștine. Astfel, prin cuvintele ovoia, pvorc, 
VIOOTAOIG (În latinește essentia, natura, substantia) unii înțelegeau Fiinţa sau natura 
divină, în timp ce altii înțelegeau Persoanele treimice. Numai termenul 71p0owrrov era 
înţeles de toţi la fel, fiind folosit pentru desemnarea Persoanelor Sfintei Treimi. Abia 
de la Sinodul [Il ecumenic încoace (381), s'a ajuns ca prin ovoia şi pvorg să se înțeleagă 
Fiinţa, substanţa sau natura divină, iar prin VnooTao1G şi rpoownov numai Persoanele 
dumnezeiești. 

Afirmația raționaliștilor că dogma Sfintei Treimi trebuie respinsă, deoarece nu poa- 
te fi concepută din punct de vedere rațional, nu poate fi acceptată, atâta vreme cât în 
lume există o mulțime de lucruri pe care omul nu le poate înțelege, dar pe care trebuie 
să le accepte. Cine poate spune cu certitudine ce e materia sau antimateria, care e origi- 
nea universului, a vieţii etc.? Cu toate acestea, nimeni nu se îndoiește de existența lor. 

Ereziile antitrinitare se pot grupa în patru categorii, și anume: 1) monarhianismul, 2) 
subordinațianismul, 3) triteismul şi 4) unitarianismul. 


1. MONARHIANISMUL. 


Voind să împace unitatea Fiinţei divine cu treimea Persoanelor, ereziile monarhi- 
aniste susțin că există un singur Dumnezeu (monos = unul singur, arhin = a conduce, a 
domni), în El neputând exista pluralitate. Cu toate acestea, și monarhianiștii vorbesc 
despre Persoane, pe care le confundă una cu alta, dar nu le consideră ipostase, ci numai 
puteri sau moduri de manifestare ale uneia și aceleiași Persoane dumnezeiești. Cei ce 
consideră Persoanele ca puteri se numesc monarhieni dinamici, iar cei ce le consideră ca 
moduri de manifestare se numesc monarhieni modaliști sau patripasieni (de la pater passus 
est = tatăl a suferit). 

Amintim în cele ce urmează câțiva reprezentanţi ai ambelor ramuri. 

Cei mai cunoscuți reprezentanți ai monarhismului dinamic sunt: Teodot Dubălarul, 
Teodot Bancherul, dar mai ales Paul de Samosata, fost episcop al Antiohiei. El este con- 
siderat sistematizatorul acestei ramuri și susținea că există o singură Persoană dumne- 
zeiască. Fiul lui Dumnezeu, pe Care Scriptura Îl numeşte Logos şi Înţelepciunea lui 
Dumnezeu, nu e o Persoană aparte de Tatăl, face parte din Fiinţa Tatălui, fiind deofi- 
ință cu Tatăl, și Sa manifestat prin prooroci. Logosul divin S'a sălășluit la un moment 
dat în omul lisus Hristos mai mult ca în ceilalți oameni. Nu e vorba deci de o întrupare 
a Logosului, ci de o locuire a lui în Hristos ca într'un templu, de aceea Hristos nu e o 
Persoană dumnezeiască, ci numai un om în care sălășluiește o putere divină imperso- 
nală. Hristos e deci simplu om, născut însă în mod supranatural din Fecioara Maria. 
Fiind înzestrat de Dumnezeu cu puterea Logosului (a rațiunii divine) într'o măsură 
mai mare decât alți oameni, el se numește Logos și Fiul lui Dumnezeu, deoarece e 
manifestare a Tatălui pe pământ, însă nicidecum nu e Fiul lui Dumnezeu în sens pro- 
priu, ci numai în sensul în care și ceilalți oameni se numesc fiii lui Dumnezeu. Deci 
lisus Hristos e fiu adoptiv al lui Dumnezeu, dar nu Dumnezeu-om. Tot o putere a lui 
Dumnezeu este și Duhul Sfânt, dar nu Persoană dumnezeiască. 

Deși Paul de Samosata a fost depus și excomunicat de un sinod din Antiohia (269), 
iar erezia lui condamnată, el mai avea adepţi și cu un veac mai târziu, între care Fotin, 
fost episcop de Sirmium. 

Reprezentanţi ai monarhianismului modalist sunt: Noel, Praxea și presbiterul Sabeliu 
din Roma (sec. I[Il). Admiţând existența unei singure divinități în Persoana Tatălui, 
modaliștii admit totuși o Treime aparentă, manifestarea aceleiași unice divinităţi, care 
ia trei înfățișări, dar care nu sunt nicidecum Persoane distincte. După ei, Persoana 
(7rp6ownov =mască, chip) este un mod de înfățișare, de apariţie, de manifestare externă 
a unicului Dumnezeu, care Se manifestă în lume când ca Tată la crearea și conservarea 
lumii, când ca Fiu la mântuirea oamenilor din păcat, când ca Duh Sfânt la sfințirea 
oamenilor. Dar când Se manifestă ca Tată, el nu există ca Fiu și ca Duh Sfânt, şi vice- 
versa. Cât privește întruparea, ei spun că s'a făcut în Persoana Tatălui, deoarece în 
divinitate nu există decât o singură Persoană: Tatăl. Deci Persoana Care a creat lumea 
S'a și întrupat, a suferit și a murit pe cruce. De aici vechii monarhieni modaliști au fost 
numiți patripasieni: Tatăl a suferit pe cruce. 

Modalismul a fost combătut de Tertulian, Ipolit și Dionisie cel Mare, episcopul Ale- 
xandriei, dar uneori ei au mers prea departe, căzând într'un fel de subordinațianism, 
de la care mai târziu Dionisie a revenit la dreapta credință. 


2. SUBORDINATIANISMUL. 

Ca opinie teologică greșită, subordinațianismul a apărut în veacul II, fiind bănuiţi 
sau acuzaţi că îl acceptă mai mulți părinți și scriitori bisericești (Iustin Martirul, Irineu, 
Ipolit, Tertulian, Origen, Dionisie din Alexandria, Teofil de Antiohia ș.a.). Ca erezie 
însă, subordinațianismul apare numai în veacul IV sub forma arianismului și macedoni- 
anismului, care au produs numeroase și însemnate tulburări în Biserică. 

a. Arianismul. Autorul celei mai puternice și mai răspândite erezii subordinația- 
niste a fost preotul Arie din Alexandria, cleric cult, cu talent oratoric și poetic, dar răz- 
vrătit și lipsit de caracter. lată în rezumat învățătura sa: 

- Singur Dumnezeu-Iatăl este principiul necreat, căci însăși numirea de Tată arată 
întâietatea față de Fiul. 

- Fiul e cea dintâi creatură a Tatălui, dar nu din Fiinţa Tatălui, ci din nimic (£6 ovk 
Gvrwv), prin voința Tatălui, ca o creatură din cele ce nu erau. Fiul a fost creat nu din 
veșnicie, ci în timp, deci a fost un timp când Fiul nu era, nu exista (7jv 7roTe Gr 00 1]v). 
El nu e deci Dumnezeu adevărat, ci o simplă creatură, care după Fiinţă e străină Tată- 
lui și se deosebește de El. 

- Fiind cea dintâi și cea mai perfectă creatură a Tatălui, e și cea mai apropiată de 
Tatăl, deoarece e creatura directă a Lui. Deși creatură mărginită și imperfectă, față de 
celelalte creaturi are mai multe prerogative, de aceea poate fi numit Fiul lui Dumnezeu, 
deși e numai creatură. După Dumnezeu-Tată], lui i se cuvine cinstea cea mai mare. 

— Scopul pentru care Dumnezeu l-a creat este crearea lumii, fiindcă Dumnezeu Cel 
Preaînalt nu putea crea lumea fără ajutorul unei ființe intermediare. Și deoarece Dum- 
nezeu prin el a creat lumea, e și el Dumnezeu prin participare, căci a primit din măre- 
ţia și puterea creatoare a Tatălui. El apare ca Dumnezeu perfect și neschimbabil, dar 
numai în măsura în care prin harul divin e socotit ca Fiu al lui Dumnezeu. 

La prima vedere, se pare că Arie nu nega Sfânta Treime, dar îi subordona pe Fiul și 
pe Duhul Sfânt Tatălui. Considerându-i creaturi, dar afirmând că ei pot fi numiți Dum- 
nezeu, el punea creatura pe picior de egalitate cu Creatorul, ceea ce din punct de vedere 
logic e o eroare, iar din punct de vedere dogmatic o erezie. Pe de altă parte, dacă Dum- 
nezeu a avut nevoie de o ființă intermediară spre a crea lumea, înseamnă că Dumne- 
zeu e limitat, deci nu e o Fiinţă absolută. 

Cu toate încercările episcopului Alexandru al Alexandriei de a-l convinge pe Arie 
să se lepede de învățătura sa, acesta n'a voit nicidecum să o renege, de aceea, la anul 
323, sinodul convocat de episcop l-a excomunicat. 

Părăsind Egiptul, Arie și-a câștigat numeroși apărători și adepți chiar printre epi- 
scopii de Răsărit, ca Eusebiu de Cezareea și Eusebiu de Nicomidia, răspândindu-și și 
pe aici învățătura sa. Sa ajuns astfel ca Biserica de Răsărit să fie împărțită în două 
tabere: una care combătea și alta care susținea arianismul. Pentru curmarea acestei 
dezbinări și restabilirea liniștii în Biserică, precum și în imperiu, împăratul Constantin 
cel Mare a convocat la anul 325 sinodul de la Niceea, la care au luat parte 318 episcopi 
din întreaga lume creștină. 

După numeroase dezbateri care au avut loc în mai multe ședințe, la care și-a dove- 
dit iscusința și erudiția teologică diaconul Atanasie, viitorul episcop al Alexandriei, cu 
toate apelurile făcute de sinodali, Arie n'a voit să se lepede de erezia sa. Însuși împăra- 
tul Constantin a luat parte la mai multe ședințe, reușind, prin răbdarea și blândețea sa, 
să-i convingă pe mulți din adepţii lui Arie să revină la dreapta credinţă. În cele din urmă, 
sinodul a condamnat învățătura lui Arie și a definit dreapta învățătură: Fiul e Dumne- 
zeu adevărat, născut din veci din Tatăl, fiind consubstanțial sau deoființă (6H400v00g) cu 
Tatăl. Dacă Fiul e deoființă cu Tatăl, El nu e subordonat Tatălui, ci egal cu El. Fiul nu e 

creat, ci născut din Dumnezeu Tatăl mai înainte de veci. Fiind veșnic, El a luat parte 
împreună cu Tatăl la crearea lumii. Prin Fiul s'au făcut toate cele văzute și nevăzute. 

Părinţii niceeni au fixat această învățătură în primele șapte articole din Simbolul 
Credinței, luând ca bază simbolul Bisericii din Cezareea Palestinei. 

Dar în timpul dezbaterilor din sinod, unii din membrii săi nu au fost de acord cu 
termenul (6u00v0106), afirmând că nu e folosit în Sfânta Scriptură. Însă unii Părinți 
sinodali, în frunte cu diaconul Atanasie, au arătat că acest termen n'a fost inventat de 
ei, ci a fost folosit mai înainte de mulți Părinți și scriitori bisericești, ca: Dionisie al Ale- 
xandriei, Clement Alexandrinul, Origen, Dionisie al Romei și alții. Astfel, sinodul a 
acceptat acest termen ca mărturisire ortodoxă a credinţei cu privire la Sfânta Treime. 
Arie a fost exilat în Iliria, iar scrierile lui au fost arse. 

Cu toate acestea, arianismul, și după condamnarea lui, a avut o influență nefastă 
asupra Bisericii, mai ales că unii dintre cei ce l-au condamnat la sinodul din 325 și înde- 
osebi episcopul Eusebiu de Nicomidia, au reușit, prin interpretări false, să discrediteze 
termenul 640ovaoq = deoființă, în favoarea celui de 6uovoog = asemenea Tatălui. Mai 
mult, prin declaraţii și retractări false, la un moment dat „eusebienii” au triumfat, reu- 
şind să obțină de la împăratul Constantin cel Mare reintroducerea lui Arie în Biserica 
din Alexandria. Dar izbucnind tulburări în Alexandria la auzul acestei vești, împăratul 
a decis ca ereziarhul Arie să fie reprimit în Biserica din Constantinopol. În ziua hotă- 
râtă pentru acest rușinos act, Arie, acum octogenar, a fost cuprins subit de o cumplită 
boală, murind fără să fi fost reprimit în Biserică. 

Dar încetul cu încetul, arianismul s'a discreditat singur din cauza fracțiunilor în 
care s'a împărțit, deși unii dintre urmașii lui Constantin cel Mare l-au favorizat și în 
Răsărit, și în Apus. Dar cel ce a avut mai mult de suferit din pricina acestor dispute și 
frământări a fost Atanasie, devenit episcop al Alexandriei, marele apărător al Ortodo- 
xiei, care a fost scos din scaun și exilat de cinci ori. Abia după anul 366 a putut rămâne 
nestingherit în scaun, până la sfârşitul vieţii (373). Însă figura cea mai întunecată din 
tot timpul disputelor arianiste de după sinodul de la Niceea (325) a fost episcopul 
Eusebiu de Nicomidia, despre care istoricii spun că a fost „una din personalitățile cele 
mai urâcioase pe care le-a cunoscut istoria”. 

b. Macedonianismul. Episcopii întruniți în sinodul de la Niceea (325) nu s'au ocupat 
decât de raportul dintre Fiul și Tatăl, mulțumindu-se să fixeze în simbol doar mărturi- 
sirea: „credem în Duhul Sfânt”, în schimb însă, arienii au văzut în Duhul Sfânt prima 
creatură a Fiului. Cel mai de seamă reprezentant al ereziei „dușmanilor Sfântului Duh” 
a fost episcopul caterisit de la Constantinopol, semiarianul Macedonie, iar după moar- 
tea lui, episcopul Nicomidiei, Maratoniu. Fiindcă ei și adepții lor negau divinitatea 
Duhului Sfânt, au fost numiți pnevinatomahi, adică luptători împotriva Duhului Sfânt. 

Învățătura pnevmatomahilor era o consecință logică a arianismului. Dacă arianis- 
mul învăţa că întreaga existenţă este creată de Dumnezeu prin Fiul, în mod logic urma 
că și Duhul Sfânt este o creatură a Fiului. De aceea el e inferior și subordonat nu numai 
Tatălui, ci și Fiului. El este numai un slujitor al Tatălui și al Fiului, dar nu Dumnezeu 
adevărat. Îndată ce învățătura pnevmatomahilor a devenit cunoscută, numeroși părinți 
bisericești s'au ridicat împotriva ei, combătând-o cu vigoare. Cel dintâi dintre aceștia a 

fost Sfântul Vasile cel Mare, care a combătut-o în scrierea Despre Duhul Sfânt. Pnevma- 
tomahii au mai fot combătuţi de Sfântul Grigorie de Nazianz, Sfântul Grigorie de 
Nyssa, Didim cel Orb, Ambrozie de Milan și alții. S'au ținut în diferite centre creștine 
importante câteva sinoade împotriva acestei erezii, fără ca adepții ei să renunţe la ea. 

Împăratul Teodosie cel Mare a convocat un sinod la Constantinopol, în anul 381, la 
care au fost prezenți 150 de episcopi. În timpul dezbaterilor, la președinția sinodului 
s'au perindat mai mulți episcopi: Meletie al Antiohiei, Grigorie de Nazianz, Maxim 
Cinicul și noul patriarh al Constantinopolului, Nectarie, sub acesta făcându-se toate 
încercările de a-i aduce pe pnevmatomahi la dreapta credinţă, dar fără nici un rezul- 
tat. După ce aceștia au părăsit sinodul, acesta i-a anatematizat pe adepții mai multor 
erezii antitrinitare, sfârșind cu pnevmatomahii și a mărturisit într'un cuget: „Noi cre- 
dem în Duhul Sfânt Ce domnește și veghează încontinuu, Care de la Tatăl purcede și 
Care împreună cu Fiul e venerat și cinstit și Care a grăit prin prooroci”. După aceasta, 
sinodul a alcătuit ultimele cinci articole din Simbolul Credinței, din care cel dintâi cu- 
prinde dreapta învățătură despre Duhul Sfânt, prin aceasta încheindu-se fixarea învă- 
țăturii de credinţă în Simbolul niceo-constantinopolitan, în douăsprezece articole. Arti- 
colul referitor la Duhul Sfânt (articolul 8) e formulat astfel: „Și întru Duhul Sfânt, Domnul 
de viață făcătorul, Care de la Tatăl purcede, Cela ce împreună cu Tatăl și cu Fiul este 
închinat și mărit, Care a grăit prin prooroci”. 

În formularea acestui articol, sinodul n'a folosit termenul Ouoovaoc = deoființă spre 
a arăta egalitatea și consubstanţialitatea Duhului Sfânt cu Tatăl și cu Fiul, dar aceasta 
a făcut-o spre a nu crea animozități în sinod, întrucât datorită disputelor și controver- 
selor arianiste de după Sinodul | ecumenic, unii dintre sinodali nu erau favorabili aces- 
tui termen. Dar cu toată lipsa acestuia, din cuprinsul articolului 8 al simbolului rezultă 
neîndoielnic deoființimea și egalitatea dintre Duhul Sfânt, Tatăl și Fiul. 


3. ÎRITEISMUL. 


Plecând de la faptul că învățătura ortodoxă afirmă treimea Persoanelor, distincte și 
ireductibile una la cealaltă în Sfânta Treime, triteismul a ajuns la concluzia că există trei 
Dumnezei. E] separă astfel Persoanele, făcându-le entități cu totul deosebite, în care 
Fiinţa divină se repetă. Această concepție este contrară celei ortodoxe, care susține că 
Dumnezeu unul în Fiinţă, e întreit în Persoane: Tatăl, Fiul și Duhul Sfânt, unite insepa- 
rabil, egale și consubstanțiale între Ele. Cu alte cuvinte, triteismul face tocmai ce opreș- 
te simbolul atanasian, care spune că nu e îngăduită împărțirea Fiinţei divine. 

Făuritorul acestei erezii a fost filozoful alexandrin loan Filopon (sec. VI), fapt pen- 
tru care triteismul se mai numește și filoponism. Filopon susținea că noțiunea de Fiinţă 
divină e identică cu ceea ce se înțelege prin noțiunea gen. Cele trei Persoane divine au 
o Fiinţă, o substanţă divină abstractă, precum trei oameni diferiți posedă aceeași fi- 
ință sau aceeași substanță specifică genului uman. Așadar, cele trei Persoane dum- 
nezeiești posedă o unitate specifică și morală, dar nu o unitate numerică a ființei, după 
cum trei oameni au o unitate specifică în calitate de oameni, dar nu formează o uni- 
tate ca număr, deoarece ei sunt și rămân tot trei și nu pot forma niciodată o unitate 
numerică (unu). 

Cele trei Persoane dumnezeiești sunt deoființă după cum cei trei oameni sunt deo- 
ființă, și precum natura umană se repetă mereu în diferiți indivizi umani cu totul des- 
părțiţi între ei, la fel și natura sau Fiinţa divină se repetă în cele trei Persoane dum- 
nezeiești, altfel separate și despărțite. Astfel, fiecare Persoană dumnezeiască posedă 
Ființa divină în mod separat. Aceasta înseamnă însă că nu există un singur Dumnezeu, 
ci trei, că nu este o unică Fiinţă divină, ci trei, deoarece Persoanele Sfintei Treimi nu pot 
exista decât separat, nu una în alta. 

Sub o formă modificată, triteismul se întâlnește în evul mediu la filozoful nomina- 
list Roscelin (cca 1120), ca și la filozoful realist Gilbert Porretanul (+ 1154). 

Alţii au căzut în erezia tetrateistă, afirmând că, pe lângă cele trei Persoane dum- 
nezeiești, în Dumnezeu mai există și o Fiinţă divină, care își are existența proprie ală- 
turi de cele trei Persoane. Pentru combaterea acestor erezii, Biserica n'a luat hotărâri 
speciale, deoarece ele erau combătute prin învățătura cuprinsă în Simbolul niceo-con- 
stantinopolitan. În Apus însă, unde ele s'au manifestat cu mai multă vigoare, Biserica 
romano-catolică le-a condamnat în sinodul IV Lateran (1215). 


4. UNITARIANISMUL (UNITARIENII sau SOCINIENII). 


După apariţia protestantismului, înlăuntrul diverselor ramuri ale acestuia au apă- 
rut persoane izolate care au negat dogma Sfintei Treimi. Unul dintre aceștia a fost Faust 
Socinus (+ 1604) din Polonia, care a sistematizat doctrina antitrinitară și a organizat o 
comunitate creștină pe temeiul acesteia. După numele lui, adepții săi s'au numit soci- 
nieni, iar după învățătură unitarieni, întrucât susțin că Dumnezeu este o singură Per- 
soană: Tatăl. 

Potrivitunitarienilor, învățătura despre Treime nu se cuprinde nicăieri în Scriptură 
şi în același timp este contrară rațiunii. Ei invocă texte din Sfânta Scriptură despre care 
spun că se opun categoric întreitei ipostaze a lui Dumnezeu (In 17, 3; 1 Co 8, 6; 1 Tim 
2, 5; Ef4, 6; Ap 4,5 ș.a.). Unica învăţătură a Scripturii — spun ei — e că Tatăl singur e 
Dumnezeu în sens propriu, dar în mod abuziv cuvântul Dumnezeu e folosit și pentru 
cei ce participă în vreun fel la divinitate sau primesc de la ea vreo putere. Așa-zisul Fiu 
al lui Dumnezeu, lisus Hristos, e un om simplu, născut însă în mod supranatural și tri- 
mis de Dumnezeu în lume pentru mântuirea neamului omenesc. Lui i sa comunicat 
puterea dumnezeiască de a fi învățător al Legii celei noi și propovăduitor al vieţii veş- 
nice, iar pentru viața morală a oamenilor s'a arătat o pildă neîntrecută. De aceea, după 
moarte, Dumnezeu l-a înălțat la cer, așezându-l de-a dreapta Sa și îndumnezeindu-l, 
devenind astfel Împăratul noului Israel. Duhul Sfânt este numai o putere a lui Dum- 
nezeu, care îi sfințește pe oameni. 

Şi în protestantismul liberal din vremurile mai noi se află numeroase tendinţe spre 
antitrinitarism, mai ales în simbolurile de credință și în ritual, lisus Hristos fiind conce- 
put ca Fiu al lui Dumnezeu numai în sens etic și adopțianist. În evul mediu, antitrinita- 
rismul a fost îmbrățișat de catari și albigenzi (sec. XI-XIII), iar mai târziu, de arminieni. 

Oricât de variate și de ispititoare sunt formele sub care se prezintă, toate ereziile 
antitrinitare falsifică adevărata învățătură a Bisericii despre Sfânta Treime, iar încercări- 
le pe care le fac pe cale rațională de a explica misterul treimic sunt contrare Revelaţiei. 

iserica ecumenică din primele opt veacuri, pe temeiul Sfintei Scripturi și al Sfintei 

Tradiţii, a învăţat constant că în privinţa însușirilor specifice ale Persoanelor Sfintei 
Treimi, ca și a relaţiilor dintre ele, Duhul Sfânt purcede de la Tatăl, deci Tatăl din veş- 
nicie Îl naște pe Fiul şi Îl purcede pe Duhul Sfânt. De altfel, încă la al doilea Sinod ecu- 
menic (381), în care s'a condamnat erezia lui Macedonie, în articolul 8 al Simbolului 
Credinței s'a precizat clar că Duhul Sfânt purcede de la Tatăl. Desigur, această precizare 
S'a făcut ținând seama de cuvintele Mântuitorului: „Iar când va veni Mângâietorul, pe Care 
Eu ÎL voi trimite vouă de la Tatăl, Duhul adevărului, Care de la Tatăl purcede, Acela va mărtu- 
risi despre Mine” (In 15, 26). Acest adevăr de credinţă este cuprins și în simbolurile unor 
însemnate Biserici locale, de asemenea îl mărturisesc toți Sfinţii Părinţi ai Bisericii. 

Spre deosebire de Biserica Ortodoxă, Biserica Romano-Catolică, pe temeiul unor 
speculaţii ale Fericitului Augustin, a început să înveţe, din veacurile V-VI, că Duhul 
Sfânt purcede și de la Fiul, pentru ca mai târziu să introducă adaosul „Filioque” și în 
Simbolul Credinței. Pentru prima oară această învăţătură a apărut în Spania, prin hotă- 
rârea unui sinod de la Toledo, care afirma: „Paracletus a Patre Filioque procedens” (Mân- 
gâietorul purcezând de la Tatăl și de la Fiul). Dar abia în alt sinod de la Toledo, cel din 
anul 589, Filioque a fost introdus într'un simbol întocmit și aprobat de același si-nod, 
pentru ca pe urmă să pătrundă în Galia prin învățatul Alcuin, care, la porunca împăra- 
tului Carol cel Mare, a scris o lucrare specială în favoarea acestei doctrine. 

Care a fost motivul pentru care sinodul de la Toledo din anul 589 a oficializat această 
inovație? 

Spre a înțelege aceasta, e necesar să amintim că vizigoții, care se încreștinaseră cu 
un veac mai înainte, au primit creștinismul sub forma ariană. Spre a-i atrage pe vizi- 
goți — care între timp se stabiliseră în Spania — de la arianism la ortodoxie, episcopii 
spanioli au socotit că, dacă vor hotărî că Duhul Sfânt purcede și de la Fiul, vor ridica 
astfel demnitatea Fiului la rangul de Persoană treimică, și astfel vizigoții arieni vor 
părăsi învățătura că Fiul este cea dintâi creatură a Tatălui, așa cum susținuse Arie. Dar 
chiar dacă prin aceasta sinodul a reușit să-i convingă pe vizigoți să părăsească arianis- 
mul, el însuși a căzut într'o nouă rătăcire, nu mai puţin periculoasă decât cea pe care o 
înlăturase. 

Biserica din Răsărit n'a luat cunoștință de această rătăcire decât mult mai târziu. Pri- 
lejul s'a ivit când niște călugări galicani, care au făcut un pelerinaj la locurile sfinte, au 
cântat într'o biserică din Ierusalim Crezul cu adaosul „și de la Fiul”. Datorită acestui 
fapt, în biserică s'au produs sminteli și dezordini, încât călugării au fost siliți să pără- 
sească lerusalimul. Reîntorși acasă, ei s'au plâns episcopilor de cele întâmplate, iar aceş- 
tia l-au încunoștiințat pe papa. Acesta, în înțelegere cu Carol cel Mare, a convocat un 
sinod la Aachen (Aquisgram), în 809. Luând în dezbatere cauza, sinodul a găsit că ada- 
osul „Filioque” e bine făcut, iar hotărârea au supus-o spre aprobare scaunului papal de 

la Roma. Papa Leon [II a respins însă adaosul și a pus să se graveze pe două plăci de 
aramă textul Simbolului Credinței în grecește și latinește, fără adaosul „Filioque”, plăci 
care au fost fixate pe un perete al bisericii Sfântul Petru din Roma, având dedesubt 
inscripția: „Haec Leo posui amore et cautela ortodoxae fidei” (Acestea le-am pus eu, Leon, 
din dragoste și purtare de grijă pentru credința ortodoxă). Aceasta a însemnat că papa 
Leon al III-lea a dezaprobat și condamnat acest adaos eretic la simbol. 

Pentru prima oară, acest adaos a devenit subiect de dispută vie între Biserica răsă- 
riteană și apuseană pe vremea patriarhului Fotie (sec. IX), care l-a criticat aspru, soco- 
tindu-l o inovaţie și o „încoronare a relelor”, care distruge unitatea în divinitate. Cu 
toate acestea, papii de mai târziu au acceptat fără rezervă acest adaos la Simbol, inova- 
ţia răspândindu-se astfel în toată Biserica apuseană. Fapt curios este însă acceptarea 
acestui adaos de către toți reformatorii, când știut este că Reforma a denunţat nume- 
roase inovații ale Bisericii papale, fără însă să-l sesizeze și pe acesta. 

Desigur, îndată ce acest adaos a fost introdus în Simbol de către Biserica apusea- 
nă, numeroși teologi s'au străduit, iar unii se străduiesc și astăzi, să dovedească ade- 
vărul acestei învățături greșite, susținând că deși „Filioque” lipsește în textul de la 
Ioan 15, 26, ca și din articolul 8 din Simbolul Credinței, totuși din acest text, ca și din 
altele, se subînțelege că Duhul Sfânt purcede și de la Fiul. lată argumentele pe care ei 
le invocă: 

1. Textul de la loan 15, 26: „ar când va veni Mângâietorul, pe Care Eu ÎL voi trimite vouă 
de la Tatăl, Duhul adevărului, Care din Tatăl purcede, Acela va mărturisi despre Mine” cu- 
prinde adevărata învățătură despre purcederea Duhului Sfânt de la Tatăl și de la Fiul, 
deoarece prin cuvintele: „pe Care-L voi trimite de la Tatăl” se arată că Duhul Sfânt pur- 
cede și de la Fiul, întrucât, cu altă ocazie, Mântuitorul spune: „Eu și Tatăl una suntem” 
(In 10, 30). Deci, conclud ei, dacă Tatăl și Fiul sunt de o Fiinţă, Sfântul Duh trebuie să 
purceadă și de la Fiul. 

Dar o astfel de interpretare a acestui text e complet greșită. Cuvintele Mântuitoru- 
lui: „pe Care-L voi trimite vouă de la Tatăl” nu arată nicidecum că Duhul Sfânt purcede și 
de la Fiul, deoarece prin ele Mântuitorul vorbește despre trimiterea în timp a Duhului 
Sfânt în lume, în ziua Cincizecimii, ca despre un eveniment viitor, și nicidecum despre 
purcederea din veșnicie a Duhului Sfânt din Fiul. Una este însușirea personală a Duhu- 
lui Sfânt de a purcede din veșnicie din Tatăl, și alta este trimiterea Lui în lume — care 
urma să se întâmple în viitor — de către Fiul. 

Raționamentul că dacă Fiul e una cu Tatăl, deci de o Fiinţă cu Tatăl, urmează că El 
trebuie să purceadă și de la Fiul, este complet greșit, deoarece în acest fel se amestecă 
însușirile comune Persoanelor Sfintei Treimi („Eu şi Tatăl una suntem”) cu însușirile 
personale sau specifice fiecărei Persoane Treimice (Tatăl Îl naște pe Fiul din veșnicie și 
Îl purcede pe Duhul Sfânt din veșnicie). Dacă prin cuvintele Mântuitorului: „pe Care-L 
voi trimite de la Tatăl” s'ar înțelege purcederea Duhului Sfânt din veșnicie din Fiul, ce 
rost ar mai fi avut precizarea pe care o face Mântuitorul, anume că Duhul Sfânt pur- 
cede de la Tatăl? 

2. Teologii apuseni, convinși de lipsa puterii probante ce rezultă din interpretarea 


a 


siluită a textului de la Ioan 15, 26, au recurs la alt raționament. Dacă Fiul — spun ei — Il 

trimite pe Duhul Sfânt în lume, trebuie ca Duhul Sfânt să purceadă din veșnicie și de la 
Fiul, căci dacă n'ar fi astfel, Fiul n'ar avea dreptul de a-L trimite pe Duhul Sfânt în lume. 

Dar șubrezenia acestui argument iese ușor la iveală. Dacă lucrurile ar sta astfel, a- 
tunci înseamnă că Fiul e născut din veci și din Duhul Sfânt, deoarece și El a fost trimis 
în lume de Duhul Sfânt, cum rezultă clar din cuvintele Mântuitorului: „Duhul Domnu- 
lui este peste Mine, pentru că M'a uns să binevestesc săracilor” (Lc 4, 18). În acest caz, ce se 
întâmplă cu afirmația unanimă a Sfinților Părinţi, că în divinitate există un principiu 
unic? Și cum se explică faptul că în Biserica celor șapte Sinoade ecumenice există con- 
vingerea unanimă că unica, singura cauză a Duhului Sfânt este Tatăl? Aceste întrebări 
rămân fără răspuns. 

3. Spre a dovedi adevărul doctrinei „Filioque”, teologii apuseni se mai opresc și 
asupra expresiilor: „din al meu va lua” și „toate câte are Tatăl ale Mele sunt”, dintextul de 
la Ioan 16, 14-15. Ei afirmă că „din al Meu va lua” înseamnă că Duhul Sfânt va lua Fiinţă 
din Fiul, deci purcede de la Fiul, iar cuvintele „toate câte le are Tatăl ale Mele sunt” au 
sensul că precum Duhul Sfânt purcede de la Tatăl, la fel purcede și de la Fiul, deoarece 
Tatăl și Fiul au aceleași însușiri, inclusiv pe cea a purcederii Duhului Sfânt. 

Aceste deducţii sunt însă cu totul false. Cuvintele „din al Meu va lua” au sensul că 
Duhul Sfânt, după făgăduinţa Mântuitorului, va continua opera Sa, învățându-i pe 
Apostoli precum i-a învățat și El. Înţelesul cuvintelor: „toate câte are Tatăl ale Mele sunt” 
este strâns legat de o altă afirmaţie a Mântuitorului: „Învățătura Mea nu este a Mea, ci a 
Celui ce M'a trimis pe Mine, a Tatălui” (In 7, 16). Aceasta înseamnă că învăţătura propo- 
văduită de Mântuitorul este aceea pe care a primit-o de la Tatăl, iar precizarea: „pentru 
aceea am zis că dintru al Meu va lua și va vesti vouă”, Mântuitorul o face tocmai spre a 
dovedi Apostolilor că învățătura Sa este una și aceeași cu a Tatălui, pe care va continua 
să o vestească și Duhul Sfânt. 

Dar teologii romano-catolici, atunci când susţin că „toate câte are Tatăl ale Mele sunt” 
înseamnă că Fiul posedă, asemenea Tatălui, și însușirea de a purcede Duhul Sfânt, iarăși 
fac un raționament greșit, deoarece nu fac distincție între însușirile comune ale Persoa- 
nelor Sfintei Treimi și însușirile personale ale fiecăreia dintre Persoanele Treimice. 

4. În textul de la Romani 8, 9, Duhului Sfânt 1 se dă numirea de „Duhul lui Hristos”, 
iar în cel de la Galateni 4, 6, cea de „Duhul Fiului Său” (și la fel și în alte texte, ca Flp 1, 
19; 1 Ptr 1, 11 ş:a.). Teologii apuseni susțin că aceste numiri care se dau Duhului Sfânt 
confirmă adevărul purcederii Duhului și de la Fiul. Căci dacă Duhul Sfânt este numit 
„Duhul Tatălui” (Mt 10, 20), deoarece purcede de la Tatăl, la fel numirea de „Duhul Fiu- 
lui” (Ga 4, 6) arată că Duhul Sfânt purcede și de la Fiul. Dovada acestui fapt o arată 
lipsa numirii din Sfânta Scriptură de „Fiul Duhului”, pentru că Fiul nu Se naște din 
Duhul. 

Dar și aceste raționamente sunt greșite. Dacă în Noul Testament se găsesc numirile 
de „Duhul Fiului”, „Duhul lui Hristos” și „Duhul lui lisus”, aceste numiri se dau Duhu- 
lui nu pentru că El ar purcede de la Fiul, ci în baza consubstanțialității Sale cu Fiul, ase- 
menea celei cu Tatăl. Cât privește lipsa din Sfânta Scriptură a expresiei de „Fiul Duhu- 
lui”, ea nu confirmă în nici un fel teza teologilor apuseni, deoarece o astfel de expresie 
ar fi contrară principiului unic din Sfânta Treime. 

5. O altă dovadă despre purcederea Duhului Sfânt de la Fiul, teologii apuseni o 
găsesc în textul de la loan 20, 22: „Și acestea zicând, a suflat asupra lor şi a zis: Luaţi Duh 
Sfânt, cărora le veți ierta păcatele, se vor ierta lor...”. Din acest text, spun aceștia, rezultă, în 
chip vizibil, prin suflare, că Duhul Sfânt purcede și de la Fiul. 

Dar faptul că Mântuitorul împărtășește Apostolilor Duhul Sfânt prin suflare n'are 
nici o legătură cu purcederea Duhului Sfânt de la Fiul. Aici, suflarea este actul văzut 
prin care Mântuitorul a împărtășit Duhul Sfânt Apostolilor, în Taina Preoției, iar aceș- 
tia, la rândul lor, au împărtășit Duhul Sfânt în Sfintele Taine prin alte acte văzute. 

Dacă din punct de vedere scripturistic, „Filioque” este lipsit de orice sprijin, învăță- 
tura Sfintei Tradiţii la fel îl arată, în general cu totul neîntemeiat și vrednic de respins. 
Cu toate acestea, teologii apuseni, deși fără succes, fac eforturi serioase de a scoate din 
Sfânta Tradiţie dovezi în favoarea tezei lor. În acest scop, ei invocă următoarele: 

1. Simbolul zis atanasian, spun ei, în versiunea latină are pe „Filioque”, ceea ce în- 
seamnă că acest adaos e testat într'un vechi simbol de credință. Dar acest simbol da- 
tează de la sfârşitul veacului V sau de la începutul veacului VI, fiind deci un simbol mult 
mai recent decât ale altor Biserici, și ce e mai important, este faptul că acest adaos nu se 
găsește în versiunea greacă, ci numai în cea latină. Explicaţia nu poate fi decât aceasta: că 
el a fost introdus în simbol mai târziu, în Apus, unde își făcuse loc această inovaţie. 

2. Teologii apuseni se mai referă la faptul că Sinodul II ecumenic din Efes a con- 
damnat simbolul de credinţă al lui Nestorie ca eretic, în acest simbol afirmându-se că 
Sfântul Duh purcede de la Tatăl și nu și de la Fiul. Dar dacă sinodul a condamnat ca 
eretic simbolul de credinţă al lui Nestorie, a condamnat numai ce era eretic în el, nu și 
ce era ortodox. 

3. În epistola Bisericii din Egipt către Nestorie, aprobată de același sinod, se află 
expresia: „Sfântul Duh se revarsă din Fiul ca și din Tatăl”, ceea ce, spun apusenii, în- 
seamnă că Duhul Sfânt purcede și de la Fiul. 

Dar expresia „se revarsă” nu înseamnă nicidecum „purcede“, fiindcă aici este vorba 
de revărsarea Duhului Sfânt în lume, datorită trimiterii Lui de către Fiul și Tatăl. 

4. Anatematisma a IX-a a lui Chiril de Alexandria împotriva lui Nestorie, aprobată 
de același sinod, cuprinde expresia: „Duhul Sfânt este propriu Fiului”, care, după păre- 
rea teologilor apuseni, ar arăta că Duhul Sfânt purcede și de la Fiul. Aici însă Sfântul 
Chiril arată că Duhul Sfânt e de o Fiinţă cu Fiul, nu ceva străin Lui, cu ajutorul Căruia 
făcea minuni, cum susținea Nestorie. De altfel, în epistola către Ioan din Antiohia, 
Sfântul Chiril afirmă că Duhul Sfânt este asemenea Fiului numai în ce privește Fiinţa, 
iar în scrierea contra lui Iulian spune clar că „Duhul Sfânt provine din Tatăl Cel viu 
după fire și prin Fiul Se dăruiește făpturii”. 

5. Dacă sinoadele de la Toledo (589) și Aachen (809) au introdus și aprobat în Crez 
adaosul „Filioque”, ele nu pot constitui — cum vor teologii apuseni — o dovadă din Tra- 
diție cu privire la justețea acestui adaos, deoarece n'au fost recunoscute de nici un 
Sinod ecumenic și tocmai ele poartă vina de recunoaștere formală a ereziei că Duhul 
Sfânt purcede și de la Fiul. 

6. Numeroși Sfinţi Părinţi folosesc în scrierile lor expresii ca: „Duhul Sfânt petrece 
în Fiul”, „Duhul Sfânt odihnește în Fiul”, „Duhul Sfânt Se primește de Fiul”, „Duhul 

Sfânt este icoana Fiului”, „Duhul Sfânt își are izvorul în Fiul” și altele asemănătoare. 
După teologii apuseni, toate aceste expresii arată în chip indirect purcederea Duhului 
Sfânt și de la Fiul. Dar o cercetare mai atentă a acestor expresii arată că ele exprimă 
numai unitatea ființială a Fiului cu a Duhului Sfânt, deci consubstanţialitatea Fiului cu 
a Duhului Sfânt, și nicidecum purcederea Duhului Sfânt de la Fiul. 

7. Bazându-se pe faptul că unii Sfinți Părinţi, precum: Chiril al Alexandriei, Grigo- 
rie de Nyssa, Maxim Mărturisitorul și loan Damaschin folosesc expresia: „Duhul Sfânt 
purcede de la Tatăl prin Fiul” (6. 705 piov), teologii apuseni consideră că expresia 
„Prin Fiul” este identică cu „din Fiul” (26 piov), așadar, Sfinții Părinţi care o folosesc 
pot fi invocaţi în sprijinul tezei lor. Dar prepoziţia 6.& are înţelesul „prin mijlocirea” 
numai atunci când e vorba de trimiterea temporală a Duhului Sfânt în lume; în cele- 
lalte cazuri, 6Lă are înțelesul „deodată cu” sau „împreună cu”, în sensul că Duhul Sfânt 
purcede din veci din Tatăl, „deodată sau împreună cu Fiul Cel născut din Tatăl”. 

Însă oricum s'ar înțelege textele respective, un fapt rămâne incontestabil: prepozi- 
ţia 6.ă = prin, raportată la Treimea transcendentă, nu poate fi înțeleasă în sens propriu, 
așa cum, de altfel, explică înșiși Sfinţii Părinţi care o folosesc, numindu-L totdeauna pe 
Tatăl singura cauză a Fiului și a Duhului Sfânt. Deci, fie că ea înseamnă arătarea Duhului în 
lume prin Fiul, fie că raportată la Treime, arată mijlocirea Fiului, care în cugetarea noastră e 
socotit anterior Duhului, potrivit ordinii: Tatăl, Fiul, Duhul Sfânt, 

Precum s'a putut vedea din cele anterioare, nici Sfânta Scriptură, nici Sfânta Tradi- 
ție nu oferă vreun temei adaosului „Filioque” din Crez, el fiind cu totul nejustificat din 
punct de vedere dogmatic și scripturistic. Biserica Ortodoxă îl respinge nu numai din 
aceste motive, ci și pentru faptul că a fost introdus în Simbol nu doar fără aprobarea 
vreunui Sinod ecumenic, ci chiar împotriva unei hotărâri a Sinodului III ecumenic. 
Prin amintita hotărâre, sinodul oprește orice adaos la Simbolul niceo-constantinopoli- 
tan, iar președintele acestui sinod, Sfântul Chiril al Alexandriei, i-a scris episcopului 
Ioan de Antiohia că nimănui nu i se permite „să schimbe vreun cuvânt din cele care se 
găsesc acolo, sau să calce vreo silabă”. La fel s'au pronunţat și Sinoadele ecumenice 
ulterioare și chiar unii papi au consimțit la aceasta. 

Prin introducerea ulterioară a acestei inovații dogmatice în Crez, Biserica Roma- 
no-Catolică a deschis, pe de o parte, calea unei vehemente și continue polemici între 
Biserica de Răsărit și cea de Apus, iar pe de altă parte — ceea ce a fost mai dureros — a 
adus o importantă contribuţie la dezbinarea și ruperea unității Bisericii. 

ând s'a vorbit despre însușirile speciale sau personale ale Persoanelor Sfintei Tre- 

imi, s'a arătat că aceste însușiri sunt privite din punct de vedere intern și extern, 
după cum se referă la Înseşi Persoanele treimice sau la lucrarea sau acțiunea Lor în 
exterior. Sa arătat atunci că însuşirea extemă a Tatălui este cea de Creator, deoarece 
Lui 1 se atribuie în mod special crearea lumii. Este însă adevărat că și celelalte două 
Persoane ale Sfintei Treimi au participat la creaţie. Astfel, despre Fiul, Sfântul Evan- 
ghelist loan spune: „ Toate prin El (Fiul, Cuvântul) s'au făcut și fără de El nimic nu s'a făcut 
din ce s'a făcut” (In 1, 3); iar despre Duhul Sfânt, Moise scrie în cartea Facerii: „Și pă- 
mântul era neîntocmit și gol și Duhul lui Dumnezeu Se purta pe deasupra apelor” (Ec 1, 2). 
La fel, Sfântul Apostol Pavel spune despre Fiul: „Că întru EI au fost făcute toate, cele din 
ceruri și cele de pe pământ, cele văzute și cele nevăzute, fie tronuri, fie domnii, fie căpetenii și 
stăpâniri, toate prin El şi pentru El s'au făcut” (Col 1, 16). Această participare a celor trei 
Persoane Treimice la creaţie o arată şi expresia: „Să facem om după chipul şi asemănarea 
noastră” (Fc 1, 26). 

Dar cu toate că Persoanele Treimice au luat parte la creaţie, însușirea specială de 
Creator revine Tatălui, ceea ce s'a precizat și în articolul 1 din Simbolul Credinței: 
„Cred într'unul Dumnezeu, Tatăl atotțiitorul, făcătorul cerului şi al pământului, al 
tuturor celor văzute şi nevăzute”. Așadar, doctrina creştină Îl consideră pe Dumne- 
zeu-Tatăl Creatorul lumii, care, după expresia unora dintre Sfinţii Părinţi, a adus totul 
la existenţă „prin Fiul în Duhul Sfânt”. Poate tocmai fiindcă în creaţie se ia în conside- 
rare și activitatea Fiului și a Duhului Sfânt, ori de câte ori se vorbește despre crearea 
lumii, se spune simplu: Dumnezeu a creat lumea, fără să se specifice Persoana căreia 
i se atribuie creația. 

După învățătura creștină, Dumnezeu a creat lumea din nimic, căci însuși termenul 
a crea (în ebraică bara), prin care se arată activitatea lui Dumnezeu în raport cu lumea, 
înseamnă a aduce ceva de la neființă la existență. Această învățătură despre creație, 
întemeiată pe Revelaţie, este specifică religiei creștine și celei mozaice, deoarece își are 
temeiul atât în Noul Testament, cât și în Vechiul Testament. De la iudei și creștini au 
luat-o mahomedanii, ea lipsind în celelalte religii sau sisteme filozofice. 

Spre deosebire de iudaism și creștinism, celelalte religii și sisteme filozofice susțin 
alte concepții cu privire la originea lumii. Întrucât s'a tratat acest subiect în lecţiile an- 
terioare, vom reaminti doar câteva idei: 


1. Panteismul susține că Dumnezeu și lumea formează o singură realitate, sub- 
stanța lumii fiind Dumnezeu, sau că lumea e o emanaţie din Dumnezeu (panteismul 
emanaționist). Această concepție o găsim în brahmanism, hinduism, la filozofii neo- 
platonici, la G. Bruno, Spinoza și în parte la Fichte, Hegel, Schelling și alții. 


2. Dualismul susține existenţa a două principii care stau la baza existenței: unul de 
natură spirituală și altul de natură materială, ambele existente din veșnicie. După aceas- 
tă concepție, Dumnezeu a făcut lumea dintr'o materie preexistentă, căreia i-a dat numai 
forma. Dualismul îl întâlnim în religia medo-persană, la Platon, precum și în gnosti- 
cism și maniheism. 


3. Materialismul afirmă că lumea este prin natura ei materială, că materia este ne- 
creată și veșnică, iar tot ce se petrece în lume se desfășoară potrivit unor legi inerente 
materiei, care sunt eteme și neschimbabile. 


În legătură cu crearea lumii, învățătura creștină susține următoarele: 


1. Lumea a fost creată de Dumnezeu din nimic, prin puterea cuvântului Său: „El 
a zis şi s'a făcut, El a poruncit şi s'a zidit” (Ps 148, 5). Ea are un început și va avea un 
sfârșit, deci ea nu e veșnică. Lumea este creată în timp sau mai exact deodată cu tim- 
pul, căci timpul începe deodată cu începutul creaţiei, iar Dumnezeu există din veș- 
nicie, deci dinaintea timpului. Aceste adevăruri le exprimă psalmistul când spune: 
„Dintru început, Tu, Doamne, ai întemeiat pământul şi lucrurile mâinilor Tale sunt ceru- 
rile. Acelea vor pieri, iar tu vei rămâne și toate ca o haină se vor învechi și ca pe un veșmânt 
le vei împuțina” (Ps 101, 26-28). Cuvintele cu care începe Scriptura Vechiului Testa- 
ment de asemenea confirmă adevărul că lumea este creată în timp: „La început a 
făcut Dumnezeu cerul și pământul” (Fc 1, 1). „La început” se referă la începutul tim- 
pului, mai înainte de a exista ceva din ceea ce formează lumea, deci înainte de exis- 
tența nateriei. lar în ceea ce privește existența din veșnicie a lui Dumnezeu, psalmis- 
tul exclamă: „Mai înainte de a se fi făcut munţii și a se fi zidit pământul și lumea, din veac 
și până în veac eşti Tu” (Ps 89, 2). Mântuitorul Însuși Se roagă Tatălui Său: „Și acun 
Mă preamăreşte, Părinte, cu mărirea pe care am avut-o la Tine, mai înainte de a fi lumea” 
(In 17, 5). 

Dar dacă lumea are un început și numai Dumnezeu e veșnic, în Dumnezeu mai 
există din veșnicie și planul de creare a lumii. Acest plan există din veșnicie în Dumne- 
zeu, pentru că nu putem concepe că în mintea lui Dumnezeu ar putea apărea o idee pe 
care El să nu o fi avut din veșnicie. lar dacă totuși în Sfânta Scriptură se află expresii 
din care s'ar putea deduce că lui Dumnezeu, la un moment dat, lar fi apărut o idee în 
timp, de ex.: „Și a zis Domnul: Veniți dar să ne pogorâm și să le amestecăm limbile...” (Fc 11,7), 
acestea trebuie înțelese ca simple exprimări antropomorfice. 

2. Dacă Dumnezeu a creat lumea potrivit planului Său din veșnicie, desigur că în 
acest plan se cuprinde și scopul pentru care a fost creată. Acest scop poate fi din două 
puncte de vedere și anume: a) al Creatorului; b) al creaturii. Din punctul de vedere al 
Creatorului, lumea a fost creată pentru ca Dumnezeu să-și manifeste perfecțiunile Sale 
şi îndeosebi atotputernicia, bunătatea și iubirea Sa, căci întreaga creațiune este o mani- 
festare a desăvârșirii, atotputerniciei și bunătăţii lui Dumnezeu. Din punctul de vedere 
al creaturii, Dumnezeu a voit să-i împărtășească acesteia bunătăţile Sale, hărăzind cre- 
aturilor raționale și în mod special omului binele și fericirea. 

Toate creaturile cunoscând perfecțiunea, atotputemnicia și bunătatea lui Dumnezeu, 
Îi dau Acestuia slavă, de aceea psalmistul îndeamnă: „Lăudaţi pe Domnul toți îngerii Lui, 
lăudaţi-L pe el toate puterile Lui... ceruri ale cerurilor, şi apele mai presus de ceruri lăudați 
numele Domnului...” (Ps 148, 24). La fel, creatura recunoaște bunătatea lui Dumnezeu 
față de ea și rămâne încrezătoare în făgăduințele Sale: „Multe sunt îndurările Tale, 
Doamne, dăruieşte-mi viaţă după făgăduinţele Tale” (Ps 118, 156). Această bunătate și iubire 
a lui Dumnezeu față de lume o arată Însuşi Mântuitorul: „Așa de mult a iubit Dumnezeu 
lumea, încât pe Fiul Său Cel Unul-Născut L-a dat (morții), pentru ca cei ce vor crede în El să 
nu piară, ci să aibă viață veşnică” (In 3, 16). Desigur, cele două scopuri: preamărirea lui 
Dumnezeu și fericirea creaturii în realitate formează un singur scop, ele fiind comple- 
mentare, deoarece împlinirea unuia implică în sine înfăptuirea celuilalt. Preamărirea 
lui Dumnezeu aduce cu sine fericirea, iar dobândirea fericirii îl face pe om să aducă 
slavă și mulțumire lui Dumnezeu, adică să-L preamărească. Acest fapt rezultă și din 
cuvintele Mântuitorului adresate Apostolilor: „Așa să lumineze lumina voastră înaintea 
oamenilor, ca văzând ei faptele voastre cele bune, să-L preamărească pe Tatăl vostru Care este în 
ceruri” (Mt, 5, 16). 


3. În calitate de ființă atotputernică, atotperfectă și atotbună, Dumnezeu a creat 
lumea în ansamblul ei ca o creatură bună. Cuvintele Scripturii: „Și a văzut Dumnezeu 
că toate câte a făcut erau foarte bune” (Fc 1, 31), arată că lumea în totalitatea ei, cea spi- 
rituală și cea materială, erau întru totul potrivite scopului pentru care Dumnezeu 
le-a creat. 

Învățătura creştină susține că nici răul fizic, nici răul moral nu sunt opera lui Dum- 
nezeu și răul nici nu există din veșnicie ca un principiu de sine stătător. Răul provine din 
reaua întrebuințare a libertăţii de către om, el singur fiind responsabil de alegerea sa. 

Răul fizic este urmarea păcatului strămoșesc, precum ne asigură Sf. Apostol Pa- 
vel: „Căci făptura (creatura) s'a supus stricăciunii nu de voie, ci pentru cel ce a supus-o” 
(Rm 8, 20). 

După învățătura creștină, creaţia cuprinde două părți bine distincte: lumea nevă- 
zută sau spirituală și lumea văzută sau materială. În cele ce urmează ne vom ocupa cu 
fiecare dintre ele. 

Crearea lumii nevăzute 


p= lumea nevăzută sau spirituală se înțelege lumea îngerilor. Cuvântul înger în- 
seamnă sol, crainic, vestitor, trimis. Dar acest cuvânt nu ne spune nimic cu privire 
la ființa îngerilor, căci se referă numai la funcțiunea pe care ei o îndeplinesc în icono- 
mia mântuirii, anume de a face cunoscută oamenilor voia lui Dumnezeu, de a le trimite 
mesaje acestora. În acest înțeles, sunt numiţi îngeri și proorocii, Apostolii, conducătorii 
Bisericilor și chiar Mântuitorul Hristos, îndeosebi în Apocalipsă. Însă în înțeles pro- 
priu, îngerii sunt ființe spirituale, personale, mărginite, dar superioare oamenilor, cre- 
ate de Dumnezeu spre a- fi „duhuri slujitoare”, adică trimiși ai lui Dumnezeu către 
oameni, pentru a le vesti acestora voia Sa. 

Despre existența îngerilor avem nenumărate dovezi atât în Vechiul, cât și în Noul 
Testament, de asemenea și în Sfânta Tradiţie. În numeroase locuri din Sfânta Scriptură, 
ca și din scrierile Sfinților Părinţi, se vorbește atât despre îngeri în general, cât și des- 
pre unele cete îngerești, ori despre anumiţi îngeri pe care Dumnezeu i-a trimis ca mesa- 
geri ai Săi către oameni. De la heruvimii cu sabie de foc, puși să păzească intrarea Ede- 
nului după izgonirea lui Adam și a Evei, și până la mulțimea îngerilor despre care se 
vorbeşte în Apocalipsă, paginile Sfintei Scripturi conțin dovezi de netăgăduit despre 
existența acestora și despre mesajele trimise de Dumnezeu oamenilor prin ei. 

Cu toate acestea, existența îngerilor a fost tăgăduită încă din vechime de către sa- 
duchei (cf. FA 23, 8), iar în timpurile mai noi de către raționaliști, materialiști și alții. 
Afirmația unora dintre aceștia, anume că iudeii au împrumutat credința în îngeri de 
la perși, în timpul robiei babilonice, nu poate fi susținută, deoarece în cărțile lui Moise, 
ca și în alte cărți scrise înainte de robia babilonică, se vorbește despre îngeri ca despre 
fiinţe reale, ceea ce dovedește că credinţa iudeilor în ei este anterioară căderii în aceas- 
tă robie. 


ORIGINEA ÎNGERILOR 


Împotriva concepțiilor unor gnostici care susțineau că îngerii sunt emanaţii din Dum- 
nezeu, sau a altora că sunt creați de Dumnezeu din materie, Biserica a învăţat totdeauna 
că îngerii, asemenea întregii creaturi, au fost creați de Dumnezeu din nimic. Numeroși 
sfinți, plecând de la cuvintele cu care începe cartea Facerii: „La început a făcut Dumnezeu 
cerul și pământul” (Fc 1, 1), spun că prin cer — în opoziție cu pământul — trebuie să înțe- 
legem universul în totalitatea lui, deci întreaga creatură în afară de pământ. Alții afirmă 
însă că prin „cer” se înțelege lumea îngerilor, adică locuitorii cerului, „cereștile și ne- 
trupeștile puteri”, care, spre deosebire de oamenii ce locuiesc pe pământ, sălășluiesc în 
cerul material, pe care Dumnezeu l-a făcut în ziua a doua a creației. Dacă Moise nu 
vorbește în cărțile sale despre originea îngerilor, o face din teama ca evreii să nu divini- 
zeze aceste creaturi, dându-le cinstea ce se cuvine numai lui Dumnezeu. 


122 


Crearea lumii nevăzute 


Deși nicăieri în Sfânta Scriptură nu se arată când au fost creaţi îngerii, Sfinții Părinţi 
au convingerea că ei au fost creați de Dumnezeu înaintea lumii văzute. Unii dintre ei, 
ca Sfântul Vasile cel Mare și Sfântul Dionisie Areopagitul vorbesc de crearea îngerilor 
mai presus de timp, într'o stare anterioară creaţiei lumii. Dar faptul că în cartea lov se 
spune: „Când s'au făcut stelele, lăudatu-M'au cu glas mare toți îngerii Mei” (lov 38, 7) arată 
clar că în ziua a patra a creației, cănd s'au făcut cei doi luminători mari și stelele (Ec 1, 
16), îngerii deja erau creaţi, căci au adus laudă lui Dumnezeu. Dacă în ziua a patra 
erau creaţi, este de presupus că au fost creaţi înainte de a se fi început crearea lumii 
materiale, deoarece nu se poate concepe că Dumnezeu, după primele trei zile ale cre- 
ării lumii materiale, ar fi întrerupt-o pe aceasta, spre a-i crea pe îngeri, iar apoi ar fi 
continuat crearea lumii materiale. De aceea, Sfinții Părinţi care vorbesc despre crearea 
„cereștilor și netrupeştilor puteri” afirmă că lumea spirituală a fost creată înaintea 
lumii materiale. Sfântul loan Damaschin afirmă categoric aceasta, când spune: „Se şi 
cădea să fie făcută mai întâi firea rațională, după aceea cea simțuală și la urmă cea 
mnixtă, adică omul”. 


NATURA ȘI FUNCŢIUNEA ÎNGERILOR 


Îngerii sunt ființe de natură spirituală. Acest fapt îl arată Sfânta Scriptură atât în 
mod direct, cât şi indirect, atribuindu-le însușiri pe care numai ființele spirituale le pot 
avea. Astfel, psalmistul spune: „Cel ce faci pe îngerii Tăi duhuri și pe slugile Tale pară de 
foc” (Ps 103, 4), iar Sfântul Apostol Pavel, vorbind despre îngeri, zice: „Au nu toți sunt 
duhuri slujitoare, trimise spre slujire, pentru cei ce au să moştenească mântuirea? ” (Evr 1, 14). 
În privinţa însușirilor, ei au rațiune, simţire și voință, despre ei spunându-se că văd 
faţa lui Dumnezeu: „Căci zic vouă, că îngerii din ceruri văd pururea fața Tatălui Meu” (Mt 
18, 10); împlinesc voia Tatălui ceresc: „Binecuvântați pe Domnul toți îngerii Lui ... cei pu- 
ternici în vârtute, care împliniți poruncile Lui şi ascultați glasul cuvintelor Lui” (Ps 102, 20); 
dau preamărire lui Dumnezeu: „Și (serafimii) strigau unul către altul, zicând: „Sfânt, Sfânt, 
Sfânt este Domnul Savaot”, plin este cerul și pământul de mărirea Lui” (Is 6, 3); se bucură 
pentru întoarcerea păcătoşilor: „Zic vouă, așa se face bucurie îngerilor lui Dumnezeu pen- 
tru un păcătos care se pocăiește” (Lc 15, 10); primesc descoperiri cu privire la iconomia 
tainei celei din veac ascunse în Dumnezeu: „Ca înțelepciunea lui Dumnezeu cea de multe 
feluri să se facă acum cunoscută, prin Biserică, domniilor și puterilor din cer” (Ef 3, 10); gră- 
iesc către oameni și îi învaţă: „lar de i'a grăit lui duh sau înger, să nu ne împotrivim lui 
Dumnezeu” (FA 23, 9). 

În comparație cu oamenii, îngerii sunt ființe superioare acestora atât în putere, cât și 
în cunoștință și vârtute, psalmistul numindu-i: „puternici în vârtute” (Ps 102, 20; comp. 
Ap 5, 2). Din cuvintele psalmistului, reproduse de Sfântul Apostol Pavel în Epistola 
către Evrei: „Ce este omul ca să-ți aminteşti de el, sau fiul omului ca să-l cercetezi pe el? Mic- 
șoratu-l-ai pe dânsul cu puțin față de îngeri...” (Ps 8, ş, comp. Evr 2, 6-7), rezultă că, deși 
omul e o ființă superioară celorlalte creaturi, totuși este inferior îngerilor. Fiind ființe 
spirituale, ei sunt nemuritori, n'au trebuință de hrană, n'au gen, de asemenea nu sunt 
supuși ispitelor și slăbiciunilor omenești. Răspunzând întrebării saducheilor în legătură 


123 


“Dogmatica specială — Dumnezeu Creatorul 


cu starea oamenilor după înviere, Mântuitorul le spune: „La înviere (oamenii) nu se vor 
însura, nici nu se vor mărita, ci vor fi ca îngerii lui Dumnezeu în ceruri” (Mt 22, 30). 

Subliniind spiritualitatea îngerilor, Biserica îi numește în rugăciuni „cereștile și net- 
rupeștile puteri”, iar în imnele sale: „îngerii cei fără de trup”. Dar cu toate că ei sunt 
lipsiţi de trup, adeseori în Sfânta Scriptură se vorbește despre arătări îngerești vizibile 
sub forma unor bărbaţi tineri. Această înfățișare se explică prin faptul că ei fiind trimișii 
lui Dumnezeu către oameni, prezentarea lor în trup ușura mult posibilitatea de comu- 
nicare cu oamenii. lar dacă unii dintre Sfinţii Părinţi atribuie îngerilor toate organele 
trupului omenesc: mâini, picioare, cap, ochi, urechi, gură, buze, limbă, aici este vorba 
de un antropomorfism obișnuit, spre a arăta apropierea lor de oameni, precum și func- 
ţia pe care o îndeplinesc în lucrarea mântuirii. Aripile de care ei sunt aproape nelipsiţi 
simbolizează rapiditatea deplasării prin zbor, ca soli sau trimiși ai lui Dumnezeu. 

Cu toate că sunt spirite superioare omului, ei sunt totuși ființe mărginite, deoarece 
sunt creaturi. Ca soli sau mesageri către oameni, ei pot străbate spațiul cu viteza gân- 
dului, dar nu au însușirea atotprezenţei, pe care numai Dumnezeu o are. În privința 
cunoștinței, ei de asemenea sunt superiori oamenilor, cunoscând nu numai cele pre- 
zente și trecute, ci și cele viitoare, fără să posede însă atotștiința. Mântuitorul Hristos 
arată acestea când zice: „lar de ziua și ceasul acela nimeni nu știe, nici îngerii din ceruri...” 
(Mt 24, 36, comp. Mc 13, 32). De asemenea, ei pot face lucruri care nu stau în puterea 
omului, dar minuni nu pot face decât din încredințarea lui Dumnezeu. 

Scopul creării îngerilor a fost preamărirea lui Dumnezeu și împlinirea voii Sale, dar 
în același timp și propria lor fericire, având să slujească și ca mijlocitori între Dumne- 
zeu și oameni. Acest scop l-au împlinit la început toţi îngerii, până când o parte din ei 
a căzut, după care numai îngerii cei buni au rămas să-l împlinească. Așadar, slujirea 
îngerilor buni este de a-L mări pe Dumnezeu, de a-L iubi, de a-L sluji, de a-l împlini 
voia în calitate de mesageri ai Lui. 

În raport cu oamenii, slujirea lor este de a le face cunoscută voia lui Dumnezeu, de a 
le aduce mesaje din partea Lui, de a-i povăţui spre bine, de a le fi oamenilor păzitori spre 
a-i feri de rău, precum și de a fi mijlocitori către Dumnezeu pentru oameni, ducând rugă- 
ciunile acestora către tronul ceresc. În acest sens, Biserica ne învaţă să ne rugăm Dom- 
nului: „Îngrădeşte-ne cu sfinţii Tăi îngeri, ca prin mijlocirea lor fiind păziți și povățuiți, 
să ajungem la unirea credinţei și la cunoștința slavei Tale celei neapropiate”. De aseme- 
nea, ea ne mai învaţă că fiecare își are îngerul său păzitor; aceasta rezultă din cuvintele 
Mântuitorului: „Vedeţi dar, să nu disprețuiți pe vreunul dintre aceștia mai mici, căci zic vouă că 
îngerii lor, în ceruri, pururea văd fața Tatălui Meu din ceruri” (Mt 18, 10). La fel, fiecare Bise- 
rică, fiecare așezare omenească, fiecare ținut, fiecare țară are îngerul său păzitor. 


NUMĂRUL ȘI IERARHIA ÎNGERILOR 


Referindu-se la numărul îngerilor, Sfânta Scriptură folosește diferite numiri spre a 
arăta mulțimea lor, dar nicăieri numărul lor nu este precizat; astfel de numiri sunt: 
legiuni sau legheoane (Mt 26, 53), tabără (Ap 20, 9); zeci de mii, mii de mii (Dn 7, 10; 
comp. Ap 5, 11), mulțime de oaste (Lc 2, 13); oștirea lui Dumnezeu (Fc 32, 1); toate 

aceste numiri arătând că numărul lor este foarte mare. Sfântul loan Gură de Aur vor- 
bește de „popoare infinite de puteri netrupești, ale căror mii nu le poatenumăra nimeni”, 
iar Clement Alexandrinul spune că îngerii sunt în număr infinit. Desigur, nu putem 
deduce numărul îngerilor nici din faptul că fiecare om are îngerul lui păzitor, deoarece 
în paza unui înger pot fi mai mulți oameni deodată. Dar este de presupus că numărul 
lor a rămas același după căderea cetei celor răzvrătiți, căci n'avem dovezi că Dumne- 
zeu a creat alți îngeri în locul acelora. De asemenea, ei fiind spirite, nu se înmulțesc, 
nici nu mor, numărul lor rămânând același. 

Deși sunt ființe spirituale, nu toți îngerii sunt egali între ei. Datorită perfecțiunii lor, 
în funcţie de însușirile cu care au fost înzestrați de Dumnezeu când au fost creaţi, ei 
sunt de mai multe categorii. După Sfânta Scriptură și după cele cuprinse în scrierea 
Despre ierarhia cerească a Sfântului Dionisie Areopagitul, îngerii se împart în nouă 
cete, grupați în trei triade sau clase, în ordinea lor ierarhică. 

Aceste cete sunt următoarele: 


1. Scaunele, Heruvimii, Serafimii; 
2. Domniile, Stăpâniile, Puterile; 
3. Începătoriile, Arhanghelii, Îngerii. 


În această ordine, cetele îngerești stau în jurul tronului ceresc, cei din prima triadă 
fiind pe cel mai înalt plan, care iau cunoștință în mod direct de voia și mesajele divine, 
comunicându-le celorlalți din celelalte clase. 


STAREA MORALĂ A ÎNGERILOR 


Ca fiinţe spirituale create, îngerii au aceleași însușiri spirituale ca omul, și anume: 
rațiune, simţire și voinţă liberă, pe care au exercitat-o și întărit-o în bine; de aceea ei 
sunt ființe superioare omului (Ps 8, 5-6; comp. Evr 2, 6-7; 2, 9). Fiind însă creaturi, sunt 
totuși ființe mărginite în toate privinţele. 

Ca ființe spirituale înzestrate cu libertate, îngerii aveau posibilitatea să progreseze 
în perfecțiune și virtute, dar în același timp aveau și libertatea de a păcătui. Cu alte 
cuvinte, ei se puteau folosi de libertatea lor pentru a progresa în virtute, încât să ajungă 
la starea de a nu mai putea păcătui — așa cum au ajuns cei ce n'au căzut — după cum 
puteau abuza de libertatea lor, decăzând din starea în care se găseau, așa cum au făcut 
o parte dintre ei. 

Păcatul îngerilor, cel dintâi păcat din lume, a fost pur spiritual și a constat în răz- 
vrătirea împotriva lui Dumnezeu din cauza mândriei. Ei au păcătuit dintr'o răutate 
conștientă a voinţei, printr'o hotărâre liberă, deplină, irevocabilă și definitivă. Chiar 
din acest motiv, urmările lui au fost cu mult mai grave decât cele ale păcatului stră- 
moșesc: condamnarea lor veșnică, întunecarea și orbirea minţii, împietrirea inimii și 
învârtoșarea voinţei spre rău, moartea spirituală definitivă. Gravitatea păcatului lor 
rezultă din două motive, și anume: 

1. Fiind fiinţe spirituale superioare omului, îngerilor le era mai ușor să nu păcătu- 
iască decât acestuia, deoarece gândirea lor este intuitivă, nu discursivă, ceea ce aduce 

cu sine ca în orice act de cugetare să sesizeze și să cunoască îndată ultimul scop, prin- 
tr'un act de iubire sau de ură; pentru ei deci, binele și răul se prezintă cu mai multă evi- 
dență decât pentru om, legătura dintre bine și Binele suprem fiind mult mai evidentă. 

2. În calitate de ființe pur spirituale, păcatul lor este numai al răutăţii, nu și al slăbi- 
ciunii, deoarece ei neavând trup, n'au nici pofte trupești. 


ÎNGERII CEI RĂI SAU DIAVOLII 


Folosindu-se rău de libertatea lor și răzvrătindu-se împotriva lui Dumnezeu, din 
mândrie, o parte dintre îngeri au fost izgoniți din cer, ajungând astfel îngeri răi sau 
diavoli. Numele de îngeri răi li s'a dat deoarece ei nu voiesc și nu fac niciodată binele, 
ci numai răul. Aceștia poartă diferite numiri: demoni (Mt 8, 31); diavoli (Mt 4, 1); draci 
(Mt 11, 18); duhuri necurate (Mt 10, 1); duhuri rele (Ap 16, 14), iar căpetenia lor se nu- 
mește Satan (Mt 12, 26); Belzebul (Mt 10, 25), Lucifer, Veliar. Diavolului i se mai spune 
ispititorul (Mt 4, 3), începătorul răutății, stăpânul acestei lumi (În 12, 31), iar numele 
de Satan înseamnă contrar. 

Îngerii răi sau diavolii sunt ființe personale și reale, ca și îngerii buni. Diavolul nu 
e deci, cum au afirmat unii, o iluzie a timpurilor vechi și întunecate, sau o reprezentare 
ori personificare sensibilă a răului ce izvorăște din om, ci are o existență reală și incon- 
testabilă. Scriptura Noului Testament vorbește foarte des de acțiunea răufăcătoare a 
diavolului asupra oamenilor, de aceea, Mântuitorul a dus o luptă înverșunată împo- 
triva lui, izgonind duhurile necurate din nenumărați demonizați, făcându-i pe aceștia 
sănătoși. 

Nu se știe când au căzut îngerii răi din starea originară, dar este de presupus că nu 
îndată după crearea lor. Se poate spune însă cu certitudine, pe temeiul cuvintelor Mân- 
tuitorului: „Voi sunteți fii ai diavolului... Acela de la început a fost ucigător de oameni şi în 
adevăr n'a stătut” (În 8, 44), că ei au căzut mai înainte de crearea omului, deoarece dia- 
volul i-a ispitit pe protopărinții noștri la păcat. 

Numărul diavolilor este foarte mare, deoarece Sfînta Scriptură vorbește de o împă- 
răţie a diavolului (Mt 12, 26; Lc 11, 18) și de legiuni de diavoli (Mc 5, 9; Lc 8, 30). La fel 
ca și la îngerii buni, între ei există deosebiri de trepte. Nu putem ști dacă aceste deose- 
biri se datoresc gradului de participare la răzvrătirea împotriva lui Dumnezeu, sau 
treptei din care ei au făcut parte înainte de cădere, dar Sfânta Scriptură vorbește des- 
pre Începătorii, Domnii și Stăpânii ale întunericului acestui veac (Ef 6, 12). 

Fiind urzitorul răului în lume, diavolul se străduiește necontenit să-i îndemne pe 
oameni la păcat, de aceea mereu îi supune la tot felul de ispite. Dorinţa lui de a-i pierde 
pe oameni și de a-i câștiga pentru împărăţia sa o arată Sfântul Apostol Petru: „Diavolul 
umblă ca un leu răcnind, căutând pe cine să înghită” (a Ptr 5, 8). Totuși, cu toate că el poate 
ispiti pe orice om, fiind tot creatură, puterea lui e mărginită, de aceea el nu poate sili 
sau constrânge pe om la păcat, dacă acesta se înarmează împotriva uneltirilor lui (cf. Ef 
6, 11-17). El ispitește pe om indirect, prin senzaţii și reprezentări, prin influenţe asupra 
judecății și fanteziei omului, prin înfățișarea unui bun aparent ca bun adevărat. Dum- 
nezeu îngăduie ispitele diavolului cu scopul de a ne fortifica în lupta împotriva răului 


126 


Crearea lumii văzute 


şi a ne întări în stăruința în mântuire. De aceea, Sfântul Iacov zice: „Fericit bărbatul care 
rabdă ispita, căci lămurit făcându-se, va lua cununa vieții, pe care Domnul a făgăduit-o celor 
ce-L iubesc pe Dânsul” (lac 1, 12). 


CINSTIREA ÎNGERILOR 


Potrivit cuvintelor Sfântului Apostol Pavel: „Au nu toți sunt duhuri slujitoare, trimise 
spre slujire, pentru cei ce au să moștenească mântuirea ?” (Evr 1, 14), îngerii sunt slujitorii 
lui Dumnezeu trimiși să slujească oamenilor pentru ca aceștia să-și dobândească mân- 
tuirea. Așadar, ei sunt mijlocitori între Dumnezeu și oameni, dar în același timp și mij- 
locitori împreună-rugători cu noi către Dumnezeu, pentru ca, prin rugăciunile și mij- 
locirea lor, să ne putem dobândi mântuirea. 

Din acest motiv, încă din epoca apostolică, Biserica a învățat că îngerilor le datorăm 
un cult de venerare, asemenea sfinților, și a întocmit rugăciuni, acatiste, imne speciale 
în cinstea îngerilor, în același timp destinând ziua de luni din fiecare săptămână în cin- 
stea și pomenirea lor; de asemenea, a așezat sărbătoarea Soborul sau Adunarea Sfinţi- 
lor Arhangheli Mihail și Gavril la 8 noiembrie din fiecare an. lar ca semn de deosebită 
cinstire a acestora, numeroase biserici poartă hramul Sfinţilor Arhangheli Mihail și 
Gavril. De altfel, Sinodul al VII-lea ecumenic a stabilit în mod formal sau oficial vene- 
rarea îngerilor. 


Crearea lumii văzute 


n capitolul precedent (Dumnezeu Creatorul), ne-am ocupat de creație în general, re- 

ferindu-ne însă la unele probleme privitoare la crearea lumii văzute. În cele ce ur- 
mează, vom face unele precizări mai amănunțite în legătură cu crearea lumii văzute 
sau materiale. 

Lumea văzută este lumea care cade sub simțurile omului, sau sub incidenţa organe- 
lor de simţ. Ea cuprinde întregul univers, inclusiv omul, care nu poate fi despărțit nici- 
decum de natură. Sfântul Vasile cel Mare, Lactanţiu și alți părinți bisericești subliniază 
faptul că lumea a fost făcută pentru om, iar omul pentru Dumnezeu. Astfel, omul nu 
poate fi conceput în afara naturii cosmice, precum nici natura nu poate fi înțeleasă fără 
om. De aici rezultă și responsabilitatea omului față de natură și modul comportării sale 
în ea și față de ea. La aceasta se mai adaugă și faptul că întreaga natură este destinată sla- 
vei de care vor fi părtași oamenii în împărăţia lui Dumnezeu (Rm 8, 21), când El va face 
pentru oameni „ceruri noi și pământ nou”, în care să locuiască dreptatea (2 Ptr, 3, 13). 

Așadar, natura a fost creată de Dumnezeu ca substrat necesar pentru existenţa o- 
mului. De aici rezultă două concluzii: 1. Influenţa reciprocă și solidaritatea omului cu 
natura; 2. Caracterul antropocentric al naturii, căci ea numai prin om își împlinește 
scopul său. 

REFERATUL BIBLIC DESPRE CREAREA LUMII VĂZUTE 


Pe temeiul Revelaţiei, învăţătura creștină susține că lumea văzută a fost creată de 
Dumnezeu din nimic. Ea, asemenea omului, are un început, dar va avea și un sfârșit. 
Cuvintele cu care începe cartea Facerii: „La început a făcut Dumnezeu cerul și pământul” 
(Fc 1, 1) arată că lumea materială, ca și cea spirituală, a fost creată, deci a luat ființă în 
timp. Cuvântul „la început” arată deci primul contact, prima unire a lui Dumnezeu 
Cel veșnic cu timpul, pe care tot El l-a creat, unire în care Creatorul va rămâne la sfâr- 
șitul lumii. 

Dogma creării lumii din nimic respinge orice alte explicaţii cu privire la crearea 
lumii. Lumea nu e o emanație din Fiinţa divină și nici nu este modelată dintr'o mate- 
rie eternă, coexistentă cu Dumnezeu, de Însuși Dumnezeu sau de vreun demiurg,. Sfân- 
tul Atanasie cel Mare spune: „Unii, printre care Platon, care e mare la greci, asigură că 
Dumnezeu a făcut universul plecând de la o materie preexistentă și fără origine; că 
Dumnezeu n'ar fi putut face nimic, dacă materia n'ar fi preexistat, așa cum trebuie să 
existe lemnul ca să poată fi lucrat de tâmplar. Cei ce vorbescastfel nu-și dau seama că-l 
atribuie lui Dumnezeu o slăbiciune. Căci dacă nu este El Însuşi cauza materiei, ci for- 
mează lucrurile pornind de la o materie de bază, EI va fi considerat slab, incapabil să 
lucreze ceva fără materie, așa cum slab este și tâmplarul, care nu poate face nici un 
lucru necesar fără lemn”. 

De câte ori Sfinţii Părinţi vorbesc despre motivul și scopul creării lumii, subliniază 
bunătatea lui Dumnezeu ca motiv al creării acesteia. Astfel, Dionisie Areopagitul spu- 
ne în acest sens: „Binele, prin însuși faptul că există ca bine fiinţial, întinde bunătatea 
sa la toate cele ce sunt”. Dacă Dumnezeu a adus la existenţă creatura din neființă, pen- 
tru ca aceasta să se împărtășească de bunătatea și iubirea lui, scopul creaţiei este ca 
întreaga făptură să ajungă la o împărtășire deplină a acestei iubiri, adică la o comuni- 
une deplină cu Dumnezeu. 

Lumea văzută e contingentă, fiind creată în mod liber de către Dumnezeu. Ea este 
„foarte bună”, fiind potrivită scopului ei. Ea a fost creată astfel, încât omul, prin lucra- 
rea sa, cu ajutorul lui să o ridice spre o deplină spiritualizare, în care omul să realizeze 
cea mai deplină unire cu Dumnezeu. Astfel, în lume se împletesc două lucrări: a lui 
Dumnezeu și a omului, amândouă convergând spre același scop. 

În afara omului, pe care l-a creat printr'o lucrare deosebită, Dumnezeu a creat lumea 
din nimic cu puterea cuvântului Său. De aceea, psalmistul zice: „EI a zis și s'a făcut, El a 
poruncit și s'a zidit” (Ps 148, 6). Aceasta nu înseamnă însă că lumea văzută a apărut 
dintr'odată așa cum arăta ea la crearea omului. Lumea văzută a fost creată de Dumne- 
zeu în mod progresiv, într'o ordine deplină, în așa fel încât să existe o strânsă legătură 
între toate creaturile din ea, cele superioare presupunând existenţa celor inferioare. În 
acest sens, unii teologi vorbesc despre o creaţie primară, prin care înțeleg crearea mate- 
riei din care s'a făcut lumea, după care a urmat creația secundară, prin care toate crea- 
turile din lume și-au primit forma lor specifică, unele fiind condiţie de existență pen- 
tru altele. Astfel, lumea creată de Dumnezeu într'o anumită perioadă de timp formează 

un tot unitar, conducându-se spre scopul ei după legile pe care Dumnezeu le-a sădit în 
toate creaturile, potrivit planului său din veșnicie. 

Desigur, referatul biblic despre crearea lumii materiale în șase zile (hexaimeron) 
din capitolul 1 al cărţii Facerii se deosebește de afirmaţiile pe care le face astăzi știința 
cu privire la originea lumii și evoluţia ei. Dar cu toate acestea, atât Biblia, cât și știința 
afirmă că lumea a luat ființă într'o anumită perioadă de timp, într'o ordine progresivă, 
ființa superioară din lume fiind omul. 

Pe temeiul celor cuprinse în capitolul I din cartea Facerii, crearea lumii și cele șase 
zile s'au desfășurat astfel: 


În ziua întâi a făcut Dumnezeu materia şi lumina. Căci dacă prin „cerul” se înțelege 
lumea nevăzută a îngerilor, prin „pământul” se înțelege lumea văzută, dar într'o formă 
nedefinită, deoarece „pământul este neîntocmit și gol”, ceea ce înseamnă că materia cre- 
ată trebuia organizată, din ea urmând să ia ființă tot ce există în univers. Şi deoarece 
deasupra adâncului domnea întunericul, Dumnezeu a făcut lumina, căci fără aceasta 
nu-i posibilă vreo lucrare sau vreo creștere a ființelor ce urmau să fie create mai târziu. 

În ziua a doua, Dumnezeu a făcut tăria, adică bolta cerească, despărțind apele de sus 
de cele de jos. Cu aceasta a început organizarea materiei, pentru ca să se creeze condi- 
ţiile necesare vieții ființelor vii. 

În ziua a treia, Dumnezeu a despărțit apele de uscat, făcând să apară oceanele, flu- 
viile și râurile, iar pământul să devină uscat, pentru a putea crește pe el plantele. Tot 
atunci a făcut Dumnezeu toate plantele după felul lor. 

În ziua a patra, Dumnezeu a făcut luminătorii mari: soarele și luna, și luminătorii 
mici: stelele, și i-a așezat pe tăria cerului, ca să lumineze pământul și să cârmuiască 
ziua și noaptea. 

În ziua a cincea, Dumnezeu a făcut viețuitoarele din apă și păsările din aer, fiecare 
după felul lor, binecuvântându-le spre a se înmulți. 

În ziua a șasea, Dumnezeu a făcut toate animalele mari, târâtoarele, fiarele sălbatice 
şi animalele domestice, toate după felul lor, iar la urmă l-a făcut pe om. 

Deși cartea Facerii, la sfârşitul fiecăreia din zilele creației, face precizarea că „s'a făcut 
seară și s'a făcut dimineață”, învăţătura despre durata zilelor creaţiei nu este o dogmă, ci 
rămâne numai o teologumenă. Așadar, nu e necesar să credem că aceste zile au avut o 
durată de 24 de ore, ele putând fi socotite perioade de timp mult mai îndelungate, echi- 
valente erelor geologice. De altfel, potrivit cuvintelor psalmistului: „Căci înaintea ochi- 
lor Tăi 0 mie de ani sunt ca ziua de ieri ce a trecut și ca o strajă de noapte” (Ps 89, 4), precum 
şi ale Sfântului Apostol Petru: „O zi înaintea Domnului este ca o mie de ani şi o mie de ani 
ca o zi” (2 Ptr 3, 8), rezultă că pentru Dumnezeu Care e veșnic, durata timpului este fără 
importanţă, El putând crea totul dintr'o clipită, ori într'un timp mai îndelungat, după 
a Sa bunăvoință. Moise, autorul cărţii Facerii, a prezentat zilele creaţiei drept zile obiș- 
nuite, deoarece pentru poporul evreu era mai ușor să înțeleagă atotputernicia divină 
în creaţie, dacă întregul univers cu tot ce există în el a fost creat în șase zile. O creaţie 
care s'ar fi extins pe durata câtorva ere geologice punea oarecum la îndoială, în mintea 
oamenilor din acele timpuri atotputernicia divină. 

Dar indiferent de durata de timp în care a fost creată lumea materială, creația ei a fost 
progresivă și cu totul corespunzătoare scopului pe care Dumnezeu i l-a dat, căci cartea 
Facerii spune: „Și a privit Dumnezeu toate câte făcuse şi iată erau foarte bune” (Fc 1, 13). 


Crearea omului (A ntropologia creştină) 


e ce ae aa creștină este învățătura despre om întemeiată pe Revelația dumneze- 
iască. Trei sunt temele principale ale antropologiei creștine: originea omului, con- 
stituţia fiinţei omenești și menirea omului. 

Omul este ultima și cea mai de seamă dintre creaturile pământului, el este încheie- 
rea şi coroana creaţiei. După natura lui dublă, trup material și suflet spiritual, omul 
aparține și lumii materiale, și celei spirituale, el aflându-se la întretăierea dintre ele și 
constituind o împreunare a acestora, o „lumemică”, microcosmos, „chip al lumii celei 
mari”, al macrocosmosului (Mărt. Ort. I, 18). Astfel, atât prin structura sau constituția 
fiinţei lui, cât şi prin demnitatea și rostul lui în lume, omul este de la început ridicat 
deasupra tuturor celorlalte făpturi pământești. 


ORIGINEA OMULUI 


Ca toate făpturile, omul își are originea la Dumnezeu, dar pe când celelalte făpturi 
apar prin simpla exprimare a voinţei divine, „să fie” (Fc cap. 1), omul este creat după 
sfat dumnezeiesc și prin lucrare directă, nemijlocită, a lui Dumnezeu Însuşi. „Şi a zis 
Dumnezeu: Să-l facem pe om după chipul și după asemănarea Noastră... Și l-a făcut Dumne- 
zeu pe om după chipul Său; după chipul lui Dumnezeu l-a făcut; a făcut bărbat și femeie” (Fc 
1, 26-27). lar lucrarea creatoare directă și grija deosebită a Creatorului este exprimată 
astfel: „Atunci, luând Domnul Dumnezeu țărână din pământ, l-a făcut pe om și a suflat în 
fața lui suflare de viaţă și s'a făcut omul ființă vie... Și a zis Domnul Dumnezeu : Nu e bine 
să fie omul singur: să-i facem ajutor potrivit pentru el... Atunci a adus Domnul Dumnezeu 
asupra lui Adam somn greu; și dacă a adormit, a luat una din coastele lui şi a plinit locul cu 
carne; iar coasta luată din Adam a făcut-o Domnul Dumnezeu femeie și a adus-o la Adam” 
(Fc 2, 7, 18, 21-22). 

Adevărul creaţiei directe a primilor oameni de către Dumnezeu este amintit în multe 
locuri ale Sfintei Scripturi (lov 10, 8; Lc 3, 8; Ecc 12,7; 1 Co 15, 47; 1 Tim 2, 13; 1 Co 11, 
8), adevăr confirmat de Însuşi Mântuitorul (Mc 10, 6-8; Mt 19, 4-5) şi învăţat apoi de 
întreaga Sfântă Tradiţie, ceea ce rezumă Sf. loan Damaschin: „Dumnezeu îl creează pe 
om cu mâinile Sale din natura văzută și nevăzută, după chipul și asemănarea Sa. A făcut 
trupul din pământ, iar suflet rațional și gânditor i-a dat-o prin suflarea Sa proprie”. 

Faptul că omul a fost creat în urma celorlalte făpturi pământești se explică, după 
teologia Sfinţilor Părinţi, prin înţelepciunea planului dumnezeiesc de creație, anume: 
Omul reprezentând încununarea creaturilor și punctul de întâlnire a celor două lumi, 

spirituală și materială, era potrivit să fie adus la existenţă în urma acestora; și, în al doi- 
lea rând, omul fiind așezat ca stăpân al pământului (Fc 1, 28), ca locţiitor al lui Dum- 
nezeu pe pământ, era bine chibzuit ca să se organizeze mai întâi pământul ca loc de 
desfășurare a vieții omenești. 


NATURA OMULUI. TRUP ȘI SUFLET 


Omul este constituit din două elemente deosebite, unul material și celălalt spiri- 
tual, trup și suflet. Trupul omului este luat din pământ, fiind astfel compus din mate- 
rie și, prin aceasta, în tot cursul acestei vieți omul stă în strânsă legătură cu tot ceea ce 
este pământesc. Trupul este muritor, sufletul nemuritor. Trupul este făcut ca „să se 
întoarcă în pământ cum a fost, iar sufletul să se întoarcă la Dumnezeu care l-a dat” (Ecc 12,7). 
Sufletul este creat de Dumnezeu, nu emanat din El. Prin suflet, omul stă în legătură cu 
Dumnezeu și cu lumea spirituală. 

În Sfânta Scriptură, partea spirituală a omului este numită uneori suflet (Wva]), al- 
teori spirit, duh (rwevpua), dar aceste numiri se referă la aceeași parte spirituală din 
om, la suflet, fără ca de aici să se poată trage concluzia că omul ar fi compus din trei 
elemente: trup, suflet și duh. Și Mântuitorul folosește pentru partea spirituală cele do- 
uă numiri, suflet și duh: „Sufletul Meu îl dau pentru oile Mele” (In 10, 15); „Părinte, în mâi- 
nile Tale Îmi dau duhul Meu” (Lc 23, 46). 

Concepţia sau învățătura despre cele două elemente componente ale naturii omu- 
lui, trup și suflet, se numește dihotomism sau, altfel spus, dualism antropologic. Diho- 
tomia naturii omenești a fost totdeauna și este neclintit învățată de Biserică. 

Ereticii apolinariști, plecând de la filozofia platonică și sprijinindu-se greșit pe tex- 
tele de la 1 Tes 5, 23: „Dumnezeul păcii să vă sfințească pe voi desăvârşit, și duhul vostru, și 
sufletul, şi trupul“; și Evr 4, 12: „Cuvântul lui Dumnezeu este viu și lucrător... şi pătrunde 
până la despărțitura dintre suflet și duh, dintre încheieturi și măduvă”, texte în care se găsesc 
numirile de trup, suflet și duh cu privire la om, apolinariștii, neținând seama că Sfân- 
tul Apostol Pavel afirmă limpede și hotărât dihotomia naturii omului (1 Co 5, 3, 5; 7, 
34), susțineau că în om sunt trei elemente constitutive: trupul, sufletul și duhul sau 
spiritul, ceea ce înseamnă trihotomism. Adevărul însă este altul. Căci celor două texte 
amintite numai forțat, neîntemeiat li se atribuie înțeles trihotomist, pentru că în Sfânta 
Scriptură termenii de suflet și duh (spirit) sunt întrebuinţați și unul pentru altul, denu- 
mind aceeași parte din om, cea spirituală, deci nu două principii distincte, ci două 
puteri sau funcţii ale aceleiași naturi spirituale a omului, sufletul fiind aici puterea vie- 
ţii organice, iar duhul puterea vieții spirituale. Cu alte cuvinte, numirile de suflet și 
duh nu împart aici în două natura spirituală a omului, ci precizează doar cele două 
aspecte ale acestei naturi, aspectul vieții organice, cel inferior, și aspectul cunoașterii 
raționale și al voinţei libere, cel superior. 

Din textele pauline amintite mai sus (1 Tes 5, 23 și Evr 4, 12) nu rezultă trihotomism 
în natura omului, ci, în primul text, numai că omul în întregimea lui trebuie să se păs- 
treze curat pentru venirea lui Hristos; iar în textul al doilea sunt amintite mai multe 
părți (suflet, spirit, încheieturi, măduvă, inimă) ale naturii omului decât ar avea omul, 

după apolinarism chiar. Se vede că ereticii trihotomiști au rămas incapabili de a pă- 
trunde înțelesul adevărat al textelor pauline și, în general, al textelor Sfintei Scripturi, 
rămânând astfel străini de izvoarele Revelaţiei și de Biserică. 

Dihotomismul naturii rezultă clar și din înțelesul moral al cuvintelor pauline. Omul 
care se lasă legat de cele pământești, neridicându-se la o viață superioară, rămâne fizic 
sau trupesc; iar cel care se ridică la o viaţă religios-morală superioară, în duhul lui 
Hristos, este om spiritual sau duhovnicesc. Astfel, psihicul se numește suflet dacă în 
viață nu depășește naturalul, strictul trupesc; iar sufletul se numește duh (spirit) dacă 
se ridică prin har și stăruință în bine la o viață ce depășește naturalul. Prin acestea se 
arată existența unei opoziții între omul neduhovnicesc și cel duhovnicesc (1 Co 2, 14-15; 
15, 45-46; Ga 5, 16-17), dar este de remarcat și de reținut că opoziția nu-i ființială sau 
structurală, și nu are la bază două principii deosebite, ci două chipuri de viețuire ale 
sufletului. Deci dihotomismul naturii omenești se impune sub toate aspectele. 


OMUL CA PROTOPĂRINTE 


Pe temeiul Revelației, Biserica învaţă că întreg neamul omenesc descinde din unica 
pereche a primilor oameni, Adam și Eva, protopărinții neamului omenesc, singurii cre- 
ați nemijlocit de Dumnezeu. Astfel, descinzând din același strămoș, ca urmare a bine- 
cuvântării date de Dumnezeu primilor oameni: „Fiţi rodnici și vă înmulțiți şi umpleți 
pământul şi-l stăpâniți” (Ec 1, 28), întreaga omenire formează o unitate de origine și fiin- 
țială. Adam este „părintele neamului omenesc” (Sol 10, 1), iar Eva „mama tuturor celor vii” 
(Fc 3, 20), „și din ei a răsărit neamul omenesc” (ob 8, 6). 

Învățătura creștină este astfel monogenistă, afirmând pentru întreaga omenire un 
singur punct de plecare, anume prima pereche de oameni, Adam și Eva, pentru că 
Dumnezeu „a făcut dintr'un sânge tot neamul omenesc, ca să locuiască peste toată fața pă- 
mântului” (FA 17, 26). 

Concepţia creștină monogenistă are mare importanță, fiindcă unitatea de origine și 
ființială a omenirii constituie condiţia de bază a mântuirii, datorându-se ei putinţa de 
înţelegere a universalității păcatului strămoșesc și a universalității mântuirii în Iisus 
Hristos. Dacă lumea n'ar fi una, și la origine și după aceea, lisus Hristos n'ar fi Mântu- 
itorul lumii. 


SUFLETUL OMENESC. FUNCŢIILE ȘI SPIRITUALITATEA LUI 


După credinţa creștină, omul e alcătuit din trup material și din suflet nemuritor. 
Trupul omului este luat din pământ, având ceva comun cu toate viețuitoarele de pe 
pământ; prin el, omul se simte legat de pământ și de toate făpturile de pe pământ. El 
este condiţia viețuirii omului pe pământ, în timp și spațiu. Sufletul provine de la Dum- 
nezeu prin creație (Fc 2, 7; 1 Co 15, 45), nu prin emanaţie, și prin el, omul stă în legă- 
tură cu Dumnezeu și cu lumea spirituală. 

Dar ce este sufletul? După învățătura creștină, sufletul este o substanţă reală, vie, 
imaterială sau spirituală și nemuritoare. Sufletul străbate trupul material și este legat 

de el, dar transcende și depășește materialitatea trupului. Omul se cere respectat ca o 
ființă de o valoare inestimabilă. El este „cineva”, nu numai „ceva”, tocmai datorită 
sufletului său. Ceea ce-l face pe om să fie „cineva” este conștiința de sine și capacitatea 
de reacții conștiente și libere, legate direct de sufletul său. Numai prin suflet omul se 
manifestă ca „cineva” conștient și unic, și cu voinţa de a fi și de a se desăvârși continuu 
și veșnic. lar această unicitate pe care o prezintă fiecare om în parte și care nu poate fi 
înlocuită sau confundată, îl arată pe om ca durând o veșnicie. Substratul spiritual deo- 
sebit de materie, adică sufletul omului, nu-l putem defini în esenţa lui, ci îl putem doar 
descrie în manifestările lui, ca fapt esenţial care îl face pe om un subiect conștient și 
voluntar, unic și de neînlocuit. 


EXISTENȚA ŞI REALITATEA SUFLETULUI, 


Sfânta Scriptură ne vorbește despre toate notele esenţiale ale sufletului omenesc. Și 
anume: 

Sufletul este real și superior trupului care se întoarce în pământ, iar el la Dumnezeu 
(Ecc 12, 7). El nu poate fi ucis o dată cu trupul (Mt 10, 28); este osârduitor, iar trupul 
neputincios (Mt 26, 41). 

Că sufletul omului este înzestrat cu rațiune sau minte se vede din aceea că, după 
creare, omul a fost așezat de Dumnezeu ca stăpân al pământului și făpturilor materi- 
ale de pe el (Fc 1, 28), că omul, cel dintâi, a ştiut să se deosebească pe sine de celelalte 
făpturi pe care le-a cunoscut, dându-le nume potrivite, precum a știut să se deose- 
bească pe sine de Însuși Creatorul său, Dumnezeu, văzându-se ca făptură a mâinilor 
Sale și dependent de EI (Fc 2, 7; lov 10, 9). Vorbind despre om ca ființă spirituală înzes- 
trată cu rațiune, Sfântul Atanasie cel Mare spune: „...un mic semn că sufletul oameni- 
lor este rațional, este deosebirea lui de făpturile neraționale”; căci „numai omul cugetă 
cele din afară de sine și gândește la cele ce nu sunt de față și revine la cugetarea lor și 
prin judecată alege ceea ce e mai bun din cele cugetate. Căci ființele neraționale văd 
numai pe cele de față și se reped numai spre cele văzute cu ochii, chiar dacă după 
aceea se aleg cu o vătămare. Dar omul nu se pornește îndată spre cele văzute, ci ju- 
decă prin cugetare pe cele văzute cu ochii și, de multe ori după ce s'a pornit, e tras 
înapoi de cugetare. Şi după ce a cugetat un lucru, revine iarăși prin cugetare la el și 
fiecare simte — dacă e prieten al adevărului — că mintea omului e altceva decât simțu- 
rile trupului. De aceea, fiind altceva, ea este judecătoarea simţurilor sau a lucrării 
simțurilor și a celor percepute de acestea. Mintea, ce distinge pe acestea, și le amintește 
și alege ceea ce e mai bun (Cuvânt împotriva elinilor XXXI, în Sfântul Atanasie cel 
Mare, Scrieri, Partea, trad. de Pr.prof. Dumitru Stăniloae, București, 1987, P.S.B., vol. 
15, pp. 64-65). 

Simțirea sau sensibilitatea omului față de tot ceea ce îl înconjoară și față de cele ce 
se petrec în propria ființă și viaţă, este o altă facultate sau putere a sufletului omului. 
Omul simte că trăiește el însuși, că este el însuși în cutare acțiuni, loc, spațiu, singur 
sau împreună cu alții; se simte legat de ceea ce este frumos, plăcut, adevărat, bun sau 
rău. „Simţirea este — afirmă Sfântul loan Damaschin - o facultate a sufletului care per- 
cepe sau cunoaște lucrurile materiale. Simțurile sunt organe sau instrumente prin care 

simțim. Sensibile sunt obiectele care cad sub simţire.Sunt cinci simţiri și de asemenea 
cinci simțuri” (Dogmatica, II, 18; trad. de Pr. D. Fecioru, ediţia II, București, 1943, pp. 
135-136). Şi anume: simţul văzului, prin care percepem culoarea, mărimea, forma, locul 
unde se găsește, distanța de cele din jur, numărul, mișcarea și starea, constituția sa; 
simțul auzului, prin care percepem glasurile și sunetele și distingem subţirimea, gro- 
simea și tăria acestora; simțul mirosului, prin care percepem diferite mirosuri și distin- 
gem între ele pe cele plăcute de cele neplăcute sau mai puţin plăcute; simţul gustului, 
prin care percepem sau simțim sucurile și felurimea lor: dulceața, iuțimea, acrimea, 
aciditatea, amărăciunea, sărătura, grăsimea etc.; și simțul pipăitului sau tactil, comun 
tuturor vieţuitoarelor. Cad sub simţul tactil căldura și frigul, moalele, tarele, vâscosul, 
uscatul, umedul, fărâmiciosul, greul și uşorul etc. De asemenea, simțul tactil percepe 
cu ajutorul memoriei și al gândirii corpul care este aproape. „Irebuie să se știe că Zidi- 
torul a construit dublu fiecare din organele simțurilor (doi ochi, două urechi, două 
nări ale nasului), pentru că atunci când se vatămă unul, să îndeplinească celălalt func- 
țiunea sa” (Sf. loan Damaschin, op. cit., pp. 136-138). Prin simţire și, respectiv, prin sim- 
țuri, omul este legat de partea sensibilă a lucrurilor, a creaţiei întregi. Prin simţire, 
omul ia cunoștință de prezenţa obiectivă a lucrurilor, a vieţuitoarelor, a semenilor săi, 
oamenii, formulând cu ajutorul minţii o anumită atitudine și judecată față de tot ceea 
ce îl înconjoară. 

Sufletul omului este înzestrat însă și cu voință liberă. Pe aceasta omul nu a dobân- 
dit-o în timp, ci o are chiar de la crearea sa, spre a se îndrepta spre ceea ce mintea și 
simțirea sa îi arată ca demne de urmat sau aparent demne de urmat. 

Creându-l după chipul și asemănarea Sa (Fc 1, 26), Dumnezeu i-a dat omului pute- 
rea și porunca de a se înmulți și stăpâni pământul: „Și l-a făcut Dumnezeu pe om după 
Chipul Său; după chipul Său i-a făcut Dumnezeu; a făcut bărbat şi femeie. Și Dumnezeu i-a 
binecuvântat, zicând: Creșteţi și vă înmulțiți și umpleți pământul și-l stăpâniți, şi stăpâniți 
peste peștii mării, peste păsările cerului, peste toate animalele, peste toate vietățile ce se mișcă 
pe pământ, şi peste tot pământul” (Fc 1, 27-28). Puterea de a stăpâni implică voinţa și liber- 
tatea voinţei, dar nu o libertate haotică, fără margini. De aceea, chiar în paradis omu- 
lui i s'a dat o poruncă care îi direcționează și îi limitează libertatea la ceea ce este con- 
form cu natura lui: „A dat apoi Domnul Dumnezeu lui Adam poruncă și a zis: Din toți pomii 
din rai poți să mănânci. lar din pomul cunoștinței binelui şi răului să nu mănânci, căci în ziua 
în care vei mânca din el, vei muri negreșit” (Fc 2, 16-17). Însă şi porunca presupune liber- 
tate, ca dat ontologic al ființei umane și component al chipului lui Dumnezeu. 

Vorbind despre voință, ca putere sufletească de acțiune a omului, Sfântul loan Da- 
maschin afirmă: „Irebuie să se știe că în suflet a fost sădită o putere care dorește ceea 
ce este conform naturii și care le ţine pe toate cele care sunt în chip esenţial legate de 
fire. Această putere se numește voință (9£Ano:c). Fiinţa dorește să existe, să trăiască și 
să se miște spiritual și sensual, râvnind după propria sa existență naturală și deplină. 
Dorinţa ființelor neraţionale, pentru că nu este rațională, nu se numește voire (voință, 
n.n.). lar voința (60vAnoc) este un anumit fel de voire naturală, adică o dorință natu- 
rală și rațională a unui lucru. Căci puterea de a dori în mod rațional se află în sufletul 
oamenilor. Așadar, când dorinţa rațională se mișcă în mod raţional către un lucru, se 

numește voință (f0vAno!G), căci voinţa este o dorinţă și un elan rațional către un lucru” 
(Dogmatica, Îl, 22; trad. cit. p. 144 și 145). Deci voinţa, ca putere sufletească, în lucrarea 
ei este strâns legată de activitatea minţii și a rațiunii. 

Sintetizând cele privitoare la realitatea, spiritualitatea și nemurirea sufletului omu- 
lui, același Sfânt loan Damaschin precizează: „Sufletul este o substanţă vie, simplă, 
necorporală prin natura sa, invizibilă ochilor trupești, nemuritoare, rațională, spiritu- 
ală, fără de formă; se servește de un corp organic și îi dă acestuia puterea de viață, de 
creștere, de simțire și de naștere. Nu are un spirit deosebit de el, ci spiritul său este par- 
tea cea mai curată a lui. Căci ceea ce este ochiul în trup, aceea este și spiritul în suflet. 
Sufletul este liber, volițional, activ, schimbător, adică schimbător prin voință, pentru că 
este zidit. Pe toate acestea le-a primit în chip natural, prin harul Celui ce l-a creat, prin 
care a primit și existența în acest chip” (Dogmatica, II, 12; trad. cit., p. 127). 


OMUL, FIINŢĂ SPIRITUALĂ ÎN TRUP. 


Așa cum spuneam, omul este o ființă personală, știind că există și pentru ce există. 
El se ridică deasupra tuturor celorlalte făpturi însuflețite nu numai prin suflet, ci și 
prin trupul său. Căci și acesta a fost creat printr'un act special și direct al lui Dumne- 
zeu (Fc 2, 7), ca să fie purtătorul și organul vieții spirituale. Această menire specială a 
trupului îi determină și însemnătatea lui particulară. În raport cu sufletul, dar inferior 
lui, trupul nu este un reflex sau o umbră a sufletului, ca în monismul spiritualist, și 
nici o închisoare a lui din care sufletul scăpând prin moartea fizică și-ar trăi adevărata 
viață, ca în platonism sau în ascetismul rău înțeles, ci element esenţial al naturii ome- 
nești și organ de manifestare, de origine dumnezeiască, a sufletului, adică a omului în 
întregimea fiinţei sale, aici pe pământ. 

Trupul omului nu este străin sufletului, ci este potrivit lui, precum și lucrării lui. 
Trupul este adaptat continuu spiritului, sau este imprimat în mod particular de spirit. 
Inferior spiritului, într'un mod particular, trupul participă prin aceasta la viața spiri- 
tului, adică a sufletului, depășind planul biologic și fizico-chimic. 

Viaţa trupului face parte constructivă din viața sufletului nostru, într'o lucrare si- 
nergică. Viața aceasta este, în același timp, primul obiect contingent al libertății spiri- 
tului, care o lasă să coboare până la starea de procese automate prin slăbirea libertății 
spiritului, ori întipărește în ea o libertate spirituală tot mai mare. În cazul al doilea, 
prin trup se exercită asupra lumii libertatea spiritului și lumea este astfel ridicată de 
spirit spre scopul superior al unirii ei cu spiritul suprem, adică cu Dumnezeu. Fără 
trup, spiritul uman mar putea mișca, prin sine, lumea spre sensuri alese de el, n'ar 
putea modifica mișcările ei, ci acestea ar rămâne determinate de cauze pur intrinsece 
lumii exterioare și extrinsece spiritului. Participant la spirit ca subiect al său, trupul 
omului nu poate fi definit ca un obiect pur și simplu. Trupul omului nu este numai 
materie, sau numai raționalitate plasticizată, palpabilă ca obiect; ci materie subiectivi- 
zată, participând la spirit ca subiect al ei. În materialitatea trupului nostru este ceva 
care transcende ceea ce s'ar putea numi materialitatea lui și mișcările ei pur automate, 
ceva ce nu se poate reduce la proprietăţile lui materiale (Pr. prof. Dumitru Stăniloae, 
Teologia dogmatică ortodoxă, vol. |, Bucureşti, 1978, pp. 366-367). 

Trupul nu se poate înțelege fără spiritul care l-a organizat și îl străbate, combinând 
rațiunile diferitelor elemente materiale, în sistemul de rațiuni ale trupului, prin care se 
manifestă rațiunile spiritului. Fără trup, posibilitățile spiritului nu s'ar putea actualiza. 
De aceea, într'un fel, sufletul însuși se formează prin trup sau primește o pecete a lui. 
Simţurile trupului sunt și simţurile sufletului. Prin ele nu lucrea'ză numai trupul, ci și 
sufletul care se servește de ele pentru cunoașterea realității materiale, obiective. 

Puterile sau facultăţile sufletului omenesc: mintea sau rațiunea, simțirea sau afecti- 
vitatea și voinţa liberă, precum și lucrarea acestora servindu-se de simţurile trupului, 
subliniază spiritualitatea sufletului, precum și existența lui distinctă în unitatea psi- 
ho-fizică a omului ca ființă spirituală trăitoare în această lume în drum spre patria lui 
cerească. 

Fiecare om își are sufletul și trupul său și fiecare dintre noi este o existență perso- 
nală și unică, nerepetată și nerepetabilă. 


Nemurirea sufletului. Argumente 


Nemurirea sufletului constituie unul din elementele esenţiale ale religiei creștine și 
una din premisele fundamentale ale doctrinei sale, ca de altfel ale oricăreireligii, întru- 
cât fără credința în nemurirea sufletului nu poate exista de altfel religie. În special creș- 
tinismul se întemeiază pe credinţa în existența unui Dumnezeu personal, spiritual și 
veșnic, ca și pe existența sufletului uman spiritual și nemuritor, care poate sta, astfel, 
într'o relație continuă, veșnică, cu Dumnezeu Creatorul, Proniatorul și Mântuitorul lui. 

Nemurirea sufletului înseamnă că sufletul, substanţă spirituală simplă, nu se des- 
compune, nu moare, că la despărţirea sa de trup continuă să-și trăiască viața proprie 
dincolo, într'altă lume și pe un alt plan de existență, păstrându-și facultățile sale su- 
perioare, identitatea sa, amintirea trecutului său și sentimentul responsabilității sale, că 
moartea, care e despărțirea sufletului de trup, nimicește numai trupul material, iar sufle- 
tul fiind imaterial, supraviețuiește, nefiind supus legilor de descompunere a materiei. 

Ca și existența lui Dumnezeu, și existența sufletului nemuritor este mărturi-sită 
clar în Revelația dumnezeiască, dar ea se întemeiază și pe o serie de argumente rațio- 
nale care întăresc și confirmă credința în nemurirea sufletului. Aceste argumente sunt: 
1) argumentul ontologic, care se bazează aprioric pe însăși natura spirituală, simplă a 
sufletului omenesc, 2) argumentul teleologic și 3) argumentul moral, care folosesc calea 
aposteriorică și principiul cauzalității 4) argumentul istoric, care pleacă de la credința 
universală în nemurirea sufletului, 5) argumentul teologic. 


1. ARGUMENTUL ONTOLOGIC. 


Acest argument pornește de la însăși natura sau ființa sufletului care, în contrast cu 
trupul material, este imaterială, spirituală, simplă și necompusă. Fiind imaterială și 
simplă, natura sufletului nu constă din părți și ca atare nu poate fi nici împărțită sau 
descompusă, nici nu poate fi nimicită. Nefiind materială, ea este esenţial deosebită de 
trup, este spirituală. Numai ceea ce este material, ceea ce este compus, se poate desface 
în părțile sale componente, deci nimici; ceea ce este simplu, spiritual, dăinuiește dincolo 

de materie, întrucât nu este supus legilor de compunere și descompunere a materiei. 
Numai materia este într'o necontenită schimbare și prefacere, care o îndreaptă spre 
uzură și distrugere. Sufletul însă nu se transformă, pentru că este simplu și rămâne 
pururea ceea ce este. Așadar, sufletul fiind simplu și spiritual, este nemuritor. 

Acest argument, bazat pe natura sufletului, îl aflăm la Pitagora, combinat cu teoria 
metempsihozei, apoi la Platon, în lucrarea sa Phaedon. Dar argumentarea lui Platon 
este legată, ca și la Pitagora, cu teoriile preexistenţei sufletului și a transmigrării sufle- 
telor în trupuri, care au fost combătute de Sfinții Părinți. Sufletul, în argumentarea 
ontologică, nu poate fi preexistent sau veșnic, coborând dintr'o lume a prototipurilor 
şi esențelor universale, cum considera Platon. Sufletul nu poate fi considerat ca un 
principiu absolut. Nemurirea lui nu este egală cu atotputernicia și veșnicia lui Dum- 
nezeu. Sufletul este creat de Dumnezeu cu capacitatea de a fi nemuritor, nu este deci 
preexistent și nici absolut ca Dumnezeu. 


2. ARGUMENTUL TELEOLOGIC. 


Acest argument pomește de la raționamentul care se bazează pe aspiraţiile infinite 
ale sufletului omenesc, care tinde necontenit spre cunoașterea misterului existenței, 
spre realizarea perfecțiunii morale și spirituale, ca și spre atingerea fericirii depline, 
deși aceste aspirații ale sufletului omenesc nu pot fi satisfăcute în viața aceasta pe de- 
plin. Căci omul nu este mulțumit niciodată cu ceea ce ştie, ci tinde mereu să pătrundă 
şi să cuprindă tot mai mult misterul existenței, nu reușeste să atingă niciodată perfec- 
țiunea morală și spirituală și nu este niciodată fericit deplin. 

Aceste aspirații naturale ale sufletului omenesc atestă natura nemuritoare a sufle- 
tului, care cere ca ele să poată fi satisfăcute şi împlinite odată deplin, dincolo, în comu- 
niunea cu Dumnezeu. În viața aceasta, aspirațiile sau dorurile de infinit ale omului 
persistă necontenit, fără satisfacerea lor deplină, pe de o parte datorită mărginirilor și 
neputinţelor trupului, iar pe de altă parte datorită nobleței sufletului omenesc, care 
prin însăși ființa lui, deosebită de a trupului, este mereu osârduitor, nu osteneşte și nu 
se împacă cu nimic, făcând mereu planuri şi tinzând spre alte și alte orizonturi. 

Toate aspiraţiile sufletului omenesc, care rămân aici mereu neîmplinite, reclamă 
deci ca sufletul trebuie să fie nemuritor, ca după despărțirea sa de trup, toate aspiraţi- 
ile sale să-i fie satisfăcute și împlinite deplin, în viața de comuniune veșnică cu Dum- 
nezeu și a tuturor sfinților întreolaltă. 


3. ARGUMENTUL MORAL. 


Acest argument pentru dovedirea nemuririi sufletului pomește de la existenţa și 
necesitatea respectării ordinii morale. Această ordine morală bazată pe dreptate și echi- 
tate, cere ca starea de fericire sau nefericire să fie după faptele morale ale omului, ca 
binele să fie răsplătit și răul, nedreptatea, să fie pedepsite. Această ordine morală există 
real și se manifestă universal, în conștiința umană. Nimeni nu se poate sustrage rigo- 
rilor ei. Dar în realitate noi constatăm că postulatul acesta nu este satisfăcut totdeauna, 
că de cele mai multe ori drepții și virtuoșii, în loc să fie răsplătiți, suferă, iar cei păcătoşi 
şi răi se bucură de toate. Ființa noastră morală nu se împacă însă cu această nedreptate 

la infinit, ci postulează nemurirea sufletului și existența unei alte vieți după moartea 
trupului, în care faptele omului vor fi răsplătite după dreptate. Dreptatea divină nu 
poate lăsa păcatul nepedepsit și virtutea nerăsplătită, ea cere ca ordinea morală să fie 
deplin restabilită și înstăpânită. Aceasta postulează atât existența unui Drept judecă- 
tor, cât și a unui suflet nemuritor, căruia i se vor răsplăti toate faptele săvârșite, cum 
cere dreptatea. 


4. ARGUMENTUL ISTORIC. 


Argumentul istoric pentru dovedirea nemuririi se bazează pe credința universală, 
din toate locurile și timpurile, în nemurire. După cum întâlnim credința în Dumnezeu 
la toate popoarele lumii, tot așa și credința în nemurirea sufletului se întâlnește la toate 
popoarele din toate locurile și în toate timpurile. Chiar strămoșii noștri, geți și daci 
„nemuritori“, erau vestiți în antichitate prin neînfricarea lor în fața morții și credința 
în nemurirea sufletului. Credința aceasta se vede, de altfel, pretutindeni, îndeosebi în 
obiceiurile de la înmormântare și cultul morţilor. Toate popoarele cinstesc trupurile 
morților, însoțindu-le de anumite ceremonii când le înmormântează sau le incinerează. 
Faptul însuși al înmormântării trupurilor izvorăște din credința în nemurirea sufletu- 
lui. Spre a nu fi pradă putreziciunii, trupurile erau îmbălsămate și mormintele îngri- 
jite. Credinţa în nemurirea sufletului a zidit temple și necropole, a instituit jertfe pen- 
tru răscumpărarea și ușurarea păcatelor sufletelor celor adormiţi, i-a determinat pe 
mulți să-și înfrâneze patimile și să se dăruiască nobilelor aspirații și idealuri ale ome- 
nirii, cu riscul vieţii lor. 

Această credință universală în nemurirea sufletului nu poate fi un produs subiec- 
tiv al fanteziei, ci o credință naturală generală. Deoarece, cum spune Aristotel, „ceea ce 
toți oamenii țin instinctiv ca adevărat, este un adevăr natural”. Tot ceea ce e admis de 
totalitatea popoarelor poate fi considerat drept un adevăr natural. Argumentul istoric 
confirmă, de altfel, demnitatea de crezare a celorlalte argumente în sprijinul nemuririi 
sufletului. 


5. ARGUMENTUL TEOLOGIC. 


Revelația dumnezeiască confirmă credința naturală în nemurire și precizează sen- 
sul adevărat al nemuririi sufletului. Învățătura despre nemurirea sufletului, bazată pe 
ideea că sufletul este o substanță spirituală, simplă și deci indestructibilă, în ultimă 
instanţă este o învățătură a credinţei și nu a filozofiei. Nemurirea sufletului nu se înte- 
meiază pe o indestructibilitate pe care ar avea-o sufletul în sine, fără voia lui Dumnezeu, 
ci pe credința că Dumnezeu ține ca sufletul să fie nemuritor. Cu alte cuvinte, nemuri- 
rea sufletului nu se bazează simplu pe indestructibilitatea sufletului, ca substanță sim- 
plă în sine, ci pe indestructibilitatea relației dintre Dumnezeu și omul înzestrat cu 
suflet nemuritor, căci Dumnezeu l-a făcut așa pentru o relație veșnică și neîntreruptă 
cu El. Pentru Dumnezeu, nici o persoană care se află în relaţie cu El, nu mai încetează 
de a exista, căci Dumnezeu l-a făcut veșnic partener al Lui, pentru o relație veșnică cu 
E]. Dacă sufletul este nemuritor, aceasta își are cauza în voința creatoare și conserva- 
toare a lui Dumnezeu, Care vrea ca omul, prin suflet, să fie neîntrerupt, veșnic, în relație 

de comuniune cu El. De aceea i-a înzestrat sufletul cu memoria faptelor sale, cu con- 
ştiinţă morală, ca să regrete toate faptele contrare lui Dumnezeu, să se ştie mereu depen- 
dent de E] și să-L laude și iubească neîntrerupt. 

În acest scop, de la început, Dumnezeu a înzestrat sufletul cu harul Său, iar după 
Întruparea Fiului Său, lisus Hristos Însuşi, după Înălțarea Sa în cer, Sa sălășluit prin 
Botez în toți cei care cred în El, și nu poate concepe ca sufletul-sălaș al lui Hristos să 
se nimicească o dată cu moartea. „Căci știm că dacă acest cort, locuința noastră pămân- 
tească, se va strica, avem zidire de la Dumnezeu, casă nefăcută de mână, veșnică în ceruri. 
Căci de aceea și suspinăm, în acest trup, dorind să ne îmbrăcăm cu locuința noastră cea din 
cer” (2 Co 5, 1-2). 

Unii teologi protestanți, ca C. Stange, R. Otto, P. Althaus ș.a., susțin teza distrugerii 
sufletelor împreună cu trupurile îndată după moarte, a scufundării lor în neființă, din 
care vor fi chemate împreună cu trupurile la învierea cea de obște. Dar Sfânta Scrip- 
tură afirmă categoric existența și lucrarea sufletelor după moarte. Căci Dumnezeu nu 
este un Dumnezeu al morţilor, ci al viilor (Mt 22, 32), este „Dumnezeul lui Avraam, al lui 
Isaac și al lui Iacov” (1ș 3, 6). Toţi drepţii din Vechiul Testament considerau viața de aici 
ca o călătorie, ca trecere spre altă viață (Ec 47, 9; Ps 118, 19; Evr 11, 9), iar moartea o 
socoteau ca o adăugare la părinți sau unire cu ei. De Avraam se spune că: „slăbind, 
Avraam a murit la bătrâneți adânci și s'a adăugat poporului său” (Ec 25, 8), nu în sensul că 
a fost înmormântat lângă strămoșii lui, căci aceștia odihneau în Mesopotamia, iar el în 
Canaan, ci că s'a adăugat lângă sufletele strămoșilor lui. Toţi aveau convingerea că la 
moarte „trupul se întoarce în pământ, iar sufletul la Dumnezeu Care l-a dat” (Ecc 12,7); că 
„Sufletele drepţilor sunt în mâna lui Dumnezeu și chinul nu se va atinge de ele. În ochii celor 
fără de minte, drepții sunt morți cu desăvârșire şi ieşirea lor din lume li se pare o mare nenoro- 
cire. Şi plecarea lor dintre noi, un prăpăd, dar ei sunt în pace. Chiar dacă, în fața oamenilor, ei 
au îndurat suferințe, nădejdea lor este plină de nemurire” (Sol 3, 1-4). În Noul Testament, 
după Învierea lui Hristos, moartea este privită ca o trecere la Domnul, ca o descătușare 
pentru a ajunge la comuniunea deplină cu Hristos. „Știind că, petrecând în trup, suntem 
departe de Domnul, avem încredere și voim mai bine să plecăm din trup şi să petrecem la Dom- 
nul” (2 Co 5, 6-8). În pilda bogatului nemilostiv și a săracului Lazăr, se vede că aceştia 
viețuiesc după moarte, cu sufletul, și înainte de învierea trupurilor (Lc 16, 19-31). lar 
în Apocalipsă se vorbeşte de cei 24 de bătrâni care se închină Mielului (4, 10), de „cei ce 
locuiesc în cer” (13, 6; 14, 3; 15, 2), de „sufletele celor junghiați pentru cuvântul lui Dumne- 
zeu, care stau sub jertfelnicul din cer” (6, 9). 

De asemenea, Sfinții Părinţi învață unanim că sufletul omului, spre deosebire de 
sufletul animalelor, este nu numai viață pentru altul, adică pentru trup, ci şi viaţă în 
sine și pentru sine, dar el are viața în sine pentru că Dumnezeu voiește ca el să trăiască 
veșnic. „Dacă sufletul trăieşte” — zice Sf. Iustin Martirul — „el trăiește nu pentru că este 
viață, ci pentru că se împărtășește de viaţă, și ceea ce se împărtășește din ceva este cu 
totul altceva decât aceea din care se împărtășește. Sufletul se împărtășește din viață, 
pentru că Dumnezeu voiește ca el să trăiască. Ca atare, sufletul nu se va mai împărtăși 
din viață, dacă Dumnezeu va voi ca sufletul să nu mai trăiască. Căci sufletul nu trăiește 
prin el însuși, cum trăiește Dumnezeu”. „Dumnezeu” - zice Atenagora Atenianul — „nu 

ne-a făcut ca pe niște oi sau ca pe niște vite, ca să pierim şi să dispărem apoi fără urmă... 
Ştim foarte bine că Dumnezeu n'ar fi creat ființa umană cu trup și suflet nemuritor și 
n'ar fi prevăzut-o cu toate condiţiile de supraviețuire, dacă El n'ar fi dorit continuarea 
acestei existențe. Creatorul lumii întregi cu această destinaţie l-a creat pe om, ca el să 
se bucure de o existenţă rațională și să supraviețuiască desfătându-se în continuu de 
darul creaţiei”. lar Sf. Maxim Mărturisitorul spune că sufletul este rațional și cugetă- 
tor, în sine, prin firea sa, și nu din pricina trupului, fiind de sine subzistent și prin 
aceasta nemuritor. „lar dacă e prin fire pentru sine subzistent, va lucra și cu trupul, 
cugetând și raționând după sine și niciodată nu se va lipsi de puterile sale înțelegă- 
toare, ce le are prin fire. Căci cele ce le are prin fire nu i se pot răpi. Deci sufletul exis- 
tând pururea, cugetă și raționează și prin sine, şi cu trupul, pentru sine şi pentru fi- 
ința sa. Deci nu se va afla nici o cauză care să poată înstrăina de suflet, după desfacerea 
trupului, atributele ce-i revin în chip natural și nu pentru trup. lar dacă sufletul nu 
este de sine subzistent, va fi un accident sădit în chip natural în trupul singur subzis- 
tent, iar după desfacerea trupului nemaifiind absolut nimic”. „Sufletul fiecăreia din 
dobitoace” — zice Sf. Grigorie Palama -— „este viaţa trupului însuflețit prin el”. Ele au 
viața nu ca ființă, ci ca lucrare, nefiind în sine, ci pentru altul. Căci această viață nu se 
vede să aibă nimic altceva, decât cele ce le lucrează prin trup. De aceea, desfăcându-se 
aceasta, se desface numaidecât și ea. Căci sufletul fiecăruia dintre oameni este și viața 
trupului însufleţit prin el, și are lucrare de viață lucrătoare pentru altul, lucrare ce se 
arată adică în trupul însuflețit de el. Dar el are viața nu numai ca lucrare, ci și ca ființă, 
întrucât sufletul este viu prin el și pentru el însuși. Căci se arată având viață rațională 
şi intelectuală, ca una ce e în chip vădit alta decât viaţa trupului. De aceea chiar des- 
făcându-se trupul, sufletul nu se destramă. lar pe lângă faptul că este indestructibil, 
mai rămâne și nemuritor, întrucât nu se arată să fie pentru altul, ci are viața prin sine 
ca fiinţă. 

Aşa cum am văzut, sufletul are viața în sine, este nemuritor, prin participare la 
viață, din darul lui Dumnezeu, Care voiește ca omul să fie veșnic în relaţie cu EL. În 
plus, sufletul nu are binele sau răul prin ființă, ci numai capacitatea de a primi liber 
binele sau răul prin ființă, adică de a se împărtăși veșnic de harul lui Dumnezeu sau 
de a-l refuza. 

De altfel, și observaţiile din exterior, cu toate diferențele dintre rase și mentalități 
datorită multelor mii de ani de viaţă trăită în condiţii foarte diferite, duc la concluzia 
unității esențiale umane, căci însoțirea de persoane, bărbat-femeie, de diferite rase este 
totdeauna productivă, iar cei născuți în societăți primitive, întârziate, dovedesc prin 
educație și exercițiu posibilitatea de gândire și viață mai înaltă, civilizată. Mai departe, 
cercetarea acestor diferenţe și a raportului lor cu unitatea umană, precum și examina- 
rea concepțiilor poligeniste (preadamitică, coadamitică și naturalistă), contrare unită- 
ţii neamului omenesc, aparțin exegezei și apologeticii. 

Urmașii protopărinților Adam și Eva se nasc pe cale naturală, primindu-și existența 
de la părinți (Fc 1, 28), potrivit celor sădite în ființa omului de către Creator, Cel ce, 
prin părinţi, „dă tuturor viață și suflare și toate” (FA 17, 25). 

Teorii cu privire la transmiterea sufletului 


Referitor la originea trupului nu s'a ivit nici o controversă, întrucât este evidentă 
proveniența din părinţi. Dar referitor la sufletul urmașilor lui Adam au apărut trei teo- 
rii: preexistențianismul, traducianismul și creaționismul. 


După teoria preexistențianistă, al cărei autor este Origen, teorie însușită de unii ere- 
tici (manihei, priscilieni, catari), sufletele au fost create toate deodată, la începutul cre- 
aţiei lumii și, păcătuind ele în acea stare, au fost puse în trupuri, ca pedeapsă în vede- 
rea curățirii prin suferinţă în trup. 

Preexistențianismul a fost condamnat în Sinodul al cincilea ecumenic, întrucât con- 
trazice atât Revelația, cât și experiența omenească. Căci sufletul primilor oameni a fost 
creat o dată cu trupul (Fc 2, 7), păcatul s'a săvârşit după creaţia trupului, cu Adam (Fc 
cap. 3; Rm 5, 12), iar oamenii, înainte de nașterea lor, nu fac nici bine, nici rău (Rm 9, 11). 


Traducianismul, teoria transplantării sau generaționismul, reprezentat de Tertu- 
lian, încearcă să explice originea sufletelor prin asemănare cu originea trupurilor, anu- 
me că sufletele urmașilor provin din sufletele părinţilor, ca și trupurile sau ca răsadu- 
rile (lat. tradux = răsad) din sămânţa plantelor. Adică sufletele urmașilor s'ar desprinde 
de sufletele părinţilor, transplantându-se în urmași sau, metaforic vorbind, se răsădesc 
în urmași, și aşa din generaţie în generaţie (de unde generaționism), potrivit unei puteri 
creatoare cu care ar fi dotate sufletele părinţilor. Astfel, sufletul se cuprinde și el în 
legile generale de naștere a organismelor din alte organisme, de unde rezultă și ase- 
mănarea, trupească și sufletească, dintre urmași și înaintași. 

Traducianismul susține că se întemeiază pe texte biblice, ca binecuvântarea paradi- 
siacă „creșteți şi vă înmulțiți” (Fc 1, 28); lui Adam „i s'a născut un fiu după asemănarea sa 
şi chipul său” (Ec 5, 3), Set, om complet, deci și după suflet; ca și pe cuvintele Mântui- 
torului, că „ce este născut din trup, trup este, şi ce este născut din duh, duh este” (În 3, 6). 
Traducianismul ar mai avea și avantajul de a explica transmiterea păcatului strămoșesc 
prin proveniența sufletului urmașilor din cel al înaintașilor și, în același timp, ar oferi 
un plus de lumină explicativă textului din Geneză 2, 2, că, după creație, Dumnezeu 
„S'a odihnit de toate lucrurile Sale” şi că deci n'ar mai crea nimic în viitor. 

Şi totuși traducianismul rămâne fără temei. Mai întâi, întrucât contrazice ființa su- 
fletului, anume spiritualitatea și simplitatea acestuia, din care cauză sufletul fiind de 
neîmpărţit, nu se poate desface din alt suflet. Mărturisirea Ortodoxă (|, 28) declară: 
„Dacă sufletul ar primi ființă din sămânță omenească, atunci împreună cu trupul ar 
pieri și s'ar preface în pulbere”. Al doilea, întrucât spiritele (îngerii) nu se înmulțesc, 
sufletul nu se poate forma din sufletul părinţilor și nu există nici un indiciu că părinții 
ar avea putere creatoare. Al treilea, dacă, simplu, păcatul strămoșesc ar trece de la 
părinţi la copii prin naștere, atunci ar moşteni și păcatele personale ale părinților, nu 
numai pe cel strămoșesc, cel dintâi. Al patrulea, întrucât cei botezați nu mai au păca- 
tul strămoșesc, ar trebui ca cei născuţi din ei să nu mai aibă nici ei acel păcat. Și în sfâr- 
şit, din textele scripturistice la care recurge traducianismul în sprijinul lui nu rezultă 

că sufletul urmașilor s'ar desprinde prin naștere din sufletul părinților, fără participare 
creatoare din partea lui Dumnezeu, pentru că Sfânta Scriptură nici nu afirmă, nici nu 
neagă acest lucru. 

Cu toate aceste slăbiciuni, traducianismului nu i se tăgăduiește o parte pozitivă, 
anume susținerea că la nașterea fiecărei noi ființe omenești, în întregimea ei, participă 
înaintaşii, firește în măsura orânduirii dumnezeiești, nu întru totul revelată. 


Creaționismul, susținut de majoritatea Sfinților Părinți și dominant în Biserică, în- 
vaţă că sufletul este de la Dumnezeu prin creație nemijlocită, dat atunci când se for- 
mează trupul și este în stare să-l primească, devenindu-i astfel principiu de viață. Teme- 
iul scripturistic al creaționismului este puternic: Sufletul se va întoarce „la Dumnezeu 
Care l-a dat” (Ecc 12, 7); Dumnezeu „a făcut inimile tuturor” (Ps 32, 15) şi „zidește duhul 
omului înlăuntrul lui” (Za 12, 1), pentru că Dumnezeu „până acum lucrează” (În 5, 17), El 
este „părintele sufletelor” (Evr 12, 9) și El dă „și duh și viață tuturor” (2 Mac 7, 23). 

Dar, deși în general întemeiat, și creaționismul întâmpină dificultăți, mai mare fiind 
cea referitoare la transmiterea păcatului strămoșesc. Chipul în care creaționismul în- 
cearcă explicația transmiterii acestui păcat este inadmisibil, contrar fiind și Revelației, 
şi rațiunii. Căci, dacă sediul păcatului este în trup, cum afirmă teoria, și din trup trece 
în sufletul creat, orice posibilitate de înțelegere dispare. De aceea, și teoria creaționis- 
mului numai în parte este mulțumitoare. Şi întrucât creația sufletelor depășește expe- 
riența și înțelegerea omenească, ea rămâne o taină cunoscută numai de Dumnezeu. 

Primindu-se creaționismul în generalitatea lui, se încearcă de către teologi reduce- 
rea greutății de înțelegere a transmiterii păcatului, anume prin opinia că Dumnezeu 
creează suflete mijlocit, din sufletul părinților, nu nemijlocit, din nimic. Altă formă a 
acestei opinii ar fi afirmarea unei conlucrări divino-umane la nașterea fiecărui om, deci 
o anume combinare între creaționism și traducianism. 

Cu privire la timpul creării sufletelor, declarația Mărturisirii ortodoxe (|, 28), că „su- 
fletul se dă atunci când se formează trupul și este în stare a-l primi”, adică la concep- 
ție, la procreaţie sau zămislire, este în acord cu ansamblul învățăturii creștine. 


MENIREA OMULUI 


Coroana creaţiei fiind omul, el a fost ridicat de Creator deasupra tuturor făpturilor 
pământești, hotărându-i-se totodată o menire corespunzătoare demnității lui deosebite. 

Menirea omului se determină: a) în raport cu Dumnezeu; b) cu sine însuși și c) cu 
natura extemă. 

a) În raport cu Dumnezeu, menirea omului intră în cadrul rostului general al crea- 
ției, anume preamărirea lui Dumnezeu și fericirea creaturilor. În special, menirea omu- 
lui este să-L cunoască, să-L iubească și să-L preamărească pe Dumnezeu, prin acestea 
putând ajunge la adevărata fericire, la apropierea de Dumnezeu, adevărul, binele și 
frumosul absolut, prin care se realizează personalitatea umană în forma ei cea mai 
deplină. În vederea acestui scop, Creatorul l-a cinstit pe om cu mari daruri, în fruntea 
cărora stau: rațiunea spre adevăr, voința spre bine și sentimentul spre frumos și fericire, 


142 


Crearea omului (Antropologia creştină) 


conștiința morală şi libertatea. Pe oameni, Dumnezeu „cu știința înțelegerii i-a umplut, 
și bune și rele le-a arătat. Pus-a ochiul Său peste inimile lor, ca să le arate mărimea lucrurilor 
Sale... Pusu-le-a știință și legea vieţii le-a dat moștenire. Legătura veșnică a făcut cu ei și jude- 
cățile Sale le-a arătat” (Sir 17, 6-7, 9-10); „Așa să lumineze lumina voastră înaintea oameni- 
lor, încât să vadă faptele voastre cele bune și să-L mărească pe Tatăl vostru Cel din ceruri” (Mt 
5, 16); „Preamăriți-L pe Dumnezeu în trupul vostru și în duhul vostru” (1 Co 6, 20); „toate 
spre mărirea lui Dumnezeu să le faceți” (1 Co 10, 31). 

b) În raport cu sine însuși, menirea omului constă în neîncetata perfecționare pro- 
prie, prin trăirea virtuților, până la asemănarea cu Dumnezeu. Această menire a omu- 
lui este mijloc de ajungere și la preamărirea lui Dumnezeu. Căci prin dezvoltarea pute- 
rilor sale spirituale și prin viața virtuoasă, manifestată în fapte bune, omul se apropie 
de Dumnezeu, vestindu-i prin aceasta chiar perfecțiunile, adică preamărindu-L, și ajun- 
gând astfel la o treaptă superioară de viață, la fericire. Viaţa virtuoasă este chip de 
preamărire a lui Dumnezeu. Dumnezeu ne cere: „Sfinţiţi-vă și veți fi sfinți, că Eu, Dom- 
nul, Dumnezeul vostru, sfânt sunt” (Lv 11, 44); „Fiți desăvârșiți, precum și Tatăl vostru Cel 
din ceruri desăvârșit este” (Mt 5, 48). Sfântul Grigorie Teologul zice: „Suntem creaţi spre 
fapte bune, ca să Se laude și să Se preamărească Creatorul și, întrucât se poate, să-L 
imităm pe Dumnezeu”. 

c) În raport cu natura externă, menirea omului este de a stăpâni lumea materială 
(Ec 1, 24), ca reprezentant al lui Dumnezeu pe pământ și ca mijlocitor între Creator și 
făpturile neraționale, ca profet vestitor al voii lui Dumnezeu și ca preot aducător al 
jertfei de preamărire și mulțumire Părintelui ceresc în numele făpturilor necuvântă- 
toare, în vederea realizării celor de Dumnezeu rânduite pentru toți, și lume, și om. 


STAREA ORIGINARĂ A OMULUI 


De la creaţie, omul a fost înzestrat de Dumnezeu cu toate puterile fizice și spiritu- 
ale necesare ajungerii la menirea sa. Scurt spus, starea originară, primordială a omului 
a fost o stare de perfecțiune și fericire. Revelația arată această stare prin chiar consta- 
tarea lui Dumnezeu că toate „erau foarte bune” (Fc 1, 31). În special, demnitatea deose- 
bită a omului constă în aceea că a fost creat după chipul și asemănarea lui Dumnezeu 
(Fc 1, 26), el, omul, „fiind chipul și mărirea lui Dumnezeu” (1 Co 11,7). „Dumnezeu l-a zidit 
pe om spre nestricăciune și l-a făcut după chipul fiinţei Sale” (Sol 2, 23). 

Cele cuprinse în Sfânta Scriptură despre chipul și asemănarea lui Dumnezeu în om 
sunt explicate în cugetarea Sfinţilor Părinţi, anume în ce constă chipul și în ce constă 
asemănarea lui Dumnezeu. 

Chipul lui Dumnezeu nu se referă la trup, pentru că Dumnezeu nu are trup, dar 
totuși chipul nu-i cu totul străin de trup, întrucât trupul participă oarecum la pute- 
rea sufletului, prin formă, poziție şi posibilitate de exprimare a stărilor sufletești. În 
înțelesul acesta se poate spune că omul întreg; are chipul lui Dumnezeu, ceea ce și 
afirmă Sfânta Scriptură: „Să facem om după chipul și asemănarea noastră” (Fc 1, 26). Duh 
fiind Dumnezeu, chipul Lui se referă la natura spirituală a omului, rațiune, voință, 
sentiment, întrucât toate tind spre Dumnezeu. Deci chipul lui Dumnezeu în om este 

înclinația acestuia spre Dumnezeu, cuprinzându-se aici și consecința înclinării, anu- 
me stăpânirea asupra lumii materiale (Fc 1, 28). 

Deosebirea dintre chipul și asemănarea lui Dumnezeu în om se pot exprima astfel: 
chipul se referă la natura spirituală, intelectuală și morală a omului, rațiune și libertate 
şi înclinație spre Dumnezeu; iar asemănarea, la scopul către care tinde omul, dezvol- 
tarea și perfecționarea lui morală. Punctul de plecare spre asemănare este chipul, aces- 
ta conținând înclinarea spre asemănare, spre culme, adică spre Dumnezeu, spre bine, 
adevăr și frumos. Asemănarea este astfel starea de sfințenie și dreptate, câștigată prin 
practica virtuții și ajutorul haric. Teologic spus, speculativ, chipul este asemănarea în 
potență (ca posibilitate); iar asemănarea chipul în actualitate, realitate (Sf. Vasile cel 
Mare). Cum spune și Sf. loan Damaschin, „Cuvintele după chip indică rațiunea și liber- 
tatea, iar cuvintele după asemănare arată asemănarea cu Dumnezeu în virtute, atât cât 
este posibil.” 

Deosebirea dintre chipul și asemănarea lui Dumnezeu în om se bazează pe Sfânta 
Scriptură. Înainte de a-l crea pe om, Dumnezeu zice: „Să facem om după chipul şi asemă- 
narea noastră”; iar după creare, Scriptura spune: „, Și a făcut Dumnezeu pe om după chipul 
Său” (Fc 1, 26-27), fără să se adauge „și după asemănare”. Explicaţia este că, la creație, 
asemănarea era numai în potenţă. „Suntem după chip prin creație, iar după asemă- 
nare ajungem prin noi înșine, prin voința noastră liberă... În creație am primit posibi- 
litatea de a deveni asemenea lui Dumnezeu și, dând-ne această posibilitate, Dumne- 
zeu ne-a făcut pe noi înșine lucrătorii asemănării noastre cu E], spre a ne dărui răsplată 
pentru activitatea noastră” (Sf. Grigorie de Nyssa). 

În starea primordială sau paradisiacă, cea dinainte de păcat, chipul lui Dumnezeu 
în om era perfect. Aceasta reiese din ceea ce ne spune Revelația despre sufletul, trupul 
şi împrejurările de viață ale protopărinților în raiul pământesc. Cunoașterea omului, 
rațiunea, era luminată, sănătoasă, fără prejudecăți, fără rătăcire. Aceasta rezultă din fap- 
tul că omului, îndată după creație i s'a dat stăpânirea pământului (Fc 1, 28), că omul a 
dat nume potrivite animalelor, fără ca Dumnezeu să corecteze ceva (Fc 2, 9-20), a dat 
nume Evei, cunoscând modul creaţiei (Fc 2, 23). Tot așa, puterea morală a primilor 
oameni era deplină, adică voința curată și dreaptă, supusă rațiunii și lui Dumnezeu, 
fără luptă lăuntrică și fără piedici, iar sentimentul încălzit de bine și frumos, ceea ce 
exprimă Scriptura: „Adam și femeia lui erau amândoi goi și nu se rușinau” (Fc 2, 25); „Dum- 
nezeu l-a făcut pe om drept" (Ecc 7, 29). 

Tot așa, trupul omului era perfect sănătos, lipsit de dureri, suferinţe și boli, acestea 
fiind urmări ale păcatului (Fc 3, 16). Mai mult, omul era nemuritor și după trup. „Căci 
Dumnezeu n'a făcut moartea... Dumnezeu l-a creat pe om spre nestricăciune... iar moartea a 
intrat în lume prin pizma diavolului” (Sol 1, 13; 2, 23-24). Moartea este urmarea păcatului 
(Fc 2, 17; 3, 19; Rm 5, 12; 6, 23). 

În starea paradisiacă, și condiţiile de viață erau foarte bune, nimic nu-i lipsea omu- 
lui și nimic nu se opunea stăpânirii lui, iar munca era un plăcut exercițiu al puterilor 
spirituale și fizice. 

Avându-se în vedere darurile cu care au fost înzestrați protopărinţii neamului ome- 
nesc, se ajunge la concluzia că, în starea primordială, omul se găsea în plină armonie 

și cu sine însuși, și cu Dumnezeu, și cu natura externă. Faptul acesta însă nu înseamnă 
că acea stare era întru totul perfectă, pentru că perfecțiunea Îi aparține numai lui Dum- 
nezeu. Este evident, cum observă Sfinții Părinţi, că perfecțiunea primului om era rela- 
tivă, conținând totuși tot ce era necesar, și spiritual și fizic, pentru îndeplinirea misiu- 
nii lui, misiune la care nu ajunsese încă. Curăţia protopărinţilor încă nu era sfințenia și 
dreptatea desăvârșită, fiindcă acestea se desăvârșesc, ca orice virtute, prin exercițiu și 
încercare, prin care protopărinţii încă nu trecuseră. Protopărinţii se aflau numai pe ca- 
lea desăvârşirii. Dacă sar înțelege starea morală primordială ca desăvârșită, ea ar ex- 
clude posibilitatea căderii, și atunci căderea ar rămâne cu totul inexplicabilă. Dar Adam 
nu ajunsese încă la asemănarea cu Dumnezeu. 

Tot așa, cu privire la trup, nestricăciunea și nemurirea nu înseamnă nemurire din 
fire, ci doar posibilitatea de nemurire condiționată de atingerea perfecțiunii virtuții și 
de primirea harului vieții, reprezentat, atunci, prin pomul vieții, de care, după cădere, 
omul a fost îndepărtat (Fc 3, 22). 

Sfinții Părinţi afirmă, tot așa, relativitatea perfecțiunii paradisiace ca rezultând și 
din comparaţia între creație și mântuire. Căci, în general, mântuirea este restabilirea 
stării originare și refacerea chipului lui Dumnezeu în om, dar, pe lângă acestea, mân- 
tuirea se înalță mult peste darurile anterioare, prin înfierea în lisus Hristos și viața în 
El (1 Co 15, 45-49), pe care Adam nu le avea, iar în Hristos harul se revarsă în plinăta- 
tea lui, ca „har peste har” (În 1, 16). 


DEOSEBIRI INTERCONFESIONALE 


Deosebirile interconfesionale referitoare la starea originară a omului pun în lumină 
și mai clară adevărul doctrinei ortodoxe cu privire la acea stare, doctrină așezată ne- 
clintit, ca în toate problemele, pe temeiul Sfintei Scripturi și al Sfintei Tradiţii. Căci și 
teologia romano-catolică, și cea protestantă vin cu exagerări, care nu rezistă examină- 
rii obiective pe baza Revelaţiei. 

Astfel, şi după romano-catolici, și după protestanți, starea originară a omului era 
perfectă în toate privinţele : după romano-catolici, ca dreptate originară rezultată din- 
tr'un dar adăugat naturii, supranatural; iar după protestanți, ca aparținând firii omu- 
lui din momentul creației, întrucât, în concepția protestantă, nu există nici o deosebire 
între chipul și asemănarea lui Dumnezeu în om. 

Amândouă aceste teze, romano-catolică și protestantă, sunt exagerate, neînteme- 
iate în ceea ce au specific.Exagerarea se arată în următoarele: doctrina romano-catolică 
pleacă de la o împărțire artificială a omului în două, o parte naturală constând din trup 
și suflet, și una supranaturală, a darului supraadăugat în om. În cea dintâi nefiind ar- 
monie de la creație, ci luptă între tendinţe diverse și contrare, trupești și sufletești, și 
deci greutate în săvârșirea binelui, providența divină completează lucrarea creaţiei, 
prin darul supraadăugat, și astfel se ajunge la dreptatea „originară”, pe care omul n'o 
avea la creație. Prin urmare, ceea ce este superior în omul cel dintâi: comuniunea cu 
Dumnezeu, curăția inimii și a voinţei, toate sunt daruri supranaturale cu care a fost îm- 
podobit primul om, pe deasupra naturii lui. Căci, după romano-catolici, dacă dreptatea 


145 


“Dogmatica specială — “Dumnezeu Creatorul 


originară n'ar fi supranaturală, ci ar aparține naturii, ar urma cu necesitate divinizarea 
omului, ceea ce este inadmisibil. 

Observăm însă că această împărțire a omului în partea naturală, primită prin crea- 
ție, și cea supranaturală, suprapusă celeilalte prin har, prin pronie, este cu totul străină 
izvoarelor Revelaţiei. Căci împărțirea aceasta presupune o împărțire în Dumnezeu În- 
suși, Proniatorul apărând ca un corector al Creatorului. 

Se înțelege că starea primordială umană e întreținută în primul rând de harul di- 
vin, dar aceasta nu înseamnă că omul natural, rezultat din creație, n'ar participa per- 
sonal, prin cugetare și libertate, la acea stare, ca și la înaintarea de la chip spre asemă- 
narea cu Dumnezeu.Căci numai așa, ceea ce și învață Ortodoxia, omul în starea lui 
primordială constituie o unitate vie și armonioasă, vrednică de înțelepciunea și atot- 
putemnicia dumnezeiască. 

1. O serie de consecințe dogmatice exagerate mai decurg din concepția romano-cato- 
lică a despărțirii constituţiei naturale a omului de „dreptatea originară”, fruct exclusiv 
al harului: 

a. Dacă dreptatea originară este rod exclusiv al supranaturalului, al harului, atunci 
căderea apare ca imposibilă. Căci nu se poate înțelege nici cum dreptatea renunţă la 
funcția ei de a menţine armonia originară, nici cum omul perfect respinge ajutorul pu- 
terii divine, care, până la cădere, îl susținea în starea fericită. 

b. Dacă dreptatea originară este redusă numai la darurile supraadăugate, atunci 
omul este diminuat fără aceste daruri, mărginit la o stare strict naturală, fără să se 
deosebească prin ceva de omul căzut, cel de după păcat, ceea ce este identic cu erezia 
pelagiană. 

c. Tot așa, dacă dreptatea originară este simplu adaos, simplă podoabă, atunci ea 
este pusă din extern și mecanic peste om, fără să constituie o unitate armonioasă cu 
natura omului. De aici concluzia că viaţa religioasă n'ar fi proprie persoanei omenești, 
ceea ce este tot pelagianism. 

d. Dacă starea paradisiacă a omului era perfectă, ea rezultând exclusiv din lucrarea 
harului supraadăugat, rămâne cu totul de neînțeles ce funcție mai puteau îndeplini pu- 
terile spirituale ale naturii omului. 

e. Dacă dreptatea originară este doar adaos la firea omului, atunci pierderea aces- 
tei dreptăți prin cădere în păcat nu mai alterează firea, neaparținându-i acesteia, și de 
aici rezultând ideea unei egalizări a omului căzut cu cel de dinaintea căderii. Evident, 
greșeală din punct de vedere al doctrinei ortodoxe. 

2. La extrema opusă catolicismului, doctrina protestantă afirmă că poziția morală și 
fizică în starea originară se datora puterilor firești rezultate din creaţie; iar chipul și 
asemănarea lui Dumnezeu în om, considerate fiind ca numiri sinonime, denumesc ace- 
eași realitate umană, anume perfecțiunea originară a omului. 

Obișnuit, doctrinei protestante i se recunoștea și un aspect pozitiv, anume că așază 
dreptatea originară în natura omului, nu în ceva suprapus acesteia, dar, totodată, se 
atrage atenţia asupra aspectului negativ al concepţiei protestante despre conţinutul 
dreptăţii originare, din care este exclus harul divin, ca și cum totul ar fi rezultat din 
creație, nemaifiind nevoie de har în starea paradisiacă. 

Aici, greșeala protestantă constă în nesocotirea mărginirii firii omenești, ca și cum 
omul ar fi putut să fie drept și sfânt fără ajutor haric. Căci și îngerii au ajuns în stare de 
nepăcătuire, la perfecțiune morală, treptat, progresiv, şi cu ajutor haric. Chiar și omul 
curat, lisus Hristos, deși unit personal cu Logosul, urca pe scara desăvârșirii, „creștea 
şi se întărea cu duhul... sporea cu înțelepciunea și cu vârsta şi cu harul” (Lc 1, 80; 2, 52). 

Mai departe, confundând între ele numirile de chip și asemănare a lui Dumnezeu 
în om și afirmând, și prin această confuzie, perfecțiunea deplină a stării primordiale a 
omului, concepția protestantă ajunge inevitabil la două piedici de neînlăturat: 1) nu 
mai poate face distincție între ceea ce este firesc și ceea ce este suprafiresc în protopă- 
rinți; 2) nu mai poate oferi explicaţia căderii în păcat a omului perfect. 


CĂDEREA OMULUI ÎN PĂCAT 


Dogma despre păcatul strămoșesc are o importanţă deosebită, întrucât acest pă- 
cat constituie premisa fundamentală a mântuirii. Pentru nimicirea acestui păcat și 
a urmărilor lui, Sa întrupat Însuşi Fiul lui Dumnezeu, lisus Hristos, săvârșitorul 
mântuirii. 

Păcat strămoșesc se numește starea de reală păcătoșenie a naturii omenești căzute, 
cu care se naște fiecare om ca urmaș natural al lui Adam. 


Originea păcatului strămoșesc 


Se află în neascultarea protopărinţilor noștri, Adam și Eva, care, ispitiți de diavol, 
nesocotesc voinţa divină, călcând porunca lui Dumnezeu, de a nu mânca dintr'un a- 
numit pom. 

Cum s'a arătat mai înainte în expunerea despre starea primordială a omului, acesta 
a fost creat bun, după chipul lui Dumnezeu, și cu menirea de a deveni și „după asemă- 
narea” lui Dumnezeu, putându-se desăvârși prin dezvoltare și întărire în virtute și prin 
liberă conlucrare cu harul divin. În vederea ajungerii la desăvârşire, Dumnezeu l-a în- 
zestrat pe om cu toate puterile spirituale și fizice necesare atingerii desăvârșirii. Pen- 
tru aceasta mai trebuia încă un examen moral, încercarea prin care, în mod conștient 
şi liber, să recunoască și să manifeste supunerea și recunoștința față de Creatorul său 
atotbun și să-și câștige, totodată, și vrednicie personală, cuprinsă în desăvârșire, pe de 
o parte, iar pe de alta, pentru a fi ferit, întărit fiind, de mândria prin care căzuse diavo- 
lul. Căci „nu era folositor ca omul să dobândească nemurirea fără să fie ispitit și încer- 
cat, ca să nu cadă în mândria și osânda diavolului”, cum spune Sfântul loan Damas- 
chin. Încercarea prealabilă apare ca necesară, căci cel neispitit și neîncercat nu este 
vrednic de nimic (cf. Sir 34, 10). Astfel, porunca nu este semn de tiranie, ci manifesta- 
rea bunătăţii și înțelepciunii din partea lui Dumnezeu, spre a-l ridica pe om la starea 
de libertate deplin întărită, iar nu pentru a-l robi. Căci puterea morală nu crește decât 
prin exercițiu și după o normă morală aplicată în concret. Dumnezeu a dat omului 
porunca, spune Sfântul Grigorie Teologul, „spre a procura materie voinţei lui libere”, 
spre exercitarea și întărirea calităților morale. 

Importanța poruncii date primilor oameni consta și în aceea că, unică fiind, cuprin- 
dea în sine întreaga lege morală, comunicată lor de Dumnezeu. În felul comportării 
omului față de legea morală se arăta hotărârea conștientă și liberă a lui față de Dum- 
nezeu, prin încredere și iubire față de Părintele Creator, sau, contrar, prin desprinde- 
rea de Acesta și încercarea de înălțare prin puteri proprii. 

Adam a primit porunca din raiul pământesc direct de la Dumnezeu, apoi a comu- 
nicat-o și Evei, iar începutul păcatului se face prin nesocotința Evei, la care se aliază și 
Adam. 

Istorisirea biblică a căderii protopărinţilor, cuprinsă în capitolul 3 al Genezei, arată 
cum diavolul în chip de șarpe reușește să o înșele pe Eva, insuflându-i, pe de o parte, 
îndoială și neîncredere în Dumnezeu, prezentat de diavol ca invidios, Care, temân- 
du-se oarecum că prin mâncarea fructului oprit omul s'ar face asemenea Lui, iar pe de 
altă parte, șarpele trezind în Eva mândria de a poseda, ca independenţă absolută, în- 
dumnezeirea, prin mâncarea din fructul cunoștinței binelui și răului. Mândria punând 
stăpânire pe sufletul Evei, o duce la păcat, iar Adam, la îndemnul ei și din aceleași 
motive, cade și el în păcat, cu urmări atât de grele pentru toți urmașii. 

După săvârșirea păcatului, a apărut conștiința vinovăţiei, cunoscând că „erau goi”, 
dar fără mărturisirea vinei, ci doar a rușinii, prin „sunt ol și m'am ascuns”. Arătân- 
du-i-se vinovăția de către Dumnezeu, Adam o atribuie femeii și prin ea chiar lui Dum- 
nezeu: „Femeia pe care mi-ai dat-o să fie cu mine, aceea mi-a dat din pom şi eu am mâncat”. 
Întrebată la rândul ei, femeia dă vina pe șarpe, iar șarpele (diavolul) nu mai este între- 
bat, căderea lui fiind de mai înainte totală și definitivă. Omul însă, nedând semn de 
căință și de dorinţa de a se întoarce, rămâne, deși nu definitiv, pe calea păcatului, cu 
toate consecințele acestuia. Urmează blestemul asupra șarpelui, apoi asupra oameni- 
lor, prima vestire a mântuirii, protoevanghelia (Fc 3, 15) și dictarea pedepsei. 

Referatul biblic despre cădere, asemenea celui despre creație, are caracter istoric. 
Orice interpretare alegorică se exclude atât prin importanţa faptului istorisit relativ la 
originea răului din lume, interpretarea alegorică neaducând aici decât confuzii, cât şi 
prin claritatea cu care vorbesc textele biblice ulterioare despre istoricitatea căderii pri- 
milor oameni (Sir 25, 27; Sol 2, 24; 2 Co 11, 3; 1 Tim 2, 14). Cei doi pomi din grădina 
Edenului: pomul cunoștinței binelui și răului și pomul vieţii, sunt pomi adevărați, obiș- 
nuiți, reali, dar având un anumit scop, hotărât de Dumnezeu: primul, ca mijloc de 
exercitare spre virtute, al doilea, ca plată a virtuţii câștigate prin exercițiu moral și prin 
respingerea ispitei. 

Cu privire la șarpele amăgitor, este neîndoielnic că sub înfățișarea lui se ascundea 
diavolul. „Acela (diavolul) dintru început a fost ucigător de oameni” (În 8, 44); „șarpele a 
amăşit cu vicleșugul lui” (2 Co 11, 3); „şi nu Adam a fost amăgit, ci femeia fiind amăşită, s'a 
săvârşit călcarea poruncii” (1 Tim 2, 14); „prin pizma diavolului a intrat moartea în lume” 
(Sol 2, 24); „diavolul dintru început păcătuiește; pentru aceasta S'a arătat Fiul lui Dumnezeu, 
ca să sfarme lucrările diavolului” (1 In 3, 8). 

Mai întâi a păcătuit Eva, dar gravitatea păcatului apare prin căderea în păcat a 
lui Adam, el fiind capul omenirii; păcatul însă nu este împărțit, el rămânând unul și 
același. 


148 


Crearea omului (Antropologia creștină) 
Ființa păcatului strămoșesc 


Constă în nesupunere și neascultare, neîncredere și nerecunoștință, toate acestea 
având la bază mândria, principiul propriu al păcatului: „Începutul păcatului este mân- 
dria” (Sir 10, 13); „Primul om a căzut în păcat prin mândrie, dorind a fi ca Dumnezeu” 
(Sf. loan Gură de Aur). 

Păcatul lui Adam este păcat de moarte. Aceasta rezultă din caracterul poruncii căl- 
cate, care cuprindea întreaga lege morală, pe de o parte, iar pe de alta, din ușurința cu 
care s'a săvârșit de către omul înzestrat cu însușiri superioare, precum și din lipsa de 
valoare exterioară a lucrului cerut de poruncă, ca și din pedeapsa impusă de dreptatea 
dumnezeiască. 

Cât este omenește cu putință, ființa păcatului strămoșesc ni se lămurește dacă avem 
în vedere: 1) aspectul lui material; 2) aspectul lui formal; 3) aspectul lui ca pedeapsă. 

1. După aspectul său material, adică după conţinut, păcatul constă în pierderea ne- 
vinovăţiei (dreptăţii) primordiale, ieșirea din comuniunea cu Dumnezeu, retragerea ha- 
rului divin, alterarea chipului lui Dumnezeu în om, toate acestea apărând și ca urmări. 

2. O atenţie mai deosebită trebuie să-i acordăm aspectului formal al păcatului stră- 
moșesc, întrucât vina constituie nota specifică a oricărui păcat, fără de care nici nu 
poate exista păcat, ci doar lipsă sau rău fizic. Vina așază fapta păcătoasă în fața drep- 
tății dumnezeiești, făcându-l răspunzător pe călcătorul de lege. 

Vina pentru păcatele personale este evidentă, dar nu tot la fel pentru păcatul ne- 
săvârșit personal. Analizând însă starea produsă de păcat, starea numită păcat habi- 
tual, rezultat al păcatului actual, al faptei, se înțelege ceva, dar prea puţin, din faptul că 
unde este păcat, este necesară și vina. Aici, vina se cuprinde în dispoziția păcătoasă 
rezultată din prima călcare a voinței lui Dumnezeu, transmisă și nouă ca stricăciune a 
naturii umane, numai că la urmașii primului om imputarea este numai indirectă, nu 
ca la Adam, directă. Dar ceea ce pare că se înțelege este prea puțin pentru a pătrunde 
cu adevărat modul în care se transmite păcatul strămoșesc la urmași care n'au săvârșit 
păcatul; și totuși poartă pata lui. 

3. Cu privire la pedeapsa pentru păcat, trebuie subliniat că e firesc ca ea să urmeze 
păcatului, altfel ordinea morală nesocotită și tulburată prin el nu s'ar mai restabili, au- 
toritatea ei dispărând, și totodată nu s'ar mai adeveri realitatea dreptății dumnezeiești. 

Pedepsele se manifestă în mai multe feluri: în suflet, prin sentimentul vinovăţiei și 
prin mustrări de conștiință; în viața externă prin suportarea unor greutăți și suferințe 
atât sub aspect material, cât și social (Fc 3, 17, 19). Dar pedeapsa cea mare este moartea: 
„Plata păcatului este moartea” (Rm 6, 23), care este de trei feluri: trupească, sufletească și 
veșnică. Moartea trupească, deși apare ca rezultând din firea trupului, este și pedeapsă 
(Fc 2, 17; Rm 5, 12), căci nemurirea din starea primordială a omului era numai virtuală, 
potenţială, deci cu putinţa de a nu muri, dacă omul ar fi rămas în comuniunea cu Dum- 
nezeu. Pierzând însă această comuniune, moartea se actualizează în om și ca pedeapsă 
pentru păcat. 

Moartea sufletească este ruperea legăturii harice dintre om și Dumnezeu, deci strica- 
rea relației divino-umane și intrare în robia păcatului, decădere morală și stare de 

păcat, ea apărând astfel și ca aparținând conţinutului păcatului strămoșesc și ca ur- 
mare a acestuia. 

Pedeapsă pentru păcat și urmare a păcatului este și moartea veșnică, despărţirea 
veșnică de Dumnezeu, neputinţă de a intra în împărăţia lui Dumnezeu, căci: „Printr'o 
singură greşeală a venit osânda pentru toți oamenii” (Rm 5, 18). Aceasta însă numai până la 
mântuirea în Hristos, căci „precum în Adam toți mor, aşa şi întru Hristos toți vor învia” (1 
Co 15, 22), desființându-se moartea veșnică pentru cei înfrățiți cu Hristos. Pentru aceș- 
tia, adică pentru cei renăscuţi în Hristos, și moartea trupească nu mai este înspăimân- 
tătoare, putând fi așteptată cu liniște și seninătate spirituală, ea nemaifiind decât trece- 
rea de la cele pământești, stricăcioase, la cele nestricăcioase, în împărăţia lui Dumnezeu. 


Teorii privind transmiterea păcatului strămoșesc 


Aceste consideraţii care circulă printre teologii ortodocși constituie conținutul așa-nu- 
mitei teorii a imputațiunii indirecte a păcatului originar. Ea însă nu înlătură misterul 
transmiterii păcatului, fie și numai sub aspect habitual, ca dispoziție spre păcat, dispo- 
ziție prin care, până la recâștigarea harului, toți „suntem fii ai mâniei” (Ef 2, 3). Căci pen- 
tru rațiune este de neînțeles cum Dumnezeu Cel drept impută oamenilor păcatul stră- 
moșului lor, fără ca ei să-l fi săvârșit. Aceasta, pentru că vina presupune cunoaștere și 
voinţă liberă, despre care nu se poate vorbi la urmași pentru un păcat săvârșit înainte 
ca ei să existe. De aceea, recunoscând neputința pătrunderii dogmei cu rațiunea noas- 
tră, adevărul afirmat de dogmă se primește prin credinţă, el fiind întemeiat pe cuvân- 
tul lui Dumnezeu Cel absolut drept și bun. 

Dată fiind importanţa acestei dogme, nu este greu de înțeles de ce s'au făcut mai 
multe încercări, s'au formulat diverse teorii, cu scopul de a găsi o explicație sau cel pu- 
țin o reducere a misterului, însă toate au rămas nesatisfăcătoare și mai mult, parcă au 
subliniat adâncimea misterului, în loc să limpezească taina. 

Una dintre acestea este teoria imputațiunii externe, după care urmașii sunt vino- 
vați prin simplul fapt că descind din Adam, ei având o vinovăţie externă. Această teo- 
rie mare temei nici în Sfânta Scriptură, nici în Sfânta Tradiţie. Căci în urmași păcatul 
nu-i numai imputat, ci e real, Dumnezeu neputând socoti păcătos și pedepsi pe cel ce 
nu este vinovat de faptă. lar având în vedere mântuirea, aceasta nu este reală, dacă pă- 
catul pe care îl nimicește nu este real. 

Altă teorie e cea a omului universal, numită și naturalistă; încercând să se înteme- 
ieze pe textul din Romani 5, 12, îl consideră pe Adam ca om universal, care concen- 
trează în sine întreaga natură omenească, așa că în căderea lui se cuprinde căderea 
întregii naturi omenești. Neajunsurile acestei teorii sunt: a) Textul de la Romani 5, 12 
spune numai că „printr'un singur om a intrat păcatul în lume și prin păcat moartea”, fără 
să spună ceva despre modul transmiterii păcatului — ca de altfel, nicăieri în Sfânta Scrip- 
tură —, ci arată numai realitatea păcatului și originea lui în primul om. b) Adepții aces- 
tei teorii mai susțin că în Adam nu se găseau urmașii lui ca persoane care cugetă și 
voiesc împreună cu el. Cugetarea și voința unei persoane nu există înainte de existența 
reală a persoanei respective. c) În general, responsabilitatea urmașilor pentru caracterul 

moral și greșelile înaintașilor nu contribuie cu nimic la acestea, adică la caracter și la 
greșeli; invers da: înaintașii contribuie la formarea caracterului moral al descendenți- 
lor lor. Așadar, din punct de vedere moral, urmașii nu pot fi făcuți responsabili decât 
dacă au contribuit personal la faptele înaintașilor, de pildă ale părinţilor. 

Teoria păcatului strămoșesc ca păcat al naturii susține că vina din păcatul stră- 
moșesc se moștenește, deoarece aceasta este cuprinsă în natura moștenită. De aici pro- 
vine deci responsabilitatea urmașilor, dar această opinie nu e prin nimic întemeiată. 
Căci nimeni nu poate înțelege cum descendența după natură ar cuprinde și libertatea 
morală personală. 

Teoria aligaţiunii (de la alligo = a obliga) propriu-zis inventează o hotărâre a lui 
Dumnezeu, conform căreia s'ar fi stabilit o legătură morală între voinţa lui Adam și 
voința urmașilor lui și astfel, dacă Adam a călcat porunca, au călcat-o toți urmașii lui. 
Această teorie, după care vina din păcatul strămoșesc s'ar întemeia pe un decret arbi- 
trar a] lui Dumnezeu, a Cărui dreptate parcă ar fi dispărut, este cu totul inacceptabilă. 
Chiar dacă susținătorii ei fac analogie cu mântuirea în Hristos, aceasta nu aduce nici 
un sprijin teoriei pentru că, deși Mântuitorul Hristos reprezintă întreaga omenire, mân- 
tuirea realizată în El nu se împărtășește decât celor renăscuţi duhovnicește prin botez. 
De aceea, analogia n'are valoare, întrucât păcatul strămoșesc se transmite prin moștenire. 


Urmările păcatului strămoșesc 


Cuprind stricarea armoniei omului cu Dumnezeu, cu sine însuși și cu natura încon- 
jurătoare; ele se arată îndată după păcat, răsfrângându-se asupra omului întreg; 1) la 
suflet, 2) la trup şi 3) la condițiile de viață. 


1. Cu privire la suflet, păcatul are ca urmare pierderea nevinovăţiei (dreptății) și 
sfinţeniei originare, componente ale comuniunii cu Dumnezeu, „căci ce însoţire are drep- 
tatea cu fărădelegea? ” (1 Co 6, 14). Se pierde astfel harul divin, principiul adevăratei 
vieți umane, și se intră în moartea sufletească, care înseamnă rupere de izvorul vieţii 
duhovnicești și neputința de a face fapte vrednice de mântuire, precum zice psalmis- 
tul: „Că iată, cei ce se depărtează de bine (Dumnezeu), pier” (Ps 72, 27), iar Sfântul Apostol 
Pavel spune: „Plata păcatului este moartea” (Rm 6, 23). 

O altă urmare este stricăciunea interioară, spirituală, care cuprinde întunecarea ra- 
țiunii, pervertirea inimii și slăbirea voinţei, care toate nu se mai orientează spre adevăr 
și bine, adică spre Dumnezeu, ci înclină mai mult spre rău, ceea ce înseamnă alterarea 
chipului lui Dumnezeu în om. Prin această alterare s'a pierdut și armonia originară 
dintre trup și suflet, apărând potrivnicie între ele și lupte în care înving; adeseori pati- 
mile inferioare. 

Alterarea chipului lui Dumnezeu în om nu înseamnă însă distrugerea sau desfiin- 
ţarea lui, căci nici una din funcțiile sufletești umane nu a fost nimicită prin păcat. Scurt 
spus, prin păcat s'a alterat sau s'a umbrit chipul lui Dumnezeu în om, dar nu s'a dis- 
trus. Tendinţa și capacitatea omului de a cunoaște adevărul și de a voi binele au rămas 
în om și după cădere, dar evident slăbite. Omul căzut poate cunoaște adevărul religios 

și moral și poate împlini normele morale. Aceasta se poate vedea din faptul că omului 
căzut i s'au făcut descoperiri de către Dumnezeu și i s'au arătat urmările împlinirii și 
ale nesocotirii acestor descoperiri, el putându-se decide asupra căii de urmat. Așadar, 
nici funcţia de cunoaștere a rațiunii, nici libertatea voinței n'au fost desființate, ci nu- 
mai slăbite. Și omul căzut poate face binele, învingând ispita: „Când faci bine, oare nu-ți 
este fața senină?” (Fc 4, 7); omul căzut poate respinge moartea, alegând viața: „Eu astăzi 
ţi-am pus înainte viața și binele, moartea și răul... binecuvântarea şi blestemul... Alege deci 
viața” (Dt 30, 15, 19). 


2. Cu privire la trup, păcatul a adus slăbiciuni și neputinţe, lipsuri și suferințe, in- 
clusiv moartea fizică (Fc 3, 19). Nemurirea trupească pe care omul înainte de cădere o 
avea ca potenţialitate sau virtualitate nu s'a actualizat, nu s'a realizat, ci pierzându-se, 
moartea i-a luat locul, devenindu-i naturală omului. Însăși nașterea de fii va fi „întru 
dureri”, ca un indiciu că păcatul a venit prin femeie (1 Tim 2, 14). 


3. Cu privire la condiţiile externe, păcatul le-a îngreuiat, pentru om urmând izgo- 
nirea din rai (Eden), blestemarea pământului și restrângerea stăpânirii omului asupra 
naturii și întregului ei conținut. 

Toate aceste urmări arată gravitatea primului păcat săvârșit de om și ele trebuiau 
să apară, deoarece altfel nu s'ar fi cunoscut și simțit de către protopărinții noștri vina 
pentru această gravă cădere. 


Existenţa reală și universală a păcatului strămoșesc 


Rezultă din faptul că acest păcat nu este numai o faptă izolată în sine, deci o simplă 
călcare a legii, ci și o stare produsă de păcat, o stare reală de păcătoșenie care se pre- 
lungește, constituind o continuare a păcatului ca faptă, stare în care se nasc toți urmașii 
naturali ai lui Adam, acestora fiindu-le propriu ca moștenire, fiind săvârșit doar de 
firea lor. Acest păcat moștenit se numește păcat strămoșesc, originar, ereditar. 

În decursul timpului, au apărut, sub felurite forme, și opinii care tăgăduiau realita- 
tea păcatului strămoșesc. Așa, maniheii și priscilienii considerau că firea omului fiind 
rea în sine, nu poate fi vorba de un păcat al lui Adam; origeniștii susțin că păcătoșenia 
generală din lume se datorește unui păcat săvârșit de suflete înainte de încorporarea 
lor în trupuri; pelagienii consideră păcatul lui Adam ca fiind exclusiv un păcat perso- 
nal, el rămânând doar un exemplu rău pentru urmași, lipsurile, suferințele și moartea 
fiind fenomene naturale, fără legătură cauzală cu păcatul primilor oameni; socinienii 
şi raționaliștii se găsesc pe aceeași linie cu pelagienii. 

Realitatea și universalitatea păcatului strămoșesc sunt mărturisite cu claritate de 
Revelația divină: „Cine este curat de păcat? Nimeni, chiar și dacă viața lui pe pământ ar fi de 
numai o zi” (lov 14, 4); „Că iată întru fărădelegi m'am zămislit şi întru păcate m'a născut 
maica mea” (Ps 5o, 6). Conștiinţa unei păcătoșenii general-umane este exprimată și în 
unele rugăciuni, psalmi și profeţii mesianice ale Vechiului Testament, ca și în diversele 
sacrificii atât la iudei, cât și la păgâni. 

În Noul Testament: „Ce este din trup, trup este” (In 3, 6); ,... şi eram din fire fii ai mâniei 
ca şi ceilalți” (Ef 2, 3); „Știm că... şi lumea întreagă zace sub stăpânirea celui viclean” (1 În 5, 
19); „Drept aceea, precum printr'un singur om a intrat păcatul în lume şi prin păcat, moartea, 
şi astfel moartea a trecut la toți oamenii prin cel în care toți au păcătuit... căci dacă prin greşeala 
unuia moartea a împărățit, prin unul singur...” (Rm 5, 12, 17); „Căci precum toți mor în 
Adam, aşa toți vor învia întru Hristos” (1 Co 15, 22). 

Sfânta Tradiţie de asemenea mărturisește realitatea și universalitatea păcatului stră- 
moșesc. Astfel, chiar mai înainte de ivirea pelagianismului, care nega realitatea păcatu- 
lui strămoșesc, numeroși Sfinți Părinţi și scriitori bisericești, ca Iustin Martirul, Irineu, 
Tertulian, Ciprian, Origen și alţii, mărturisesc credința permanentă a Bisericii despre 
realitatea și universalitatea păcatului strămoșesc. Condamnându-i pe pelagieni, sino- 
dul din Cartagina (418) confirmă credința Bisericii în realitatea și universalitatea păca- 
tului strămoșesc. 

Așadar, neascultarea lui Adam este cauza morții tuturora, iar ascultarea lui Hristos 
este cauza îndreptării și vieţii tuturor celor uniți cu El. 

Singura excepție de la universalitatea acestui păcat este lisus Hristos, zămislit în 
Sfânta Fecioară Maria de la Duhul Sfânt și născut fără păcatul strămoșesc. Motivele 
acestui fapt sunt: 1) Zămislirea și nașterea lui Hristos se petrec prin lucrare dumneze- 
iască, nu prin putere naturală de înmulţire; 2) În lisus Hristos este exclusă prezența 
păcatului, El nefiind numai om adevărat, ci și Dumnezeu adevărat; 3) Calitatea Lui de 
Mântuitor exclude orice prezenţă a păcatului, întrucât El este Răscumpărătorul oame- 
nilor prin moartea Sa. 


Diferențe interconfesionale 


Cu privire la păcatul strămoșesc și la urmările lui există, cum s'a văzut și la starea 
primordială a omului, diferențe confesionale atât în teologia romano-catolică, cât şi în 
cea protestantă. 

Doctrina romano-catolică despre păcatul originar și urmările lui afirmă că păcatul 
constă în pierderea darurilor supranaturale ale dreptăţii originare, iar urmările lui sunt: 
dizgraţia și pedeapsa, înrăutățirea omului și moartea. În sine, păcatul este călcarea 
legii, ceea ce atrage cu sine pedeapsa. Astfel, păcatul originar nu apare ca stricăciune 
internă, ci doar ca vină juridică și osândă pusă asupra oamenilor, datorită înrudirii lor 
cu protopărinții neamului omenesc. 

Analiza acestei doctrine duce la evidenţierea unor exagerări pe care ea le cuprinde; 
acestea sunt următoarele: 

a. Căderea fiind doar pierderea dreptăţii originare, care constă din darurile su- 
pra-adăugate (dona superaddita) naturii, înseamnă că natura umană în sine a rămas 
intactă, ceea ce arată că opoziția dintre materie și rațiune, dintre trup și suflet este esen- 
țială structurii ființei umane însăși. Deci materia este rea în sine, la fel ca în teoria gnos- 
tică, conform căreia materia este ființial rea. 

b. Dacă structura naturii protopărinților, considerată independent de darurile su- 
pranaturale adăugate, cuprindea opoziţia dintre spiritual și material, ca și în omul căzut, 

concluzia nu poate fi decât că și în omul dinainte de păcat existau slăbiciunile apărute 
după păcat, ca suferințe, boală și moarte. Aceasta este tocmai ceea ce afirmă pelagia- 
nismul, prin negarea necesității harului și a păcatului strămoșesc. Și atunci, peste toate 
acestea, o întrebare se impune, și anume: dacă prin creaţie și independent de harul 
adăugat, omul este atât de neputincios, cine are dreptate: teoria romano-catolică sau 
Revelația, care spune după creație: „Și a văzut Dumnezeu toate câte făcuse și iată erau 
bune foarte” (Ec 1, 31). 

Doctrina protestantă, în contrast cu cea romano-catolică, denaturează ființa păca- 
tului strămoșesc și exagerează urmările acestuia, considerându-l ca distrugere totală a 
chipului lui Dumnezeu în om. Astfel, păcatul originar este înfățișat ca nimicire totală 
a puterilor spirituale omenești în năzuința lor spre Dumnezeu. Păcatul este, pe de o 
parte, lipsa fricii de Dumnezeu și a încrederii în EI, iar pe de alta, concupiscenţă, adică 
poftă trupească. Menţionăm însă că atât între primii reformatori, cât și între curentele 
teologice protestante de mai târziu, există diferențe, dar numai de nuanțe și nu de con- 
ţinut real. 

Trebuie să recunoaștem în teza protestantă ca pozitivă afirmația că păcatul înseamnă 
o stricăciune lăuntrică a omului și tot astfel, sentimentul adâncimii păcătoșeniei ome- 
nești și a nevoii de mântuire, sentiment trăit cu intensitate, dar în același timp se cer 
menționate și exagerările, alimentate desigur de opoziția față de catolicism, la care se 
adaugă ignorarea totală a teologiei patristice și tendinţele accentuat individualiste ale 
multor teologi protestanți, care uită de Biserica cea „una, sfânta, sobornicească și apos- 
tolească”, asistată de Duhul Sfânt. 

Exagerările protestante stau în contrazicere cu Revelația, cu rațiunea și cu date evi- 
dente din istoria religiilor, întrucât: 

a. Prin cădere, oamenii n'au pierdut cu totul cunoștința de Dumnezeu și înțelege- 
rea realităților spirituale, existând și o revelaţie naturală. Căci și păgânii pot, într'o 
oarecare măsură, să-L. cunoască pe Dumnezeu: „Fiindcă ceea ce se poate ști despre Dum- 
nezeu este vădit în inimile lor şi Dumnezeu este Cel ce le-a arătat-o. Într'adevăr, însușirile Lui 
cele nevăzute, puterea Lui cea veșnică și a Lui dumnezeire se văd, prin cugetare, de la zidirea 
lumii, în făpturile Lui” (Rm 1, 19, 20; Sol 19, 5; Ps 18, 1), de aceea și cei căzuţi sunt res- 
ponsabili de faptele lor (Rm 1, 21). 

b. Păcatul originar n'a nimicit libertatea, ci numai a diminuat-o. Căci dacă ar fi ni- 
micit-o, atunci poruncile, sfaturile, făgăduinţele și amenințările n'ar avea nici un rost 
fără existența libertății morale (Iș 20, 3 și urm.), căci numai aceasta dă putință omului 
să asculte sau nu de Dumnezeu (Mt 16, 24; 19, 17, 21; 23, 37; În 7, 17; 1 Co 7, 37). 

c. Păcatul n'a distrus întru totul chipul lui Dumnezeu în om. Căci „de va vărsa cineva 
sânge omenesc, sângele lui de mână de om se va vărsa, căci Dumnezeu a făcut omul după chi- 
pul Său” (Fc 9,6). 

d. Faptele bune ale omului natural, căzut, ale păgânilor, sunt cu adevărat bune: 
moașele egiptene care n'au omorât la naștere copiii israeliteni au fost răsplătite de Dum- 
nezeu (Iș 1, 20); Nabucodonosor este îndemnat la milostenie pentru iertare de păcate 
(Dn 4, 24); Dumnezeu a primit rugăciunea lui Manase, readucându-l în Ierusalim (2 
Par 33, 13); Însuși Mântuitorul arată că vameșul s'a pogorât la casa sa mai îndreptat 

prin rugăciune și pocăință, decât fariseul (Lc 18, 14). Faptele bune ale celor nerenăscuţi 
prin Botez, deci ale păgânilor, fără a fi adevăratevirtuţi, nu sunt totuși „splendida vitia”, 
cum spune Fericitul Augustin, ci ele sunt fapte meritorii pentru cei ce n'au decât legea 
morală naturală, ceea ce constituie o dovadă a existenței chipului lui Dumnezeu în cel 
ce le săvârşeşte. 

e. Ipoteza unei totale stricăciuni spirituale a omului căzut duce la concluzia absurdă 
că acesta, fiind doar o ruină lipsită de orice putere de redresare, răul devenindu-i sub- 
stanțial firii de după păcat, de la Adam la Hristos, nici nu ar mai exista propriu-zis 
păcat, răul săvârşindu-se de om în chip mecanic, fără libertate. 

f. Ca o consecinţă a celor de mai sus, dacă în sine firea omului de după păcat a deve- 
nit rea, el nemaiputând voi sau face altceva decât răul, este cu totul nedrept ca un ast- 
fel de om să mai fie pedepsit, de vreme ce răul pe care-l face nu-i produsul voinţei sale 
libere. 

g. Și istoria religiilor întărește și confirmă adevărul că, prin cădere, omul n'a pier- 
dut total cunoașterea lui Dumnezeu și putinţa de a săvârșşi binele. Toate popoarele au 
avut credinţa în Dumnezeu, indiferent de modul în care și L-au imaginat sau repre- 
zentat. Mai mult, unele religii și culturi păgâne au ajuns la concepții religioase, morale 
și filozofice superioare. Toate aceste valori umane evident pozitive nu erau posibile 
fără puteri spirituale corespunzătoare, fără sete de adevăr și bine, elemente constitu- 
tive ale chipului lui Dumnezeu în om, chiar dacă adevărul şi binele n'au fost căutate 
acolo unde se găsesc în realitate și în plenitudine. 

Precum se poate constata din cele expuse mai înainte, în privința stării de după 
păcatul originar, până la venirea lui Hristos, după opinia romano-catolică, păcatul ori- 
ginar nu apare ca o stricăciune internă a omului, ci doar ca vină juridică și pedeapsă 
asupra oamenilor datorită ascendenţei acestora din Adam; după cea protestantă, păca- 
tul strămoșesc a nimicit total puterile spirituale ale omului, acesta devenind incapabil 
de a face orice bine, fiind mai rău ca piatra ori ca lemnul; iar concepția ortodoxă re- 
cunoaște gravitatea căderii omului, acesta pierzând dreptatea originară, dar căderea 
nu este ireparabilă, deoarece omul chiar pierzând harul divin și prin aceasta comuni- 
unea cu Dumnezeu, firea lui — deci însușirile lui spirituale: cugetarea, simţirea și voința 
- n'a fost nimicită, ci numai alterată, el putând face binele moral și în această stare, deși 
acest bine nu-l poate duce la mântuire. 

Providența divină. 
Definiţia ŞI aspectele providenței 


acă Dumnezeu a creat lumea și omul din iubire, spre a împărtăși creaturii bună- 
tatea Sa, cugetarea sănătoasă ne spune că Acela care din iubire a adus lumea și 
omul de la neexistenţă la existență, nu-și poate întoarce fața Sa de la creatură, ci tre- 
buie să-i poarte de grijă, și aceasta cu atât mai mult, cu cât creatura singură, fără ajuto- 
rul Său, nu-şi poate împlini scopul pentru care a fost creată. Astfel, fără nici un efort, 
ajungem la noțiunea providență divină sau pronie dumnezeiască. 
Providența divină sau pronia dumnezeiască este purtarea de grijă pe care Dumnezeu 
o manifestă în mod permanent față de întreaga creatură și în mod special față de om. 
În providență deosebim trei acțiuni sau momente și anume: conservarea, cooperarea 
sau conlucrarea și guvernarea sau conducerea lumii. 


a. Conservarea lumii este lucrarea dumnezeiască prin care lucrurile și ființele cre- 
ate sunt păstrate în forma lor originară. Aceasta nu înseamnă însă numai ferirea crea- 
turii de distrugere, ci trebuie înțeleasă ca o influență neîntreruptă a lui Dumnezeu asu- 
pra lumii, pentru ca ea, în continuă mișcare și schimbare, să ajungă la ținta ei finală: 
desăvârșirea. De aceea, teologii scolastici au numit această activitate divină o „creație 
continuă”. Dumnezeu a lucrat în trecut, lucrează și în prezent și va lucra și în viitor, 
pentru ca lumea creată de El, păstrându-și identitatea, să parcurgă în timp o ascensi- 
une continuă spre ținta ei finală. 


b. Cooperarea, conlucrarea sau asistenţa este acțiunea în puterea căreia Dumne- 
zeu acordă întregii creaturi ajutorul Său, pentru ca aceasta să-și poată ajunge scopul ei 
dat de E]. Astfel, Dumnezeu împărtășește întregii creaturi, ca și fiecărei creaturi în par- 
te, potrivit naturii ei și în conformitate cu legile după care se conduce, ajutorul necesar 
pentru atingerea scopului său. Desigur, această conlucrare cu creatura, deși este con- 
stantă, nu este identică sau uniformă, deoarece într'un fel conlucrează cu creatura ne- 
însuflețită, și în alt fel cu creatura rațională și liberă, omul. Cu creatura neînsuflețită 

conlucrează în sensul că veghează ca aceasta să-și desfășoare activitatea potrivit legi- 
lor specifice ei, precum spune psalmistul: „Soarele și-a cunoscut apusul său, pus-ai întuneric 
şi s'a făcut noapte” (Ps 103, 20-21). 

Conlucrarea lui Dumnezeu cu omul, ființa conștientă și liberă, se realizează însă în 
mod diferit, această conlucrare fiind în funcţie de calitățile, aptitudinile, vocaţia, sco- 
pul propus și mijloacele alese de persoana umană în cauză. Astfel, dacă pe lângă cali- 
tățile corespunzătoare, persoana respectivă își propune realizarea unui scop mai înalt, 
Dumnezeu îl ajută la realizarea acestuia, ușurându-i găsirea mijloacelor, depășirea 
greutăților, menținându-i elanul sau entuziasmul în desfășu-rarea acțiunii. lar dacă 
totuși în mod inconștient și involuntar se îndreaptă spre un scop rău, Dumnezeu îi 
luminează mintea spre a putea înțelege urmările acțiunii sale și a se opri astfel de la 
săvârșirea a ceea ce și-a propus. Însă niciodată, în această activitate de conlucrare, Dum- 
nezeu nu ridică libertatea omului, astfel că acela care în mod voluntar urmărește un 
scop rău, e lăsat să-l împlinească (cf. Rm 1, 26). 

Dumnezeu îi deschide omului drumul spre o viață nouă în final: „Iată, toate le fac 
noi” (Ap 21, 5). Dar pentru ca să se realizeze în om această înnoire, el însuși trebuie să 
se străduiască a deveni nou, după îndemnul Sfântului Apostol Pavel: „Așa și noi, întru 
înnoirea vieții să umblăm” (Rm 6, 4). Numai astfel el poate progresa pe calea urcușului 
duhovnicesc: prin propria sa străduință, dar ajutat de harul divin. Așadar, în acest fel 
el va putea ajunge la asemănarea cu Dumnezeu după îndemnul Mântuitorului: „Fiţi 
desăvârşiți, precum şi Tatăl vostru Cel din ceruri desăvârșit este” (Mt 5, 48). 


c. Guvernarea, conducerea sau cârmuirea lumii este activitatea prin care Dumne- 
zeu conduce creatura în general și fiecare creatură în special spre înfăptuirea scopului 
ei. Și această lucrare dumnezeiască se realizează întrun fel cu creatura neînsuflețită și 
într'un alt fel cu omul. Creaturile neînsuflețite sunt conduse de Dumnezeu prin legile 
pe care El le-a sădit în natura fiecăreia dintre ele, precum spune psalmistul: „Pus-ai 
hotar apelor peste care nu vor trece, nici se vor întoarce ca sii acopere pământul” (Ps 103, 9). 
Omul și comunitățile omenești sunt conduse de Dumnezeu spre trepte de existență 
din ce în ce mai ridicate, printr'o activitate de împreună-lucrare, în care se poate deo- 
sebi și o lucrare creatoare progresivă — acea creație continuă de care vorbeau teologii 
scolastici — căci însăși apariţia constantă și continuă a noi și noi generații de oameni, 
care iau locul celor ce au părăsit lumea aceasta, este nu numai o conducere a lumii spre 
scopul ei, ci și o activitate creatoare a lui Dumnezeu. 

Cele trei acțiuni sau momente ale activității providenţiale sunt mai mult aspecte ale 
ei, deoarece adeseori se împletesc și întrepătrund, formând o singură acțiune divină, 
în care Dumnezeu toate spre folosul zidirii le orânduiește. 

Deoarece providența divină îmbrățișează nu numai lumea în general, ci și fiecare 
creatură în parte (cf. Lc. 10, 29-30), ea se împarte în generală și specială. La fel, ea poate 
fi ordinară și extraordinară. Providența ordinară se exercită prin mijloace naturale pe 
care Dumnezeu le-a rânduit o dată cu crearea lumii, iar cea extraordinară prin mij- 
loace speciale mai presus de legile naturii, prin minuni. 

Realitatea providenţei divine 


ealitatea providenţei divine este dovedită neîndoielnic atât de Sfânta Scriptură, 
|gea și de Sfânta Tradiţie. Precum au observat Sfinţii Părinţi și scriitori bisericești, 
întreaga Scriptură cuprinde cea mai vie, cea mai populară și cea mai poetică expresie 
a ideii de providenţă divină, unele din paginile ei având un conținut demonstrativ în 
această privință. Asemenea pagini găsim în cartea lov, în Cartea Psalmilor (îndeosebi 
în Ps 103) și îndeosebi în cuvântările Mântuitorului. La fel, Sfinţii Părinţii au susţinut 
și apărat în unanimitate învățătura Bisericii despre providenţa divină, folosindu-se de 
argumente atât din rațiune, cât și din Sfânta Scriptură, recunoscând că Dumnezeu nu 
este numai Făcătorul cerului și al pământului, ci și Atotţiitorul acestora, precum se 
afirmă în articolul 1 din Crez. 

Acţiunea providenţei este comună celor trei Persoane ale Sfintei Treimi. Vorbind 
despre purtarea de grijă a lui Dumnezeu-Tatăl pentru oameni, Mântuitorul zice: „Deci 
nu vă îngrijiţi zicând: Ce vom mânca? sau: Ce vom bea? sau: Cu ce ne vom îmbrăca?... că ştie 
Tatăl vostru Cel ceresc că aveţi trebuinţă de toate acestea” (Mt 6, 31-32). Referindu-se la 
lucrarea comună a Tatălui și Fiului, Mântuitorul spune: „Tatăl Meu până acum lucrează; 
şi Eu lucrez” (In 5, 17), iar psalmistul grăiește despre Sfântul Duh: „Trimite-vei Duhul 
Tău şi se vor zidi şi vei înnoi fața pământului” (Ps 103, 1). 


Obiecţii împotriva providenței 


umeroși critici, ca și necredincioșii din toate timpurile, au ridicat obiecții împo- 
triva providenţei, dintre care mai însemnate sunt următoarele: 


1. LIBERTATEA OMULUI. 


Una dintre principalele obiecții este următoarea: Dacă Dumnezeu guvernează lu- 
mea și în special veghează asupra omului și-l conduce pe acesta în acțiunile sale, 
aceasta înseamnă că El nimicește sau anulează ori cel puţin restrânge libertatea omu- 
lui, care astfel nu mai e stăpânul acțiunilor sale, libertatea lui morală fiind anulată sau 
cel puțin diminuată. De aici rezultă pentru om o serie de consecințe negative cu privire 
la responsabilitate, obligaţie, merit și vină etc., iar pe de altă parte, se sprijină teza celor 
ce susțin predestinația necondiționată. 

Această obiecţie este însă lipsită de temei, deoarece Dumnezeu nici nu forțează, nici 
nu anulează libertatea omului, dată acestuia prin creaţie. În conlucrarea cu omul prin 
harul Său, Dumnezeu nu forțează și nu anulează voința omului, pentru că El Însuși e 
libertatea desăvârşită, care nu manifestă nici o dorință de a-l stăpâni pe om. Fiind una 

din caracteristicile specifice lui Dumnezeu, libertatea Sa este și garanţia libertății omu- 
lui, căci „unde e Duhul Domnului, acolo este şi libertatea” (2 Co 3, 17). Adeseori, Mântui- 
torul arată că orice răspuns al omului la chemarea Domnului presupune necondiționat 
voința liberă a acestuia: „De vrei să intri în viață, ține poruncile... De vrei să fii desăvârşit, 
mergi, vinde-ți averile...” (Mt 19, 17-21), i-a răspuns Mântuitorul tânărului bogat. 

Dar prin împreună-lucrarea Sa cu omul, Dumnezeu vrea să-l elibereze pe acesta 
de tot ceea ce îi mărginește libertatea, spre a-și putea folosi rodnic puterile pe care i 
le-a dat prin creaţie. El nu-i anulează acestuia nicidecum libertatea, ci, dimpotrivă, îl 
cheamă la adevărata libertate: să fie liber de păcat, să nu mai ajungă robul acestuia, 
să nu mai recadă sub jugul robiei păcatului (Ga 5, 1). Așadar, prin colaborarea Sa cu 
omul, Dumnezeu îi ajută acestuia să-și recâștige adevărata libertate, în care el acceptă 
în mod liber binele, dăruindu-se iubirii lui Dumnezeu și slujirii aproapelui. Dar spre 
a ajunge la aceasta, omul trebuie să colaboreze cu harul divin, prin care el își do- 
bândește adevărata libertate: libertatea măririi fiilor lui Dumnezeu în viața de din- 
colo (Rm 8, 21). 

Mai adăugăm la aceasta faptul că în viața de toate zilele găsim exemple de oameni 
dedați cu totul răului, care, unelte ale diavolului fiind, săvârșesc răul în mod constant, 
aducând serioase daune morale și materiale nu numai unuia sau altuia dintre semeni, 
ci întregii societăți (de ex., autorii actelor de violență, atentatorii, traficanții de stupefi- 
ante etc.). Dacă Dumnezeu n'ar respecta libertatea omului, ar trebui ca aceștia — sub o 
formă sau alta — să fie opriți de la nelegiuirile lor, dar tocmai faptul că ei se menţin pe 
calea răului este cea mai bună dovadă că Dumnezeu le respectă libertatea, lăsându-i să 
zacă „în poftele inimii lor” (Rm 1, 24), spre ziua judecății (2 Ptr 2, 9). 


2. EXISTENŢA RĂULUI ÎN LUME. 


Această obiecţie a fost formulată astfel: Dacă Dumnezeu conduce lumea, cum și de 
ce există răul în lume? Nu cumva Dumnezeu e cauza răului? 

Respingând de la început ca false toate concepţiile care susțin existența unui rău 
metafizic în lume (concepțiile dualiste care afirmă că la temelia lumii stau două prin- 
cipii: al binelui și al răului, precum și concepțiile pesimiste, ca a lui Schopenhauer), 
putem afirma că răul existent în lume este de două feluri: răul fizic şi răul moral. Răul 
fizic constă în imperfecțiunile care există în natură și în viața umană: erupții vulcanice, 
cutremure de pământ, uragane, ploi torențiale și inundaţii, secetă, numeroase boli și 
suferințe trupești care culminează cu moartea. Răul moral sau păcatul a intrat în lume 
din cauza greșelii protopărinţilor noștri, fiind în mare parte și cauza răului fizic, căci 
suferințele, bolile și moartea, ca și înrăutățirea naturii și dușmănia animalelor sălba- 
tice față de om sunt de asemenea urmările păcatului. Aceasta o arată Sfântul Apostol 
Pavel spunând: „Căci făptura s'a supus deșertăciunii (stricăciunii) nu de voie, ci din pricina 
celui ce a supus-o” (Rm 8, 20). 

Pe de altă parte, din cauza alterării chipului lui Dumnezeu în om prin păcat, min- 
tea lui s'a întunecat, simțirea s'a pervertit, voința a slăbit, încât el a ajuns să fie supus 
ușor poftelor și patimilor de tot felul, a râvnit și s'a condus după valori false, a poftit 
ce era al altuia, l-a nedreptăţit și exploatat pe aproapele, astfel că relaţiile dintre oameni 

s'au înrăutățit, din certuri și neînțelegeri ajungându-se la omoruri și la războaie între 
colectivitățile umane. 

Cât priveşte răul fizic, acesta, privit în sine, în afara relației cu omul, nu e nici rău, 
nici bine, deoarece aceste fenomene sunt agenți fizici care țin de natură, devenind rele 
numai când cauzează pagube și nenorociri pentru oameni. Dar și în cazul în care aces- 
tea distrug, bunurile materiale sau afectează însăși viața omului, trebuie să vedem în 
ele mijloace folosite pentru pedepsirea răului moral, păcatul, precum și prilejuri de 
aducere aminte că trebuie să ne pocăim, spre a nu cădea și noi în aceeași osândă ca și 
aceia care au suferit de pe urma lor. În această privință, Însuși Mântuitorul ne atrage 
atenţia, prin două exemple: galileenii uciși de Pilat și cei optsprezece peste care a căzut 
tumul Siloamului (Le 13, 1-5), că răul fizic îi ameninţă ca pedeapsă din partea lui Dum- 
nezeu pe toți cei ce perseverează pe calea păcatului, chiar dacă la un moment dat a 
lovit numai pe unii dintre păcătoși. 

Așadar, autorul răului în lume nu e nicidecum Dumnezeu, ci omul prin voința sa 
liberă. De altfel, Sfinţii Părinţi subliniază adeseori că răul n'are o existență proprie, deși 
este o realitate, ci lipsa binelui poartă numele de rău, deci el este o lipsă în existență, 
un H1JOv = ceea ce nu există. La fel, ei arată că Dumnezeu nicidecum nu poate fi soco- 
tit drept cauză a răului. În această privință, Sfântul Vasile cel Mare spune: „Nu socoti 
nici pe Dumnezeu cauză a existenței răului, nici nu închipui răul ca având o existență 
proprie. Căci nu e subzistență (substanţială) răutatea, ca un animal oarecare; nici nu 
are vreo esență ipostaziată a ei. Căci răul este o lipsă a binelui... Așa și răutatea nu are 
o subzistență proprie, ci vine după aceea, datorită rănilor sufletului. Căci nu e nici 
nefăcut, cum spune cuvântul celor necredincioși, care fac răul de aceeași cinste cu na- 
tura cea bună, considerând că amândouă sunt fără de început și mai presus de facere. 
Nici creat. Căci dacă toate sunt din Dumnezeu, cum ar fi răul din bine? Căci nimic rău 
nu e bine, nici răutatea, din virtute”. 

Fiind răul o lipsă a binelui, a cărei carenţă se opune progresului moral în lume, con- 
cepția creștină nu-l leagă de esenţa realității eterne, nici de cea creată de Dumnezeu, ci 
numai de libertatea omului. Dar după unii, dacă se ia în considerare cantitatea și vari- 
etatea răului din lume și dintre oameni, trebuie admisă, ca o cauză suplimentară a rău- 
lui, în afara libertății omului, libertatea altor spirite, în speță a îngerilor răi sau a dia- 
volului. Astfel își găsesc explicaţie o serie de rele care bântuie omenirea de astăzi. 


3. DISPROPORŢIA DINTRE MERIT ȘI RĂSPLATĂ. 


Cea din urmă obiecție mai importantă împotriva providenţei este formulată în fe- 
lul următor: Dacă există providenţă divină, de ce nu există un raport just între virtute 
și fericire și între ticăloşie și nefericire, chiar în această viață? De ce bunăoară, omul 
drept, credincios, evlavios, virtuos, în loc să se bucure de fericire în viață, e adeseori 
nefericit, în timp ce acela păcătos, vicios, necredincios, rău, în loc să fie nefericit, tri- 
umfă de multe ori asupra celui drept prin însăși răutatea lui, bucurându-se de fericire 
și bunăstare? 

Dar dacă cercetăm mai îndeaproape cazuri concrete în acest sens, constatăm că de 
cele mai multe ori este vorba de aparențe care înșală. Căci fericirea și nefericirea nu 

sunt în funcţie nici de bogății sau de lipsa acestora și nici de treptele ierarhiei sociale 
pe care se află unii sau alţii. Adeseori, cei pe care-i credem fericiți, deoarece posedă 
bogății sau au funcţii sociale înalte, nu sunt fericiţi, fiindcă au conștiința împovărată 
de fapte rele, ori nu-și găsesc liniștea din cauza alergării după mai mari bogății și ono- 
ruri, ori nu sunt mulțumiți de ceea ce au făcut în viaţă în raporturile lor cu cei cărora 
le-au fost superiori ierarhici. Priviţi din exterior, acești oameni par fericiți, dar dacă am 
putea pătrunde în conștiința lor, am vedea uneori că nu e așa. Ba uneori bogatul care 
pare fericit, are copii neascultători și răi, ori bolnavi, ceea ce aduce părinților numai 
suferinţă și nenorocire. 

Pe de altă parte, cel sărac, modest, lipsit de bogăţie și de onoruri sociale, dar vir- 
tuos, credincios și lipsit de invidie față de alții, poate fi mai fericit decât bogatul, dacă 
are cugetul curat, conștiință nepătată și fiind lipsit de pretenții nejustificate, se mul- 
țumește cu ceea ce are. 

Iar dacă uneori se întâmplă ca cei credincioși, evlavioși, virtuoși, drepți, într'adevăr 
să sufere în această viață, fiind adeseori ţinta unor nenorociri continue, trebuie să avem 
în vedere că în concepția creștină suferința are un rol moral deosebit. Dacă cel ce se află 
în suferinţă își câștigă virtutea răbdării și priveşte aceste nenorociri ca încercări la care 
este supus spre a-și dovedi și mai mult credinţa și dragostea față de Dumnezeu, atunci 
el nu disperă, nu cârtește împotriva lui Dumnezeu, ci primește toate cu înţelegere, spu- 
nând asemenea dreptului Iov: „Domnul a dat, Domnul a luat, fie numele Domnului binecu- 
vântat” (lov 1, 21). Sfântul Apostol Pavel, reproducând un îndemn din Pilde privitor la 
certarea Domnului către cei pe care-i iubește, ne încredințează că Dumnezeu Se poartă 
cu noi ca un tată care își ceartă fiul său (Evr 12,7). 

Dacă totuși unii dintre cei răi se bucură de fericire, să nu uităm că prin aceasta 
Dumnezeu poate urmări îndreptarea acestora, spre a-i atrage la Sine, spre a-i îndemna 
la pocăință, spre a-i face să vadă bogăţia îndurării divine. În acest sens, Sfântul Apos- 
tol Pavel spune: „Sau disprețuiești tu bogăția bunătății Lui (Dumnezeu) și îngăduința și 
îndelungă răbdarea, neștiind că bunătatea Lui duce la pocăință?” (Rm 2, 4). 

În sfârșit, noi nu trebuie să uităm că viața pământească nu-i decât locul de pregă- 
tire pentru cea veșnică. Acolo fiecare va fi răsplătit după meritul sau vina sa, căci jude- 
cata lui Dumnezeu este nepărtinitoare. Acolo se va realiza raportul just între virtute și 
fericire, între vinovăţie și nefericire. 


4. DEISMUL ȘI COMBATEREA LUI. 


Despre deism ne-am ocupat și în capitolul: Concepții străine cu privire la învățătura 
creștină despre existența lui Dumnezeu. Apărut în Anglia în veacul al XVII-lea, fondato- 
rul său fiind Herbert of Cherbury, deismul respinge orice dogmă a religiilor oficiale, 
reducând religia la un fenomen ce decurge din însăși natura omenească. Ca-racteris- 
tica fundamentală a deismului este recunoașterea lui Dumnezeu numai drept cauza 
primară a lumii și a omului, cu negarea totală a intervenţiei divine în fenomenele din 
univers, natura dezvoltându-se și conducându-se după legile ei proprii. 

Deismul este o concepție filozofico-religioasă care se opune întru totul ideii de pro- 
videnţă divină. Prin aceasta, deismul își făurește o concepţie falsă despre Dumnezeu, 

pe Care, împotriva oricărei logici, ÎI lipsește tocmai de ceea ce Îl leagă mai mult pe Cre- 
ator de opera Sa: purtarea de grijă față de aceasta. Cu atât mai mult, deismul nesocotește 
calitatea lui Dumnezeu de Părinte iubitor și purtător de grijă pentru tot ce a creat. 
Dumnezeu n'a creat lumea dintr'un capriciu, pentru ca apoi să o părăsească, și nici n'a 
creat-o fără să-i fi dat din veșnicie acesteia un scop, de împlinirea căruia poartă de grijă 
Dumnezeu. 

Dacă Dumnezeu din veșnicie a avut în Fiinţa Sa planul de creare a lumii, precum și 
a mersului ei rânduit în vederea împlinirii scopului pentru care a fost creată, la fel din 
veșnicie El a hotărât ca acest scop să se împlinească neabătut, pentru aceasta El acor- 
dând lumii pronia sau purtarea Sa de grijă. Căci dacă legea veșnică cuprinde principi- 
ile generale după care se conduce creatura, providența divină conduce în mod detai- 
lat aplicarea acestor principii, începând din primul moment al creației și până când 
lumea își va fi împlinit scopul ei. 

Ţinând seama de faptul că lumea, după porunca Creatorului: „Creșteți și vă înmul- 
Fiți, umpleți pământul şi-l stăpâniți...” (Fc 1, 28), se află într'o continuă schimbare dato- 
rită efortului uman, apărând în ea pe parcurs noi realități, precum și de faptul că gene- 
rațiile vechi de oameni dispar și mereu se nasc și cresc altele noi, care iau locul celor 
dispărute, putem afirma cu scolasticii că în lume este vorba de o creaţie continuă, de 
la care Dumnezeu nu poate lipsi nicidecum. Astfel stând lucrurile, providența divină 
apare cu atât mai necesară, cu cât fără ajutorul ei, creatura nu și-ar putea împlini sco- 
pul său. Așadar, un Dumnezeu creator care să se dezintereseze și să lase în părăsire 
creatura Sa ar fi un nonsens, pe care mintea omenească nu-l poate accepta nicidecum. 
Deiștilor li se potrivește răspunsul pe care Dumnezeu l-a dat lui Iov: „Cine este cel ce 
pune pronia sub obroc, prin cuvinte fără înțelepciune?” (lov 38, 22). 

Persoana Mântuitorului în raport cu Sfânta Ireime 


umnezeu fiind unul în Fiinţă, dar întreit în Persoane: Tatăl, Fiul și Duhul Sfânt, 

Fiul lui Dumnezeu, Logosul divin este Dumnezeu adevărat, asemenea Tatălui și 
Duhului Sfânt. Deși Sfânta Scriptură nu-L numește Persoană în mod direct, numindu-L 
Fiu, Îi arată calitatea de Persoană, având aceeași natură sau Fiinţă ca Dumnezeu Tatăl, 
fiind „lumină din lumină, Dumnezeu adevărat din Dumnezeu adevărat, născut, iar nu 
făcut” (art. 2, Simb. Cred.). El și-a primit natura sau Fiinţa prin naștere, mai înainte de 
toţi vecii, din Tatăl, precum Duhul Sfânt și-a primit-o tot de la Tatăl, prin purcedere. În 
acest sens, despre Fiul, psalmistul spune: „Fiul Meu ești Tu, Eu astăzi Te-am născut” (Ps 
2, 6), de asemenea: „Din pântece mai înainte de luceafăr Te-am născut” (Ps 109, 3). Atât 
cuvântul astăzi, cât și expresia mai înainte de luceafăr exprimă ideea nașterii din veșnicie 
a Fiului din Tatăl. 

Ca Fiu născut din veșnicie din Tatăl, El e nedespărțit de Tatăl, precum raza soarelui 
este nedespărţită de soare. Şi precum raza soarelui există de când există soarele, tot 
astfel și Fiul există din veșnicie, de când există Tatăl și Duhul Sfânt. 

În Sfânta Scriptură găsim numeroase dovezi despre dumnezeirea Fiului după În- 
trupare, când El poartă îndeosebi numele de Iisus Hristos. Una dintre acestea o dă 
Însuși Tatăl la teofania de la Botezul Domnului în Iordan, când glas din cer sa auzit: 
„Acesta este Fiul Meu Cel iubit, întru Care bine am voit” (Mt 3, 17), iar alta, răspunsul dat 
de Mântuitorul arhiereului Caiafa la întrebarea acestuia: „e jur pe Tine, pe Dumnezeul 
Cel viu, să ne spui de eşti Tu Hristos, Fiul lui Dumnezeu” (Mt 26, 63), care sună astfel: „Tu 
ai zis” (Mt 26, 64), ceea ce înseamnă: „Așa este”, adică: „ceea ce ai spus tu este adevă- 
rat”. La fel, în mărturisirea lui Petru în numele Apostolilor: „Tu ești Hristos, Fiul lui 
Dumnezeu Celui viu” (Mt 16, 16), precum și în a lui Toma: „Domnul meu și Dumnezeul 
meu” (În 20, 28), Mântuitorul Hristos e recunoscut ca Fiul lui Dumnezeu și Dumnezeu 
adevărat. 

Sunt însă și numeroase alte texte din care rezultă divinitatea lui lisus Hristos, în care 
1 se atribuie natură și însușiri dumnezeiești. Așa se spune despre EI că este „Dumnezeu 
întrupat” (1 Tim 3, 16); că este de aceeași Fiinţă sau consubstanţial cu Tatăl (In 10, 30); 
că în E] locuiește trupește „deplinătatea dumnezeirii” (Col 2, 9); că e vrednic de preamărire 

dumnezeiască (In 17, 5); că este atotputernic (In 1, 3; Mt 28, 18); că ] se cuvine adorare 
dumnezeiască (In 5, 23) ş. a. 

Dacă totuși există unele texte din care s'ar putea deduce că Fiul nu este egal cu Tatăl, 
ca, bunăoară: „Mă duc la Tatăl, pentru că Tatăl este mai mare decât Mine” (În 14, 28), sau 
„lar de ziua aceea și de ceasul acela nimeni nu știe, nici îngerii din ceruri, nici Fiul, ci numai 
Tatăl” (Mt 24, 36), sensul acestora se lămurește pe deplin dacă ținem seama de faptul 
că Mântuitorul, având două naturi, o natură este omenească, deci negreșit inferioară 
naturii Tatălui, care nu are decât natură dumnezeiască și care este și Creatorul naturii 
omenești. La fel și în alte locuri din Revelaţie, aparenta inferioritate a Fiului şi a Duhu- 
lui Sfânt față de Tatăl poate fi explicată prin faptul că Tatăl Îl naște pe Fiul și Îl purcede 
pe Duhul Sfânt, ceea ce, după cugetarea omenească, i-ar conferi o superioritate față de 
Aceștia; de asemenea, prin faptul că Tatăl este principiul unic în Treime, El ar poseda 
o superioritate față de Fiul și Duhul Sfânt. 

Dumnezeirea Fiului e mărturisită constant și de către Sfânta Tradiţie, chiar și înain- 
tea Sinodului | ecumenic, în simbolurile de credință mai vechi, precum: simbolul apos- 
tolic, cel al lui Grigorie Taumaturgul, al Bisericilor din Ierusalim, din Cezareea și altele, 
în Mărturisirea de credinţă a sinodului din Antiohia (269), precum și de practica gene- 
rală a Bisericii de a-i excomunica pe toți ereticii care au negat dumnezeirea Fiului, ca: 
Cerint, Ebion, Carpocrat, Paul de Samosata și alții. Mărturii asemănătoare despre dum- 
nezeirea Fiului ne dau Sfinții Clement Romanul, Policarp de Smirna, lustin Martirul, 
Irineu, Origen și alții. 

În concluzie, se poate deci constata că în raportul cu Sfânta Treime, Persoana Mân- 
tuitorului este înfățișată în Revelaţie ca posedând toate atributele și însușirile care Îl 
fac egal și consubstanţial cu Tatăl și cu Duhul, El fiind mărturisit ca Fiul lui Dumnezeu 
sau Logosul divin, născut din veci din Tatăl, iar ca Mântuitor, fiind Fiul lui Dumnezeu 
Care S'a pogorât din cer și S'a întrupat de la Duhul Sfânt și din Sfânta Fecioară Maria, 
„pentru noi oamenii și pentru a noastră mântuire”. 

Prin căderea în păcat, omul a pierdut comunitatea harică cu Dumnezeu și a intrat 
în moarte sufletească și osândă veșnică (așa cum s'a arătat în capitolul despre urmările 
păcatului strămoșesc), ajungând într'o astfel de stare, încât nu se mai putea mântui 
prin propriile sale puteri. Dumnezeu însă, în nemărginita Sa bunătate și înțelepciune, 
a găsit cel mai potrivit mijloc al izbăvirii omului de rău, hotărând Întruparea Fiului 
Său pentru mântuirea lumii (Ef 2, 4-5; Tit 3, 4-5). 

Posibilitatea mântuirii pentru omul căzut se întemeiază pe faptul că păcatul stră- 
moșesc nu constituie o cădere radicală, o ruină totală, precum a fost cea a îngerilor 
care s'au împietrit în rău, ca dușmani ai lui Dumnezeu. În om însă, chipul lui Dumne- 
zeu nu s'a desființat, ci s'a alterat numai, nu s'a distrus, ci în el a rămas mai departe 
năzuința spre adevăr și bine. 

Astfel, în sine, mântuirea a fost posibilă pentru om, Dumnezeu prevăzând-o și vo- 
ind-o, dar nu numai prin puterile proprii ale omului, din cauza gravității căderii și a 
urmărilor ei. Mântuirea neamului omenesc este posibilă numai ca lucrare dumneze- 
iască, pentru om neexistând nici un preţ care să răscumpere sufletul său: „Că răscum- 
părarea sufletului e prea scumpă şi niciodată nu se va putea face” (Ps 48, 8); „Scoală-Te, 

Doamne, și vino în ajutorul nostru! Izbăvește-ne pentru numele Tău” (Ps 43, 28), se spune 
chiar înainte de venirea Mântuitorului. 

Astfel, Dumnezeu cunoscând din eternitate căderea omului, „rai înainte de înteme- 
ierea lumii” (1 Ptr 1, 20), a hotărât Întruparea Fiului Său pentru mântuire. Această hotă- 
râre este „taină a voii Sale, după bunăvoința Sa, precum mai înainte a hotărât întru Sine” (E£ 
1, 9), „taina cea din veci ascunsă în Dumnezeu” (Ef 3, 9; Rm 16, 25-26; Col 1, 26), „după 
harul ce ne-a fost dat în Hristos lisus, mai înainte de începutul veacurilor” (2 Tim 1, 9), „spre 
mărirea noastră” (1 Co 2, 7). 

Explicaţia acestei taine stă în necuprinsa bunătate a lui Dumnezeu, care e cauză și 
a creației, și a mântuirii: „Pentru că așa a iubit Dumnezeu lumea, încât și pe Fiul Cel unul 
născut L-a dat, ca oricine crede în El să nu piară, ci să aibă viață veşnică” (In 3, 16), și „Dum- 
nezeu bogat fiind întru milă, pentru multa Sa dragoste cu care ne-a iubit pe noi, măcar că eram 
morți prin păcatele noastre, ne-a înviat împreună cu Hristos” (Ef 2, 4-5). Și tot astfel, scopul 
Întrupării spre mântuire, ca și al creației, este mărirea lui Dumnezeu și fericirea făptu- 
rilor Lui: „Mai înainte rânduindu-ne pe noi în a Sa iubire, să ne înfieze prin lisus Hristos... 
spre lauda măririi darului Său... ca să fim spre lauda măririi Sale” (Ef 1, 5-6, 12), şi „ca să se 
arate în veacurile viitoare bogăția cea mare a harului Său, prin bunătatea ce a avut către noi 
întru Hristos lisus” (Ef 2, 7). Mântuirea este astfel opera iubirii și a harului lui Dumne- 
zeu (Ef 2, 4; Tit 2, 11; 3, 4; Rm 3, 24). 

Mântuirea pentru toată lumea, înfăptuită prin opera lui lisus Hristos, se numește 
mântuire obiectivă sau generală, iar însuşirea de către fiecare om a acestei mântuiri se 
numește mântuire subiectivă sau personală, îndreptare, sfințire, la temelia căreia stă mân- 
tuirea obiectivă. 

Creștinismul este religia mântuirii și, de aceea, în centrul dogmaticii stă învățătura 
despre mântuirea în Hristos, numită soteriologie, (de la grecescul owrngia = mântuire 
și Aoyos = cuvânt, știință), precedată de hristologie, adică de învățătura despre Per- 
soana Mântuitorului Hristos, Cel ce săvârșește mântuirea. 

Dacă mântuirea se realizează prin lisus Hristos, întrebarea care se pune este urmă- 
toarea: De ce pentru opera de mântuire Se întrupează Fiul sau Cuvântul lui Dumne- 
zeu, și nu altă Persoană a Sfintei Treimi? Motivul pentru care în vederea mântuirii Se 
întrupează a doua Persoană a Sfintei Treimi, Fiul sau Cuvântul lui Dumnezeu-Logo- 
sul), nu este arătat în mod precis în Revelație. Însă, din cugetarea Sfinților Părinți des- 
pre Persoanele Sfintei Treimi și despre opera de mântuire, găsim concluzii suficiente 
referitoare la acest motiv, care se pot rezuma în următoarele: 

1. Era potrivit să Se întrupeze Fiul, pentru că, așa cum spune în această privință 
Sfântul loan Damaschin, făcându-Se Fiu al omului, își păstrează neschimbată proprie- 
tatea de a fi Fiu. 

2. Fiul sau Logosul este Însuși Cuvântul lui Dumnezeu, prin El vorbind adevărul 
absolut. El este împărtășitorul cunoștinței desăvârșite: „Eu sunt calea, adevărul și viața” 
(In 14, 6). Se cuvenea deci ca El, Cuvântul ipostatic (personal) să Se facă om, pentru ca 
să ne învețe direct și deplin cele despre Dumnezeu, la care altfel n'am fi putut ajunge. 

3. Mântuirea este o reînnoire, o refacere prin har a omului și a lumii și, așa fiind, 
era potrivit ca această refacere să se facă prin Acela despre Care Sfântul Evanghelist 

Ioan spune: „Toate prin El s'au făcut și fără El nimic nu s'a făcut din ce s'a făcut” (În 1, 3; 
comp. Evr 2, 10). 

4. Fiul fiind „chipul lui Dumnezeu” (2 Co 4, 4), al Tatălui, chip după care a fost creat 
omul, era potrivit ca prin chipul Tatălui, adică prin Fiul, să se mântuiască omul, el 
însuși făcut după chipul lui Dumnezeu și refăcându-se astfel chipul acela care era alte- 
rat prin căderea adamică. 

La opera divină mântuitoare colaborează și Tatăl, și Duhul Sfânt, nedespărțiți de 
Fiul. Participarea întregii Treimi la mântuire este clar exprimată în Sfânta Scriptură. 
Astfel, în general, Dumnezeu este numit „Mântuitorul nostru ” (1 Tim 1, 1; luda 25), iar 
în special se arată împreună-lucrarea Persoanelor Sfintei Treimi în mântuire. „Când 
s'au arătat bunătatea și iubirea de oameni ale lui Dumnezeu, Mântuitorul nostru, nu pentru 
faptele dreptății, pe care le-am făcut noi, ci după a Lui milă ne-a mântuit pe noi prin baia 
nașterii celei de a doua şi a înnoirii Duhului Sfânt, pe Care L-a vărsat din belșug peste noi, prin 
lisus Hristos, Mântuitorul nostru” (Tit 3, 4-6). 

Această participare treimică se arată și în actele deosebite, cuprinse în lucrarea mân- 
tuitoare privită ca unitate mai largă: la Întrupare, Duhul Sfânt se pogoară peste Sfânta 
Fecioară, iar puterea Tatălui o umbrește (Lc 1, 35); la Botezul Domnului, Duhul lui Dum- 
nezeu s'a văzut pogorându-Se în chip de porumbel peste lisus și glasul Tatălui s'a auzit 
declarându-Şi iubirea față de Fiul și exprimându-și bunăvoința față de lume prin Fiul 
(Mt 3, 16-17); Însuși Mântuitorul declară că învățătura Sa este acţiunea Sfintei Treimi: 
„Învățătura Mea nu este a Mea, ci a celui ce M'a trimis” (În 7, 16; 12, 49); „Duhul Domnului 
este peste Mine, pentru care M'a uns să binevestesc săracilor; M'a trimis să tămăduiesc pe cei 
zdrobiți cu inima” (Lc 4, 18); minunile pe care le săvârșește Fiul sunt „lucrurile“ Tatălui, 
care sălășluieşte în Fiul (În 14, 10), făcute fiind de „Duhul lui Dumnezeu” (Mt 12, 28); 
moartea lui lisus Hristos este în conformitate cu voința Tatălui, care „pe Însuși Fiul Său 
nu L-a cruțat, ci L-a dat morții pentru noi toți” (Rm 8, 32); „Hristos prin Duhul Cel veşnic S'a 
adus pe Sine jertfă fără de prihană lui Dumnezeu” (Evr 9, 14); însăși Învierea lui Hristos este 
lucrare și a Tatălui, și a Duhului Sfânt: „Iar dacă Duhul Celui ce L-a înviat pe lisus din morți 
locuieşte întru voi, El, Cel ce L-a înviat pe lisus din morți, vii va face și trupurile voastre muri- 
toare, prin Duhul Său Care sălășluieşte întru voi” (Rm 8, 11). Astfel, ca și creaţia și provi- 
denţa, mântuirea este lucrarea Sfintei Treimi: a Tatălui, a Fiului și a Duhului Sfânt. 


P regătirea omenirii (iudei ŞI păgâni) 
pentru venirea Mântuitorului 


otrivit planului divin de mântuire a lumii, omenirea trebuia pregătită un timp mai 
îndelungat pentru venirea Mântuitorului, pentru ca ea, ajungând la conștiința pă- 
cătoșeniei și a decăderii, să dorească sosirea Acestuia. Această pregătire s'a făcut pe 
douăcăi, și anume una pozitivă, prin Revelația supranaturală, prin care i s'a descoperit 

oamenilor din timp că va veni un Izbăvitor care să-i scape de sub povara păcatului; de 
asemenea, prin una negativă, datorită greutăților, necazurilor și suferințelor îndurate 
de oameni, care au potenţat în ei dorinţa după un mântuitor. 

Pregătirea a durat mii de ani, ea începând încă din momentul în care Dumnezeu a 
pronunțat pedeapsa protopărinţilor noștri, căci atunci El le-a dat și nădejdea mângâie- 
toare despre venirea Mântuitorului, adică a unui Răscumpărător care să-i slobozească 
din starea în care se aflau. Aceasta este cea dintâi veste bună (protoevanghelia) pe care 
Dumnezeu o dă protopărinţilor cu privire la Cel Care va zdrobi capul șarpelui prin 
care a venit răul în lume: „Dușmănie voi pune între tine şi femeie, între sămânța ta și sămânța 
ei. Aceen va zdrobi capul tău, iar tu îi vei înțepa călcâiul” (Ec 3, 15). 

Nădejdea venirii unui mântuitor a fost mereu prezentă în conștiința oamenilor, ea 
odrăslind încă în cugetul protopărinților, căci ei înșiși credeau că Mântuitorul va veni în 
curând. Astfel, când Eva a dobândit primul ei fiu, Cain, nume care înseamnă „dobân- 
dire, câștig”, ea a crezut că acesta va fi răscumpărătorul făgăduit. La fel, când i s'a năs- 
cut Abel, nume ce înseamnă o altă „sămânţă”, de asemenea ea a crezut că acela va fi răs- 
cumpărătorul care s'a născut din sămânţa ei. Tot astfel, în șirul urmașilor lui Adam până 
la potop, s'a menținut nădejdea că Răscumpărătorulnu va întârzia să vină. Astfel, Lameh 
a crezut că fiul său cel întâi născut, Noe, nume ce înseamnă „liniște, mângâiere”, va face 
ca oamenii „să se odihnească de lucrurile lor și de osteneala mâinilor și de pământul blestemat 
de Dumnezeu” (Fc 5, 29). Însuși Noe, cel prin care neamul omenesc a fost salvat de la 
dezastrul potopului, a crezut că primul său fiu, Sem, va fi răscumpărătorul făgăduit. 

Dar o dată cu răspândirea oamenilor pe tot pământul cunoscut până atunci, după 
amestecarea limbilor la turnul Babel, făgăduinţa făcută în protoevanghelie a fost păs- 
trată mai mult sau mai puţin de fiecare neam în parte, cu toate că fiecare popor a înțe- 
les-o în mod diferit. Ea însă s'a menținut peste tot, ca o dovadă evidentă despre origi- 
nea comună a tuturor oamenilor și despre o Revelaţie primordială, deși la unele popoare 
ea a ajuns complet desfigurată, ceea ce se poate constata din diferite legende și mituri 
ale acestora. 

Hotărârea divină de alegere a unui popor din chaldeanul Avram, ca urmare a în- 
mulțirii fărădelegilor între oameni și a căderii în idolatrie, va aduce cu sine de acum 
înainte pregătirea omenirii în vederea mântuirii pe două linii: pe cea a poporului ales 
și pe cea a popoarelor păgâne. 

Pregătirea poporului ales, adică a iudeilor, s'a făcut într'un mod cu totul special, 
atât sub aspect pozitiv, cât și negativ. Sub aspect pozitiv, ea s'a făcut prin întărirea făgă- 
duinţelor lui Dumnezeu despre trimiterea unui răscumpărător lui Avraam, Isaac și 
Iacov, prin promisiunile făcute fiecăruia: „Întru sămânța ta se vor binecuvânta toate nea- 
murile pământului” (Fc 22, 18; 26, 4; 28, 14). Iacob, pe patul de moarte fiind și inspirat 
de Duhul Sfânt, a putut prezice chiar timpul venirii Răscumpărătorului, precum și 
seminția din care se va naște: „Nu va lipsi sceptru din luda și povățuitor din coapsele lui, 
până ce va veni Împăciuitorul și de E vor asculta neamurile” (Fc 49, 10). 

Însuși Moise, în conștiința căruia făgăduinţa făcută de Dumnezeu protopărinților și 
reînnoită era mereu vie, a profețit că Răscumpărătorul va fi prooroc: „Prooroc asemenea 
mie va ridica ție Domnul Dumnezeul tău dintre frații tăi; pe Acela să-L ascultați” (Dt 18, 15). 

Încă înainte de cucerirea Canaanului, vrăjitorul păgân Valaam, chemat de regele 
moabiţilor, Balac, ca să blesteme poporul Israel, venind peste el Duhul Domnului, în 
loc să-l blesteme, l-a binecuvântat și a profețit următoarele: „Ieși-va din sămânța lui 
(Israel) un or, care va stăpâni neamuri multe... ÎL văd, dar acum încă nu-i; îl privesc, dar nu 
de aproape; o stea răsare din Iacov, un toiag se ridică din Israel și va lovi pe căpeteniile Moabu- 
lui şi pe toți fiii lui Set și-i va zdrobi...” (Nm 24, 7-17). 

Dar conștiința venirii Răscumpărătorului se menține mai vie în poporul evreu în- 
deosebi prin profeţiile mesianice, despre care vom vorbi mai târziu. 

În sens negativ, poporul iudeu a fost pregătit prin întărirea conștiinței păcătoșeniei 
şi dorința după un izbăvitor care să-i scape din robia păcatului. Această pregătire s'a 
făcut îndeosebi prin legea ceremonială a lui Moise, ale cărei jertfe, spălări și curățiri 
prefigurau jertfa izbăvitoare a Mântuitorului și curățirea păcatelor prin pocăință. 

Revenind acum la pregătirea popoarelor păgâne după alegerea lui Israel, aceasta se 
arată în primul rând prin legea morală naturală, manifestată în conștiință, pe care nici 
păgânii n'o pierduseră, precum și prin înclinația lor spre adevăr și bine. Totodată și lor, 
prin experiența religioasă și morală, li s'a întărit sentimentul vinovăţiei, al părăsirii lor 
de către Dumnezeu și al neputinței omenești, chiar fără o cunoștință mai clară despre 
toate acestea, din toate rezultând nevoia și dorința după un ajutor dumnezeiesc. Aceas- 
ta se poate vedea din diferitele practici rituale și jertfe existente la păgâni, născute din 
sentimentul vinovăţiei și din dorința de mântuire. Universalitatea jertfelor la popoa- 
rele păgâne — unele chiar de ființe omenești — dovedește conștiința ispășirii și dorința 
venirii unui răscumpărător care să-i scape de urmările păcatului. La aceste concluzii 
ajungem și dacă cercetăm legendele și miturile unor popoare păgâne, din care, cu toa- 
tă desfigurarea suferită de acestea în decursul timpului, putem desprinde credinţa lor 
într'un păcat săvârșit de strămoși, datorită căruia întreaga omenire se află în suferință, 
şi de asemenea, nădejdea în venirea unui izbăvitor, care să-i ridice pe oameni din decă- 
derea în care se află. 

Nu trebuie să uităm nici faptul că poporul iudeu, păstrătorul fidel al Revelaţiei di- 
vine, atât înainte, cât și după ocuparea Canaanului, trăia înconjurat de numeroase po- 
poare păgâne, cu unele dintre ele având chiar relații mai strânse, cu toate opreliștile 
divine. Aceste popoare au putut ajunge astfel să recunoască de la iudei, fie cât de 
sumar și fragmentar, promisiunile divine în legătură cu venirea unui mântuitor. De 
altfel, Dumnezeu a binevoit să descopere, uneori în mod pozitiv, și păgânilor vestea că 
din poporul Israel Se va naște Mântuitorul. E semnificativă în această privință profeția 
făcută de vrăjitorul Valaam din Petor, de lângă Eufrat, regelui moabitean, Balac (Nm 
24, 7, 17, 19). 

La fel, unii dintre păgâni au putut cunoaște profeţiile mesianice din traducerea în 
limba greacă a Vechiului Testament (Septuaginta), făcută în Egipt, în veacurile III și II 
î. Hr. Astfel, unele popoare păgâne au putut cunoaște, în oarecare măsură, speranțele 
pe care le nutrea poporul iudeu în legătură cu venirea Mântuitorului, speranțe pe care 
și le-au însușit și ele. 

Dar majoritatea popoarelor păgâne, care n'au avut nici un contact cu poporul evreu 
și nici n'au putut cunoaște nimic din cuprinsul Vechiului Testament, au păstrat totuși 

unele elemente din Revelația primordială, concretizată în legende și mituri, prin care s'a 
menținut, fie cât de obscur, făgăduinţa venirii unui răscumpărător. Astfel, la vechii perși 
exista credința că la sfârșitul fiecăreia din cele trei perioade de câte 3ooo de ani din viața 
omenirii, va veni în lume câte un trimis al zeului cel bun, Ahuramazda, spre a scăpa 
omenirea de sub puterea zeului rău, Angromainius. Ultimul trimis, Saoșiant, se va naşte 
dintr'o fecioară, care îl va concepe scăldându-se într'un lac unde va fi fecundată de să- 
mânţa lui Zaratustra. Acest Saoşiant va avea un rol asemănător cu cel al lui Mesia. 

În religia hindusă există credința că înțeleptul Krișna, încarnarea zeului Vișnu, a 
venit în lume ca să zdrobească capul șarpelui Calua, dușmanul oamenilor. 

Credinţa în venirea unui reformator religios se găsește și la mexicani, acesta urmând 
să înlocuiască jertfele omenești cu jertfe nevinovate. La ei se găsesc de asemenea statui 
care adesea reprezintă un șarpe rupt în bucăţi de Teotl, zeul soarelui. 

Întrun mit egiptean, zeul bun Horus, fiul lui Osiris şi al lui Isis, îl biruiește pe zeul 
rău, Tifon, care are chip de şarpe și este izvorul tuturor nenorocirilor omenești. 

Precum se poate vedea, între aceste din urmă credinţe și istorisirea biblică despre că- 
derea în păcat a primilor oameni, datorită ispitei șarpelui, este o vădită asemănare, ceea 
ce dovedește că la aceste popoare s'au păstrat însemnate date din Revelația primordială. 

La greci, eroul Prometeu, cel osândit de Zeus să i se sfâșie zilnic ficatul de către un 
vultur, pentru că a readus din cer oamenilor focul luat acestora de Zeus ca pedeapsă, 
primește din partea zeului Hermes următoarele cuvinte de mângâiere: „Nu mai aş- 
tepta sfârșitul chinurilor tale până ce nu se va arăta unul dintre zei, care să ia asupră-și 
muncile tale și să îndrăznească a se urca în întunericul tartarului”. Şi aici se văd păs- 
trate elemente din Revelaţie în legătură cu scăparea omenirii din robia păcatului și a 
morții, prin venirea unui mântuitor. 

Se poate însă constata că la popoarele păgâne mai culte, precum la greci și la romani, 
s'au păstrat numeroase elemente din Revelație prin cei mai de seamă oameni ai aces- 
tora, care erau filozofii. Astfel, ideea despre Logosul divin, care insuflă oamenilor aleși 
noțiunile de adevăr, bine și frumos, despre care vorbesc Socrate, Platon și stoicii, era 
prezentată în astfel de termeni, încât se părea că Logosului i se atribuie calitatea de 
ființă personală, cu un rol echivalent celui de mântuitor. Așa se explică faptul că unii 
Sfinți Părinţi au arătat stimă și prețuire unor filozofi păgâni, văzând în Logosul despre 
care au vorbit aceștia Duhul lui Dumnezeu, Care a lucrat asupra păgânilor spre a-i 
aduce la mântuire. Nu este deci de mirare dacă unii Sfinţi Părinţi spun despre Platon că 
a fost un Moise care a vorbit grecește, iar Sfântul Iustin Martirul spune că Socrate, ală- 
turi de Heraclit, pentru că au trăit în conformitate cu poruncile Logosului, au fost creș- 
tini înainte de vreme. Aceasta explică și faptul că numeroși filozofi ai antichităţii gre- 
co-romane, ca: Socrate, Platon, Heraclit, Zenon, Seneca, Cicero și alţii, sunt zugrăviți pe 
pereții exteriori ai unor biserici și mânăstiri ortodoxe, ori chiar în tinda acestora. 

La romani, ideea venirii unui mântuitor se găsește în cărțile sibiline, un fel de cărți 
cu conţinut profetic, apoi la filozoful Cicero, precum și la poetul Virgilius, iar istoricii 
Tacit și Suetoniu dau oarecare indicații chiar despre locul și timpul venirii acestuia. 

Pe de altă parte, însăși venirea magilor sau filozofilor de la Răsărit la staulul din 
Betleem, spre a se închina noului Împărat ce s'a născut, acest eveniment fiind prevestit 

de o stea care i-a și condus, dovedește că și popoarele din Orientul îndepărtat așteptau 
venirea unui mântuitor, cunoscând chiar locul și timpul venirii lui. 

De altfel, Sfânta Scriptură conţine suficiente indicii din care putem deduce că toate 
popoarele, indiferent de provenienţă, au fost pregătite pentru venirea Mântuitorului. 
Sfântul Evanghelist loan spune despre Cuvântul întrupat că este „lumina cea adevărată 
care luminează pe tot omul ce vine în lume” (In 1, 9). Însuși Mântuitorul rămâne impresi- 
onat de credinţa sutașului roman care, deși păgân, credea în puterea Sa dumnezeiască, 
ceea ce Îl face să exclame: „Adevăr grăiesc vouă: nici în Israel n'am aflat atâta credință, Şi 
zic vouă, că mulți de la Răsărit şi de la Apus vor veni și se vor odihni cu Avraam și cu Isaac şi 
cu Iacov, în împărăția cerurilor” (Mt 8, 10-11), ceea ce, evident, înseamnă că mulți dintre 
păgâni, datorită faptului că au fost pregătiți, vor crede în EI și se vor mântui, aseme- 
nea patriarhilor evrei. De asemenea, Sfântul Apostol Pavel spune celor din Listra că și 
în lumea păgână, Făcătorul de bine „nu S'a lăsat pe Sine nemărturisit” (FA 14, 17), ceea 
ce iarăși înseamnă că Dumnezeu a fost cunoscut și mărturisit chiar și între păgâni. lar 
faptul că Apostolii, care au propovăduit Evanghelia în lumea păgână, s'au bucurat de 
atâtea succese, se datorește tocmai pregătirii acesteia pentru venirea Mântuitorului. 

Astfel se poate spune că nu numai iudeii, ci și popoarele păgâne au fost pregătite 
pentru venirea Mântuitorului. Dar în timp ce pregătirea iudeilor avea la temelie Reve- 
laţia supranaturală neîntreruptă, căci „în multe rânduri şi în multe chipuri a vorbit Dum- 
nezeu părinților noștri mai întâi prin prooroci...” (Evr 1, 1), Revelaţie păstrată de ei cu sfin- 
țenie, din care ei au putut dobândi certitudinea venirii Mântuitorului din seminția luda, 
la timpul profeţit de Daniel și în locul arătat de Mihea, pregătirea păgânilor avea la 
bază mai mult unele reminiscențe din Revelația primordială, împrumutate de la iudei, 
sau unele idei despre Mesia, nu destul de clare; pe lângă aceasta, experienţa lor religi- 
oasă și morală i-a dus la numeroase rătăciri, datorită cărora conștiința decăderii lor a 
devenit tot mai trează, făcând să li se nască în suflete dorinţa de izbăvire de către un 
răscumpărător, trimis al lui Dumnezeu. Şi cu toate că ideea venirii acestui răscumpă- 
rător a fost trează mai ales în mintea unor gânditori și înţelepţi ai lor, în masa poporu- 
lui pregătirea a fost mai mult sub aspectul negativ: conștiința decăderii și a păcătoșeniei 
i-a făcut să aştepte un Mântuitor care să-i scape de necazurile și suferinţele pe care le 
îndurau, asigurându-le o viață mai bună. 


Proorociri despre venirea Mântuitorului 


Î» planul divin al creaţiei a fost cuprinsă nu numai crearea omului, ci și mântuirea 
acestuia după căderea în păcat. De aceea, o dată cu pedeapsa pronunţată de Dum- 
nezeu asupra protopărinților noștri, li s'a dat acestora și făgăduinţa unui Mântuitor, 
care să-i scoată din starea de decădere în care au ajuns după păcat. După ce l-a bleste- 
mat pe șarpe pentru ispitirea Evei, Domnul Dumnezeu a continuat: „Vrăjmăşie (duș- 
mănie) voi pune între tine şi între femeie, între sămânța ta și sămânța ei; aceea va zdrobi capul 

tău, iar tu vei înțepa călcâiul ei” (Ec 3, 15). După făgăduinţa (Protoevanghelia) pe care 
Dumnezeu a dat-o întregului neam omenesc pe când el se afla încă în coapsele lui 
Adam (sămânţa femeii - Mântuitorul va zdrobi capul șarpelui, câștigând astfel biru- 
ință deplină asupra diavolului), în perioada de la Adam până la potop, numele simbo- 
lice date unor urmași ai acestuia au avut sens profetic, menținându-se nădejdea trimi- 
terii unui Mântuitor și a izbăvirii din starea de decădere în care se afla neamul omenesc. 

Făgăduinţa despre venirea unui Mântuitor este însă mereu întărită și exprimată 
din ce în ce mai clar și în termeni mai preciși prin cele vestite de Dumnezeu poporului 
ales, începând cu Avraam, părintele acestui popor. Astfel, Dumnezeu îi spune: „Întru 
tine se vor binecuvânta toate neamurile” (Fc 12, 3; 18, 18); „Binecuvântând, te voi binecu- 
vânta și înmulțind, voi înmulți sămânţa ta ca stelele cerului și ca nisipul mării...” (Ec 22, 17). 
Aceeași făgăduință o întărește lui Isaac, fiul lui Avraam: „Întru sămânţa ta se vor binecu- 
vânta toate neamurile pământului” (Fc 28, 14). Aceluiași patriarh, Dumnezeu îi desco- 
peră că din coapsele fiului său luda se va naște Mântuitorul: „Nu va lipsi Domn din luda 
și povățuitor din coapsele lui, până vor veni cele gătite lui (Șilo), și acela va fi aşteptarea nea- 
murilor” (Fc 49, 10). La fel, vrăjitorul păgân Valaam, chemat de regele Moabului, Balac, 
ca să-l blesteme pe Israel, din porunca Domnului profeţește acestuia că din poporul 
ales se va naște Mântuitorul: „Îl văd, dar acum încă nu-i; Îl privesc, dar nu de aproape; o stea 
răsare din Iacov; un toiag se ridică din Israel şi va lovi pe căpeteniile Moabului și pe toți fiii lui 
Set îi va zdrobi” (Nm 24, 17). Însuşi Moise reaminteşte făgăduințele mereu reînnoite, 
făcute de Domnul poporului ales prin patriarhii și strămoșii lui, spunând: „Prooroc din 
mijlocul tău și din fraţii tăi, asemenea mie, îți va ridica Domnul Dumnezeul tău; pe Acela să-l 
ascultați” (Dt 18, 15). 

Promisiunile divine făcute poporului ales de Dumnezeu sunt repetate în dese rân- 
duri, pentru ca, în măsura în care, prin legea ceremonială, acesta a ajuns la conștiința 
păcătoșeniei și la întărirea acesteia, să dorească tot mai mult venirea unui Mântuitor. 
Astfel, iconomia divină pregătește, prin aceste făgăduinţe și profeții, poporul evreu 
pentru „plinirea vremii” (Ga 4, 4). 

Numeroase profeții mesianice se află în cartea Psalmilor, în unele din ele făcându-se 
precizări de amănunt în legătură cu viața și Patimile Mântuitorului. După dezbinarea 
regatului davidic, profețiile mesianice devin tot mai numeroase, mai clare și mai pre- 
cise, ele fiind cuprinse în cărțile profeților mari și mici. Toate aceste profeții — atât din 
Psalmi, cât și din cărțile profetice — cuprind numeroase prevestiri cu privire la Per- 
soana, viaţa și lucrarea răscumpărătoare a lui Mesia, pe care Dumnezeu le-a descope- 
rit în Duh aleșilor Săi, proorocii, pentru ca poporul iudeu să poată recunoaște în Acela 
care ve veni la „plinirea vremii” (Ga 4, 4) pe Mântuitorul, Mesia Cel așteptat. 

Aceste profeții mesianice cuprind descoperiri cu privire la timpul și locul venirii 
Mântuitorului (Dn 9, 24-27; Ag. 2, 10; Mal 3, 1; Mi 5, 2); la seminția din care Se va naște 
(Ps 88, 35; Is 11, 1); la nașterea dintr'o fecioară (Is 7, 13); la Pruncul minunat și împără- 
ţia Sa viitoare (Is g, 6; Ir 23, 5; lez 34, 23); la închinarea magilor și aducerea de daruri 
(Ps 71, 10-11); la întreita Lui activitate de profet, preot și împărat (Ps 109, 4-5; Is 2, 2-4; 
11, 10; 32, 1; Ir 23, 5-6; Mi 4, 1-22; Za 6, 13; 9, 9; Ps 2, 5); la Patimile, Moartea și Învierea 
Lui (Ps 21, 1; 34, 14-15; 68, 25; Is 53, 1-12); la divinitatea Lui (Is 25, 9; 61, 1; Ir 23, 6); la 

moartea Lui izbăvitoare și răscumpărătoare (Is, cap. 53); la slujirea Lui universală atât 
pentru iudei, cât și pentru păgâni (Is 49, 6; 55, 5; Ir 3, 17-18; Sof 3, 9-10); la Legământul 
cel nou și veșnic pe care-l va încheia Mesia (Is 55, 3-5; 59, 21); la jertfa euharistică ce va 
înlocui toate jertfele (Mal 1, 11); la a doua Sa venire (Ps 49, 2-3); la împărăția dreptății 
şi păcii la care vor fi chemate toate neamurile și care nu va avea sfârșit (Is 2, 2-3; 32, 1; 
60, 16-19; Dn 7, 13-14; Mi 4, 2-4; Ps 71, 7-8; Is 9, 6); la trimiterea lui Ilie, ca înainte-mer- 
gător; la a doua venire a Domnului (Mal 4, 5) și altele. 

În multe din aceste profeții se fac chiar precizări de amănunt la evenimente în legă- 
tură cu viața și Patimile Mântuitorului, precum: uciderea pruncilor din Betleem (Ir 31, 
15); trimiterea unui înainte-mergător spre a găti căile Lui (Is 40, 3; Mal 3, 1); intrarea 
triumfală în lerusalim (Za 9, 9); vânzarea Lui pe treizeci de arginți (Za 11, 12-13); cum- 
părarea țarinei olarului (Ir 32, 9); batjocurile, suferinţele și chinurile îndurate de El (Ps 
34, 14-15); adăparea cu oțet și fiere (Ps 68, 25); împărţirea hainelor Lui și aruncarea de 
sorți pentru cămașa Sa (Ps 21, 20); nu [se va zdrobi nici un os (Ps 33, 19-20); împunge- 
rea coastei Lui cu sulița (Za 12, 10) și altele. 

În cele ce urmează, reproducem câteva dintre cele mai semnificative profeții: 

1. Despre timpul venirii Mântuitorului: „Șaptezeci de săptămâni sunt hotărâte pentru 
poporul tău și pentru cetatea ta cea sfântă, până ce fărădelegea va trece peste margini și se va 
pecetlui păcatul și se va ispăși nelegiuirea, până ce dreptatea cea veșnică va veni, vedenia și pro- 
orocia se vor pecetlui și se va unge Sfântul Sfinților. Să știi și să înţelegi că de la ieșirea porun- 
cii pentru zidirea din nou a Ierusalimului și până la Cel Uns — Cel Vestit — sunt șapte săptă- 
mâni şi șaizeci și două de săptămâni; și din nou vor fi zidite piețele și zidul din afară, în vremuri 
de strâmtorare. lar după cele șaizeci și două de săptămâni, Cel Ulns va pieri fără să se găsească 
vreo vină în EL, iar poporul unui domn va veni și va dărâma cetatea și templul. Și sfârșitul cetă- 
ţii va veni prin potopul mâniei lui Dumnezeu și până la capăt va fi război — prăpădul cel hotă- 
rât. Şi EL va încheia un legământ cu mulți într'o săptămână, iar la mijlocul săptămânii va înceta 
jertfa şi prinosul și în templu va fi urâciunea pustiirii, până când pedeapsa nimicirii cea hotă- 
râtă se va vărsa peste locul pustiirii” (Dn 9, 24-27). 

Săptămânile de care se vorbește în profeție sunt săptămâni de ani, care se calcu- 
lează de la darea edictului de rezidire a Ierusalimului, de către împăratul Artaxerxe 
Longimanul, la anul 452 î. Hr. 

2. Nașterea Mântuitorului în Betleemul Iudeii: „Și tu, Betleeme Efrata, cu nimic nu 
ești mai mic între miile lui luda, căci din tine va ieși Stăpânitor peste Israel, iar obârșia Lui este 
dintru început, din zilele veşniciei” (Mi 5, 1). 

3. Nașterea Mântuitorului dintr'o fecioară: „Pentru aceasta Domnul Meu vă va da semn: 
Iată Fecioara va lua în pântece și va naște fiu și vor chema numele lui Emanuel” (Is 7, 14). 

4. Intrarea triumfală în Ierusalim: „Bucură-te, foarte, fiica Sionului, veselește-te, fiica 
Ierusalimului, căci iată împăratul tău vine la tine drept și biruitor, smerit și călare pe asin, pe 
mânzul asinei” (Za 9, 9). 

5. Jertfa izbăvitoare și răscumpărătoare a lui Mesia și preamărirea Lui: „Doamne, 
cine va crede ceea ce noi am auzit și brațul Domnului cui se va descoperi? Crescut-a înaintea 
lui ca o odraslă, și ca o rădăcină în pământ uscat; nu avea chip, nici frumusețe ca să ne uităm 
la EI, şi era fără înfățișare ca să ne fie drag. Disprețuit era și cel din urmă dintre oameni: om al 

durerilor și cunoscător al suferinței, unul înaintea căruia să-ți acoperi fața; disprețuit şi descon- 
siderat. Dar EL a luat asupră-Și durerile noastre şi cu suferințele noastre S'a împovărat. Și noi 
ÎI socoteam pedepsit, bătut şi chinuit de Dumnezeu. Dar El fusese străpuns pentru păcatele noas- 
tre și zdrobit pentru fărădelegile noastre. El a fost pedepsit pentru mântuirea noastră și prin rănile 
Lui noi toți ne-am vindecat. Toţi umblăm rătăciți ca niște oi, fiecare pe calea noastră, şi Domnul 
a făcut să cadă asupra Lui fărădelegile noastre, ale tuturor. Chinuit a fost, dar S'a supus și nu 
Și-a deschis gura Sa: ca un miel spre junghiere S'a adus și ca o oaie fără de glas înaintea celor ce 
o tund, aşa nu Și-a deschis gura Sa. Întru smerenia Lui judecata Lui s'a ridicat, şi neamul Lui 
cine îl va spune? Că s'a luat de pe pământ viața Lui! Pentru fărădelegile poporului Meu a fost 
adus spre moarte. Mormântul Lui a fost pus lângă cei fără de lege și cu cei făcători de rele, după 
moartea Lui, cu toate că nu săvârșise nici o nedreptate şi nici o înșelăciune nu fusese în gura 
Lui. Dar a fost voia Domnului să-L zdrobească prin suferință. Şi fiindcă Și-a dat viața ca jertfă 
pentru păcat, va vedea pe urmaşii Săi, Își va lungi viața și lucrul Domnului în mâna Lui va 
propăşi. Scăpat de chinurile sufletului Său, va vedea rodul ostenelilor Sale și de mulțumire Se 
va sătura. Prin suferințele Lui, dreptul, sluga mea, va îndrepta pe mulți, şi fărădelegile lor le va 
lua asupra Sa. Pentru aceasta Îi voi da partea Sa printre cei mari și cu cei puternici va împărți 
prada, ca răsplată că Și-a dat sufletul Său spre moarte și cu cei făcători de rele a fost numărat. 
Că EI a purtat fărădelegile multora și pentru cei păcătoşi și-a dat viața” (Is 53, 1-12). 

6. Întoarcerea fiilor lui Israel la Dumnezeul lor şi la David, împăratul lor: „Că zile 
fără de număr fiii lui Israel vor rămâne fără rege, fără căpetenie, fără jertfă, fără stâlp de aduce- 
re-aminte, fără efod şi fără terafimi. După aceea, fiii lui Israel se vor întoarce la credință și vor 
căuta pe Domnul Dumnezeul lor, și pe David, împăratul lor, iar la sfârşitul zilelor celor de pe 
urmă, se vor apropia cu înfricoșare de Domnul şi de bunătatea lui” (Os 3, 4-5). 

7. Tatăl dă Fiului Omului domnia și stăpânirea veșnică: „Privit-am în vedenia de noapte, 
și iată pe norii cerului venea cineva ca Fiul Omului, și El a înaintat până la Cel vechi de zile, 
și a fost dus în fața Lui. Şi Lui îi s'a dat stăpânirea, slava și împărăția, şi toate popoarele, nea- 
murile și limbile îi slujeau Lui. Stăpânirea Lui este veșnică, stăpânire care nu va trece, iar 
împărăția Lui nu va fi nimicită niciodată” (Dn 7, 13-14). 

Desigur, alături de profeţiile mesianice, întreaga lege mozaică a pregătit poporul 
iudeu pentru venirea Mântuitorului, ea fiind, după cuvintele Sfântului Apostol Pavel, 
„Ccălăuză (pedagog) spre Hristos” (Ga 3, 24). 


Întruparea Mântuitorului; 
Persoana divino-umană a Mântuitorului 


| cu totul sigur faptul că Mântuitorul S'a întrupat, adică S'a făcut om „pentru noi 
oamenii și pentru a noastră mântuire” (art. 3 din Simbolul Credinței). În această 
privință, Sfânta Scriptură ne dă depline lămuriri: „Fiul Omului a venit să caute şi să mân- 
tuiască pe cel ce era pierdut” (Lc 19, 10); „Căci n'a trimis Dumnezeu pe Fiul Său în lume ca 

să judece lumea, ci ca să se mântuiască lumea prin El” (In 3, 17); „lisus Hristos a venit pe lume 
ca să mântuiască pe cei păcătoşi” (1 Tim 1, 15); „pe Hristos, Dumnezeu L-a rânduit jertfă de 
ispășire” (Rm 3, 25), „Ca prin moarte să surpe pe cel ce are stăpânirea peste morți, adică pe dia- 
volul, și să-i izbăvească pe cei ce erau ținuți toată viața în robia fricii de moarte” (Evr 2, 14-15). 

Nicăieri în izvoarele Revelaţiei nu se arată vreo altă cauză a Întrupării, decât căde- 
rea omului. Sfânta Tradiţie de asemenea ne dă mărturii că Fiul lui Dumnezeu S'a întru- 
pat pentru mântuirea oamenilor din robia păcatului și a morţii. Astfel, Sfântul loan 
Gură de Aur zice: „Hristos Mântuitorul fiind Dumnezeu, a primit trupul nostru şi Sa 
făcut om nu în alt scop, ci numai pentru mântuirea neamului omenesc”, iar Fer. Augus- 
tin spune: „Si homo non periiset, Filius hominis non veniiset” (Dacă omul n'ar fi pierit, Fiul 
Omului n'ar fi venit). De aceea, opinia pelagiană, calvinistă și sociniană, anume că 
Întruparea Domnului a fost concepută din veșnicie, cuprinzându-se în planul creației, 
fără vreo legătură cu mântuirea, adică numai pentru manifestarea iubirii lui Dumne- 
zeu față de lume și pentru perfecționarea omului și a creației în general, este o pură 
fantezie, stând în vădită contradicţie cu Sfânta Scriptură și Sfânta Tradiţie, și în general 
cu învăţătura Bisericii. 

După rânduiala divină, Întruparea cu tot ceea ce ţine de ea s'a petrecut la „plinirea 
vremii” (Ga 4, 4), adică atunci când erau îndeplinite în omenire toate condiţiile cores- 
punzătoare. Pentru aceasta însă, trebuiau să treacă mii de ani, căci este vădit că Fiul lui 
Dumnezeu putea să Se întrupeze spre mântuire și îndată după căderea omului, dar 
Dumnezeu știa că acest lucru n'ar fi folositor omului, întrucât omul nu ajunsese să-și 
dea bine seama de gravitatea păcatului care l-a scos din comuniunea cu Tatăl său și 
astfel în mod liber să dorească mântuirea. Căci dacă în cădere omul a lucrat în mod 
liber, deci a păcătuit din propria sa voință, era necesar ca el să voiască și să dorească 
mântuirea sau scăparea din starea în care îl adusese păcatul. 

Sfânta Scriptură nu cuprinde lămuriri speciale referitoare la condiţiile pentru „pli- 
nirea vremii”, dar Sfinţii Părinţi ne dau lămuriri suficiente în această privinţă, toate ple- 
când de la premisa că Domnul știa când trebuia să vină, și anume: 

1. Trebuia să treacă o vreme îndelungată, pentru ca omenirea să se convingă deplin, 
prin experienţă trăită, de gravitatea păcatului și a urmărilor lui, ca și de neputinţa ieșirii 
prin puterile ei proprii din starea de păcat și să dorească ajutor supranatural pentru 
mântuire, căci Dumnezeu face binele nu celor ce nu-l voiesc, ci celor ce-l doresc. 

2. Pentru ca răul să poată fi strivit de la origine și din rădăcină, de asemenea pentru 
totdeauna, trebuia ca decăderea religioasă și morală rezultată din păcat să se apropie 
de limită, unde „securea stă la rădăcină” (Mt 3, 10), tăind însăşi această rădăcină; căci 
„unde păcatul s'a înmulțit, harul a prisosit; așa că, precum păcatul a stăpânit spre moarte, tot 
așa harul să stăpânească prin dreptate, spre viața veşnică, prin lisus Hristos, Domnul nostru” 
(Rm 5, 20-21). 

3. Pentru ca mântuirea să devină bun al întregii omeniri, trebuia ca venirea Mântu- 
itorului să fie vestită cât mai larg, vestire de care să ia cunoștință întreaga lume și care 
să cuprindă date despre locul, timpul și împrejurările arătării și venirii celui care va 
mântui lumea, astfel ca acestea să fie cunoscute de cât mai mulți, iar mântuirea să fie 
așteptată. 

4. De această așteptare stă strâns legată necesitatea ca omenirea să aibă timp sufici- 
ent spre a se pregăti treptat, pentru a-și putea însuși după cuviință comorile de învă- 
țătură, de har și de viață bineplăcută lui Dumnezeu, tot atâtea daruri pe care avea să 
le ofere Mântuitorul. Căci însăși Legea Vechiului Testament pentru aceasta s'a dat, ca 
să fie „umbra bunătăților viitoare” (Evr 10, 1). 

5. Trebuia ca, printr'o pregătire îndelungată, sub ocrotirea și conducerea providen- 
ței, să se ajungă la apariția unei persoane în care păcatul, deși prezent potenţial, să nu 
fi avut nici un rod, anume la Fecioara Maria, din a cărei persoană, curățită la atingerea 
Dumnezeirii de fiinţa ei, Fiul lui Dumnezeu întrupându-Se să-Și însușească în propria 
Sa persoană adevărata natură omenească. 

Pe temeiul izvoarelor Revelaţiei, Biserica învaţă că lisus Hristos, Mântuitorul nos- 
tru, este Dumnezeu-Om, Dumnezeu adevărat și om adevărat, afară de păcat. Astfel, în 
Persoana cea una a lui lisus Hristos se cuprind două firi: dumnezeiască și omenească, 
adevăr afirmat pe baza datelor din Sfânta Scriptură și Sfânta Tradiţie. 

1. Astfel, în profețiile mesianice ale Vechiului Testament, firea dumnezeiască este 
menţionată în locurile în care se spune despre Mesia că este născut din Dumnezeu din 
veșnicie (Ps 2, 6; Mi 5, 1), fiind numit Domn şi Dumnezeu (Ps 109, 1; Mal 3, 1; Ir 23, 6; 33, 
6), iar firea omenească în locurile în care este numit sămânță a femeii, a lui Avram, Isaac, 
Iacov, lesei, odraslă a lui David, născut din fecioară, om (Fc 3, 15; 12, 33; 26, 4; 28, 4; 1511, 1; 
Ir 23, 5; |s 7, 14; 53, 3-9). 

2. Mântuitorul Însuși Își atribuie Sieși atât firea dumnezeiască, cât și cea omenească, 
numindu-Se Fiu al lui Dumnezeu și Fiul Omului, omniprezent, existent și atotputer- 
nic în cer și pe pământ (In 3, 13; 3, 14; 3, 16; 3, 17; Mt 28, 18). Mântuitorul lucrează ca și 
Tatăl (In 5, 17), face minuni, are „toată judecata”, aceeași cinstire, adorare, și „viaţă întru 
sine” ca Tatăl (În 5, 21; 5, 22, 23, 26), aceleași atribute divine, ca: veșnicie, atotputemi- 
cie, cunoaștere divină ca și Tatăl (In 8, 58; 10, 28; Mt 11, 27; În 10, 15), este Fiul lui Dum- 
nezeu (Mt 26, 63-64; Mc 14, 61-62), deoființă cu Tatăl (In 10, 30). Firea omenească Şi-o 
afirmă Mântuitorul numindu-Se pe Sine om (În 8, 40) și Fiu al Omului (Mt 8, 20; 11, 19; 
18, 11; Mc 9, 12; Lc 22, 48; În 3, 14; 5, 27). 

3. Apostolii și Evangheliștii învaţă la fel despre cele două firi ale lui lisus Hristos. 
Despre firea dumnezeiască se relatează că Tatăl Îl declară pe Hristos, la Botez și la 
Schimbarea la Faţă, Fiul Său Cel iubit (Mc a, 11; Mt 17, 5); Evanghelia este a lui „Iisus 
Hristos, Fiul lui Dumnezeu” (Mc 1, 1); El este Dumnezeu Cuvântul: „și Cuvântul trup S'a 
făcut”, adică Sa întrupat (În 1, 14). Sfântul Evanghelist loan spune: „lar acestea s'au scris 
ca să credeți că lisus este Hristos, Fiul lui Dumnezeu” (In 20, 31); lisus Hristos este „Dum- 
nezeu arătat în trup” (a Tim 3, 16); „Domnul măririi” (1 Co 2, 8); „Marele Dumnezeu” (Tit 
2, 13); „Chipul lui Dumnezeu, egal cu Dumnezeu” (Flp 2, 6), toate acestea fiind rezumate 
în declarația apostolilor: „Tu ești Hristos, Fiul lui Dumnezeu Celui viu” (Mt 16, 16). 

Cu aceeași claritate se mărturiseşte și firea omenească a lui lisus Hristos, anume în 
genealogiile de la Matei și Luca, urmaș al unor oameni adevărați și reali, în istorisirea des- 
pre nașterea Domnului și despre întreaga Sa viață pământească, de la naștere la moarte, 
om adevărat, cu trup și suflet omenesc, precum și cu toate însușirile și funcţiile specifice 
firii omenești, afară de păcat (Mt 27, 58-60; Mc 14, 8; Lc 24, 39; Mt 26-38; 27, 50; Le 23, 46). 

4. Biserica a învăţat întotdeauna, pe temeiul Revelației, adevărul despre cele două 
firi ale Mântuitorului atât în Simbolul Credinței, cât și în definițiile dogmatice ale Si- 
noadelor ecumenice, privitoare la Persoana Mântuitorului, El fiind Dumnezeu desă- 
vârşit și om desăvârşit. Tot astfel și Sfinţii Părinți, mai ales combătând diferite erezii 
hristologice, au accentuat cu putere și fără nici o excepţie credința referitoare la cele 
două firi ale Mântuitorului, atât pe temeiul dovezilor scripturistice, cât și al argumen- 
telor raționale. Aceasta se poate vedea din următoarele: 

a. Ca mijlocitor între Dumnezeu și oameni, Mântuitorul trebuia să fie și Dumnezeu, 
şi om. Fără să fi aparținut real și Dumnezeirii, și omenităţii, deci să fie Dumnezeu ade- 
vărat și om adevărat, în legătură intimă, reală și firească atât cu Dumnezeu, cât și cu 
oamenii, fără o Întrupare adevărată, Mântuitorul n'ar fi readus cu adevărat pe oameni 
la Dumnezeu, refăcând legătura harică ruptă dintre oameni și Părintele ceresc. 

b. Ca învățător desăvârșit, ca binevestitor (Lc 4, 18), ca lumină a lumii (In 8, 12), 
Mântuitorul trebuia să fie Dumnezeu-om. Numai prin Cuvântul lui Dumnezeu făcut 
om, se poate cunoaște deplin Dumnezeu, în măsura în care omului îi este posibil să-L 
cunoască. Așadar, numai Cuvântul ipostatic, Cuvântul Persoană, putea să ni-L facă 
cunoscut pe Tatăl, ale Cărui judecăți rămân nepătrunse (Rm 11, 33), fiindcă omul nu- 
mai de la un semen al lui poate să înveţe cum se cuvine și deplin. Cu alte cuvinte, slu- 
jirea învățătorească a Mântuitorului și-a putut atinge mai deplin scopul tocmai dato- 
rită faptului că Învățătorul, deși recunoscut că a venit de la Dumnezeu (În 3, 2), este 
om adevărat, care intră în relații și comunică cu semenii săi întocmai ca un om. 

c. Ca răscumpărător (Ga 3, 13) și restaurator, „mijlocitor al noului așezământ” (Evr 12, 
24), Mântuitorul trebuia să aparţină și dumnezeirii, și omenității. Căci numai uniți cu 
Cel nestricăcios şi nemuritor noi putem să ajungem la nestricăciune și nemurire; numai 
prin Dumnezeu Care S'a făcut om poate omul, învins odinioară, să devină învingător, 
nimicindu-se stricăciunea și moartea și restaurându-se astfel chipul lui Dumnezeu în 
om, ceea ce s'a întâmplat deplin în Hristos. 

În cultul ei, Sfânta noastră Biserică are numeroase cântări care cuprind o adevărată 
teologie a Întrupării Fiului lui Dumnezeu Care a devenit astfel și om adevărat. Una 
dintre acestea este stihira de la vecernia de sâmbătă seara, glas 8, din perioada Octoi- 
hului: „Împăratul cerurilor, pentru iubirea de oameni pe pământ S'a arătat şi cu oame- 
nii a petrecut, că din fecioară curată trup luând și dintr'însa ieșind cu luarea, unul este 
Fiul, îndoit în fire, dar nu în fețe. Pentru aceasta, propovăduindu-L Dumnezeu desă- 
vârșit și om desăvârșit, cu adevărat mărturisim pe Hristos, Dumnezeul nostru, pe Carele 
roagă-L, Maică nenuntită, să ne mântuiască sufletele noastre”. 

Iisus Hristos, deși om adevărat, de aceeași ființă cu ceilalți oameni, posedă totuși 
două prerogative sau privilegii față de restul oamenilor, anume 1) nașterea Sa suprana- 
turală și 2) impecabilitatea sau neputinţa de a păcătui. 

1. Întruparea și nașterea lui lisus Hristos din Fecioara Maria nu sau petrecut după 
rânduiala firii omenești, ci în chip mai presus de legile firești. Conceperea sau zămis- 
lirea s'a făcut prin lucrarea divină a Tatălui și Duhului Sfânt (Lc 1, 35; Mt 1, 20), fără 
atingerea fecioriei, iar nașterea n'a stricat nici ea pecețţile fecioriei Maicii Domnului, ea 
rămânând fecioară și după naștere, pentru totdeauna, adică pururea fecioară. 

2. Impecabilitatea lui lisus Hristos-Omul înseamnă libertate desăvârșită față de ori- 
ce păcat, atât originar, cât și personal, subînțelegându-se și excluderea oricărei ispite 
interne și ineficacitatea oricărei ispite externe, ca și orice luptă a patimilor. Astfel, impe- 
cabilitatea hristică nu este numai o lipsă de păcat, ci și imposibilitatea de a păcătui, de 
a voi răul, deci impecabilitate în sens absolut. 

Lipsa păcatului strămoșesc în lisus Hristos o mărturisește Revelația divină prin cu- 
vintele îngerului, spuse Fecioarei, anume că „sfântul care Se va naște din tine Fiul lui 
Dumnezeu se va chema” (Lc 1, 35), Cel ce „în trup a osândit păcatul” (Rm 8, 3). Sfinţii 
Părinţi învaţă, de asemenea, în unanimitate, că lisus Hristos este sfânt din naștere, de- 
oarece, pe de o parte, zămislirea și nașterea Lui din Sfânta Fecioară se săvârșesc pe cale 
supranaturală, Fecioara fiind curățită de Sfântul Duh, la concepere,de păcatul stră- 
moșesc, astfel că natura umană luată din ea de către Fiul era întru totul curată, iar pe 
de altă parte, fiindcă Cel ce Se naște din Fecioară nu este un subiect nou, adică o per- 
soană nouă, ci o Persoană divină care, fără să se schimbe, Îşi ia din Ea natura ome- 
nească reală și curată, cuprinzând-o astfel în Persoana Sa divină și formând o singură 
persoană sau, cum se exprimă unii Sfinți Părinţi, Fiul lui Dumnezeu Şi-a luat natura 
omenească în propriul Său ipostas divin. 

În Iisus Hristos lipseşte cu totul și orice păcat personal. Aceasta rezultă din cuvin- 
tele Lui: „Cine dintre voi poate să Mă vădească de păcat?" (In 8, 46); și Apostolul loan 
spune: „Și voi știți că El S'a arătat ca să ridice păcatele și păcat întru El nu este” (1 In 3, 5); 
Hristos „păcat n'a săvârșit și nici nu s'a aflat vicleșug în gura Lui” (a Ptr 2, 22); Hristos „n'a 
cunoscut păcatul” (2 Co 5, 21); „ca un miel neprihănit și fără pată” (1 Ptr 1, 19); „arhiereu... 
după asemănarea noastră, afară de păcat... sfânt, fără de răutate, fără pată” (Evr 4, 15; 7, 26). 

Sfânta Tradiţie, de asemenea, întreagă și fără excepție, mărturisește lipsa oricărui 
păcat în lisus Hristos. 

Teologia ortodoxă afirmă că temeiul impecabilității absolute a lui lisus Hristos stă 
în unirea ipostatică. Căci dacă subiectul purtător al firii omenești în Iisus Hristos este 
Însuși Dumnezeu-Cuvântul sau Logosul divin, atingerea însăși a lui Dumnezeu de 
firea umană o curățește de orice păcat. Altfel spus, firea umană se îndumnezeiește în 
strânsă unire cu firea divină a Logosului. 

isus Hristos este Dumnezeu adevărat și om adevărat, Dumnezeu-Om cu două firi, 
dumnezeiască și omenească, unite într'o singură persoană sau ipostas, Persoana lui 
Dumnezeu-Cuvântul. Această unire între Fiul sau Cuvântul lui Dumnezeu și firea ome- 
nească în lisus Hristos se numește unire ipostatică sau personală (Evwwot6 VNOOTATIKr]). 
Însemnătatea dogmatică a unirii ipostatice este considerabilă, pentru că prin ea 
lisus Hristos este adevărat Mântuitor. În primul rând, deoarece Dumnezeu fiind, mân- 
tuirea înfăptuită de Hristos are putere și valoare absolută; iar om fiind și reprezentând 

omenirea, poate înfățișa mântuirea și ca operă a omenirii. În al doilea rând, unirea ipos- 
tatică este modelul unirii spirituale a omului cu Dumnezeu, căci după cum prin uni- 
rea ipostatică Hristos şi-a pus voința omenească în perfectă unire cu voința dumneze- 
iască, așa, prin har, omul are menirea să-și unească voinţa sa cu voința lui Dumnezeu, 
ca „Să fie după chipul Fiului Său” (Rm 8, 29). 

Dogma unirii ipostatice constituie o permanenţă în învățătura Bisericii și ea a fost for- 
mulată oficial în Sinoadele ecumenice după împrejurări și trebuinţe (în Sinoadele ecume- 
nice al treilea, al patrulea, al cincilea, al șaselea), combătându-se și condamnându-se tot- 
odată ereziile hristologice, îndeosebi nestorianismul, monofizitismul și monotelismul. 

Unirea celor două firi în Persoana Cuvântului lui Dumnezeu întrupat se face prin 
întrepătrundere reciprocă, numită perihoreză — numire întâlnită și în expunerea dog- 
mei Sfintei Treimi —, care exprimă și unitatea Persoanei, și dualitatea firilor în Hristos, 
respingându-se totodată orice ştirbire a Dumnezeirii sau a omenității în Hristos. Firea 
omenească luată de Hristos nu constituie în sine o persoană proprie, ci ea este însușită 
sau împropriată de Persoana Fiului lui Dumnezeu, Care la Întrupare devine și subiect 
al firii omenești. Fiul sau Cuvântul lui Dumnezeu a luat în Persoana Sa întreaga fire 
sau natură omenească, cu toate însușirile ei ființiale, dar nu în înțelesul că ar fi cuprins 
în și de toate persoanele omenești, ci în sensul că a luat firea lor omenească întreagă, 
deplină, curată, din Fecioara Maria. Aceasta înseamnă că firea omenească a lui Hristos 
n'a avut și nu are persoană proprie nici înainte de Întrupare, nici după Întrupare, pen- 
tru veșnicie, care să fie deosebită de Persoana lui Hristos, ci numai că ea, după Întru- 
pare, a devenit pentru veșnicie constitutivă Persoanei Mântuitorului. 

Desigur, unirea ipostatică este o mare taină, căci din punct de vedere rațional este 
de nepătruns modul în care cele două firi sau unit în Persoana Cuvântului întrupat, 
păstrându-și totodată neștirbite caracterele fiecărei firi. 

Rezumând cele spuse mai înainte, în lisus Hristos sunt două firi sau naturi, dum- 
nezeiască și omenească, cu două voințe și lucrări corespunzătoare, unite într'o sin- 
gură Persoană sau ipostas. Această Persoană este cea a lui Dumnezeu-Cuvântul, Fiul 
lui Dumnezeu întrupat, singur subiect neîmpărțit al celor două firi. Modul unirii celor 
două firi este fără împărțire, fără despărțire, fără amestecare și fără schimbare, așa 
cum a definit dogma Sinodul IV ecumenic de la Calcedon (451), ceea ce însă constituie 
o mare taină. 

Izvoarele Revelaţiei vorbesc în multe locuri despre unirea ipostatică. În Sfânta Scrip- 
tură, unirea ipostatică este afirmată în textele despre Întrupare: „Și Cuvântul trup S'a 
făcut şi S'a sălășluit între noi” (În 1, 14; comp. Flp 2, 7; Ga 4, 4; Rm 1, 3, 9, 5); despre 
însușiri divine și umane, fiind Dumnezeu adevărat și om adevărat: „Eu și Tatăl una sun- 
tem” (In 10, 30; comp. Mt 26, 63; În 10, 15; 2, 19; 3, 13; 6, 32; 8, 27-28; Mt 16, 13-16); „Vul- 
pile au vizuini și păsările cerului cuiburi, iar Fiul Omului n'are unde să-și plece capul” (Mt 8, 
20; comp. Mt 27, 24; În 4, 29); despre însușirile divine ale omului lisus Hristos și însușirile 
umane ale lui Dumnezeu Iisus Hristos: „Iar când a venit plinirea vremii, a trimis Dumne- 
zeu pe Fiul Său Cel născut din femeie” (Ga 4, 4; comp. 1 Co 2, 8; FA 3, 5; 20, 28; Rm 8, 32; Le 
5, 24; 21, 27); despre unicitatea persoanei lui lisus Hristos, ca și a Tatălui: „Nu avem decât 
un singur Dumnezeu, Tatăl... și un singur Domn, lisus Hristos” (1 Co 8, 6; comp. Ef 4, 5-6). 

Și în această privinţă, întreaga învățătură patristică se înșiră pe aceeași linie. Învă- 
țătura Sfinților Părinţi o găsim exprimată rezumativ spre sfârșitul epocii patristice, la 
Sfântul loan Damaschin: „Dumnezeiescul ipostas al Cuvântului lui Dumnezeu... S'a 
întrupat, luând din Fecioara pârga frământării noastre, trup însuflețit cu suflet rațio- 
nal și cugetător... însuși ipostasul Cuvântului lui Dumnezeu s'a făcut ipostasul trupu- 
lui... mărturisim că El este unicul Fiu al lui Dumnezeu și după Întrupare, și același este 
și Fiul Omului, un Hristos, un Domn, singurul Fiu, Unul născut și Cuvântul lui Dum- 
nezeu, lisus Domnul nostru... Nu propovăduim două persoane deosebite, ci una și 
aceeași, și Dumnezeu și om, Dumnezeu desăvârșit și om desăvârșit, în totul Dumne- 
zeu și în totul om... Astfel același ipostas, al Cuvântului, este ipostasul celor două firi... 
Ipostasul nu este împărțit, nici despărțit... Trupul lui Dumnezeu-Cuvântul nu există 
într'un ipostas propriu, nici nu s'a făcut un alt ipostas în afară de ipostasul lui Dum- 
nezeu-Cuvântul”. 

Din conţinutul dogmei unirii ipostatice privit în raport cu dogma Sfintei Treimi tre- 
buie subliniate în mod deosebit două elemente și anume: 

1. În lisus Hristos, întreaga fire dumnezeiască s'a unit cu firea omenească, și totuși 
nu s'a întrupat întreaga Sfântă Treime, ci numai Fiul lui Dumnezeu, Persoana a doua a 
Sfintei Treimi. Căci firea dumnezeiască, una și nedespărțită, fiind în întregime aceeași 
în Persoanele Sfintei Treimi, întreagă în fiecare din Ele, deodată, iar nu succesiv, Per- 
soanele Sfintei Treimi sunt deosebite și nu Se confundă între Ele, astfel că întrupân- 
du-Se una din Ele, Fiul, nu Se întrupează Tatăl și Duhul Sfânt deodată și împreună cu 
E]. Firea dumnezeiască se unește cu firea omenească, întrupându-se ca fiind a Persoa- 
nei Fiului, iar nu ca neipostatică sau nepersonală. Nu Dumnezeirea s'a făcut om, ci Dum- 
nezeu Cuvântul S'a făcut om. Dar în Întrupare, ca şi la toate acțiunile mântuirii, Tatăl 
și Duhul Sfânt au participat prin coînțelegere, bunăvoință și acțiuni supranaturale. 

2. Prin Întrupare nu sa produs nici o schimbare în Sfânta Treime. Întruparea nu 
atinge neschimbabilitatea lui Dumnezeu. Firea dumnezeiască a Fiului nu se schimbă 
prin unirea ei cu firea omenească a lui lisus Hristos; căci Fiul lui Dumnezeu rămâne și 
după Întrupare același Fiu al lui Dumnezeu ca și înainte de Întrupare. Numai firea 
omenească a lui lisus Hristos se ridică, se perfecționează prin întrupare. Același lisus 
Hristos este Fiu propriu al lui Dumnezeu și al omului, întrucât în lisus Hristos nu 
există altă persoană decât cea a Fiului lui Dumnezeu. Deci o singură Persoană a lui 
Dumnezeu Cuvântul și a trupului Lui, Treimea rămânând Treime neschimbată și după 
Întruparea Fiului. 

Unirea ipostatică începe în momentul zămislirii Fiului ca om și rămâne pentru veş- 
nicie fără nici o schimbare, fără nici o întrerupere. Mântuitorul a pătimit și a murit, a 
înviat și S'a înălțat la cer cu trupul și tot așa va veni să judece lumea. Și în timpul din- 
tre moarte și înviere, deși sufletul era despărțit de trup, unirea ipostatică nu s'a desfă- 
cut, întrucât și sufletul, și trupul Celui trecut în moarte erau în aceeași unire în unicul 
ipostas al Cuvântului lui Dumnezeu. Acest adevăr îl mărturisește Biserica în Liturghi- 
ile sale: „În mormânt cu trupul, în iad cu sufletul, ca un Dumnezeu, în rai cu tâlharul 
şi pe scaun împreună cu Tatăl și cu Duhul ai fost, Hristoase, toate umplându-le, Cel ce 
ești necuprins”. Tot așa și după Învierea și după Înălțarea la cer, unirea ipostatică rămâne 

aceeași pentru veșnicie, căci Cel înviat Se arată cu trupul (In 20, 26-27), Se înalţă cu tru- 
pul la cer (În 6, 62; In 24, 51) și astfel înălțat, mijlocește din cer pentru noi, ca preot în 
veac (Evr 7, 25), și tot cu trupul va apare la a doua Sa venire (Mt 25, 31), păstrându-și 
Împărăția fără de sfârșit (Lc 1, 33). 

Pe lângă acestea, adevărul despre unirea ipostatică ni se lămurește și prin urmările 
sau consecințele dogmatice ale unirii ipostatice, care sunt: comunicarea însușirilor; îndum- 
nezeirea firii omenești și lipsa de păcat; o singură închinare lui lisus Hristos după 
ambele naturi; Fecioara Maria e Născătoare de Dumnezeu; în lisus Hristos sunt două 
voințe și două lucrări, corespunzătoare celor două firi. 


1. Comunicarea însușirilor înseamnă că, dată fiind unicitatea Persoanei Mântuito- 
rului, firii Sale dumnezeieşti i se atribuie însușirile omenești, iar firii omenești însușirile 
dumnezeiești, fără ca prin aceasta să se schimbe în vreun chip firile. Căci comunicarea 
se face prin mijlocirea persoanei, unică purtătoare a celor două firi, ca de exemplu, 
omniprezența: „Cel ce S'a coborât din cer, Fiul Omului Care este în cer” (În 3, 13); alte 
însușiri comunicate prin intermediul persoanei: lisus Hristos Dumnezeu are sânge (FA 
20, 28), a pătimit (Evr 5, 8), a murit, câştigând împăcarea cu Tatăl (Rm 5, 10; 8, 32; 1 Ptr 
3, 18; 2 Co 13, 4); lisus Hristos-Omul este Domn al sâmbetei (Mt 12, 8), iartă păcatele 
(Lc 5, 24), va judeca viii și morții (Mt 25, 31 și urm.). 

Tot așa și Sfânta Tradiţie învaţă cu statornicie comunicarea însușirilor, subliniind că 
modul comunicării însușirilor stă în aceea că fiecare fire se folosește de însușirile celei- 
lalte, datorită identităţii ipostasului și întrepătrunderii reciproce, adică a perihorezei. 

Prin comunicarea însușirilor nu se petrece nici o modificare a firilor, păstrându-și 
fiecare fire caracterele ei specifice, deși comunicarea este împărtășire reală de calități și 
lucrări. Și astfel, pe baza comunicării însușirilor, lucrările lui lisus Hristos sunt în ace- 
lași timp dumnezeiești și omenești, adică teandrice. 

Modul comunicării însușirilor și teandria lucrărilor lui lisus Hristos depășesc pute- 
rea de înțelegere omenească, dar și pune în lumină prețuirea de către Dumnezeu a 
naturii umane, pe care n'a creat-o ca să o desființeze, ci ca să o desăvârșească prin pre- 
zenţa Sa şi prin unirea cu ea. 


2. Îndumnezeirea firii omenești și lipsa de păcat în Iisus Hristos înseamnă nu 
numai lipsa de păcat, ci și ridicarea firii omenești la cel mai înalt grad de perfecțiune 
cu putință, fără însă ca ea să-și piardă calitățile proprii. Prin unirea ipostatică, firea 
omenească primește daruri și puteri care duc la asemănarea cu Dumnezeu, scop cu- 
prins în planul creației omului (Fc 1, 26), firește, fără lărgire la dimensiuni divine și 
fără schimbare de natură. Astfel, firea omenească în sine prin unirea ipostatică nu do- 
bândește atotprezenţă, atotștiință și atotînțelepciune, ceea ce se poate vedea din cuvin- 
tele Mântuitorului: „lar de ziua și de ceasul acela nimeni nu știe, nici îngerii din ceruri, nici 
Fiul, ci numai Tatăl” (Mt 24, 36), ca şi din cele spuse de Sfântul Evanghelist Luca: „lisus 
sporea cu înțelepciunea și cu vârsta și cu harul lui Dumnezeu” (Lc 2, 52). 

Rămâne pentru noi o taină nepătrunsă modul în care cunoașterea și înțelepciunea 
omenească din lisus Hristos rămân în cercul lor de dimensiuni restrânse, umane (Mc 

13, 32), dar şi nedesființate în sfera fără margini a cunoașterii și înțelepciunii dum- 
nezeiești din aceeași Persoană. Şi tot astfel cu cercul voinței omenești, cuprinsă în cel 
al voinței dumnezeiești a Cuvântului întrupat, voința omenească este îmbogăţită cu 
tot harul și călăuzită dumnezeiește, încât fără o modificare a fiinţei ei, voința ome- 
nească unită cu voința dumnezeiască atotputernică a devenit voința lui Dumnezeu 
întrupat, voință absolut inaccesibilă păcatului. Prin unirea ipostatică, și voința ome- 
nească voiește numai binele, neputând voi răul, ca și voinţa lui Dumnezeu. De aici 
rezultă lipsa absolută de păcat, desăvârșita sfințenie a lui lisus Hristos. 

Sfânta Scriptură dă mărturie despre toate acestea; lisus Hristos este sfânt încă îna- 
inte de naștere, fără păcatul strămoșesc, fiind conceput prin lucrare dumnezeiască (In 
1, 35) și fără păcat personal (In 8, 46; Evr 4, 15; 1 Ptr 2, 22). lar Sfinţii Părinți urmează 
Sfânta Scriptură, mărturisind lipsa de păcat a Mântuitorului, pe care o întemeiază pe 
zămislirea supranaturală și pe unirea ipostatică. 


3. Lui lisus Hristos I se cuvine o singură închinare, adorare, atât după natura Sa 
dumnezeiască, cât și după cea omenească. Aceasta se bazează pe unitatea de persoană 
din Dumnezeu-Omul, în care se găsesc unite în mod neîmpărţit și nedespărțit cele 
două firi în ipostasul lui Dumnezeu Cuvântul. Firea omenească însușită de Cuvântul 
întrupat, deși este îndumnezeită, rămâne în El tot fire omenească adevărată; dar fiind 
primită în unitatea ipostasului dumnezeiesc, este vrednică de aceeași adorare ca și 
firea dumnezeiască. Tot ce 1 se cuvine lui lisus Hristos ca persoană, ] se cuvine în între- 
gimea persoanei Sale, adică ambelor firi, dumnezeiască și omenească, fără deosebire. 

Sfânta Scriptură mărturisește egalitatea de cinstire a Fiului întrupat cu a Tatălui: 
„Toți să-L cinstească pe Fiul cum ÎL cinstesc pe Tatăl. Cine nu-L cinstește pe Fiul, nu-L cinstește 
nici pe Tatăl Care L-a trimis” (In 5, 23); „Şi Dumnezeu L-a preaînălțat și l-a dăruit lui nume 
care este mai presus de orice nume; ca în numele lui lisus tot genunchiul să se plece, al celor 
cerești şi al celor pământești şi al celor dedesubt” (Flp 2, 9-10; comp. Ap 5, 12; Mt 28, 17; 1 
Co 15, 27; Evr 1, 6; 2, 9). De asemenea, și Biserica a mărturisit totdeauna adorarea Fiu- 
lui lui Dumnezeu întrupat în întregimea persoanei Sale, iar în Sinoadele ecumenice III, 
V și VIla stabilit dogmatic aceasta, condamnând toate rătăcirile eretice. Gândirea patris- 
tică se exprimă constant în același sens. Astfel, Sfântul loan Damaschin spune: „Unul 
este Hristos, Dumnezeu desăvârşit și om desăvârșit, Căruia, ca și Tatălui și Duhului 
Sfânt, ne închinăm printr'o singură închinare (adorare) cuprinzând și preacuratul Lui 
trup, deoarece nu susţinem că trupului Lui nu i se cuvine închinare. Trupul este ado- 
rat în singurul ipostas al Cuvântului, care S'a făcut ipostas trupului”. 


4. Din unirea ipostatică rezultă și adevărul că Fecioara Maria este cu adevărat Năs- 
cătoare de Dumnezeu. Căci Cel ce S'a născut din ea este Dumnezeu adevărat, iar firea 
omenească, al cărei ipostas a devenit prin zămislire și naștere mai presus de fire, Și-o 
păstrează pentru veșnicie. Fecioara L-a născut pe Hristos după omenitatea ei, însă 
aceasta nu înseamnă că ea este născătoare de om, ci de Dumnezeu, întrucât omenita- 
tea lui Hristos este unită ipostatic cu Dumnezeu Cuvântul, Care Și-a împropriat-o la 
zămislire; și cum zămislirea și nașterea aparțin Persoanei dumnezeiești a Fiului și 

Cuvântului, Fecioara Maria nu a născut un simplu om, ci pe Dumnezeu întrupat (Le 
1, 35; 1, 43; Rm 1, 3; 9, 5; Ga 4, 4)- 

Biserica a învăţat totdeauna dogma despre Fecioara Maria ca Născătoare de Dum- 
nezeu, definind-o și în Sinoadele ecumenice (III, V, VII) şi respingând rătăcirile eretice, 
iar Sfinții Părinţi o lămuresc teologic, întemeind-o pe unirea ipostatică. Sfântul loan 
Damaschin spune: „Propovăduim că Sfânta Fecioară este în sens propriu și real Năs- 
cătoare de Dumnezeu... este adevărată Născătoare de Dumnezeu aceea care L-a năs- 
cut pe Dumnezeu adevărat, întrupat din ea..., nu în sensul că dumnezeirea Cuvântu- 
lui a luat din ea începutul existenţei, ci în sensul că Însuși Dumnezeu Cuvântul, Cel 
născut din Tatăl înainte de veci... în zilele cele mai de pe urmă, pentru mântuirea noas- 
tră, S'a sălășluit în pântecele ei, S'a întrupat și S'a născut din ea, fără să Se schimbe”. 


5. În lisus Hristos există două voințe și două lucrări, corespunzătoare celor două 
firi ale Sale, dumnezeiască și omenească. Dar întrucâtpurtătorul acestora este Persoana 
sau ipostasul lui lisus Hristos, El fiind cel ce voiește și lucrează, lucrările Domnului 
pot fi numite corect lucrări divino-umane sau teandrice, deoarece, cum spune Sfântul 
Ioan Damaschin, „lisus Hristos nu făcea omenește cele omenești, căci nu era numai 
om, ci și Dumnezeu, dar nici nu lucra cele dumnezeiești dumnezeiește, căci nu era 
numai Dumnezeu, ci și om”. 

Datorită perihorezei firilor, firea dumnezeiască este cea care lucrează și împărtășește, 
iar firea omenească cea care primește. Astfel, voinţa și lucrarea omenească în Persoana 
Mântuitorului rămân supuse totdeauna voinţei și lucrării dumnezeiești, ele rămânând 
pururea acțiuni teandrice. Când se roagă în grădina Ghetsimani, Mântuitorul Se adre- 
sează astfel Părintelui ceresc: „Părintele Meu, de voiești, să treacă de la Mine paharul acesta, 
însă nu voia Mea, ci voia Ta să fie” (Lc 22, 42). Astfel, voința omenească a Mântuitorului 
şi în acest caz se supune celei dumnezeiești. 


Chenoza 


pes şi Întruparea Fiului lui Dumnezeu pentru mântuirea neamului ome- 
nesc constituie marea taină a credinţei creștine. „Cu adevărat mare este taina drep- 
tei credințe: Dumnezeu S'a arătat în trup” (1 Tim 3, 16). „Căci cine ar putea ști” — zice 
Maxim Mărturisitorul — „în ce fel Dumnezeu S'a făcut trup și totuși a rămas Dumne- 
zeu, și cum rămânând Dumnezeu, El este om adevărat”. Această coborâre și smerire 
inexprimabilă a Fiului lui Dumnezeu întrupat, rămânând în același timp ceea ce era 
(Dumnezeu) și luând ceea ce nu era (trup), „chip de rob” şi făcându-Se ca unul din 
noi, „până într'atât încât li s'a părut celor necredincioși că nu este Dumnezeu” (Sf. 
Maxim), ca să Se apropie şi să Se unească cu noi, constituie marea problemă a „che- 
nozei” (Flp 2, 7), a deșertării, golirii sau micșorării slavei Sale dumnezeiești pe care 
a avut-o înainte de Întrupare (In 17, 5), pentru a veni în maximă apropiere de noi şi 

a realiza pentru totdeauna unirea firii dumnezeiești cu firea omenească în ipostasul 
Său dumnezeiesc. 

Întruparea-chenoza Mântuitorului Hristos priveşte două aspecte mai importante: 
1) acela al smereniei sau potrivirii Fiului lui Dumnezeu pentru această coborâre inex- 
primabilă până la noi și 2) acela al modului cum Şi-a împropriat firea noastră ome- 
nească și toate ale noastre în ipostasul Său dumnezeiesc, în chip neamestecat și neschim- 
bat. Cu alte cuvinte, cum adică ipostasul Său dumnezeiesc a devenit subiectul purtător 
și al firii omenești, primind prin această împropiere toate trăsăturile pătimitoare și 
smerite ale acesteia, străine și improprii firii Sale dumnezeiești, ca prin această împro- 
priere a firii noastre să ne restaureze ontologic și să ne facă ceea ce era EI prin fire. 

Paradoxul misterului chenozei Fiului lui Dumnezeu întrupat, în viața Sa pămân- 
tească de la Întrupare până la Înviere, este că deși ea reprezintă o smerire, umilire și 
deșertare reală a Lui de puterea și slava Sa dumnezeiască, totuși ea însăși, chenoza, 
este o dovadă a puterii și libertăţii Sale depline de manifestare precum voiește, căci 
luând chipul de rob și rămânând întreg Dumnezeu aici jos, nu încetează să ne îndum- 
nezeiască prin har, întru Sine. Că numai prin micșorarea sau restrângerea slavei dum- 
nezeiești în Persoana Fiului, am putut să ne împărtășim prin sărăcirea Lui, de bogăţia 
Lui (2 Co 8, 9). 

În chenoza Fiului lui Dumnezeu distingem două etape: una anterioară Întrupării, 
în care Fiul lui Dumnezeu acceptă să Se pogoare și să Se facă om, și a doua, care începe 
la Întrupare şi ține până la Moartea pe cruce, prin care Își asumă ontologic firea ome- 
nească și toate pătimirile ei, ca și păcatele noastre, prin relația personală iubitoare față 
de noi, pe care le-a topit și ispășit în jertfa Sa pe cruce de bună voie pentru noi. lisus 
Hristos a luat deci toate pătimirile umane asupra Sa, ca să le depășească dinlăuntrul 
Său. Încât prin chenoză pe de o parte își asumă şi suportă pătimirile noastre, iar pe de 
altă parte dă putere dumnezeiască trupului ca să le biruiască și să suporte moartea 
pentru păcatele omenirii, căci El nu pătimea cele ale trupului omenește, căci nu era 
simplu om, ci și Dumnezeu, săvârşind adică toate cele omenești dumnezeiește și cele 
dumnezeiești omenește. 

Sfânta Scriptură descrie viața lui lisus Hristos „în trup” (Evr 5,7), de la naștere până 
la moarte, ca o viață de umilință și smerenie, supusă condiţiilor pământești și mărgi- 
nirilor omenești. El de bună voie a acceptat să ia chipul robului smerit și să moară pen- 
tru noi, deci ca unul Care are și puterea să facă aceasta. „Bogat fiind, pentru noi a sărăcit, 
ca să ne îmbogăţească prin sărăcia Lui” (2 Co 8, 9). „Acestea toate trebuia să le pătimească 
Hristos și să intre întru slava Sa” (Lc 24, 26). „Şi acum Mă preaslăvește Tu, Părinte, la Tine 
Însuţi, cu slava pe care am avut-o la Tine, mai înainte de a fi lumea” (In 17, 5). Hristos cere 
deci Tatălui să-l restituie slava pe care n'a avut-o în trup. „Căci 1 se cădea Aceluia, pentru 
Care sunt toate și prin Care sunt toate, să desăvârșească prin pătimire pe începătorul mântui- 
rii lor” (Evr 2, 10). Dar locul clasic privind chenoza Mântuitorului în toate aspectele ei, 
precedată și urmată de viața Sa întru slavă, este Flp 2, 6-11: „Care, în chipul lui Dumne- 
zeu fiind, nu răpire a socotit a fi întocmai ca Dumnezeu, ci S'a golit (ekenosen) pe Sine, chip de 
rob luând, făcându-Se asemenea oamenilor și la înfățișare aflându-Se ca un om, S'a smerit pe 
Sine, ascultător făcându-Se până la moarte, şi încă moarte pe cruce. Pentru aceea și Dumnezeu 

L-a preaînălțat şi l-a dăruit Lui nume, care este mai presus de orice nume” (Flp 2, 6-9). De aici 
rezultă: 1) că subiectul chenozei este Persoana divino-umană a Fiului lui Dumnezeu, 
Care întrupându-Se, a schimbat chipul Său dumnezeiesc plin de slavă cu chipul nos- 
tru de rob smerit cu toate pătimirile, ca prin ascultare și moarte de bună voie să biru- 
iască în Sine păcatul și moartea; 2) „Chipul dumnezeiesc” (uopprj Beoi) nu are înțele- 
sul de firea Sa dumnezeiască, „ci înfățișarea ei impunătoare cu slava ei, aceasta a 
schimbat-o, luând chipul neimpunător al omului, rob al lui Dumnezeu” (Dumitru Stă- 
niloae). 3. „Deșertarea nu înseamnă, deci, renunţarea la firea Sa dumnezeiască, ci nu- 
mai o micșorare sau restrângere a modului ei dumnezeiesc de manifestare sau a slavei 
pe care a avut-o înainte de Întrupare; înseamnă posibilitatea ipostasului Lui dumneze- 
iesc de a deveni și ipostas sau subiect purtător al firii omenești, cu toate trăsăturile și 
pătimirile omenești, condiție a vindecării noastre de păcat și stricăciune, 

În acord cu Sf. Pavel, toți Sfinţii Părinţi au explicat chenoza, golirea de Sine a Fiului 
lui Dumnezeu de slava dumnezeiască și luarea chipului smerit de rob, în sensul păzi- 
rii nestricate a unirii ipostatice în mod neschimbat a celor două firi, cu toate proprietă- 
țile lor naturale. „Ceea ce era a rămas, iar ceea ce nu era a luat asupră-Şi, ca să ne mân- 
tuiască” — zice Sfântul Grigorie de Nazianz. „Şi făcându-Se Dumnezeu om, căci trupul 
Sa unit cu Dumnezeu și a devenit unul cu El, partea superioară biruind asupra celei- 
lalte, ca să devin eu atât de mult Dumnezeu, pe cât S'a făcut Acela om... Ca să devină 
încăpător, Cuvântul S'a supus pe Sine unei micșorări și eclipsări a slavei Lui negrăite 
pentru micimea noastră... Luând chip de rob, Se coboară cu robii și la cei împreună 
robi și Își însușește chipul străin, purtându-mă în Sine, pe mine întreg cu ale mele, ca 
să mistuie în Sine ceea ce e mai rău, cum mistuie focul ceara sau soarele umezeala 
pământului, iar eu să mă împărtășesc de ale Lui, datorită unirii”. „Auzind că S'a de- 
şertat” — zice Sf. loan Hrisostom — „să nu socotești vreo schimbare, prefacere sau nimi- 
cire a uneia din firi, ci rămânând ceea ce era, a luat ceea ce nu era, și întrupându-Se a 
rămas Dumnezeu”. lar Sf. Maxim Mărturisitorul, comentând textul din Sf. Grigorie de 
Nazianz,zice: „Însuși Cuvântul, golindu-Se, smerindu-Se fără schimbare și primind în 
sens propriu caracterul pătimitor pe care-l avem noi prin fire și, prin Întrupare, supu- 
nându-Se cu adevărat simţirii naturale, Sa numit Dumnezeu văzut și Dumnezeu de 
jos, făcând arătată puterea Sa suprainfinită prin trup din fire pătimitor. Căci trupul s'a 
unit în chip vădit cu Dumnezeu și a devenit unul cu El, partea superioară biruind asu- 
pra celeilalte, întrucât Cuvântul prin identitatea ipostatică a îndumnezeit în sens pro- 
priu trupul pe care L-a luat... prin golire, chenoză. Își ia chip de rob, adică devine om, 
şi prin coborâre Își însușeşte ceea ce este străin, adică devine prin fire pătimitor și 
săvârşeşte ca un rob cele ale Stăpânului, adică trupește cele dumnezeiești, făcând ară- 
tată golirea cea negrăită care a îndumnezeit prin trup pătimitor tot neamul omenesc”. 
Iar Sf. loan Damaschin zice că prin chenoză, „Cel ce există în chipul lui Dumnezeu 
(Flp 2, 7) Se pogoară, aplecând cerurile, adică smerind fără să smerească înălțimea Lui 
cea negrăită, Se pogoară spre robii Lui prin o pogorâre inexprimabilă și incomprehen- 
sibilă, și fiind Dumnezeu desăvârşit Se face om desăvârşit”. 

Din învăţăturile Sfinţilor Părinţi reținem că: 1) mântuirea neamului omenesc nu 
era posibilă de la distanță, ci numai prin pogorârea, chenoza și Întruparea Fiului lui 

Dumnezeu; 2) Prin chenoză, Fiul lui Dumnezeu devine ipostas și al firii omenești, poa- 
te să-Şi improprieze firea omenească, să devină asemenea nouă, și să primească carac- 
terul nostru pătimitor, ca noi să devenim asemenea Lui, dumnezei prin har. 3) Che- 
noza nu înseamnă renunțarea Fiului la vreuna din calitățile Sale de Dumnezeu, ci numai 
micșorarea Sa de Slava dumnezeiască, ca să poată lua chipul nostru smerit și să Se 
unească cu noi; 4) În chenoză, cele două firi ale lui Hristos își păstrează fiecare propri- 
etățile naturale neschimbate, și datorită unirii lor ipostatice în Persoana Logosului, fie- 
care fire comunică celeilalte însușirile ei și toate lucrările lui Hristos sunt lucrări tean- 
drice, lucrând adică toate cele omenești dumnezeiește și cele dumnezeiești omenește; 
5) Chenoza Fiului lui Dumnezeu și îndumnezeirea firii Sale omenești sunt corelative, 
îndumnezeirea constituind de fapt aspectul pozitiv al chenozei; 6) Asumarea de către 
Fiul lui Dumnezeu prin chenoză și a patimilor firii omenești nu înseamnă că prin aceas- 
ta firea dumnezeiască a devenit pătimitoare, ci Persoana Lui, întrucât a devenit și per- 
soană a firii omenești; 7) Chenoza se explică prin marea iubire a lui Dumnezeu față de 
noi, ca şi prin atotputernicia Lui, care Îl fac să Se micșoreze și restrângă ca să poată 
comunica cu noi și să ne facă şi pe noi părtași la slava Sa dumnezeiască. Starea Lui de 
maximă chenoză în moartea pe cruce coincide cu starea de maximă manifestare a pute- 
rii Sale dumnezeiești prin biruința asupra morții; 8) Rostul pogorârii, smeririi și cheno- 
zei Fiului lui Dumnezeu, prin asumarea firii omenești, este „să Se facă ascultător Tată- 
lui, vindecând neascultarea noastră și făcându-Se pildă de ascultare, în afară de care 
nu este cu putință să dobândim mântuirea” (Sf. loan Damaschin). 

Deși Sf. Părinţi învață o smerire și o chenoză reală a lui Hristos în viața Sa pămân- 
tească, cu păstrarea neschimbată a proprietăţilor celor două firi ale Sale, totuși nicăieri 
nu vorbesc de o chenoză radicală sau totală în sensul de renunțare din partea Fiului lui 
Dumnezeu la vreuna din însușirile Sale dumnezeiești, căci toate actele sale omenești 
le săvârșea dumnezeieşte și cele dumnezeiești omenește. În acest sens, toate teoriile 
chenotice protestante mai vechi sau mai noi, care vorbesc de o chenoză radicală a Fiu- 
lui lui Dumnezeu, nu sunt de acord cu datele Revelaţiei și dogma unirii ipostatice, 
alterând sau pierzând sensul definiției dogmatice de la Calcedon. 

Astfel, teoria teologilor luterani mai vechi din Giessen, ca Mentzer, Feuerborn, pre- 
cum și a lui Ihomasius și Gess, care vorbesc de o „golire de întrebuințare”, în sensul 
că firea omenească a lui Hristos posedă însușiri dumnezeiești, dar nu le întrebuințează 
complet şi continuu, sau teoria teologilor din Tiibingen, ca Osiander, Ihummius și 
Melchior Nicolai, care vorbesc de o „ascundere de întrebuințare”, în sensul că lisus 
Hristos pe pământ se folosește numai pe ascuns de însușirile dumnezeiești, sunt inac- 
ceptabile. Fiindcă după prima teorie, Cuvântul Se automărginește, despuindu-Se pe 
Sine de însuşirile dumnezeiești după Întrupare și nefăcând uz de ele, ceea ce duce la 
acceptarea unei schimbări reale în firea simplă și neschimbătoare a lui Dumnezeu și la 
negarea unirii ipostatice a celor două firi în Hristos, și separarea nestoriană a firilor. lar 
după a două teorie, Cuvântul întrupat, deși Își păstrează însușirile Sale dumnezeiești, 
face uz de ele numai pe ascuns, ceea ce duce la dochetism. 

De asemenea, unii teologi protestanți mai noi, ca Sartorius, Libner, Luthard, Lange, 
Ewald, extind chenoza și la firea dumnezeiască însăşi, susținând că Întruparea Cuvân- 

tului nu înseamnă asumarea firii omenești de către EI, ci limitarea reală a Lui. Hristos 
în stare de chenoză este doar un Dumnezeu virtual și nu are conștiință că este Dumne- 
zeu sau că e lipsit de anumite însușiri ca atotputernicia, atotștiința, atotprezenţa. Este 
evident că aceste teorii chenotice alterează dogma unirii ipostatice, ca și misterul ico- 
nomiei mântuirii în Hristos. 

Sfânta Scriptură și Sfinții Părinți unanim arată că, în starea de chenoză și umilire pe 
pământ, lisus Hristos nu se manifesta ca un Dumnezeu ascuns, ci ca Dumnezeu ade- 
vărat, Care este mărturisit de cei din jur ca Fiul lui Dumnezeu, face minuni, vindecări, 
învieri din morți, iartă păcatele. Mai mult, Sf. Evanghelist loan ne spune că în Cuvân- 
tul întrupat Care „S5'a sălășluit între noi, am văzut slava Lui ca a Unuia-Născut din Tatăl, 
plin de har şi de adevăr” (In 1, 14). lar Sf. loan Damaschin, rezumând Tradiţia patristică, 
spune: „Prin faptul că Cuvântul trup S'a făcut (In 1, 14), nici Cuvântul n'a ieșit din gra- 
niţele dumnezeirii Sale și nici din măririle Sale proprii demne de Dumnezeu, și nici 
trupul pentru că s'a îndumnezeit nu și-a schimbat firea lui și însușirile lui firești. Căci 
au rămas și după unire firile neamestecate, iar însușirile acestora nevătămate... Activi- 
tatea Lui omenească n'a fost lipsită de activitatea Lui dumnezeiască, iar activitatea Lui 
dumnezeiască n'a fost lipsită de activitatea Lui omenească, ci fiecare era considerată 
împreună cu cealaltă”. 

Înțelegerea greșită și alterarea sensului autentic al chenozei duce, așadar, la înțele- 
gerea greșită a însuși misterului mântuirii noastre în isus Hristos, Care luând firea 
noastră S'a unit cu noi, ca să ne restaureze și să ne facă ceea ce este El după fire, dum- 
nezei prin har. 


Ereziile hristologice 


AS cum am văzut, dogma hristologică, în toate aspectele și laturile sale rămâne o 
„mare taină” (1 Tim 3, 16), care nu va putea fi pătrunsă niciodată deplin de mintea 
omenească şi de cuvânt. „Misterul lui lisus” — zice Sf. Maxim Mărturisitorul — „rămâne 
ascuns și nu poate fi scos la iveală nici de cuvânt, nici de minte, ci, chiar spus, rămâne 
negrăit, și chiar înțeles, rămâne necunoscut”. Fără luminile Bisericii, care este „stâlpul 
şi întărirea adevărului” (1 Tim 3, 15), mintea omenească iscoditoare și doveditoare de a 
explica rațional misterul adevărului revelat despre Hristos și lucrările Sale, în toate 
laturile sale, foarte ușor a alunecat și alunecă pe povârnișurile ereziilor. Nici o dogmă 
n'a iscat atâtea neînțelegeri și n'a produs atâtea erezii ca dogma hristologică privitoare 
la Persoana și lucrarea mântuitoare a lui lisus Hristos, erezii care nu alterează numai 
un adevăr oarecare, ci date fiind importanţa și centralitatea sa, răstălmăcesc grav însăși 
mântuirea noastră în Iisus Hristos, „Mântuitorul lumii” (În 4, 42). 

Cu privire la lisus Hristos, în decursul timpului s'au ivit mai multe învățături gre- 
şite condamnate ca erezii de Biserica dreptmăritoare și care pot fi împărțite în trei cate- 
gorii, referitoare la divinitate, omenitate şi unirea ipostatică. 


188 


Ereziile bristologice 


1. EREZIILE REFERITOARE LA DIVINITATEA LUI lISUS HRISTOS se împart în trei: 


a. Erezii care neagă cu totul dumnezeirea lui Hristos, considerându-L un „simplu 
om”. În sec. I, îi amintim pe Cerint și ebioniți, combătuţi de Sf. Ev. loan; în sec. II, Car- 
pocrat, Teodot și Artemon, combătuțţi de Irineu, Tertulian și Ipolit; iar în sec. II, pe 
Pavel de Samosata, combătut de două sinoade din Antiohia, în 264 și 270. Tot aici mai 
pot fi amintiţi și socinienii sau unitarienii, care sunt antitrinitari, negând divinitatea 
Mântuitorului, precum și raționaliști de diverse nuanţe. 

b. Arianismul și semiarianismul, care negau divinitatea, egalitatea și deoființimea 
Fiului cu Tatăl, învățând că lisus Hristos este Fiul lui Dumnezeu, dar nu e născut din 
veci din Tatăl și nici deoființă cu El, ci creat: cea mai desăvârșită și cea dintâi dintre cre- 
aturi, dar o creatură, sau cel mult de „o ființă asemănătoare” cu Tatăl, dar nu egal întru 
totul cu El. Au fost combătuţi de Sinoadele I și [Il ecumenice și de Părinţii din veacurile 
IV şi V. 

c. Ereziile patripasiene și antitrinitare, după care Dumnezeu este o singură Fiinţă și 
o singură Persoană, Care Se manifestă sub numele de Tatăl, Fiul și Duhul Sfânt, și că 
în Iisus Hristos Sa întrupat și pătimit Dumnezeu Însuși, adică și Tatăl, și Duhul Sfânt, 
nu Dumnezeu Cuvântul, Fiul Unul Născut al Tatălui, ci întreaga Sfântă Treime. Erezi- 
ile acestea au fost combătute de Biserică în veacurile II și III, de Sf. Irineu, Epifanie și 
Sf. Vasile cel Mare. 


2. EREZIILE REFERITOARE LA OMENITATEA LUI |ISUS HRISTOS se împart și ele în trei: 


a. Erezii referitoare la trupul lui lisus Hristos: dochetismul și gnosticismul. Doche- 
ţii, plecând de la ideea că trupul e rău în sine și nedemn de Dumnezeu, învățau că lisus 
Hristos n'a avut un trup real, ci unul părut, o aparenţă de trup. Au fost combătuți la 
început de Sf. Ev. loan, dar erezia s'a continuat prin gnosticii: Simeon Magul, Mean- 
dru, Saturnin, Vasilide și Marcion. Alţi gnostici și manihei recunoșteau Mântuitorului 
Hristos un trup, dar nu material, ci unul spiritual, ceresc, cu care a trecut prin Maria, 
fără să-L fi luat din Fecioară. Aceste erezii au fost combătute de Sf. Ignatie Teoforul, Iri- 
neu, Meliton de Sardes, Tertulian, Clement Alexandrinul ș.a. 

b. Erezii referitoare la sufletul omenesc al lui Hristos. Îndeosebi Apolinarie, episco- 
pul de Laodiceea, și adepții lui, susținând că omul este constituit din trup, suflet și spi- 
rit, învățau că lisus Hristos are numai suflet senzitiv și nu un suflet rațional, întrucât 
nous-ul, mintea, spiritul uman a fost înlocuit în El cu logosul și nous-ul divin, lipsindu-i 
deci, lui lisus Hristos ca om, partea rațională, mintea, spiritul. Erezia aceasta a fost com- 
bătută în sinoadele din Alexandria (362), Roma (372) și de Sinodul Il ecumenic, ca și de 
Sf. Atanasie cel Mare, Grigorie de Nazianz, Grigorie de Nyssa, Epifanie și Augustin. 

c. Erezii în legătură cu nașterea lui lisus Hristos ca om. Cerint, Ebion, Carpocrat, 
gnostici și iudaizanți învățau că lisus Hristos nu s'a născut pe cale supranaturală din 
Fecioara Maria de la Duhul Sfânt, ci pe cale naturală din Iosif și Maria, ca un om sim- 
plu. Au fost combătuţi de Sf. Ignatie Teoforul, Irineu, Tertulian, Chiril al lerusalimului, 
Sf. loan Hrisostom și de Sinodul I ecumenic. Aici mai pot fi amintiți și raționaliștii de 
mai târziu și sectele, în general, care învățau la fel. 

3. EREZIILE REFERITOARE LA UNIREA IPOSTATICĂ A CELOR DOUĂ FIRI ÎN PER- 
SOANA DUMNEZEIASCĂ A LUI IISUS HRISTOS se împart în patru: 


a. Nestorianismul. Nestorie, fost patriarh al Constantinopolului, și adepţii lui des- 
part firile, susținând că Mântuitorul a avut două firi: dumnezeiască și omenească, fie- 
care subzistând în două persoane deosebite, de unde și denumirea ereziei de diopro- 
sopism. Fiul lui Dumnezeu nu S'a unit deci ipostatic cu firea omenească, adică n'a luat-o 
în ipostasul Său dumnezeiesc, ci omul-Hristos, care s'a născut din Fecioară cu ipostas 
uman propriu, s'a unit numai moral cu Logosul divin, cum se unesc două persoane. 
Logosul divin a locuit în Omul Hristos ca într'un templu, ca în Moise și profeţi. lisus 
Hristos este numai purtător de Dumnezeu (Ieofor) și nu Dumnezeu adevărat, iar 
Fecioara Maria nu este Născătoare de Dumnezeu, ci născătoare de om, cel mult Năs- 
cătoare de Hristos. Erezia a fost combătută îndeosebi de Sf. Chiril al Alexandriei și de 
Sinoadele III și IV ecumenice. 


b. Monofizitismul (monos + fisis =o singură fire). Eutihie, arhimandrit al unei mânăs- 
tiri din Constantinopol și adepții lui, combătându-l pe Nestorie care despărțea firile, le 
amesteca, contopindu-le. Prin unirea ipostatică, natura omenească în lisus Hristos este 
absorbită de cea dumnezeiască, pierzând caracterul și însușirile ei proprii, nemaipăs- 
trând decât chipul ei văzut, dar în esență nu mai este decât o singură fire, cea dumne- 
zeiască. În acest sens, sub chipul trupului a pătimit, a murit și a înviat natura dumne- 
zeiască. Monofizitismul a fost condamnat de Sinodul IV ecumenic de la Calcedon, care 
în celebra definiție dogmatică hotărăște: „Urmând dumnezeieştilor părinți, am învăţat 
toți să mărturisim într'un glas pe Unul și Același Fiu, Domnul nostru lisus Hristos, pe 
Același desăvârșit de Dumnezeu și desăvârșit în omenitate, Dumnezeu adevărat și om 
adevărat, pe Același din suflet rațional și trup, pe Același deoființă cu Tatăl după Dum- 
nezeire și deoființă cu noi după omenitate, întru toate asemenea nouă, afară de păcat; 
înainte de veci născut din Tată] după Dumnezeire, iar în zilele de pe urmă Același pen- 
tru noi și pentru a noastră mântuire din Maria Fecioara, Născătoare de Dumnezeu, 
după omenitate, pe Unul și Același Hristos, Fiu, Unul născut, cunoscut în două firi în 
chip neamestecat, neschimbat, neîmpărțit, nedespărțit, deosebirea firilor nefiind des- 
ființată nicidecum din cauza unirii, ci salvându-se mai degrabă proprietatea fiecărei 
firi și concurgând într'o persoană și într'un ipostas, nu împărțit și divizat în două per- 
soane, ci pe Unul și Același Fiu, Unul Născut, Dumnezeu Cuvântul, Domnul nostru 
lisus Hristos, precum ne-au învăţat de la început proorocii despre EI și Însuşi lisus 
Hristos și ne-a predat Simbolul Părinților”. 

Așadar, Sinodul IV ecumenic stabilește definitiv că cele două firi ale lui lisus Hris- 
tos, păstrându-și fiecare proprietăţile lor, se unesc în ipostasul dumnezeiesc unic al 
Fiului lui Dumnezeu întrupat, neamestecat și neschimbat (împotriva monofizitismului 
care amesteca și contopea firile), neîmpărțit și nedespărțit (împotriva nestorianismului 
care le separa şi împărțea pe Hristos). În ambele erezii era periclitată grav mântuirea 
în lisus Hristos; în monofizitism, firea umană dispare, fiind absorbită de cea dumne- 

zeiască prin har, iar în nestorianism, din cauza separaţiei firilor, fiecare având un ipos- 
tas propriu, nu se mai poate realiza întrepătrunderea firilor și comunicarea reciprocă 
a însușirilor lor, și prin aceasta lisus Hristos nu putea să restaureze și să îndumneze- 
iască firea omenească în Sine. 


c. Monotelismul și monoenergismul (monos + thelima = o singură voinţă și monos 
+ energia = o singură lucrare) erau de fapt o dezvoltare a monofizitismului. Erezia 
aceasta, în care au căzut patriarhii Serghie și Pirus ai Constantinopolului, ca și papa 
Onoriu și adepţii lor, susținea că în lisus Hristos existau într'adevăr două naturi, dar 
prin unirea ipostatică nu mai exista decât o singură voinţă și o singură lucrare, și 
anume cea dumnezeiască, în lisus Hristos. Susținută și impusă mai ales din motive 
politice pentru a se câștiga provinciile monofizite de la marginea Imperiului, ea a fost 
condamnată de Sinodul VI ecumenic, care a stabilit că lisus Hristos are două voințe 
și două lucrări naturale, omenească și dumnezeiască, potrivit celor două firi, unite 
ipostatic în unica persoană dumnezeiască a lui lisus Hristos, neamestecat și neschim- 
bat, neîmpărțit şi nedespărțit, că în lisus Hristos există deci o voință omenească natu- 
rală (nu însă o voință omenească ipostatică, personală sau gnomică, proprie și care se 
poate opune voinţei dumnezeiești a Logosului, căci Hristos ca un om nu are un ipos- 
tas sau persoană omenească) care se supune de bună voie, fără luptă, voinței dum- 
nezeiești, fiind condusă de ipostasul și voința Logosului divin. Teoreticianul diotelis- 
mului, a două voințe în Hristos, este Sf. Maxim Mărturisitorul, care i-a dat funda- 
mentarea teologică magistrală și a organizat lupta împotriva monotelismului în Africa 
și la Roma, apărând învățătura Bisericii cu prețul vieții, tăindu-i-se pentru aceasta 
limba și mâna dreaptă. 


d. Adopțianismul. Este o formă târzie a nestorianismului, care a apărut pe la sfâr- 
șitul sec. al VII-lea în Spania, la doi episcopi: Felix și Elipand, care despărțind în sens 
nestorian firile în două persoane, susțineau că lisus Hristos, după omenitatea Lui, nu 
este Fiul propriu al lui Dumnezeu, ci numai un fiu adoptiv, după har, asemenea 
nouă. Erezia a fost condamnată în mai multe sinoade locale din Franţa, Germania și 
Italia. 

Tot aici ar mai putea fi amintite și diferitele teorii chenotice protestante, care, cum 
am văzut, lovesc grav în dogma unirii ipostatice, susținând o chenoză radicală, ca 
restrângere și micșorare a firii dumnezeiești însăși, apărând în viața Sa pământească 
nu ca Fiul lui Dumnezeu întrupat, ci ca un Dumnezeu ascuns care nu avea conștiința 
că este Dumnezeu și nu săvârșea cele omenești dumnezeiește și cele dumnezeiești 
omenește. 

Faţă de toate aceste învățături greșite, Biserica Ortodoxă, pe baza Revelaţiei, a învă- 
ţat totdeauna că lisus FHristos este Dumnezeu desăvârșit și om desăvârșit, o singură 
Persoană în două firi unite neamestecat și neschimbat, neîmpărțit și nedespărțţit, prin 
care și în care firea creată și necreată s'au unit pentru totdeauna, spre mântuirea și 
îndumnezeirea omului după har. 

A 


ântuirea obiectivă ŞI subiectivă 


a de mântuire a lui Lisus Hristos. 


|» Sfânta Scriptură, ca și în scrierile Sfinților Părinţi, termenul cel mai des folosit spre 
a arăta motivul Întrupării Fiului lui Dumnezeu, precum și scopul operei Sale în lume, 
este cel de mântuire. Acest termen se află și în articolul 3 din Simbolul Credinței: „Care 
pentru noi, oamenii, și pentru a noastră mântuire S'a pogorât din cer...”. În general 
însă, el este folosit într'un dublu înțeles: în primul rând, prin mântuire se înțelege acti- 
vitatea răscumpărătoare a Mântuitorului lisus Hristos prin Jertfa Sa de pe cruce, iar în 
al doilea rând starea celor care și-au împropriat sau și-au însușit personal roadele Jert- 
fei de pe cruce, deci mântuirea obiectivă, realizată de lisus Hristos prin jertfa Sa. 

Evident, de câte ori acest termen e folosit pentru a arăta activitatea răscumpără- 
toare a Mântuitorului, realizată pentru toată firea omenească, de la Adam și până la cei 
de la sfârșitul veacurilor, este vorba de mântuirea obiectivă sau generală, exprimată în 
texte liturgice prin cuvintele: „Cel ce ne-a deschis nouă ușile raiului”, iar când e vorba 
de însușirea sau de împroprierea de către fiecare credincios, în mod personal, a roade- 
lor jertfei de pe cruce, atunci se vorbește despre mântuirea subiectivă sau personală. 

Privită fiind astfel, opera de mântuire a lui lisus Hristos constă, pe de o parte, în eli- 
berarea omului de consecințele rezultate din căderea protopărinților Adam și Eva, iar 
pe de alta, în refacerea comuniunii omului cu Dumnezeu, dimpreună cu toate binefa- 
cerile pe care le implică aceste lucrări dumnezeiești. 


RAPORTUL DINTRE PERSOANA ȘI OPERA MÂNTUITORULUI HRISTOS 


Opera de mântuire a lui lisus Hristos este strâns legată și nedespărțită de Persoana 
Sa, pentru că nu ne-a mântuit printr'o operă detașată de Sine, ci EI Însuși este Mântu- 
itorul. Dacă în lumea noastră suntem obișnuiți să gândim și să spunem că opera unui 
om, de îndată ce este săvârșită, se desprinde de autorul ei, la Mântuitorul însă, lucra- 
rea mântuitoare se realizează în Persoana Sa și se desfășoară continuu, fără întreru- 
pere, direct sau indirect, vizibil sau tainic, prin intermediul autorului ei, Domnul 
Însuși. De aceea, numai din necesități metodice expunem întâi învățătura despre Per- 
soana Mântuitorului, urmând apoi cea despre opera Sa mântuitoare, nepierzând însă 
din vedere nici un moment unitatea lor. 

Și subiectiv, numai prin legătura permanentă cu lisus Hristos Cel veșnic viu, ne 
putem mântui. El, Dumnezeu viu, Îşi arată iubirea Sa desăvârşită față de oameni şi tot 
EI, Omul, prin cinstirea desăvârșită a Tatălui, face să se reverse asupra oamenilor bună- 
voinţa și iubirea lui Dumnezeu Tatăl, reconstituindu-se astfel comuniunea dintre om 
și Dumnezeu. Harul mântuitor, împărtășit de Sfântul Duh, se primește prin omenita- 
tea îndumnezeită a Fiului lui Dumnezeu întrupat și jertfit pentru oameni. De aceea, 

Persoana și opera lui lisus Hristos, deși distincte, nu sunt despărțite, ci constituie una 
și aceeași realitate teandrică mântuitoare. 


RAPORTUL ÎNTRE MÂNTUIREA OBIECTIVĂ ȘI SUBIECTIVĂ 


Mântuirea obiectivă, realizată de Mântuitorul Hristos prin Întruparea, Jertfa Sa de 
pe cruce, Învierea și Înălțarea la cer, este o lucrare dumnezeiască de care beneficiază 
toți oamenii de la Adam și până la sfârșitul veacurilor. Dar cu toate că ea este temelia 
mântuirii subiective, mântuirea obiectivă nu-l mântuiește pe fiecare fără ca acesta să 
şi-o însușească personal. Căci dacă prin mântuirea obiectivă, Mântuitorul „ne-a des- 
chis nouă ușile raiului”, aceasta nu înseamnă că ea ne-a adus fiecăruia intrarea efectivă 
în rai. Ea ne-a deschis nouă ușile raiului, deoarece prin ea noi am fost răscumpărați din 
robia păcatului și împăcaţi cu Dumnezeu, dar, ca să intrăm în raiul ceresc, deschis 
acum nouă, este nevoie de propria noastră lucrare personală, deci în primul rând, noi 
trebuie să voim să ne mântuim și să lucrăm astfel, încât prin modul nostru de viață și 
lucrare să putem ajunge în rai. Căci, precum spun unii Sfinți Părinţi, dacă Dumnezeu 
l-a creat pe om fără voia omului, El nu vrea să-l mântuiască fără voia și fără contribu- 
ţia sa la lucrarea mântuirii. De aceea, Sfântul Apostol Pavel îi îndeamnă pe filipeni: 
„Lucrați cu frică și cu cutremur la mântuirea voastră” (Elp 2, 12). Nimeni nu se poate mân- 
tui fără o lucrare personală în acest scop; așadar, mântuirea personală sau subiectivă 
se dobândește numai dacă omul îndeplinește anumite condiții, despre care vom vorbi 
într'un alt capitol. 


Întreita slujire a Mântuitorului 


tarea decăzută, urmare a păcatului lui Adam, consta în: alterarea chipului lui Dum- 

nezeu în el, alterarea firii sale umane, întunecarea minţii cu privire la adevărul reli- 
gios și moral, slăbirea voinței care înclina mai mult spre rău decât spre bine, ruperea 
legăturii cu Dumnezeu prin pierderea harului divin, vinovăția și pedeapsa pentru pă- 
cat. Astfel, pentru restaurarea naturii omenești în plenitudinea ei dinainte de păcat, 
era necesară luminarea minții omului prin învățătura cea adevărată și deplină, prin 
refacerea legăturii harice cu Dumnezeu, adică prin redobândirea harului și prin întă- 
rirea și susținerea omului în această legătură. 

Datorită acestui fapt, Mântuitorul își îndeplinește opera Sa mântuitoare sub întreit 
aspect: ca profet sau învățător, ca arhiereu și ca împărat, continuându-și această operă 
şi după Înălțarea Sa la cer, în Biserică, prin Duhul Sfânt, căci EI le spune Apostolilor: 
„Și Eu voi ruga pe Tatăl şi alt Mângâietor vă va da, ca să rămână cu voi în veac, Duhul adevă- 
rului... Nu vă voi lăsa orfani, ci voi veni la voi” (În 14, 16-18). Ca profet, învaţă, aducând 
Revelația divină desăvârșită despre Fiinţa și voia lui Dumnezeu și despre mântuire (În 
5, 29); ca arhiereu, reface prin Jertfa răscumpărătoare legătura omului cu Dumnezeu 


193 


“Dogmatica specială - Dumnezeu Mântuitorul 


(Evr 10, 12); ca împărat, învinge puterile răului, conducându-l pe om la menirea lui cea 
adevărată (Mt 28, 18; In 13, 3; 17,2). 

De obicei, cele trei aspecte ale operei mântuitoare sunt numite: trei chemări, trei slu- 
jiri, trei dregătorii, trei misiuni, trei demnități. Cu largă circulație sunt numirile: chemare 
profetică, slujire arhierească, demnitate împărătească, deși toate sunt și slujiri, și demnități. 

Aceste trei slujiri sunt cele mai înalte demnități ce există în viața omenească, însă 
dintre oameni nimeni nu le are pe toate, nimeni nu este deodată și prooroc, și preot, 
şi împărat, ele fiind unite numai în Mântuitorul Hristos și fiecare în gradul cel mai 
înalt. lar viaţa și activitatea Mântuitorului constau în împlinirea întreitei Sale slujiri. 
Aceste trei aspecte sau laturi sunt doar fețele sau aspectele unui întreg; unitar, ele 
aparținând aceleiași opere mântuitoare a lui lisus Hristos. Căci Același lisus Hristos 
este profet, arhiereu și împărat, lucrarea Sa mântuitoare nefiind împărțită în sectoare 
deosebite. 

În centrul operei mântuitoare stă slujirea arhierească a lui lisus Hristos, prin care 
se reface legătura harică a omului cu Dumnezeu, împăcarea cu Dumnezeu. Căci che- 
marea profetică, luminând prin învățătură, pregătește sufletul pentru primirea împă- 
cării, iar demnitatea împărătească dăruiește harul împăcării și îi desăvârșește pe 
credincioși. 

Sfânta Scriptură arată clar întreita slujire a Mântuitorului. Astfel, în Vechiul Testa- 
ment, Mesia este vestit ca profet (Dt 18, 15; Is 42, 1), ca preot (Ps 39, 9; Ps 109, 4; Za 6, 
12-13), ca împărat (Ps 2, 7; Is 9, 6; Mi 5, 1), iar ceea ce s'a vestit în Vechiul Testament 
devine realitate în Noul Testament: Hristos ca profet (Lc 13, 35; Mt 13, 57; FA 3, 22; 7, 
37), ca arhiereu (In 17, 19; Mt 20, 28; Evr 4, 14; 5, 1-5), ca împărat (Mt 25, 31; 25, 34; 27, 
11; În 18, 33-36), toate slujirile împreună (1 Co 1, 30). Dacă numele de Iisus înseamnă 
Mântuitor (lehoşua = Domnul S'a făcut mie spre mântuire), numele de Hristos înseamnă 
uns, şi întrucât unșii Vechiului Testament erau profeții, preoții și regii, acest nume ara- 
tă tot întreita demnitate a Mântuitorului, în chip deosebit de a celorlalți unși, ca fiind 
uns al lui Dumnezeu prin Duhul Sfânt (Is 61, 1; Le 4, 18). 


CHEMAREA PROFETICĂ 


Chemarea profetică a Mântuitorului este activitatea Lui de învățător și descoperi- 
tor al adevărului religios absolut despre Dumnezeu, al normelor morale, confirmând 
toate și prin viața Lui, ca pildă supremă de viață desăvârșită. Hristos este vestitorul și 
îndrumătorul desăvârşit: „Eu sunt lumina lumii; cel ce- Mi urmează Mie nu va umbla întru 
întuneric, ci va avea lumina vieții... Căci pildă am dat vouă, ca precum am făcut Eu să faceți și 
voi” (În 8, 12; 13, 15). 

În comparaţie cu ceilalți profeţi, Mântuitorul este profetul profeților; ceilalți profeți 
vestesc și învață în măsura luminii și puterii date lor de Dumnezeu, Hristos însă, Dum- 
nezeu fiind, le vestește pe ale Sale, care sunt și cele ale Tatălui și face totul cu proprie 
putere dumnezeiască. Ceilalţi profeţi vestesc ceea ce ei au primit, chiar atunci când Îl 
vestesc pe Hristos, pe când Hristos Se vestește pe Sine, El fiind adevărul; ceilalți ves- 
tesc adevărul numai în parte, pe când Hristos vestește adevărul deplin, El fiind plinirea 

Revelaţiei, peste care nu se mai poate trece. În cărțile Noului Testament, EI este pre- 
zentat ca profetul zilelor celor mai de pe urmă prin care a grăit Dumnezeu (Evr 1, 2), ca 
rabi, învățător, singurul învățător și profet mare, puternic în faptă și în cuvânt (Lc 24, 
19), Care a venit în lume să ne dea viața veșnică și să ne dea putinţa de a pricepe și de 
a-L cunoaște pe adevăratul Dumnezeu (In 18, 37; 1 In 5, 20). Adevărul pe care îl pro- 
povăduiește constă în învățătura Sa despre Sine Însuși, despre lucrarea și împărăția 
Sa, despre adevăratul sens al legii mozaice (Mt 5, 20-48). 

lisus Hristos Își îndeplineşte chemarea profetică direct, predicând EI Însuși adevă- 
rul Evangheliei Sale, iar indirect, în Biserică, prin Apostoli și urmașii lor, episcopii și 
preoţii, pe care îi luminează și îi susține prin Duhul Sfânt, fiind astfel cu noi până la 
sfârșitul veacului (Mt 28, 20). 


SLUJIREA ARHIEREASCĂ 


Slujirea arhierească a Mântuitorului se situează în centrul întreitei slujiri a Lui, fiind 
lucrarea prin care l-a împăcat pe om cu Dumnezeu. Ea cuprinde toate suferințele îndu- 
rate de EI, de la Întrupare până la Moarte, pentru noi, oamenii, și pentru a noastră 
mântuire. 

Pentru om, dată fiind gravitatea căderii și a urmărilor ei, mântuirea prin propriile 
sale puteri, fără ajutor divin, era absolut imposibilă. Dumnezeu însă, prin înțelepciu- 
nea Sa, împăcând dreptatea și iubirea Lui față de om, a hotărât mântuirea acestuia 
prin Întruparea și Jertfa Fiului Său. În mântuire, prin Patimile și Moartea pe cruce a 
Mântuitorului se înlătură propriu-zis vina și pedeapsa pentru păcatul omului și se 
restaurează natura lui căzută. 

De aici se vede cu claritate că în centrul lucrării mântuitoare a Fiului lui Dumnezeu 
întrupat, se găsește jertfa de răscumpărare a omului din robia păcatului și a morții, și 
de împăcare a omului cu Dumnezeu. 

Sfânta Scriptură şi Sfânta Tradiţie adeveresc că moartea pe cruce a Mântuitorului 
este jertfă adevărată pentru păcatele omului. „Acesta (Mesia) păcatele noastre le poartă și 
pentru noi rabdă durere, iar noi Îl socoteam pedepsit, bătut şi chinuit de Dumnezeu... Dom- 
nul L-a copleșit pe EI cu fărădelegile noastre, ale tuturor. Chinuit a fost, dar S'a supus și nu 
Și-a deschis gura Sa; ca o oaie spre junghiere S'a adus și ca un miel nevionovat, fără de glas 
înaintea celui ce îl tunde, așa nu şi-a deschis gura Sa... Căci S'a luat de pe pământ viața Lui! 
Pentru fărădelegile poporului Meu a fost adus la moarte” (Is 53, 4-8); „lată mielul lui Dum- 
nezeu, Cel ce ridică păcatul lumii” (În 1, 29); „Fiul Omului n'a venit ca să 1 se slujească, ci ca 
El să slujească şi să-Și dea sufletul Său pret de răscumpărare pentru mulți” (Mt 20, 28); „Eu 
sunt pâinea cea vie, care s'a coborât din cer; de va mânca cineva pâinea aceasta, va trăi în veac, 
și pâinea pe care Eu o voi da este trupul Meu, pe care îl voi da pentru viața lumii” (În 6, 51); 
„„.acesta este trupul Meu, care se frânge pentru voi...” (Lc 22, 19); „...acesta este sângele 
Meu, al Legii celei noi, care pentru voi și pentru mulți se varsă, spre iertarea păcatelor” (Mt 
26, 28). Tot astfel sunt subliniate: ascultarea Mântuitorului până la moarte: „S'a sme- 
rit, ascultător făcându-Se până la moarte, şi încă moarte pe cruce” (Flp 2, 8; Rm 5, 19), jertfa 
Lui având caracter ispășitor, Domnul făcându-Se „blestem, ca să răscumpere lumea, 

aducând jertfă de împăcare și dându-Şi sângele ca „preț de răscumpărare” (Ga 3, 13; Rm 
3. 25; 2 Co 5, 21), pentru noi. 

Jertfa Mântuitorului de pe cruce se actualizează permanent, până la sfârșitul vea- 
curilor, în jertfa euharistică, după porunca Mântuitorului: aceasta să o faceți spre pome- 
nirea Mea” (Lc 22, 19); „aceasta să o faceţi... spre pomenirea Mea. Căci ori de câte ori veţi 
mânca pâinea aceasta și veți bea paharul acesta, moartea Domnului vestiți, până când va veni” 
(1 Co 11, 25-26). 

Opera mântuitoare a Domnului, pe lângă scopul principal, are și unele conse- 
cinţe, ca de pildă, adeverirea misiunii Sale dumnezeiești și a adevărului propovăduit 
de El; pecetluirea și sfințirea prin jertfă divino-umană a Legii celei noi; dovedirea 
prin faptă a nemărginitei iubiri a lui Dumnezeu față de lume, „căci așa a iubit Dum- 
nezeu lumea, încât și pe Fiul Său Cel unul născut L-a dat, ca oricine crede în El să nu piară, 
ci să aibă viață veşnică” (In 3, 16); înlăturarea părerii greșite a iudeilor despre un Mesia 
lumesc: „Împărăţia Mea nu este din lumea aceasta” (In 18, 36); arătarea unui exemplu 
desăvârşit de umilință, de răbdare, de ascultare și lepădare de sine, căci El „fiind în 
chip de Dumnezeu... S'a deşertat pe Sine, luând chip de rob, făcându-Se asemenea oamenilor; 
și aflându-Se la înfățișare ca om, S'a smerit pe Sine, ascultător făcându-Se până la moarte...” 
(Flp 2, 6-8). 


DEMNITATEA ÎMPĂRĂTEASCĂ 


Demnitatea împărătească a lui Hristos se evidențiază în măreția și puterea Dumne- 
zeului-Om, Mântuitor, Împărat duhovnicesc, Împărat ceresc, Împărat al adevărului, 
Împărat al dreptății și păcii, Împărat al împăraților. 

Demnitatea de împărat este afirmată în numeroase profeții mesianice. „Împărat peste 
Sion” (Ps 2, 5); Împăratul Mesia şi împărăția Lui vor străluci peste toate împărățiile pămân- 
tului (Ps 71, 10-11); împărăția Lui va fi împărăția dreptății și a păcii (Is 32, 1; Mi 4, 3-4); 
Împărăţia lui Mesia va fi veşnică (Dn 2, 44); după a doua venire a Sa, împărăția Lui va fi 
veșnică (Dn 7, 13-14). În Noul Testament, El este numit împărat veşnic (Lc 1, 33); împă- 
rat al iudeilor, primind daruri împărătești (Mt 2, 2, 11); aclamat de popor ca împărat 
(Mt 22, 7-9); lisus Își recunoaşte înaintea lui Pilat demnitatea Lui de împărat (Mt 27, 
11), de asemenea o și proclamă (Mt 28, 18), EI fiind „Împăratul împăraţilor şi Domnul 
domnilor” (1 Tim 6, 15). 

Mântuitorul Și-a arătat demnitatea Sa împărătească în viața pământească prin dife- 
rite minuni, îndeosebi prin învierea fiicei lui air, a tânărului din cetatea Nain, a prie- 
tenului Său, Lazăr, și mai ales prin propria Sa Înviere; prin stabilirea pricipiilor de con- 
ducere în Biserică și în viață. După moarte, El Și-a manifestat mărirea și puterea Sa 
prin coborârea la iad și deosebirea strămoșilor noștri și a drepţilor Vechiului Testa- 
ment; prin Învierea Sa din morţi, zdrobind puterea morţii, făcându-Se începătură învi- 
erii celor adormiţi; prin Înălțarea Sa la ceruri și șederea de-a dreapta Tatălui; prin pre- 
zenţa Sa continuă în Biserică până la sfârșitul veacului; prin judecata universală și re- 
înnoirea întregii creații, urmată de împărățirea veșnică cu drepții. 

R ăscumpărarea ŞI aspectele ei 


eoarece răscumpărarea este actul culminant al întregii lucrări mântuitoare a lui 

lisus Hristos în lume, Sfinţii Părinţi s'au silit să o înfățișeze în toată bogăţia ei, iar 
unii teologi mai vechi și mai noi, pe temelia lor, au formulat mai multe teorii cu privire 
la sensurile răscumpărării, precum teoria penală, teoria prețului de răscumpărare, teo- 
ria răscumpărării prin jertfă, teoria ontologică, teoria morală și altele, cu diferite nuan- 
țări după confesiuni și după autorii acestor teorii. 

Explicația numărului relativ mare al acestor teorii stă în bogăţia conținutului răs- 
cumpărării, ca cel mai minunat act dumnezeiesc în legătură cu lumea. Teologia orto- 
doxă rezumă teoriile referitoare la răscumpărare, luând în considerare cele trei aspecte 
ale acesteia, și anume: de jertfă, ontologic și recapitulativ. 


ASPECTUL DE JERTEĂ AL RĂSCUMPĂRĂRII 


Sub acest aspect, răscumpărarea se manifestă pe de o parte, fiind îndreptată sau 
avându-și direcția către Dumnezeu, jertfa fără prihană fiind preţ de răscumpărare, jert- 
fa curată a Dumnezeului-Om, iar pe de alta, în direcția către om, ca ridicarea pedepsei 
pentru păcat. În prima direcţie, „sângele lui Hristos, Care S'a adus pe Sine jertfă fără pri- 
hană lui Dumnezeu” (Evr 9, 14), căci Hristos „S'a dat pe Sine pentru noi prinos şi jertfă lui 
Dumnezeu, întru miros de bună mireasmă” (Ef 5, 2). Tatăl L-a dat pe Fiul Său la moarte, 
ca jertfă pentru păcat, „căci așa a iubit Dumnezeu lumea, încât a dat pe Fiul Său Cel Unul 
născut, ca oricine crede în El să nu piară...” (In 3, 16). Hristos a fost rânduit de Tatăl jertfă 
de curățire: „Îndreptându-se în dar cu harul Lui prin răscumpărarea în Hristos lisus, pe Care 
L-a rânduit Dumnezeu curăţire prin credință întru sângele Lui, pentru iertarea păcatelor celor 
mai înainte făcute” (Rm 3, 24-25). lisus Hristos este jertfă de ispășire pentru păcatele 
noastre: „El este jertfa de ispăşire pentru păcatele noastre și nu numai pentru ale noastre, ci și 
pentru ale lumii întregi” (1 În 2, 2). 

Astfel, jertfa Mântuitorului este în același timp omagiere a lui Dumnezeu, dar și 
pedeapsă pentru păcat. Omagiere, fiindcă ascultarea deplină și nesilită este cea mai 
impresionantă ofrandă ce se poate cugeta, ca fiind a lui Dumnezeu-Omul și ca îndrep- 
tându-se spre Dumnezeu Tatăl, spre a-l arăta din nou preamărirea: „Eu Te-am preamă- 
rit pe Tine pe pământ, lucrul pe care Mi l-ai dat să-l fac, l-am săvârșit” (|n 17, 4), şi: „lată vin, 
ca să fac voia Ta, Dumnezeule” (Evr 10, 8). 

Dar și pedeapsa arată mărirea lui Dumnezeu, mărire absolută, care nu se poate lăsa 
acoperită de păcat. Măreţia, majestatea lui Dumnezeu ar rămâne neacoperită, ca ine- 
xistentă, fără pedeapsa pentru cădere. Dar Dumnezeu, nevoind ca omul să rămână în 
moarte, dă spre moarte pe Cel Care nu putea să rămână în moarte, însă Care, murind 
de bună voie ca om, „făcându-Se pentru noi blestem” (Ga 3, 13), prin El s'a ispășit pedeapsa 
şi în același timp s'a arătat și mărirea lui Dumnezeu. Dreptatea absolută și bunătatea 

absolută nu pot lăsa păcatul nepedepsit și mărirea lui Dumnezeu, nepusă în lumină. 
De aceea, moartea Mântuitorului nu este numai o simplă suportare de pedeapsă, ci și 
un omagiu adus lui Dumnezeu. Și astfel, moartea dreaptă, suportată de Mântuitorul 
ca pedeapsă pentru păcatul nostru, s'a transformat în El în moarte nedreaptă, EI fiind 
fără de păcat, și ca urmare, în El moartea a fost biruită, evidenţiindu-se prin aceasta 
prezenţa și mărirea lui Dumnezeu. Scurtspus, atât moartea dreaptă, cât și cea nedreaptă 
pun în evidență mărirea, măreţia, majestatea lui Dumnezeu. 


ASPECTUL ONTOLOGIC AL RĂSCUMPĂRĂRII 


Acest aspect, admițând ca real aspectul de jertfă al răscumpărării, ca preamărire a 
lui Dumnezeu și ca suportare a dreptei pedepse pentru păcat, pune însă un accent 
mai puternic pe ridicarea, pe îmbunătățirea și perfecționarea internă a firii omenești, 
prin opera de mântuire înfăptuită de lisus Hristos. Ascultarea până la moarte și moar- 
tea de bunăvoie este o armonizare cu voința lui Dumnezeu și laudă a măririi Lui, dar 
acestea reprezintă mai mult forma activităţii omului care o îndeplinește, însă conţi- 
nutul ei, adică ființa sau substanța ei ființială, ontologică, constă dintr'o îmbunătățire 
sau perfecționare, desăvârșire a însăși firii omenești. Așadar, aspectul ontologic al 
răscumpărării se referă la această perfecționare internă, ființială, a firii omenești, prin 
jertfa Mântuitorului. 

Sub acest aspect, ascultarea și moartea ca jertfă a lui lisus Hristos a ridicat firea 
omenească însușită de El, desăvârșind-o până la îndumnezeire. Se subliniază astfel 
că, alături de direcția către Dumnezeu a operei de mântuire, trebuie să se aibă în 
vedere nu mai puțin și direcţia ei către natura omenească a Mântuitorului. Căci adu- 
cându-Se jertfă lui Dumnezeu, prin ascultare și îndeosebi prin moarte, lisus Hristos 
a eliminat din firea Sa umană slăbiciunile și moartea, intrate în fire după cădere, ridi- 
când-o pe aceasta la nestricăciune și desăvârșind-o nu numai din punct de vedere 
moral, ci și ființial, ontologic. Aceasta este nota esenţială a aspectului ontologic al răs- 
cumpărării. 

Mai trebuie subliniat că ascultarea și moartea lui lisus Hristos au avut puterea de- 
plină de a ajunge la țelul urmărit, adică la mântuire, putere de ridicare ființială, onto- 
logică, a firii umane din stricăciune și moarte, întrucât n'au fost ascultarea și moartea 
unui simplu om, ci a lui Dumnezeu-Omul. Pentru realizarea mântuirii omului trebuia 
să se pornească de la prezența reală a Dumnezeirii și de la lipsa de păcat în Cel ce 
mântuiește; trebuia ca voința Lui umană să nu fie slăbită de păcat și să fie condusă de 
subiect dumnezeiesc, prin lucrarea Căruia să se ajungă la îndumnezeirea firii omenești. 
Bunătatea, înțelepciunea și puterea lui Dumnezeu a rânduit toate acestea, astfel că în 
lisus Hristos firea umană, trecând prin eforturi morale corespunzătoare, prin suferință 
şi moarte, sub conducere divină a Dumnezeu-Omului, a putut ajunge la ridicarea ei 
din stricăciune și din moarte, la îndumnezeirea ei în lisus Hristos, îndumnezeire actu- 
ală a firii din E], şi virtuală sau potenţială în cei ce se unesc cu El. 

În teologia ortodoxă se acordă o atenţie deosebită aspectului ontologic al răscum- 
părării. 

Termenul de aspect recapitulativ se datorește cuprinderii, rezumării sau concentră- 
rii noastre tainice în Hristos și în opera Lui mântuitoare, una cu Persoana Sa. lisus 
Hristos, întrupându-Se, Și-a însușit firea omenească în mod real, dar în această fire 
suntem cuprinși în mod virtual (duhovnicește, cum spun în numeroase locuri cărțile 
liturgice) toți oamenii, iar prin jertfa și îndumnezeirea firii umane în Hristos, toți am 
fost aduși jertfă și îndumnezeiți în mod virtual. Această relație a noastră cu Hristos, 
datorită firii Sale umane, o arată lămurit atât Revelația, cât și cărțile liturgice: „Dumne- 
zeu bogat fiind în milă, pentru multa Sa iubire cu care ne-a iubit pe noi, cei ce eram morţi prin 
greşelile noastre, ne-a făcut vii împreună cu Hristos... și împreună cu EI ne-a sculat şi împre- 
ună ne-a așezat întru cele cerești în Hristos lisus” (E£ 2, 4-6). În canonul Paştilor citim: „Ieri 
m'am îngropat împreună cu Tine, Hristoase, astăzi mă scol împreună cu Tine, înviind 
Tu; răstignitu-m'am ieri împreună cu Tine, Însuţi împreună mă preamăreşte, Mântui- 
torule, întru împărăția Ta” (Penticostar, Duminica Paştilor, peasna a 3-a, stih1). 

În mod tainic, lisus Hristos ne-a cuprins pe toți în tot ce a făcut, recapitulându-ne 
virtual în El. Și astfel, mântuirea noastră personală sau subiectivă nu este altceva de- 
cât însușire de către fiecare dintre noi a ceea ce avem deja virtual în Hristos de la înce- 
put. Aceasta înseamnă că mântuirea noastră este o prefacere a unirii noastre virtuale 
cu Hristos, într'o unire cu El, actuală, personală, voită, prin credinţă, astfel actualizân- 
du-se, prin repetare tainică, tot ceea ce Hristos a făcut pentru răscumpărarea tuturor. 

Modul cuprinderii noastre virtuale în Hristos, al recapitulării noastre în El depășește 
orice înțelegere rațională, rămânând o mare taină. Un mijloc de apropiere de această 
taină este numirea ce se dă Mântuitorului de „Adam cel nou”, „al doilea Adam”, „Adam 
cel de pe urmă” (1 Co 15, 45): „Precum întru Adam toți mor, aşa întru Hristos toți vor învia” 
(1 Co 15, 22). Noul Adam ne cuprinde pe toți cum ne-a cuprins Adam cel vechi; Adam 
cel nou are în sine existența noastră a tuturora, pe care, refăcută, o primim numai din 
El. Mai mult, din vechiul Adam primim existența numai în mod indirect, pe când din 
noul Adam o primim nealterată și direct fiecare din noi. 

Astfel, viața noastră însănătoșită își are izvorul în Adam cel nou. Aceasta e mai 
ușor de înţeles, dacă ținem seama că Adam cel din urmă, Logosul-Hristos, este ante- 
rior lui Adam cel dintâi, care a fost creat după chipul veșnic al lui Adam Cel de pe 
urmă, prin Care „toate s'au făcut” (In 1, 3). În omenitatea lui Hristos sunt cuprinși toți 
oamenii, în ea găsindu-se plinătatea existenţei tuturor. lar după ce omul s'a îndepărtat 
de Dumnezeu, Dumnezeu-Omul a coborât între oameni, pentru refacerea legăturii di- 
vino-umane cu tot ce cuprinde ea atât ființial, cât și în consecințe. 

Principiul perpetuu activ și explicativ al tuturor faptelor Mântuitorului este nes- 
fârșita Sa iubire de oameni, iubirea dăruitoare și atrăgătoare către El. Astfel se mani- 
festă iubirea lui Hristos și față de oameni în general, nu numai în direcţia ei către 
Dumnezeu, jertfa având direcția și către natura omenească, cum s'a arătat mai înainte, 
în aspectul de jertfă și cel ontologic al mântuirii. 

Aici, în aspectul recapitulativ al răscumpărării, se manifestă iubirea compătimitoare 
a lui Hristos față de cei pe care Și i-a făcut frați prin Întrupare; iubirea dezvăluie puntea 

ontologică, ființială, care Îl leagă pe Hristos cu oamenii și invers, prin Întrupare. Hris- 
tos este și se simte legat în mod real de noi și tot ce face, o face recapitulativ cu noi toți, 
noi putând să ne însușim fiecare lucrarea Sa și personal, prin deschidere spre EI și 
unire cu El, personal voită. 

Prin Patimile și Moartea Sa, Hristos ne-a mântuit obiectiv pe toți, scoțându-ne din 
rău. lar dacă ne unim voluntar cu El, ne mântuiește și subiectiv, personal, pe toți, du- 
cându-ne acolo unde Se duce El prin înălțare. lată măreția împărtășirii noastre cu Hristos 
Mântuitorul. 


DIFERENȚE INTERCONFESIONALE 


1. În expunerea doctrinei despre răscumpărare (mântuirea obiectivă), teologia ro- 
mano-catolică pleacă de la ideea că ființa păcatului strămoșesc constă doar în pierde- 
rea grației supranaturale (sau a harului), grație supraadăugată naturii omenești prin 
creație, fără ca păcatul să fi știrbit însăși natura umană. Şi atunci prin mântuire nu se 
urmărește refacerea naturii umane alterate prin păcat, ci recâștigarea grației pierdute 
şi împăcarea cu Dumnezeu. 

Concepţia aceasta despre mântuire este înfățișată prin așa-zisa teorie a satisfacției 
substitutive, teorie caracteristică soteriologiei romano-catolice. Elementele acestei teo- 
rii pot fi rezumate în următoarele: 

Fondul păcatului constă în refuzul de a 1 se da lui Dumnezeu ceea ce 1 se datorează, 
şi anume ascultare și onoare; Dumnezeu nu putea rămâne dezonorat, păcatului trebu- 
ind să-i urmeze sau satisfacție, sau pedeapsă. Satisfacţia este restituirea onoarei răpite 
de către păcătos lui Dumnezeu. Dar omul nu-l putea restitui lui Dumnezeu onoarea 
răpită, din următoarele motive: a) Tot ce are sau posedă omul este de la Dumnezeu și 
continuă să-l aparţină lui Dumnezeu, Căruia ] se datorează totul; b) Satisfacţia trebuie 
să fie după măsura onoarei răpite, deci desăvârșită; c) Dumnezeu neputându-Și neso- 
coti El Însuși planul creației de a ferici făptura Sa rațională, adică omul, hotărăște mân- 
tuirea, dar aceasta nu se putea realiza decât printr'o satisfacție corespunzătoare, adică 
dumnezeiască, cu putință numai la Dumnezeu, pe care numai omul o datora, dar pe 
care el n'o putea realiza; de aici, necesitatea ca Dumnezeu să se facă om; d) lisus Hris- 
tos fiind fără de păcat, faptele Lui sunt meritorii, adică vrednice de răsplată, dar totuși 
datorate lui Dumnezeu, excepţie făcând numai moartea, cu care nu era dator, deoa- 
rece nu avea păcat. Astfel, moartea lui lisus Hristos devine singurul mijloc de a-i da lui 
Dumnezeu satisfacția necesară, perfectă. 

Teologii romano-catolici au mai îmbogăţit teoria satisfacţiei cu ideea de legătură 
mistică a lui Hristos cu toți oamenii, precum și cu aceea de satisfacție supraabundentă 
sau prisositoare, dată de Iisus Hristos, prima idee accentuând iubirea față de Dumne- 
zeu și față de oameni a lui lisus Hristos, ca temei al mântuirii, iar a doua afirmând 
valoarea infinită a morții Mântuitorului, meritul infinit al jertfei mântuitoare. 

Din teoria satisfacţiei se recunoaște, în general, justețea ideii centrale, anume că 
mântuirea obiectivă, răscumpărarea, s'a realizat prin jertfa Fiului lui Dumnezeu întru- 
pat, această idee avându-și temeinică fundamentare scripturistică: „Fiul Omului n'a 

venit să 1 se slujească, ci ca El să slujească şi să-Și dea viața Sa preț de răscumpărare pentru 
mulți” (Mt 20, 28); „Eu sunt păstorul cel bun. Păstorul cel bun viaţa Și-o pune pentru oile 
Sale... Nimeni n'o ia de la Mine, ci Eu Însuimi de la Mine o pun” (În 10, 11, 18); „Hristos ne-a 
iubit pe noi şi S'a dat pe Sine pentru noi, prinos şi jertfă lui Dumnezeu, întru miros de bună 
mireasmă” (Ef 5, 2); „Hristos a venit ca arhiereu al bunurilor viitoare... cu însuşi sângele Său 
a dobândit o veșnică răscumpărare ...sângele lui Hristos, prin Duhul veşnic, S'a adus pe Sine 
jertfă lui Dumnezeu fără prihană” (Evr 9, 11, 12, 14). 

Dar prin modul de speculație strict juridică, împrumutat din codul penal medieval 
referitor la satisfacția datorată onoarei jignite, teoria satisfacției este criticabilă și nesatis- 
făcătoare. Mai întâi, fiindcă este greu de admis că jertfa Mântuitorului ar fi fost cerută 
pentru satisfacția onoarei jignite a lui Dumnezeu. Conștiinţa religioasă a oricui nu se 
poate mulțumi cu această explicație care n'are nici un temei în Revelație. Cadrul juridic 
exteriorizant al teoriei Îl aşază pe omul Hristos în raport exclusiv juridic cu Dumnezeu 
și cu oamenii. Unde mai este creșterea și îndumnezeirea omenităţii lui Hristos prin opera 
de mântuire, ca și revărsarea peste oameni a bogăției interioare a lui Hristos omul? 
Apoi, în teoria satisfacției, și grația apare doar ca un drept la recompensă, ca rezultat al 
meritului câștigat prin reevidențierea onoarei. În acest fel, graţia nu este o pătrundere 
interioară a lui Hristos în oameni, după desăvârșirea omenității în El, o comuniune inte- 
rioară, directă, cu EI, ci un dar pe care Hristos îl face oamenilor indirect, impersonal, din 
tezaurul depus în Biserică. Așa cum raportul omului Hristos cu Dumnezeu este conce- 
put ca raport juridic, exterior, tot astfel și raportul oamenilor cu Hristos apare tot juridic, 
exterior: Dumnezeu Cuvântul Se face om, Se întrupează, pentru a îndeplini, a satisface 
o procedură juridică, prin care să poată primi ca răsplată pentru merit graţia, pe care 
ulterior să o pună la dispoziția Bisericii, pe seama și spre folosul oamenilor. 

Tot așa de criticabilă este și presupunerea de la care pleacă teoria satisfacției, anume 
că prin cădere natura umană nu sa alterat, n'a suferit scădere, ci numai a pierdut gra- 
ţia supraadăugată (donum superadditum), de aceea, pentru revenirea omului la starea 
primordială, era suficientă reprimirea graţiei pierdute. Așadar, teoria satisfacției nu 
vede decât în parte gravitatea căderii protopărinţilor Adam și Eva. 

Adevărul este că Fiul lui Dumnezeu S'a întrupat nu numai pentru îndeplinirea unei 
formalități juridice, și anume aceea de a ni Se substitui ca jertfă, ci și pentru ca, fiind 
pururea om îndumnezeit, să rămână în deplină comuniune cu noi, eliberându-ne din 
moarte și împărtășindu-ne viața Sa dumnezeiască, aflată în omenitatea Sa. 


2. În speculaţiile teologiei protestante despre răscumpărare sau despre împăcare — 
cum numesc ei cu preferință răscumpărarea — se accentuează îndeosebi suportarea 
mâniei dumnezeieşti, lisus Hristos așezându-Se voluntar și actual sub mânia și pe- 
deapsa lui Dumnezeu, care lovesc omenitatea Sa, le suportă până la moarte și întrucât 
le primește ca Fiu credincios Tatălui, răbdarea Lui devine biruință asupra puterilor 
păcatului, a legii punitive și a morții. Aceasta este teologia crucii. 

Luther leagă strâns mântuirea obiectivă cu însușirea ei subiectivă, prin credință. 
Lupta prin care a biruit Hristos se repetă mereu în credință. Nu obiectiv, ci numai în 
credința personală în Hristos se înving pentru fiecare om puterile nimicitoare, potrivnice 

binelui. Rezultatul operei mântuitoare a lui Hristos se însușește prin credinţa justifica- 
toare, îndreptătoare. 

Așa apare mântuirea în teologia luterană veche. Dar întrucât în protestantism opi- 
niile personale ale teologilor se bucură de o atenţie deosebită și sunt variate, nu e ușor 
de precizat care anume direcție teologică, reprezentată de teologi aparținători diverse- 
lor ramuri ale protestantismului, este mai mult sau mai puțin specifică acestuia. Astfel 
de opinii sunt: Hristos, prin credinţa în El, produce doar o înnoire religios-morală în 
om (Fr. Schleiermacher); ispășirea nu-i necesară, căci Dumnezeul Evangheliei e supe- 
rior Dumnezeului Legii, numai credința în iubirea lui Dumnezeu e necesară (Al. Rit- 
schl); crucea este semnul iubirii lui Dumnezeu, dar și al refacerii prestigiului legii căl- 
cate (P. Althauss) și altele, a căror examinare nu e necesară aici. 

Privită în general, și concepția soteriologică protestantă apare unilaterală, deoarece 
nu are în vedere întreaga complexitate și bogăţie interioară a operei mântuitoare a lui 
lisus Hristos. Căci, desigur, este justă ideea de jertfă de ispășire a Mântuitorului ca 
jertfă substitutivă, idee centrală și în teologia protestantă, dar aceastăteologie, plecând 
de la stricăciunea ireparabilă a naturii omenești prin păcatul strămoșesc, nu vede în 
mântuire refacerea și ridicarea naturii umane în lisus Hristos prin moarte, înviere și 
înălțare; ea nu ia în considerare îndeajuns comuniunea omului cu Dumnezeu-Omul, 
Care Şi-a îndumnezeit firea umană și ne-o împărtășește astfel, și nu afirmă necesitatea 
acestei comuniuni din care rezultă de fapt mântuirea. 

De altfel, insuficiența concepției protestante, ca și a celei romano-catolice, constă în 
interpretarea strict juridică a jertfei ispășitoare, fără ca prin aceasta să se modifice în- 
săși natura umană, ci se respectă, se sfințește doar legea în sine, fără o refacere sau 
îndreptare în însăși natura umană. 

Această insuficiență își găsește explicaţia în punctele de la care se pleacă în cele 
două concepții teologice: romano-catolică și protestantă. Pentru concepția romano-ca- 
tolică, în natura umană de după păcat nu este nimic de reparat, prin cădere nepierzân- 
du-se decât grația supranaturală, supraadăugată naturii, care prin mântuire îi revine 
omului. Pentru concepția protestantă, fiindcă în natura umană de după cădere nu se 
mai poate repara nimic, el rămâne aceeași ființă total decăzută. De aceea, și de o parte, 
și de alta, lisus Hristos apare ca împlinitor sau satisfăcător al legii pentru întreaga ome- 
nitate, dar El rămâne oarecum exterior acesteia. 

O privire atotcuprinzătoare, o viziune integralistă asupra răscumpărării și a aspec- 
telor ei esențiale o oferă însă învățătura ortodoxă, cum s'a arătat mai înainte. 


A deverirea Morţii ȘI Învierii Domnului 


intre toate minunile Mântuitorului, cea mai mare și mai uimitoare este propria 
Sa Inviere din morţi, minune care în același timp este și cea mai puternică dovadă 
despre dumnezeirea Sa și în același timp și despre divinitatea creștinismului. Însă 

Învierea Mântuitorului este și piatra de temelie și garanţia învierii morților, impor- 
tanța ei pentru credinţa creștină fiind subliniată în mod deosebit de către Sfântul Apos- 
tol Pavel: „Iar dacă Hristos n'a înviat, zadarnică este atunci propovăduirea noastră, zadarnică 
și credința voastră... Și dacă nădăjduim în Hristos numai în viața aceasta, atunci suntem mai 
de plâns decât toți oamenii. Dar acum Hristos a înviat din morți, făcându-Se începătură celor 
adormiţi. Căci deoarece moartea a venit printr'un om, printr'un om şi învierea morților” (1 Co 
15, 14, 19-21). 

Pentru Apostoli, ca şi pentru cei mai apropiaţi de cercul acestora (ucenicii, femeile 
mironosițe, discipolii), Învierea Domnului a fost mai presus de orice îndoială, de aceea, 
Apostolii de la început s'au prezentat drept „martori ai Învierii Domnului” (FA 1, 22), iar 
în predica lor despre lisus Nazarineanul Cel răstignit n'au încetat niciodată să afirme 
că pe „pe Acesta Dumnezeu L-a înviat din morți” (FA 2, 22-24; 3, 15 Ş. a.). lar dacă Toma 
Geamănul s'a îndoit pentru un moment de Învierea Domnului — fiindcă nu fusese de 
față la prima arătare a Sa după Înviere, către Apostoli — aceasta s'a întâmplat numai 
fiindcă a voit să se convingă despre această minune prin propriile sale simțuri și nu pe 
baza mărturiei altora (In 20, 28). 

Dacă până la Reformă Învierea Domnului a fost contestată mai mult sporadic de 
către unii eretici, în veacurile XVI și XVII, teologii protestanți din direcția raționalist-cri- 
tică au contestat din ce în ce mai mult Învierea Domnului și cu atât mai mult o contestă 
urmașii lor de astăzi, socotind-o un mit care s'a creat din cauza nălucirilor unora din- 
tre ucenicii Săi sau dintre femeile mironosiţe. Astfel au apărut diferite interpretări ero- 
nate care au încercat să explice în mod rațional așa-zisa Înviere a Domnului, care, 
după ei, în realitate, n'a existat. Dintre aceste interpretări, cele mai cunoscute sunt: 1. 
Ipoteza morții aparente; 2. Ipoteza înșelăciunii; 3. Ipoteza viziunii. 


1. IPOTEZA MORȚII APARENTE. 


Una din interpretările eronate ale Învierii Domnului a fost dată de cei care au sus- 
ţinut că, pe lângă toate chinurile la care a fost supus, în realitate Iisus Hristos n'ar fi 
murit, ci ar fi căzut într'o stare cataleptică, într'un fel de leșin din care apoi Sa trezit. 
La această trezire au contribuit: împungerea ostașului roman cu sulița în coastă, cobo- 
rârea de pe cruce, așezarea într'un mormânt rece, răceala giulgiurilor înmiresmate cu 
care i-a fost înfășurat trupul. Revenindu-Și din leșin, a prăvălit piatra de pe ușa mor- 
mântului, a ieșit din mormânt și S'a arătat femeilor mironosiţe și Apostolilor și astfel 
s'ar fi creat mitul învierii. 

Dar cu toate eforturile acestora de a prezenta Învierea Domnului drept o trezire 
dintr'un leșin, această explicare nu poate fi acceptată din mai multe motive. 

În primul rând, moartea reală a Mântuitorului o dovedeşte grija căpeteniilor iudei- 
lor și a stăpânirii romane ca Acela Care fusese răstignit între cei doi tâlhari să fi murit 
cu adevărat. De aceea, ostașii controlând dacă cei răstigniți au murit, tâlharilor care 
erau încă vii le-au zdrobit fluierele picioarelor spre a-și da sfârșitul, în timp ce lui lisus, 
Care murise, nu I le-au zdrobit. Totuși, spre a avea convingerea deplină că a murit, 
unul dintre ostași I-a împuns coasta cu sulița, din care a ieşit sânge și apă (In 19, 34), 
semn că deja trupul celui mort își încetase funcțiile. Astfel este absolut sigur că atât 

căpeteniile iudeilor, cât și reprezentantul stăpânirii romane, Pilat, au avut convingerea 
fermă că Iisus a murit cu adevărat pe cruce. 

În al doilea rând, losif şi Nicodim i-au cerut lui Pilat trupul lui lisus, ca să-L coboare 
de pe cruce spre a-L îngropa, ceea ce au obținut fără nici o greutate, căci Pilat era con- 
vins, pe baza mărturiei soldaților, că lisus murise cu adevărat. Dacă n'ar fi fost convins 
de aceasta, nu le-ar fi dat această permisiune. 

Dar chiar dacă ne-am închipui, prin imposibil, că lisus n'a fost mort când a fost 
coborât de pe cruce, istovirea provocată de suferințele îndurate și de pierderea sânge- 
lui scurs din rănile cuielor, înfășurarea trupului uns cu miresme în giulgiuri și lipirea 
acestora de trup, lipsa de aer în mormânt, toate acestea I-ar fi adus cu certitudine moar- 
tea, după așezarea lui în mormânt. 

În al treilea rând, fariseii și mai marii preoților, știind că lisus spusese că după trei 
zile se va scula din morţi, au fost destul de vigilenți să aibă certitudinea că lisus a murit 
cu adevărat, spre a evita o rătăcire și mai mare în popor. Aceasta explică de ce, după ce 
lisus a fost așezat în mormânt — cu toate că ei erau convinși că murise cu adevărat — 
s'au dus la Pilat și i-au cerut să pună pază la mormânt, ca nu cumva, peste noapte, uce- 
nicii Lui să vină și să-l fure trupul lansând zvonul că lisus a înviat, „căci atunci va fi 
rătăcirea de pe urmă mai rea decât cea dintâi” (Mt 27, 64). Pilat le-a satisfăcut cererea, iar 
ei au pecetluit piatra, după ce au pus pază la mormânt, așadar au luat toate măsurile 
ca mormântul să fie cât mai bine păzit. 

Luând cunoștință de Învierea lui lisus chiar de la soldații de pază, fariseii și cărtu- 
rarii și-au dat seama că s'au împlinit cuvintele lui lisus: „După trei zile Mă voi scula”, 
dar acum trebuia cel puţin să înăbușe adevărul Învierii, de aceea i-au mituit pe solda- 
ţii de pază și pe dregători, lansând zvonul că peste noapte, ucenicii au venit și au furat 
trupul lui Iisus. 

Ipoteza morții aparente au combătut-o chiar unii dintre teologii protestanți. Astfel, 
D. Fr. Strauss, în cartea Viaţa lui lisus, spune: „Este imposibil ca un om care a ieșit din 
mormânt pe jumătate mort, care a trebuit să se târască, slab, bolnav și lipsit de îngrijiri 
medicale, care avea nevoie de bandaje, de întărire și de îngrijire, este imposibil ca un 
astfel de om să fi făcut Apostolilor impresia că EI era biruitorul morţii, prințul vieţii, 
impresie care stă la temelia viitoarei lor predicări. O asemenea sculare nu ar fi putut 
decât să slăbească impresia pe care El o făcuse asupra lor în timpul vieţii și al morţii; 
cel mult ar fi putut să le dea o senzație de milă și compătimire, niciodată însă nu le-ar 
fi schimbat întristarea în entuziasm, sau să le fi înălțat întristarea până la adorare”. 


2. IPOTEZA ÎNȘELĂCIUNII. 


Alţi detractori au afirmat că „învierea” n'a fost decât un truc, o înșelăciune la care 
au recurs Apostolii; aceștia au furat trupul lui lisus din mormânt, în timp ce străjerii 
dormeau, l-au ascuns, iar apoi au răspândit zvonul că Hristos a înviat. Această ipoteză 
e cea mai slabă și mai puerilă, de aceea e și mai ușor de combătut. 

Tocmai spre a înlătura orice posibilitate a furtului, conducătorii iudeilor au luat 
toate măsurile necesare ca mormântul să fie păzit cu strășnicie de către soldații ceruţi 
de la Pilat, iar piatra mormântului să fie pecetluită. Soldaţii de gardă nu puteau să 

adoarmă, deoarece o astfel de nechibzuinţă era pasibilă de pedeapsa cu moartea. Dar 
chiar dacă — prin imposibil — ar fi adormit, n'ar fi adormit toți, iar zgomotul prăvălirii 
pietrei de pe mormânt i-ar fi trezit, astfel că ucenicii care ar fi încercat să fure trupul 
învățătorului lor ar fi fost prinși. 

Pe de altă parte, starea psihologică în care se aflau Apostolii și cei apropiaţi lor, 
înfricoșaţi și de-a dreptul îngroziţi de cele ce se petrecuseră cu Învățătorul lor, închiși 
în casă de frica iudeilor, făcea imposibil actul furtului. Cum puteau aceşti oameni ti- 
morați să îndrăznească a veni noaptea la mormânt, să fure trupul lui lisus, când știau 
cu câtă strășnicie era păzit mormântul de către soldații romani? 

În realitate, lucrurile s'au petrecut cu totul altfel. Convinși de minunea învierii, în- 
șiși unii dintre soldaţii de pază au alergat în cetate și au vestit mai marilor preoților 
minunea ce se făcuse. Surprinşi și aflându-se în derută, aceştia, spre a înnăbuși vestea 
Învierii lui isus — de care acum nici ei nu se mai îndoiau - i-au mituit pe soldații de 
pază, îndemnându-i să spună că trupul lui lisus a fost furat din mormânt pe când ei 
dormeau, de asemenea i-au asigurat că nu vor fi pedepsiţi, deoarece ei îl vor îmbuna 
și pe dregătorul roman, iar pe ei fără grijă îi vor face, ceea ce s'a și întâmplat. 

Dar să admitem că furtul trupului era posibil. Ce ar fi putut face Apostolii cu acest 
trup și la ce le-ar fi folosit? Avea rost furtul trupului când moartea Celui pe care-L 
iubeau le-a zdruncinat credinţa în dumnezeirea Lui? Înaintea unui trup mort, unde ar 
mai fi fost entuziasmul și convingerea în dumnezeirea Celui pe care de acum înainte 
aveau să-L propovăduiască drept biruitorul morţii? Nu e de neînțeles că imnologul 
creștin, spre a răspunde iudeilor care au inventat ipoteza furtului trupului lui lisus, se 
întreabă: „Cine a mai văzut sau cine a auzit pe mort să-l fure vreodată?” 


3. IPOTEZA VIZIUNII. 


Realitatea Învierii Domnului este înfățișată în Sfintele Evanghelii, ca și în alte cărți ale 
Noului Testament, cu atâta precizie și cu atâtea amănunte, încât nimeni n'ar trebui să se 
îndoiască de adevărul ei. Aceasta și pentru faptul că Mântuitorul a dovedit-o prin nume- 
roasele Sale arătări după Înviere, prin convorbirile pe care le-a avut cu Apostolii, prin 
faptul că a mâncat împreună cu ei şi, în sfârșit, prin înălțarea Sa la cer în prezenţa lor. 

Cu toate acestea, au fost unii care au negat realitatea arătărilor Mântuitorului după 
Înviere, considerându-le simple viziuni subiective ori colective, datorită stărilor psiho- 
patice pe care le-au avut unii dintre Apostoli sau femeile din cercul lor. Cei ce au avut 
astfel de viziuni — stări psihice care se datorau unor boli nervoase de care ar fi suferit 
Apostolii și femeile din jurul lor — le-au răspândit peste tot, în felul acesta „învierea“ 
transformându-se dintr'o stare patologică într'un fapt istoric. 

Dar faptele petrecute după Înviere dovedesc, fără putință de îndoială, realitatea 
acesteia. 

a. Mai întâi este cu totul fals şi injust să atribui Apostolilor și femeilor cărora li Sa 
arătat lisus după înviere, boli de natură psihică sau nervoasă, despre care nu există 
nici un indiciu în Sfintele Evanghelii. Atât Apostolii, cât și femeile, în tot timpul Pati- 
milor, Morţii, coborârii de pe cruce și îngropării lui lisus, s'au comportat absolut nor- 
mal, ca de altfel și înainte, și după Înviere. 

b. Că Apostolii și ucenicii n'au avut boli psihice şi nici măcar dispoziția de a avea 
viziuni o dovedește faptul că arătările Domnului după Înviere sau petrecut în locuri 
diferite, în fața unor persoane diferite și la intervale de timp diferite. Astfel, mai întâi 
S'a arătat pe cale femeilor mironosițe (Mt 28, 9); Mariei Magdalena (In 20, 16-17); lui 
Luca și Cleopa pe calea spre Emaus (Lc 24, 13-32); Apostolilor în lipsa lui Toma (Lc 24, 
36-42; În 20, 19-23); după opt zile, Apostolilor în prezenţa lui Toma (În 20, 24-29); unora 
dintre Apostoli la lacul Tiberiadei (In 21, 10-14); apoi la peste cinci sute de frați (1 Co 
15, 6); lui Iacov (1 Co 15, 7) şi, în sfârșit, după câţiva ani lui Saul (1 Co 15, 8). 

Toate aceste arătări, precum și împrejurările diferite în care s'au petrecut arată că 
n'a putut fi vorba nici de o viziune subiectivă a unora dintre persoanele cărora li S'a 
arătat, și nici de una colectivă (prin sugestie în masă), ci au fost arătări reale. 

c. Soldaţii romani care au păzit mormântul trebuie consideraţi cei mai obiectivi și 
nepărtinitori martori ai Învierii, deoarece ei au venit în cetate și au vestit mai marilor 
preoților și căpeteniilor iudeilor Învierea Celui pe care-L păziseră la mormânt. 

d. Toţi martorii arătărilor Domnului au fost atât de convinși că Acela pe Care L-au 
văzut e cu adevărat Hristos Cel înviat, încât au considerat o datorie să mărturisească 
adevărul Învierii în orice împrejurări, indiferent de consecințele pe care urmau să le 
suporte. 

e. Purtarea mai marilor preoților și căpeteniilor iudeilor dovedește că ei n'au negat 
realitatea Învierii Celui răstignit, dar au încercat să ascundă adevărul prin tot felul de 
mijloace. Chiar când, după Pogorârea Duhului Sfânt, Apostolii L-au propovăduit pe 
lisus Nazarineanul Cel înviat, iudeii n'au negat realitatea Învierii, dar i-au oprit să vor- 
bească în numele lui lisus (FA 5, 40). 

f. Apostolii au fost pe deplin convinși că Cel ce li s'a arătat a fost lisus Hristos Cel 
înviat, şi nu o nălucă, ci o ființă corporală, care era în trup. Spre a le risipi orice îndo- 
ială, la cererea Lui, Apostolii I-au pipăit mâinile și picioarele, putându-se convinge că 
nu e duh de nălucire; de asemenea le-a cerut de mâncare și ei i-au dat pește și un fagure 
de miere (Lc 24, 39-42). La fel, Toma, după ce i-a pipăit rănile cuielor și coasta, a excla- 
mat: „Domnul meu și Dumnezeul meu” (In 21, 28). De asemenea, la lacul Tiberiadei a 
mâncat cu ucenicii pâine și pește (In 21, 13). 

Un fapt de netăgăduit este că Învierea Domnului a avut o influență extraordinară 
asupra Apostolilor. Înainte de Înviere — începând cu prinderea și judecata lui Iisus și 
terminând cu Moartea și îngroparea Sa — apostolii erau cuprinși de frică, ascunzân- 
du-se de teama de a nu fi și ei prinși. Nici Petru n'a dat dovadă de curaj, lepădându-se 
de trei ori de Hristos în curtea arhiereului. În timpul Răstignirii, dintre Apostoli numai 
Ioan e prezent, iar pogorârea de pe cruce o fac doi din cercul mai apropiat lui lisus, 
Iosif şi Nicodim. Închiși în casă, nici la mormânt nu îndrăznesc să meargă. Mai cura- 
joase și mai atașate suferințelor Domnului se dovedesc a fi femeile mironosiţe, care în 
ziua cea dintâi a săptămânii (duminică), dis-de-dimineață, merg la mormânt, spre a 
face cele după datină cu trupul celui mort. Apropiindu-se de mormânt, află vestea 
Învierii Domnului de la înger, care le trimite să-i înștiințeze pe Apostoli. Pe cale li se 
arată Iisus Cel înviat, Care le trimite să vestească Apostolilor Învierea Sa. Dar Aposto- 
lii primesc vestea cu neîncredere. Chiar Petru și loan aleargă la mormânt mai mult din 

curiozitate, decât din convingere, și numai după ce văd giulgiurile în mormânt, sin- 
gure zăcând, încep să creadă că lisus a înviat. 

Cum se explică atunci transformarea bruscă a Apostolilor din oameni cuprinși de 
frică, neîncredere, îndoială şi nehotărâre, la sentimentele de bucurie și certitudine a 
Învierii? Această transformare s'a produs aproape instantaneu, îndată ce Domnul li S'a 
arătat în locuri și împrejurări diferite şi s'au convins prin propriile lor simțuri că nau 
înaintea lor o nălucă, ci pe Hristos Cel înviat. Efectul Învierii a fost copleșitor: din 
fricoși, timizi, neîncrezători, îndoielnici și nehotărâți, ei devin plini de curaj, îndrăz- 
neți, încrezători, hotărâți și pe deplin convinși de realitatea învierii. Încrederea, cura- 
jul şi entuziasmul de a-L. propovădui le dobândesc îndeosebi după Pogorârea Duhu- 
lui Sfânt, precum le spusese Domnul înainte de Înălțarea Sa la cer: ,,...veți lua putere 
când Duhul Sfânt va veni peste voi şi Îmi veți fi Mie martori în Ierusalim şi în toată Iudeea şi 
Samaria și până la marginea pământului” (FA 1, 8), când încep să-L vestească pe Domnul 
cu mult curaj și îndrăzneală. lar când sunt prinși, răspund neînfricat la întrebările si- 
nedriștilor, refuzând să se supună poruncii acestora de a nu-L mai propovădui pe 
lisus Nazarineanul, și înfnuntându-i cu răspunsuri la care aceștia n'au ce le replica: 
„Socotiți voi înșivă dacă e drept să ascultăm mai mult de oameni decât de Dumnezeu” (FA 4, 
19). Şi indiferent de persecuțiile la care sunt supuși din partea iudeilor, Apostolii ÎL 
vestesc pe Domnul cu mult curaj în Ierusalim, în ludeea, în Galileea, în Samaria, iar 
apoi peste hotarele Palestinei, la oameni și în locuri necunoscute și oricâte suferințe 
îndură, nimic nu-i abate de la misiunea încredințată de Domnul: „Mergând, învățați toate 
neamurile, botezându-le în numele Tatălui și al Fiului și al Sfântului Duh...” (Mt 28, 19). 

Cine a operat această transformare a unor oameni simpli, care au devenit învățăto- 
rii lumii? Puterea Duhului Sfânt revărsată peste ei în ziua Cincizecimii, dar și convin- 
gerea lor neclintită în dumnezeirea lui lisus Hristos Cel înviat, cu Care, după Înviere, 
au stat împreună patruzeci de zile și de la Care au primit ultimele îndemnuri, sfaturi 
şi porunci în legătură cu predicarea Evangheliei la toate neamurile. 

Persoana Şi lucrarea Duhului Sfânt 


A 
| ortodoxă mărturisește că Dumnezeu Cel unul în Fiinţă este întreit în Per- 


soane: Tatăl, Fiul și Duhul Sfânt. Cele trei Persoane sunt egale și consubstanţiale, Ele 
deosebindu-Se întreolaltă numai prin însușirile Lor personale. Dumnezeirea Duhului 
Sfânt a fost negată în veacul IV de către pnevmatomahi, care au fost condamnați la 
sinodul II ecumenic (381). Acest sinod a formulat învățătura despre Duhul Sfânt pre- 
cum urmează: „Și întru Duhul Sfânt, Domnul de-viaţă-făcătorul, Care de la Tatăl pur- 
cede, Cel ce împreună cu Tatăl și cu Fiul este închinat și mărit, Care a grăit prin proo- 
roci” (art. 8 din Simbolul Credinței). În timpurile de după Reformă, unitarienii (so- 
cinienii, arminienii) au contestat divinitatea Duhului Sfânt alături de raționaliști, sus- 
ţinând că nu este Persoană Treimică, ci o însușire sau putere a lui Dumnezeu, care îl 
sfințește pe om. 

Împotriva unor astfel de învățături greşite, Biserica cea Veche, una și nedespărțită, 
a mărturisit totdeauna dumnezeirea Duhului Sfânt, Care Își ia Fiinţa din veșnicie din 
Tatăl prin purcedere, după cum Fiul Își ia Fiinţa din veșnicie din Tatăl prin naştere. Ce 
este această purcedere mintea noastră nu poate înțelege, dar Sfinţii Părinţi au arătat că 
precum naşterea din veșnicie este modul prin care Fiul Își ia Fiinţa din Tatăl, tot astfel 
purcederea este un alt mod, deosebit de naștere, prin care Duhul Sfânt Îşi ia Fiinţa din 
veșnicie din Tatăl. 

Într'o veche rugăciune din canonul zilnic al Bisericii, adresată Duhului Sfânt: „Îm- 
părate ceresc...”, se cuprinde o adevărată teologie despre Persoana și lucrarea Duhu- 
lui Sfânt în Biserică și în lume. Duhul Sfânt e numit „Împărate ceresc”, deoarece așa 
cum Mântuitorul e numit „Împăratul cerurilor”, și Duhul Sfânt e numit astfel, pe te- 
meiul însușirilor Lui comune cu celelalte două Persoane ale Sfintei Treimi. Mai este 
numit „Mângâietorul” și „Duhul adevărului”, așa cum ÎI numește Însuşi Mântuitorul 
în cuvântarea de despărțire adresată Apostolilor Săi (In 15,26). E numit „Mângâieto- 
rul”, deoarece EI va lua locul Mântuitorului, Care Se va înălța la cer, spre a rămâne cu 
Apostolii în veac (In 14, 16; 15, 26), de asemenea „Duhul adevărului”, deoarece El va 
mărturisi despre dumnezeirea Fiului (În 15, 26), precum glăsuiește așa de frumos tro- 
parul Botezului: „Și Duhul în chip de porumbel a adeverit întărirea Cuvântului”. 

După ce Mântuitorul Îl va trimite de la Tatăl, Acela Îi va călăuzi pe Apostoli la tot ade- 
vărul (In 16, 13). În rugăciunea amintită, atotprezența Duhului Sfânt e arătată prin 
cuvintele „Care pretutindeni ești”, după care se precizează o altă însușire personală: 
„Și toate le împlinești”, ceea ce înseamnă că Duhul Sfânt e trimis în lume de Mântui- 
torul spre a împlini lucrarea de mântuire a neamului omenesc, prin lucrarea Sa, El 
fiind desăvârșitorul și sfințitorul oamenilor și al lumii (In 17, 17-19). În continuare, 
Duhul Sfânt e numit „vistierul bunătăţilor”, deoarece prin El oamenii primesc de la 
„Părintele luminilor” toată darea cea bună și tot darul desăvârșit (lac 1, 17), dar în 
același timp și „dătătorule de viață”, pentru că prin El viază întreaga creatură, pre- 
cum spune psalmistul (Ps 103, 31). 

Dar Duhul Sfânt, prin Care s'au făcut descoperiri proorocilor, este și puterea sfinți- 
toare, de viață făcătoare și unificatoare în Biserică. El S'a pogorât sub forma limbilor de 
foc peste Apostoli în Ziua Cincizecimii, iar Pogorârea Lui a manifestat în chip văzut 
Biserica, întemeiată de Hristos prin jertfa de pe cruce (FA 20, 28). El rămâne permanent 
prezent și activ în Biserică și prin El sporeşte și crește însăși Biserica. El este „Duhul lui 
Hristos” și prin El Hristos este prezent în Biserică până la sfârșitul veacurilor (Mt 28, 
20). Această prezenţă a lui Hristos prin Duhul Sfânt în Biserică până la sfârșitul veacu- 
rilor, i-a făcut pe unii teologi să vorbească despre o „Cincizecime” continuă în Biserică. 
Sfântul Duh Își realizează lucrarea Sa mântuitoare și sfinţitoare (sau plinitoare) în Bi- 
serică prin Darul divin. 


Relaţia dintre Hristos Şi Duhul Sfânt 


în iconomia mântuirii 


rin Întruparea, Moartea pe cruce, Învierea și Înălțarea Sa la cer, lisus Hristos, Fiul 

lui Dumnezeu întrupat, a realizat în trupul Său îndumnezeit întreaga iconomie a 
mântuirii noastre obiective și care devine bun al nostru subiectiv nu prin însușirea 
unui har detașat de Hristos, ci numai prin sălășluirea lui lisus Hristos Însuși în noi, cu 
trupul Său înviat și înălțat, prin Duhul Sfânt. 

Prin Pogorârea Duhului Sfânt la Cincizecime sau săvârșit simultan două lucruri 
care sunt de altfel indisolubil legate: s'a pus început sălășluirii trupului îndumnezeit 
al lui Hristos în celelalte ființe umane și prin aceasta începutul Bisericii, trupul eclezial 
al lui Hristos, prin extinderea trupului Lui înviat în noi. Pogorârea Duhului Sfânt este 
deci actul de trecere de la lucrarea mântuitoare a lui Hristos în trupul Său, la extinde- 
rea acestei lucrări mântuitoare sau a trupului Său îndumnezeit în Apostoli și toți cei 
care au crezut, prin harul Duhului Sfânt, care produce Biserica în chip văzut. Dacă 
Întruparea, Moartea, Învierea şi Înălțarea sunt cele patru acte fundamentale prin care 
Iisus Hristos a realizat în Sine mântuirea obiectivă a neamului omenesc, Pogorârea 
Duhului Sfânt reprezintă actul al cincilea și ultimul, prin care se finalizează și continuă 

în lume opera de mântuire a lumii începută de lisus Hristos la Întrupare. Așadar, prin 
sălășluirea sau extinderea trupului îndumnezeit al lui Hristos în noi, prin lucrarea Duhu- 
lui Sfânt, ia ființă în chip văzut Biserica și se realizează în același timp mântuirea noas- 
tră subiectivă. 

De aici legătura strânsă între lucrarea Fiului lui Dumnezeu întrupat și lucrarea Du- 
hului Sfânt în iconomia mântuirii noastre, lucrarea unuia pregătind și continuând lu- 
crarea celuilalt. 

Astfel, în Vechiul Testament, Duhul Sfânt este Cel Care pregătește trimiterea și ve- 
nirea „în trup” a Fiului lui Dumnezeu, ia parte la Întruparea Fiului, care S'a născut 
după trup „de la Duhul Sfânt și din Fecioara Maria” (Mt 1, 18, 20), coboară peste uma- 
nitatea lui lisus la botezul Său în lordan și conlucrează apoi cu El în toate actele Sale 
mântuitoare, iar în Noul Testament, Fiul lui Dumnezeu întrupat pregătește coborârea 
Duhului Sfânt, ca la Cincizecime să-L trimită în lume, spre a continua și actualiza, 
până la sfârșitul veacurilor, lucrarea mântuitoare a lui Hristos în noi. 

Așa încât, după Cincizecime, relația oamenilor cu Hristos Cel înviat și înălțat, Răs- 
cumpărătorul și Mântuitorul lumii, nu se poate efectua decât în și prin „Duhul Fiului” 
(Ga 4, 6) și trupul eclezial al lui Hristos, care ni-L face prezent pe Hristos Cel înviat în 
noi, cu trupul Său îndumnezeit. Legătura strânsă dintre Înălțarea lui lisus Hristos la 
cer şi Pogorârea Duhului Sfânt, Care ni-L sălășluiește pe lisus Hristos în noi, este admi- 
rabil înfățișată în Evanghelia lui Ioan, capitolele 14 și 16. După săvârșirea operei de 
mântuire, lucrul pe care Tatăl | L-a dat să-L facă (In 17, 4), Fiul trebuia să Se înalțe la 
Tatăl, cu trupul Său plin de Duhul Sfânt după Înviere, ca să ni-L trimită pe Duhul 
Sfânt, care ÎL va face acum prezent pe Hristos cu trupul Său îndumnezeit, în toți cei 
care vor crede în El, în orice loc și timp. De aceea, înainte de despărțire le spune Apos- 
tolilor întristați: „Nu vă voi lăsa orfani, ci voi veni la voi” (In 14, 18); „Puțin și nu Mă veţi 
mai vedea și iarăşi puțin și Mă veţi vedea, pentru că Eu Mă duc la Tatăl... Vă e de folos să Mă 
duc Eu. Căci dacă nu Mă voi duce, Mângâietorul nu va veni la voi, iar dacă Mă voi duce, ÎL voi 
trimite la voi... lar când va veni Acela, Duhul Adevărului, vă va călăuzi la tot adevărul, căci 
nu va vorbi de la Sine, ci câte va auzi va vorbi și cele viitoare vă va vesti... Acum sunteți trişti, 
dar iarăși vă voi vedea și se va bucura inima voastră și bucuria voastră nimeni nu 0 va lua de 
la voi” (In 16, 7, 13, 16-22), „Iată Eu cu voi sunt în toate zilele, până la sfârşitul veacurilor” 
(Mt 28, 20). 

După Sfinţii Părinţi, trimiterea Fiului în lume de către Duhul Sfânt (Is 61, 1; Lc 4, 
18), ca și trimiterea Duhului Sfânt de către Fiul la Cincizecime (In 16, 17) sunt lucrări 
în afară, comune Persoanelor Treimice, și s'a făcut spre a arăta că Tatăl și Duhul Sfânt 
nu sunt străini de lucrarea mântuitoare a Fiului, ci participă la ea cu bunăînvoirea și 
conlucrarea Lor. De asemenea, se spune că Duhul este trimis în lume de Tatăl și Fiul, 
ca să se arate că Tatăl și Fiul nu sunt străini sau detașaţi de lucrarea sfinţitoare și de- 
săvârșitoare a Duhului Sfânt. Căci datorită perihorezei, a inseparabilităţii, sălășluirii și 
întrepătrunderii reciproce a Persoanelor Treimice, nici o lucrare a unei persoane nu se 
săvârșește fără participarea celorlalte. 

Deși se vorbește de „iconomia” proprie a Fiului în realizarea mântuirii obiective și 
de „iconomia” Duhului Sfânt în mântuirea și sfințirea noastră subiectivă, ca Cel Care 

ne împărtășește harul dumnezeiesc sfințitor câștigat de lisus Hristos, ca Cel Care ne 
unește cu Tatăl prin Fiul, și că, după Înălțarea lui Hristos la cer, Duhul Sfânt iese în 
prim plan pentru sfințirea noastră, totuși Duhul Sfânt nu-L înlocuiește pe Hristos, nu 
ia locul lucrării lui Hristos în lume. Dimpotrivă, Duhul Sfânt ca „Duh al Fiului” (Ga 4, 
6) Care purcede din Tatăl și odihnește în Fiul, este Cel Care Îl aduce și sălășluieşte pe 
Hristos în noi, încât venirea Duhului Sfânt în noi înseamnă tocmai sălășluirea duhov- 
nicească a lui Hristos în noi, înduhovnicirea sau hristoformizarea noastră prin „Duhul 
lui Hristos” (Flp 1, 19; Ptr 1, 11), care Îl modelează pe Hristos în noi, făcându-ne con- 
formi chipului lui Hristos. Relația strânsă între iconomia Duhului și iconomia Fiului 
se vede și în aceea că dacă Duhul Sfânt este Cel Care ne împărtășește harul sfințitor și 
îndumnezeitor (2 Co 13, 13), el ne împărtășește harul mântuitor câștigat de lisus Hris- 
tos sau „harul Domnului nostru lisus Hristos” (2 Co 13, 13) căci „din plinătatea Lui noi toţi 
am luat har peste har. Pentru că Legea prin Moise s'a dat, iar harul şi adevărul au venit prin 
Jisus Hristos” (În 1, 16-17). De asemenea, Hristos este „Adevărul”, Duhul Sfânt „Duhul 
Adevărului ne va călăuzi la tot adevărul, căci nu va vorbi de la Sine, ci câte va auzi va vorbi” 
(In 16, 13). 

Când Sf. Serafim de Sarov spune că „scopul vieții creștine este dobândirea Duhu- 
lui Sfânt”, nu înseamnă că prin aceasta Hristos și-ar pierde centralitatea în viața creș- 
tină, că ar trece pe locul doi și Duhul pe locul întâi. Deoarece și după Înălțare Hristos 
este pururea cu noi, fiind „viața noastră” (Col 3, 4). Sf. Serafim vrea să ne spună că mereu 
trebuie să ne rugăm ca Duhul Sfânt să vină tot mai deplin, ca să ni-L facă tot mai pre- 
zent în noi pe Hristos Cel înviat, că numai împărtășindu-ne de Duhul Sfânt putem fi 
în comuniune cu Hristos, că numai înduhovnicindu-ne neîncetat și umplându-ne tot 
mai deplin de energiile Duhului Sfânt ne unim tot mai deplin și cu Hristos, trăind și 
viaţa lui Hristos, încât viaţa în Hristos este tot una cu viața în Duhul Sfânt și invers. 

Nu se poate deci disocia lucrarea și iconomia Fiului de lucrarea și iconomia Duhu- 
lui și nici lucrarea și iconomia Duhului de lucrarea și iconomia Fiului, căci datorită 
perihorezei, Persoanele și lucrările lor nu sunt despărțite, în fiecare Persoană este pre- 
zentă și celelalte două, având aceeași Fiinţă, aceeași voință, aceeași lucrare, deși fiecare 
are aceeași Fiinţă și aceeași lucrare într'un mod propriu. Fiul și Duhul Sfânt sunt cele 
două Persoane divine care săvârșesc Revelația și opera de mântuire solidar. Amân- 
două Îl revelează pe Tatăl și Se revelează una pe alta. La fel, Cuvântul şi Duhul sunt 
prezenţi și lucrători împreună în iconomia mântuirii noastre. Așa cum Duhul Sfânt și 
Cuvântul lui Dumnezeu nu erau despărțiți în Vechiul Testament când Duhul Sfânt 
pregătea Întruparea Fiului lui Dumnezeu și nici în Noul Testament, când Fiul lui Dum- 
nezeu întrupatpregătea venirea Duhului Sfânt la Cincizecime, tot așa nu sunt despăr- 
țiți nici acum, când Duhul Sfânt ne deschide accesul la Hristos Cel înviat și înălțat. 
„Cincizecimea”, zice un teolog ortodox, „restituie lumii prezența interiorizată a lui 
Hristos, şi-L revelează nu înaintea, ci înlăuntrul ucenicilor”. „În ziua aceea (ziua Cinci- 
zecimii) veți cunoaşte că Eu sunt întru Tatăl Meu și voi în Mine şi Eu în voi” (În 14, 20). 
Căci prin Duhul Sfânt noi „am primit duhul înfierii, prin care strigă: Avva Părinte. Și 
Duhul Însuşi mărturiseşte împreună cu duhul nostru că suntem fii ai lui Dumnezeu. Și dacă 
suntem fii, suntem şi moştenitori ai lui și împreună moştenitori cu Hristos” (Rm 8, 15-17). 

Prin Hristos am redobândit accesul la Tatăl și recâștigat dragostea lui Dumnezeu 
față de noi, iar Duhul Sfânt împărtășindu-ne dragostea lui Dumnezeu (Rm 5, 5) și ha- 
rul lui Hristos (2 Co 13, 13), ne menţine în comuniunea cu Tatăl, prin sălășluirea lui 
Hristos în noi, cu trupul Lui înviat, plin de Duhul Sfânt. Fiul, zice Sfântul Simeon Noul 
Teolog, este ușa spre Tatăl, iar Duhul Sfânt cheia care ne deschide ușa, și dacă ușa nu 
se deschide, nu intră nimeni în casa Tatălui. 


Harul divin mântuitor. IÎnsuşirile lui 


H== divin mântuitor este energia, puterea sau lucrarea dumnezeiască necreată, 
care izvorăște din Fiinţa divină a celor trei ipostasuri, fiind nedespărțită de Aceas- 
ta și care se revarsă prin Duhul Sfânt asupra oamenilor în scopul mântuirii și sfințirii 
lor'. Această energie dumnezeiască trebuie înțeleasă, pe de o parte, ca o energie actu- 
alizată în lucrarea Duhului Sfânt, iar pe de alta, ca o energie ce se imprimă în ființa 
celui în care lucrează Duhul Sfânt, dispunându-l și făcându-l pe acela să colaboreze cu 
Duhul. 

Teologia romano-catolică, deși recunoaște că harul sau graţia (cum numește ea ha- 
rul) este un dar dumnezeiesc câștigat de Hristos pentru opera de mântuire și care se 
dă omului în mod gratuit în vederea mântuirii, consideră graţia ca o energie creată, ca 
un fel de putere impersonală, care se adaugă la puterile naturale ale omului, spre a-l 
ajuta pe acesta în lucrarea mântuirii. De aceea, ea insistă mai mult asupra diferitelor ei 
împărțiri și numiri, decât asupra naturii și lucrării ei asupra omului. 

Ca energie a Duhului Sfânt și ca har al lui lisus Hristos după făgăduinţa Sa: „..iată, 
Eu cu voi sunt până la sfârșitul veacului” (Mt 28, 20), harul divin se manifestă, este pre- 
zent și lucrează în Biserică, el fiind constitutiv Bisericii, căci Duhul Sfânt ţine de Bise- 
rică. Aceasta este modalitatea și forma obișnuită și statornică de prezenţă, manifestare 
și lucrare a harului, dar nu înseamnă că puterea dumnezeiască e limitată la această 
formă, în sensul că în afara Bisericii harul n'ar mai putea lucra sau n'ar lucra, căci 
Dumnezeu poate da harul Său și în afara Bisericii, pentru că „vântul suflă unde vrea” (In 
3,8), dar modul de manifestare și lucrare constantă a harului este în Biserică. 


NECESITATEA HARULUI 


Harul divin este necesar tuturor oamenilor pentru mântuire, deoarece omul natu- 
ral nu se poate mântui prin propriile sale puteri. Mai mult, fără ajutorul harului, omul 
nu poate face nici măcar primii pași pentru începutul mântuirii sale. Mântuitorul arată 
necesitatea harului pentru începutul mântuirii, prin cuvintele: „Fără de Mine nu puteți 


1 Învățătura ortodoxă despre harul divin a primit cea mai deplină şi mai clară formulare prin Sfântul Grigorie 
Palama. 

face nimic” (În 15, 5), iar în alt loc: „Nimeni nu poate veni la Mine, de nu-l va trage pe el 
Tatăl” (In 6, 44). Necesitatea harului pentru începutul renașterii spirituale a omului 
rezultă din cuvintele Mântuitorului adresate lui Nicodim: „De nu se va naște cineva din 
apă și din Duh, nu va intra în împărăția cerurilor” (In 3, 5). Deoarece acest har este primul 
factor care pune în mișcare voința omului în procesul dobândirii mântuirii, el se nu- 
mește har premergător. 

Dar harul divin este necesar nu numai pentru începutul mântuirii, ci pe întreg par- 
cursul vieţii. De aceea, Mântuitorul Se adresează tuturor: „Rămâneți întru Mine şi Eu 
întru voi. Precum mlădița nu poate aduce rod de la sine, de nu va fi în viță, aşa şi voi, de nu 
veți fi întru Mine” (In 15, 4). Că harul este necesar pentru dobândirea mântuirii, ne-o 
spune și Sfântul Apostol Pavel: „Căci Dumnezeu este Cel ce lucrează în voi ca voi să voiți şi 
să lucraţi pentru a Lui bunăvoință” (Flp 2, 13). Decăzând la un moment dat prin păcătu- 
ire din starea în care am ajuns, indiferent de nivelul acesteia, cădem iarăși în starea de 
la începutul mântuirii: „Căci ne-am făcut părtaşi ai lui Hristos numai dacă vom păstra cu 
tărie, până la sfârşit, începutul stării noastre în El” (Evr 3, 14). 

Același adevăr în legătură cu necesitatea harului pentru mântuire îl exprimă nu- 
meroși Sfinți Părinţi. Astfel, Sfântul Irineu spune: „Precum un măslin sălbatic dacă nu 
se altoiește, n'aduce nici un folos stăpânului său prin starea sa de sălbăticie, ci se taie 
şi se aruncă în foc ca un pom neroditor, așa rămâne și omul care nu primește altoirea 
prin credință. Rămâne ceea ce a fost mai înainte și ceea ce este: carne și sânge, și nu 
poate moșteni împărăția lui Dumnezeu”. La fel, Sfântul Macarie cel Mare zice: „Pre- 
cum peștele nu poate viețui fără apă, sau precum nimeni nu poate umbla fără picioare, 
vedea fără ochi, vorbi fără limbă, ori auzi fără urechi, tot astfel fără Domnul lisus și 
fără conlucrarea puterii dumnezeiești nu este cu putință a înțelege tainele atotînțelep- 
ciunii dumnezeiești și a fi creștin desăvârșit”. 

Necesitatea harului divin pentru mântuire au tăgăduit-o în vechime pelagienii și semni- 
pelagienii, iar în timpurile mai noi, raționaliștii și socinienii. Pelagiu considera cu totul 
relativă necesitatea harului, susținând că el ajută numai la săvârșirea mai ușoară a bi- 
nelui de către om și la întărirea puterilor naturale ale lui, dar și fără har omul se poate 
mântui. Semipelagienii au susținut că harul premergător nu e necesar pentru începu- 
tul mântuirii, omul natural fiind singur în stare să facă acest început, dar că apoi harul 
dumnezeiesc urmează, spre a ajuta și întări puterile naturale ale omului. 

Biserica a condamnat pelagianismul la sinodul din Cartagina (418) prin canoanele 
122-124, recunoscute și aprobate de Sinodul VI ecumenic, iar semipelagianismul a fost 
condamnat în Apus la sinodul din Arausio (Orange) la anul 529, hotărârea fiind apro- 
bată de papa Bonifaciu II. 


GRATUITATEA HARULUI 


Harul divin nu se dă omului pentru vreun merit pe care acesta l-ar avea înainte de 
a-l primi, ci numai din dragostea și bunătatea lui Dumnezeu, „Care voiește ca toți oame- 
nii să se mântuiască şi să ajungă la cunoștința adevărului” (1 Tim 2, 4). Deci omul, oricare 
ar fi acesta, chiar dacă săvârşeşte de la sine binele moral, fiind astfel mai dispus decât 

alții să se îndrepte spre Dumnezeu (așa cum a fost, bunăoară, sutașul Corneliu), nu 
beneficiază de la sine de răscumpărarea în Hristos. Aceasta ne-o spune Sfântul Apos- 
tol Pavel: „Căci sunteți mântuiți din dar, prin credință, şi aceasta nu e de la voi; al lui Dum- 
nezeu este darul, nu din fapte, ca să nu se laude cineva” (E 2, 8-9). 

E adevărât însă că acela care de la sine săvârșește binele poate primi mai ușor mân- 
tuirea, care în fond i se dă în dar, decât cel ce trăiește permanent în păcate, dar nu pen- 
tru vreun merit propriu. Cei ce se comportă în viață asemenea sutașului Corneliu sunt 
mai pregătiți pentru dobândirea mântuirii, decât cei ce se manifestă cu totul indife- 
renți din punct de vedere religios-moral. În acest sens trebuie privit textul din Fapte 
10, 34-35: „Cu adevărat înțeleg că Dumnezeu nu caută la fața omului, ci în orice nearn, cel care 
se teme de Dumnezeu și lucrează dreptatea este primit de EL”, şi nu în înțelesul că pentru 
voința și purtarea lui bună, Corneliu este îndreptățit să primească harul. Așadar, harul 
se acordă oamenilor în mod gratuit și nu ca o răsplată pentru faptele sau meritele lui 
anterioare, ci numai din bunătatea și dragostea lui Dumnezeu față de oameni. 


UNIVERSALITATEA HARULUI 


Dacă Dumnezeu voiește ca toți oamenii să se mântuiască (I Tim, 2, 4), e lesne de 
înţeles că harul se dă tuturor oamenilor spre a se putea mântui. E se oferă în mod egal 
tuturor, dar nu forțează libertatea omului, silindu-l pe acesta să-l primească și astfel să 
se mântuiască fără voia lui. Așadar, faptul că nu toți oamenii se mântuiesc nu se da- 
torește unei privațiuni sau lipsiri de har din partea lui Dumnezeu, ci necolaborării, 
adică a pasivităţii acestora față de harul primit. Sfânta Scriptură arată clar că din par- 
tea lui Dumnezeu harul este oferit tuturor oamenilor, deoarece Dumnezeu „voiește ca 
toți oameni să se mântuiască și să ajunsă la cunoștința adevărului” (1 Tim 2, 4), iar lisus 
Hristos „S'a dat pe Sine preț de răscumpărare pentru toți” (1 Tim 2, 6). lar dacă „mulți sunt 
chemaţi, dar puțini aleşi” (Mt 20, 16), aceasta înseamnă că deși harul se oferă tuturor, 
puţini însă colaborează cu el. De altfel, în numeroase locuri din Sfânta Scriptură se 
arată împotrivirea sau refuzul unor oameni, cetăți sau popoare la conlucrarea cu harul 
dumnezeiesc (Mt 23, 37; FA 7, 51; Ap 3, 20 ş.a.). 

Sfinţii Părinți de asemenea susțin că harul e oferit de Dumnezeu fără deosebire 
tuturor oamenilor, dar că el nu lucrează în mod irezistibil asupra omului, dacă acesta 
nu conlucrează cu el. Sfântul loan Gură de Aur zice: „Dumnezeu nu constrânge pe 
nimeni, dar dacă Dumnezeu voiește și noi nu voim, mântuirea noastră este cu nepu- 
tință. Aceasta însă nu din cauză că voinţa Sa ar fi neputincioasă, ci pentru că nu voiește 
să facă silă nimănui”; iar Sfântul Macarie cel Mare spune: „Firea omenească este capa- 
bilă să primească și binele, și răul, și harul dumnezeiesc, și puterea vrăjmașului, dar 
nu poate fi silă fără consimțirea voinței omenești. Din cauza libertăţii cu care este în- 
zestrat omul, Dumnezeu nu produce nimic în om, cu toate că poate”. 

Spre deosebire de Biserica noastră, protestanții, ca urmare a concepției lor despre 
urmările păcatului strămoșesc, după care omul, din punct de vedere spiritual, a rămas 
în întregime mort, susțin că însușirea mântuirii realizate de lisus Hristos este numai 
opera harului, omul neputând face nimic prin propriile sale puteri. În acest fel, lucrarea 

mânturii în om o face numai Duhul Sfânt. Această concepţie duce însă la o alta, anume 
la cea despre predestinaţia absolută, prin care se înțelege voinţa veșnică și absolută a 
lui Dumnezeu de a-i alege pe unii spre mântuire, iar pe alții spre osândă, fără conside- 
rarea faptelor lor. Bazându-se pe textul de la Romani 8, 29, pe care îl înțeleg greșit: 
„Căci pe cei pe care (Dumnezeu) i-a cunoscut inai înainte, mai înainte i-a și hotărât să fie ase- 
menea chipului Fiului Său, ca să fie El întâiul născut între mulți frați”, protestanții în gene- 
ral, dar îndeosebi calvinii, susțin că Dumnezeu a hotărât din veșnicie ca unii să fie 
mântuiți, iar alții să fie osândiţi. Celor predestinaţi spre mântuire, Dumnezeu le dă 
harul Său care lucrează în aceștia independent de voinţa lor, iar celor predestinați spre 
osândă, Dumnezeu nu le dă harul. 

Această concepție își are începutul încă de la Fericitul Augustin, fiind reluată de 
protestanți și mai ales de calvini sub forma ei cea mai exagerată, în sensul că Dumne- 
zeu în mod arbitrar și fără referire la credința sau viața lor în Hristos, pe unii i-a desti- 
nat la moștenirea vieţii veșnice, iar pe alţii, la osânda veșnică. Dar o astfel de predesti- 
nație contrazice, în primul rând, iubirea lui Dumnezeu faţă de toți oamenii, iar în al 
doilea rând, universalitatea roadelor jertfei de pe cruce a Mântuitorului Hristos. 

E adevărat că, potrivit textului de la Romani 8, 29, se poate admite un anumit fel de 
predestinaţie, dar aceasta este condiționată de preștiința lui Dumnezeu, Care din veş- 
nicie îi cunoaște pe cei ce vor colabora cu harul, ca și pe cei ce nu vor colabora. Textul 
de la Romani 8, 29 arată clar acest fapt: Dumnezeu i-a hotărât spre mântuire sau spre 
osândă pe unii sau pe alţii, deoarece a cunoscut de mai înainte ce vor face sau ce nu 
vor face. În acest sens, Sfântul Simeon Noul Teolog spune într'o rugăciune din cano- 
nul Sfintei Împărtășiri: „Nu se ascunde înaintea Ta, Doamne, Dumnezeul meu, făcăto- 
rul și izbăvitorul meu, nici picătura de lacrimi, nici din picătură vreo parte. Cele încă 
nesăvârșite de mine le-au cunoscut ochii Tăi și în cartea Ta se află scrise și cele încă 
nefăcute de mine”. 

Așadar, concepția protestantă despre predestinație este falsă, de aceea ea a fost res- 
pinsă de Biserica noastră, care a condamnat-o la sinodul din Ierusalim, din 1672. 


Harul, harismele și darurile Sfântului Duh 


C a energie dumnezeiască ce se revarsă prin Duhul Sfânt asupra oamenilor, în sco- 
pul sfințirii și mântuirii lor, harul divin este unul după natura sa, dar se deosebește 
după lucrările și efectele sale asupra celor ce îl primesc, și aceasta, pe de o parte, pe 
măsura în care l-au însușit, iar pe de alta, potrivit cu însușirile și aptitudinile celor care 
l-au primit. Și cu toate că darurile sunt felurite, toate însă provin de la același Duh. În 
acest sens, Sfântul Apostol Pavel dă corintenilor următoarele lămuriri: „Darurile sunt 
felurite, dar Duhul este Același... Și lucrările sunt felurite, dar e Același Dumnezeu Care 
lucrează toate în toți. Şi fiecăruia i se dă arătarea Duhului spre folos. Căci unuia i se dă prin 
Duhul cuvânt de înțelepciune și altuia cuvântul cunoștinței după același Duh. Şi unuia i se dă 

credința în același Duh, iar altuia darul tămăduirilor întru același Duh. Unuia darul facerii de 
minuni, iar altuia proorocie, iar altuia feluri de limbi, iar altuia tălmăcirea limbilor. Și toate 
acestea le lucrează unul și același Duh, împărțind îndeosebi fiecăruia precum voiește” (1 Co 12, 
4-11). Dar aceste daruri nu sunt numai lucrări ale Duhului Sfânt, ci și efectul acestor 
lucrări în firea oamenilor, datorită colaborării acestora cu harul, de aceea, Sfântul Apos- 
tol Pavel le numeşte pe acestea uneori daruri, iar alteori lucrări ale Duhului, căci lucra- 
rea, conlucrarea și efectul nu pot fi despărțite, toate referindu-se la aceeași acțiune. 

Duhul Sfânt lucrează asupra oamenilor în numeroasele daruri pe care le dă aces- 
tora, dar la baza tuturor darurilor stă harul Sfintelor Taine, care sunt lucrări funda- 
mentale săvârşite de Duhul Sfânt în toți oamenii care le primesc, în scopul mântuirii 
lor. Dar prin ele Duhul Sfânt îl unește pe om cu Hristos în chip real, conferindu-i aces- 
tuia puteri spre a merge către viața veşnică. Însă la temelia tuturor harurilor care se 
primesc prin Sfintele Taine stă harul dobândit prin Taina Botezului, care se numește 
har sfinţitor, fiindcă prin acesta omul renaște ca o făptură nouă în Hristos (Ga 6, 15). 
Toate Tainele împărtășesc har sfințitor, dar lucrarea acestora o are la temelie pe cea 
începută prin Botez. Din colaborarea omului cu harul rezultă diferitele daruri, potrivit 
cu însușirile și capacităţile naturale ale lui. 

În general, prin harul Sfintelor Taine se face începutul lucrării Duhului în om, iar 
prin colaborarea acestuia cu harul, el ajunge la o stare de har, în care ființa activă a 
omului poartă pecetea activă a harului, acesta pătrunzând ființa interioară a omului, 
după cum spune VI. Lossky, „manifestându-se în persoana noastră însăși, până ce vo- 
inţa noastră rămâne în acord cu voia divină și conlucrează cu ea, dobândind harul, 
făcându-l al nostru”. Dar această pecete a harului este pecetea lui Hristos, harul deve- 
nind o prezenţă continuă și activă a lui Hristos în om, căci harul, împreună cu toate 
darurile, nu e numai al Duhului, ci și al lui Hristos. 

Rodirea harului în Biserică se manifestă în diferitele daruri ale Duhului Sfânt. Daru- 
rile sunt o expresie a bogăției nesfârșite a harului care deși unul după natura sa, se 
arată felurit în lucrările și efectele sale asupra celor ce-l primesc și colaborează cu el. 
Duhul nu numai că împarte diferitele daruri în Biserică, ci e prezent și lucrător în fie- 
care dintre ele. Ca ipostas treimic, Duhul îi unifică pe cei ce posedă daruri diferite, 
deoarece El e Duhul comuniunii (1 Co 12, 13), Duhul unității (Ef 4, 3), căci numai fiindcă 
suntem toți în același Duh, deși diferiți între noi, suntem toți în Hristos și prin El avem 
apropiere de Tatăl (Ef 2, 18). Sf. Vasile cel Mare spune: „Duhul ține legate între ele 
mădularele prin darurile care le intercondiționează. Toate mădularele înzestrate cu 
daruri diferite completează prin aceasta trupul lui Hristos și, în unitatea Duhului, tran- 
smit unii altora bunătăţile acestor daruri care le sunt necesare tuturor, făcându-i pe 
toți să se bucure de toate darurile”. 

Toate persoanele cu darurile lor diferite rămân în Biserică în legătură una cu alta, 
toate darurile izvorând și împărtășindu-se din plenitudinea Duhului, prezent și activ 
în Biserică. Fiecare mădular al Bisericii e conștient de celelalte mădulare, dar în același 
timp e și responsabil față de ele. Sfântul Grigorie Palama zice: „După Fiinţă, Duhul e 
neîmpărtășibil, dar după lucrare este, precum Se varsă și Se dă și Se trimite Cel ce e 
pretutindenea și e întemeiat statornic în identitatea nemișcată”. 

În numeroase locuri, Sfânta Scriptură vorbește despre darurile Duhului Sfânt, pe 
care uneori le numește simplu duhuri ([s 11, 2-3). Dar ce este un dar al Duhului? Se 
numește dar, fiindcă e împărtășit de Duhul în dar, adică gratuit. Un dar este o însușire 
mai remarcabilă pe care Duhul o dă unui membru al Bisericii. Se numește însă astfel, 
deoarece această însușire e dăruită de Duhul Sfânt nu numai pentru primitor, ci și 
pentru că e destinată să slujească altora. Astfel, darul fiecăruia dintre cei ce-l posedă 
are și o dimensiune orizontală, în sensul că el este dat spre folosința tuturor, având 
menirea să-i unească pe oameni între ei, deoarece Cel ce dăruiește darurile este Duhul 
comuniunii. 

Așa, indiferent de varietatea sau de importanţa darurilor, prin oricare dar, cel ce îl 
posedă desăvârșește o lucrare sau o slujire nu numai pentru sine, ci și pentru comunita- 
tea Bisericii. În felul acesta, Duhul Sfânt constituie în Biserică un izvor comun și o legă- 
tură între toate darurile, care de fapt sunt date spre folosul tuturor membrilor comunității. 

Dar când vorbim de „darul” Duhului, înțelegem că în acesta e implicată nu numai 
lucrarea Sfântului Duh, ci și o împropriere, o însușire a lui din partea omului, care pre- 
supune un efort al acestuia de a-l dezvolta în raport cu predispoziția și capacitatea sa, 
după care i-a fost dăruit. 

Adeseori se vorbește nu numai despre darurile Duhului Sfânt, ci și despre harisme. 
După unii, harismele sunt tot daruri ale Duhului Sfânt, care însă, prin împroprierea și 
efortul personal al creștinilor de a le spori și valorifica, au luat proporții remarcabile. 
Căci dacă, în general toți credincioşii care se străduiesc să-și câștige virtuți cât mai 
alese ajung să fie și posesorii unor daruri deosebite, prin care își aduc folos unii altora, 
ca și întregii Biserici, întărind unitatea acesteia, desigur că aceia care înaintează mai 
mult pe calea virtuţii sfârșesc prin a deveni posesorii unor harisme prin care slujesc și 
mai mult semenilor și unităţii Bisericii. 

Alţii consideră însă că harismele sunt daruri extraordinare ale Duhului Sfânt, de un 
caracter cu totul special, cum ar fi, bunăoară, harisma proorociei, a facerii de minuni, 
a vindecărilor minunate și altele, care aduc celor ce le posedă, ca și comunităţii Biseri- 
cii, servicii cu totul deosebite. Dar indiferent cum sunt socotite, harismele sunt daruri 
care zidesc Biserica într'o măsură mai mare decât darurile obișnuite, posesorii lor fiind 
aleși după necunoscuta și negrăita înțelepciune a lui Dumnezeu. 


CELE ȘAPTE DARURI ALE DUHULUI SFÂNT. 


O categorie de daruri despre care vorbește și Scriptura Vechiului Testament o for- 
mează cele șapte daruri ale Duhului Sfânt, numite și „duhuri”. Acestea i se dau noului 
botezat spre a-i da puterea să folosească harul îndreptării, primit prin Botez, în mod 
cât mai lucrător, prin ele însele putând ajunge să-și câștige cele mai înalte virtuți. 

Cu toate că teologia ortodoxă nu face vreo distincție specială între aceste daruri sau 
„duhuri” și celelalte daruri ale Duhului Sfânt, ele sunt considerate totuși ca o categorie 
de haruri care e semnul unei „plenitudini harismatice” pe care o exprimă numărul 
șapte, deoarece proorocul Isaia vorbește despre ele că se vor pogori asupra mlădiței 
care va răsări din rădăcina lui lesei (lisus Hristos). După Isaia 11, 2-3, ele sunt următoa- 
rele: al înțelepciunii, alînțelegerii, al sfatului, al puterii, al cunoștinței, al bunei credințe 

(evlaviei) și al temerii de Dumnezeu. Teologia ortodoxă afirmă că aceste daruri se re- 
varsă asupra creștinului nou-botezat prin Taina Mirungerii, în timp ce majoritatea teo- 
logilor romano-catolici susțin că ele se primesc prin Taina Sfântului Botez, deodată cu 
harul sfinţitor; afirmaţie inexactă, pentru că Taina Mirungerii este cea în care se pune 
„pecetea darului Sfântului Duh”. 

Duhul Sfânt nu ni Se împărtășește ca Persoană, dar ni Se comunică prin lucrarea 
Lui harică. Această lucrare a Duhului Sfânt în noi, Sfântul Vasile cel Mare o caracteri- 
zează astfel: „El e total prezent în fiecare și peste tot. Împărtăşindu-Se, El nu suferă 
împărţire. Când ne împărtășim din E], El nu încetează a rămâne întreg. Ca o rază de 
soare, care produce bucurie tuturor, în așa fel încât fiecare crede că singur el profită de 
ea, în vreme ce această rază luminează pământul și marea și străbate cerul, tot astfel 
Duhul Se află în fiecare din aceia care-L primesc, ca și când nu S'ar împărtăși decât ace- 
luia singur, și cu toate acestea, El revarsă peste toți harul întreg, de care se bucură toți 


duo: 


este măsură”. 


R aportul dintre har ȘI libertatea omului 


na dintre problemele cele mai spinoase ale teologiei este cea a raportului dintre 

harul divin și libertatea omului. Căci dacă harul divin va dispune ca libertatea 
omului să adere la el, atunci cum se mai poate spune că omul este liber, de vreme ce 
libertatea este atrasă spre har? lar dacă omul se hotărăște în mod absolut liber să adere 
la har, atunci care este partea ce revine harului în îndreptatea noastră? De altfel, astfel 
de întrebări se pot pune și când e vorba de raportul dintre providenţa divină şi liber- 
tatea omului. Dar spre a ne lămuri asupra acestei probleme, este necesar să examinăm 
concepția celor trei mari confesiuni creștine în această privință. lar ca punct de plecare 
în această chestiune, va trebui să examinăm doctrina fiecăreia dintre acestea despre 
starea primordială a omului. 


DOCTRINA ORTODOXĂ DESPRE RAPORTUL DINTRE NATURĂ ȘI HAR 


După concepția ortodoxă, nu există o separație între Dumnezeu și creatură, între 
Dumnezeu și om, între natură și har. Omul, care purta în sine prin însuși actul creației 
chipul lui Dumnezeu, tindea în mod liber spre Creatorul său și prin ajutorul minții 
comunica cu Dumnezeu, iar prin simţuri, cu lumea materială. Elementul spiritual era 
imprimat în natura umană la crearea omului, între natural și supranatural era o ade- 
vărată compenetrare sau osmoză, deși ele nu se confundau. 

Existând în ființa omului această legătură între natură și har, concepția ortodoxă 
consideră că cea dintâi lucrare a harului în omul căzut se vede în restabilirea chipului 
originar al lui dinainte de păcat, deci în redobândirea libertăţii sale. Astfel, prin harul 

îndreptării se restabilește mai întâi natura umană originară, pentru ca omul să-și poată 
regăsi și relua viața în comuniune cu Dumnezeu. Căci numai după ce natura sa a fost 
restabilită, omul poate întreprinde primii pași pe calea ce-l duce la desăvârșire. Așadar, 
în renașterea omului prin har, cele două lucrări ale harului care se săvârșesc în om: 
restabilirea chipului său originar și cea a înfierii divine sunt în deplină convergenţă. 

Vorbind despre natura omului renăscut prin har, Sfinții Părinți înțeleg că în această 
natură harul e indisolubil legat de libertatea omului. De aceea, Sfântul Maxim Mărtu- 
risitorul spune: „Omul are două aripi: harul și libertatea”. Această libertate nu este 
însă indiferentă, ci e larg deschisă binelui, ea având oroare și repulsie față de păcat. 
Însă în relația sa cu Dumnezeu, omul este restaurat sau reînnoit prin har, iar o dată 
refăcut astfel progresul său duhovnicesc, cu toate că harul este în el, ne apare ca un 
efort personal. În acest sens, Sfântul Apostol Pavel spune: „Dar cu harul lui Dumnezeu 
sunt ceen ce sunt, şi harul Lui, care este în mine, n'a fost în zadar, căci m'am ostenit mai mult 
decât ei toți, dar nu eu, ci harul lui Dumnezeu care este în mine” (1 Co 15, 10). 

Dacă natura primordială a omului era în funcție de harul pe care-l avea, pierderea 
harului a însemnat o denaturare, o desfigurare a omului, iar redobândirea harului prin 
Hristos o restaurare a naturii umane și implicit, a libertăţii, prin care omul își poate 
acum relua eforturile în vederea desăvârşirii sale, adică a unirii tot mai depline cu 
Dumnezeu. Mai mult, departe de a ne face inactivi, harul este izvorul activității noas- 
tre, căci lucrarea harului și activitatea omului nu se exclud, ci se întrepătrund. 

Actele sau faptele omului renăscut prin har nu sunt nici predeterminate de Dum- 
nezeu, dar nu sunt nici efectul unei libertăți umane lipsite de orice determinare (în 
sens molinist). Sfinţii Părinţi ne atrag atenţia asupra acestui fapt. Astfel, Sfântul loan 
Damaschin zice: „Dumnezeu prevede, dar nu predetermină”, iar Sfântul Chiril al Ale- 
xandriei spune: „Duhul Sfânt este substanțial prezent în adâncul ființei noastre, locul 
sălășluirii sale primordiale și al inserării tuturor darurilor următoare”. Pentru a ex- 
prima lucrarea Duhului Sfânt în om, Sfinții Părinţi folosesc diferite metafore și analo- 
gii: suflare, flacără, căldură, aromă de floare, ș.a. Prin ele se arată împreună-lucrarea 
dintre har și natură, natura primind o formă prin unirea ei cu harul. Această formă 
nouă a naturii are un sens dinamic, de activitate spirituală. Astfel, natura umană se 
transformă treptat sub acțiunea Duhului Sfânt, primește o formă nouă, modelându-se 
după chipul lui Hristos: harul invadează sufletul omului, din care răsar apoi diferi- 
tele daruri, bineînţeles dacă sufletul nu se închide harului, ca o monadă fără uși, fără 
ferestre. 

O frumoasă și ilustrativă comparație cu privire la acțiunea harului în natura umană 
este următoarea: precum aerul, deși nu e component al naturii noastre fizice, intră 
totuși în mod necesar în componenţa ei funcțională, tot astfel harul, departe de a împie- 
dica natura noastră spirituală de la viața ei normală, e tocmai cel care-i dă putere aces- 
tei vieţi (M. Lot-Borodine). 

Așadar, după concepţia ortodoxă, între har și natură, între har și libertate, nu e un 
raport de alternativă, de contradicție sau de luptă, ori de tendinţă de dominare a uneia 
sau a alteia dintre cele două părți, și nici de desfășurare paralelă, ci harul este ambiția 
care face posibilă desfășurarea deplină a libertății. Harul nu anulează și nu forțează 

libertatea, ci o eliberează de tot ceea ce o poate mărgini sau stăpâni, pentru ca ea să-și 
poată desfășura toate puterile spre a le pune în slujba unirii cât mai depline a omului 
cu Dumnezeu. 

Astfel, harul ne restaurează adevărata libertate, care înseamnă ancorarea noastră 
liber acceptată în bine, în iubire față de oameni, în slujirea aproapelui, în împlinirea 
voii lui Dumnezeu. De aceea, noi trebuie să ne păstrăm această libertate, după îndem- 
nul Sfântului Apostol Petru: „Trăiți ca niște oameni liberi, dar nu ca și când ați avea liberta- 
tea drept acoperământ al vicleniei, ci ca niște robi ai lui Dumnezeu” (2 Ptr 3, 16), precum și 
al Sfântului Apostol Pavel: „Căci voi ați fost chemaţi la libertate, fraților; numai să nu folo- 
siți libertatea voastră ca prilej de a sluji trupului, ci slujiți unul altuia prin dragoste” (Ga 5, 
13). lar manifestarea acestei libertăți se arată prin efortul nostru continuu de a nu ne 
lăsa înrobiţi de porniri și pofte josnice, de patimi și vicii și de tot ce ne poate îndepărta 
de la împlinirea scopului nostru ultim, iar în sens pozitiv, să împlinim porunca cea 
mare a iubirii (Mt 22, 37-38). Ne putem menţine însă în acestă stare de libertate, numai 
în măsura în care „nu stingem duhul” din noi, deci în măsura în care colaborăm cu 
harul. 


TEORII ROMANO-CATOLICE 
CU PRIVIRE LA RAPORTUL DINTRE NATURĂ ȘI HAR 


Dacă în doctrina ortodoxă cu privire la raportul dintre natură și har nu se pot găsi 
opinii contrare sau dispute teologice, în schimb, în teologia romano-catolică s'au pro- 
dus numeroase dispute pe această temă, care s'au obiectivat în numeroase teorii, din- 
tre care cele mai importante sunt: tomismul, molinismul și congruismul*. 

După concepția tomistă, noi, oamenii, suntem simple instrumente pe care Dumne- 
zeu le dirijează, deoarece El mișcă libertatea noastră. Dumnezeu pune în lucrare vo- 
inţa omului printr'o acţiune directă și imediată, dar omul nu se opune, ci se lasă con- 
dus de Dumnezeu ca un instrument docil. Următorul exemplu ne poate lămuri: în- 
vățătorul mișcă cu mâna sa în mod fizic mâna elevului, pentru ca acesta să poată 
scrie, dar elevul totuși își păstrează libertatea, deoarece el a acceptat în mod liber ca 
învățătorul să-i conducă mâna și să scrie liber sub mișcarea pe care i-o imprimă mâna 
învățătorului. 

Precum se poate vedea, în raportul dintre har și libertatea omului, tomismul accen- 
tuează acțiunea lui Dumnezeu sau a graţiei în defavoarea libertăţii omului. 

Molinismul (de la Molina, autorul teoriei) voiește să apere libertatea omului de orice 
determinare a graţiei. După el, libertatea își păstrează starea de perfectă indiferență în 
fața graţiei, deoarece grația nu se impune, ci numai se propune. 

Congruismul încearcă o sinteză între molinism și tomism, în sensul că voința omu- 
lui consimte cu graţia, fiind ajutată de așa-numita grație excitantă. 

Biserica Romano-Catolică a lăsat libertate tuturor acestor sisteme, deși adepţii to- 
mismului au fost acuzați de calvinism și janseism, iar moliniștii de pelagianism. Ea 


* Congruismul a fost fondat de teologii Fr. Suarez şi G. Vasquez. Numele lui vine de la latinescul congruo = a 
se potrivi, a coincide. 

însă înclină spre congruism, voind să împace tomismul cu molinismul. Este însă greu 
de realizat o împăcare între două concepții care se află pe poziţii contradictorii: tomis- 
mul, care consideră că voința e purtată de graţie, și molinismul, care consideră că gra- 
ţia își primește eficacitatea de la voința omului care se decide absolut liber să conlu- 
creze cu ea. 

Referitor la aceste concepții, un glas din partea teologilor ortodocși se exprimă ast- 
fel: „Toate aceste sisteme, închise în cadre rigide, pun problema în termeni antagoniști, 
mai mult sau mai puţin ascuțiți. Cele mai profunde par convinse că slava lui Dumne- 
zeu suferă din partea libertății umane și că trebuie coborâtă creatura pentru a-L înălța 
pe Creator” (M. Lot-Borodine). 


DOCTRINA PROTESTANTĂ DESPRE RAPORTUL DINTRE 
NATURĂ ȘI HAR. PREDESTINAȚIA 


Dacă romano-catolicii separă cu totul natura de har, considerând că e posibilă o 
funcţiune a naturii fără har, la protestanți această separație e atât de radicală, încât 
între natură şi har nu se mai poate stabili nici o colaborare. Învățătura protestantă sus- 
ține că omul de după păcat este nu numai rănit din punct de vedere spiritual, ci este în 
întregime mort. De aici urmează că mântuirea în Hristos este numai opera harului 
divin, omul necolaborând deloc și neputând colabora de la sine cu harul prin propri- 
ile sale puteri. Cărţile simbolice protestante sunt categorice în această privință: „Cu 
toate că cei renăscuţi, în această viață pot ajunge să voiască și să iubească binele, aceasta 
se săvârşeşte însă nu de voința noastră sau de puterile noastre naturale, ci Duhul Sfânt 
lucrează în noi, ca noi să voim și să-l săvârşim. Puterea de a se adapta pe sine la har nu 
decurge din puterile noastre naturale, ci numai din lucrarea Duhului Sfânt” (Forza. 
Conc., pp. 666-667). 

Dar dacă numai Dumnezeu lucrează mântuirea omului, înseamnă că din partea 
acestuia nu există și nici nu poate exista vreo contribuţie în opera mântuirii. lar dacă 
totuși unii oameni se mântuiesc, iar alţii se osândesc, aceasta nu se datorește oameni- 
lor, ci numai lui Dumnezeu, Care voiește ca în unii să învingă piedica pe care ei o opun 
mântuirii, iar în alţii nu. Astfel apare în protestantism doctrina predestinației. 

După protestanți, în general, predestinația este voința veșnică și absolută a lui Dum- 
nezeu, pe de o parte, de a-i alege pe unii oameni spre mântuire, iar pe de alta, de a 
reproba sau a-i respinge pe alții. 

Dintre toţi reformatorii, Luther a fost cel mai inconsecvent în privința predestina- 
ției. La început, el a susținut că Dumnezeu, în mod arbitrar și fără referire la credința 
sau la viața în Hristos, i-a destinat pe unii la moștenirea vieţii veșnice, iar pe alţii la pie- 
rire. Dar în continuare, a început să se exprime mai puţin categoric sau să treacă cu 
vederea problema predestinaţiei. Melanchton a părăsit total această învățătură, iar căr- 
țile simbolice luterane se menţin în lipsă de acord și contradicții în această chestiune. 
Așa se face că luteranii la început au oscilat între predestinaţia absolută și predestina- 
ţia relativă, pentru ca în cele din urmă să accepte predestinaţia celor puţini „din pre- 
vederea credinței” (ex praevisione fidei). 

În forma ei extremă, și anume ca predestinaţie absolută, această doctrină o găsim for- 
mulată de Calvin, care o definește astfel: „Numim predestinaţie acel decret etern al lui 
Dumnezeu, prin care a hotărât ce trebuie să facă orice om, căci nu spre aceeași desti- 
nație au fost creați toţi, ci unora li s'a hotărât viaţa veșnică, altora osânda veșnică. Deci 
după cum a fost creat cineva spre un sfârșit sau altul, îl numim predestinat spre viață 
sau spre moarte” (Institutio, III, Opera selecta, IV, 1931, p. 370). 

Calvin aduce o serie de argumente spre a justifica predestinația sub această formă, 
subliniind că Dumnezeu nu procedează arbitrar, dacă pe unii îi predestinează la fericire, 
iar pe alții la osândă, ci o face aceasta pe baza dreptăţii Sale, căci de la sine și prin ei 
înșiși, toți oamenii sunt vrednici de osândă. Prin această doctrină, Calvin a voit să înal- 
ţe majestatea lui Dumnezeu, Care pe toate le face după cum voiește. 

Pe lângă faptul că predestinaţia absolută n'are nici un temei scripturistic, această 
concepție este absolut greșită și din punct de vedere logic, și din punct de vedere teo- 
logic. Din punct de vedere logic, predestinarea unora spre mântuire, iar a altora spre 
osândă fără considerare a faptelor lor, este un nonsens, dacă toți oamenii sunt la fel de 
păcătoși și sunt vrednici de aceeași soartă. Din punct de vedere teologic, prin faptul că 
pentru cei predestinaţi la mântuire Dumnezeu își manifestă mila Sa, iar pentru cei pre- 
destinaţi la osândă dreptatea Sa, Calvin separă nejustificat mila de dreptate, Dumne- 
zeu devenind astfel nu un judecător drept, ci unul părtinitor și nedrept, deoarece pe 
cei reprobați îi osândește fără vină, de vreme ce ei n'au nici o posibilitate de a se deaide 
pentru colaborarea cu grația. 

Teologii calvini mai noi, ca bunăoară Karl Barth, nu mai vorbesc despre o predesti- 
nație la osândă, ci numai de o predestinare sau alegere pentru mântuire. 

Unul dintre textele invocate de protestanți în favoarea doctrinei despre predestina- 
ție este cel de la Romani 8, 29: „Căci pe cei pe care i-a cunoscut mai înainte, mai înainte i-a 
și hotărât să fie asemenea chipului Fiului Său, ca să fie El născut între mulți frați. lar pe care 
i-a hotărât mai înainte, pe aceștia i-a şi chemat; și pe care i-a chemat, pe aceştia i-a și îndreptat; 
iar pe care i-a îndreptat, pe aceştia i-a și slăvit”. Dar acest text departe de a putea fi inter- 
pretat în favoarea predestinaţiei necondiționate, este în favoarea predestinaţiei condi- 
ționate de faptele omului, deoarece Dumnezeu a hotărât spre fericire (sau spre osândă) 
pe unii sau pe alții datorită preștiinței Sale, căai El a cunoscut mai dinainte ce fapte va 
face fiecare. Așadar, această hotărâre a lui Dumnezeu nu este arbitrară, ci, dimpotrivă, 
ea ține seama de faptele omului, pe care le cunoaște chiar mai înainte de a fi fost fă- 
cute. În acest sens se exprimă Sfântul Simeon Noul Teolog într'o rugăciune: „Cele încă 
nesăvârșite de mine le-au cunoscut ochii Tăi și în cartea Ta se află scrise și cele încă 
nefăcute de mine”. 

Biserica Ortodoxă a combătut predestinaţia absolută, condamnând Mărturisirea de 
credință atribuită lui Kiril Lukaris, în sinoadele de la Iași (1642) și Ierusalim (1672), iar 
Biserica Romano-Catolică, în conciliul de la Trident, i-a anatemizat pe toţi cei care sus- 
țin că „harul dumnezeiesc se oferă spre mântuire numai celor predestinaţi, iar toți cei- 
lalţi sunt chemaţi, în adevăr, dar nu primesc harul, deoarece sunt predestinaţi de pute- 
rea divină spre pieire”. 

Mntuirea subiectivă sau îndreptarea 


rincipalul termen folosit de Sfânta Scriptură, cât și de Sfânta Tradiţie pentru a arăta 

motivul Întrupării Fiului lui Dumnezeu, precum și scopul operei Sale cu privire la 
om, este „mântuire“. El este folosit atât pentru a numi lucrarea răscumpărătoare a 
Mântuitorului Hristos prin jertfa de pe cruce, cât și pentru a numi starea celor care 
şi-au însușit sau împropriat roadele jertfei de pe cruce. În primul caz, este vorba de 
mântuirea obiectivă, răscumpărarea sau împăcarea omului cu Dumnezeu prin jertfa Mântu- 
itorului, ia în al doilea, de mântuirea subiectivă sau personală, ori simplu mântuire, în- 
dreptare sau sfințirea omului, lucrare care se înfăptuieşte de fiecare creștin în parte prin 
har, credinţă și fapte bune, pentru ca omul răscumpărat prin jertfa lui Hristos, să poată 
dobândi fericirea veșnică. Mântuirea subiectivă este împreună-lucrarea lui Dumnezeu 
şi a omului, prin care acesta își însușește roadele jertfei de pe cruce a Mântuitorului, 
fiind eliberat din robia păcatului și a morții, începând de la Botez și Mirungere o nouă 
viață, prin care se face drept înaintea lui Dumnezeu. Această nouă viață se dezvoltă și 
se întărește prin conlucrarea creștinului cu harul, ca rod al credinței, manifestându-se 
în fapte bune, iar răsplata pe care o va primi va fi fericirea veșnică. 

Precum rezultă din îndemnul Sfântului Apostol Pavel, adresat filipenilor: „lucraţi 
Cu frică şi cu cutremur la mântuirea voastră” (Flp 2, 12), mântuirea nu este un simplu dar 
de la Dumnezeu, nici numai un act sau o lucrare a omului, ci o acţiune de durată care 
are un început, se dezvoltă treptat și se realizează prin împreună-lucrarea lui Dumne- 
zeu și a omului. Desigur, ea se înfăptuieşte ca urmare a harului dobândit de om prin 
Taina Botezului, prin străduința și propria lucrare a creștinului: Dumnezeu dă harul 
Său, iar din partea omului sunt necesare credința și faptele bune. 

Mântuirea subiectivă este consecința răscumpărării în lisus Hristos, prin Care ne-a 
venit harul şi adevărul (În 1, 17). În concepția Bisericii noastre și spre deosebire de pro- 
testanți, mântuirea subiectivă sau îndreptarea, potrivit textului de la Romani 8, 29, este 
o renaștere spirituală adevărată și reală a omului, prin care el devine drept înaintea lui 
Dumnezeu. Ea progresează sau regresează datorită unor condiții subiective ale creș- 
tinului, fiind dependentă de pregătirea și ridicarea lui din punct de vedere moral. Ea 
este deci susceptibilă de creștere, întărire și desăvârșire, dar fiindcă este legată nu nu- 
mai de voința și de lucrarea omului, ci și de cum va găsi Dumnezeu rezultatul acțiuni- 
lor lui, nimeni nu poate fi sigur de mântuirea sa. De aceea, omului îi este necesară con- 
tinua lucrare în acest scop, împlinind toate poruncile și câștigându-și virtutea care le 
încununează pe toate: iubirea. În orice stadiu al creșterii sale duhovniceşti s'ar afla, el 
trebuie să-și aducă aminte de cuvintele Sfântului Apostol Pavel: „Așa că celui ce i se pare 
că stă, să ia aminte să nu cadă” (1 Co 10,12). 

Necesitatea harului pentru mântuire rezultă din universalitatea păcatului strămo- 
şesc: „Fiindcă toți au păcătuit... îndreptându-se în dar, cu harul Lui, prin răscumpărarea în 
Hristos lisus” (Rm 3, 23-24). Fără harul redobândit prin lisus Hristos, nimeni nu poate 

nici să voiască, nici să lucreze pentru mântuirea sa: „Căci Dumnezeu este Cel ce lucrează 
în voi și să voiți, și să faceți, după a lui bunăvoință” (Flp 2, 13). Mântuirea este un dar al lui 
Dumnezeu, deci nu este rezultatul vredniciei personale a omului: „Căci în dar sunteți 
mântuiți, prin credință, şi aceasta nu de la voi: al lui Dumnezeu este darul. Nu din fapte, ca să 
nu se laude nimeni. Pentru că a Lui făptură suntem, zidiți în Hristos lisus spre fapte bune, ca 
să umblăm întru ele” (Ef 2, 8-10). 

Din cele de mai sus rezultă că mântuirea este o lucrare în care Dumnezeu face înce- 
putul prin harul Său, iar omul are nevoie de acest har și în continuare, străduindu-se 
încontinuu să colaboreze cu el. 

Mântuirea începută prin renașterea la o viață nou cere un efort susținut din partea 
creștinului pentru realizarea creșterii sale duhovnicești, spre a putea urca pe cele mai 
înalte trepte ale desăvârșirii sale morale și a lua astfel cununa chemării lui Dumnezeu 
în Hristos Iisus (Flp 3, 13-14); prin urmare ea are mai multe trepte sau faze. 


ETAPELE ÎNDREPTĂRII 


Cea dintâi treaptă este chemarea și pregătirea omului pentru renaștere, pentru pri- 
mirea harului divin. Omul nerenăscut, fiind luminat de harul premergător de care sim- 
te nevoia și însușindu-și prin credinţă adevărurile Revelaţiei, dorește să se mântuiască, 
de aceea, conștient de starea în care se află, face o adevărată pocăință. Atât famenul 
etiopian, cât și Saul din Tars au simţit nevoia să se împace cu Dumnezeu, trezindu-se 
în ei credinţa în Hristos. Înainte de a renaște prin Botez, harul lucrează dinafară asu- 
pra omului, dar după Botez, harul se sălășluiește în el însuși, lucrarea lui devenind 
mai vie. Menţionăm însă că această chemare, această lucrare de mântuire se săvârșește 
în Biserică și nu în afara ei. 

A doua treaptă este renașterea omului în Hristos prin Taina Botezului. Cu aceasta 
începe îndreptarea propriu-zisă, care constă, pe de o parte, în curățirea de păcatul stră- 
moșesc și de celelalte păcate săvârșite până la Botez, iar pe de alta, în sălășluirea haru- 
lui lui Hristos în el, inclusiv harul virtuţilor teologice, ceea ce marchează începutul 
unei noi vieţi în care omul simte dorinţa vie de a se uni cu Hristos și de a umbla „întru 
înnoirea vieții” (Rm 6,4). 

A treia treaptă face vizibil progresul creștinului în viața cea nouă în Hristos, arătân- 
du-L. pe Hristos prezent în viaţa și în faptele lui, încât acum el poate spune: „De acum 
nu mai trăiesc eu, ci Hristos este Cel ce trăiește întru mine” (Ga 2, 20). Acum se arată cu ade- 
vărat creșterea creștinului în virtute și îndeosebi în iubire, ceea ce dă un sensibil avânt 
urcușului duhovnicesc spre desăvârșire, care poate fi realizat, pe de o parte, prin împli- 
nirea poruncilor, iar pe de alta, prin urmarea de către unii a sfaturilor evanghelice. 


CONDIȚIILE ÎNSUȘIRII MÂNTUIRII SUBIECTIVE 


Din cele anterioare se poate înțelege că întreaga lucrare de ridicare a creștinului are 
nevoie de partea lui de credinţă și fapte bune. 

CREDINȚA 


Ca act intelectual, credința este adeziunea noastră liberă la cele descoperite de 
Dumnezeu sau la Revelația divină. Dar pentru mântuire, această credinţă nu-i sufici- 
entă, ci este necesară credința lucrătoare prin iubire (Ga 5, 6). Această credință nu e 
numai un act de cunoaștere, ci este o manifestare integrală a sufletului omenesc. Ast- 
fel, ea include în sine iubirea și nădejdea, deci angajează întreaga fiinţă a creștinului, 
cuprinzând în sine atât credința în opera mântuitoare a lui lisus Hristos și alipirea de 
ea, cât și credința ca legătură personală cu Hristos, care duce la iubirea față de Hristos 
şi de opera Sa mântuitoare. Ea mai cuprinde încredințarea și nădejdea că vom primi 
cele făgăduite de Dumnezeu, și, în sfârşit, manifestarea ei nu numai în gânduri și dis- 
poziţii virtuoase, ci îndeosebi în fapte bune, ca rezultate sau ca efecte ale credinței 
lucrătoare prin iubire. 

Necesitatea credinţei pentru mântuire a fost arătată de Însuşi Mântuitorul Hristos 
Apostolilor, când i-a trimis la propovăduire: „Mergeţi în toată lumea și propovăduiți Evan- 
ghelia la toată făptura. Cel ce va crede și se va boteza se va mântui, iar cel ce nu va crede se va 
osândi” (Mc 16, 15-16). Această necesitate a credinţei o arată și Sfântul Apostol Pavel, 
când zice: „Fără credință cu neputinţă este a bineplăcea lui Dumnezeu” (Evr 11, 6), iar 
în alt loc: „De vei mărturisi cu gura ta pe Domnul lisus și vei crede în inima ta că Dumnezeu 
L-a înviat pe el din morți, te vei mântui” (Rm 10, 9). 

Desigur, la începutul îndreptării, în faza de pregătire, credința este generală sau 
informă și constă în acceptarea globală a Revelaţiei, dar o dată omul îndreptat prin 
Botez, credința progresează și devine specială sau formată (fides caritate formata); ea 
nu rămâne numai la primirea Revelaţiei, ca o credinţă neroditoare și moartă (lac 2, 17, 
20), ci e fecundată de elementul viu, activ și roditor al dragostei, deci este credința 
lucrătoare prin iubire (nior:g Gr ăpânnc Evepyovutvn) — (Ga 5, 6). Această credință 
înseamnă o dăruire și o unire treptată cu Hristos, din jertfa Căruia primim și noi pute- 
rea de a muri păcatului și a învia la o viață nouă împreună cu Hristos, după cuvântul 
Sfântului Apostol Pavel: „Așa și voi socotiți-vă a fi morți păcatului şi vii lui Dumnezeu, în 
Iisus Hristos, Domnul nostru” (Rm 6, 11). Prin credința lucrătoare în iubire, spune Sfân- 
tul Pavel, ne însuşim starea de dreptate a lui Iisus, ca urmare a Jertfei și Învierii Lui. 
Această credință o opune Apostolul faptelor legii, săvârșite numai din puterile omului 
și nu din puterea lui Hristos, fapte care nu aduc omului îndreptarea (cf. Rm 3, 25-28). 
Dar precum faptele care nu izvorăsc din credinţa în lisus Hristos și din iubirea față de 
El nu au valoare pentru mântuire, la fel și credinţa care nu e lucrătoare prin iubire nu 
poate aduce mântuirea. 


FAPTELE BUNE 


Învățătura Bisericii noastre susține că alături de credinţă, și faptele bune sunt nece- 
sare pentru mântuire. Sfânta Scriptură vorbește despre necesitatea acestora pentru mân- 
tuire în numeroase locuri. Astfel, Mântuitorul zice: „Nu tot cel ce-Mi zice: Doamne, 
Doamne, va intra în Împărăția cerurilor, ci cel ce face voin Tatălui Meu Care este în cer” (Mt 
7, 21). De asemenea, tot El ne arată că la obșteasca judecată, când Fiul Omului va veni 
întru slavă să judece lumea, moștenirea Împărăției cerurilor sau excluderea de la ea se 

vor face după criteriul împlinirii sau neîmplinirii de către creștini a faptelor milei 
trupeşti (Mt 25, 34-45). La fel, Sfântul Apostol Pavel subliniază în numeroase ocazii că, 
la dreapta judecată, Dumnezeu va răsplăti fiecăruia după faptele sale (Rm 2, 6; 2 Co 5, 
10; 1 Tim 6, 18 ș.a). Cât îl privește pe Sfântul lacov, el spune clar: „Omul se îndreptează 
prin fapte, iar nu numai prin credință” (lac 2, 21), iar despre credinţa care nu se manifestă 
prin fapte, spune: „Credinţa fără fapte moartă este” (lac 2, 17). De asemenea, Sfinții Părinți 
afirmă în mod unanim că faptele bune sunt necesare pentru mântuire. Astfel, Sfântul 
Chiril al Ierusalimului zice: „Cinstirea de Dumnezeu constă în două părți: din cu- 
noașterea exactă a dogmelor pietăţii și din fapte bune. Dogmele fără fapte bune nu 
sunt plăcute lui Dumnezeu. El nu primește însă nici faptele, dacă nu sunt întemeiate 
pe dogmele pietăţii”. 

Dacă Sfântul Apostol Pavel contestă importanța unor fapte bune în lucrarea mân- 
tuirii, el se referă la faptele săvârşite de om în afara legăturii cu Hristos, pe baza unor 
legi normative (legea mozaică, legile civile), pe când faptele săvârșite ca urmare a le- 
găturii omului cu Hristos prin credinţă și iubire, fapte care izvorăsc prin puterea lui 
Hristos și care sporesc unirea credinciosului cu Hristos și asemănarea cu El, le consi- 
deră absolut necesare pentru mântuire. 

Este însă greu să facem o separare între credinţă și faptele bune în procesul mântu- 
irii, arătând unde sfârșește credinţa și unde încep faptele, deoarece între ele există o 
legătură organică. Căci dacă credinţa este aceea care îndreptează și mântuiește, fiind 
vie și lucrătoare prin iubire, ea însăși este în același timp și faptă bună, cuprinzând și 
îmbrățișând în sine și faptele externe în mod necesar; la fel se poate spune și despre 
faptele bune, că ele aduc cu sine mântuirea, dacă izvorăsc din credința în Hristos. Cu 
toate acestea, chiar dacă faptele bune izvorâte din această credință sunt meritorii în ele 
însele, noi nu suntem îndreptățiți să ne lăudăm cu ele, sau pe baza lor să pretindem 
dobândirea propriei noastre mântuiri. Aceasta rezultă lămurit din cuvintele Mântuito- 
rului și din cele spuse de Sfântul Apostol Pavel. Astfel, Mântuitorul ne spune: „Așa și 
voi, când veţi face toate cele ce vi s'au poruncit, să ziceți: slugi netrebnice suntem, căci ce am 
fost datori să facem am făcut” (Lc 17, 10), iar Sfântul Apostol Pavel spune despre sine: 
„Cu harul lui Dumnezeu sunt ceea ce sunt, și harul Lui care a fost întru mine n'a fost în zadar, 
căci m'am ostenit mai mult decât ei toți, dar nu eu, ci harul lui Dumnezeu care este în mine” 
(1 Co 15, 10), iar în alt loc zice: „Căci ce ai pe care să nu-l fi primit? lar dacă l-ai primit, de 
ce te lauzi ca şi cum nu l-ai primit?” (1 Co 4, 7). De aceea, nu trebuie să uităm niciodată 
că mântuirea este darul lui Dumnezeu, iar credința lucrătoare prin iubire, din care 
izvorăsc faptele bune, este singurul mijloc prin care ne putem dobândi mântuirea. lar 
cât privește faptul că nimeni nu poate fi sigur de propria sa mântuire, această nesigu- 
ranță exercită o influență pozitivă asupra credincioșilor, constituind un îndemn per- 
manent la săvârșirea faptelor bune. 


MÂNTUIREA SUBIECTIVĂ PRIVITĂ INTERCONFESIONAL 


Mântuirea subiectivă sau îndreptarea după doctrina romano-catolică. Învățătura 
ortodoxă și cea romano-catolică despre îndreptare sau mântuire au numeroase puncte 

comune; totuși cea romano-catolică se deosebește în unele puncte de cea ortodoxă, 
aceste deosebiri având consecinţe și asupra altor învățături dogmatice. 

Dintre toți termenii prin care se exprimă în romano-catolicism starea caracteristică 
celor îndreptați sau mântuiţi, cel mai des întrebuințat este cel de dreptate. Starea de 
dreptate în care se află aceștia, în romano-catolicism e concepută ca o relație exterioară, 
de pace, existentă între om și Dumnezeu, datorită satisfacției aduse de Hristos prin 
jertfa Sa, onoarei jignite a lui Dumnezeu prin păcatul protopărinților noștri. În starea 
aceasta de justificare sau îndreptare, omul e achitat de pedeapsa cuvenită în urma 
actului juridic de satisfacere adusă de Hristos lui Dumnezeu. Ca urmare a „justificării”, 
omul a primit din partea lui Dumnezeu grația divină, cu ajutorul căreia poate duce de 
aici înainte o viață mai lipsită de păcat. 

Așadar, starea cea nouă a omului e cea de dreptate, datorită faptului că Biserica i-a 
atribuit grația necesară spre a fi justificat, ca urmare a satisfacției aduse de Hristos lui 
Dumnezeu, al cărui merit, sub forma graţiei, i s'a încredințat ei spre distribuire. Această 
grație creată se află într'un depozit la dispoziția Bisericii, dar nu e legată intim de ființa 
acesteia, fiind considerată de Biserică o realitate de sine-stătătoare, un fel de depozit 
care se află sub administrarea ei. 

Biserica Romano-Catolică a valorificat meritele lui lisus Hristos ca un tezaur perso- 
nal de graţie creată, câstigată de EI prin satisfacția adusă lui Dumnezeu prin jertfa de 
pe cruce. Faptele bune ale creștinilor sunt considerate ca un adaos la echivalentul juri- 
dic achitat de Hristos pentru păcatele noastre. Dar Biserica Romano-Catolică consi- 
deră ca mântuitoare pentru creștin nu numai faptele sale personale, ci și ale martirilor, 
mucenicilor, sfinților și ale celor ce au trăit după sfaturile evanghelice, care au realizat 
un surplus de fapte bune ce depășește necesarul lor pentru mântuire. Acestea sunt 
faptele suprameritorii (erga supererogatoria) ale acestora, care se adaugă la meritul 
Mântuitorului și constituie „tezaurul meritelor prisositoare”, pe care Biserica le distri- 
buie creștinilor care n'au satisfăcut pe deplin dreptatea divină, prin indulgențe. 

Această concepție juridică despre îndreptare, accentuată și mai mult în protestan- 
tism, este străină Bisericii noastre. În concepția ortodoxă, îndreptarea nu este un act 
juridic prin care se dă satisfacţie lui Dumnezeu, ci este renașterea creștinului la un nou 
mod de viață, pe care Sfântul Apostol Pavel îl numește dreptatea lui Dumnezeu (Rm 1, 17; 
3, 22, 25; 10, 3; Ef 4, 26 ş.a.) Această dreptate se câștigă o dată cu credinţa în lisus Hris- 
tos; așadar, credinţa în lisus Hristos îl face pe om drept, dar numai în măsura în care ea 
produce o transformare interioară a omului, încât el devine o făptură nouă în Hristos 
şi duce o viață nouă, deci umblă întru înnoirea vieții (Rm 6, 4). Astfel, cel îndreptat tră- 
iește o viață de comuniune cu Hristos, care izvorăște din harul și puterea lui Hristos. 

Cât privește concepția despre tezaurul meritelor prisositoare, ea este cu totul inac- 
ceptabilă, precum și fără temei scripturistic. Mai întâi, desprinzând faptele de persoana 
celui ce le-a făcut, înseamnă a pune faptele mai presus de persoană, a le ipostazia, 
nesocotind legătura organică dintre fapte și persoana care le-a făcut. Apoi, concepția 
despre meritele prisositoare nu e numai împotriva spiritului doctrinei creștine, ci și 
împotriva unor texte din Sfânta Scriptură, căci nimeni nu poate spune mai mult decât 
se cuvenea să facă. Mântuitorul Hristos a spus: „Așa și voi, când veți face toate cele ce vi 

s'au poruncit, să ziceți: slugi netrebnice suntem, că cele ce am fost datori să facem, am făcut” 
(Le 17, 10). 

Faptele bune izvorăsc din credința lucrătoare prin iubire și duc la creșterea comu- 
niunii în iubire. Prin ele, creștinul progresează și se desăvârșește, iar legătura lui cu 
Dumnezeu în Hristos se adânceşte. Creșterea duhovnicească a creștinului se face nu 
prin distribuirea faptelor bune ale altora, ci prin creșterea credinţei și a dragostei, ma- 
nifestată în fapte personale. Numai prin aceasta creștinul poate depăși calitatea de 
chip al lui Dumnezeu, spre a ajunge pe treptele asemănării cu Dumnezeu. Iar ajutorul 
sfinților stă în faptul că noi ne împărtășim nu din prisosul faptelor lor, ci din rugăciu- 
nile și mijlocirile lor, către Dumnezeu, pentru noi. 


Îndreptarea după doctrina protestantă. După protestanți, omul iremediabil căzut, 
incitat de harul premergător și conștient de starea lui de păcătoșenie, ajunge la pocă- 
ință, dorind să se împace cu Dumnezeu, spre a primi de la El iertarea de păcate. Pregă- 
tit fiind astfel, omul este proclamat sau declarat drept de Dumnezeu, nesocotindu-i-se 
păcatele, din cauza dreptății lui Hristos. Îndreptarea aceasta nu e însă dreptatea lui Hris- 
tos în el, ci în afara lui, fiind iertat de păcate prin atribuirea dreptății lui Hristos. Mijlo- 
citorul îndreptării este credința, care înseamnă convingerea deplină și acceptarea ope- 
rei răscumpărătoare a lui Hristos, dimpreună cu meritele Lui, prin harul Lui iertându-i-se 
păcatele. Această credință, fără fapte și fără dragoste, îl îndreptează pe om. Ea va putea 
avea ca roade corespunzătoare, dar care nu contribuie la îndreptare, dragostea și fap- 
tele bune. Dar prezența sau absența acestora nu contribuie la îndreptarea și nici nu peri- 
clitează îndreptarea. Dumnezeu îl îndreptează pe om numai datorită devotamentului 
acestuia prin credință față de Mântuitorul Hristos și de opera Sa răscumpărătoare. 

Această îndreptare nu are însă nici o consecință în viața creștinului. El este iertat 
pentru ispășirea pe care a făcut-o Hristos, dar în ființa lui rămâne și mai departe ace- 
laşi, adică un păcătos netransformat, rău, nedrept, senzual, ca și înainte de îndreptare. 
Această stare a omului a fost numită starea de dreptate în sens exclusiv juridic. Ea e 
obținută de om de unul singur, fără ca în aceasta să fie nevoie de Biserică. 

Ceea ce iese în relief în protestantism este faptul că omul se mântuiește în funcţie de 
Hristos ca persoană, nu în funcţie de anumite condiţii îndeplinite de el prin eforturi pro- 
prii, în mod individual. Dar prin faptul că protestantismul socotește mântuirea ca o deci- 
zie judecătorească a lui Dumnezeu, a slăbit în acest fel legătura omului cu Dumnezeu. 

În felul acesta, mântuirea omului este concepută ca o contravaloare plătită de Hris- 
tos printr'un act trecut, odată pentru totdeauna, pentru păcatele continue ale oameni- 
lor. Deci întreaga mântuire se referă la un act trecut, valoros în sine însuși, dar nu la 
Persoana lui Hristos în permanentă comuniune cu noi. Această concepție despre mân- 
tuire face de prisos faptele bune, unii reformatori susținând chiar că ele sunt păgubi- 
toare pentru mântuire. Dacă totuși unii teologi admit faptele bune, o fac aceasta nu 
pentru valoarea sau puterea faptelor de a contribui la mântuire, ci numai fiindcă ele 
sunt poruncite de Dumnezeu sau fiindcă sunt consecințe ale credinței care îndrep- 
tează. Așadar, după protestanți, numai credința îndreptează, ea fiind începutul, mijlo- 
cul și sfârșitul mântuirii. Este cunoscută concepția despre mântuirea „sola fide”. 

Precum se vede, protestanții ignoră elementul pozitiv al îndreptării: dragostea; de 
asemenea, ei au separat sfințirea omului de îndreptare, formulând o învățătură fără 
fundament în Scripturi. Îndreptarea ca hotărâre juridică nu are temei în Sfânta Scrip- 
tură. Căci cuvântul Srkaovv, deși în limbaj profan înseamnă a proclama sau a declara 
drept, în Sfânta Scriptură și îndeosebi la Sfântul Apostol Pavel, el are înțelesul de a face 
drept și nicidecum a declara drept, ceea ce presupune că omul trebuie să sufere o trans- 
formare interioară. Îndreptarea se face prin Botez, dar transformarea interioară şi sfin- 
țirea omului se înfăptuiește după îndreptare, prin colaborarea celui îndreptat cu harul, 
în acest fel acesta putând înainta pe calea virtuții. Această viață nouă în Hristos, care 
urmează după îndreptare, nu e separată, ci unită cu îndreptarea, întrucât harul divin 
și dragostea care formează începutul acestei noi vieți se primesc încă de la îndreptare, 
manifestându-și apoi lucrarea în noua viață în Hristos. În numeroase locuri, Sfânta 
Scriptură vorbește cu claritate despre faptul că iertarea păcatelor, partea negativă a 
îndreptării, este urmată de „duhul înfierii”, aspectul pozitiv al îndreptării. 

Dacă Dumnezeu îl declară drept pe un păcătos — cum afirmă protestanții — e nece- 
Sar ca acesta să devină drept în realitate, prin înnoirea lăuntrică a lui. A spune însă că 
Dumnezeu îl declară drept pe un păcătos pentru Hristos, înseamnă că Însuși Dumnezeu 
este nedrept, atunci când îl declară drept pe cel nedrept. De asemenea, această decla- 
rare sau proclamare ca drept a unui păcătos, care presupune doar o legătură exteri- 
oară și aproape indiferentă a lui Dumnezeu cu omul, ni-L înfățișează pe Dumnezeu nu 
ca un Părinte iubitor și domic de mântuirea tuturor, plin de dragoste față de om și 
într'o legătură părintească cu el, ci ca un judecător lumesc, care îl iartă pe păcătos nu- 
mai din cauza dreptății Fiului Său, fără a se interesa de starea morală a acestuia. De 
asemenea, accentuarea peste măsură a meritelor lui Hristos nu numai că îl face pe 
creștin indiferent față de lucrarea de sfințire și dezvoltare a vieţii sale duhovnicești în 
Hristos, deoarece el le primește pasiv pe toate de la Duhul Sfânt, dar îl aduce la o con- 
cepție greșită despre mântuire. 

Protestanții nesocotesc de asemenea total dragostea în favoarea credinței în proce- 
sul mântuirii, când, de fapt, între credinţă și dragoste este o legătură inseparabilă, ele 
formând o unitate în lucrarea mântuirii, ceea ce se poate vedea din faptul că Sfânta 
Scriptură atribuie uneori mântuirea credinței, iar alteori, iubirii ori faptelor bune (Rm 
1, 17; 5, 1; 1 În 5, 1, 3, 23; Rm 2, 10; Ga 5, 6; Evr 6, 10ș.a.). 

Consecința concepției protestante că dragostea nu folosește la îndreptare duce la 
concluzia că nici faptele bune, ca manifestări ale dragostei, nu ne fac bineplăcuți lui 
Dumnezeu, ci mai mult ne osândesc. Textul din Efeseni 2, 8-9: „În har su nteți mântuiți, 
prin credinţă, şi aceasta nu de la voi: este darul lui Dumnezeu; nu din fapte, ca să nu se laude 
nimeni”, pe care protestanții îl aduc ca dovadă că mântuirea vine numai din credință, 
a fost valabil pentru efeseni care, umblând până atunci în păcate, sau mântuit numai 
prin credința lor deplină în lisus Hristos. De altfel, faptul că numeroase texte afirmă 
categoric că viața veșnică este răsplata pentru faptele bune, nu lasă nici o îndoială în 
privința necesității acesteia pentru mântuire. Între sfințenia vieții şi fericire sau între 
faptele săvârșite în viața pământească și viața veșnică este o strânsă legătură, fericirea 
sau osânda fiind urmarea săvârșirii sau neîmplinirii acestora. E de ajuns să ne gândim 

la textul de la 2 Co 5, 10: „Căci noi toți trebuie să ne înfățişăm înaintea scaunului de judecată 
al lui Hristos, ca să luăm fiecare după cele ce am făcut prin trup, fie bine, fie rău”. 

Desigur, valoarea și meritul faptelor bune sunt relative, dar din numirile pe care le 
dă Sfânta Scriptură dobândirii vieţii veșnice de către creștin: plată, răsplată, răsplătire, 
premiu, cununa luptei biruitoare, răsplata moștenirii și altele, rezultă clar că faptele 
bune ale creștinului devin meritorii, adică îi aduc acestuia un merit, prin ele făcân- 
du-se vrednic de împărăţia cerurilor. Noi nu trebuie să uităm însă că aceste fapte sunt 
săvârşite de puterea lui Hristos, cu contribuţia voinței creștine. 

Remarcăm faptul că la o Adunare a unor teologi aparţinători mai multor Biserici și 
confesiuni creștine, în anul 1875, la Bonn, s'a formulat învățătura despre îndreptare în 
spiritul Bisericii Ortodoxe și Romano-Catolice: „Suntem de acord că credinţa care lu- 
crează prin dragoste, nu credinţa fără dragoste, este mijlocul și condiţia îndreptării 
omului înaintea lui Dumnezeu”. 


Cinstirea sfinților în Biserica Ortodoxă 


A 
nvăţătura Bisericii noastre afirmă că acelor creștini — sau chiar unor persoane alese 


din Vechiul Testament — care în timpul vieții pământești s'au arătat plini de desă- 
vârșire în viața religioasă și morală, și care, după trecerea lor la cele veșnice, duc o 
viaţă fericită în cer, gustând o parte din fericirea pe care o vor primi deplin după jude- 
cata universală, li se cuvine o cinstire și o închinare relativă, manifestată în sărbătorile 
consacrate lor, în bisericile ridicate în cinstea lor, în preamărirea vieţii și faptelor lor, în 
slujbele rânduite de Biserică în cinstea și pomenirea lor, în venerarea moaștelor și icoa- 
nelor lor și în rugăciunile adresate lor spre a mijloci la Dumnezeu pentru noi. 
Aceștia, dimpreună cu îngerii, formează ceata sfinților, dintre care cea mai vrednică 
de cinstire este Maria, Maica Domnului, căreia Biserica îi dă un cult de preacinstire sau 
supravenerare (vrepâovieia), despre care ne vom ocupa în capitolul următor. 


CINSTIREA LUI DUMNEZEU ȘI CINSTIREA SFINŢILOR 


Desigur, nu trebuie să confundăm cinstirea pe care le-o dăm sfinţilor cu cinstirea 
pe care i-o dăm lui Dumnezeu. Cinstirea ce 1 se cuvine lui Dumnezeu se numește ado- 
rare (AaTpeia), pe când cea adresată sfinților se numește venerare (6ovAeia), iar cea 
dată Sfintei Fecioare Maria, Maica Domnului, se numește supravenerare sau preacin- 
stire (vrepoovieia). Adorarea este o cinstire absolută care 1 se cuvine numai lui Dum- 
nezeu, izvorul întregii existențe, Căruia noi ne dăruim cu întreaga noastră ființă ca 
Acelui Care este Creatorul, Proniatorul şi Binefăcătorul nostru. Prin adorare, noi dăm 
expresie îndeosebi dependenței și supunerii totale față de Dumnezeu, în timp ce prin 
venerare, care e o cinstire relativă, noi îi cinstim pe sfinți pentru vrednicia lor deosebită. 
Mai mult, cinstindu-i pe sfinți, noi Îl cinstim în mod indirect pe Dumnezeu, Care a dat 

acestora harul Său, cu ajutorul căruia și prin ostenelile lor au devenit persoane bineplă- 
cute lui Dumnezeu, „prieteni” și „casnici” ai Săi. lar pe îngeri îi cinstim pentru că sunt 
„duhuri slujitoare” și soli ai lui Dumnezeu către noi, fiindu-ne de folos în lucrarea 
mântuirii noastre. Prin cinstirea sfinților și a îngerilor, Îi aducem laudă lui Dumnezeu, 
precum ne îndeamnă psalmistul: „Lăudaţi pe Dumnezeu întru sfinții Săi” (Ps 150, 1). 

Făcând parte din aceeași comuniune a Bisericii, relația noastră cu sfinții e o relație de 
dragoste frățească, noi având îndrăzneală către ei, iar ei ca prieteni și casnici ai lui Dum- 
nezeu au îndrăzneală către El ca să se roage pentru noi. Sfinții duc o viață conștientă, 
cunoscând prin harul lui Dumnezeu trebuințele celor de pe pământ, se bucură când 
aceștia se pocăiesc şi se întristează când aceștia perseverează pe calea păcatului. Intere- 
sul și dorința îngerilor și a sfinților este să crească numărul celor ce vor locui în cortu- 
rile drepţilor, în „sânul lui Avraam”, căci astfel sporește și comunicarea celor ce viețu- 
iesc în dragostea cea fără margini a lui Hristos în ceruri. 


TEMEIURILE CINSTIRII SFINŢILOR 


1. Sfinții sunt oameni care încă în viața lor pământească au bineplăcut lui Dumne- 
zeu, iar după moarte au fost învredniciți de o parte din fericirea veșnică, pe care în 
mod deplin o vor primi numai după obșteasca judecată. Pentru viața lor virtuoasă, 
pentru suferințele îndurate pentru credința în Hristos, pentru dragostea lor față de 
Dumnezeu și față de semeni, în Sfânta Scriptura ei sunt numiţi „prieteni ai lui Dumne- 
zeu” (În 15, 14; lac 2, 2-3); „casnici” ai lui Dumnezeu (Ef 2, 19), „judecători ai lumii” 
(Mt 19, 28; 1 Co 6,2). 

Încă în viața pământească, sfinţii au fost înzestrați de Dumnezeu cu felurite daruri, 
fapt pentru care oamenii le-au dat o cinstire deosebită. Astfel, când Apostolul Petru a 
intrat în casa sutașului Corneliu, acesta a căzut la picioarele lui și i s'a închinat (FA 10, 
25); temnicerul din Filipi s'a prosternat în faţa lui Pavel și a lui Sila (FA 16, 29); același 
Pavel, în insula Malta, după mai multe vindecări pe care le-a făcut, a primit o cinstire 
deosebită de la locuitorii insulei (FA 28, 9). În Vechiul Testament, proorocul Ilie era 
venerat pentru minunile pe care le făcea (3 Rg 18, 7), de asemenea și proorocul Elisei 
(4 Rg 9, 17; 4, 37)- 

2. Atât în această viață, cât și după moarte, sfinții se roagă pentru oameni, atât pen- 
tru cei vii, cât și pentru cei morți. Aflându-se în apropierea lui Dumnezeu și cunos- 
când nevoile celor ce se află în viață, de asemenea, ascultând rugăciunile celor vii și 
luând cunoștință de cărările acestora, sfinţii intervin pe lângă Dumnezeu pentru ca 
cererile lor să fie împlinite. Noi nu putem cunoaște în ce măsură aceste rugăciuni și 
cereri ale noastre sunt împlinite de Dumnezeu prin mijlocirea sfinților, dar după în- 
demnul Sfântului Apostol Pavel: „Vă îndemn deci, înainte de toate, să faceți cereri, rugă- 
ciuni, mijlociri, mulțumiri pentru toți oameni... căci acesta este lucru bun şi primit înaintea 
lui Dumnezeu...” (1 Tim 2, 1-3), precum și după încredințarea pe care ne-o dă Sfântul 
Iacov: „...că mult poate rugăciunea stăruitoare a celui drept” (lac 5, 16), avem credința că 
mijlocirile sfințilorpentru noi către Dumnezeu nu rămân neascultate, Dumnezeu fiind 
milostiv. 

3. Dar în viaţa aceasta, sfinţii s'au străduit să întrupeze în persoana lor sfințenia lui 
lisus Hristos, devenind astfel următorii sau imitatorii Lui. Din acest motiv, ei sunt pen- 
tru noi exemple sau modele vrednice de urmat. Sfântul Apostol Pavel le adresează 
creștinilor din Filipi această chemare: „Fiţi împreună următori mie, fraților, şi uitați-vă la 
aceia care umblă astfel cum ne aveți pildă pe noi” (Flp 3, 17), iar celor din Corint le scrie: 
„Fiți următori mie, precum și eu Îi sunt lui Hristos” (1 Co 11, 1). Sfântul loan Gură de Aur 
aduce mereu în fața credincioșilor chipuri ale sfinţilor, îndemnându-i să le urmeze 
pilda, căci, zice el, cel mai bun fel de a-i cinsti pe sfinți este imitarea lor. Fer. Augustin 
este unul din cei mai însuflețiți îndemnători ai creștinilor de a-i imita pe sfinţi, de aceea 
el zice: „Dacă-i iubim pe sfinți, să-i imităm. Sfinţii mucenici L-au urmat pe Hristos 
până la a-și da propriul lor sânge, până la a suferi după pilda Lui cele mai mari chi- 
nuri. Dar ei nu sunt singurii; după ei izvorul sfinţeniei nu a secat. Deci în grădina 
Domnului nu sunt numai trandafirii martirilor, ci și crinii fecioarelor, iedera soților, 
violetele văduvelor. Să învăţăm dar de la acești sfinți cum, fără a înfnunta suferințele 
martiriului, un creștin trebuie să-L imite pe Hristos”. 

Pentru toate aceste motive, sfinţii merită cinstire din partea noastră, iar prin cinsti- 
rea lor, noi Îl preamărim pe Acela care i-a făcut vase alese ale sfințeniei. De altfel, pe 
temeiul vechii practici a Bisericii, Sinodul VII ecumenic a hotărât: „Noi păzim cuvin- 
tele Domnului, cuvintele apostolești și proorocești, prin care am învăţat să cinstim și 
să preamărim, mai întâi pe cea cu adevărat Născătoare de Dumnezeu, sfintele puteri 
îngerești, pe apostoli, pe prooroci, pe martirii cei măriți, pe sfinții părinți purtători de 
Dumnezeu și pe toți bărbaţii cei sfinți și să cerem mijlocirea lor, pentru că ei ne pot face 
plăcuţi lui Dumnezeu, împăratul tuturor”. Același sinod a mai hotărât: „Cine nu măr- 
turisește că toți sfinții cei care au plăcut lui Dumnezeu, atât cei dinainte de lege, cât și 
cei de sub har, sunt vrednici de cinstire după trup și după suflet, ori nu face rugăciuni 
către sfinţi, ca și către unii care voiesc să mijlocească pentru lume potrivit tradiţiei 
Bisericii, să fie anatema!”. 

Protestanții și unele denominaţiuni resping cu desăvârșire cultul sfinților, negând 
posibilitatea acestora de a mijloci pentru noi. Pe baza textului din 1 Tim 2, 5: „Pentru 
că unul este Dumnezeu, unul și Mijlocitorul între Dumnezeu şi oameni; omul lisus Hristos”, 
ei susțin că nimeni altcineva, deci nici sfinții, nu pot mijloci la Dumnezeu pentru mân- 
tuirea noastră. 

Dar în textul de mai sus este vorba de Mijlocitorul împăcării dintre om și Dumne- 
zeu, omul-Dumnezeu lisus Hristos, care prin jertfa Sa a săvârșit mântuirea obiectivă, 
răscumpărarea sau împăcarea omului cu Dumnezeu. Această mijlocire a împăcării 
într'adevăr n'a putut-o face nimeni afară de lisus Hristos, și ea a fost realizată odată 
pentru totdeauna numai de către El. Prin ea s'a dat posibilitatea fiecărui om să se 
mântuiască personal sau subiectiv, adică să-și poată împropria mântuirea obiectivă. 
Imnologii creștini ÎI numesc pe Mântuitorul Hristos: „Cel ce ne-a deschis nouă ușile 
raiului”, adică ne-a dat posibilitatea ca prin redobândirea harului să câştigăm raiul 
ceresc. 

Mântuirea subiectivă sau îndreptarea trebuie să și-o însușească însă fiecare creștin 
în mod personal, împropriindu-și roadele răscumpărării sau împăcării de pe Golgota. 

La dobândirea acestei mântuiri, în afară de harul însușit sau câștigat prin Sfintele 
Taine, sunt necesare credinţa și faptele bune ale creștinului, la care însă se adaugă și 
mijlocirea sfinților prin rugăciunile lor către Dumnezeu. Desigur, cea mai mare parte 
din lucrarea pentru dobândirea mântuirii subiective trebuie să și-o facă fiecare creștin 
personal. Dar Biserica, prin sfintele ei slujbe, și îndeosebi prin Sfânta Liturghie, de ase- 
menea sfinții prin rugăciunile lor, mijlocesc pentru creștini către Dumnezeu, pentru ca 
aceștia, prin milostivirea dumnezeiască, să-și poată dobândi mântuirea, ceea ce nu 
este un lucru ușor. De aceea, Sfântul Apostol Pavel îi îndeamnă pe filipeni: „,...lucraţi cu 
frică şi cu cutremur la mântuirea voastră” (Flp 2, 12). 


CINSTIREA SFINTELOR MOAȘTE 


În legătură cu cinstirea sfinţilor stă și cinstirea sfintelor moaște. Sfintele moaște sunt 
rămășițe pământești din trupurile sfinţilor, pe care Dumnezeu le-a învrednicit de nes- 
tricăciune, de asemenea îmbrăcămintea și orice alte obiecte rămase de la sfinţi, de care 
ei s'au folosit în viață. 

Învrednicind de nestricăciune trupurile unor sfinți, de asemenea înzestrându-le cu 
darul facerii de minuni, Însuşi Dumnezeu ne arată în chip văzut că moaștele sfinților 
trebuie cinstite. Așadar, păstrarea acestora în nestricăciune și puterea lor făcătoare de 
minuni sunt temeiurile vredniciei lor de cinstire. Biserica a învățat și practicat totdeauna 
cinstirea sfintelor moaște, iar Sfânta Tradiţie, prin mărturiile ei, arată vrednicia de cin- 
stire a acestora. Sfântul loan Gură de Aur, Ambrozie de Milan, Fericitul Augustin și 
alții ne dau mărturie despre cinstirea sfintelor moaște și despre minunile ce sau făcut 
prin ele. Una dintre mărturiile mai vechi despre cinstirea și prețuirea sfntelor moaște 
ne-o dă epistola Bisericii din Smirna, în legătură cu martiriul Sfântului Policarp (+ 166): 
„Noi am strâns osemintele lui ca un odor mai scump decât aurul și decât pietrele scum- 
pe și le-am așezat unde se cuvine; aici ne vom aduna cu bucurie și Domnul ne va da 
nouă să sărbătorim ziua nașterii sale celei martirice, spre amintirea biruințelor sale și 
spre întărirea altor luptători”. 

Sinodul VII ecumenic a hotărât excomunicarea și depunerea din cler a celor ce nu 
cinstesc sfintele moaște recunoscute ca autentice. 

Protestanţii și denominațiunile creștine aduc numeroase obiecțiuni împotriva cin- 
stirii sfintelor moaște, susținând îndeosebi că cinstirea lor este idolatrie. Dar cinstirea 
pe care o dăm sfintelor moaște este în strânsă relaţie cu cinstirea sfântului căruia ele îi 
aparțin. Așadar, cinstindu-le, noi nu cinstim rămășițele trupești izolate, pe care le-am 
idolatriza, ci îi cinstim pe cei cărora ele le-au aparținut, vrednicia lor de cinste fiind 
expresia vredniciei sfinților. Este vorba deci de o cinstire prin relaţia pe care ele o au 
cu fiinţa cărora i-au aparținut și ale cărei rămășițe sunt. 


CINSTIREA SFINTELOR ICOANE 


Biserica noastră ne învață că, asemenea cinstirii sfintelor moaște, noi trebuie să 
cinstim și sfintele icoane, care sunt reprezentări sensibile fie ale lui Dumnezeu în 

Treime, fie ale Mântuitorului lisus Hristos, fie ale îngerilor sau ale sfinților. Având în 
vedere strânsa legătură dintre icoană și persoana pe care o reprezintă, legătură care 
se realizează prin sfințirea icoanei, Biserica noastră a explicat adeseori că cinstirea 
icoanelor nu contravine poruncii a [l-a a Decalogului: „Să nu-ți faci chip cioplit, nici 
altă asemănare... şi să te închini lor” (1ş 20, 4), deoarece icoana nu e chip cioplit, nu e 
idol care n'are existență reală, ci e reprezentarea unei persoane sfinte care există în 
realitate, iar noi nu ne închinăm materiei din care e făcută icoana, ci persoanei repre- 
zentate în icoană. Prezenţa icoanelor în biserici și în casele credincioșilor e cu atât 
mai necesară, cu cât prin ele, ca reprezentări sensibile ale lui Dumnezeu sau ale sfin- 
ților, se menţine mai vie legătura dintre credincioși și cei pe care ele îi reprezintă, cei 
dintâi având mai viu în suflet chipul celor din icoane, pe care-i cinstesc și de care se 
simt mai apropiați. De aceea s'a spus adeseori că icoanele sunt Biblia neștiutorilor de 
carte. 

Sinodul VII ecumenic a hotărât împotriva iconoclaștilor următoarele: „Urmând dum- 
nezeieştile învățături ale Sfinților Părinților noștri și ale Tradiţiei bisericești universale, 
rânduim ca chipul cinstitei și de viață făcătoarei cruci să se pună în sfintele biserici ale 
lui Dumnezeu, pe vasele și veșmintele cele sfințite, pe pereți și pe scânduri, în case și 
la drum; așa și cinstitele și sfintele icoane, zugrăvite în culori și din pietre scumpe și 
din altă materie potrivit făcute, precum icoana Domnului și Dumnezeului și Mântui- 
torului nostru lisus Hristos și a Stăpânei noastre Născătoare de Dumnezeu, precum și 
ale sfinţilor îngeri și ale tuturor sfinților și preacuvioșilor bărbați. Căci de câte ori ei ni 
se fac văzuți prin închipuirea în icoane, de atâtea ori se vor îndemna cei ce privesc la 
ele să pomenească și să-i iubească pe cei închipuiți pe dânsele și să-i cinstească cu 
sărutare și cu închinăciune respectuoasă, nu cu adevărată închinăciune dumnezeiască 
(Aarpeia), care se cuvine numai Unicei Ființe dumnezeieşti, ci cu cinstire după acel 
mod, după care se dă ea cinstitei cruci și prin tămâiere și prin aprindere de lumânări, 
precum era pioasa datină veche. Căci cinstirea care se dă chipului trece la prototip, și 
cel ce se închină icoanei, se închină ființei celei închipuite pe ea. Astfel se întărește 
învățătura Sfinţilor Părinților noștri; aceasta este Tradiţia Bisericii universale care a pri- 
mit Evanghelia de la o margine la alta a pământului”. 

Recunoscând și acordând icoanelor cinstea ce i se cuvine, Biserica Ortodoxă n'a 
admis în cultul său icoanele sculptate, nici statuile, așa cum a făcut Biserica Roma- 
no-Catolică, ci numai icoanele pictate, și aceasta nu numai pentru că statuile reamin- 
tesc practicile idololatre din păgânism, ci și pentru faptul că icoana pictată fiind o 
reprezentare mai spirituală, îl apropie pe credincios cu mintea de persoana zugră- 
vită și nu unește, cum face sculptura, persoana reprezentată cu cele mărginite în loc 
și timp, prin materie. 

Cât îi privește pe protestanți, care consideră icoanele „chipuri cioplite”, ei au dez- 
brăcat cultul divin de tot ceea ce trezește imaginaţia și înalță sentimentul, golind bise- 
ricile de icoane și transformându-le mai mult în școli de propovăduire a cuvântului 
dumnezeiesc, care în interior nu mai seamănă cu locașurile de preamărire a lui Dum- 
nezeu și care nu favorizează cu nimic potențarea sentimentului religios. 

CINSTIREA SFINTEI CRUCI 


Asemenea sfintelor moaște și sfintelor icoane, un alt obiect vrednic de cinstire este 
sfânta cruce. În înțeles material, crucea este un obiect format din două bucăți de lemn, 
așezat de-a curmezișul una peste alta, pe care a fost răstignit Mântuitorul lisus Hris- 
tos. În sens spiritual, prin cruce se înțeleg greutăţile și suferințele pe care fiecare om 
trebuie să le suporte în viață. 

Tot în legătură cu crucea este și semnul sfintei cruci, pe care creștinii o fac cu mâna 
dreaptă, împreunând primele trei degete și îndoindu-le în palmă pe celelalte două, 
ducând mâna la frunte, la piept, la umărul drept și la umărul stâng, și rostind cuvin- 
tele: „În numele Tatălui (la frunte), şi al Fiului (la piept), și al Sfântului Duh (trecând 
mâna de la umărul drept la umărul stâng). Amin (lăsând mâna în jos)”. Semnul acesta 
îl fac creștinii nu numai la serviciile divine, ci și la începutul și sfârșitul rugăciunilor 
private, ca şi la începutul și sfârșitul oricărei lucrări. 

Cu toate că la cei vechi, crucea a fost un instrument de suferință și obiect de rușine 
şi ocară, deoarece pe ea se răstigneau făcătorii de rele, ea a fost ridicată de Mântuito- 
rul Hristos la rangul de mijloc de mântuire, căci, precum spune Sfântul Apostol Pavel: 
„Dumnezeu le-a ales pe cele nebune ale lumii ca să-i ruşineze pe cei înţelepţi, şi pe cele slabe ale 
lumii Dumnezeu le-a ales ca să le ruşineze pe cele tari” (1 Co 1, 27). 


Temeiurile cinstirii crucii sunt următoarele: 


1. Crucea a fost preînchipuită în Vechiul Testament ca mijloc de mântuire prin lovi- 
rea Mării Roşii de către Moise cu toiagul (Iș 14, 16); de mâinile lui Moise întinse orizon- 
tal și sprijinite de Aron și Hur în lupta cu amaleciţii (Iș 17, 1-12); de șarpele de aramă 
înălțat de Moise în pustie, pentru vindecarea celor mușcaţi de șerpi veninoși (Nm 21, 
9; În 3, 14-15). 

2. În Noul Testament, crucea a devenit altarul de jertfă pe care Mântuitorul Sa jert- 
fit pentru răscumpărarea neamului omenesc. Ea este, de asemenea, mijlocitoarea prea- 
măririi lui Hristos (Flp 2, 8-g; Le 24, 26); este mijlocul prin care sa înlăturat vrăjmășia 
dintre oameni și împăcarea lor cu Dumnezeu (Ef 2, 16; Col 1, 20); este semnul biruin- 
ței lui Hristos asupra morții și semnul Fiului Omului, care se va arăta pe cer la a doua 
venire a Domnului (Mt 24, 30); în sfârșit, ea este pecetea lui Dumnezeu asupra celor 
meniţi să scape de la pierzanie (Iz g, 4-6; Ap 7, 2-3; 9, 4). 

Vrednicia de cinstire a crucii rezultă și din cuvintele Sfântului Apostol Pavel: „Mie 
însă să nu-mi fie a mă lăuda fără numai în crucea Domnului...” (Ga 6, 14) şi: „Căci cuvântul 
crucii este nebunie pentru cei ce pier, iar pentru noi este puterea lui Dumnezeu” (1 Co 1, 18). 

De altfel, Sfânta Tradiţie, precum și istoria Bisericii ne dau mărturie despre cinsti- 
rea sfintei cruci pretutindeni și totdeauna, începând din epoca apostolică. O găsim 
aşezată pe turlele bisericilor, la răspântiile drumurilor, la mormintele creștinilor, ca și 
în casele credincioșilor; de asemenea, ea este purtată de creștini pe piept, sub veșminte, 
atârnată de gât cu un lănţișor. În biserici, ea se află imprimată pe veșmintele litur- 
gice, pe coperta cărților de cult, e zugrăvită pe pereții interiori etc. 

Obiecţiile protestanților, ale denominaţiunilor și ale sectanților împotriva cinstirii 
sfintei cruci sunt neîntemeiate. Cinstirea crucii nu este idololatrie, căci oriunde întâl- 
nim crucea, ea este nedespărțită de Hristos Cel răstignit pe ea; de asemenea, crucea nu 
este obiect de tristeţe și nu aduce întristare, cu toate că ne amintește de moartea Dom- 
nului, ci ea este semnul bucuriei, deoarece prin ea a venit mântuire la toată lumea. 
Vrednicia de cinstire a crucii a fost confirmată și de Sinodul VII ecumenic, printr'o 
hotărâre pe care am reprodus-o mai înainte. 


PREACINSTIREA MAIcri DOMNULUI. FRAȚII DOMNULUI 


Precum am arătat și în capitolul despre cinstirea sfinţilor, dintre toți sfinții, cea mai 
înaltă cinstire i se cuvine Sfintei Fecioare Maria, Născătoarea de Dumnezeu, pe care 
Biserica o numește „Împărăteasă” și „Doamnă” și despre care mărturisește în rugăciuni 
că e „mai cinstită decât heruvimii și mai mărită fără de asemănare decât serafimii”. 
Cinstea pe care Biserica o dă Sfintei Fecioare se numește supravenerare, preacinstire 
sau supracinstire (Vnep5ovieia), spre deosebire de cea dată sfinților, care se numește 
venerare (6ovieia). Este de la sine înţeles că Sfintei Fecioare Maria i se dă o astfel de 
cinstire, deoarece ea s'a învrednicit să fie aleasă de Dumnezeu a fi Maica Fiului Său, 
care a luat trup omenesc într'însa pentru mântuirea noastră. Ea ocupă deci un loc de 
frunte în iconomia mântuirii neamului omenesc, fiind vasul ales care L-a purtat în 
pântece și L-a născut pe Mântuitorul lumii. 


Temeiurile preacinstirii Sfintei Fecioare Maria sunt numeroase, dar dintre acestea 
noi amintim următoarele: 


1. După ce protopărinţii noștri au păcătuit, Dumnezeu i-a încunoștințat că mântui- 
rea va veni prin femeie: „Dușmănie voi pune între tine și femeie, între sămânța ta şi sămânța 
ei; aceasta îți va zdrobi capul, iar tu îi vei înțepa călcâiul ei” (Fc 3, 15). Precum păcatul a 
venit prin Eva, mântuirea avea să răsară din Eva cea nouă, Fecioara Maria. La rândul 
său, proorocul Isaia profeţeşte că Mântuitorul lumii se va naște dintr'o fecioară: „Iată, 
Fecioara va lua în pântece şi va naşte fiu și vor chema numele lui Emanuel” (Is 7, 14). 

2. Preacuratei Fecioare Maria i s'a dat prețuire și cinstire deosebită de persoane di- 
ferite și în împrejurări deosebite: 

a. Însuși Dumnezeu a preţuit-o prin faptul că dintre toate femeile din lume, pe ea a 
ales-o să fie Maica Fiului Său; 

b. Îngerul Gavriil, trimisul Domnului, i s'a închinat și a salutat-o prin cuvintele: 
„Bucură-te, ceea ce eşti plină de dar, Domnul este cu tine. Binecuvântată ești tu între femei. lar 
ea văzându-l, s'a spăimântat de cuvântul lui şi cugeta întru sine ce fel de închinăciune poate să 
fie aceasta” (Lc 1, 28-29). 

c. Cu ocazia vizitei pe care Fecioara Maria a făcut-o Elisabetei, rudenia ei, viitoarea 
mamă a lui loan Botezătorul, aceasta la fel a numit-o „binecuvântată între femei” și 
„Maica Domnului meu”. lată cuvintele Evanghelistului: „Și a intrat (Maria) în casa lui 
Zaharia şi s'a închinat Elisabetei. lar când a auzit Elisabeta urarea Mariei, pruncul a săltat în 
pântecele ei și Elisabeta s'a umplut de Duhul Sfânt și cu glas puternic a strigat: Binecuvântată 

ești tu între femei și binecuvântat este rodul pântecelui tău. Și de unde mie aceasta, ca să vie la 
mine Maica Domnului meu?” (Lc 1, 40-43); 

d. Oamenii din mulțimile care ascultau cuvintele lui lisus și vedeau minunile Lui o 
fericeau pe cea care L-a purtat în pântece: „ar când vorbea lisus aceasta, o femeie din mul- 
țime ridicându-și glasul i-a grăit: Fericit este pântecele care Te-a purtat și fericit sânul pe care 
L-ai supt. lar El a răspuns: Da, aşa este, dar mai fericiți sunt cei ce ascultă cuvântul lui Dum- 
nezeu și îl păzesc pe el” (Lc 11, 27-28); 

e. Conștientă de misiunea pe care o avea, anume de a-L naște pe Mântuitorul lumii, 
ea însăși a mărturisit în fața Elisabetei: „Iată, de acum mă vor ferici toate neamurile. Că 
mi-a făcut mie mărire Cel puternic” (Lc 1, 48-49), ceea ce înseamnă că ea era conștientă de 
cinstirea ce i se va da în viitor; 

f. Cinstirea și grija de care sa bucurat din partea dumnezeiescului său Fiu, Care tot tim- 
pul îi era supus (Lc 2, 51), o asculta când îi cerea ceva (În 2, 3-10), iar când era răstignit pe 
cruce, S'a îngrijit de viitorul ei, dând-o în paza și grija ucenicului Său iubit (In 19, 26-27). 

g. Însuși numele Fecioarei, „Maria”, înseamnă doamnă, stăpână, cea aleasă, și ea a fost 
întradevăr o femeie aleasă sau distinsă. La aceasta se referă psalmistul, când o numește 
în duh: „aleasa Domnului” și „regina” care stă de-a dreapta, îmbrăcată într'o haină 
aurită și preaînfnumusețată (Ps 45, 10-18). 

h. Nașterea mai presus de fire a Mântuitorului a păstrat neatinse pecețile fecioriei, 
Maica Domnului rămânând fecioară și după naștere. Aceasta a vestit-o Domnul prin 
vedenia proorocului lezechiel: „Apoi m'a dus bărbatul acela înapoi la poarta cea de dinafară 
a templului, spre răsărit, şi aceasta era închisă. Și-mi zise mie Domnul: Poarta aceasta va fi 
închisă, nu se va deschide și nimeni nu va intra prin ea, căci Domnul Dumnezeul lui Israel a 
intrat prin ea. De aceea va fi închisă. Ci numai singur împăratul să vie prin ea, ca să mănânce 
pâine înaintea Domnului, să intre prin pridvorul porții şi să iasă tot pe acolo” ([z 44, 1-3). 
Sfinții Părinţi afirmă că acest text mesianic profețește fecioria Maicii Domnului și după 
naștere: Domnul Hristos se va naște fără a-i strica peceţile fecioriei, precum razele soa- 
relui străbat sticla, peștii apa, păsările aerul, fără a lăsa urme. 

i. Recunoscând Sfintei Fecioare Maria marele ei rol în iconomia mântuirii, Biserica 
noastră o preamăreşte din cele mai vechi timpuri, închinându-i imne, adresându-i ru- 
găciuni și dându-i tot felul de numiri, ca: „Împărăteasă Maică”, „Pururea-fericită”, 
„Prea-nevinovată”, „Biserică sfințită”, „Rai cuvântător”, „Ușă cerească”, „Lauda fecio- 
riei” și altele. Nu există nici un serviciu divin în care Sfânta Fecioară Maria să nu fie 
pomenită ori să nu i se adreseze ectenii și rugăciuni. Mai mult, Sfânta noastră Biserică 
i-a stabilit în decursul anului bisericesc patru sărbători mari, socotite între Praznicele 
Împărătești: Nașterea Prea Sfintei Născătoare de Dumnezeu (8 septembrie); Intrarea 
în biserică (21 noiembrie); Bunavestire (25 martie); Adormirea Maicii Domnului (15 
august). De asemenea, nenumărate biserici ortodoxe de pretutindenea poartă hramul 
uneia sau alteia dintre aceste sărbători. 

Dar cu privire la cinstirea ce i se dă Maicii Domnului, există diferențe confesionale. 
Romano-catolicii au exagerat cultul Maicii Domnului, dezvoltând așa-numita doctrină 
a mariologiei, care exagerează și amplifică rolul Sfintei Fecioare Maria în iconomia mân- 
tuirii. Confirmând ca doctrină o teologumenă ce exista încă în veacul VII, dar căreia i 

s'au împotrivit marii teologi scolastici în frunte cu Toma de Aquino, Biserica Roma- 
no-Catolică a ajuns ca prin faimoasa Bulă a papii Pius IX din anul 1854, să o oficiali- 
zeze în dogma imaculatei concepții a Sfintei Fecioare Maria (lmrmaculata conceptio Beatae 
Virginis Mariae): „Cu harul atotputemicului Dumnezeu, în vederea meritelor Mântu- 
itorului, Fecioara a fost păstrată curată de orice întinăciune a păcatului strămoșesc. 
Toţi credincioșii sunt datori să creadă în chip statornic și fără nici o șovăială învățătura 
aceasta care a fost descoperită de Dumnezeu”. 

Această dogmă cu totul potrivnică învățăturii revelate despre universalitatea pă- 
catului strămoșesc n'are nici un susținător între Sfinţii Părinţi, nefiind exceptat nici 
Fericitul Augustin. Fiind contrară Sfintei Scripturi și Sfintei Tradiţii, Biserica Apu- 
seană o justifică prin faptul că ea este impusă de însăși figura excepțională a Sfintei 
Fecioare Maria, care L-a născut pe Fiul lui Dumnezeu. Singurul text pe care încearcă 
să se sprijine este cel de la Facere 3, 15: „Dușmănie voi pune între tine și femeie, între 
sămânța ta și între sămânţa ei; aceea îți va zdrobi capul, iar tu îi vei înțepa călcâiul ei”. Dar 
oricum ar fi interpretat acest text, din el nu rezultă nici un indiciu cu privire la ceea 
ce susține dogma. 

Biserica Ortodoxă a învățat constant că Sfânta Fecioară Maria, asemenea tuturor 
descendenților din Adam, a fost zămislită și deci s'a născut din păcatul strămoșesc, dar 
a fost curățită de el de către Sfântul Duh și de Cuvântul în momentul în care i-a răs- 
puns îngerului Gavriil: „Iată roaba Domnului, fie mie după cuvântul tău” (Lc 1, 38), Mo- 
mentul când Logosul divin a luat loc în pântecele Fecioarei. 

Mergând pe aceeași linie de exagerare a rolului Sfintei Fecioare în iconomia mân- 
tuirii, Biserica Romano-Catolică, la conciliul Vatican II, a decretat pe Sfânta Fecioară 
drept „Mater Ecclesiae” (Mama Bisericii), cu toată opunerea inițială a majorităţii epi- 
scopilor conciliari. Astfel, i s'a mai acordat Sfintei Fecioare Maria încă o calitate, de 
data aceasta nu numai ca o expresie hiperbolică, ci purtând consecințe dogmatice 
imprevizibile, fără să existe pentru aceasta vreun temei revelațional. 

Cu toate că, în general, Mărturisirile de credinţă ale protestanților atribuie Fecioarei 
Maria denumirile de beata, dignissima, amplissimis honoribus, Inudatissima Virgo (fericita 
cea mai vrednică, cea cu onoruri mai bogate, Fecioara cea mai lăudată), ele nu o excep- 
tează de la întinarea universală moștenită de la Adam. Şi cu toate că o consideră o femeie 
deosebită, totuși spun că nici ei, asemenea celorlalți sfinţi, nu i se cuvine vreun cult. 


PURUREA-FECIORIA NĂSCĂTOAREI DE DUMNEZEU. 


Deși în afară de textul de la Ilezechiel 44, 1-3, interpretat de Sfinţii Părinţi ca text 
mesianic, Sfânta Scriptură nu conţine nici un alt text cu privire la pururea-fecioria Năs- 
cătoarei de Dumnezeu, Sfinții Părinți afirmând în unanimitate că Maica Domnului și 
după naștere a rămas fecioară. În acest sens, Fericitul Augustin spune: „Virgo concepti, 
virgo peperit et post partum virgo permansit” (Fecioară a zămislit, fecioară a născut și 
după naștere fecioară a rămas), iar Sfântul loan Damaschin zice: „Pururea-fecioara 
rămâne deci și după naștere fecioară, neapropiindu-se nicidecum de bărbat până la 
moarte”. Această învățătură o mărturisesc deopotrivă atât Biserica Ortodoxă, cât și cea 
Romano-Catolică. 

În mod oficial, pururea-fecioria Mariei n'a fost pusă la îndoială nici de protestanți, 
precum rezultă din cărţile lor simbolice. Dar cu timpul, numeroși teologi din diferite 
ramuri, iar mai nou toți sectanţii, au respins pururea-fecioria Maicii Domnului, susți- 
nând că ea a avut și alți copii cu Iosif după nașterea lui lisus, pe care Scriptura îi nu- 
mește „fraţii“ şi „surorile“ Domnului (Mt 13, 55; Mc 6, 3; Lc 3, 32), iar lisus este numit 
„cel dintâi născut” sau „primul născut” (Mt 1, 24). Falsitatea acestor afirmații o vom 
arăta în paragraful următor. 

Nu este de mirare că până astăzi, renumiți teologi protestanți susțin pururea-fecio- 
ria Mariei împotriva celor ce o neagă. Unul dintre aceștia, Hengstenberg, zice: „Puru- 
rea-fecioria Mariei constituie antiteza binecuvântată ... împotriva barbariei care soco- 
teşte că aceea care a luat Duh Sfânt și a fost umbrită de puterea Celui Prea Înalt a trăit, 
apoi, în comuniune matrimonială cu Iosif”. Asemenea lui, și alți teologi protestanți 
recunosc că opinia despre conviețuirea trupească dintre Maria, Maica Domnului, și 
Iosif nu poate fi admisă, deoarece e cu totul contrară înaltei ținute a Născătoarei de 
Dumnezeu, fapt subliniat, la vremea sa, de către toți Sfinții Părinți. „Căci cum ar primi 
să se apropie de bărbat — spune sfântul loan Damaschin — aceea care L-a născut pe 
Dumnezeu și a cunoscut minunea din faptele care au urmat? Să nu fie! Cugetarea unor 
asemenea lucruri nu vine dintr'o minte înțeleaptă; să nu o facem”. 


FRAȚII ȘI SURORILE DOMNULUI. 


Unii dintre protestanți și în general sectanţii susțin că Maica Domnului a avut și alți 
copii cu Iosif, lisus fiind doar cel dintâi născut dintre aceștia. Textele biblice pe care se 
bazează sunt următoarele: „Și nu a cunoscut-o pe ea până ce l-a născut pe Fiul său cel întâi 
născut și a chemat numele lui lisus” (Mt 1, 25), şi: „Au nu este acesta fiul teslarului? Au nu 
se numeste mama Lui Maria și frații Lui Iacov și losif și Simon și uda? Și surorile Lui au nu 
sunt toate la noi?” (Mt 13, 55; comp. Mc 6, 3; Lc 3, 32). Pe temeiul acestora, ei susțin că 
nu este nici o îndoială că lisus a avut mai mulți frați și surori, EI fiind doar primul năs- 
cut dintre aceștia. 

Dar sensul acestor texte este cu totul altul decât cel dat lor de protestanți și celelalte 
denominațiuni creștine. Aceasta se poate vedea din următoarele: 

1. În primul rând, numele de „întâiul născut”, „cel dintâi născut” sau „cel ce deschide 
întâi pântecele” se dădea, după modul de vorbire în Vechiul Testament, celui care se 
năștea cel dintâi, indiferent dacă mai era urmat sau nu de frați sau surori. Așadar, lisus 
se numește „cel dintâi născut” nu fiindcă ar fi fost primul născut între frații și surorile 
sale, ci pentru că așa se numea copilul care deschidea pântecele maicii sale, indiferent 
dacă acesta mai avea sau nu mai avea după el alți copii. Acest uz de vorbire a intrat și 
în Noul Testament, astfel că, în cazul de față, „întâiul născut” înseamnă „unul născut”, 
deci unicul fiu al Mariei. 

2. Cât privește sensul cuvintelor: „Și n'a cunoscut-o pe ea, până ce l-a născut pe fiul ei 
cel dintâi născut” (Mt 1, 25), expresia până ce indică doar punctul fix pe care scriitorul 
vrea să-l determine, având sensul că n'a cunoscut-o deloc până la nașterea lui Iisus, 
dar nu determină nimic cu privire la ceea ce se petrece după aceea, adică nu arată că 
după aceea, adică după nașterea lui lisus, Iosif ar fi convieţuit trupește cu Sfânta Maria. 

Exemple de asemenea precizări avem în Ps 109, 1: „Zis'a Domnul Domnului meu: Șezi 
de-a dreapta Mea, pâna ce voi pune pe toți vrăjmaşii Tăi sub picioarele Tale” şi la 1 Co 15, 25: 
„Căci El trebuie să împărățească până ce va pune pe toți vrăjmașii sub picioarele Sale”. Şi în 
aceste texte, expresia: „până ce” determină numai un punct fix, dar nu precizează ce 
se întâmplă după aceea. Or, dacă lucrurile ar sta altfel, atunci ar însemna și aici că 
Domnul nu va mai sta de-a dreapta Tatălui și nu va mai împărăți, după ce Dumne- 
zeu îi va supune pe toți vrăjmașii, ceea ce ar fi un nonsens, știut fiind că Mântuitorul 
Hristos va sta de-a dreapta Tatălui și va împărăţi în veci, după ce Tatăl îi va supune 
sub picioarele lui pe toți vrăjmașii. Așa și în textul de la Mt 1, 24, sensul adevărat este 
că Iosif n'a cunoscut-o pe Sfânta Fecioară nici înainte și nici după nașterea lui lisus. 

3. În textul de la Mt 13, 55, ca și în alte texte, este vorba, întradevăr, de fraţii și suro- 
rile Domnului, fraţii fiind amintiţi chiar cu numele. 

Dar la iudei cuvântul frate se întrebuința într un sens mai larg, de rudenie mai apro- 
piată, de verișor sau chiar nepot. Aceştia așa-ziși „fraţi” au fost verișori ai lui lisus, mai 
exact verișori secundari, căci Sfânta Fecioară n'a putut avea o soră bună cu același nu- 
me, deoarece nici o tradiție nu amintește de așa ceva. Maria lui Cleopa, mama acestor 
„fraţi” ai Domnului, n'a putut fi decât verișoară primară cu Sfânta Fecioară, iar fiii ei, 
verișori secundari ai lui lisus. Deși unii, precum Fer. leronim, îi consideră pe aceştia fii 
ai lui losif dintr'o altă căsătorie, e puţin probabil să fi fost astfel, deoarece nici despre 
așa ceva nu aminteşte nici o tradiţie. 

Este însă mai presus de orice îndoială că mama acestor așa-ziși „frați ai Domnului” 
e o altă persoană decât Fecioara Maria, care de altfel e numită „cealaltă Marie” sau 
„sora mamei lui, Maria lui Cleopa”. Aceștia nu pot fi nicidecum fiii Fecioarei Maria, 
căci dacă ar fi fost fiii ei, Domnul n'ar fi lăsat-o în grija Apostolului Ioan." 


Sfânta Biserică 


DOCTRINA DESPRE SFÂNTA BISERICĂ 


ântuirea oamenilor se realizează prin cuprinderea sau încorporarea și creșterea 

lor în lisus Hristos, până la îndumnezeirea firii omenești în El (Ef 4, 13). Mântui- 

rea lumii și deci a tuturor oamenilor s'a înfăptuit obiectiv în Iisus Hristos prin Întru- 

pare, Jertfă, Înviere și Înălțare, iar mântuirea subiectivă sau personală a fiecărui ins se 

face prin unirea cu Hristos, unire voită și lucrată personal de fiecare om (Flp 22, 12), 

prin care Hristos Se extinde în cei ce vin la EI, aceştia putându-se împărtăși și bucura 
de bunurile pe care le-a câştigat omenitatea în viaţă a lui lisus Hristos. 

Hristos ne iubește pe toţi, fraţii Săi, și ne cheamă la EI; iar locul de reală întâlnire 

duhovnicească şi de viețuire tainică împreună cu Hristos este Biserica, în care E], fiind 


1 Nu intrăm în alte amănunte în legătură cu „fraţii” şi „surorile” Domnului, lăsând aceasta pe seama exegezei 
sau îndrumărilor misionare. 

Cap văzut al ei, este permanent prezent până la sfârșitul veacului (Mt 28, 20). Hristos 
îi mântuiește pe cei ce se unesc cu EI, asimilându-i în omenitatea Lui înviată. Această 
extindere a lui Hristos în cei ce vin la El este Biserica, organismul în care se încorpo- 
rează sau în care sunt încorporați cei cuprinși în lucrarea de mântuire personală a lor 
de către Hristos, Care îi primește și îi ridică treptat la starea omenității Sale de după 
Înviere, prin harul revărsat asupra lor de Duhul Sfânt în Sfintele Taine. 

Astfel, Biserica este extensiunea comunitară a lui Hristos sau organismul celor adu- 
nați în Hristos, ei constituind trupul tainic al Lui, iar Hristos este Capul pururea viu și 
activ al acestui trup, niciodată despărțit de trup. Biserica este terenul sau mediul de 
lucrare a harului divin care coboară cu putere din Hristos, prin Duhul Sfânt, sălășluit 
în omenitatea îndumnezeită a lui Hristos și se comunică membrilor ei, credincioșii, a 
căror viață spirituală constă din împărtășirea cu Hristos și din creșterea în El. Scurt 
spus, Biserica este organul întemeiat de Dumnezeu-Omul pentru mântuirea și sfinți- 
rea oamenilor. 

Numirea de Biserică se dă comunității celor ce formează poporul lui Dumnezeu, 
dintre care unii viețuiesc aici pe pământ, iar alții triumfă în cer, aceştia fiind atât drep- 
ţii și sfinții Vechiului Testament, cât și toți cei ce au viețuit pe pământ, după venirea 
Mântuitorului, silindu-se să ajungă „Ia starea de bărbat desăvârșit, la măsura vârstei depli- 
nătății lui Hristos” (Ef 4, 13), la care se adaugă și îngerii. De aceea, Sfinţii Părinţi vorbesc 
despre o Biserică luptătoare, care se războiește împotriva păcatului aici pe pământ, și 
despre una triumfătoare, a îngerilor, drepţilor și sfinților, care a triumfat în lupta împo- 
triva răului. 

Mai trebuie amintit, pe de o parte, că Biserica luptătoare și triumfătoare formează 
o singură unitate deplină, ele fiind în cea mai strânsă legătură una cu cealaltă, iar pe 
de alta, faptul că în afară de comunitatea universală a celor ce cred în Hristos, Fiul 
lui Dumnezeu Cel întrupat, care mărturisesc și se împărtășesc cu Sfintele Taine și 
sunt călăuziți spre mântuire de ierarhie, cuvântul Biserică se folosește și pentru nu- 
mirea unor comunități creștine locale; Biserica are deci sensul și de comunitate locală 
(Mt 18, 17). 

În Revelaţie nu găsim vreo definiţie a Bisericii, ci numai unele descrieri ale ei. Ast- 
fel, în Sfânta Scriptură ea este înfățișată fie ca totalitatea credincioșilor, condusă în mod 
nevăzut de lisus Hristos, fie ca mijloc de transmitere a lucrării sfințitoare a lui lisus 
Hristos, prin Tainele și Cuvântul lui Dumnezeu. Nici în Sfânta Tradiţie nu găsim vreo 
definiţie a Bisericii, ci numai descrieri după unul sau altul din cele două aspecte ale ei: 
ca societate a credincioșilor, unită și nedespărţită de capul ei, Hristos, sau ca izvorul de 
viață făcător al mântuirii, ori ca Hristos prelungit peste veacuri în credincioși, conti- 
nuându-Și în ei activitatea învățătorească, sfințitoare şi conducătoare, Într'un fel sau 
altul, asemenea descrieri se află la Sfântul Ignatie de Antiohia, Tertulian, Sfântul Ciprian, 
Sfântul Chiril al Alexandriei, Sfântul loan Gură de Aur, Fericitul Augustin și alții. 

La fel stau lucrurile și în teologie, unde nu există vreo definiție completă a Bisericii, 
unanim acceptată. Căci atât în definițiile date de teologii ortodocși, cât și în cele ale 
romano-catolicilor, sunt scoase în relief fie partea nevăzută, internă a Bisericii, fie cea 
extemă, văzută: administrație, Taine, membri etc. 

Cu aceste constatări pe care le face, teologul grec H. Andrutsos ajunge la formu- 
larea unei definiții a Bisericii în care se străduiește să cuprindă ambele ei aspecte: 
„Biserica se numește instituția sfântă, care este întemeiată de Cuvântul Cel întrupat 
al lui Dumnezeu, spre mântuirea și sfințirea oamenilor și posedă puterea și autorita- 
tea Lui dumnezeiască, constând din oamenii care au aceeași credință, se împărtășesc 
de aceleași Sfinte Taine și se împart în popor și clerul conducător, care-și derivă pute- 
rea, prin suc-cesiune neîntreruptă, de la Apostoli şi prin ei, de la Domnul” (Hristu 
Andrutsos, Dogmatica Bisericii Ortodoxe Răsăritene, trad. de Dr. Dumitru Stăniloae, 
Sibiu, 1930, pag. 281). 


ÎNTEMEIEREA BISERICII 


Întemeierea Bisericii stă în strânsă legătură cu întemeierea Împărăției lui Dumne- 
zeu pe pământ, Împărăţie despre care vorbesc și profețiile Vechiului Testament (Is 2, 2 
ș.u.; 54, 1 ş.u.; Dn 2, 44), Sf. loan Botezătorul (Mt 3, 2; Mc 1, 4) şi Însuși Mântuitorul (Mt 
4, 17; 10, 7; Mc 1, 15), Biserica fiind sacramentul şi reprezentanta acestei Împărății, 
după întemeierea ei. 

Mântuitorul Hristos vorbește clar despre Biserica pe care o va întemeia nevăzut prin 
jertfa pe cruce: ,,...pe această piatră voi zidi Biserica Mea și porțile iadului nu o vor birui” (Mt 
16, 18), actul ei de întemeiere fiind jertfa Sa de pe cruce: „Drept aceea, luaţi aminte de voi 
și de toată turma, în care Duhul Sfânt v'a pus pe voi episcopi, ca să păstoriți Biserica lui Dum- 
nezeu, pe care a câștigat-o cu scump sângele Său” (FA 20, 28). Pregătindu-i pe Apostoli ca 
să fie organe ale lucrării Sale mântuitoare și pietre de temelie ale Bisericii (Ef 2, 20), 
Biserica a fost inaugurată văzut la Cincizecime, ziua ei de naștere, când Duhul Sfânt S'a 
pogorât peste Apostoli și, în urma predicii lui Petru, au primit credința, botezându-se 
„Ca la trei mii de suflete” (FA 2, 41). După porunca Domnului: „Mergând, învățați toate 
neamurile, botezându-le în numele Tatălui și al Fiului și al Sfântului Duh...” (Mt 28, 19), 
Apostolii au întemeiat în diferite regiuni Biserici locale, ei considerându-se drept cola- 
boratori ai Domnului și iconomi ai tainelor lui Dumnezeu (1 Co 4, 1), iar pe Domnul, 
drept întemeietorul Bisericii și piatra din capul unghiului (1 Co 3, 11; Mt 21, 42). 

Întemeind Biserica ca organ pentru continuarea lucrării Sale mântuitoare în lume, 
Mântuitorul i-a dat acesteia încredințarea și puterea de a continua întreita Sa slujire: 
învățătorească, arhierească și împărătească, propovăduind adevărul Evangheliei nes- 
chimbat și nealterat, curățind de păcate și sfințindu-i pe credincioși prin Sfintele Taine 
şi conducându-i pe calea dobândirii vieții veșnice. 


FIINŢA BISERICII 


În expunerea noastră, mai întâi se cade afirmat adevărul că în Biserică se cuprinde 
trăirea în comuniune cu Sfânta Treime, participarea omenească la viața lui Dumnezeu, 
altfel spus, că însăși ființa Bisericii se constituie din această trăire comunitară. Biserica 
este extensiune a vieții divine în persoanele umane, făcută posibilă prin Moartea și 
Învierea lui Hristos. Este o singură Biserică, fiindcă este un singur Dumnezeu, cu Care 

se intră în comuniune prin Duhul lui Hristos Cel înviat. După formula paulină, Bise- 
rica este trupul tainic al Domnului Hristos. 

Încercând o oarecare dezvoltare a elementelor cuprinse în aceste formulări mai ge- 
nerale referitoare la ființa Bisericii, în special se pot preciza următoarele: 

1. Esenţa tainică, dumnezeiască și omenească a Bisericii, teandria ei, își are temeiul 
în Sfânta Treime. Biserica este un organism teandric în care viața umană se unește cu 
cea divină imitând-o pe aceasta, după modelul arătat de Fiul lui Dumnezeu. Organis- 
mul acesta este întreținut de prezența Duhului Sfânt, despre Care unii teologi spun că 
Duhul lui Hristos, sau Duhul iubirii este Cel Care întreţine iubirea dintre mădularele 
Bisericii, adică iubirea reciprocă între credincioși, este respiraţia Bisericii. 

Acest mod de înţelegere și de participare la iubirea divină îl confirmă Mântuitorul 
Însuși, rugându-Se Părintelui Său pentru cei ce vor crede: „Dar nu numai pentru aceștia 
mă rog, ci și pentru cei care vor crede în Mine, prin cuvântul lor, ca toţi să fie una, precum Tu, 
Părinte, întru Mine și Eu întru ine, aşa şi aceștia în Noi să fie una” (În 17, 20-21); „Și slava 
pe care Tu Mi-ai dat-o am dat-o lor, ca ei să fie una, precum Noi una suntem: Eu întru ei și Tu 
întru Mine, ca ei să fie desăvârșiți întru unime și să cunoască lumea că Tu M'ai trimis şi că i-ai 
iubit pe ei, precum M-ai iubit pe Mine” (In 17, 22-23); „Și le-am făcut cunoscut numele Tău, 
și-L voi face cunoscut, ca iubirea cu care M-ai iubit Tu să fie în ei și Eu întru ei” (În 17, 26). 
Prin Fiul, iubirea intertreimică se extinde între oameni și tot prin El, aceștia sunt ridi- 
cați la Dumnezeu Tatăl. 

Şi de aici se poate vedea neasemuita măreție a Fiului întrupat, Capul trupului Său 
celui tainic, Biserica, și a operei Lui, a Celui Care îi ridică pe oameni, prin jertfa Sa 
deplină, în uniunea Sfintei Treimi, și Care, totodată, coboară Treimea în oameni, între- 
țesându-le iubirea reciprocă. 

2. Există și un temei natural-omenesc al comuniunii bisericești, acela al naturii co- 
mun umane, temei care se reflectă din cel dumnezeiesc, deci este un reflex al acestuia, 
Dumnezeu Însuși neputând fi doar persoană singură; iar omul, purtător al chipului 
lui Dumnezeu, are chiar din creaţie (Fc 2, 18) teamă de singurătate, năzuind din firea 
sa, creată de Dumnezeu, spre comuniune, altfel nesimțindu-se întreg. Dumnezeu l-a 
creat pe Adam dual, „bărbat și femeie”, în pluralitatea aceasta unitară fiind după chipul 
Lui și fiecare purtător al chipului lui Dumnezeu, atât cei doi, cât și urmașii lor. Comu- 
nitatea umană ca neam mântuit de Dumnezeu este Biserica. 

3. Teandria fiinţială bisericească se constituie din întâlnirea și unirea tainică, nepă- 
trunsă de minte, a naturalului cu supranaturalul, a ceea ce este omenesc cu ceea ce este 
dumnezeiesc, mai întâi în Întrupare și apoi în Înviere, asigurată apoi comunității la 
Cincizecime, când mai multe persoane - ca la trei mii — sunt cuprinse în comunitatea 
duhovnicească născută din lucrarea harului divin asupra celor ce se botează; acesta 
este începutul Bisericii. 

Biserica este întemeiată de Dumnezeu, prin Fiul întrupat, prin moartea, Învierea și 
Înălţarea Lui, făcute accesibile oamenilor care se deschid sufletește și aderă la ele prin 
consimțământ personal și liber; și tot astfel, în viața Bisericii de după întemeiere, există 
pentru totdeauna o împletire neîntreruptă, vie, organică între lucrarea harică dumne- 
zeiască și împreună-lucrarea omenească, prin liberă integrare în atmosfera harului. De 

aceea, în existența Bisericii nu poate interveni nici o întrerupere, după cuvântul Dom- 
nului: „nici porțile iadului nu o vor birui” (Mt 16, 18). 

4. Existenţa păcătoşilor în Biserică nu poate atinge, nici afecta sfințenia ființială a 
Bisericii, care rămâne fără pată (Ef 5, 27), sfințenia ei fiind aceea pe care i-o dă Capul ei 
și a Duhului Sfânt sălășluit în ea, Biserica având tocmai menirea de a duce la mântuire 
şi pe cei păcătoși. Așadar, membri ai ei, mădulare ale ei sunt și păcătoșii, pentru că 
prin Botez s'au unit cu Hristos şi Îi au în adâncul lor pe Hristos şi pe Duhul Sfânt, deo- 
sebindu-se prin aceasta de cei ce nu sunt membri ai Bisericii. Credincioșii sunt toți 
păcătoși, dar vrând și dorind să rămână în ea, au posiblitatea de a se îndrepta prin 
Sfintele Taine, voia lor în acest sens fiind chiar un semn al prezenţei harului divin în ei, 
precum și a unei credințe încă neformate. După cum știm, nici un credincios al Biseri- 
cii, nici un membru al ei nu poate pretinde că este fără păcat, căci „dacă zicem că păcat 
nu avem, ne amăgim pe noi înşine şi adevărul nu este întru noi” (1 In 1, 8). 

5. Biserica este şi instituție, dar nu numai în sensul obișnuit de așezământ juridic de 
reglementare a raporturilor exterioare dintre membrii ei, sau a acestora cu cei dinafara 
ei, reglementare dependentă de opinii și interese omenești, subiective şi schimbătoare, 
deoarece ea își are normele de viaţă de la Dumnezeu. Ea este și rămâne aceeași insti- 
tuţie vie, mereu neschimbată, avându-L temei instituțional pe Însuşi Hristos, „Calea, 
Adevărul și Viața” (În 14, 6). Caracterul exterior de instituție al Bisericii nu stă în opozi- 
ţie cu cel interior alei, de comunitate în iubire. Biserica este o instituţie total diferită de 
altele, ea fiind un organism ființând prin Duhul lui Hristos Care îi îmbrățișează pe toți 
şi Care revarsă în Sfintele Taine iubirea Sa peste toți; El rămâne [Hristos Cel neschim- 
bat în oferirea bunurilor către credincioși și în poruncile pe care le cere îndeplinite de 
aceștia, ca mijloc de desăvârşire pentru cei ce voiesc să-L urmeze. Organizarea institu- 
țională nu lipsește, dat fiind și existenţa ei terestră. 

6. Biserica are un aspect văzut şi altul nevăzut. Fiind comunitate a credincioșilor și 
instituție pentru ei, în scopul bunei orânduiri a vieții lor, cu ierarhie păstrătoare și pro- 
povăduitoare a învățăturii lui Hristos și administratoare a Sfintelor Taine, Biserica este 
văzută. Nevăzut este Capul ei, Hristos, precum și harul sfințitor şi mântuitor din ea, în 
Duhul Sfânt, ca și unirea duhovnicească a mădularelor ei, credincioșii, cu Capul, cu 
Domnul, unire tot aşa de nevăzută cum e cea a sufletului cu trupul. 

Aici trebuie subliniat că în cele referitoare la Biserică, termenii văzut și nevăzut au 
un înțeles mai deosebit. Căci dacă pentru necredincioși Biserica este o comunitate sau 
o instituție ca oricare alta, în schimb pentru credincioși, mai ales pentru cei mai ridi- 
cați duhovniceşte, toate sunt văzute cu ochii credinței și în lumina acesteia, chiar dacă 
nu în toată adâncimea ei. Aceasta și pentru că, în actele văzute ale Bisericii, îndeosebi 
în cult, se păstrează statomicia şi unor forme văzute, bine stabilite, astfel că credincioșii 
știu că în actele văzute, care uneori sunt simboluri ale unor acțiuni nevăzute, se trans- 
mite tuturor harul lui Dumnezeu, astfel încât credinciosul este ridicat în credinţă și în 
viața duhovnicească, văzând și dincolo de ceea ce nu se poate vedea cu ochii trupești. 

7. De ființa Bisericii ține și infailibilitatea ei, care înseamnă independenţa ei față de 
greșeală, adică neputința de a greși, întemeiată pe calitatea ei de Trup tainic al Dom- 
nului, care niciodată nu e despărțit de Capul său, Hristos Cel pururea viu, ea fiind 

încredințată de Mântuitorul cu propovăduirea cuvântului adevărului și cu adminis- 
trarea Sfintelor Taine. Prin administrarea Tainelor și continuitatea clerului ei, Biserica 
asigură păstrarea neschimbată a învăţăturii revelate, precum și dăruirea harului nece- 
sar mântuirii lor. Fiind permanent asistată de Duhul Sfânt, prin care Hristos este pre- 
zent în ea până la sfârșitul veacurilor, ea este astfel singurul mediu hotărât de Dum- 
nezeu, prin care credincioșii își pot câștiga în mod ordinar (obișnuit) mântuirea. În 
Biserică se află „Duhul Adevărului”, care învaţă „tot adevărul” (In 16, 13), prin Hristos 
și Duhul Sfânt ea fiind „Biserica Dumnezeului Celui viu, stâlp și temelie a adevărului” 
(a Tim 3, 15). 

8. Biserica, odată întemeiată, rămâne pentru totdeauna; ca și Întruparea Fiului lui 
Dumnezeu, viața Bisericii intră în veșnicie împreună cu Capul ei, Hristos. 

Între Biserica de pe pământ și cea din cer există o legătură ființială, anume continu- 
itatea comuniunii, fiindcă îndumnezeirea credincioșilor începută aici pe pământ se con- 
tinuă în viața veșnică, alături de Dumnezeu, de îngeri și de toți sfinţii. Pe pământ, Bise- 
rica se află în stadiul de strădanie spre a-și ridica mădularele sale, pe credincioși, pe 
cele mai de sus trepte ale vieții duhovnicești, stadiu de luptă cu toate ispitele și păcatele 
întâlnite în cale; de aici, numirea de Biserică luptătoare, dată Bisericii de pe pământ. În 
cer, puterea de luptă din stadiul vieții pământești face loc vieții dumnezeiești fără de 
ispită, trăită în har, și de aici numirea de triumfătoare, dată Bisericii din viaţa cealaltă. 
Dar nu sunt două Biserici, ci numai două stadii, două stări ale aceleiași Biserici, căci și 
pe pământ oamenii trăiesc tot în Dumnezeu. Legătura dintre ele se manifestă și prin 
faptul că Biserica celor vii adresează cereri și rugăciuni îngerilor și sfinților din cer, spre 
a mijloci pentru cei vii și pentru cei morți, către Părintele ceresc, iar Biserica celor din 
cer este împreună-rugătoare și mijlocitoare către Dumnezeu pentru cei ce i se roagă, 
sfinţii și îngerii cunoscând nevoile acestora. 

9. Privită fiind astfel ființa Bisericii, cele două aspecte ale ei, cel interior și cel exte- 
Tior, se întrepătrund într'o realitate teandrică, cu o parte vizibilă, dar pe care mintea 
omenească nu o va putea înțelege niciodată pe deplin, aceasta arătându-i permanența 
ei în veșnicie, puterea ei mântuitoare și sfințitoare, precum și caracterul ei infailibil. De 
asemenea, acest mod de a concepe ființa Bisericii ne dă posibilitatea să înțelegem mai 
bine adevărul exprimat prin formula păstrată din epoca scolastică: „Extra Ecclesiam 
nulla sallus“ (în afara Bisericii nu există mântuire). 


ÎNSUȘIRILE BISERICII 


Simbolul credinţei mărturisește patru însușiri sau atribute ale Bisericii: 1. Unitatea; 
2. Sfințenia; 3. Sobornicitatea sau catolicitatea (universalitatea); 4. Apostolicitatea. 


1. UNITATEA. 


Biserica este una şi unică, anume Biserica lui Hristos, El Însuși anunțând Apostoli- 
lor: „Pe această piatră voi zidi Biserica Mea” (Mt 16, 18), ceea ce înseamnă că El va înte- 
meia o singură, unică Biserică. Pluralul cuvântului Biserică, Biserici, nu se referă la 
fiinţa Bisericii, ci la elementele exterioare conținutului esenţial și specific al Bisericii, 

elementele de ordin istoric (Biserica veche, Biserica medievală etc.), geografic (Biserica 
răsăriteană, apuseană, romană, greacă, rusă etc.), la unele datini și forme de manifes- 
tare (limba cultică) și locuri de închinare (locașuri de cult, biserici, domuri etc.). 

Biserica este una și unică, întrucât unul este Dumnezeu, unul este lisus Hristos, 
Capul și întemeietorul ei, unul este Duhul Sfânt sălășluit în ea; una este Treimea cea 
de o ființă și nedespărțită, de unde și necesitatea unității esențiale a comuniunii de 
viață cu Dumnezeu, care este Biserica. Fiind întemeiată de Fiul lui Dumnezeu întru- 
pat, Biserica nu poate fi decât una și este absurdă ideea că Dumnezeu ar fi putut înte- 
meia comunități diferite de viață cu Sine, ceea ce ar însemna și posibilitatea de opozi- 
ție între ele, deci şi o opoziţie reală în Dumnezeu Însuşi. Unitatea ființială a Bisericii 
este extensiune a unității dumnezeiești. „Este un singur trup şi un singur Duh, precum şi 
chemați ați fost într'o singură nădejde; este un Domn, o credință, un botez, un Dumnezeu și 
Tatăl tuturor, care este peste toate și în voi toți” (Ef 4, 4-6), „Au doară s'a împărțit Hristos?” 
(1 Co 1,13). 

Unitatea Bisericii se exprimă în unitatea în credință, precum și în conducerea ei; 
aceste două elemente constituie criteriul și temelia unității șiunicității Bisericii. Unitatea 
în credință presupune și pretinde mărturisirea aceleiași învățături de către toți cre- 
dincioșii și de către toate Bisericile locale, aceasta constituind legătura care-i unește, pe 
de o parte, pe credincioși cu Mântuitorul Hristos, iar pe de alta, pe toți credincioșii 
între ei, indiferent de loc și timp. Unitatea în conducere se manifestă prin recunoașterea 
şi supunerea credincioșilor aceleiași conduceri ierarhice, în acest fel fiind exclusă divi- 
zarea acestora în partide. 

Sfinţii Părinţi, ca: Ignatie de Antiohia, Irineu, Ciprian, Fericitul Augustin și alții, 
dau numeroase îndemnuri creștinilor pentru păstrarea acestei unități, evitând orice 
schismă sau dezbinare dintre ei. 

În interiorul ei, Biserica cea una se manifestă ca unitară, îmbinând și armonizând în 
mod simfonic, unitar, viața creștină în general și activitățile mădularelor ei, ierarhia și 
credincioşii. În acest fel se arată o unitate de viață creștină, la temelia căreia se găsește 
sentimentul de trăire în iubire reciprocă a tuturor membrilor ei în același trup tainic al 
Domnului, în aceeași credinţă și după aceleași norme sfințitoare, prin aceleași tradiții 
şi bunuri spirituale, spre aceleași țeluri superioare de viață virtuoasă, atât personală, 
cât și socială.Prin justă și neegoistă înțelegere a diferitelor condiţii exterioare concrete 
în care se desfășoară viața Bisericii ca instituţie, ca și viața credincioșilor ei, ca și prin 
alegerea cu înțelepciune a mijloacelor care menţin și întăresc armonia atotcuprinză- 
toare de adevărată viață umană, Biserica se dovedește a fi o maică iubitoare pentru toți 
fiii ei duhovnicești. 

Biserica cea una, unică și unitară, păstrătoare și propovăduitoare a adevărului reve- 
lat nealterat, fără adaosuri și fără omisiuni, ceea ce o dovedește întreaga ei istorie, este 
Biserica Ortodoxă, dreptmăritoare. 


2. SFINȚENIA. 


Sfinţenia Bisericii este sfințenia lui Hristos Însuși, întrucât ea este trupul Lui tainic, 
trup nedespărțit niciodată de Capul Său. Ea e sfântă și prin calitatea sa de locaș al 

Duhului Sfânt, care împărtășește credincioșilor harul sfințitor. Biserica este laborato- 
rul infailibil de formare, creștere și sfințire a membrilor ei, scopul ei fiind mântuirea 
credincioșilor. Este de asemenea evident pentru oricine că Biserica a dat și dă nenu- 
mărați sfinţi, care strălucesc ca luceferi pe cerul ei, în ochii celor care voiesc să-i pri- 
vească. Şi tot pe atât de evident este că dacă Biserica n'ar fi sfântă în ființa ei, ea n'ar 
putea sfinți, adică n'ar putea poseda puterea și mijloacele de sfințire: Sfintele Taine. lar 
activitatea sfințitoare a Bisericii este neîntreruptă și permanentă, ea durând până în 
veșnicie. 

Deci Biserica este sfântă, deoarece sfânt este întemeietorul și Capul ei, Hristos, și 
sfânt este Duhul Care sălășluiește în ea; este sfântă, deoarece ea posedă mijloacele de 
mântuire și sfințire a credincioșilor: Sfintele Taine; este sfântă, deoarece sfânt este sco- 
pul pe care ea îl urmărește: sfințirea și mântuirea credincioșilor. 

Prezența păcătoșilor în Biserică și păcatele membrilor ei — și nimeni dintre oameni 
viu fiind, nu este fără de păcat — nu afectează și nu pătează sfințenia Bisericii, întrucât 
sfinţenia ei constă în prezenţa a ceea ce este dumnezeiesc în ea. Mântuitorul Hristos, 
Dumnezeu-Omul, a luat asupra Sa păcatele oamenilor, fără ca prin aceasta să devină 
EI Însuși păcătos. Sfințenia Bisericii nu rezultă din sfințenia membrilor ei, ci sfințenia 
acestora se alimentează din sfințenia Bisericii. 

Aici mai trebuie menţionat faptul că membrii Bisericii se deosebesc de cei ce nu fac 
parte din Biserică, întrucât ei sunt sfinţiți întotdeauna în adâncul ființei lor prin harul 
Botezului, chiar dacă nu-i face pe aceștia lucrători în faptele lor, dar lor le rămâne des- 
chisă ușa spre sfințire actuală, prin pocăință și prin cele în legătură cu ea. „Hristos a 
iubit Biserica și S'a dat pe Sine pentru ea, ca s'o sfințească, curățind-o prin baia apei prin 
cuvânt și ca s'o înfățișeze Sieși Biserică sfințită, neavând pată sau zbârcitură, ori altceva de 
acest fel, ci ca să fie sfântă și fără de prihană” (Ef 5, 25-27). 


3. SOBORNICITATEA sau CATOLICITATEA (UNIVERSALITATEA). 


Sobornicitatea este însușirea sau calitatea Bisericii de a fi — deși răspândită în toate 
părțile lumii — un întreg unitar, viu și activ, peste tot pământul unde s'a răspândit creş- 
tinismul. Astfel, sobornicitatea Bisericii este implicată în unitatea ei, căci în afirmația 
că Biserica este una și aceeași pretutindeni, este implicat și caracterul ei universal, so- 
bornicesc sau catolicesc, ea fiind Biserica lumii întregi. 

Uneori însă se numesc universale sau catolice și unele Biserici locale, ca bunăoară, 
în antichitate, cea din Smirna, exprimându-se prin aceasta unitatea și identitatea lor în 
credință cu Biserica universală, așadar ortodoxia lor. 

Sobornicitatea Bisericii are două aspecte: extensiv și intensiv. Primul, cel extensiv, 
exprimă prezenţa spaţială a Bisericii pe întreaga întindere a lumii, în contrast cu sina- 
goga iudaică, mărginită la un singur popor. Al doilea, cel intensiv, arată conținutul 
ortodox de valoare universală al vieții Bisericii, puterea interioară a Bisericii de a păzi 
neatinsă unitatea de învățătură, cult și conducere în comunităţile creştine din diferitele 
părți ale lumii, păstrându-se neîntreruptă și neslăbită legătura dintre Bisericile regio- 
nale sau locale. Aceasta, în opoziție cu erezia sau cu schisma, care despart de Biserică, 
formând comunități particulare. 

Astfel, în conținut, sobornicitatea Bisericii este unitate spirituală desăvârșită, în ple- 
nitudine sfântă, rezultată din prezenţa unificatoare a lui Hristos; ea exprimă comuni- 
unea frățească a tuturor în Hristos, toți fiind legaţi și întăriți prin aceeași iubire dum- 
nezeiască în Duhul lui Hristos, ca mădulare ale trupului Său tainic, Biserica. 

Teologul bulgar Șt. Zankov remarcă faptul că termenul grecesc ka GAoc utilizat în 
Simbolul Credinței înseamnă un întreg care nu se schimbă în ființa lui prin împărțire, 
ca bunăoară focul și scânteia, oceanul, marea și râul, aerul și vântul, ș.a. După el, atri- 
butul de catolic sau sobornicesc arată că Biserica este un întreg care rămâne neschim- 
bată în fiinţa ei, o plenitudine sfântă într'o unitate desăvârșită, o sfântă comuniune 
generală ce cuprinde toate Bisericile de pe pământ, care mărturisesc aceeași credință. 
În această comuniune universală, toți sunt ținuți și uniți la un loc în mod viu, partici- 
pând activ la plenitudinea vieţii Bisericii, la susținerea adevăratei credinţe și la condu- 
cerea întregii vieți exterioare a Bisericii. 

Dar prin expresia „sobornicitatea” Bisericii se mai exprimă și modul de conducere 
al Bisericii, aceasta arătând că Biserica cea una, spre deosebire de fracțiunile care s'au 
despărțit de ea, stă pe temelia soboarelor sau a Sinoadelor ecumenice din vremea când 
Biserica cuprindea întreaga creștinătate. De altfel, autoritatea supremă de conducere 
şi în Bisericile ortodoxe naționale este soborul sau sinodul, respectându-se până astăzi 
principiul sobornicității sau sinodalității. 


4. APOSTOLICITATEA. 


Prin apostolicitate se înțelege însușirea prin care Biserica se afirmă ca fiind înteme- 
iată de lisus Hristos și așezată pe temelia Apostolilor, El fiind piatra cea din capul 
unghiului, căci Biserica este zidită „pe temelia Apostolilor și a proorocilor, piatra cea din 
capul unghiului fiind însuşi lisus Hristos” (Ef 2, 20) și „nimeni nu poate să pună altă temelie 
decât cea odată pusă, care este lisus Hristos” (1 Co 3, 11). 

Apostolicitatea este nota specifică şi esenţială a adevăratei Biserici dreptmăritoare, 
ortodoxe, păstrătoare cu sfințenie a plenitudinii nealterate a învățăturii propovăduite 
de Apostoli, martorii Domnului. În acest sens, Apostolul Pavel i-a îndemnat pe tesalo- 
niceni: „Fraților, staţi neclintiți și ţineţi predaniile pe care le-aţi învățat, fie prin cuvânt, fie 
prin epistola noastră” (2 Tes 2, 15), iar în alt loc: „Toate sunt ale voastre, iar voi ai lui Hris- 
tos, Hristos al lui Dumnezeu” (1 Co 3, 22-23). Apostolilor li s'a încredințat misiunea de 
propovăduire universală a Evangheliei: „Mergeţi în toată lumea și propovăduiți Evanghe- 
lia la toată făptura” (Mt 16, 15), şi: „Drept aceea mergând, învățați toate neamurile, botezân- 
du-le în numele Tatălui și al Fiului și al Sfântului Duh, învățându-le să păzească toate câte 
v'am poruncit vouă” (Mt 28, 19-20; comp. In 15, 16; Col 1, 5-6). 

Apostolicitatea Bisericii se manifestă și în succesiunea apostolică neîntreruptă a ierar- 
hiei bisericeşti, potrivit căreia harul episcopatului, al treptei episcopale care posedă ple- 
nitudinea harului, se transmite neîntrerupt de la Apostoli prin șirul de episcopi cano- 
nici, de-a lungul timpurilor (cf. Mt 28, 20) și de-a latul spaţiilor lumii (cf. Mc 16, 15). 

Unii Sfinți Părinţi, ca: Irineu, Ciprian, Fericitul leronim, consideră succesiunea apos- 
tolică ca o conductă prin care curge învățătura apostolică, ceea ce constituie nota dis- 
tinctivă a Bisericii adevărate față de cele eretice și schismatice. 

MEMBRII BISERICII: CLERUL ȘI CREDINCIOȘII. 
IERARHIA BISERICEASCĂ 


Alegându-i pe cei doisprezece Apostoli și pe cei șaptezeci de ucenici, Mântuitorul 
i-a pregătit pe aceștia pentru a exercita întreita slujire în Biserică, în calitate de urmași 
ai Săi: vestirea cuvântului Evangheliei, săvârșirea lucrărilor sfinte și conducerea cre- 
dincioșilor la mântuire. lar după Pogorârea Duhului Sfânt, când a fost inaugurată 
Biserica, Apostolii fiind conștienți de misiunea lor, spre a satisface nevoile celor ce se 
botezau și intrau astfel în Biserică, al căror număr sporea încontinuu, au împărtășit 
puterea preoțească și altora, hirotonind episcopi, preoți și diaconi, spre a-i lăsa pe 
aceștia ca urmași în slujirea apostolească. Astfel, în Biserică dintru început au existat 
două categorii de membri: cler și popor, ierarhie bisericească și laici sau mireni. 

Ierarhia bisericească aparţine în mod ființial Bisericii, fiindu-i întru totul necesară. Ca 
instituție, Biserica nici nu poate fi concepută fără ierarhie sacramentală, adică fără un 
sistem propriu și specific de administrare, prin care să se exercite întreita slujire a 
Mântuitorului, pe care a încredințat-o apoi Bisericii spre a fi continuată, și anume: ves- 
tirea cuvântului dumnezeiesc, săvârşirea Sfintelor Taine și conducerea credincioșilor, 

Cei dintâi înainte-stătători ai Bisericii, chemați direct și personal de Însuși Mântui- 
torul, au fost deci Apostolii, după care, pe o treaptă mai jos, cei șaptezeci de ucenici, 
iar după aceștia, treapta diaconilor. 

Apostolatul, posedând plenitudinea harului preoţiei și a darurilor duhovnicești, ca 
şi unele daruri harismatice extraordinare, necesare primei faze din viața Bisericii, po- 
trivit înțelepciunii divine, nu s'a transmis mai departe la urmașii Apostolilor. Dar 
Apostolii, ca trimiși ai Domnului și conduși de Duhul Sfânt, au acordat urmașilor lor 
puterea preoțească, hirotonind episcopi, preoți și diaconi pentru continuarea slujbei 
apostolești. De aici provine împărțirea membrilor Bisericii în ierarhie și credincioși, 
cler și popor. 

Harul transmis de Apostoli urmașilor lor este cel al episcopatului, iar apoi, prin 
episcopi, cel al preoţiei în sens strict — treapta a doua, cea a urmașilor celor șaptezeci 
de ucenici, al diaconatului — treapta a treia. Acestea trei sunt treptele sau gradele hiro- 
toniei după har: de episcop, de preot și de diacon, existente încă din timpul Apostoli- 
lor și mărturisite de Sfânta Scriptură și de întreaga Sfântă Tradiţie (FA 14, 23; 1 Tim 3, 
2-6; Tit 1, 5-7; 1 Tim 5, 17; 5, 22; FA 6, 5-6; 1 Tim 3, 8). 

Existenţa ierarhiei bisericești dintru început o adeveresc Părinţii apostolici. Astfel, 
Clement Romanul face deosebire între clasa laicilor și clerul sfinţit, încredinţat cu o 
slujire specială; Ignatie de Antiohia face deosebire între ierarhie și popor, afirmând că 
fără episcopi, preoți și diaconi, Biserica nu există; Policarp al Smirnei îi îndeamnă pe 
credincioși să se supună preoților și diaconilor ca lui Dumnezeu. 

În cursul vremii — poate datorită lărgirii câmpului administrativ-bisericesc şi o dată 
cu creșterea numărului personalului de administrație — au apărut gradaţii în cuprinsul 
fiecăreia din cele trei trepte, fără însă ca prin aceasta să se micșoreze sau să se spo- 
rească harul hirotoniei din treapta respectivă. Astfel au apărut grade la fiecare treaptă, 

conferite prin hirotesie: la prima treaptă, cea a episcopatului, au apărut gradele de arhi- 
episcop, mitropolit și patriarh; la a doua, cel de protopresbiter sau arhipresbiter, iar la 
a treia, cel de arhidiacon sau protodiacon. Dar nici un grad dintre acestea nu-i conferă 
mai mare putere sacramentală celui ce-l primește, decât cea a treptei din care face 
parte, deosebirea constând doar în funcția administrativă de drept bisericesc uman, 
dar nu de har. 

Este însă adevărat că în primele veacuri creștine, numirile de presbiter și episcop 
se întrebuințau în mod egal atât pentru numirea celor din treapta episcopatului, cât 
și a preotului. Astfel, episcopului i se spunea presbiter, sau preotului i se spunea epi- 
scop. Dar dacă în acea vreme exista confuzie de numiri, niciodată n'a existat confu- 
zie de trepte ierarhice, deoarece, fie că se numeau episcopi, fie presbiteri, urmașii 
Apostolilor care posedau plenitudinea harului preoţiei îi aveau sub jurisdicția lor pe 
presbiteri sau pe preoți, chiar dacă aceștia erau numiți uneori episcopi, precum și pe 
diaconi. Această aparentă confuzie venea din faptul că atât preotul, cât și episcopul 
erau „bătrâni” (npeofvrepoc; Erioxonoc) și totodată „supraveghetori” (E7rioKor0g) 
ai credincioșilor. 

Episcopul stă pe cea mai înaltă treaptă ierarhică, instituită de Hristos şi de Apostoli, 
ca prim păstor bisericesc într'o anumită regiune, sub conducerea lui bisericească aflân- 
du-se tot clerul și poporul teritoriului respectiv. Preoţii primesc de la episcop, prin 
hirotonie, harul și puterea de a săvârși Sfintele Taine (afară de hirotonie), de a propo- 
vădui dreapta învățătură și de a-i conduce pe credincioși spre mântuire. Dar, totodată, 
trebuie remarcat că episcopul nu stă și nu poate sta în izolare. Iar întrucât eparhiile în 
fruntea cărora stă câte un episcop constituie împreună o Biserică autocefală, sinodul 
episcopilor acelei Biserici este acolo autoritatea cea mai înaltă; iar ca urmare și prin 
extindere, autoritatea cea mai înaltă a întregii Biserici, a Bisericii sobornicești, univer- 
sale, este cea a Sinodului ecumenic, al tuturor episcopilor, întruniți personal în sinod 
sau prin reprezentanți, lucrând totul și rămânând în permanent acord chiar dacă spa- 
țial nu se găsesc la un loc. Ca semn de manifestare a acordului general bisericesc este 
și faptul că hirotonia de episcop se face de cel puţin doi sau trei episcopi, ei reprezen- 
tând unitatea întregului corp bisericesc. Totalitatea episcopilor întruniți în sinod direct 
sau prin reprezentanţi recunoscuți este Sinodul ecumenic. 

Sinodul ecumenic fiind al întregii Biserici, ea avându-L pentru totdeauna ca învăță- 
tor pe „Duhul Adevărului” (In 4, 16; 16, 13), prin aceea că este „stâlp și temelie a adevăru- 
lui” (1 Tim 3, 15), bucurându-se astfel de infailibilitate și el, ca organ prin care se ex- 
primă Biserica întreagă, este infailibil. Sinodul ecumenic este autoritatea supremă, 
infailibilă a Bisericii. Ierarhii întruniți în sinod au conștiința că sunt purtători ai Duhu- 
lui Sfânt și că, în hotărârile lor, stau sub asistența ocrotitoare a acestuia, ceea ce se 
exprimă prin formula împrumutată de la Sinodul apostolic din lerusalim: „părutu-s'a 
Duhului Sfânt și nouă” (FA 15, 28). 

În această formulă se cuprind două lucruri importante, și anume: principiul sau 
temeiul hotărârilor sinodale este Duhul Sfânt, iar autoritatea sinodului este întemeiată 
pe demnitatea episcopală. Şi totodată, prin aceasta se afirmă și că în sinod, ierarhii se 
adună sinodic și discută liber, după model apostolesc, pentru „multă cercetare” (FA 15,7), 

nu ca delegaţi ai credincioșilor, ci după drept divin, aceasta constituind temeiul intern 
al infailibilităţii hotărârilor sinodale. Consimțământul ulterior al Bisericii este doar un 
semn, un criteriu extern, că episcopii, reprezentanții legitimi ai Bisericii, formulând 
învățătura de credinţă, au fost conduși de Duhul Sfânt. 

Prezenţa și lucrarea Duhului Sfânt în Sinoadele ecumenice nu înseamnă inspirare 
și descoperire de dogme noi, ci ajutor și supraveghere, păzindu-i pe membrii sinodali 
în hotărârile lor. Biserica încredințată cu păzirea adevărului revelat, dogmele, îl ves- 
tește, îl explică, pentru a-i învăța pe credincioși, precum și pentru a respinge și con- 
damna explicările greșite și falsificările eretice. 

Cuprinsul activității infailibile a Bisericii este învățătura de credință, cuprins determi- 
nat de scopul Bisericii, care este mântuirea membrilor ei. De aici urmează nemijlocit că 
De aceea, hotărârile referitoare la credinţă și morală ale sinoadelor sunt neschimbabile; 
însă cele referitoare la disciplină și administrație, deși obligatorii, pot fi schimbate, corec- 
tate, îmbunătățite, amplificate sau reduse, simplificate, de către alt sinod, potrivit noilor 
condiţii externe din viața Bisericii, toate acestea referindu-se la relații umane externe. 

Din corpul Bisericii, alături și împreună cu membrii ierarhiei, fac parte și mirenii 
sau laicii. Ei pot participa la activităţi bisericești administrative, venind uneori cu valo- 
roase contribuții, ceea ce confirmă însăși istoria Bisericii noastre. Mai mult chiar, prin- 
tre credincioșii mireni se găsesc unii ce pot contribui efectiv la activitatea învățăto- 
rească a Bisericii, adică pot vesti adevărurile de credință, în Biserică. Este însă de la 
sine înțeles că o astfel de activitate a mirenilor în Biserică se poate desfășura numai din 
încredințarea și sub îndrumarea autorității bisericești episcopale, care are o răspun- 
dere deosebită. Şi tot pe atât de evident este că întrucât și preotul primește puterea de 
a învăța prin hirotonie de la episcop, după o prealabilă pregătire în școli teologice, și 
el urmează a fi supravegheat în continuare tot de către episcop. Dat fiind acest fapt, cu 
atât mai mult mireanul nu poate îndeplini lucrare de predicator sau de catehet decât 
prin încredințarea episcopului, ierarhul fiind responsabil pentru corectitudinea învă- 
țăturii propovăduite în eparhia sa. Căci ierarhia bisericească, deși este în Biserică, iar 
nu deasupra Bisericii, are ființial în ea rolul de supraveghere a corectitudinii învățătu- 
rii religioase, pe temeiul unui dar special dat ei de Duhul Sfânt. Acest dar, deși este 
prezent în tot cuprinsul Bisericii, deci și în mireni, aparţine și este dăruit numai ierar- 
hiei bisericești continuatoare și împlinitoare a întreitei slujiri a Mântuitorului Hristos. 

Astfel, ierarhia bisericească are un rol important și reductibil în viața Bisericii, Bise- 
rica fiind zidită fiinţial și organic în mod ierarhic. Aceasta o mărturisesc numeroși 
Sfinți Părinţi, ca: Atanasie cel Mare, Fericitul Augustin și în mod deosebit Pseudo- 
Dionisie Areopagitul. 


DIFERENȚE INTERCONFESIONALE CU PRIVIRE LA BISERICĂ 


Deși toate marile confesiuni creștine consideră Biserica drept o instituție divină, în- 
temeiată de Mântuitorul Hristos, între ele există evidente deosebiri cu privire la modul 
în care acest organism funcționează. După ce în cele anterioare am înfățișat doctrina 


252 


Sfânta “Biserică 


ortodoxă despre Biserică, în cele ce urmează vom arăta care este doctrina romano-cato- 
lică, iar apoi cea protestantă despre această instituție. 


1. DOCTRINA ROMANO-CATOLICĂ DESPRE BISERICĂ ȘI IERARHIA BISERICEASCĂ. 


În modul de a concepe Biserica, teologia romano-catolică mai veche pune accentul 
pe elementele văzute ale ei, considerând-o ca instituție cu caracter juridic-religios, cu 
misiunea de răspândire a credinţei creștine în lume. Astfel, Biserica este societatea oa- 
menilor uniți prin mărturisirea aceleiași credințe și prin împărtăşirea cu aceleași sacra- 
mente (Iaine), stând sub conducerea păstorilor legitimi, în frunte cu Pontificele roman. 
Evident, fără să fie tăgăduite elementele nevăzute care intră în componenţa Bisericii, 
acestea sunt lăsate la o parte, la periferie, sau rămân subînțelese. 

Înşirate pe rând, elementele constitutive ale Bisericii, ca în orice societate, au un 
caracter extern: oameni, scop comun și autoritate, și un altul intern: credință, speranță, 
caritate (iubire) și grație sfințitoare (har). Cele interne constituie trupul Bisericii. 

Observăm însă că toate aceste elemente au un caracter uman, excepție făcând doar 
graţia sfinţitoare; dar și aceasta numai la prima vedere apare ca excepție, întrucât în 
concepția romano-catolică, grația nu este energie necreată care izvorăște din ființa lui 
Dumnezeu, ci o energie creată, așezată de Dumnezeu în suflet, ea făcând astfel parte 
din sfera lumii create. De asemenea, nu este afirmată nici legătura Bisericii cu Hristos, 
Capul ei, nici prezența Duhului Sfânt, sufletul ei, nici participarea oamenilor după har 
la viața dumnezeiască, într'un cuvânt, este nesocotit caracterul teandric al Bisericii. 

Desigur, nu se poate spune că teandria Bisericii a fost negată total de teologia cato- 
lică, ci doar lăsată în umbră, poate că din motive de avantaje și necesități ale centralis- 
mului roman, care s'a impus avantajos pe plan social prin legi, disciplină și structură 
ierarhică, diminuându-se astfel caracterul de organism teandric, constitutiv și esenţial 
Bisericii. 

Este un merit deosebit al teologiei catolice din veacul nostru de a fi luat în serioasă 
atenţie aceste lipsuri ale teologiei catolice anterioare, poate ca reacție la criticile teolo- 
giei ortodoxe referitoare la ele. Pentru diminuarea acestor deficiențe eclesiologice, pu- 
blicaţii și teologi catolici de seamă caută să reașeze în centrul eclesiologiei, în locul cen- 
tralismului administrativ actual, realitatea teandrică a Bisericii, prin care, după chiar 
expresiile acestor teologi, „se restabilesc între Hristos Cel înviat și membrele Sale ra- 
porturi organice, misterioase și invizibile fără îndoială, dar mai reale ca toate realită- 
țile simţite și care ne fixează, de pe acum, în împărăția Tatălui.” 

Expresii asemănătoare, ca și numirea de „Trup mistic (tainic) al Domnului”, dată 
Bisericii, se găsesc frecvent în teologia catolică mai nouă. Trupul tainic este complexul 
organic al celor care, ca membre, primesc de la Hristos, Capul, un influx supranatural, 
un curent dătător de viață. Între Capul Hristos și trupul Său tainic există o legătură 
intimă, o imanenţă reciprocă între El și credincioși, legătură făcută de Duhul lui Hris- 
tos, prezent și în Hristos, și în credincioși, și prin care se revarsă haruri și daruri în 
mădularele trupului, credincioșii. În Biserică, între Hristos — Capul și trupul — cre- 
dincioșii este comuniune de viață. În aceeaşi teologie se găsesc expresii ortodoxe, ca: 
Biserica este viață în Hristos, ea este participare comună a oamenilor la Dumnezeire, 

la comuniunea Persoanelor Sfintei Treimi, este extensiune a Sfintei Treimi între oameni 
și altele, la fel de frumoase. 

Cu toate strădaniile lăudabile ale teologiei romano-catolice actuale de a ridica Bise- 
rica la nivelul dorit, vrednic, adevărat al Bisericii ca Trup tainic al lui Hristos, ele nu 
reușesc să o facă, neavând un fundament trainic, nezdruncinabil. Și acest fundament 
care se clatină este concepţia catolică a graţiei create, sfințitoare, dar creată. Prin aceas- 
ta, între Dumnezeu și Bisericărămâne de fapt o discontinuitate care nu se poate înlătura, 
Biserica rămânând închisă definitiv în sfera ordinii create. Căci oricâtă graţie ar primi, 
ar avea și ar împărtăși Biserica, ea nu poate sălta peste graniţele creatului. Astfel, în 
teologia romano-catolică, teandria Bisericii este dorită, dar nu reală. 

În concepţia ortodoxă despre har ca energie dumnezeiască necreată, teandria Bise- 
ricii este reală, viața Bisericii și a omului credincios fiind o împletire a puterilor umane 
şi a energiilor divine necreate. Căci omul renăscut prin botez trăiește prin energiile 
divine revărsate peste el, dându-i putere de creștere. Omul credincios se îndumnezeiește 
prin har și crește duhovnicește până la desăvârșire. 

Concepția romano-catolică asupra ființei Bisericii se reflectă și în modul în care sunt 
înțelese însușirile Bisericii. Astfel, unitatea Bisericii este concepută nu ca o unitate 
simfonică, în spirit, a membrilor Bisericii, ci ca o unitate exterioară, rezultată din auto- 
ritatea centralistă unificatoare, prin legi și rânduieli pretutindeni obligatorii și prin ca- 
pul ei văzut, papa; sfințenia e privită iarăși din exterior, ca moralitate și activism social, 
nu ca participare la viața divină; catolicitatea este văzută ca universalitate spațială, cores- 
punzătoare tendinței de întindere și stăpânire peste tot, sub conducerea și autoritatea 
Pontificelui roman; apostolicitatea este înţeleasă ca o presupusă, imaginată subordo- 
nare a Apostolilor față de Apostolul Petru și continuată în ascultare și supunere față de 
episcopul Romei, urmașul său. 

Cât privește ierarhia bisericească, două puncte din eclesiologia catolică o deosebesc 
pe aceasta de învățătura ortodoxă despre ierarhie: dogma despre primatul și infailibilita- 
tea papală şi celibatul preoţesc impus ca obligatoriu. 

După doctrina ortodoxă, Catolicismul a trecut peste faptul că, potrivit Scripturii și 
Tradiţiei, episcopii, având același har, sunt egali între ei după drept divin, fiecare fiind 
centrul puterii duhovnicești în eparhia sa, iar întruniţi în Sinod ecumenic, constituie 
organul infailibil al Bisericii. În concepția catolică, toată puterea se concentrează în per- 
soana papei, în calitate de cap văzut al Bisericii și vicar al lui Hristos. Sinodul episcopi- 
lor nu poate face nimic fără papa, dar papa poate face orice fără sinodul episcopilor. 

Observațiile următoare evidenţiază netemeinicia acestei pretenţii papale de autori- 
tate supremă și infailibilă în Biserică: 

a. Textul de la Matei 16, 18: „Tu ești Petru și pe acestă piatră voi zidi Biserica Mea”, pre- 
tins temei al primatului papal, nu se referă la Petru ca persoană, ci la credința mărtu- 
risită de el în numele Apostolilor — mărturisire pentru care el n'are nici un merit, deoa- 
rece conținutul acesteia i-a fost descoperit de Tatăl ceresc (cf. Mt 16, 17) — pentru că 
întrebarea a fost „Cine ziceţi voi că sunt Eu?”, nu „cine zici tu, Petre, că sunt Eu?”. Putea, 
oare, Mântuitorul să zidească Biserica Sa pe o astfel de temelie șubredă, ca persoana 
lui Petru sau credinţa sa personală, știut fiind că Domnul i-a adresat cuvintele: , Înapoia 

Mea, Satano! Sminteală îmi ești” (Mt 16, 23), iar după prinderea lui lisus, el s'a lepădat 
de trei ori de Dânsul (Mt 26, 70-74)? De altfel, Sfântul Apostol Pavel lămurește deplin, 
înlăturând orice nedumerire, că creștinii sunt „zidiți pe temelia Apostolilor și a prooroci- 
lor, piatra cea din capul unghiului fiind Însuși lisus Hristos” (E£ 2, 20). 

b. Nici Faptele Apostolilor, nici alte scrieri ale Noului Testament nu-l arată vreo- 
dată pe Petru ca având vreo prioritate față de ceilalți Apostoli. Dimpotrivă, Petru este 
arătat și mustrat pentru atitudini greșite. ÎI mustră mai întâi Mântuitorul, prin cuvintele: 
„Mergi înapoia Mea, satano! Sminteală îmi ești; că nu cugeți cele ale lui Dumnezeu, ci cele ale 
oamenilor” (Mt 16, 23), atunci când Petru I-a stat împotrivă, rugându-l să nu se supună 
patimilor, morții și învierii, pe care le vestise pentru prima oară Apostolilor (Mt 16, 
21). La fel, Sfântul Pavel l-a mustrat pe Petru în Antiohia, când a văzut „că nu calcă 
drept, potrivit cu adevărul Evangheliei” (Ga 2, 14), pentru problema creştinilor proveniți 
din păgâni. Dacă Petru ar fi avut vreun primat asupra Apostolilor, ar fi trebuit să pre- 
zideze el sinodul din Ierusalim, ceea ce nu s'a întâmplat, sinodul fiind prezidat de 
Iacob, fratele Domnului (FA, cap. 15). 

c. Doctrina primatului papal contrazice și Scripura, şi Tradiţia, ca și experiența și 
practica vieţii bisericești, în care nu conduce și nu se dă ascultare vreunui „corifeu”, ci 
conduce Capul Bisericii, lisus Hristos, în Duhul Sfânt, în unitate de credinţă și iubire a 
membrilor ei cu Hristos. Hristos este plinirea Bisericii și nu vreun pretins vicar al Lui, 
care să fie cap văzut al Bisericii. „Din EI (Fristos), tot trupul bine alcătuit și bine închegat, 
prin toate legăturile care îi dau tărie, își săvârşeşte creșterea, potrivit lucrării pe măsura fiecă- 
ruia dintre mădulare şi se zideşte în iubire” (Ef 4, 16). 

d. Nu există nici o dovadă istorică despre un episcopat al lui Petru la Roma, și 
chiar dacă ar exista, acesta n'ar confirma nimic în înțeles de primat. Apostolul Pavel, 
captiv la Roma între anii 61 — 63, în epistolele scrise de aici, nu amintește nimic des- 
pre vreo prezenţă a lui Petru la Roma în acel timp. Pretinsul episcopat al lui Petru la 
Roma, bazat pe textul din Faptele Apostolilor, în care se spune că, după eliberarea lui 
miraculoasă din închisoare, Petru ieșind, „s'a dus în alt loc” (FA 12, 17), nu-și dovedeşte 
temeiul. 

e. Cu totul lipsită de temei este și învățătura catolică despre infailibilitatea papală, 
întrucât, pe de o parte, Scriptura nu face nici o mențiune pe care să poată fi sprijinită, 
iar pe de alta, istoria arată greșeli grave ale unor papi, ca Virgiliu, supus total imperi- 
alismului bizantin şi captiv timp de zece ani la Constantinopol, Liberiu, care a subscris 
o formulă de aderare la erezia semi-ariană și Onoriu, care a aprobat erezia monotelită. 
Explicaţia teologilor catolici că aceștia, în greșelile lor, s'au pronunţat ca persoane par- 
ticulare, și nu „ex cathedra”, adică oficial, în calitate de învățători ai lumii întregi, nu 
poate convinge pe nimeni. Același lucru și cu pretenția papală de vicar al lui Hristos, 
pentru că Hristos n'a aşezat pe nimeni în Biserică drept locţiitor sau vicar al Său („vica- 
rius Christi”), demnitate ce și-o pretinde episcopul Romei. 

De asemenea, pare de necrezut pretenția papală de a se substitui întregului trup al 
Bisericii, ca posesor al întregului adevăr și singurul vestitor desăvârșit al adevărului, 
Duhul Sfânt, Duhul adevărului încetând a mai via în toată Biserica, în locul Duhului 
auzindu-se glasul episcopului de la Roma, „ex cathedra”. 

În veacul nostru, în teologia romano-catolică au apărut publicații: în care, cu referire 
la primatul papal și la infailibilitatea papală, se găsesc expresii despre care ar fi greu să 
se creadă că au fostgândite și rostite, dacă n'ar fi fost tipărite și răspândite, cu aprobarea 
autorității bisericești. Autori acestor afirmații și exclamații la adresa papei nu ar fi îndrăz- 
nit să vorbească sau să scrie astfel în epoca apostolică sau în cea a Sfinţilor Părinți. 

Celibatul preoţesc, impus printr'o hotărâre a sinodului de la Elvira (anul 306, în Spa- 
nia), în catolicism este obligatoriu pentru toate treptele și gradele clericale, până la ipo- 
diacon. Aceasta, bineînțeles, fără ca doctrinar să se considere că viaţa conjugală ar fi în 
sine contrară preoţiei, ceea ce ar lovi în Taina Nunții, ci, fără a se mărturisi deschis, 
pentru a ridica clerul deasupra mirenilor, ca o armată puternică, pusă la dispoziția 
conducerii centrale a Bisericii. 

În Ortodoxie, celibatul episcopilor s'a generalizat numai după Sinodul VI ecume- 
nic, iar cel al preoților și diaconilor este îngăduit, cei în cauză trebuind însă să se hotă- 
rască în mod liber și personal la aceasta înainte de hirotonie, după care nu se mai pot 
căsători. Potrivit hotărârii Sinodului | ecumenic, cei care însă voiesc să trăiască și să 
slujească în stare de căsătoriţi o pot face, dar trebuie să se căsătorească înainte de hiro- 
tonirea întru diacon, a doua căsătorie fiind interzisă (cf. 1 Tim 3, 2; Tit 1, 6). 


2. DOCTRINA PROTESTANTĂ DESPRE BISERICĂ ȘI IERARHIA BISERICEASCĂ. 


După concepția generală protestantă, atât luterană, cât și calvină, adevărata Bise- 
rică este nevăzută. Aceasta, pentru că membrii Bisericii adevărate sunt cei care cred cu 
adevărat, iar pe aceștia nu-i cunoaște decât Dumnezeu, ei necunoscându-se între ei. 
Concluzia: Biserica este invizibilă. 

Dar cum teza aceasta generală, consecvent recunoscută și menţinută, duce la di- 
zolvarea Bisericii într'un șir nesfârșit de secte, reformatorii au căutat criterii externe 
prin care să întărească bisericile întemeiate de ei și să se poată recunoaște Biserica 
invizibilă. 

Astfel, în această ordine de idei, Luther susţine că criteriul obiectiv după care cineva 
poate ști că aparține Bisericii ca membru, este conformitatea lui spirituală cu Evanghe- 
lia, acordul vieţii cu vestirea evanghelică și credința dreaptă. Cuvântul lui Dumnezeu, 


1 Astfel de articole au apărut în revistele: „Stimmen der Zeit”, în „Observatore Romano”, precum și în unele 
cărți ca: Mgrs. Prunel, Curs superior de religie; Episcop Bougaud, Biserica, şi altele, toate scrise de teologi. lată 
ce putem citi în astfel de articole și cărți: Papa e fiinţa unică, căreia i se atribuie onoruri aproape divine; stră- 
lucirea majestăţii sale supraumane, majestatea sa sfântă, dumnezeiască, concretizează, face vizibilă sfințenia 
și majestatea sa în mod determinant în demnitatea papei, ca purtător al primatului jurisdicției; după cum în 
Euharistie Hristos este prezent real, așa și în papa Hristos este prezent real; s'ar putea spune că, în Euharistie, 
Hristos este numai jumătate prezent, fiind mut în Euharistie, cealaltă jumătate a lui Hristos se găsește în papa 
care vorbește; a doua jumătate a lui Hristos, s'ar putea spune cea mai necesară, este în Vatican: ea este în papa. 
Papa este al doilea mod al prezenţei reale a lui Iisus Hristos în Biserică; Hristos și-a făcut aceste două moduri 
de prezenţă reală, amândouă inefabile; ele reunite, formează extensiunea totală a Întrupării; mergeţi la lisus 
Hristos care vorbește, mergeţi la papa!; taina creștinismului constă în această minune a Întrupării, prelungită 
sub două acoperăminte, al Euharistiei și al papei; Biserica referă la papa toată iubirea pe care o nutrește pentru 
Domnul; Hristos a adunat, a condensat toată Biserica în papa; Fericită Romă! Ea singură posedă două taber- 
nacole: tabernacolul euharistic, în care Iisus Se împărtășește pe Sine tuturor inimilor, și Vaticanul, de unde 
Iisus, prin gura papei, transmite tuturor oamenilor cuvântul adevărului, imuabil și infailibil. 

Faţă de aceste elogii eretice la adresa papei, glasurile mai noi ale unor teologi catolici, ca Hans Kiing, și alţii, 
rămân neauzite și neascultate. 

Evanghelia, creează și susține Biserica invizibilă. lar ceea ce se numește instituție este 
cu totul străin de Biserică. Ulterior, Luther a adăugat la primul criteriu obiectiv, extern, 
conformitatea lui spirituală cu Evanghelia, un al doilea criteriu, anume pe cel al primi- 
rii TainelorBotezului și Euharistiei. Acolo unde se vestește dreptcuvântul lui Dumnezeu 
şi unde se administrează Botezul și Euharistia, este sigură prezența unor credincioși 
adevăraţi, deci prezența nevăzută a Bisericii celei adevărate. În Confesiunea Augustană, 
Biserica este definită astfel: „Biserica este comunitatea sfinților în care se învaţă drept 
Evanghelia și se administrează corect Tainele” (art. 7). 

Şi după Calvin, Biserica este tot invizibilă, ea cuprinzându-i pe cei aleși de Dum- 
nezeu și cunoscuți numai de E]. Dar pe parcursul activității sale, Calvin socotește tot 
mai mult ca aleși (predestinaţi), deci ca membri ai Bisericii, pe cei care mărturisesc 
credința, dau exemplu de viaţă creștină și se împărtășesc de Taine, prin aceasta mani- 
festându-se legătura dintre Biserica văzută (a celor chemați) și Biserica nevăzută (a 
celor aleși). Biserica nevăzută coboară și lucrează în cea văzută ca mamă și școală, for- 
mând caractere religioase superioare ce evoluează spre trepte tot mai înalte de viață 
creștină, Biserica văzută fiind astfel mijlocul exterior de care se serveşte Dumnezeu 
spre a crea credinţa în om, credința mântuitoare, și spre a-l ridica tot mai sus. La fel, 
Calvin accentuează și necesitatea menţinerii fraternității credincioșilor. El condamnă 
separatismul sectar și afirmă că cine se desparte de Biserică renunţă la Dumnezeu și 
la lisus Hristos. Biserica este paznicul adevărului. Toate aceste formule, luate separat, 
nu apar ca protestante. 

Teologia ortodoxă consideră că distincția pe care teologia protestantă o face între 
Biserica văzută și cea nevăzută, ca și accentul pus pe această distincție în felul cum 
sunt prezentate, nu sunt acceptabile, întrucât cuprind contradicții interne. Aceasta se 
poate vedea din următoarele: 

a. Afirmându-se că Biserica cea nevăzută nu-i legată de nici un loc în lume și de 
nici o formă exterioară determinată, ea cuprinzându-i pe toți cei care cred în Hristos, 
se deschide drum larg și fără piedici anarhismului sectar nelimitat, fapt neadmis nici 
de reformatori. De aceea, reformatorii s'au văzut nevoiți să adauge drept criteriu al 
adevăratei Biserici predicarea dreaptă a Evangheliei și administrarea corectă a Taine- 
lor. Dar cum acestea (predicarea Evangheliei și administrarea Tainelor) sunt fapte vă- 
zute, dacă se atribuie Bisericii adevărate, atunci Biserica nu mai este nevăzută, ci 
văzută, sau și nevăzută, și văzută, una și aceeași, însușirile Bisericii nevăzute trebu- 
ind să se dea celei văzute, ceea ce concepția protestantă, dacă rămâne pe linia ei, nu 
poate admite. 

b. Apoi, afirmându-se că numai acolo se găsesc membri adevăraţi ai adevăratei 
Biserici, unde se vestește drept Evanghelia și se săvârșesc corect Tainele, nu se spune 
însă cine judecă asupra corectitudinii acestora. Sfânta Scriptură însăși nu judecă, ea 
fiind interpretată în diferite chipuri, după confesiuni și secte. lar dacă se recunoaște 
Trupului Bisericii, deplinătăţii ei, dreptul de decizie, atunci judecător este întreaga 
grupare de aderenţi la Biserică și atunci este evident că Biserica apare ca fiind văzută. 
Şi astfel, ordinea justă a elementelor din definiția Bisericii nu este cea anunţată oficial: 
Biserica adevărată este acolo unde se predică drept Evanghelia și se administrează 

corect Tainele, ci invers: Evanghelia se predică drept, iar Tainele se administrează corect 
acolo unde este Biserica adevărată! 

c. Teoretic, protestantismul desparte substanțial Biserica văzută, comunitatea reli- 
gioasă a celor chemaţi, de Biserica nevăzută, comunitatea sfinților, a celor îndreptați în 
lumină, a celor aleși. Dar dacă, după luterani, și omul îndreptat, justificat, mai rămâne 
în păcat, având nevoie de susținere și sporire spirituală, atunci Biserica nevăzută lu- 
crează prin cuvânt și Taine în cadru vizibil, în Biserica văzută; și atunci neputința prac- 
tică a separării Bisericii nevăzute de cea văzută arată lipsa de temei a separării teore- 
tice, principale a acestora. Căci aici, în această viață, oameni desăvârșiți în credință nu 
există, toți sunt în Biserică. 

d. Ca urmare a valorii prea reduse care se acordă în protestantism Bisericii văzute, 
este și inexistența unui for de autoritate, care să poată hotărî asupra corectitudinii pre- 
dicării învățăturii și săvârșirii Tainelor, întrucât corectitudinea intră în definiția protes- 
tantă a Bisericii, fără să se arate criteriul obiectiv de judecată. 

Istoria Bisericii arată însă care este acest for: el este Sfânta Tradiţie, al cărei subiect 
purtător și temei este Biserica văzută. Este ușor de înțeles că pentru protestanți este un 
impediment în recunoașterea Tradiției, faptul că așa le și începe istoria, prin respinge- 
rea unor elemente afirmate ca făcând parte din Tradiţie, iar apoi, ajungându-se la 
exagerări. Dovadă sunt grupările sectare, cu pretenție de predicare dreaptă a Evan- 
gheliei și răstălmăcirile pe care reformatorii niciodată nu le-au voit. 

În concluzie, concepţia protestantă despre ființa Bisericii, privită în general, apare 
ca o opoziție puternică față de concepția romano-catolică prea exterioristă, prea juri- 
dică, prea instuționalistă; această concepție se îndreaptă poate tocmai datorită punctu- 
lui ei opoziţionist de plecare, spre o exagerare în sens contrar, anume punând accentul 
numai pe partea nevăzută a Bisericii. Şi tot astfel, privite în special, adică în elementele 
componente ale definiției Bisericii, aceste elemente rămân nearmonizate între ele; per- 
sistă contrarietatea dintre ele, mai ales între invizibilitatea Bisericii adevărate, conside- 
rată astfel, și criteriile ei extene: propovăduirea și Tainele. 

Însușirile Bisericii: unitatea, sfințenia, universalitatea (sobomnicitatea) și apostoli- 
citatea, mărturisite în Simbolul Credinței, în protestantism sunt atribuite mai mult 
tot Bisericii nevăzute; unitatea și universalitatea (catolicitatea) înseamnă că credincioşii 
de pretutindeni și de totdeauna formează Biserica cea una; sfințenia este a harului și a 
cuvântului dumnezeiesc, fără forme de instituționalizare exterioară; iar apostolicitatea 
poate fi atribuită Bisericii văzute, ca fiind, cum se pretinde, identitatea predicării pro- 
testante cu cea a Apostolilor. 

În teologia protestantă mai nouă, poate şi pentru a găsi un temei pentru ecumenis- 
mul contemporan, temei corespunzător viziunii protestante, circulă și opinia conform 
căreia adevărata Biserică nu este încă realizată, ea fiind doar o idee, un deziderat, un 
ideal spre care numai se tinde. Astăzi, în realitate, Bisericile se prezintă în multiple 
forme, fiecare deținând ceva din adevăr, mai mult sau mai puţin amestecat cu greșeli, 
dar înaintând spre adevărul pur. 

Evident, această opinie este fără temei, pentru că Mântuitorul n'a vestit numai un 
ideal al Bisericii, ci a întemeiat-o de fapt, El fiindu-i Cap pururea viu și nedespărțit de 

ea. Intrând prin Botez în această Biserică, oamenii se pot mântui și desăvârși. Nu pe 
parcursul timpului se desăvârșește Biserica, ci ea este desăvârșită de la începutul ei, 
putându-și astfel îndeplini misiunea de mântuire și sfințire a membrilor săi. Revelația 
lui Hristos, păzită şi vestită de Biserică, este desăvârșită de la început, pentru aceasta 
ea n'are nevoie de contribuție omenească, având desăvârșirea prin Domnul și Duhul 
Sfânt. Fără existența Bisericii stabile şi constante, păzitoare și vestitoare infailibilă a 
Revelaţiei, așadar numai cu Biserici separate, toate egale în putere și decizie, evident 
că Revelația nu mai are în ea nimic stabil și sigur, ci doar opinii, teorii și presupuneri 
ale diferitelor persoane, fără un criteriu prin care să se distingă adevărata învățătură a 
lui Hristos și astfel să se întemeieze convingerea nezdruncinată a celor ce primesc de 
la ea adevărul și cred în el. 

Ierarhia după protestanți. lerarhie bisericească, sacramentală, de drept divin, după 
concepţia protestantă, nu există în Biserică. Protestanţii fac deosebire între preoție 
(sacerdotium) şi slujire preoțească (ministerium), în sensul că preoția aparţine de drept 
divin (jure divino) tuturor credincioșilor, fiind primită prin Taina Botezului, iar slujirea 
preoțească se încredințează, după drept uman (jure humano) celor aleși de comunitatea 
credincioşilor, pentru a predica Evanghelia și a administra Tainele, această încredin- 
ţare fiind revocabilă. 

Numirile care se dau treptelor preoţiei slujitoare sunt diferite, după felul comuni- 
tătilor protestante: episcopi, superintendenţi, presbiteri, pastori, diaconi, deosebirile 
dintre trepte fiind exclusiv de ordin administrativ. 

Identificarea preoţiei sacramentale cu preoția generală sau universală, a tuturor creș- 
tinilor, primită prin Botez, stă în vădită contrazicere, la protestanți, cu Sfânta Scrip- 
tură, pe care aceștia spun că o preţuiesc atât de mult. Sfânta Scriptură dă mărturii clare 
despre preoția harică, sacramentală, care se conferă prin Taina Hirotoniei: 

a. Mântuitorul dă Apostolilor și, evident, urmașilor lor puterea de a lega și dezlega 
păcatele oamenilor: „Adevăr grăiesc vouă: oricâte veți lega pe pământ, vor fi legate și în cer, şi ori- 
câte veți dezlega pe pământ, vor fi dezlegate și în cer” (Mt 18, 18), de asemenea: „Luaţi Duh Sfânt; 
cărora le veți ierta păcatele, le vor fi iertate şi cărora le veţi ține, le vor fi ținute” (În 20, 22-23). 

b. Sfântul Apostol Pavel scrie în Timotei: „Nu fi nepăsător faţă de darul care este întru 
tine, ce ți s'a dat prin proorocie, cu punerea mâinilor mai-marilor preoților” (1 Tim 4, 14) și: 
„Te îndemn să ţii aprins harul lui Dumnezeu care este în tine, prin punerea mâinilor mele” (2 
Tim 1, 6). lar presbiterilor din Milet și Efes le-a grăit: „Luaţi aminte de voi înșivă și de 
toată turma, întru care Duhul Sfânt v'a pus pe voi episcopi, ca să păstoriți Biserica lui Dum- 
nezeu, pe care a câștigat-o cu însuși scump Sângele Său” (FA 20, 28). 

c. Apostolul Petru îi numește pe creștinii cărora le scrie epistola I-a: „seminție aleasă, 
preoție împărătească, neam sfânt, popor agonisit de Dumnezeu” (1 Ptr 2, 9), dar aceste numiri 
se referă la toți creștinii, întrucât ei sunt deosebiți de păgâni prin harul Botezului, tre- 
buind să aducă slujire lui Dumnezeu, așa cum în Vechiul Testament, poporul ales, deși 
avea preoția levitică (aronitică), fiindcă trebuia să aducă slujire lui Dumnezeu, era nu- 
mită „preoţie împărătească” (Iş 19, 6; Is 61, 6; Ps 23, 6). Interpretarea greșită dată de 
protestanți textului de la 1 Petru 2, 9, se înlătură prin alt text din aceeași epistolă a lui 
Petru: „Pe preoții cei dintre voi îi rog, ca unul ce sunt împreună preot...” (1 Ptr 5, 1), din care 

rezultă că numai unii dintre creștini sunt cu adevărat preoți, având aceeași preoție ca 
şi Sfântul Apostol Petru. 

d. Harul special al preoţiei nu-l are poporul, obștea credincioșilor, și de aceea nici 
nu poate fi vorba de transmitere de har din partea poporului credincios. Plenitudinea 
harurilor preoţiei au avut-o Apostolii, prin coborârea Duhului Sfânt peste ei în ziua 
Cincizecimii, haruri pe care le-au transmis urmașilor lor, episcopii, prin hirotonie, iar 
aceștia, preoților și diaconilor. Acestea sunt clar exprimate în Sfânta Scriptură (FA 14, 
23; 2 Tim 1, 6; Tit 1,5). 

e. Nici un slujitor al Bisericii, ales de comunitate, indiferent de slujba care i se încre- 
dințează, nu devine părtaș la puterea harică a ierarhiei. Numai prin Taina Hirotoniei 
se conferă această putere. Renunţând la preoția sacramentală, protestantismul a ieșit 
din succesiunea apostolică, din care n'a păstrat decât Taina Botezului. Teologul orto- 
dox S. Bulgakov caracterizează astfel situația protestanților: „Suprimarea ierarhiei a 
deposedat lumea protestantă de darurile Cincizecimii, comunicate în Tainele și cultul 
Bisericii prin ierarhie, care a primit puterile ei de la Apostoli și de la urmașii lor. Din 
această cauză lumea protestantă devine asemănătoare creștinilor care, deși sunt bote- 
zați în numele Mântuitorului lisus, n'au primit pe Duhul Sfânt, pe care mâinile Apos- 
tolilor îl transmiteau de sus” (cf. S. Bulgakov, Ortodoxia, trad. rom. p. 55). 


Sfintele Taine 


A 
| 'un capitol anterior am vorbit despre harul divin ca energie dumnezeiască necre- 


ată ce se revarsă asupra oamenilor prin lucrarea Duhului Sfânt, în scopul mântuirii 
și sfințirii acestora. Dar harul divin, pierdut prin păcatul lui Adam, a fost redobândit 
oamenilor prin jertfa de pe cruce a Mântuitorului: „Căci legea prin Moise s'a dat, iar harul 
şi adevărul prin lisus Hristos au venit” (In 1, 17). Efectele sau roadele jertfei de pe cruce a 
Mântuitorului sunt redate în mod simplu, dar cuprinzător, în Troparul Sfintelor Patimi: 
„Răscumpăratu-ne-ai pe noi din blestemul legii cu scump sângele Tău, pe cruce piro- 
nindu-Te și cu sulița împungându-Te; nemurire ai izvorât oamenilor, Mântuitorul nos- 
tru, slavă Ţie”. (Triod, ed. 1946, pag. 682). Prin jertfa de pe cruce s'a înfăptuit ceea ce se 
numește mântuirea obiectivă sau răscumpărarea, adică slobozirea sau eliberarea oame- 
nilor din robia păcatului și a morţii, care stăpânea omenirea de la Adam încoace (cf. 
Rm 5, 12, 17, 19), sau împăcarea omului cu Dumnezeu, cum spun protestanții, acest 
termen arătând pacea care sălășluiește în sufletul credinciosului. Fără mântuirea obiec- 
tivă sau răscumpărarea prin jertfa lui Hristos, neamul omenesc ar fi rămas pururea în 
această robie, dar, prin harul redobândit în lisus Hristos, „cei ce au luat prisosința haru- 
lui şi darului îndreptării vor împărăți în viață prin Unul lisus Hristos” (Rm 5, 17). 
Astfel, din jertfa de pe cruce a Mântuitorului izvorăște o putere nemărginită pentru 
cei ce cred, căci „cuvântul crucii... pentru noi, care ne mântuim, este puterea lui Dumnezeu” 
(1 Co 1, 18). Această putere, harul divin, îi îndreptează și îi sfințește pe credincioși, 

ridicându-i de la starea lor firească la viața suprafirească în Hristos și le dă tăria nece- 
sară de a putea progresa în această nouă viață. 

Îndreptarea sau sfințirea omului prin harul divin se realizează însă în Biserică, Tru- 
pul tainic al lui Hristos, aşezământ întemeiat de El și înzestrat cu puterea și mijloacele 
necesare spre a împărtăși credincioşilor mântuirea obiectivă sau răscumpărarea. Dar 
această putere sau energie care izvorăște din jertfa de pe cruce, care îi îndreptează și îi 
sfințește pe credincioşi, nu lucrează în mod nemijlocit asupra acestora, ci este legată de 
anumite semne și lucrări văzute, care sunt organele purtătoare sau transmițătoare ale 
harului, deci sunt mijloace de mântuire și sfințire a credincioșilor. 

Spre deosebire de protestanți, care consideră cuvântul lui Dumnezeu ca purtător al 
harului divin pe o treaptă cel puţin egală, dacă nu mai înaltă ca Tainele, Biserica noas- 
tră, deși socotește și ea cuvântul lui Dumnezeu ca purtător sau transmițător al harului, 
nu-l consideră în această funcție sau în acest rol nici în aceeași măsură, nici în același 
fel ca Sfintele Taine. Căci dacă rodirea cuvântului atât la convertire, cât şi la îndrepta- 
rea omului este în funcţie de anumite condiţii subiective ale celui ce crede și în primul 
rând de libera primire și conlucrare a acestuia cu cuvântul, este evident că acțiunea lui 
nu-i legată de harul divin nici în același fel, nici în aceeași măsură ca Sfintele Taine, 
despre care Însuși Domnul ne-a învăţat că sunt purtătoarele și transmițătoarele haru- 
lui divin în mod real. 


FIINŢA TAINELOR 


Sfintele Taine sunt lucrări văzute, instituite de Mântuitorul Hristos și încredințate 
Sfintei Sale Biserici, prin care celor ce le primesc se împărtășește harul nevăzut al Duhu- 
lui Sfânt, scopul lor fiind mântuirea și sfințirea acestora prin harul pe care ele îl con- 
feră. Din punct de vedere ecleziologic, ele sunt mijloace prin care Hristos îi unește cu 
Sine și cu Biserica pe toţi cei ce cred în El; așadar, ele au o funcție unificatoare a cre- 
dincioșilor în Hristos și în Biserică (cf. 1 Co 10, 17). 

Spre deosebire de Biserica noastră, protestanții și unele denominaţiuni creștine neagă 
caracterul supranatural, haric şi sfințitor al Tainelor, văzând în ele simple simboluri 
sau semne externe, asemănătoare ceremoniilor simbolice din Vechiul Testament. După 
ei, aceste semne se săvârşesc în amintirea vreunui eveniment ori moment din viața 
Mântuitorului, cu scopul de a-i întări pe creștini în credinţă. Prin ele se trezește, se 
întărește sau se adeverește credința, dar ele nu sunt organe purtătoare sau mijlocitoare 
ale harului, în sensul că acesta ar fi inseparabil legat de ele. De asemenea, spun ei, ele 
sunt făgăduinţe ori garanţii pentru dobândirea harului de către cei predestinaţi la mân- 
tuire. Pe de altă parte, doctrina despre predestinaţie, comună celor mai mulți dintre 
protestanți și denominaţiunile creștine, limitând efectul Tainelor numai la cei predes- 
tinați la mântuire, pentru cei predestinaţi la osândă ele nu sunt decât „semne goale”, 
precum le numise Luther la început, și alături de el și alți reformatori. Cu timpul însă, 
în afară de calvinii extremiști, mărturisirile de credință protestante și îndeosebi cele 
luterane afirmă caracterul supranatural al Tainelor, precizând că „Iaina este o ceremo- 
nie ori un act în care Dumnezeu ne transmite ceea ce se oferă de făgăduinţa legată de 

ceremonie” (Apol. 253). Cu toate acestea, până astăzi, poziția protestanților față de 
Taine ca purtătoare sau transmițătoare ale harului a rămas ambiguă. 

Dar o astfel de concepție care nu recunoaște deschis că Tainele sunt organe purtă- 
toare sau transmițătoare ale harului este greșită, fiind în contradicție cu Sfânta Scrip- 
tură, din care rezultă că ele se dau „spre iertarea păcatelor”, „spre sfințire”, „spre înnoirea 
vieții”, sau că „Duhul Sfânt a venit asupra lor” (FA 2, 38; 8, 17; 22, 16; 1 Co 6, 11; În 3, 5-7; 
Tit 3, 5 etc.), ceea ce dovedește că lucrarea Tainelor, o lucrare văzută, este împreunată 
cu o lucrare sfințitoare a Duhului Sfânt, de unde rezultă că Tainele sunt cu adevărat 
mijloace de împărtășire reală a harului divin, deci de sfințire a credincioșilor. 

Toate Tainele au câteva trăsături sau însușiri esenţiale, și anume: 

1. Tainele au fost instituite de Mântuitorul Hristos. Acest adevăr rezultă din tex- 
tele: ,... iar harul și adevărul prin lisus Hristos au venit” (În 1, 17), precum și din calitatea 
Apostolilor de „iconomi ai tainelor lui Dumnezeu” (1 Co 4, 1; 1 Ptr 4, 10), întrucât ei au 
îndeplinit toate din încredințarea și în numele lui lisus Hristos (cf. Fapte 3, 6; 9, 34; 10, 
48; 19, 5; 1 Cor. 11, 23; lacov 5, 14 etc.). 

Dacă în Noul Testament nu se vorbește decât despre instituirea unora dintre Taine, 
în schimb se arată practicarea tuturor Tainelor, de asemenea se dau indicaţii suficiente 
din care rezultă că toate Tainele au fost instituite de Iisus Hristos. Un autor vechi din 
sec. IV-V spune: „Cine e autorul Tainelor, dacă nu Domnul lisus? Din cer au venit 
aceste Taine” (Ps. Ambrozie IV, 4). De altfel, toate Mărturisirile de credință ale Bisericii 
Ortodoxe subliniază acest fapt. Dar chiar dacă s'ar admite că unele dintre Taine au fost 
instituite numai indirect de Mântuitorul, iar direct de Sfinţii Apostoli, valoarea lor 
rămâne neschimbată, deoarece izvorul lor rămâne tot Domnul lisus Hristos. 

2. Partea văzută, sensibilă sau externă, este rânduiala, ritualul sau slujba stabilită 
de Biserică pentru săvârșirea ei, cuprinzând: a. materia, b. actele făcute, c. cuvintele 
rostite de săvârșitor. Întrebuințarea termenilor de materie și formă, aşa cum o face Măr- 
turisirea Ortodoxă, deși nu e greșită, nu e nici necesară, nici recomandabilă, fiind o 
reminiscență scolastică, fără temei patristic. Aceasta cu atât mai mult, cu cât prezența 
materiei la unele Taine e discutabilă (hirotonie, nuntă), iar termenul formă, dacă se în- 
ţelege în sens aristotelic, poate da naștere la confuzii cu privire la acțiunea harului 
divin în Sfintele Taine. 

3. Partea nevăzută, internă, este împărtășirea harului divin celor care le primesc. 
Scopul Tainelor fiind sfințirea oamenilor, harul ce se împărtășește prin ele se numește 
har sfinţitor. Dar harul, deși e unul după natura sa, totuși se deosebește de la Taină la 
Taină în lucrarea lui asupra primitorilor, ceea ce înseamnă că fiecare Taină, în afara 
harului sfințitor, conferă și haruri speciale, caracteristice fiecăreia dintre ele. 

Spre a nu se crea confuzii, e necesar de subliniat că partea văzută (materia, actele, 
cuvintele rostite) din rânduiala Tainei, deși e esenţială acesteia, nu trebuie considerată 
un instrument magic care lucrează de la sine, transmițând harul în chip mecanic. Căci 
ea, deși e rânduită de Biserică, este expresia voinței Întemeietorului Tainelor, lisus 
Hristos, Care lucrează mijlocit în Biserica Sa prin Duhul Sfânt. Deci partea văzută 
lucrează în Taină nu de la sine și prin sine, ci prin prezența Duhului Sfânt, în confor- 
mitate cu voința Celui ce le-a instituit. Modul lucrării însă rămâne tainic și nepătruns 

de mintea omenească, de aceea separarea celor două părți e numai produsul unei abs- 
tracţiuni, căci prin ceea ce se vede nu e numai cât se vede, ci este lucrarea harului. Din 
acest motiv, partea văzută a Tainei poate fi schimbată sau modificată de Biserică, după 
dreapta ei socotință, așa cum s'a întâmplat la Taina Mirungerii și cum rezultă din rân- 
duiala unor Taine din Bisericile Vechi-Orientale. 

La fiecare Taină există un săvârșitor şi un primitor. Desigur, adevăratul săvârșitor al 
Tainelor este Cel ce le-a instituit, lisus Hristos, Care Îşi continuă prin ele lucrarea Sa 
mântuitoare și sfințitoare în Biserică, prin Duhul Sfânt. Episcopii și preoții cărora li s'a 
transmis prin hirotonie puterea harică, de la Sfinții Apostoli, de a săvârși Tainele, 
posedă același har și aceeași putere pe care Apostolii le-au primit de la Mântuitorul 
Hristos. Ei sunt îndreptățiți la săvârșirea Tainelor, deoarece sunt posesorii unui har 
care le conferă o putere specială prin Taina Hirotoniei (cf. 1 Tim 4, 14; 2 Tim 1, 6; FA 6, 
6; 20, 28; Tit 1, 5 ş.a.) şi aceasta o fac în numele lui lisus Hristos. 

Împotriva concepției protestante şi a celorlalte denominațiuni despre preoția gene- 
rală sau universală (obștească), potrivit căreia orice creștin este îndreptățit la săvârșirea 
Tainelor deoarece toți creștinii sunt preoți (cf. 1 Ptr 2, 5 și 2, 9), atât Biserica noastră, cât 
şi cea Romano-Catolică învaţă că numai preoția harică sau sacramentală, primită prin 
Taina Hirotoniei, Îl îndreptățește pe cel ce o posedă la săvârșirea Tainelor (cf. FA 20, 28; 
1 Co 12, 28 — 29; Ef 4, 11; Evr 5, 1; 1 Ptr 4,10; 5, 1etc.). 

Validitatea Tainei nu depinde de vrednicia morală a săvârşitorului, deoarece prin- 
cipalul și adevăratul săvârșitor este Iisus Hristos, iar preotul este numai un instru- 
ment prin care lucrează în chip nevăzut Duhul Sfânt. Acest adevăr e afirmat cu tărie 
de numeroși Sfinţi Părinţi, ca: Grigorie Teologul, loan Gură de Aur, Fericitul Augus- 
tin, Dionisie Pseudo-Areopagitul și alții. Pe acest temei, Fericitul Augustin i-a com- 
bătut pe donatiști la vremea sa, invocând texte din Sfânta Scriptură, precum cele din 
1 Co 1, 3; 4, 1; 3, 5-6 ş.a. 

Ca urmare a acestui fapt, Biserica noastră, deși nu o folosește, nu respinge formula 
scolastică „ex opere operato”, în interpretarea pe care i-a dat-o Conciliul Tridentin, anu- 
me că Iainele lucrează asupra primitorului în mod direct, împărtășind acestuia harul 
divin prin însăși săvârșirea independent de starea morală a săvârșitorului. Cu toate 
acestea, din partea săvârșitorului se cere intenția și voința de a săvârși Taina în mod 
serios, după rânduiala stabilită de Biserică (cf. Mărt. Ort. [, 100), iar pentru ca Taina să 
producă efectele ei asupra primitorului, se cere din partea acestuia o pregătire cores- 
punzătoare (cf. 1 Co 11, 28-29), și anume voința de a primi Taina, recunoașterea stării de 
păcătoșenie, dorința după ajutorul divin și credinţa în eficacitatea Tainei. Aceste condi- 
ţii sunt necesare, deoarece harul divin nu lucrează împotriva libertăţii omului. 

Cealaltă formulă scolastică, „ex opere operantis”, exprimă concepția după care efica- 
citatea Tainei depinde de starea morală atât a săvârșitorului, cât și a primitorului, 
deoarece harul lucrează numai prin mijlocirea credinţei, ca și a altor condiții subiective. 
Ca adepți ai aceste teze se consideră: donatiștii, albigenzii, valdenzii, Wicliff, Huss, pre- 
cum și calvinii după care harul divin nu lucrează decât la cei predestinați la mântuire, 
de asemenea și unele denominațiuni care admit cel puţin pentru unele Taine că ele nu 
sunt simple simboluri. 

NECESITATEA ÎAINELOR 


Vorbind despre necesitatea Tainelor, ea este strâns legată de necesitatea harului pen- 
tru mântuire. Deoarece omul natural nu poate face nici măcar primii pași pentru înce- 
putul mântuirii sale (In 15, 5; 3, 5; 6, 44), este de la sine înţeles că Tainele, fiind singu- 
rele mijloace de împărtășire a harului divin în mod real, pe care le-a instituit Însuși 
Mântuitorul şi le-a încredințat Sfintei Sale Biserici în scopul mântuirii și sfințirii oame- 
nilor, ele sunt absolut necesare oricărui creștin pentru mântuire. Deși nu se poate nega 
faptul că Dumnezeu în mod extraordinar poate împărtăși harul Său și altfel decât prin 
Sfintele Taine (cum a fost cazul sutașului Corneliu), însă calea obișnuită de împărtășire 
a harului, lăsată de Mântuitorul Hristos Bisericii Sale, este cea a Tainelor. De aceea, 
Biserica noastră și cea Romano-Catolică învaţă că Tainele sunt absolut necesare pentru 
mântuirea și sfințirea credincioșilor. 


NUMĂRUL ÎAINELOR 


Cu privire la numărul Tainelor, Biserica Ortodoxă, cea Romano-Catolică și Biseri- 
cile Vechi-Orientale au mărturisit totdeauna numărul de șapte Taine, în următoarea 
ordine: Botezul, Mirungerea, Euharistia, Pocăința, Preoția, Nunta și Maslul (cf. Mărt. 
Ort. L, 98; Irid. Sess. 7, 1), spre deosebire de protestanți și denominațiuni, care, în gene- 
ral, admit numai două Taine: Botezul și Cina Domnului, iar uneori, urmându-l pe 
Luther, admit și Pocăinţa ca Taină. Sunt şapte Taine, deoarece atâtea a instituit Mântu- 
itorul după necesităţile personale și sociale ale oamenilor, iar Biserica a învățat și admi- 
nistrat acest număr de Taine în întreagă istoria ei. 

E drept că Sfânta Scriptură nu precizează nicăieri numărul Tainelor, dar conține 
dovezi despre fiecare Taină în parte, la unele arătând momentul instituirii lor, în timp 
ce la altele arată numai practicarea lor. lar dacă nici Sfânta Tradiţie nu precizează 
numărul Tainelor, faptul e explicabil, deoarece la început noțiunea de Taină în sens 
restrâns nu este precis delimitată, prin acest termen înțelegându-se și alte lucrări sfinte 
sau ierurgii. Cu toate acestea, Tainele, ca mijloace de împărtăşire a harului, n'au fost 
confundate nicicând cu alte lucrări sfinte care nu mijlocesc harul asemenea lor. 

Dar faptul că nici Sfânta Scriptură, nici Sfânta Tradiţie nu precizează numărul Tai- 
nelor, mai poate avea și alte explicaţii. Pe de altă parte, aceasta se poate datora lipsei 
unei tradiții sistematice a învățăturii de credință în Revelaţie, iar pe de alta, numărul 
de șapte n'a fost contestat de nimeni. Când însă au apărut erezii care au contestat fie 
ființa, fie numărul Tainelor, Biserica a definit cu precizie noțiunea de Taină și a preci- 
zat că sunt șapte Taine. Astfel, când în Apus catarii și valdenzii și-au exprimat îndoiala 
cu privire la numărul Tainelor, Petru Lombardul (secolul XII) a confirmat numărul de 
șapte al Tainelor, ceea ce în Răsărit a făcut-o un veac mai târziu monahul Iov lasitul, 
pentru ca, în anul 1274, acest număr să fie precizat în Mărturisirea de credință prezentată 
de împăratul bizantin Mihai Paleologul la sinodul unionist de la Lyon. În veacurile 
următoare, acest număr e arătat în toate Mărturisirile de credinţă ale Bisericii din Răsărit: 

a lui Petru Movilă, Mitropolitul Kievului, a Patriarhului lerusalimului Dositei (am-bele 
din veacul XVII), ba chiar și în cea a lui Mitrofan Kritopulos, care însă, din concesie față 
de protestanți, pe cele nerecunoscute de aceștia le numește „ceremonii mistice”, de ase- 
menea în toate catehismele ortodoxe și romano-catolice mai vechi și mai noi. 

De o importanţă deosebită în această chestiune e faptul că Bisericile Vechi-Orien- 
tale (armeană, nestoriană, iacobită, coptă, etiopiană ș.a.), despărțite de Biserica Orto- 
doxă între veacurile V-VII, toate au numărul de șapte Taine, ceea ce înseamnă că ele au 
avut acest număr dinainte de despărțire, deoarece, se știe, după aceasta ele n'au mai 
luat nimic de la Biserica Ortodoxă. 

Pe de altă parte, speculația teologică a încercat să explice acest număr prin analogie 
cu cele șapte daruri ale Duhului Sfânt (cf. Is 11, 2-3), ca și cu caracterul simbolic al 
numărului șapte. Dar nimeni nu este în măsură să afirme că Mântuitorul Hristos a 
legat lucrarea harului sfințitor în Biserica Sa de șapte și nu de mai multe sau mai 
puţine Taine, aceasta rămânând ea însăși o Iaină a înțelepciunii lui Dumnezeu, „Care 
pe toate după sfatul voii Sale le orânduiește” (Ef 1, 11). 

În ce priveşte împărțirea Tainelor, cea mai cunoscută și cea mai des întrebuințată 
este în Tiine care se repetă și Tine care nu se repetă. Rămâne însă în discuţie care intră în 
prima și care în a doua categorie, căci în timp ce majoritatea dogmatiștilor numără la 
Tainele care se repetă: Mirungerea, Euharistia, Pocăința, Nunta și Maslul, la cele care 
nu se repetă rămânând numai Botezul și Hirotonia, unii dogmatiști greci (ca Andrut- 
sos și Diovuniotis) numără la Tainele care nu se repetă și Mirungerea, ba chiar și Nun- 
ta, deoarece, spun ei, ungerea cu Sfântul Mir a doua oară a celor reîntorși la dreapta 
credință nu mai e Taină, ci doar o ierurgie, asemănătoare ungerii bisericii cu Sfântul 
Mir la sfințire (târnosire). De asemenea, nunta a doua și a treia nu mai sunt Taine, 
deoarece Biserica le admite numai pentru slăbiciune și lipsă de înfrânare, ceea ce, de 
altfel, rezultă chiar din cuprinsul unor rugăciuni din rânduiala lor, care e mai simplă 
decât la nunta întâia. Şi în Mărturisirea de credinţă a lui Mitrofan Kritopulos, numai 
nunta întâi e considerată Taină. 

Altă împărţire nouă mai este: Tainele vieții spirituale (după alţii: Tainele unirii cu Hris- 
tos) sau ale iniţierii, ale încorporării în Biserică: Botezul, Mirungerea și Euharistia; 2. 
Thinele restabilirii sănătății sufletești și trupești: Pocăinţa și Maslul; 3. Taine speciale: Preo- 
ţia și Nunta. 

Alţii împart Tainele astfel: 1. Taine de normalizare a vieții: Botezul, Pocăința, Maslul; 
2. Taine de perfecționare a vieţii: Mirungerea și Euharistia; 3. Taine speciale: Preoţia și 
Nunta. 


SFÂNTA ÎAINĂ A BOTEZULUI 


Botezul este Taina prin care omul, prin întreita cufundare în apă și prin rostirea for- 
mulei Botezului de către săvârșitor, din starea de robie a păcatului intră în starea ha- 
rică, curățindu-se de păcatul strămoșesc și de păcatele personale făcute până atunci, 
fiind renăscut spre o viață nouă și părtaș roadelor răscumpărării prin jertfa crucii, 
devenind membru al Bisericii. 

Potrivit efectelor și importanţei lui, Botezul este baia nașterii celei de a doua, naștere 
de sus, ușa de intrare în Biserică și condiția absolut necesară pentru primirea celorlalte 
Taine. Caracterul său de Taină rezultă din diferitele numiri ce i se dau în Sfânta Scriptură 
și în Sfânta Tradiţie: baia nașterii a doua, naștere de sus, baie mântuitoare, scăldătoare 
sfântă, izvor sfânt, apă sfințitoare, renaștere, luminare, sfințire, apa vieții veșnice ș.a. 

Taina Botezului a fost instituită de Mântuitorul Hristos înainte de Înălțarea Sa la 
cer, prin cuvintele adresate Apostolilor: „Mergând, învăţaţi toate neamurile, botezându-le 
în numele Tatălui și al Fiului și al Sfântului Duh...” (Mt 28, 19). 

Părerile unor teologi apuseni că această Taină a fost instituită la botezul Domnului 
sau la convorbirea Mântuitorului cu Nicodim, ca și afirmaţia că Botezul creștin nu se 
deosebește de botezul lui loan, sunt cu totul greșite. Cea dintâi cade, fiind contrară 
referatelor evanghelice, din care rezultă că Domnul a venit la lordan să primească 
botezul lui loan, numai spre a împlini „toată dreptatea”, acest botez fiind doar o preîn- 
chipuire a Botezului creștin, pe care însuși loan Botezătorul îl aștepta să vină în viitor. 
A doua părere iarăși e greșită, deoarece în convorbirea cu Nicodim, Mântuitorul îl 
lămurește pe acesta asupra semnificației și importanței Botezului creștin care avea să 
vină în viitor, fără însă să fie vorba de vreo instituire a lui. Părerea unor denominați- 
uni creștine că Botezul creștin este identic cu botezul lui loan e cu totul greșită, deoa- 
rece cele două botezuri n'au comun decât numele: fânrioua fănriouog, de la Banriw 
= a boteza, a cufunda, deosebirea dintre ele recunoscând-o însuși loan Botezătorul (cf. 
Mt 3, 11; Mc, 8; Le 3,16). 

Botezul lui loan, practicat de acesta, apoi de ucenicii lui și chiar de ucenicii Dom- 
nului, înainte de a ieși la propovăduire (cf. In 4, 1-2), numit „botezul pocăinței” (Mt 3, 
11), era destinat iudeilor, fiind doar o preînchipuire a Botezului creștin, un simbol al 
pocăinței, fără însă a împărtăși harul iertării păcatelor, ceea ce rezultă clar din nume- 
roase texte din Noul Testament, de aceasta fiind convins cel ce practica: „Eu vă botez cu 
apă, spre pocăință, iar Cel ce va veni după mine... vă va boteza cu Duh Sfânt şi cu foc” (Mt 3, 
11; Mc 1, 8 comp. Le 3, 16; În 1, 26; FA 1, 5; 19, 2-6). Pentru evidenţa lui, îl reproducem 
și pe acesta din urmă: „Și găsind (Pavel) pe unii ucenici, i-a întrebat: Primit-ați voi Duhul 
Sfânt când ați crezut? lar ei au zis către el: Dar nici n'am auzit că este Duhul Sfânt. Şi el a zis: 
Dar în ce v'ați botezat? Ei au răspuns: În botezul lui loan. Atunci Pavel a zis: Ioan a botezat 
cu botezul pocăinței, spunând poporului să creadă în Cel ce va veni după el, adică în lisus Hris- 
tos. Și auzind ei, s'au botezat în numele Domnului lisus. Și punându-și Pavel mâinile peste ei, 
Duhul Sfânt a venit asupra lor” (FA 19, 2-6). 

Din acest ultim text rezultă neîndoielnic deosebirea dintre cele două botezuri, al lui 
Ioan fiind doar un act premergător și pregătitor al Botezului creștin care avea să vină. 
El a fost anterior Botezului creștin și a durat numai până în ziua Cincizecimii, când 
Apostolii au fost botezați „cu Duh Sfânt și cu foc” (Mt 3, 11; Lc 3, 16), ca formă Botezul 
lor fiind excepțional, dar ca fond fiind identic cu cel „din apă și din Duh” (cf. În 3, 5). 
Dar de la Botezul Apostolilor și până astăzi, toți creştinii au primit Botezul cu apă și 
Duh, şi așa îl vor primi toți cei ce se vor boteza, până la sfârșitul veacului. 

Deoarece Botezul este necesar tuturor oamenilor pentru mântuire, fiindcă toți se 
nasc cu păcatul strămoșesc (cf. In 3, 5; comp. Rm 5, 12), Biserica încă de la început a 

practicat Botezul copiilor (FA 10, 44 ș.u.; 16, 15; 16, 33; 18, 8; 1 Co 1, 16). Obiecţiunea 
denominațiunilor creștine potrivit căreia copiii n'au nevoie de Botez deoarece n'au pă- 
cate, nu se poate susține, căci „nimeni nu e curat de întinăciune, chiar dacă viața lui ar fi o 
singură zi” (lov 14, 4) și: „întru fărădelegi m'am zămislit și întru păcate m'a născut maica 
mea” (Ps 5o, 6), precum și: „Ceea ce este născut din trup, trup este” (In 3, 6). Tăierea-îm- 
prejur din Vechiul Testament a preînchipuit Botezul tuturor vârstelor: copii, adulți, 
bătrâni (Col 2, 11), asemenea potopul (1 Ptr 3, 20-21) și trecerea prin Marea Roșie (1 Co 
10, 1-2). Credinţa și pocăința drept condiții premergătoare Botezului se cer numai adul- 
ților, nu și copiilor, pentru aceștia credința putând fi mărturisită de nașii lor (Mt 28, 19; 
Mc 16, 6; FA 8, 12; 10, 33; 16, 30-32; 18, 8 ș.a.). De altfel, Sfânta Scriptură ne arată nume- 
roase cazuri de reversibilitate a credinţei: pentru credinţa unora au primit ajutor alții 
(Mt 8, 5; 15, 22 și urm.; 17, 14-18; Lc 7, 11-15; 8, 41 ș.u., ș.a.), iar practica Botezului sub- 
stitutiv din epoca apostolică (cf. 1 Co 15, 29), adică botezarea unor vii în locul celor 
morți nebotezaţi, e o dovadă de netăgăduit în privinţa acestei reversibilități. 

Așadar, copiii pot și trebuie să fie botezați, mai ales că nașii lor sunt cei ce garan- 
tează pentru viitoarea lor credință. De altfel, numeroși Sfinți Părinţi ne dau mărturii în 
privinţa Botezului copiilor. Astfel, Sfântul Irineu zice: „lisus a venit să mântuiască prin 
Sine pe toți, adică pe cei ce se renasc printr Însul pentru Dumnezeu: pe copii, pe tineri 
și pe bătrâni”; iar Origen spune: „Biserica a primit de la Apostoli tradiția de a împărtăși 
și pruncilor Botezul”; de asemenea și Fer. Augustin afirmă că Biserica a administrat 
totdeauna Botezul copiilor și această practică a păstrat-o neștirbită; iar Sf. Grigorie Teo- 
logul zice: „Ai copii? Să nu ia timp răutatea. Să fie sfințit (botezat) din pruncie, să fie 
consacrat Duhului de la început”. O hotărâre a sinodului de la Cartagina (418) zice: 
„Cel ce neagă necesitatea Botezului copiilor celor nou născuți să fie anatema”. 


Materia Botezului este apa naturală, curată, iar din Tradiţie s'a moștenit ca ea să fie 
sfințită, Botezul făcându-se prin întreită cufundare, cel făcut prin stropire sau turnare — 
așa cum îl practică Biserica Romano-Catolică — fiind respins de practica Bisericii noastre. 


Formula Botezului este: „Botează-se robul lui Dumnezeu (N) în numele Tatălui și 
al Fiului și al Sfântului Duh, acum și pururea și în vecii vecilor. Amin”. Se face prin 
întreită cufundare, deoarece se face în numele Sfintei Treimi, cele trei cufundări însem- 
nând cele trei zile în care Mântuitorul a stat în mormânt, căci noi „întru moartea Lui 
ne-an botezat” (Rm 6, 3-4). Prin canonul 5o apostolic și 7 al Sinodului III ecumenic, Bise- 
rica a condamnat Botezul făcut printr'o singură cufundare, așa cum îl practicau unii 
eretici din acea vreme și unele secte de astăzi. 

Spre deosebire de Biserica noastră, romano-catolicii au schimbat primele cuvinte 
din formula botezului: din „Se botează robul lui Dumnezeu” în „Ego te baptismo” („eu 
te botez...”), ceea ce mărește importanţa săvârșitorului văzut, în raport cu cel nevăzut, 
lisus Hristos. De asemenea, ei introduc în gura celui ce se botează sare sfințită („sarea 
înțeleptului”), ca simbol al dezvoltării gustului celui botezat de a păstra harul primit 
prin botez. 

Săvârşitorul Botezului este preotul sau episcopul hirotonit canonic. În caz de nevoie, 
poate fi și diaconul sau chiar un creștin ortodox care n'a decăzut de la dreapta cre- 
dință. Dar în aceste din urmă cazuri, Botezul — dacă cel botezat trăiește — trebuie com- 
pletat de preot, conform rânduielii din Molitfelnic. 


Primitorii Botezului sunt toţi cei nebotezaţi — indiferent de vârstă sau de sex — care 
voiesc să se curățească de păcatul strămoșesc, să renască la o viață nouă și să devină 
membri ai Bisericii lui Hristos. 

Botezul este absolut necesar pentru mântuire, el fiind ușa intrării în Biserică și con- 
diția de primire a celorlalte Taine. Necesitatea lui a fost arătată de Mântuitorul prin 
cuvintele rostite către fariseul Nicodim: „De nu se va naște cineva din apă şi din Duh, nu 
va intra în împărăția lui Dumnezeu ” (În 3, 5), de asemenea și din cuvintele Mântuitoru- 
lui: „Cel ce va crede și se va boteza se va mântui” (Mc 16, 16). 

Alături de Botezul „din apă și din Duh”, Biserica noastră recunoaște și echivalează 
cu acesta așa numitul Botez al sângelui, precum și Botezul dorinței. Prin Botezul sângelui 
se înțelege moartea martirică pentru credința în Hristos, suferită de o persoană nebo- 
tezată, ca urmare a prigoanelor, suferințelor și chinurilor la care aceasta a fost supusă. 
Puterea sfințitoare a unui asemenea sfârșit ne-o arată Mântuitorul prin cuvintele: „Ori- 
cine îşi va pierde viața sa pentru Mine și pentru Evanghelie, acela o va mântui” (Mc 8, 35; Mt 
10, 39; 16, 25; Lc 9, 24; 17, 33; În 12, 33), de asemenea: „Fericiţi cei prigoniți pentru drep- 
tate, că a acelora este Împărăția cerurilor” (Mt 5, 10). Numeroși Sfinți Părinți ne vorbesc 
despre acest Botez; de asemenea, practica Bisericii de a-i venera pe acești martiri ca 
sfinți, confirmă această credinţă. 

Prin Botezul dorinței se înțelege dorința arzătoare a unui om nebotezat de a deveni 
membru al Bisericii lui Hristos, împreunată cu pocăință, evlavie și viață virtuoasă. Dacă 
un astfel de om nu poate primi Botezul dintr'o cauză pe care n'o poate înlătura (de 
exemplu, nu există nimeni în acel loc care să-l poată boteza), acesta se socotește a fi 
botezat cu Botezul dorinţei, după cuvintele Mântuitorului: „Cel ce are poruncile Mele și 
le păzeşte, acela este cel ce Mă iubeşte” (În 14, 21). 

Deși nu există nici o hotărâre bisericească în acest sens despre cei ce au murit fără 
să fi primit nici un fel de Botez, se crede că se vor osândi dacă sunt în vârstă, iar dacă 
sunt copii, cu toate că nu vor suferi chinurile iadului, nici nu se vor bucura de fericirea 
deplină, hărăzită celor ce și-au reînnoit viața prin Botez. 


SFÂNTA TAINĂ A MIRULUI (MIRUNGEREA) 


Strâns legată de Taina Botezului este Taina Sfântului Mir sau Mirungerea, ambele 
Taine fiind cuprinse în aceeași rânduială cultică în Molitfelnic. Sfântul Mir sau Mirun- 
gerea este Taina prin care noul botezat, îndată după Botez, primește harul Duhului 
Sfânt spre a se întări și spori în noua viață dobândită prin botez. Acest efect al Tainei îl 
arată și numirile de „pecete” și „întărire”: „Iar cel ce ne întăreşte pe noi... și ne-a uns pe noi 
este Dumnezeu, Care ne-a și pecetluit pe noi” (2 Co 1, 21-22), și: „Să nu-L întristați pe Duhul 
Sfânt al lui Dumnezeu, întru care ați fost pecetluiți în ziua răscumpărării” (Ef 4, 30). Alte 

numiri ale Tainei sunt: ungerea mântuirii, împărtășirea Duhului, confirmare, desă- 
vârșire și altele, toate arătând roadele sau efectele ei. Cât privește numirea de „Iaina 
punerii mâinilor”, aceasta ne arată modul în care această Taină se administra la înce- 
put de către Apostoli (cf. FA 8, 17; 19, 6). 

Raportul dintre efectele acestei Taine și cele ale Botezului este asemănător celui 
dintre creșterea trupească și naștere, Căci precum noul născut are nevoie de o îngri- 
jire deosebită pentru a crește, tot așa și noul născut duhovnicește are nevoie de întă- 
rire prin haruri noi, spre a creşte în noua viață pe care a dobândit-o prin Botez. Așadar, 
harul primit prin Taina Sfântului Mir este necesar creșterii și desăvârşirii moral-spi- 
rituale a celui renăscut prin Botez, fapt pentru care unii Părinţi bisericești, ca bună- 
oară Chiril al lerusalimului, spun că abia după primirea Sfântului Mir, noul botezat 
e vrednic să poarte numele de creștin. Necesitatea acestei Taine o arată și Nicolae Caba- 
sila, care spune că prin Taina Sfântului Mir se pun în lucrare puterile date omului 
prin Botez. 

Deşi nu se cunoaște momentul instituirii acestei Taine, caracterul ei de Taină, și nu 
de simplă ierurgie asemănătoare ungerii cu untdelemn din Vechiul Testament, rezultă 
din numirile pe care ea le poartă, numiri care se referă atât la partea văzută și nevăzută 
a ei, cât și la efectele ei asupra primitorului (FA 8, 14-16; 19, 6; Evr 6, 2; 1 In 2, 20; Ef 4, 
20; În 7, 38; 1 Co 1, 21-23 ș.a.). Atât Sinodul din Laodiceea, cât și numeroşi Sfinți Părinți, 
ca: Irineu, Teofil de Antiohia, Ciprian, Chiril al Ierusalimului, Fericitul Augustin și 
alții, ne dau mărturie cu privire la numirile și importanța acestei Taine. 

Cu privire la modul de administrare a ei, Sfânta Scriptură și Sfânta Tradiţie ne oferă 
dovezi din care rezultă că această Taină se săvârșea la început în două feluri: prin pu- 
nerea mâinilor de către Apostoli sau de către episcopi asupra celor botezați, sau prin 
ungerea cu mir sfințit. Dar indiferent dacă ambele practici coexistau în epoca aposto- 
lică sau dacă practica ungerii e mai nouă, apărând o dată cu răspândirea creștinismului 
în spații mai largi și mai îndepărtate, unde Apostolii și episcopii nu se puteau deplasa 
ușor și unde Taina se săvârșea de către preoți, prin ungere cu mirul sfințit anterior de 
Apostoli sau de episcopi, este absolut sigur că ambele practici se refereau la una și 
aceeași Taină, deoarece Sfinţii Părinți, fie că vorbesc despre Taina „Punerii mâinilor”, 
fie a Mirungerii, aduc aceleași temeiuri biblice în favoarea amândurora. Deci punerea 
mâinilor și ungerea cu mir sfințit reprezintă două lucrări deosebite ca formă, dar am- 
bele legate de aceeași Taină, având același efect. Remarcăm că astăzi Biserica Ortodoxă 
săvârşeşte această Taină prin episcop sau preot, dar numai prin ungere cu mir sfințit, 
în timp ce Biserica Romano-Catolică păstrează în ritualul Tainei ambele forme împre- 
unate, ceea ce constituie o dovadă în plus că este vorba de una și aceeași Taină. 


Materia Tainei este mirul sfințit (untdelemn amestecat cu numeroase aromate), care 
se sfințește de Patriarhul fiecărei Biserici Autocefale, înconjurat de tot soborul ierarhi- 


lor în funcțiune, în Joia Patimilor. 


Formula Tainei este: 
„Pecetea darului Duhului Sfânt”. 


1269 


“Dogmatica specială - Dumnezeu Sfinţitorul 


Ungerea trupului la principalele organe se face pentru ca Duhul Sfânt să imprime 
acestora puterea de a-și îndeplini funcţiile lor în vederea creșterii și desăvârșirii primi- 
torului în viața duhovnicească. 

Biserica Ortodoxă administrează Taina Sfântului Mir îndată după Botez. Această 
practică străveche își află temeiul în cuvintele Sfântului Apostol Pavel: „Nu-L întris- 
taţi pe Duhul Sfânt al lui Dumnezeu, întru care ați fost pecetluiți în ziua răscumpărării” (E£ 
4, 30). „Ziua răscumpărării” înseamnă aici ziua Botezului (cf. Sf. Chiril al Ierusali- 
mului, cateh. 3, 1; can. sinod. Laodiceea; Epist. papei Melchisedec către episcopii 
spanioli etc.). 

Împotriva acestei practici străvechi, Biserica Romano-Catolică, începând cu veacul 
XIII, amână conferirea acestei Taine copiilor până la vârsta de 12 ani, sau cel puțin 7 
ani, numind-o „Sacramentum Confirmationis” (sacramentul confirmațiunii). Ea justifică 
această practică pe considerentul că dacă Taina se dă copiilor îndată după Botez, ea 
este de puţin folos, deoarece ei n'au atunci rațiunea dezvoltată, în timp ce dacă se 
administrează mai târziu, când aceștia au rațiunea mai dezvoltată, ea constituie într'a- 
devăr un mijloc de întărire și pregătire în lupta pentru credinţa în Hristos. 

Aceastăjustificare n'are însă temeiuri suficiente, deoarece este mai firesc și mai logic, 
precum rezultă din însăși ființa acestei Taine, ca ea să fie împărtășită copiilor îndată 
după Botez, deoarece atunci ea este mai necesară dezvoltării spirituale a noilor bote- 
zaţi, ca urmare a renașterii lor prin Taina Botezului. Numai această Taină face ca bogăţia 
darurilor Botezului din „ziua răscumpărării” să devină însușire personală a creștinului, 
pentru ca acesta, îndată după Botez, să poată înainta pe calea înnoirii, sfințirii și creșterii 
sale duhovnicești. Nu este deci de mirare dacă în zilele noastre se ridică printre teolo- 
gii romano-catolici glasuri care exprimă dorința ca această Taină să se administreze și 
în Biserica lor copiilor îndată după Botez. 

Protestanţii, denominaţiunile creștine și sectele nu recunosc această Taină nici mă- 
car ca simbol, afirmând că Sfânta Scriptură nu vorbește nicăieri despre o asemenea 
Taină, ea fiind doar o ceremonie unită cu Botezul, iar ungerea cu mir e o practică nu 
numai fără caracter de Taină, dar ea nici nu provine de la Hristos. Afirmațiile lor sunt 
însă lipsite de adevăr, deoarece din faptul că nu oricine boteza în timpul apostolic era 
şi îndreptățit să-și pună mâinile asupra celor botezați, ci numai Apostolii (iar mai târ- 
ziu episcopii), rezultă că ea era o Taină deosebită de cea a Botezului, prin care se îm- 
părtășea Duhul Sfânt celor botezați (FA 8, 14-15). Cât privește ungerea cu mir sfințit, 
ea a înlocuit practica punerii mâinilor, dar efectele acesteia rămân identice cu cele ale 
punerii mâinilor, care rămâne numai în practica Hirotonirii. Rezultă că punerea mâi- 
nilor din epoca apostolică a fost o practică importantă, deoarece aflăm din Noul Testa- 
ment că ereticul Simon Magul a insistat pe lângă Apostolii Petru și loan să-i vândă 
puterea de a împărtăși Duhul Sfânt (cf. FA 8, 18-19). 

Cât privește obiecția care vine din aceeași parte, anume că Duhul Sfânt poate fi 
împărtășit nu numai celor botezați, ci și celor nebotezaţi fără Taina Mirului, cum a fost 
cazul cu păgânii sutașului Corneliu (cf. FA 10, 44 ș.u.), ea nu poate sta în picioare, 
deoarece acest caz arată numai că Duhul Sfânt poate fi împărtășit în mod extraordinar 
şi pe altă cale decât cea a Sfintelor Taine, deoarece „vântul suflă unde vrea” (In 3, 8); dar 

calea obișnuită de împărtășire a Duhului, lăsată de Mântuitorul Hristos Bisericii Sale, 
rămâne, desigur, numai cea a Tainelor. 


SFÂNTA TAINĂ A EUHARISTIEI 


Numele acestei Taine vine de la cuvântul grecesc evxagioria = mulțumire, deoa- 
rece Mântuitorul Hristos, înainte de a o institui la Cina cea de Taină, a mulțumit lui 
Dumnezeu prin rugăciune, iar după aceea a binecuvântat pâinea și a dat-o Sfinților 
Apostoli. 

Sfânta Euharistie (Cuminecătură, Împărtășanie) este Taina prin care, sub forma pâi- 
nii și a vinului, creștinul se împărtășește cu însuși trupul și sângele Domnului, pre- 
zente în mod real prin prefacerea elementelor (pâinea și vinul) la jertfa euharistică de 
la Sfânta Liturghie. 

Ea este cea mai însemnată dintre toate Tainele, deoarece în timp ce prin celelalte 
Taine creștinul primește numai harul divin, prin Sfânta Euharistie el se împărtășește 
cu însăși izvorul harului, cu Domnul lisus Hristos întreg. Unirea cu Hristos în Euha- 
ristie este și actul de înfăptuire și creștere continuă a relaţiilor din lăuntrul unității 
Bisericii ca trup al lui Hristos, desăvârșindu-se astfel lucrarea începută prin Botez și 
Mirungere. De aceea, Sfânta Euharistie este prin excelenţă Taina unităţii Bisericii, „căci 
0 pâine, un trup suntem cei mulți; căci toți ne împărtăşim dintr'o pâine” (1 Co 10, 17). 

Sfânta Euharistie are numeroase numiri: Cina Domnului, Ospăţul Stăpânului, Frân- 
gerea pâinii, Paharul binecuvântării, Paharul mântuirii, Paharul vieţii, Ospăţul iubirii, 
Dumnezeieștile şi Înfricoşătoarele Taine, Împărtășanie, Cuminecătură etc. 

Taina Sfintei Euharistii a fost instituită de Mântuitorul la Cina cea de Taină, atunci 
când luând pâinea în mâinile Sale, a mulțumit și a binecuvântat, a frânt și a dat Sfinţi- 
lor Săi Apostoli, zicând: „Luaţi, mâncaţi, acesta este trupul Meu..., apoi luând paharul şi 
mulțumind, a zis: Beţi dintru acesta toți, acesta este sângele Meu, al legii celei noi...” (Mt 26, 
26-28; Mc 14, 22; Lc 22, 10). 

Apoi Mântuitorul a poruncit Apostolilor: „Aceasta să o faceți întru pomenirea Mea” 
(Le 22, 19, comp. 1 Co 11,25). 


Materia Sfintei Euharistii este pâinea și vinul, ca produse specifice ale priceperii 
omenești în materie de hrană. Pâinea trebuie să fie de grâu curat, dospită, cum a fost 
la Cina cea de Taină, iar vinul să fie curat, din struguri (rodul viței), indiferent de cu- 
loare, amestecat cu puțină apă (care s'a turnat în potir la proscomidie). 

Momentul prefacerii cinstitelor daruri de pâine și de vin ce sunt puse înainte în tru- 
pul și sângele Domnului este acela în care preotul liturghisitor rostește epicleza sau rugă- 
ciunea de chemare sau invocare a Duhului Sfânt peste darurile euharistice și le binecu- 
vintează, pentru ca Duhul Sfânt să le prefacă în trupul și sângele Domnului. La Liturghia 
Sfântului loan Gură de Aur, această rugăciune are următorul cuprins: „Încă aducem Ție 
această slujbă duhovnicească și fără de sânge și cerem și ne rugăm și cu umilință la Tine 
cădem, trimite Duhul Tău Cel Sfânt peste noi și peste aceste daruri ce sunt puse înainte, 
și fă adică pâinea aceasta cinstit trupul Hristosului Tău, iar ce este în paharul acesta, 

cinstit sângele Hristosului Tău, prefăcându-le cu Duhul Tău Cel Sfânt”. La Liturghia 
Sfântului Vasile cel Mare, epicleza este mai lungă, deși în fond are același conținut. 

Spre deosebire de Biserica noastră, romano-catolicii întrebuințează la Sfânta Euha- 
ristie pâine nedospită sau azimă (ostia). Această inovaţie s'a introdus în Apus încă din 
veacul VI, dar ea s'a generalizat abia în veacul XI, devenind unul din punctele de dis- 
pută și polemică dintre Biserica răsăriteană și cea apuseană, care a contribuit la schisma 
cea mare din 1054. lemeiul acestei inovaţii a fost părerea greșită că Mântuitorul Hris- 
tos, la Cina cea de Taină, serbând Paștile o dată cu cele ale iudeilor, a folosit, asemenea 
acestora, azima. Dar eroarea lor se poate vedea chiar din textul Evangheliilor sinop- 
tice, în care toţi cei trei Evangheliști care relatează evenimentul instituirii Sfintei Euha- 
ristii numesc pâinea întrebuințată de Mântuitorul Hristos &prog = pâine dospită și nu 
ăCunov =azimă. Mai mult, Evanghelistul loan arată lămurit că Mântuitorul a serbat cu 
ucenicii săi Paștile înainte de ziua Paștilor iudeilor: 7rpo 5£ 7rjc Eoprijc Tov năoxa = iar 
mai înainte de sărbătoarea Paştilor... (cf. In 13, 1). De asemenea, tot Evanghelistul loan 
spune că după ce iudeii L-au adus pe lisus de la Caiafa în divan la Pilat, ei n'au intrat 
în divan (pretoriu), ca să nu se spurce, ci să poată mânca Paștile (In 18, 28), indiciu 
sigur că iudeii încă nu își prăznuiseră Paștile. Același Evanghelist relatează că după ce 
Domnul a murit răstignit pe cruce, iudeii s'au grăbit să dea jos de pe cruce trupul lui 
Iisus și trupurile celor doi tâlhari, pentru ca acestea să nu rămână pe cruce, căci era 
mare ziua Sâmbetei aceleia (In 19, 31), fiind ziua Paștilor. 

În concluzie, din relatările celor patru Evangheliști rezultă următoarele: Joi seara, 
la Cina cea de Taină, Mântuitorul a serbat Paștile cu ucenicii Săi, la care s'a folosit pâine 
dospită. Vineri, după răstignire, iudeii au luat toate măsurile pentru ca trupurile celor 
răstigniți să fie date jos de pe cruce, spre a nu rămâne răstignite în ziua de Sâmbătă, 
când ei își serbau Paștile și când începeau zilele azimilor, în care ei nu mâncau pâine 
dospită. Așadar, la Cina cea de Taină, Mântuitorul și ucenicii Săi au folosit pâine dos- 
pită, și nu azimă. 

Dar romano-catolicii mai susțin în mod greșit că momentul prefacerii cinstitelor 
daruri în trupul și sângele Domnului nu e cel al rostirii epiclezei (pe care ei au scos-o 
cu timpul din Liturghiile lor), ci acela în care se rostesc de către preot cuvintele de 
instituire: „Luaţi, mâncaţi... Beţi dintru acesta toți... ”. Dar și aici greșeala lor e evidentă, 
deoarece în momentul în care Mântuitorul, la Cina cea de Taină, a rostit aceste cuvinte, 
El nu avea în mâinile Sale pâinea și paharul cu vin, ci însuși trupul și sângele Său, căci 
elementele euharistice fuseseră prefăcute prin rugăciunile de mulțumire și binecu- 
vântare pe care le rostise înainte de a zice ucenicilor Săi: „Luaţi, mâncaţi... Beți dintru 
acesta toți...”. 

Altă dovadă despre momentul prefacerii este existența rugăciunii epiclezei în toate 
Liturghiile răsăritene și chiar în unele Liturghii mai vechi apusene, din care n'a fost 
scoasă cu totul, în cele mai multe dintre ele locul ei fiind după cuvintele de instituire. 
De asemenea, această rugăciune e descrisă și în Didahia celor 12 Apostoli, unul din cele 
mai vechi monumente ale literaturii patristice. Și cu toate încercările teologilor roma- 
no-catolici, mai vechi sau mai noi, de a diminua importanța epiclezei și de a-i dena- 
tura sensul, locul ei din marea majoritate a Liturghiilor după cuvintele de instituire 

arată categoric că ea este rugăciunea prefacerii, iar cuvintele de instituire în Liturghie 
n'au decât un rol istoric-narativ. 

O altă inovaţie pe care romano-catolicii au introdus-o referitor la Taina Sfintei Eu- 
haristii este că ei nu îi împărtășesc pe credincioși decât cu trupul Domnului (azima), 
nu și cu sângele Domnului, deoarece, spun ei, acolo unde este trupul, acolo este şi sân- 
gele (teoria concomitenței). Dar dacă lucrurile stau astfel, atunci, întrebăm noi, de ce 
miniștrii (săvârșitorii) Sfintei Liturghii se împărtășesc sub ambele forme? De altfel, 
lipsirea credincioșilor de împărtășirea cu sângele Domnului este contrară practicii 
apostolice, rămasă de la Mântuitorul Hristos, după cum rezultă din cele spuse de Sf. 
Apostol Pavel: „Paharul binecuvântării... nu este oare împărtășşirea cu sângele lui Hristos?” 
(1 Co 10, 16). 

După învățătura ortodoxă, Sfânta Euharistie are un întreit caracter: de Taină, de 
jertfă și de ospăț comemorativ sau anamnetic. Ca Taină, Euharistia este împărtășirea cu 
însuşi trupul și sângele Domnului, prezente în mod real sub forma pâinii și a vinului, 
după prefacerea elementelor euharistice la Sf. Liturghie prin epicleză. Instituirea ei s'a 
făcut la Cina cea de Taină, prin cuvintele Mântuitorului: „Luaţi, mâncaţi, acesta este tru- 
pul Meu... Beţi dintru acesta toți, acesta este sângele Meu...”, numite cuvinte de instituire, 
al căror sens e literal și nu simbolic, precum rezultă din numeroase texte ale Noului 
Testament (Mt 26, 26-28; Mc 14, 22-24; Lc 22, 17-20; 1 Co 11, 23-26; comp. În 6, 5o ș.u.). 

Ca jertfă, Sfânta Euharistie este actualizarea pe sfintele altare, până la sfârșitul vea- 
curilor, a jertfei de pe cruce a Mântuitorului, ea având toate elementele caracteristice 
unei jertfe: altar, jertfitor, victimă, aducere și primire, din cuvintele: „se frânge”, „se 
varsă”, „se dă” rezultând caracterul ei de jertfă reală, în esenţă identică cu jertfa de pe 
cruce, dar săvârșită sub formă nesângeroasă, după profeția lui Maleahi (Mal 1, 11). 
Momentul aducerii jertfei este cel al prefacerii darurilor de jertfă în trupul și sângele 
Domnului, prin rostirea de către preot a epiclezei. 

Euharistia are însă și caracterul de ospăț comemorativ sau anamnetic, ea fiind o 
aducere aminte, o anamneză a întregii opere mântuitoare a lui Hristos, după porunca 
dată Apostolilor: „Aceasta să o faceţi întru pomenirea Mea” (Lc 22, 19), completată astfel 
de Sfântul Apostol Pavel: „Căci de câte ori veți mânca pâinea aceasta și veți bea paharul 
acesta, moartea Domnului vestiți, până când va veni” (1 Co 11, 26). 


Săvârşitorul Sfintei Euharistii este episcopul sau preotul, ca urmași ai Sfinților Apos- 
toli, cărora Mântuitorul le poruncise: „Aceasta să o faceți întru pomenirea Mea” (Lc 22, 19; 
1 Co 11, 26). Cu învoirea și din încredințarea episcopilor și preoţilor, diaconii pot duce 
şi împărți Sfânta Euharistie celor bolnavi sau celor din închisori. 


Primitorii sunt toți creștinii care nu s'au despărțit sau n'au fost excluși din Biserică 
şi care s'au pregătit pentru primirea Sfintei Euharistii prin Taina Pocăinţei. Biserica re- 
comandă fiilor ei duhovnicești o cât mai deasă împărtășanie (deși nu zilnică), iar ca 
obligație minimală, de patru ori pe an, în cele patru posturi, sau cel puţin o dată pe an, 
în Postul Patruzecimii. Fiindcă Sfânta Euharistie e o taină pentru toți, Biserica noastră 
a împărtășit totdeauna și copiii îndată după Botez. Faţă de această practică străveche a 

Bisericii, romano-catolicii, precum și protestanții nu-i împărtășesc pe copii până după 
confimare, dar aceasta s'a introdus în Biserica apuseană abia din veacul XII încoace. 


Efectele Sfintei Euharistii sunt: a) Unirea celui ce se împărtășește cu lisus Hristos, 
după cuvintele Lui: „Cel ce mănâncă trupul Meu și cel ce bea sângele Meu petrece întru 
Mine și Eu întru el” (In 6, 56). b) Fiind o hrană duhovnicească, împărtășirea cu trupul 
şi sângele Domnului aduce cu sine curățirea de păcate, progres în viața duhovniceas- 
că, ea fiind în același timp și arvuna vieții veșnice, precum rezultă și din formula 
împărtășirii: „Se împărtășește robul lui Dumnezeu (cutare) cu cinstitul și sfântul trup 
şi sânge al Domnului și Dumnezeului și Mântuitorului nostru lisus Hristos, spre ier- 
tarea păcatelor și spre viaţa de veci”. c) Cel ce se împărtășește primește garanţia învi- 
erii și a nemuririi: ,...cel ce va mânca din pâinea aceasta viu va fi în veci” (In 6, 51). 

Desigur, aceste efecte ale Sfintei Euharistii se arată în cei ce o primesc cu vredni- 
cie, după o pregătire corespunzătoare, făcută prin căință, pocăință, rugăciune, post și 
acte de milostenie. Cei ce se împărtășesc însă cu nevrednicie își agonisesc osânda, 
precum ne încredințează Sfântul Apostol Pavel: „Oricine va mânca pâinea aceasta sau va 
bea paharul Domnului cu nevrednicie va fi vinovat faţă de trupul şi sângele Domnului. Deci 
să se cerceteze omul pe sine și așa să mănânce din pâine şi să bea din pahar; căci cel ce mă- 
nâncă şi bea din pahar cu nevrednicie, osândă își mănâncă și bea, nesocotind trupul Domnu- 
lui” (a Co 11, 27-29). 

Învățătura protestantă, ca și cea a unor denominațiuni creştine cu privire la Euha- 
ristie e total deosebită de cea a Bisericii noastre și a celei romano-catolice. Ei refuză 
Euharistiei atât caracterul de Taină, cât și cel de jertfă, reducând-o la un simplu ospăț 
comemorativ, de unde și numirile ce i se dau: cina, masa sau ospățul Domnului. 

Dintre protestanți, singur Luther susține prezența reală a Domnului în Euharistie, 
prin așa numita impanație (per impanationem), afirmând că Domnul Hristos se află în 
pâine, cu pâine, sub pâine (in pane, cum pane, sub pane) și în vin, cu vin și sub vin (în 
Vino, cum vino, sub vino), trupul Domnului din cer fiind prezent și unindu-se cu pâi- 
nea, iar sângele cu vinul printr'o unire sacramentală, dar elementele (pâinea și vinul) 
rămân neschimbate. Cel mai extremist dintre reformatori este Zwingli, care afirmă 
că în Euharistie Domnul nu e prezent sub nici o formă, deci nici material, nici spiri- 
tual, aceasta fiind doar un act comemorativ, în amintirea ultimului Paști serbat de 
Iisus cu ucenicii Săi. Despre o gustare a trupului lui Hristos nu poate fi vorba nici 
măcar în sens spiritual, de aceea, cuvintele de la Cină: „Acesta este trupul Meu” tre- 
buie înțelese figurat: acesta înseamnă sau acesta închipuiește, adică acesta este simbolul 
trupului Meu. 

Calvin ţine calea de mijloc între Luther și Zwingli, admițând o împărtășire spiritu- 
ală cu trupul lui Hristos, pâinea și vinul fiind mijloacele prin care se primesc în sens 
spiritual trupul și sângele Domnului. Datorită concepției sale despre predestinație, el 
afirmă că această împărtășire spirituală o primesc numai cei predestinați la mântuire, 
pe când cei reprobaţi primesc numai pâine și vin. 

Denominaţiunile creștine sunt mai aproape de Zwingli, susținând că pâinea și vi- 
nul sunt numai simbolurile trupului și sângelui Domnului, iar cuvintele: „acesta este 

trupul Meu” şi „acesta este sângele Meu” au sensul: acestea sunt simbolurile trupului și 
sângelui meu. Faptul că pâinea și vinul de la Cina Domnului au fost elemente natu- 
rale, spun ei, rezultă chiar din referatul instituirii: „Adevăr grăiesc vouă, de acum nu voi 
mai bea din rodul viței, până în ziua în care îl voi bea nou, în împărăția lui Dumnezeu” (Mc 
14, 25; Mt 26, 29). Vorbindu-se aici despre rodul viței, înseamnă că la Cină Mântuito- 
rul și Apostolii au băut vin. 

Dar interpretarea cuvintelor „acesta este” ca echivalând „acesta simbolizează” n'are 
nici un temei ermeneutic, deoarece în toate referatele de instituire sensul acestor cu- 
vinte este cel real. Că este vorba de un sens real, reiese din textul de la Ioan 6, 5o ș.u., 
lisus numindu-se pe Sine „pâinea care s'a pogorât din cer”, pe care dacă iudeii n'o vor 
mânca, nu vor avea viață veșnică; unii dintre cei ce Îl ascultau s'au scandalizat, zicând: 
„Cum poate Acesta să ne dea trupul Său să-l mâncăm?” (In 6, 52). Ba chiar și unii dintre 
ucenicii Săi ziceau: „Greu este cuvântul acesta; cine poate să-l înțeleagă? ” (În 6, 60). Aces- 
tor nedumeriri, Mântuitorul le dă răspuns, întărind sensul inițial pe care îl dăduse 
acestor cuvinte: „De nu veți mânca trupul Fiului Omului şi de nu veţi bea sângele Lui, nu 
veți avea viață întru voi” (In 6, 53). Mai mult, și mai nedumeriţi de sensul acestor cuvinte, 
unii dintre ucenicii care-L urmaseră Îl părăsesc, dar nici atunci Mântuitorul n'a spus că 
sensul acestor cuvinte ar fi altul decât cel real. Dimpotrivă, i-a întrebat pe cei doispre- 
zece: „Nu cumva voiți să plecaţi și voi?” (In 6, 67), la care Petru a răspuns: „Doamne, la 
cine să mergem? Tu ai cuvintele vieţii veşnice” (In 6, 68). 

Este deci mai presus de orice îndoială că sensul cuvintelor „acesta este” e real și nici- 
decum figurat. 

Cât privește textul exact de la Marcu 14, 25, în care e vorba de „rodul viței”, el poate 
fi aflat ușor prin comparaţie cu textul de la Luca 22, 17-20. Din acesta din urmă rezultă 
că numele de rod al viței, de la Marcu 14, 25, este dat la ceea ce Apostolii au băut la 
Cină din primul pahar, care, precum rezultă din textul amintit de la Luca, conţinea vin 
natural. Mai mult, în textul de la Luca se precizează că Euharistia a fost instituită după 
Cină, deci la al doilea, sau chiar al treilea pahar: „Asemenea și paharul, după ce au cinat, 
zicând: Acest pahar este Legea cea nouă...” (Le 22, 20). De altfel, instituirea Sfintei Euharistii 
la al doilea sau chiar al treilea pahar (pe care Sfântul Pavel îl numește în concordanță 
cu masa pascală iudaică: paharul binecuvântării, referindu-se, desigur, la prefacere, cf. 
1 Co 10, 16), e confirmată și de Sfântul Apostol Pavel, bun cunoscător al strămoșeștilor 
obiceiuri (cf. Ga 13-14); „Asemenea și paharul, după cină, zicând: Acest pahar este Legea cea 
nouă întru sângele Meu” (1 Co 11, 25). 

Așadar, din cercetarea amănunțită a referatelor biblice privitoare la instituirea Sfin- 
tei Euharistii, rezultă clar că la Cina cea de Taină, pâinea și vinul euharistic au fost 
prefăcute în trupul și sângele Domnului, deci în Euharistie nu poate fi vorba de o îm- 
părtășanie simbolică ori spirituală. Numeroși Părinţi bisericești confirmă acest ade- 
văr. Astfel, Sfântul loan Gură de Aur zice: „Nu un om face ca darurile prezente (pâi- 
nea și vinul) să se prefacă în trupul și sângele Domnului, ci Hristos Care a fost răstignit 
pentru noi, Căruia preotul îi ține locul” (Omilie despre trădarea lui luda, I, 6), iar Sfân- 
tul loan Damaschin spune: „Pâinea și vinul nu sunt nicidecum închipuirea trupului și 
sângelui lui lisus Hristos, ferească Dumnezeu, ci însuși trupul lui Hristos unit cu 

Dumnezeirea... dar nu ca și cum trupul pe care-l ia creștinul ar cobori din cer: pâinea 
și vinul sunt prefăcute în trupul și sângele Domnului” (Dogmatica, IV, 13). 

Dar protestanții și denominațiunile creștine nu recunosc Euharistiei nici caracterul 
ei de jertfă reală, fie și nesângeroasă, deoarece, spun ei, Mântuitorul S'a adus pe Sine 
jertfă o singură dată (cf. Evr 10, 12-14), iar această jertfă nu se mai poate repeta nicio- 
dată: „Așa și Hristos S'a adus pe Sine jertfă o dată, ca să ridice păcatele multora...” (Evr 9, 
28), și: „Căci printr'o singură jertfă adusă, a adus la veșnică desivârșire pe cei ce se sfințesc” 
(Evr 10, 14). Ei afirmă că nu e necesară o actualizare a jertfei lui Hristos pentru cei ce 
voiesc să se mântuiască, deoarece mântuirea s'a realizat istoric odată pentru totdeauna, 
fiind de ajuns ca, prin actul subiectiv al credinţei, fiecare creștin să-și însușească această 
mântuire, fără o angajare în lucrarea mântuitoare a lui Hristos, ca lucrare obiectivă în 
continuare. Din acest motiv, preotul ca organ văzut prin care se săvârșește această lu- 
crare nu e necesar. 

Aceste afirmaţii nu corespund adevărului. Hristos S'a adus pe Sine jertfă sânge- 
roasă, o singură dată, iar această jertfă nu se mai repetă, și-a avut odată pentru tot- 
deauna efectul pentru care s'a adus: răscumpărarea neamului omenesc din robia păca- 
tului sau, precum preferă ei să spună, împăcarea omului cu Dumnezeu. Dar de aici nu 
rezultă că Sfânta Euharistie, fără să fie o repetare a jertfei de pe cruce, nu are caracter 
de jertfă. Dimpotrivă, ea este jertfă și anume unica jertfă a Domnului care, sub formă 
sângeroasă, S'a adus o singură dată, iar sub formă nesângeroasă, jertfa se actualizează 
permanent pe sfintele altare, până la sfârșitul veacului, precum a profețit proorocul 
Maleahi (Mal 1, 11). Această actualizare se face după porunca Domnului, spre a face 
mereu prezente și vii roadele jertfei de pe cruce în viața credincioșilor, până la a doua 
Sa venire (cf. Lc 22, 19; 1 Co 1, 25-26). Cuvintele Mântuitorului rostite la instituirea 
acestei [aine arată că această aducere aminte nu e vorba numai de o anamneză a ceea 
ce Hristos a făcut pentru noi, ci de o jertfă adevărată, căci ea conţine toate elementele 
constitutive ale unei jertfe; altar, victima Hristos sub forma darurilor puse înainte, jert- 
fitorul Hristos prin preotul liturghisitor, nimicirea darurilor de jertfă prin prefacere, și 
Dumnezeu primitorul, Cel ce o primește „în sfântul, cel mai presus de ceruri și duhov- 
nicescul Său jertfelnic”, pentru iertarea păcatelor celor vii și ale celor morţi pentru care 
S'a adus. 

Cât privește expresiile: „părtași la altar”, „părtași la jertfelnic”, „părtași la masa 
Domnului”, folosite în Sfânta Scriptură și de către Sfinții Părinţi, protestanții și deno- 
minațiunile creștine afirmă că toate se referă și toate exprimă numai o jertfă a laudei, 
jertfă a cinei sau jertfă a buzelor, adică toate arată o jertfă spirituală a credincioșilor: 
oferirea smerită a vieţii lor lui Dumnezeu, prin rugăciune, ca prinos personal oferit de 
ei pentru binefacerile primite de la Dumnezeu. Deci în Euharistie nu ar putea fi vorba 
decât de o jertfă spirituală de laudă, de mulțumire, de dăruire, pe care credincioșii și 
comunitatea o aduc lui Dumnezeu. Dar o astfel de înțelegere a jertfei euharistice e res- 
pinsă categoric de afirmaţiile Sfintei Scripturi și ale Sfinţilor Părinţi, care vorbesc clar 
despre caracterul de jertfă a Sfintei Euharistii. Astfel, Sfântul lustin Martirul zice: 
„Aducem în numele Lui jertfa pe care Domnul lisus a poruncit să fie adusă, adică 
jertfa pâinii și a vinului în Euharistie” (Dial. Trifon, 4). Sfântul Chiril al lerusalimului o 

numește „jertfă de ispășire” (Cateh. V), iar Sfântul loan Gură de Aur afirmă: „De aceea 
(jertfa de pe Golgota) o aducem și acum, care a fost adusă și nu s'a sfârșit” (Omil. XVII 
la Epist. către Evrei). 

De asemenea, obiecțiunea protestantă împotriva împărtășirii copiilor nu poate sta 
în picioare, de vreme ce Sfânta Euharistie a fost instituită de Mântuitorul pentru toți, 
şi EI Însuși a poruncit: „Lăsaţi pruncii să vină la Mine...” (Mt 19, 14). 

Nerecunoscând Euharistiei caracterul de Taină a împărtășirii cu trupul și sângele 
real al Domnului și respingându-i în același timp caracterul de jertfă, protestanții și 
denominațiunile creștine insistă îndeosebi asupra caracterului ei anamnetic sau de ospăț 
comemorativ (masa, cina, ospățul Domnului), dar prin aceasta ei îi retrag acesteia toc- 
mai însușirile esenţiale care o așază în fruntea tuturor Iainelor, diminuându-i astfel 
importanţa și valoarea ei sacramentală și comunitară, împotriva unor dovezi clare din 
Revelaţie. 

Din dogma prezenţei reale a Mântuitorului Hristos în Sfânta Euharistie prin prefa- 
cerea elementelor euharistice în trupul și sângele Său, decurg mai multe consecințe de 
ordin dogmatic, care se pot rezuma în următoarele: 

1. După prefacerea pâinii și vinului în trupul și sângele Domnului, Sfintei Euharis- 
tii i se cuvine aceeași adorare sau închinare pe care o dăm Mântuitorului Hristos. 

2. Împărtășindu-ne cu trupul și sângele Domnului, ne împărtășim și cu dumnezeirea 
Sa, căci dumnezeirea Mântuitorului rămâne nedespărțită de omenitate în Persoana Sa. 

3. În fiecare părticică din pâinea şi vinul euharistic după prefacere se află Iisus Hris- 
tos întreg, sub ambele naturi. Sfărâmarea și împărțirea se referă la elementele euharistice, 
dar nu la trupul și sângele Domnului, care nu se sfarmă și nu se împart, ci rămân unite 
și întregi, așa cum au fost și în Persoana Mântuitorului. 

4. Indiferent în câte locuri se săvârşeşte Sfânta Euharistie în același timp, în toate 
aceste locuri se află unul și același trup și sânge al Domnului, deci Același Hristos 
întreg. Aceasta deoarece pâinea și vinul de pe Sfânta Masă a fiecărui altar se prefac în 
unul și același trup și sânge al lui Hristos, formând o unitate cu trupul lui Hristos din 
ceruri. 

5. Pâinea și vinul prefăcute în trupul și sângele Domnului rămân trup și sânge atâta 
vreme cât durează aceste elemente și nu numai în momentul în care creștinii se îm- 
părtășesc cu ele. De aceea, ele trebuie păstrate cu cea mai mare grijă în vase sfințite, 
atunci când sunt pregătite pentru împărtășirea bolnavilor sau a altor categorii de cre- 
dincioși, care nu pot fi prezenţi la sfințirea elementelor euharistice (pentru călători, 
ostași etc.). 

Lipsa de grijă din partea preotului pentru păstrarea nealterată a Sfintei Euharistii, 
pregătită pentru bolnavii de peste an, sau nepotrivirea Sfintelor la timpul cuvenit, sunt 
considerate sacrilegii, pentru care preotul vinovat poate fi pedepsit chiar cu depunerea 
din cler. Dacă totuși, din motive imprevizibile de forță majoră (inundații, cutremure de 
pământ, incendii etc.) s'ar întâmpla ca Sfânta Euharistie să se degradeze, atunci, spre a 
nu fi profanată, se recomandă să fie îngropată adânc în pământ, să fie arsă, iar cenușa 
să fie aruncată într'o apă curgătoare. 

SFÂNTA TAINĂ A MĂRTURISIRII 


Deoarece nu există nici un om care să viețuiască și să nu păcătuiască, Mântuitorul 
Hristos, în vederea iertării păcatelor săvârșite de oameni după Botez, a instituit Taina 
Pocăinţei, a Mărturisirii sau a Spovedaniei. Această Taină a instituit-o și pentru faptul 
că El Însuşi a acordat adeseori unor oameni iertare de păcate (Mc 2, 5; Lc 5, 20; 7, 47 ș. 
a.), iar puterea de a ierta păcatele a dat-o mai târziu și ucenicilor Săi și urmașilor aces- 
tora (În 20, 23). 

Pocăinţa este Taina prin care creștinul, pocăindu-se de păcatele săvârșite și mărtu- 
risindu-leînaintea preotului duhovnic, primește de la Dumnezeu, prin dezlegarea pre- 
otului, iertarea păcatelor, fiind reașezat în starea harică din care căzuse datorită lor. 
Momentele esenţiale ale acestei Taine sunt următoarele: 

1. Luând hotărârea de a se îndrepta, penitentul se apropie de Dumnezeu în scaunul 
mărturisirii cu umilință și cu inima înfrântă, mărturisind duhovnicului toate păcatele 
săvârșite de la ultima sa mărturisire; 

2. Manifestând părere de rău și căință pentru păcatele făcute, penitentul făgăduiește 
că în viitor se va strădui să nu mai facă astfel de păcate; 

3. Duhovnicul dă dezlegare de păcate celui ce s'a mărturisit; 

4. În sfârşit, după povețele necesare, duhovnicul dă penitentului canonul sau epiti- 
mia, ca printr'o anumită trudă personală să-și amintească de greutatea păcatului și de 
condiţia lui muritoare. 


Instituirea Tainei. Această Taină, necesară pentru iertarea păcatelor și pentru redo- 
bândirea sănătăţii sufletești și reașezarea creștinului în starea harică din care căzuse, a 
fost mai întâi făgăduită de Mântuitorul Apostolilor Săi: „Amin grăiesc vouă: Oricâte veți 
lega pe pmânt, vor fi legate şi în cer, şi oricâte veți dezlega pe pământ, vor fi dezlegate şi în cer” 
(Mt 18, 18), iar după Învierea Sa, a fostinstituită ca Taină, când S'a arătat Apostolilor și 
a suflat asupra lor, zicând: „Luaţi Duh Sfânt, cărora le veți ierta păcatele, se vor ierta lor, şi 
cărora le veți ține, vor fi ținute” (In 20,22-23). 

Taina Pocăinţei are numeroase temeiuri în Sfânta Scriptură și în Sfânta Tradiţie, din 
care rezultă practicarea ei continuă încă din epoca apostolică (FA 19, 18; 1 In 1, 9; lac 5, 
16; comp. 1 Co 5, 1-7; 2 Co 2, 5, 11 ș.a.). Subliniind importanța deosebită a acestei Taine, 
Sfântul loan Gură de Aur zice; „Preoţii locuiesc pe pământ, dar dispun de cer, căci au primit 
o putere pe care Dumnezeu n'a dat-o nici îngerilor, nici arhanghelilor, căci n'a zis acestora: 
Oricâte veţi dezlega şi lega pe pământ... vor fi dezlegate sau ținute în cer. Această legătură a 
sufletului se înalță până la cer. Căci orice hotărăsc preoții jos, confirmă Dumnezeu sus... Aceștia 
au primit puterea nu asupra necurăției trupeşti, ci asupra celei a sufletului, şi nu de a fi mar- 
tori ai curățirii, ci a curăți de păcate” (Despre Preoție, LI, 5-6). 

În privinţa modului în care se făcea mărturisirea, istoria Bisericii ne arată că încă 
din epoca apostolică ea se făcea atât în secret, cât și public, dar totdeauna înaintea epi- 
scopului sau preotului care, ca martor al lui Dumnezeu, este singurul în măsură și în 
drept să exercite puterea de a lega și dezlega păcatele oamenilor (Origen, Omil. 2 la Ps 37 

şi Sfântul loan Gură de Aur, Despre Preoție, III, 3-6). Dar pentru necesităţi de ordin 
practic, la sfârșitul veacului IV, patriarhul Constantinopolului, Nectarie, a interzis măr- 
turisirea publică, astfel că rând pe rând, mărturisirea privată s'a generalizat în întreaga 
Biserică răsăriteană, practică mult mai potrivită sub aspect psihologic și moral decât 
cea a mărturisirii publice. Rezultă deci că forma mărturisiri: publică sau privată (se- 
cretă) nu ține de esența Tainei, Biserica fiind în drept să facă unele concesii în această 
privinţă, fără ca prin aceasta să se atingă esența Tainei. 


Formula de dezlegare, rostită de preotul duhovnic după ce penitentul și-a mărturi- 
sit păcatele, este următoarea: „Domnul și Dumnezeul nostru lisus Hristos, cu darul și 
cu îndurările iubirii Sale de oameni, să te ierte pe tine, fiule (sau fiică)... și să-ți lase toate 
păcatele. Şi eu, nevrednicul preot și duhovnic, cu puterea ce-mi este dată, te iert și te 
dezleg de toate păcatele tale, în Numele Tatălui și al Fiului și al Sfântului Duh. Amin”. 

Indiferent din partea cui vine obiecțiunea că preoții, fiind ei înșiși oameni păcătoși, 
nu pot ierta, nici dezlega păcatele oamenilor, ea însă n'are temei, deoarece orice Taină, 
deci și cea a Pocăinţei, nu depinde de vrednicia morală a săvârșitorului, iar în cazul de 
faţă preotul nu dă dezlegare de păcate prin puterea lui, ci Dumnezeu este Cel ce iartă 
păcatele cu harul Său, prin mijlocirea preotului. Aceasta se referă deopotrivă la Apos- 
toli, episcopi și preoți, care toți sunt oameni păcătoși (FA 10, 25-26; 2 Co 4,7; 1 Tim 1, 
15; 1 În 1, 8 ș.a.). Adevărul că nu preotul iartă păcatele penitenţilor cu puterea sa, ci 
Dumnezeu este Cel ce iartă rezultă din însăși formula dezlegării, rostită de preot: 
„Domnul și Dumnezeul nostru lisus Hristos... să te ierte pe tine, fiule..., iar eu nevredni- 
cul preot și duhovnic, cu puterea ce-mi este dată, te iert şi te dezleg...”. 

Efectele Pocăinței. Fiind instituită de Mântuitorul pentru curățirea de păcate și îm- 
păcarea omului cu Dumnezeu, este de la sine înțeles că primul și cel mai important 
efect al ei este iertarea păcatelor celui ce s'a pocăit și reașezarea în starea lui harică din 
care căzuse datorită săvârșirii acestora. Însuși Mântuitorul, după ce Zaheu și-a recu- 
noscut păcatele, făcând pocăință, a grăit către acesta: „Astăzi s'a făcut mântuire casei 
acesteia... căci Fiul Omului a venit să-l caute și să-l mântuiască pe cel pierdut” (Lc 19, 9-10), 
iar tâlharului de pe cruce, care s'a pocăit în ultimul moment, i-a zis: „... astăzi vei fi 
împreună cu Mine în rai” (Lc 23, 43). Lămurit vorbeşte în această privinţă și Sfântul 
Apostol Ioan: „Dacă ne mărturisim păcatele, El (Dumnezeu) este credincios și drept să ne 
ierte păcatele și să ne curățească de toată nedreptatea” (1 În 1, 9). 

În al doilea rând, cel ce își mărturisește păcatele în convingerea că acestea, prin dez- 
legarea preotului, i-au fost iertate, simte cu adevărat o ușurare sufletească, se simte 
mai aproape de Dumnezeu și de semeni și e mai dispus să trăiască astfel încât să nu 
mai recadă în păcatele care l-au înstrăinat de Dumnezeu. Simțindu-se mai ușurat și 
mai liniștit, este mai împăcat în sufletul său și mai înclinat să pășească pe calea virtu- 
ţii, aceasta și ca urmare a sfaturilor și îndemnurilor pe care le-a primit de la duhovnic 
în scaunul mărturisirii. 

Dar pentru ca Taina Pocăinţei să aibă aceste efecte, penitentul trebuie să îndepli- 
nească următoarele condiţii: 

1. Să facă o mărturisire sinceră și completă înaintea duhovnicului, părându-i rău de 
păcatele săvârșite, recunoscându-se vinovat în fața lui Dumnezeu, și să-și propună cu 
tărie să nu mai săvârşească astfel de păcate. 

2. Hotărârea de a nu mai păcătui trebuie să o pună în practică, astfel ca de la o măr- 
turisire la alta să se constate îndreptarea acestuia și să se vadă o stăruință din partea 
lui în a se dezbăra de păcatele făcute mai înainte; 

3. Să aibă convingerea că mila și bunătatea lui Dumnezeu sunt atât de mari, încât 
ele pot ierta orice păcate, dacă cel ce le-a săvârșit arată căință adevărată; 

4. Să-și împlinească epitimia sau canonul dat de duhovnic, deoarece prin acesta 
poate evita prilejurile de a păcătui și este ajutat să învingă păcatul. Desigur, aceste epi- 
timii vor fi astfel alese de duhovnic, încât să-l ajute pe penitent, chiar la părăsirea căii 
păcatului, ţinând seama de firea, starea sufletească, posibilitățile spirituale și materi- 
ale ale acestuia. 

Dacă în general, asemenea Bisericii Ortodoxe, și Biserica Romano-Catolică, spre deo- 
sebire de protestanți, consideră Pocăinţa ca Taină, fiind de acord asupra principalelor 
momente ale acesteia, totuși în legătură cu această Taină, romano-catolicii au introdus 
o serie de inovaţii care potrivit concepţiei ortodoxe îi denaturează sensul și îi micșorează 
importanţa. 

Astfel, epitimiile, pe care Biserica Ortodoxă le socotește un mijloc pedagogic spre 
îndreptarea celor ce s'au mărturisit, Biserica Romano-Catolică le consideră ca pedepse 
ispăşitoare și satisfaceri aduse dreptății dumnezeiești. Caracterul ispășitor al epitimii- 
lor duce în mod necesar la o serie de teorii greșite cu privire la iertare, la purgatoriu și 
la tezaurul meritelor prisositoare ale sfinților, cu totul străine Bisericii Ortodoxe. 

După concepţia Bisericii Apusene, orice păcat greu trebuie pedepsit nu numai cu 
pedepse veșnice, ci şi cu pedepse vremelnice, care satisfac dreptatea dumnezeiască. 
Prin Taina Pocăinţei, creștinul este eliberat de vina și de pedeapsa veşnică, dar pedep- 
sele vremelnice trebuie să le ispășească fie în această viaţă, fie după moarte. Cei ce nu 
le-au putut ispăși în viaţă le vor ispăși în purgatoriu. Prin puterea ei de a lega și dez- 
lega, Biserica poate scurta sau șterge păcatele vremelnice fie aici în viaţă, fie după moar- 
te în purgatoriu. Această ușurare de pedeapsă, Biserica o face nu numai în virtutea 
puterii sale primite de la Domnul, ci şi cu ajutorul faptelor prisositoare din tezaurul sfin- 
ților, pe care le împarte, prin indulgențe, celor ce au nevoie de ele. 

În felul acesta s'a schimbat în Biserica Romano-Catolică sensul Tainei Pocăinţei. Căci 
dacă iertarea păcatelor prin Pocăinţă este o învățătură dogmatică a Bisericii Ortodoxe, 
care rezultă clar atât din Sfânta Scriptură, cât şi din Sfânta Tradiţie, a susține însă că 
Biserica are dreptul să dea indulgenţe pentru pedepse vremelnice este o învățătură 
fără nici un temei scripturistic sau patristic. 

Cât priveşte teoria meritelor prisositoare ale sfinților, ea de asemenea nu are nici un 
temei, fiind în contradicţie cu textul de la Luca 17, 10: „Așa și voi, când veți face toate cele 
poruncite vouă, să ziceți: Slugi netrebnice suntem, pentru că am făcut ceea ce eram datori să 

facem”. Și cu toate că unii dintre sfinți au excelat printr'o viaţă plină de toate virtuțile, 
faptele lor au fost făcute tot cu ajutorul harului divin, precum spune Sfântul Apostol 
Pavel despre sine însuși: „Dar cu harul lui Dumnezeu sunt ceea ce sunt și harul Lui care este 

în mine n'a fost în zadar, căci m'am ostenit mai mult decât ei toți; dar nu eu, ci harul lui Dum- 
nezeu care este în mine” (1 Co 15, 10). Aceste fapte sunt meritorii și aducătoare de mân- 
tuire, dar nu trebuie să uităm că însăși mântuirea este un dar al lui Dumnezeu, și nu 
un drept al omului: „Căci sunteți mântuiți prin har, prin credință, şi aceasta nu de la voi; al 
lui Dumnezeu este darul, nu din fapte, ca să nu se laude cineva” (Ef 2, 8-9). Așadar, meritul 
pentru orice fapte trebuie înțeles în sens relativ, că adică faptele bune sunt condiţii 
necesare de care Dumnezeu a legat moștenirea vieţii veșnice, dar ele au un caracter 
personal, deci nimeni nu poate dispune asupra lor, spre a le împărţi altora. lar mântu- 
irea subiectivă se obține prin osârdia celui ce are o credinţă lucrătoare prin iubire (Ga 
5, 6) pentru sine, iar faptele lui nu pot fi transpuse în contul altora. 

Mai amintim aici o altă inovaţie a Bisericii Romano-Catolice care se referă la modul 
în care se face mărturisirea sub aspect practic: este vorba de mărturisirea auriculară, 
făcută în confesorial, un dulap cu două despărţituri, preotul fiind izolat de penitent, 
pe care nu-l vede, ci numai îi ascultă mărturisirea. 

În concordanţă cu învățătura lor despre îndreptare și ierarhia bisericească, protes- 
tanții refuză să recunoască Pocăinţei caracterul de Taină. Luther o consideră uneori ca 
Taină, dar alteori n'o recunoaște. Atât protestanții, cât și unele denominațiuni creștine 
consideră pocăința numai ca o căinţă și convertire pe care o face credinciosul prin pro- 
priile sale puteri, asemenea pocăinței cerute de Sfântul loan Botezătorul celor ce ve- 
neau să se boteze la el înainte de venirea harului divin (Mt 3, 2; Mc 1, 15). Ei consideră 
pocăinţa ca un preambul al convertirii, ca o pregătire pentru apropierea de Dumne- 
zeu, dar nicidecum ca mijloc haric de curățire a păcatelor și de sfințire a credincioșilor. 
Pocăinţa admisă de ei nu oferă nici har, nici iertare de păcate și nu are nevoie de preot. 


SFÂNTA TAINĂ A PREOŢIEI 


Spre deosebire de celelalte Taine, în care harul dumnezeiesc se împărtășește cre- 
dincioșilor prin preot în calitate de săvârșitor al acestora, Preoţia sau Hirotonia este 
Taina prin care o persoană e consacrată în scopul de a săvârși toate celelalte Taine, ca 
reprezentant văzut al lui Hristos, adevăratulsăvârșitor al tuturor Tainelor. Așadar, Pre- 
oția sau Hirotonia este Taina în care, prin punerea mâinilor episcopului și prin rugă- 
ciune, harul divin se pogoară asupra unui candidat anume pregătit, sfințindu-l și așe- 
zându-l într'o treaptă a ierarhiei bisericești, împărtășindu-i acestuia puterea de a învăța 
cuvântul lui Dumnezeu, de a săvârși lucrările sfinte și de a-i conduce pe credincioși pe 
calea mântuirii. Precum se poate vedea, hirotonia e Taina prin care cel ce a primit-o 
este îndreptățit să continue în Biserică întreita slujire a Mântuitorului Hristos. 


Efectele acestei Taine sunt următoarele: a) Împărtășește celui hirotonit harul și pu- 
terea de a împlini toate cele ce ţin de treapta în care a fost sfințit (cf. 1 Tim 4, 14; 2 Tim 
1,6; FA 20, 28; Tit 1, 5 ş.a.). b) Imprimă asupra celui hirotonit un caracter neșters (inde- 
lebil), făcându-l membru al tagmei sau cinului preoţesc. Izvorul preoţiei văzute în 
Biserică este preoția nevăzută a Mântuitorului lisus Hristos, de aceea, preotul săvârşeşte 
lucrările sfinte în Biserică în numele lui lisus Hristos. 

Instituirea Tainei. Taina Preoției a fost instituită de Mântuitorul Hristos după Învi- 
erea Sa din morţi, atunci când arătându-Se Apostolilor, le-a zis: „Precum M-a trimis pe 
Mine Tatăl, și Eu vă trimit pe voi. Acestea zicând, a suflat asupra lor şi le-a zis: Luaţi Duh 
Sfânt, cărora le veţi ierta păcatele, le vor fi iertate și cărora le veți ține, vor fi ținute” (In 20, 
21-23). Dar înainte de a Se înălța la cer, pe aceiași Apostoli i-a trimis în misiunea cu 
care au fost încredințați, după ce mai întâi vor fi primit pe Duhul Sfânt spre a fi întă- 
riți cu putere de sus, adică să înveţe toate neamurile, să le boteze în numele Sfintei Tre- 
imi și să-i învețe pe toți să păzească cele poruncite lor, asigurându-i că El va fi cu ei 
până la sfârșitul veacurilor (cf. Mt 28, 19-20; comp. FA 1, 8 ș.u.). La rândul lor, Aposto- 
lii au hirotonit și aşezat episcopi, preoți și diaconi, transmițându-le același har, iar epi- 
scopii au primit de la Apostoli porunci și îndrumări privitoare la modul și condiţiile în 
care și ei, la rândul lor, vor putea hirotoni episcopi, preoți și diaconi (cf. 1 Tim 4, 14; 2 
Tim 1, 6; FA 6, 6; 14, 23; 1 Tim 3, 2-15; Tit 1,5 ş-a.). 


Săvârşitorul acestei Taine este numai episcopul. Acest fapt rezultă chiar din îndru- 
mările date de Sfântul Apostol Pavel celor doi ucenici ai săi, Timotei şi Tit, pe care el 
însuși i-a hirotonit: „Mâinile să nu-ți pui degrabă pe nimeni, nici să te faci părtaş la păcatele 
altora” (a Tim 5, 22), îi scrie el lui Timotei, iar lui Tit de asemenea: „Pentru aceasta te-am 
lăsat în Creta, ca să îndreptezi cele ce lipsesc și să aşezi preoți prin cetăți” (Tit 1, 5). Aceasta, 
deoarece numai episcopul are plenitudinea harului în Biserică, precum spune Sfântul 
Epifanie: „Demnitatea episcopului are îndeosebi ca scop de a naște părinți, căci episco- 
pilor li se cuvine a înmulți părinții în Biserica lui Hristos”. 

Taina Hirotoniei se săvârșește în cadrul Sfintei Liturghii prin punerea mâinilor epi- 
scopului pe capul celui ce se hirotonește și prin rostirea rugăciunii: „Dumnezeiescul 
har, care pe cele neputincioase le vindecă și pe cele cu lipsă le împlinește, hirotonește 
pe cucemnicul ipodiacon, diacon, preot (N) în diacon, preot, episcop. Să ne rugăm dar 
pentru dânsul ca să vină asupra lui harul Sfântului Duh”. 


Primitorul Tainei este o persoană de parte bărbătească, de religie ortodoxă, care 
îndeplinește condiţiile fizice, morale și intelectuale necesare, având o pregătire speci- 
ală în acest sens. În Biserica Ortodoxă și cea Romano-Catolică, femeile nu sunt admise 
la hirotonie, pe temeiuri biblice și patristice. În ultima vreme însă, în numeroase ramuri 
ale protestantismului, femeile sunt admise la slujirea preoțească. 

Remarcăm aici că împotriva unui sinod de la Elvira (Spania) din anul 306, care a 
impus în Biserica Apuseană celibatul obligatoriu al clerului, Sinodul | ecumenic a ho- 
tărât că celibatul nu e obligatoriu pentru nici o treaptă din cler, păstrându-se astfel pe 
mai departe vechea datină ca aceia care s'au căsătorit o singură dată înainte de hiroto- 
nie să poată fi ridicaţi în orice treaptă ierarhică (cf. 1 Tim 3, 2). Abia Sinodul VI ecume- 
nic, spre a înlătura practica nepotismului în Biserică, a hotărât ca episcopii să fie necă- 
sătoriţi, în timp ce pentru clerul din celelalte trepte a rămas în vigoare hotărârea amintită 
a Sinodului | ecumenic. 

Taina Preoţiei se dă în trei trepte: episcop, preot și diacon, plenitudinea puterii pre- 
oțești primind-o episcopul. Preoția trebuie să aibă continuitate sau succesiune apostolică 

neîntreruptă, ceea ce înseamnă că ea trebuie să aibă continuitate directă și neîntre- 
ruptă de la Sfinţii Apostoli și până în zilele noastre. 

Spre deosebire de Biserica Ortodoxă, de cea Romano-Catolică, de Bisericile Vechi- 
Orientale și, în parte, de Biserica Anglicană, care învaţă că ridicarea la demnitatea și 
slujirea preoțească se face printr'o Taină specială, anume Preoţia sau Hirotonia (Iaina 
punerii mâinilor preoților), prin care cel hirotonit primește Harul întreitei slujiri: de a 
învăţa cuvântul Evangheliei, de a săvârși cele sfinte și de a-i conduce pe credincioși pe 
calea mântuirii, protestanții și unele denominațiuni creștine susțin că nu există o Taină 
a Preoţiei. Ei resping această Taină pe temeiul învățăturii celor dintâi reformatori cu 
privire la caracterul nevăzut al adevăratei Biserici, care n'are nevoie de existența unei 
ierarhii bazate pe hirotonie. Ei susțin că nu există o astfel de Taină a Hirotoniei, deoa- 
rece toți creștinii sunt preoți și deci oricare dintre ei poate fi încredințat de comunitate 
să îndeplinească slujirea preoțească, această sarcină fiind revocabilă. Așadar, ca mem- 
bri ai Bisericii văzute, toți creștinii sunt de un singur fel, între preoți și credincioși nefi- 
ind nici o deosebire. Aceasta este concepția despre preoția universală sau obștească. 
Acest mod de a concepe preoția e însă în vădită contradicție cu numeroase texte din 
Noul Testament, din care rezultă, cum vom vedea, că ierarhia este ființială Bisericii, ea 
constituind un sistem de conducere de drept divin (jure divino), ca să ne folosim de ter- 
minologia lor. 

Protestanţii și denominaţiunile creștine, în deplin acord cu vechiul protestantism 
care a proclamat deosebirea între sacerdotium (preoţie) și ministerium (slujire preo- 
țească), afirmă despre cea dintâi (sacerdotium) că aparține de drept divin tuturor 
credincioșilor, în timp ce cea de a doua (ministerium) este numai de drept uman. Din 
acest motiv, ei resping preoția ca Taină. 

Bazându-se pe textele din 1 Ptr 2, 5: „Și voi înșivă... faceți-vă pe voi casă duhovnicească, 
preoție sfântă, ca să aduceți jertfe duhovniceşti...” și 1 Ptr 2, 9: „Voi sunteți seminție aleasă, 
preoție împărătească, neam sfânt, popor agonisit de Dumnezeu, ca să vestiți în lume bunătățile 
Celui ce V'a chemat...”, precum și pe cel din Ap 1, 6: „Și ne-a făcut pe noi împărăție-preoți 
lui Dumnezeu, Tatăl Său...”, ca și Ap 5, 10: „Și i-a făcut Dumnezeului nostru împărăție şi 
preoți și vor împărăți pe pământ”, toți protestanții și celelalte denominaţiuni sunt adepţii 
concepției despre preoția universală, care prin Botez aparține de drept divin tuturor 
credincioșilor, dar de drept uman, slujirea preoțească este încredințată de comunitate 
anumitor persoane (bărbați și chiar femei), fără ca acestea să fie instituite în această 
funcție prin vreo Taină specială, ci numai printr'o ceremonie simbolică: punerea mâi- 
nilor de către ceata prezbiterilor (cf. 1 Tim 4, 14), prin care ele primesc de la comuni- 
tate delegaţia de a învăţa cuvântul lui Dumnezeu, de a săvârși lucrările sfinte și de a-i 
conduce pe credincioși (cf. Conf. Helv. Il, 18). 

O astfel de concepție despre preoție este greșită, ceea ce se poate dovedi cu nume- 
roase texte din Sfânta Scriptură, precum și cu mărturiile unanime ale Sfintei Tradiţii. 
Astfel, se știe că Mântuitorul, la puțină vreme după ce Şi-a început activitatea, Şi-a 
ales un număr de doisprezece Apostoli, iar apoi șaptezeci de ucenici; de asemenea, 
Apostolii au instituit ca Apostol în locul lui Iuda pe Matia, precum au ales și hiroto- 
nit pe cei șapte diaconi și au așezat în cetăți preoți și episcopi. De aici rezultă că în 

Biserică de la început unii au fost păstori, iar alţii păstoriți, cei dintâi fiind așezați în 
oficiul lor de Însuși Duhul Sfânt. Aceasta înseamnă însă că nu orice creștin poate înde- 
plinii slujirea preoțească, ci numai cei ce posedă harul și puterea preoţiei de la Duhul 
Sfânt, printr'o Taină specială, Hirotonia. În acest sens, Sfântul Apostol Pavel îi întreabă 
pe corinteni: „Oare toți sunt Apostoli? Oare toți sunt prooroci? Oare toți sunt învățători?” 
(1 Co 12, 29). 

În privința preoţiei universale, atât Biserica noastră, cât şi cea Romano-Catolică 
recunosc că toți creștinii posedă o preoție universală: toți creștinii au chemarea să-l 
aducă slujire lui Dumnezeu între cei ce nu sunt creștini, așa după cum în Vechiul Tes- 
tament întreg poporul evreu forma o „preoție împărătească”, având chemarea să slu- 
jească împăratului Dumnezeu între celelalte neamuri (cf. Iș 19, 6; Is 61, 6; Ps 23, 6 ș.a.). 
Dar precum în Vechiul Testament preoții, în sens propriu, erau numai cei din seminția 
lui Aaron, la fel și în Noul Testament, preoți care să poată săvârși Tainele erau numai 
cei instituiți prin Taina Hirotoniei, prin care ei dobândesc un har special pentru această 
slujire, pe care ceilalți creștini nu-l au. 

De altfel, chiar în Epistola Ia Sfântului Apostol Petru, din care protestanții și deno- 
minațiunile creștine iau textele principale în favoarea concepției lor, există un alt text 
din care rezultă în mod neîndoielnic deosebirea dintre preoția sacramentală și cea uni- 
versală, pe care o face același Apostol: „Pe preoții cei dintre voi îi rog ca unul ce sunt împre- 
ună-preot: păstoriți turma lui Dumnezeu...” (1 Ptr 5, 1-2). Din acest text rezultă fără putinţă 
de tăgadă că nu toți creștinii sunt preoți în sens propriu, ci numai cei ce au o preoție 
asemenea celei a Apostolului Petru, cu care el este împreună-preot. 

Caracterul de Taină al preoţiei sacramentale îl dovedesc numeroase texte din Noul 
Testament, dintre care amintim următoarele: 1 Tim 4, 14; 2 Tim 1, 6; FA 20, 28; Evr 5, 
1-10; 1 Co 12, 28-29; Ef 4, 11-12; Rm 12, 6-8; 1 Ptr 4, 10 ş.a. Dintre acestea considerăm că 
textele clasice din care rezultă caracterul de Taină a Preoţiei sunt următoarele: „Nu fi 
nepăsător de darul care este întru tine, ce ți s'a dat prin proorocie, cu punerea mâinilor preoți- 
mii” (a Tim 4, 14); „e îndemn să ţii aprins darul lui Dumnezeu care este întru tine prin 
punerea mâinilor mele“ (2 Tim 1, 6) şi: „Luaţi aminte de voi și de toată turma întru care 
Duhul Sfânt V'a pus pe voi episcopi, ca să păstorii Biserica lui Dumnezeu, pe care a câștigat-o 
cu sângele Său” (FA 20, 28). 

Cât priveşte Sfânta Tradiţie, ea se pronunţă cu vigoare în favoarea distincţiei preo- 
ției sacramentale, ceea ce rezultă în primul rând din spiritul a numeroase canoane ale 
Sinoadelor ecumenice și particulare, care cuprind diferite sancțiuni privitoare la preo- 
ţii care s'au făcut nevrednici de slujirea lor. De asemenea, Sfinții Părinţi în unanimitate 
consideră Preoţia ca Taină, unii dintre ei scriind lucrări speciale asupra ei, cum sunt: 
Sfântul Grigorie Teologul — Despre fugă, Sfântul loan Gură de Aur — Despre preoție; Sfân- 
tul Ambrozie de Milan — De officiis mistrorum (Despre îndatoririle miniştrilor); Sfântul 
Grigorie cel Mare — Cartea regulilor pastorale ș.a. Rolul important și ireductibil al ierar- 
hiei în biserică l-a arătat în mod magistral Sfântul Dionisie Areopagitul, în scrierea sa, 
Despre ierarhia bisericească. 

Respingând preoția sacramentală și rupându-se de această preoție, legată de ierar- 
hie prin succesiune apostolică, protestantismul nu mai posedă capacitatea de a săvârși 

Tainele, cu excepția Botezului. Teologul S. Bulgakov caracterizează astfel situația în 
protestantism: „Suprimarea ierarhiei a deposedat lumea protestantă de darurile Cinci- 
zecimii, comunicate în Tainele și cultul Bisericii prin ierarhie, care a primit puterile ei 
de la Apostoli și de la urmașii lor. Din această cauză lumea protestantă devine asemă- 
nătoare creștinilor care, deși sunt botezați în numele Mântuitorului isus, n'au primit 
Duhul Sfânt, pe care mâinile Apostolilor îl transmiteau de sus” (din Ortodoxia, trad. de 
N. Grosu, pag. 55). 


SFÂNTA TAINĂ A NUNȚII 


Nunta, Cununia, Căsătoria este Taina prin care un bărbat și o femeie, care s'au hotă- 
rât în mod liber să trăiască împreună întreaga lor viaţă, în scopul de a se ajuta reciproc, 
a naște și creşte copii și a se feri de desfrânare, primesc, prin rugăciunile preotului, 
harul divin care sfințește legătura lor și îi ajută la împlinirea scopului ei. 

Familia bazată pe căsătorie a fost cea mai veche instituție socială, fiind întemeiată 
de Dumnezeu în rai, ea corespunzând pe deplin naturii sociale a omului: „Nu este bine 
să fie omul singur, să-i facem ajutor potrivit pentru el” (Fc 2, 18). Prin participarea Sa la 
nunta din Cana Galileii și prin săvârșirea celei dintâi minuni la această nuntă, Mântu- 
itorul a arătat că acordă o cinste și prețuire deosebită căsătoriei, pe care ulterior avea 
să o ridice, din ordinea naturii, în cea a harului. Pe baza celor spuse de Fericitul Augus- 
tin: „Hristos a întărit la Cana ceea ce Dumnezeu a instituit în rai”, unii susțin că la 
nunta din Cana Mântuitorul a ridicat nunta la rang de Taină, afirmaţie care nu e cu 
nimic justificată. 

Harul ce se împărtășește prin această Taină este necesar pentru transformarea dra- 
gostei fireşti dintre cei doi soți într'o dragoste spirituală desăvârșită, pentru menține- 
rea bunei înțelegeri dintre ei, pentru îngăduinţă și ajutorare reciprocă, spre a putea 
suporta împreună cu curaj și răbdare și a birui toate greutăţile inerente vieții de fami- 
lie, dar și pentru a se împărtăși împreună de toate bucuriile acesteia. 


Efectele acestei Taine sunt transformarea legăturii dintre cei doi soți în una asemă- 
nătoare celei dintre Hristos şi Biserică, așa cum ne arată Sfântul Apostol Pavel în Epis- 
tola către Efeseni (5, 22-32). 


Săvârșitorul Tainei este episcopul sau preotul, care reprezintă în mod vizibil pe 
Hristos, Cel ce pecetluiește și sfințește legătura realizată între cei doi prin consimță- 
mântul lor. Romano-catolicii micșorează caracterul de Taină al Nunții, afirmând că 
săvârșitorii acestei Taine sunt cei ce se căsătoresc, iar preotul e numai un martor, fără 
de care căsătoria nu e valabilă. 


Primitorii Tainei sunt cei doi creștini ortodocși de sex diferit, necăsătoriți, care nu 
se află într'un grad de rudenie apropiată. Căsătoriile mixte între ortodocși și eterodocși 
sunt admise, dar copiii să fie crescuți în credința ortodoxă. Biserica noastră înfăptuieşte 
căsătoria a doua și a treia, din pogorământ, pentru lipsă de înfrânare. 

Formula rostită de preotul prin care se săvârșește Taina este: „Se cunună robul lui 
Dumnezeu (N) cu roaba lui Dumnezeu (N), în numele Tatălui și al Fiului și al Sfântu- 
lui Duh. Amin”. 

Însușirile esenţiale ale căsătoriei sunt: unitatea şi indisolubilitatea. Cea dintâi însușire 
arată că ea este o legătură între un singur bărbat și o singură femeie (monogamia), iar 
cea de a doua, că această legătură nu se poate desface, ea fiind încheiată pentru întreaga 
viață, după cuvintele Mântuitorului: „Ceea ce a împreunat Dumnezeu, omul să nu des- 
partă” (Mt 19, 6). 

Biserica Ortodoxă, pe temeiul cuvintelor Mântuitorului: „Oricine va lăsa pe femeia sa 
în afară de pricină de desfrânare... și va lua alta, săvârşeşte adulter...” (Mt 5, 32 și 19, 9), 
admite divorțul pentru pricină de desfrânare, ca și pentru alte motive echivalente în 
gravitate, arătate de dreptul bisericesc. Biserica Romano-Catolică nu îngăduie însă di- 
vorțul pentru nici un motiv, iar dacă cei doi soți nu voiesc să conviețuiască nicidecum, 
atunci se impune o separație de masă și așternut, în speranţa că ei se vor împăca. 

Protestanții și denominaţiunile creștine nu recunosc Nunții caracterul de Taină, deoa- 
rece, după ei, nu găsim nici materie, nici transmitere de har, nici făgăduinţă de iertare 
a păcatelor. După ei, nu e decât consimțământul reciproc pe care și-l dau viitorii soți 
spre a trăi împreună, întemeind astfel o familie. Expresia: „Și vor fi amândoi un trup” 
(Fc 2, 24; Ef 5, 31) arată, după ei, doar strânsa legătură fizică, intimitatea și unitatea 
naturală dintre cei doi soți, fără a avea semnificația unei legături harice. De aceea, la ei 
ritualul căsătoriei este foarte simplu, constând numai din câteva rugăciuni prin care se 
cere de la Dumnezeu binecuvântare asupra soților, în scopul conviețuirii și continuă- 
rii neamului omenesc. 

Împotriva caracterului de Taină al căsătoriei, ei aduc îndeosebi obiecţia că textul de 
la Efeseni 5, 32, cuvintele Sfântului Apostol Pavel: „Taina aceasta mare este...”, nu se re- 
feră la legătura dintre bărbat și femeie, deci la căsătorie, ci la legătura dintre Hristos și 
Biserică, pe care Apostolul o numește taină mare. Dar faptul că expresia taină mare se 
referă la căsătorie și nu la legătura dintre Hristos și Biserică rezultă din construcția 
logică a întregului text de la Ef 5, 22 până la 5, 32 în care Apostolul vorbește despre 
legătura dintre bărbat și femeie prin căsătorie, pe care o compară cu legătura dintre 
Hristos și Biserică, și nu invers. Aceasta înseamnă că în primul plan se află căsătoria, 
iar în al doilea, legătura dintre Hristos și Biserică. Acest fapt se înțelege cu atât mai ușor, 
cu cât aici Sfântul Pavel și-a propus să vorbească efesenilor despre căsătorie, și nu des- 
pre legătura dintre Hristos și Biserică, deci peste tot pe primul plan se află căsătoria. 

Așadar, respectând regulile ermeneutice privitoare la context, numirea de taină 
mare din Ef 5, 32 se referă la căsătorie, legătură care este icoana fidelă a celei dintre 
Hristos și Biserică. 


SFÂNTA TAINĂ A MASLULUI 


Maslul sau Eleoungerea este Taina în care, prin rugăciunile preoţilor și prin unge- 
rea cu untdelemn sfințit, se împărtășește creștinilor bolnavi harul vindecării de bolile 
sufletești și trupești, precum și iertare de păcate. 

Cu toate că în Sfânta Scriptură nu se arată când a fost instituită această Taină, sunt 
însă numeroase dovezi despre practicarea ei de către Sfinţii Apostoli. Astfel, Sfântul 
Evanghelist Marcu spune: „Și ieșind ei (Apostolii), au propovăduit tuturor să se pocăiască. 
Și scoteau afară demoni mulți şi ungeau cu untdelemn mulți bolnavi şi-i făceau sănătoși” (Mc 
6, 12-13). La această Taină se referă și alte texte (Mc 16, 18; Lc 9, 6; FA 5, 15-16; 19, 12 
ș.a.) din care rezultă că ungerea cu untdelemn sfinţit era o lucrare extemă, văzută, 
prin care se împărtășea bolnavilor harul vindecător al Duhului Sfânt, ea având carac- 
terul unei Taine pe care Apostolii o practicau după porunca Mântuitorului. Faptul că 
Apostolii au practicat de timpuriu această Taină, în vremea în care Mântuitorul pro- 
povăduia Evanghelia Sa, dovedește pe de o parte probabil că ea a fost instituită drept 
cea dintâi dintre toate Tainele, iar pe de alta, că ea a fost un mijloc prin care Mântuito- 
rul Și-a asociat din bună vreme pe Apostoli la o acțiune de ajutorare și slujire a celor 
suferinzi și bolnavi, ceea ce, se pare, o confirmă și textul: „Și a străbătut lisus toată Gali- 
Leea... propovăduind Evanghelia împărăției și tămăduind toată boala și neputința ce era în 
popor” (Mt 4, 23). 

Fără a avea caracter de Taină, ungere cu untdelemn se practica și în Vechiul Testa- 
ment ca mijloc sfinţitor: la aducerea jertfelor, la sfințirea obiectelor de cult, la sfinți- 
rea persoanelor cu chemări speciale: regi, prooroci, preoți. Este de înțeles deci de ce 
această ungere în Noul Testament a primit o putere tămăduitoare de boli și de iertare 
a păcatelor, datorită harului nevăzut al Duhului Sfânt, dobândind astfel caracter de 
Taină. 

Practicarea obișnuită a acestei Taine este arătată la lacov 5, 14-15: „De este cineva bol- 
nav între voi, să cheme preoţii Bisericii şi să se roage pentru dânsul, ungându-l cu untdelemn 
întru numele Domnului. Şi rugăciunea credinței va mântui pe cel bolnav şi-l va ridica pe el 
Domnul, și de va fi făcut păcate se vor ierta lui”. Din cele spuse de Sfântul lacov, rezultă 
următoarele: 

1. Ungerea cu untdelemn se administra bolnavilor de către preoții Bisericii, în sco- 
pul vindecării de bolile sufletești și trupești, ea aducând cu sine și iertare de păcate; 

2. Această ungere este o Taină, deoarece este împreunată cu rugăciunea de către 
preoți, fiind făcută întru numele Domnului, ea aducând cu sine vindecare de boli și 
iertare de păcate. 

Despre importanţa acestei Taine ne vorbesc numeroși Părinţi și scriitori bisericești, 
ca: Irineu, Origen, Vasile cel Mare, loan Gură de Aur, Papa Inocentiu I și alții. 

Fără vreun temei acceptabil, Biserica Romano-Catolică limitează conferirea acestei 
Taine numai la bolnavii de moarte, considerând-o ca ungerea cea mai de pe urmă (ex- 
trema unctio). Dar așa cum rezultă din cele spuse de Sfântul Iacov, scopul acestei Taine 
fiind vindecarea creștinilor suferinzi de orice boli, indiferent de felul și gravitatea lor, 
este de la sine înțeles că ea nu poate fi limitată numai la bolnavii de moarte, căci textul 
respectiv spune: „De este cineva bolnav”, nu bolnav de moarte sau bolnav foarte grav. 
În schimb, acest text justifică practica Bisericii noastre de a săvârși în timpul Patruze- 
cimii, ca și la hramuri de mânăstiri și biserici, Maslul de obște pentru toţi credincioșii 
care doresc. 


+ 287 


“Dogmatica specială — “Dumnezeu Sfinţitorul 


Materia Tainei este untdelemnul sfințit printr'o ierugie premergătoare ungerii, iar 
formula este rugăciunea rostită de șapte ori asupra celui bolnav în timpul ungerii: 
„Părinte Sfinte, doctorul sufletelor și al trupurilor... tămăduiește pe robul tău acesta 
(sau roaba ta aceasta) de neputința trupească și sufletească ce l-a cuprins...”. 


Săvârșitorii sunt „preoții Bisericii”, așadar, nu un singur preot. În practică, Biserica 
noastră a stabilit ca Maslul să fie săvârșit de șapte preoți; în cazuri speciale se admit 
doi sau trei preoți, iar unul numai în cazuri excepționale. 


Primitorii sunt credincioși bolnavi, indiferent de felul și gravitatea bolii. Deoarece 
păcatul — de care nu e lipsit nimeni — stă la originea multor boli, în Biserica noastră se 
practică Maslul de obște pentru toți credincioșii. 


Efectele Sfântului Maslu sunt: a) Vindecarea de bolile sufleteşti și trupești. Dacă 
însă aceasta nu urmează totdeauna săvârșirii Tainei, bolnavul simte cel puţin o mân- 
gâiere sufletească, dobândește răbdare în suferință, pregătindu-se astfel pentru un 
sfârşit creștinesc al vieţii. b) Dar dacă harul acestei Taine nu aduce totdeauna vinde- 
care de boli, rugăciunea credinţei este ascultată de Domnul totdeauna, cei ce se roagă 
şi se pocăiesc sincer dobândesc astfel iertare de păcate. 

Protestanţii și denominaţiunile creștine refuză să recunoască Maslului caracterul 
de Taină, invocând diferite motive. Astfel, ei afirmă că aici e vorba numai de o ungere 
simbolică, pe care Apostolii o practicau spre a împărtăși bolnavilor darul vindecărilor 
minunate dat lor de Mântuitorul, dar care, de altfel, se putea împărtăși și fără ungere, 
numai cu punerea mâinilor (cf. FA 28, 18; Mc 16, 18). Pe lângă aceasta, ei mai spun că 
în textul de la Iacov (5, 14-15) este vorba fie de o vindecare miraculoasă, taumaturgică, 
datorită darului pe care Apostolii îl primiseră de la Hristos, fie de una medicinală, care 
se datorește ungerii cu untdelemn. 

Aceste afirmaţii n'au însă nici un temei. Vindecările minunate (taumaturgice) se 
făceau numai în cazuri rare, de către persoane anume înzestrate cu acest dar, care însă 
nu era legat nicidecum de tagma preoțească, deoarece cei ce-l primeau erau aleși după 
înțelepciunea lui Dumnezeu cea necuprinsă de minte, putând fi dat chiar și unora care 
„lucrau fărădelegea” (Mt 7, 22-23). Dar nici de o vindecare naturală sau medicinală nu 
poate fi vorba, deoarece efectul acestei ungeri nu era numai tămăduirea de boală, ci și 
iertarea de păcate, care în nici un caz nu putea fi o consecință a ungerii cu untdelemn, 
ci numai a colaborării acesteia cu „rugăciunea credinței”, datorită căreia bolnavul pri- 
mea și iertare de păcate. De asemenea, dacă ar fi vorba de o vindecare naturală, medi- 
cinală, pentru această ungere nu mai era nevoie să fie chemați preoții Bisericii, ea pu- 
tând fi făcută de oricine din casa celui bolnav. Dar tocmai această precizare că ungerea 
respectivă trebuie făcută de preoții Bisericii întru numele Domnului și împreunată cu 
rugăciune dovedeşte caracterul de Taină al Maslului. 

a așezământ sfânt, întemeiat de Mântuitorul Hristos și înzestrat de El cu Sfintele 

Taine, mijloacele necesare pentru mântuirea și sfințirea credincioșilor, Biserica, 
încă din epoca apostolică, a stabilit și orânduit, alături de Sfintele Taine, unele lucrări 
sfințitoare sau slujbe folositoare creștinilor pentru dobândirea ajutorului dumnezeiesc 
în diferite momente și împrejurări din viaţa acestora. Aceste lucrări se numesc ierurgii 
(de la iepovpyia = lucrare sfântă). Ele au fost rânduite avându-se în vedere diferite 
nevoi ale credincioșilor, dar domeniul lor este mai extins decât cel al Sfintelor Taine, 
care se împărtășesc numai oamenilor vii. 

Astfel, unele ierurgii se împărtășesc oamenilor vii, ca și Sfintele Taine, altele se fac 
şi pentru cei morți, iar altele se săvârșesc și asupra naturii neînsuflețite. Dintre cele 
care se fac asupra oamenilor vii, unele sunt împreunate cu Sfintele Taine, fiind un fel 
de introducere la acestea (de ex., exorcismele la Botez, logodna la Cununie, sfințirea 
untdelemnului premergătoare Tainei Sfântului Maslu), în timp ce altele se săvârșesc ca 
slujbe aparte (de ex., sfințirea apei, sfințirile sau consacrările de persoane, lăcașuri sfin- 
te, obiecte etc.). 

Ierurgiile se împart în: exorcisme, binecuvântări și sfințiri sau consacrări. Exorcismele 
sunt slujbe pentru slobozirea oamenilor, a ființelor neînsufleţite și a lucrurilor de sub 
puterea diavolului; binecuvântările sunt slujbe pentru dobândirea ajutorului divin în 
necazuri și nevoi, iar sfințirile sau consacrările sunt servicii divine mai solemne prin care 
persoane, locuri sau lucruri sunt destinate unor scopuri sfinte, fiind scoase din între- 
buinţarea comună (de ex., tunderea în monahism, hirotesiile, tâmosirea bisericii, sfin- 
țirea cimitirului, a lucrurilor liturgice etc.). 

Ierurgiile au fost instituite și sunt săvârșite de Biserică în scopul ajutorării creștinilor, 
spre a-și putea câștiga mai ușor mântuirea. Dar cu toate că după aspectul lor exterior 
ele se aseamănă cu Sfintele Taine, totuși ierurgiile se deosebesc de acestea prin urmă- 
toarele caracteristici: 

1. În timp ce Tainele sunt instituite de Mântuitorul Hristos, ierurgiile sunt instituite 
de Biserică. Datorită acestui fapt, ierurgiile pot fi modificate sau schimbate atât ca 
fond, cât şi ca formă de către Biserică, în raport cu nevoile credincioșilor, mărindu-se 
sau micșorându-se numărul lor, după dreapta socotinţă a Bisericii; 

2. Prin ierurgii se binecuvintează și sfințește întreaga creatură: creștinul în diferite 
momente ale vieții; așezările omenești; pământul cu roadele lui; apele și văzduhul; 
locuințele omenești; adăposturile animalelor domestice; animalele și plantele etc., pe 
când prin Sfintele Taine se împărtășește harul divin numai oamenilor vii; 

3. lerurgiile nu împărtășesc har sfințitor, ci numai ajutor dumnezeiesc, care poate fi 
numit har numai în sensul cel mai general, dacă se consideră har orice binefacere pe 
care creștinul o primește de la Dumnezeu, precum spune Sfântul Apostol lacov: „Toată 
darea cea bună şi tot darul desăvârşit de sus este, coborându-se de la Părintele luminilor” 

(lac 1, 17). Însă Tainele împărtășesc cu necesitate harul sfințitor sau mântuitor, ca și 
alte haruri speciale, după natura fiecărei Taine; 

4. Ajutorul dumnezeiesc dobândit prin ierurgii înlesnește numai sau ușurează câș- 
tigarea mântuirii, ajutându-l pe credincios să pășească și să se mențină pe calea pro- 
gresului în înduhovnicire, în timp ce harul dobândit prin Sfintele Taine este absolut 
necesar pentru mântuire; 

5. Efectul ierurgiilor depinde de starea morală și de pregătirea sufletească a celor ce 
le primesc, pe când harul Sfintelor Taine lucrează în mod necesar independent de 
acesta („ex opere operato”). 

Cu toate aceste deosebiri, ierurgiile nu sunt nici simple simboluri privitoare la anu- 
mite adevăruri sau făgăduinţe, cum le consideră protestanții, nici haina festivă pe care 
o îmbracă Sfintele Taine, cum le consideră pe unele din ele romano-catolicii, și nici 
numai simple rugăciuni pentru diferite nevoi ale creștinilor, ci sunt mijloace reale de 
dobândire a harului dumnezeiesc pentru cei ce le primesc cu o pregătire sufletească 
corespunzătoare, aducând foloase în viața creștinilor care se folosesc de ele. 

Fiind instituite de Biserică pentru ajutorarea credincioșilor, este de la sine înțeles că 
săvârșitorii lor sunt aceiași care săvârșesc și Tainele: episcopii și preoții. 

Instituind ierurgiile, Biserica a urmat exemplul Mântuitorului Hristos Care a bine- 
cuvântat pâinile (Mt 14, 9; 15, 36); a binecuvântat copiii (Mt 19, 15); a poruncit Aposto- 
lilor să binecuvinteze casele în care vor fi primiți și să scoată demonii din cei îndrăciți 
(Mt 10, 12; Le 6, 13). În Noul Testament găsim numeroase texte în care se vorbește des- 
pre astfel de lucrări sfinte, săvârșite de către Apostoli (FA 5, 15-16; 28, 8-9). Însă textul la 
care se referă și protestanții când se folosesc de asemenea ierurgii, chiar numai în sens 
simbolic, este cel din 1 Tim 4, 4-5: „Pentru că toată făptura lui Dumnezeu este bună și nimic 
nu este de lepădat, dacă se in cu mulțumită, căci se sfințește prin cuvântul lui Dumnezeu și prin 
rugăciune”. De altfel, acesta este textul cel mai grăitor în sprijinul ierurgiilor. 

Astfel, prin Sfintele Taine și alături de acestea, prin ierurgii, Sfânta Biserică poartă 
necontenit de grijă în a asigura, până la sfârșitul veacurilor, fiecărui credincios dobân- 
direa Împărăției cerurilor. 


SFINTELE ŢAINE ȘI IERURGIILE 
ÎN VIAȚA BISERICII ȘI A CREDINCIOȘILOR 


Învățătura Bisericii noastre despre Sfintele Taine este strâns legată de cea a pre- 
zenţei Mântuitorului și a lucrării Duhului Sfânt în Biserica Sa, înzestrată de Domnul 
cu putere și cu mijloacele necesare în scopul mântuirii și sfințirii credincioșilor. Bise- 
rica este domeniul de manifestare a energiei și lucrării Duhului Sfânt, energie care 
izvorăște din jertfa de pe Cruce a Mântuitorului și care se împărtășește credincioșilor 
prin Sfintele Taine. După expresia unor Sfinţi Părinţi, Biserica și Tainele ei au izvorât 
din coasta împunsă a Domnului, iar puterea ei în omenire își are izvorul în Învierea 
Domnului. 

Așadar, Biserica este vistieria puterii răscumpărătoare a jertfei de pe cruce, iar prin 
Tainele cu care a înzestrat-o dumnezeiescul ei Întemeietor, ea împărtășește credincioșilor 

harul divin până la sfârșitul veacurilor. Ea e vistieria nesecată și neîmpuţinată a haru- 
lui divin, pe care îl împărtășește fiilor ei duhovnicești prin Sfintele Taine, lucrări 
văzute, prin care fiecărui creștin în parte i se conferă harul care-l renaște și îl ridică la 
viața suprafirească în Hristos. Prin Sfintele Taine, Mântuitorul Hristos este prezent și 
activ, prin Duhul Sfânt, în trupul Său tainic, Biserica, al cărei Întemeietor și Cap este, 
prin ele ea lucrând mântuirea și sfințirea credincioșilor, susținând, întărind și făcând 
ca aceștia să progreseze în viaţa cea nouă în Hristos. De aceea, Biserica nu poate fi con- 
cepută fără Taine, după cum nici Tainele fără sau în afară de Biserică. Biserica și Tai- 
nele ei se condiționează reciproc, datorită legăturii ființiale și personale dintre Fiul și 
Duhul Sfânt și împreună-lucrării lor în iconomia mântuirii și în Biserică. Totodată, 
prin ierurgiile ei, Biserica împărtășește credincioșilor săi ajutor dumnezeiesc, folositor 
progresului duhovnicesc și ușurării dobândirii mântuirii de către aceștia. 

Sfânta Biserică, stâlp și temelie a adevărului (1 Tim 3, 15), este așezământul dum- 
nezeiesc în care creștinul renaşte, crește, se îmbogățește și se desăvârșește în noua 
viaţă în Hristos, principalele ei mijloace de care se folosește în acest scop fiind Tainele 
și ierurgiile ei. Astfel, creștinul renaște la noua viață în Hristos prin Botez, se întărește 
și sporește în aceasta prin Sfântul Mir, dobândește hrana duhovnicească și arvuna vie- 
ţii veșnice prin unirea cu Hristos în Euharistie, se curățește de păcate și se reînnoiește 
sufletește prin Pocăinţă, devine preot al lui Hristos prin Hirotonie, se unește pentru 
conviețuire și înmulțirea neamului omenesc prin Nuntă, dobândește vindecare de 
bolile sufletești și trupești, precum și iertare de păcate prin Sfântul Maslu. De aseme- 
nea, prin ierurgiile Bisericii, creștinul dobândește ajutor pentru desăvârșirea sa morală 
în vederea mântuirii. 

Dar dacă Biserica este cea care condiționează Tainele, la rândul ei, ea însăși este 
rezultatul acestora. Prin Botez, Mirungere și Euharistie se realizează încorporarea con- 
tinuă a credincioșilor în Hristos și în Biserica Sa, prin Pocăinţă și Maslu, credincioșii își 
redobândesc sănătatea sufletească și trupească, spre a fi vrednici fii ai ei, prin Hiroto- 
nie se nasc slujitorii ei care continuă întreita slujire a Mântuitorului până la sfârșitul 
veacurilor, iar prin Nuntă se perpetuează și înmulțește neamul omenesc, din care o 
mare parte formează trupul tainic al lui Hristos. 

Tainele sunt lucrări ale Bisericii sau lucrări ale lui Hristos prin Duhul Sfânt în Bise- 
rică; ele sunt săvârșite în mod nevăzut de Hristos, iar în mod văzut de preoți, care po- 
sedă un har special în acest scop, prin Taina Hirotoniei. Biserică-ierarhie-Thine este „sfânta 
triadă” în și prin care se realizează mântuirea și sfințirea credincioșilor, după rânduiala 
înțelepciunii celei negrăite a lui Dumnezeu, „Care voiește ca toți oamenii să se mântuiască 
și să ajungă la cunoștința adevărului” (1 Tim 2, 4). lar dacă Domnul lisus Hristos a dat 
Bisericii Sfintele Taine, tot E] i-a dat „pe unii Apostoli, pe alții prooroci, pe alții evangheliști, 
iar pe alții păstori şi învăţători, spre desăvârșirea sfinților, pentru lucrul slujirii, pentru zidirea 
trupului lui Hristos, până ce vom ajunge toți la unitatea credinței şi a cunoaşterii Fiului lui 
Dumnezeu, la starea de bărbat desăvârşit, pe măsura vârstei deplinătății lui Hristos” (E£ 4, 11-13). 
Dar „desăvârșirea sfinților”, „zidirea trupului lui Hristos”, „unitatea credinței şi a cunoaşterii 
Fiului lui Dumnezeu ” şi „starea de bărbat desăvârşit pe măsura vârstei deplinătății lui Hris- 
tos”, ca lucrări ale Bisericii, nu pot fi concepute fără Taine, fără ierurgii și fără preoție. 

A. Esha tologia particulară 


Învățătura creștină despre moarte 


C a fenomen biologic, moartea înseamnă despărțirea sufletului de trup: sufletul ima- 
terial și nemuritor, principiul vieții omenești, se duce la Dumnezeu, Cel care l-a 
dat, iar trupul se întoarce în pământul din care a fost făcut, prin putrezire descompu- 
nându-se în elementele din care a fost format. Acest adevăr îl afirmă încă Ecleziastul 
(Ecc 12, 7), iar noi îl putem constata din experiența de fiecare zi. 

Dar moartea, care înseamnă sfârșitul vieții pământești, nu e privită de către toți în 
același fel, deși ca o notă generală, ea îi îngrijorează, dacă nu chiar îi înspăimântă pe 
oameni. Pentru cei ce cred că viața încetează deodată cu moartea trupească, ea este un 
fapt îngrozitor, de care omul trebuie să se ferească pe cât îi stă în putință și, fiind ine- 
vitabilă, el face totul spre a ajunge la ea cât mai târziu. Pentru cei grav bolnavi, care 
îndură suferințe cumplite, moartea înseamnă o eliberare, de aceea, cu rare excepții, 
aceștia o doresc și nu se înspăimântă de ea. Alţii care sunt cu totul legaţi de viața 
aceasta, dar sunt amenințați de primejdia unei morți iminente din cauza unor grave 
maladii, sunt în stare să se supună la orice riscuri (operaţii de transplant de organe 
inteme: inimă, rinichi, plămâni, ficat ș.a.) numai să-și prelungească viața, amânând 
deznodământul cât mai târziu. Pentru cei ce îndură suferințe de natură psihică, moar- 
tea de asemenea este dorită, spre a le aduce izbăvire. 

Concepţia creștină dă însă morții un alt sens, ea fiind considerată drept ușa de tre- 
cere spre o nouă viață, fiind privită ca un eveniment firesc, universal și necesar, prin 
care trecem la comuniunea cu Dumnezeu. Creștinii privesc moartea ca pe un mijloc 
de trecere din această viață nedeplină și trecătoare, la viaţa cea fără de sfârșit, la ple- 
nitudinea vieții în comuniune cu Hristos. Iar certitudinea întâlnirii noastre cu El ne-a 
dat-o prin Învierea Sa din morţi, prin care S'a făcut „începătura învierii celor adormiţi” 
(1 Co 15, 20). 

E drept că și după concepţia creștină moartea poate fi înspăimântătoare pentru 
unii, dar aceasta se întâmplă nu fiindcă prin ea viața pământească se sfârșește, deci 

pentru părerea de rău după ea, ci pentru că îndată după moarte urmează judecata 
particulară, la care nu toți creștinii vor putea da un răspuns bun, din pricina modului 
în care au trăit în viața pământească. Din acest motiv, una din cererile ecteniei celor 
şase cereri din cultul ortodox sună astfel: „Sfârşit creștinesc vieţii noastre, fără durere, 
neînfnuntat, în pace, și răspuns bun la înfricoșătoarea judecată a lui Hristos să cerem.” 

Învățătura Bisericii noastre cu privire la moarte este următoarea: 

1. Moartea este urmarea păcatului strămoșesc, deoarece primul om, Adam, a fost 
creat de Dumnezeu nemuritor în chip virtual, adică putând să nu moară (posse non 
mori) dacă nu păcătuia; putea ajunge la nemurire. Dar din cauza păcatului, el a deve- 
nit muritor, deoarece porunca dată de Dumnezeu protopărinților noștri a fost: „Să nu 
mâncaţi din el, nici să vă atingeți de el (de pom), ca să nu muriți” (Fc 3, 3); iar Sfântul Apos- 
tol Pavel zice: „Căci precum printr'un om a intrat păcatul în lume şi prin păcat moartea, așa 
moartea a trecut la toți oamenii prin cel în care toți au păcătuit” (Rm 5, 12), iar în alt loc: 
„Pentru că plata păcatului este moartea” (Rm 6, 23). 

Împotriva acestei învățături, pelagienii în antichitate, iar socinienii și raționaliștii în 
timpurile mai noi au susținut că omul este nemuritor prin însăși natura sa, și chiar 
dacă protopărinţii noștrii n'ar fi păcătuit, ei tot ar fi murit. Această învățătură este po- 
trivnică Revelaţiei. 

2. Moartea înseamnă sfârșitul vieții pământești vremelnice, dar în același timp și 
începutul vieții veșnice, ea marcând limita ultimă, până când omul își poate pregăti 
mântuirea. Pentru cei ce au trăit în această viață potrivit chemării Celui de sus, ea 
poate fi dorită, dacă aceasta înseamnă dorinţa de a fi mai curând împreună cu Hristos, 
precum mărturisește Sfântul Apostol Pavel despre sine: „Căci pentru mine viața este 
Hristos, iar moartea, un câştig” (Flp 1,21). Este însă păcat dacă cineva dorește moartea 
numai spre a scăpa de greutățile vieţii acesteia. 

3. Deoarece nimeni nu-și cunoaște sfârșitul vieţii sale pământești, creștinii sunt da- 
tori să trăiască astfel încât în orice clipă ar veni moartea, să nu-i afle nepregătiți. Aceas- 
ta, deoarece după moarte nimeni nu mai poate lucra nimic pentru propria sa mântu- 
ire. Acest adevăr rezultă din parabola bogatului nemilostiv și a săracului Lazăr, precum 
și din cuvintele Mântuitorului: „Mie Mi se cade să lucrez lucrurile Celui Care M'a trimis 
până este ziuă, căci vine noaptea când nimeni nu poate să lucreze” (În 9, 4). 

Sfinţii Părinţi de asemenea ne dau numeroase mărturii în această privinţă: astfel, 
Sfântul Clement Romanul zice: „Să ne pocăim cât timp trăim pe pământ, căci noi sun- 
tem ca lutul în mâna olarului. Precum olarul când face vasul, dacă acesta se îndoaie 
sau se sfărâmă în mâinile lui, îl poate reface, iar dacă s'a grăbit a-l pune în cuptorul ars, 
nu-l mai poate schimba, așa și noi: cât timp trăim în această lume, trebuie să ne pocăim 
din toată inima de orice rău ce am făcut în trup, ca să primim mântuirea de la Domnul 
cât încă mai avem timp de pocăință, căci după trecerea din această lume nu ne mai 
putem mărturisi sau pocăi”. La fel, Sfântul loan Gură de Aur: „Viaţa de acum este tim- 
pul faptelor, iar după moarte vine judecata și pedeapsa”, căci se zice (în Ps 6, 5): „în iad 
cine Te va lăuda?”. 

4. Fiind spirit de origine divină, sufletul este nemuritor. Această nemurire, expli- 
cată de teologia mai veche ca datorându-se indestructibilităţii substanţei spirituale 

simple din care e făcut sufletul, trebuie întemeiată pe credința că Însuși Dumnezeu a 
voit ca sufletul să fie nemuritor, pentru ca, prin suflet, omul să fie în legătură conti- 
nuă cu Dumnezeu. Chiar dacă sufletul ar avea o indestructibilitate prin natura sa, 
cauza acestei indestructibilități stă tot în voinţa lui Dumnezeu. Sufletul, chiar după 
despărţirea de trup, deci după moartea trupească, își păstrează funcţiile sale: con- 
ştiinţa de sine, memoria, gândirea, imaginaţia, stările de bucurie sau întristare; așa- 
dar, el cugetă, doreşte, voiește, se bucură sau se întristează, dar nu poate lucra pen- 
tru mântuirea sa. 

Așadar, atât sufletele celor drepți, cât și ale celor păcătoși, după moarte duc o viață 
pe deplin conștientă, aducându-și aminte de toţi și de toate cele trăite în viață, dându-și 
seama și mai deplin de binele sau de răul făcut în timpul cât au vieţuit pe pământ în 
legătură cu trupul. Desigur, viața de după moarte a sufletelor celor drepți se deosebește 
de cea a celor păcătoși. La sufletele celor drepți, funcţiile spirituale și conținutul lor 
sunt mai vii și mai active, amintirile lor sunt mai limpezi și mai exacte, iar cunoștințele 
mai clare și mai unitare, încât ei au o viziune mai amplă și mai adâncă a realităților pe 
care le-au trăit sau de care au fost preocupați în viața pământească. Astfel, viața spiri- 
tuală a drepţilor se îmbogățește, judecând acum toate lucrurile în perspectiva veșniciei 
şi a relaţiei lor cu Dumnezeu. În schimb, cel păcătos, care nu și-a exercitat funcţiile spi- 
rituale în viața pământească, ci a fost rob plăcerilor senzuale, nu va fi în stare să se 
ridice spre lumea spirituală, ci va simți doar regret că nu și-a pus în lucrare aceste func- 
ţii cu care a fost înzestrat de Dumnezeu. Viaţa lui acum va fi goală de conţinut, iar ceea 
ce va simți va fi numai întristare şi suspinare, având permanent o conștiință chinuită, 
deși nu cu totul stinsă. 

Împotriva învăţăturii tradiționale a Bisericii celei una cu privire la starea sufletelor 
după moarte, au apărut învățături greșite încă în antichitatea creștină, iar în zilele noas- 
tre, acestea au fost preluate și dezvoltate de unii teologi protestanți. 

În antichitate, Vigilanţiu — care pentru învățătura lui a fost poreclit în derâdere Dor- 
mitanţiu —, nestorienii, iar în vremurile mai noi socinienii și unele secte învaţă că sufle- 
tele după moarte se află într'o stare de nesimţire, un fel de somn adânc, ori că după 
despărțirea de trup și ele mor fie mai târziu, fie o dată cu trupul. Sufletele se vor deşș- 
tepta sau vor învia numai înainte de judecata universală, când, împreună cu trupurile 
cu care au viețuit, vor primi răsplata sau pedeapsa. Origen și, asemenea lui, numeroși 
scriitori au considerat că după moarte sufletele desfășoară o activitate asemănătoare 
celei de pe pământ, pășind spre perfecționare în mod treptat, aceasta întâmplându-se 
chiar și cu duhurile rele (diavolii), care în cele din urmă se vor purifica și vor deveni 
vrednice de a petrece în nemijlocita apropiere de Dumnezeu, toți împărtășindu-se îm- 
preună de fericirea veșnică. Această învățătură numită apocatastază sau restabilirea tutu- 
Tor, care îi aparține lui Origen, a fost însă condamnată de Biserică, fiind cu totul con- 
trară învățăturii patristice despre viața viitoare, deoarece ea face de prisos Întruparea 
și Jertfa Mântuitorului Hristos, de asemenea, denaturează sensul pe care-l au moartea 
și viața viitoare în creștinism. 

Judecata particulară 


pa după moartea trupească, fiecare suflet se supune judecății particulare. Această 
judecată este necesară, deoarece răsplata sau pedeapsa pe care fiecare suflet o va pri- 
mi după moarte, în funcție de ceea ce a făcut aici pe pământ cât a viețuit în trup, trebuie 
să fie urmarea unei hotărâri dată de Judecătorul Cel Drept, chiar dacă nici răsplata, nici 
pedeapsa nu sunt depline sau definitive decât numai după judecata universală. 

Deși din unele locuri ale Sfintei Scripturi, unde se vorbește despre fericirea sau osân- 
da care îi așteaptă în viața de dincolo pe cei care în viața pământească au făcut cele 
bune sau cele rele, nu putem ști în mod sigur dacă este vorba de starea acestora după 
judecata universală ori după cea particulară, totuși învățătura despre judecata particu- 
lară se întemeiază pe Revelaţie, ea rezultând clar din unele texte ale Noului Testament, 
ca și din numeroasele mărturii ale Tradiţiei. Astfel, Sfântul Apostol Pavel zice: „Și pre- 
cum este rânduit oamenilor să moară, iar după aceea urmează judecata...” (Evr 9,27); iar în alt 
loc: „Căci noi toți trebuie să ne înfățişăm înaintea judecății lui Hristos, ca să in fiecare după 
cele ce a făcut în trup, ori bine, ori rău” (2 Co 5,10). Realitatea acestei judecăți rezultă și 
din parabola bogatului nemilostiv și a săracului Lazăr, de unde se poate vedea că sta- 
rea de fericire a săracului, ca și cea de nefericire a bogatului au urmat îndată după 
moartea lor, ceea ce presupune fără îndoială judecata particulară. 

Sfinţii Părinți de asemenea învață că după moarte urmează judecata particulară a 
sufletului. Astfel, Fer. Augustin zice: „De tot dreaptă și mântuitoare este credința că sufle- 
tele se judecă îndată ce ies din trupuri, înainte de a se înfățișa la această judecată, înaintea 
căreia vor fi judecate împreună cu trupurile înviate”. 

Autorul judecății particulare este Mântuitorul Hristos, ceea ce rezultă din propriile 
Sale cuvinte: „Căci Tatăl nu judecă pe nimeni, ci toată judecata a dat-o Fiului” (În 5, 22), de 
asemenea: „Și putere i-a dat (Tatăl) să facă judecată, căci Fiul Omului este” (In 5, 27). Această 
judecată este absolut dreaptă, deoarece, Judecătorul fiind Mântuitorul Hristos, El cu- 
noaște nu numai faptele, ci și gândurile cele mai ascunse pe care le-au avut în viaţă cei 
ale căror suflete se înfățișează la judecată. Sentința pronunţată de Mântuitorul aduce 
fericirea sau nefericirea celui judecat. 

După judecata particulară, fericirea drepţilor constă în bucuria pe care le-o oferă 
comuniunea cu Hristos, fiindcă în viaţă au viețuit după îndemnul și pilda Lui, iar nefe- 
ricirea celor păcătoși constă în lipsirea lor de orice bucurie, din cauza îndepărtării de 
Dumnezeu în viață. 

Criteriul după care se face judecata este străduința sau dezinteresul pe care le-a 
manifestat în viață cel judecat, de a se apropia de Hristos, urmându-l pilda și de a intra 
în comuniune cu El. Astfel, tot ce a făcut omul în viață, tot ce și-a propus să facă, dar 
n'a făcut, tot ce a gândit de bine sau de rău, va fi apreciat prin prisma acestui criteriu, 
cu alte cuvinte, toate acestea vor fi meritorii sau incriminatorii în măsura în care au 
contribuit sau nu la comuniunea cu Hristos. 

Cu toate că nu este o judecată solemnă cum va fi cea universală, la judecata parti- 
culară sufletul are martori, acuzatori și apărători. Cel dintâi martor e propria conștiință 
a celui judecat. Conștiinţa celui drept e liniștită și plină de speranţă, nesimţindu-se 
împovărată de păcate grele. În schimb, conştiinţa celui păcătos îi provoacă acestuia 
mustrări continue, ceea ce înseamnă pentru el o stare de adevărat chin. 

Spiritele rele, demonii, nu sunt atât martori, pe cât sunt acuzatori, urmărind să agra- 
veze starea celui judecat. Dar ei sunt îndepărtați din jurul sufletului care și-a pus nădej- 
dea în Hristos, de către îngerii buni, care îi întăresc încrederea și îi dau curaj. ar ală- 
turi de îngeri, și sfinţii, în frunte cu Maica Domnului, precum și Biserica de pe pământ, 
prin rugăciunile ei, au un rol la stabilirea soartei sufletului care se prezintă la judecată. 

Este semnificativă în această privinţă slujba înmormântării după rânduiala orto- 
doxă, în care se exprimă în mod deplin manifestarea sobornicității Bisericii pământești 
cu a celei cerești. Biserica de pe pământ se roagă fierbinte și cere puterilor îngerești și 
Bisericii din ceruri să i se alăture ei într'o rugăciune plenară către Mântuitorul Hristos, 
ca să așeze sufletul celui adormit în corturile drepţilor, „unde nu este durere, nici în- 
tristare, nici suspinare, ci viață fără de sfârșit”. 

Unii Părinţi și scriitori bisericești, ca: Efrem Sirul, Chiril al Alexandriei și alții, au 
încercat să arate în mod amănunțit felul în care se face judecata particulară, ceea ce a 
dat naștere la învățătura despre vămile văzduhului. Preluînd această învăţătură în rugă- 
ciunile și cântările ei de la slujba înmormântării, dar fără să-i atribuie caracterul de 
dogmă, Biserica ne dă putinţa să ne închipuim modul în care se face judecata particu- 
lară. După despărțirea de trup, sufletul este dus la judecată, fiind însoțit de îngeri și 
demoni. El trece prin anumite vămi, în prezenţa însoțitorilor săi, unde este cercetat 
pentru faptele pe care le-a săvârșit în viață. La fiecare vamă, el dă socoteală dacă a făcut 
sau nu anumite feluri de păcate. Dacă rezultatul cercetării e bun și el trece prin toate 
vămile, îngerii îl duc în rai, unde va fi părtaș fericirii veșnice. Dacă însă la vreuna din- 
tre vămi se va descoperi că a făcut anumite păcate grele, duhurile rele îl iau cu ele și îl 
duc în iad. Dar în această cercetare amănunțită prin vămi, îngerii și demonii nu-i sunt 
numai însoțitori, ci și apărători sau acuzatori: în timp ce îngerii îi iau apărarea, demo- 
nii îl acuză, agravându-i situația, deoarece îi pun înainte și păcatele care i-au fost iertate 
prin pocăință. Desigur, cel care judecă sufletul la aceste vămi este Mântuitorul Hristos. 

Deși această învățătură nu are caracter de dogmă, ea nu e contrară Sfintei Scripturi, 
deoarece în parabola bogatului nemilostiv și a săracului Lazăr se spune: „Și a murit 
săracul și a fost dus de îngeri în sânul lui Avraam” (Lc 16, 22), iar ideea că sufletele celor 
păcătoşi sunt duse de îngerii răi rezultă din cuvintele Mântuitorului din parabola boga- 
tului căruia i-a rodit țarina: „Nebune, în noaptea aceasta ţi se va lua sufletul...” (Lc 12, 20). 

Cu toate că învățătura despre vămile văzduhului e acceptată de unii dogmatiști orto- 
docși, aceste vămi desigur nu trebuie înțelese în sens material, ci spiritual, deoarece și 
sufletul care trece prin el este de natură spirituală. Ceea ce trebuie reținut din ea este ideea 
fundamentală pe care o exprimă: îndată după despărțirea de trup, sufletul trebuie să se 
supună unei cercetări, unei judecăți spre a primi răsplata sau pedeapsa cuvenită pentru 
modul în care a viețuit în trup pe pământ. lar dacă unii aghiografi descriu aceste vămi în- 
tr'un mod concret și realist, trebuie să ne dăm seama că aceasta se face în mod simbolic. 

Starea sufletelor după moarte 


AS Sfânta Scriptură, cât şi Sfânta Tradiţie ne dau numeroase mărturii despre viața 
viitoare, vorbind despre fericirea sau osânda care îi așteaptă pe cei ce s'au mutat 
din această viață. E adevărat însă că în ele nu se precizează totdeauna dacă starea de 
fericire sau nefericire urmează imediat după moarte, sau numai după judecata univer- 
sală, dar ele sunt unanime în afirmația că după moarte, pentru sufletele celor adormiţi 
începe fie o viaţă fericită, fie una plină de suferințe. 

Ceea ce se poate reține în general din scrierile duhovnicești ale unor Sfinţi Părinți 
este, pe de o parte, că fie îngerii, fie demonii iau în primire sufletele celor adormiţi 
îndată după moarte, spre a le înfățișa la judecata particulară, iar pe de alta, că fericirea 
primită de drepți după judecata universală, ca și nefericirea celor păcătoși vor fi cu 
mult mai mari decăt cele primite de aceștia după judecata particulară. 

Numeroși Sfinți Părinţi descriu fericirea drepţilor, ca și nefericirea păcătoşilor, în 
culori foarte vii. Sfântul loan Gură de Aur descrie fericirea drepţilor îndată după moarte, 
deci judecata particulară, ca fiind viață netulburată, locul unde nu mai este nici întris- 
tare, nici durere, unde nu sunt boli și patimi, nici pricini de păcate, unde nu mai este 
„al meu și al tău”, acest cuvânt rece care introduce în viață toate relele și a născut 
nenumărate războaie. Cel drept e fericit fiindcă s'a urcat la o altă cetate, la cea a lui 
Dumnezeu, și părăsind Biserica aceasta de pe pământ, petrece în cea a celor întâi năs- 
cuți și scriși în cer, și lăsând sărbătorile acestea, s'a mutat la sărbătoarea îngerilor (Evr 
12, 22-24). Aici e o viaţă trăită într'o sărbătoare fără de sfârșit, iar în loc de belșug de 
grâu, de orz, de fructe, e peste tot numai rodul Duhului: iubire, blândeţe; în loc de băr- 
baţi vestiți și frumos îmbrăcaţi, zeci de mii de îngeri, mii de arhangheli, cete de proo- 
roci, adunări de drepți, iar în mijloc stă Împăratul, pe care cei de față îl văd neîncetat, 
pe cât pot ei să vadă, iar Acela îi împodobește pe toți cu strălucirea slavei Sale (D. Stă- 
niloae, Teologia Dogmatică Ortodoxă, vol. II, pag. 302). 

Datorită faptului că fericirea deplină nu poate fi concepută fără o solidaritate și 
comuniune a tuturor celor drepţi, care împreună cu îngerii și cu sfinții doresc și se 
bucură dacă în această comuniune vor intra toți cei ce măcar la sfârșitul vieţii lor pă- 
mântești au manifestat, prin pocăință, dorința de a se apropia de Hristos, Biserica 
noastră a păstrat și dezvoltat în doctrina ei ideea că, până la judecata universală, mai 
multe suflete pot fi scoase din iad (înțelegând prin iad nu atât o realitate locală, cât sta- 
rea de nefericire în care trăiesc păcătoșii), prin rugăciunile celor vii, ale îngerilor și ale 
sfinților, în frunte cu Maica Domnului. 

În Biserica Romano-Catolică, dimpotrivă, s'a dezvoltat o altă concepție cu privire la 
starea sufletelor după judecata particulară. Potrivit acestei concepții, fericirea pe care 
o primesc sufletele celor drepți după această judecată este desăvârșită și deplină, și va 
rămâne aceeași și după judecata universală, pe când nefericirea sufletelor întinate cu 
păcate grele este un chin deplin, care va rămâne neschimbat după judecata universală. 

Însă pentru cei ce în viață au făcut pocăință pentru păcatele grele și au fost absolviţi de 
pedeapsa veșnică, dar nau dat în cursul vieţii satisfacție pentru pedepsele temporale, 
ca şi pentru cei cu păcate veniale (iertabile), pentru care însă n'au primit iertare, există 
purgatoriul, un foc curăţitor, din care sufletele, după ce sau curățit, trec și ele la locul 
de fericire al drepţilor, înainte de judecata universală. 

Lăsând la o parte doctrina despre purgatoriu, despre care vom vorbi în curând, aici 
remarcăm doar că acestă concepție nu ține seama de faptul că după judecata univer- 
sală, atât fericirea, cât și nefericirea vor fi trăite de suflet împreună cu trupul, așadar de 
omul întreg. A susține că fericirea drepţilor, ca și nefericirea păcătoşilor rămân aceleași 
şi după judecata universală, înseamnă a nesocoti rolul trupului, organul de manifes- 
tare a sufletului și „templu al Duhului Sfânt” (1 Co 6, 19) şi a nesocoti persoana umană 
ca întreg, cum ea va fi după învierea morților. Pe de altă parte, soarta sufletului după 
judecata particulară nu poate fi definitivă, deoarece la această judecată omul nu poate 
fi privit în asamblul său, dat fiind faptul că el este responsabil nu numai de faptele sale 
proprii, ci şi de ale acelora pe care el i-a smintit, sau care l-au imitat cât a trăit el în 
viață. Spre a i se putea da o sentință dreaptă și definitivă, trebuie să fie luate în consi- 
derare și efectele pe care le-au produs faptele sale la contemporani și la urmași. Aceste 
efecte nu pot fi însă cunoscute îndată ce el a murit. De aceea, ele vor putea fi luate în 
considerare numai la judecata universală. 

O altă consecinţă a acestei concepții stă în faptul că în romano-catolicism, fericirea 
drepţilor este văzută numai în contemplarea esenței divine, și nu în comuniunea drep- 
ților cu Dumnezeu. Omul însă nu e în stare să contemple esenţa divină, care îi va rămâne 
astfel în veci necuprinsă și ascunsă, chiar dacă vom vedea „față către față” (1 Co 13, 12). 


RAI ȘI IAD 


Pe temeiul celor cuprinse în Revelaţie, teologia mai veche, ori de câte ori s'a ocupat 
de fericirea drepţilor din ceruri, ca și de nefericirea celor păcătoși, a numit locul de 
fericire rai, iar cel de suferință și osândă ind. Astfel, raiul și iadul au fost înțelese ca 
două locuri și stări total deosebite, unul de fericire, iar altul de pedeapsă, între care 
există o mare prăpastie, încât nimeni nu poate să treacă din iad în rai, sau din rai în iad 
(Lc 16, 26). 

Fără să renunţe total la reprezentarea raiului și iadului sub formă spațială, potrivit 
cuvintelor Mântuitorului: „Împărăția lui Dumnezeu este înlăuntrul vostru” (Lc 17, 21), ca 
şi a unor descrieri ale Sfinților Părinţi, teologia mai nouă a văzut raiul și iadul mai mult 
ca o stare sau o realitate existențială, legată indisolubil şi de factorul subiectiv, de ceea 
ce dorește, simte, trăiește sau suferă omul, în felul acesta prăpastia dintre rai și iad 
putând fi reprezentată și altfel decât spaţial. 

În acest sens, Sfântul loan Damaschin vorbind despre chinurile iadului, spune că 
focul de acolo care îi arde pe cei păcătoși constă în pofta ce nu-și găsește materia pen- 
tru a fi satisfăcută, deci lipsa celor materiale în stare să satisfacă poftele și să producă 
plăcerile este elementul obiectiv al chinurilor iadului. Cei drepți însă, care poftesc bi- 
nele, adică cei ce își îndreaptă pofta și dorința numai după Dumnezeu, se bucură și se 

împărtășesc de EI în măsura în care ÎI doresc. Sfântul Isaac Sirul susține că păcătoşii în 
gheena focului vor fi biciuiți de flăcările iubirii. Cei ce își dau seama că au păcătuit 
împotriva iubirii suportă o suferință mai mare decât cea produsă de torturile cele mai 
înfricoşătoare. Căci iubirea lucrează în două feluri diferite: ea devine bucurie în cei 
fericiți și suferință în cei respinși. 

Ţinând seama de cele de mai înainte, înseamnă că sufletele care au ajuns în iad du- 
pă judecata particulară nu sunt supuse unor chinuri materiale, cum a accentuat adese- 
ori teologia catolică, ci suferințele lor se datoresc neputinței de a-şi îndrepta dorința spre 
comuniunea cu Dumnezeu, care acolo este „totul în toate”, ele rămânând în suferințele 
provocate de lipsa plăcerilor materiale de care au fost legaţi în viața pământească, ca și 
de lipsa iubirii. Un astfel de suflet rămâne izolat și lipsit de orice relații, încât nu mai 
poate să păcătuiască, deși ar vrea, fiind condamnat la o insuportabilă singurătate. 

În schimb, cei ce au trăit încă aici pe pământ în comuniune cu Hristos, în rai vor 
avea un plus de comuniune care o va continua pe cea din viața pământească. Ei vor fi 
mai aproape de Hristos, desigur sufletește, de „duhurile drepţilor” celor desăvârșiți, 
de zecile de mii de îngeri, de mulțimea celor ce stau înaintea tronului și a Mielului, 
îmbrăcaţi în haine albe (Evr 12, 22-23; Ap 17, 9-10). Ei vor fi, cum spune Psalmistul, „în 


A A 


curțile Domnului”, în „curțile casei Dumnezeului nostru”, în dulceaţa și fericirea comuni- 
unii cu Hristos și cu toți cei ai Lui. 

Starea de fericire a drepţilor în rai, ca și cea de nefericire a păcătoşilor în iad, în 
Revelaţie sunt înfățișate mai mult sub formă de imagini, iar Sfinţii Părinţi și unii teo- 
logi care le descriu, scot în evidenţă sau insistă fie asupra unui aspect, fie asupra altuia 
al acestor stări. Însă din cele cuprinse în Revelaţie, ca și din descrierile unor Părinți 
duhovnicești ori teologi, se pot deduce următoarele: 

1. Drepţii din rai sunt liberi de orice necazuri, dureri și suferințe (Ap 21, 4). Ei tră- 
iesc într'o stare de liniște și bucurie deplină, fiind în afară de orice dorință, de poftă 
nesatisfăcută sau schimbare în timp, petrecând într'o continuă sărbătoare. 

2. În rai, drepții ajung în posesia unor bunuri spirituale care n'au analogie în lumea 
aceasta. Referitor la aceste bunuri, Sfântul Apostol Pavel zice: „Cele ce ochiul n'a văzut 
și urechea n-a auzit și la inima omului nu s'au suit, acestea le-a gătit Dumnezeu pentru cei 
ce-L iubesc” (1 Co 2, 9). 

3. Drepţii trăiesc în comuniune cu Mântuitorul Hristos, cu îngerii și cu sfinţii. Este 
fericirea pe care numai comuniunea cu cei desăvârșiți o poate da, căci sufletul își păs- 
trează și aici caracterul omenesc de ființă socială, neputând fi fericit în izolare, ci numai 
într'o comuniune în care domnește iubirea, dreptatea, pacea, dăruirea. 

4. ladul fiind locul sau starea în care ajung sufletele păcătoșilor după judecata par- 
ticulară, numirile ce i se dau de: focul gheenei (gheena focului), foc nestins, focul cel 
veșnic, pieire, întunericul cel mai dinafară, iezerul de foc, locul de chin, depărtare de 
la privirea lui Dumnezeu și altele, sunt imagini prin care se arată feluritele suferințe pe 
care le îndură cei ce se află acolo; aceste suferințe constau în următoarele: 

a. Îndepărtarea de Dumnezeu și lipsa de comuniune cu El; 

b. Lipsa de comuniune și de orice legătură cu îngerii, sfinții și drepții; 

c. Traiul în societatea duhurilor rele și a sufletelor oamenilor răi; 

d. Mustrările de conștiință, arătate prin expresia: „viermele lor nu moare” (Mc 9, 44); 

e. „Aruncarea în întunericul cel mai dinafară”, groaza de necunoscut, din lipsa totală 
a oricărei lumini; 

f. „Plângerea și scrâşnirea dinților”, care exprimă dureri și suferințe insuportabile; 

8. „Focul” sau „văpaia” în care se chinuie păcătoșii e un foc material care arde, dar 
chinurile lui și îndeosebi „setea” de cele duhovnicești sunt mai mari decât ale oricărui 
foc, deoarece acesta nu ucide, nu mistuie, ci numai chinuiește. 

E necesar să amintim că, deși toți drepții sunt fericiți, ajungând în posesia bunuri- 
lor netrecătoare în comuniunea cu Dumnezeu, starea lor nu este identică, cu alte cu- 
vinte, ei nu se bucură de fericire în același grad, deoarece fiecare își ia răsplata după 
osteneala sa în viaţă (1 Co 3, 8). În această privință, Mărturisirea Ortodoxă spune: 
„Fiindcă sufletele se mută din această lume nu tot cu aceeași măsură a harului, apoi și 
după mutarea din lume nu se așază toți pe aceeași treaptă a fericirii” (Mărt. Ort. Î, 62). 
Referindu-se la cuvintele Mântuitorului: „În casa Tatălui Meu multe locașuri sunt” (În 
14, 2), Sfântul Vasile cel Mare spune că „unii se vor odihni într'o stare perfectă și mai 
înaltă, iar alţii într'o stare mai redusă, dar toţi se vor cinsti cu liniștea”. Şi desigur, 
aceasta este și starea păcătoșilor din iad: unii vor suferi pedepse mai aspre și mai mari, 
iar alții mai mici, toți pe măsura răutăţii lor. 

Biserica învaţă că aceia care după judecata particulară se duc în iad, fără însă ca în 
viață să fi manifestat o atitudine potrivnică comuniunii cu Dumnezeu, ci mai mult o 
indiferență față de Acesta, vor avea posibilitatea ca iadul să nu fie pentru ei etern. 
Aceasta datorită pe de o parte faptului că ei au manifestat căinţă cel puțin în ultimele 
clipe ale vieţii lor pământești, iar pe de alta, datorită rugăciunilor îngerilor, sfinților, 
drepţilor și Bisericii de pe pământ. Dar cei ce nu vor putea ieși din iad până la judecata 
universală nu vor mai putea ieşi de acolo niciodată. 


ÎNVĂŢĂTURA ROMANO-CATOLICĂ DESPRE PURGATORIU 


Precum s'a văzut din cele mai dinainte, învățătura Bisericii noastre afirmă că sufle- 
tele celor adormiţi, de la judecata particulară până la cea universală, se află în rai sau 
în iad, cei din rai primind numai o parte din fericire, iar cei din iad numai o parte din 
nefericire. Prin rugăciunile și mijlocirile Bisericii din cer și a celei de pe pământ, soarta 
unora dintre cei ce se află în iad poate fi schimbată, în sensul că, până la judecata uni- 
versală, ei au posibilitatea să fie scoși din iad. 

Biserica Romano-Catolică a creat o dogmă nouă, anume că între rai și iad mai există 
un loc în care merg, sufletele celor ce au primit iertare pentru păcatele grele, fiind scăpați 
de osânda veșnică, dar n'au dat satisfacție prin împlinirea pedepselor temporare, impuse 
de Biserică, sau au murit încărcaţi de păcate ușoare, pentru care însă în viață nau primit 
iertare. Acest loc este purgatoriul, unde aceste suflete se curăță prin pedepse purificatoare 
pe care le suferă acolo și ele pot fi ajutate de Biserică să scape mai curând de aceste 
pedepse, prin rugăciuni, milostenie și alte acte de pietate făcute pentru ei, spre a se duce 
în locul fericirii veşnice. În sprijinul acestei învățături, romano-catolicii invocă nume- 
roase texte din Vechiul și Noul Testament, pe unele interpretându-le în sens literal, iar 

pe altele în sens metaforic sau alegoric. Dar textul clasic invocat de ei este cel din 1 Co- 
rinteni 3, 11-15: „Nimeni nu poate pune altă temelie afară de cea pusă, care este lisus Hristos. 
Iar de zidește cineva pe această temelie aur, argint, pietre scumpe, lemne, fân, trestie, lucrul fie- 
căruia se va face cunoscut, căci ziua (Domnului) îl va vădi: pentru că se va descoperi cu foc și 
lucrul fiecăruia îl va lămuri focul așa cum este. Și de va rămâne lucrul cuiva pe care l-a zidit, 
plată va lua; iar dacă lucrul cuiva va arde, se va păgubi, iar el se va mântui, însă aşa ca prin foc”. 

Acest text invocat ca mărturie principală pentru existența purgatoriului are însă cu 
totul alt sens decât acela pe care i-l dau teologii romano-catolici. Mai întâi, el nu se 
referă la toți oamenii, ci, precum rezultă din context, în el este vorba numai de lucra- 
rea propovăduitorilor Evangheliei, ca Petru, Pavel, Apolo și alții, lucrare care ÎI are 
drept temelie pe lisus Hristos și a cărei valoare e asemănată cu aur, argint, pietre scumpe, 
lemne, fân, trestie. Focul care va dovedi valoarea lucrării fiecărui propovăduitor este 
„focul” din ziua judecății de apoi și nicidecum un foc premergător acesteia. Acest foc 
va mistui întreg cerul și pământul spre a le face noi (2 Ptr 3, 10 ș.u.). Propovăduitorul 
a cărui lucrare nu va arde va lua plată, în timp ce acela a cărui lucare va arde se va 
păgubi, iar el totuși se va mântui, însă așa ca prin foc, adică greu. 

Ideea pe care vrea să o exprime aici Apostolul Pavel este că lucrarea de evangheli- 
zare a fiecărui propovăduitor se va lămuri prin focul judecății de apoi, când cei ce au 
zidit bine (pe temelia Hristos) vor lua plată, iar cei ce au zidit mai slab se vor păgubi 
(adică nu vor lua plată), iar ei înșiși, având intenţii curate în lucrarea de evanghelizare, 
se vor mântui greu, „Așa ca prin foc”. 

Dar chiar dacă ne-am sili să înțelegem acest text fără să ținem seamă de context — 
ceea ce ar fi împotriva regulilor elementare de ermeneutică — și l-am interpreta în sen- 
sul că Apostolul Pavel vrea să spună că toate faptele omului vor fi supuse unei judecăţi 
aspre în „Ziua Domnului”, Care va lămuri dacă ele au fost bune sau rele, așa cum se 
lămuresc diferitele obiecte trecute prin foc, nici atunci nu rezultă din el existența pur- 
gatoriului, ci numai faptul că acela ale cărui fapte au fost găsite meritorii va fi răsplătit, 
iar acela ale cărui fapte nu au rezistat focului judecății finale se va păgubi, deci nu va 
lua răsplată, însă ținând seama de lipsa de intenție rea, nu va fi condamnat, ci se va mân- 
tui greu, „așa ca prin foc”. Nu încape nici o îndoială că expresia „așa ca prin foc” trebuie 
înțeleasă în sens figurat, însemnând o judecată severă, aspră, necruțătoare, dar dreaptă. 

De altfel, majoritatea Sfinţilor Părinţi refuză să admită un loc intermediar între rai 
şi iad, în care ar putea sta unele suflete după moarte. Dacă totuși unii Părinţi și scrii- 
tori bisericești, atât răsăriteni, cât și apuseni, par să admită un locintermediar între rai 
şi iad, acesta n'are caracterul purgatoriului de foc curăţitor, iar sensul afirmațiilor lor 
despre acel loc nu e decât acela de a întări credinţa că rugăciunile celor vii sunt folo- 
sitoare celor morţi, care n'au o soartă definitivă după judecata particulară. Singur Fe- 
ricitul Augustin își exprimă credinţa în purgatoriu, dar nu în toate scrierile sale. Ast- 
fel, în scrierea despre merit și pedeapsă refuză să admită purgatoriul: „Nu este vreun 
loc mijlociu, ca cineva care nu este cu Hristos să poată fi altundeva decât cu diavolul”. 
În schimb, în De civitate Dei, zice: „Unii suferă pedepsele temporare numai în această 
viaţă, alții după moarte, alții și acum și atunci însă înaintea celei mai aspre și mai cu- 
noscute judecăţi”. 

Dar doctrina despre purgatoriu nu poate fi admisă nici din alte considerente. Ast- 
fel justificarea existenței purgatoriului se bazează pe ideea că sufletul, prin pedepsele 
pe care le suferă acolo, dă satisfacție lui Dumnezeu pentru păcatele săvârșite în viață. 
Această idee este însă total greșită, pentru că, mai întâi, nici un om nu poate da satis- 
facție lui Dumnezeu prin nimic, iar apoi, pentru că Mântuitorul Hristos prin jertfa Sa 
ne-a eliberat din robia păcatului și a morții o dată pentru totdeauna, încât noi nu mai 
trebuie să dăm nici o satisfacție lui Dumnezeu. lar dacă admitem că omul se poate 
mântui singur prin suferinţele îndurate în purgatoriu, atunci nu mai era nevoie de 
jertfa Mântuitorului Hristos. Totodată, doctrina despre purgatoriu diminuează impor- 
tanța Pocăinţei ca Taină, căci prin ea se iartă nu numai păcatele, ci și pedepsele pe care 
omul ar trebui să le sufere pentru ele. Admiţând că și după Pocăinţă omul trebuie să-l 
dea satisfacție lui Dumnezeu, înseamnă a nesocoti valoarea acestei Taine, împotriva 
încredințării Domnului: „Oricâte veți lega pe pământ, vor fi legate și în cer, şi oricâte veți 
dezlega pe pământ, vor fi dezlegate și în cer” (Mt 18, 18). 

Doctrina despre purgatoriu nu precizează însă care este natura acestui foc curăţi- 
tor. Căci dacă e vorba de un foc material, atunci sufletul, având natură spirituală, nu 
poate fi supus suferințelor prin acest foc. lar dacă e un foc de natură spirituală, acesta 
ar trebui să aibă ca efect o îmbunătățire, o perfecționare a sufletului când iese de acolo, 
ceea ce nu se întâmplă. 

Prin admiterea purgatoriului, se denaturează complet raportul dintre om și Dum- 
nezeu, deoarece mântuirea pe care o dobândesc sufletele ieșite din purgatoriu e efec- 
tuată asupra lor ca asupra unor obiecte, întrucât prin aceste suferinţe sufletul nu suferă 
nici o schimbare în bine, ci rămâne același, în starea în care a fost când a intrat în pur- 
gatoriu. Dar fiindcă aici se află în stare grațială, mântuirea sufletelor din purgatoriu e 
sigură; Dumnezeu nu intervine pentru scurtarea pedepselor din purgatoriu, în schimb 
papa le poate scurta prin indulgențe. Curăţirea pe care sufletele din purgatoriu o suferă 
pare a fi mai mult de natură externă, iar când petele păcatului s'au șters, cel curățat 
iese automat de acolo și este primit în ceata drepţilor, în rai. Biserica Ortodoxă nu cu- 
noaște o asemenea stare și consideră această inovaţie a purgatoriului drept dorința 
romano-catolicilor de a oferi papei o și mai mare putere asupre credincioșilor. Doc- 
trina aceasta aduce o slăbire a conștiinței creștinului, acesta păstrând convingerea că 
ceea ce n'a făcut în viață pentru mântuire, va putea face după moarte. Cu alte cuvinte, 
purgatoriul poate fi socotit de către unii drept ultima șansă pentru dobândirea mântu- 
irii, ceea ce e în dezacord cu ceea ce spune Sfântul Apostol Pavel: ,,...lucrați cu frică și cu 
cutremur la mântuirea voastră” (Flp 2, 12). 

Învățătura despre purgatoriu a fost respinsă de Biserica noastră, deoarece este 
contrară nu numai Revelaţiei, ci și raţiunii. Ea a fost necunoscută în timpul Sinodu- 
lui V ecumenic (553), care a condamnat învățătura lui Origen, anume că suferințele 
și chinurile iadului vor avea sfârşit. Dacă atunci ar fi fost cunoscută învăţătura des- 
pre purgatoriu, sinodul ar fi menţionat măcar în treacăt că numai chinurile celor 
din purgatoriu vor avea sfârșit. Dar dacă sinodul n'a pomenit nimic despre aceasta, 
înseamnă că învățătura despre purgatoriu n'a existat atunci sau că era încă necu- 
noscută. 


1303 


“Dogmatica specială — “Dumnezeu Judecătorul. Eshatologia creştină 


Sinoadele de la Lyon (1274) și Florenţa (1439) s'au pronunțat în favoarea acestei 
doctrine. Dar din cauza atacurilor vehemente împotriva ei, venite din partea protes- 
tanților, conciliul din Trident (1546) a confirmat-o, dar s'a ocupat numai în treacăt de 
ea. A recomandat totuși să se evite pe cât posibil a vorbi poporului despre purgatoriu, 
„Spre a nu da naștere la sminteli și prejudicii”. 


B. Esha tologia universală 


A doua venire a Domnului lisus Hristos 


SEMNELE PARUSIEI 


shatologia cuprinde învățătura Bisericii nu numai despre sfârșitul individual, ci și 

despre evenimentele care se vorpetrece la sfârșitul lumii acesteia și anume: sfârșitul 
chipului lumii acesteia și noua ei formă desăvârșită, când se va petrece a doua venire 
a Domnului sau Parusia, învierea obștească a morţilor, schimbarea trupurilor celor vii 
şi judecata universală, după care va începe viața veșnică a oamenilor în starea de feri- 
cire sau nefericire. 

Nu se poate ști cu certitudine care va fi ordinea în care se vor petrece aceste eveni- 
mente, dar este probabil că cel puţin primele trei se vor desfășura deodată, după care 
vor urma celelalte. 

Cu toate că timpul venirii celei de a doua a Mântuitorului n'a fost precizat, și aceasta 
datorită faptului că Domnul lisus Hristos a atras atenția tuturor ca să fie pregătiţi, căci 
atunci când nici nu se vor gândi va veni Fiul Omului, uneori și Apostolii au crezut că 
venirea Fiului Omului e foarte aproape (1 Ptr 4, 7; 1 In 22, 18). Alteori însă, când s'au 
ivit neînțelegeri între credincioși pe această temă, deoarece unii socoteau că ziua Dom- 
nului a și venit, iar alții că ea nu va veni, Apostolii au fost nevoiţi să le dea lămuriri, 
spunându-le că ea se va produce într'un timp mai îndepărtat, dar certitudinea ei ră- 
mâne. În acest sens au procedat Sfinții Apostoli Petru și Pavel (2 Ptr 3, 4 ș.u.; 1 Tes 5, 1; 
2 les 2,1 ș.u.). 

Totuși, din cele spuse de Mântuitorul Apostolilor Săi în legătură cu a doua Sa ve- 
nire, de asemenea din cele ce se cuprind în unele Epistole pauline și în Apocalipsă, 
rezultă că Parusia Domnului va fi precedată de anumite semne, din împlinirea cărora 
se va putea deduce că ea nu este departe. Aceste semne sunt: 


1. PROPOVĂDUIREA EVANGHELIEI LA TOATE NEAMURILE. 


Între profețiile făcute de Mântuitorul cu privire la sfârșitul lumii este și aceasta: „Și 
se va propovădui această Evanghelie a împărăției în toată lumea, spre mântuire la toate neamu- 
rile, și atunci va veni sfârşitul” (Mt 24, 14). Din această profeție nu rezultă că Evanghelia 
va fi primită de toate popoarele, de asemenea nici faptul că sfârșitul va veni îndată ce 

Evanghelia va fi propovăduită la toată lumea. Așadar, esenţialul este ca la toate popoa- 
rele din lumea întreagă, indiferent de mulțimea lor și de locul în care trăiesc, să se fi 
vestit Evanghelia prin propovăduitori, indiferent dacă ea va fi primită sau nu; 


2. ÎVIREA DE PROOROCI MINCINOȘI ȘI CĂDEREA MULTORA DE LA CREDINŢĂ, 
PRECUM ȘI ÎNMULȚIREA FĂRĂDELEGILOR ÎNTRE OAMENI. 


Despre apariția proorocilor mincinoși, Mântuitorul spune: „Și mulți prooroci se vor 
scula și vor amăgi pe mulți și din pricina fărădelegii se va răci dragostea multora” (Mt 24, 
11-12). Sfântul Apostol Pavel descrie astfel timpurile grele ce vor veni în zilele de apoi: 
„Pentru că oamenii vor fi iubitori de sine, nemulțumitori, necuvioși, lipsiți de dragoste, neîn- 
duplecați, clevetitori, neînfrânați, cruzi, neiubitori de bine, vânzători, necuviincioși, îngâmfați, 
iubitori mai mult de desfătări decât de Dumnezeu, având înfățișarea credinţei adevărate, dar 
tăgăduind puterea ei” (2 Tim 3, 2-5). „Înmulțirea fărădelegii” se va produce, pe de o 
parte, datorită amăgirii multor oameni de către prooroci mincinoși, iar pe de alta, ca 
urmare a slăbirii și decăderii de la credinţă a unora. 


3. VENIREA LUI ANTIHRIST. 


Numele de Antihrist înseamnă adversar sau dușman al lui Hristos. El se referă fie 
la dușmanii lui Hristos în general, fie la o persoană anume, diavolul, sau o unealtă a 
sa, un trimis al Satanei, spre a-L combate pe Hristos, și care-i va atrage la rătăcire pe 
mulți. Puterea lui însă va înceta la venirea Domnului. Sfântul Apostol loan zice: „Co- 
pii, este ceasul de pe urmă, şi precum aţi auzit că vine antihrist, iar acum mulți antihriști s'au 
arătat — de aici cunoaștem că este ceasul de pe urmă” (1 În 2, 18), iar Sfântul Apostol Pavel 
spune: „Să nu vă amăgească nimeni în nici un chip...; că va veni întâi lepădarea de credință 
și se va arăta omul păcatului, fiul pierzării, potrivnicul... cel fără de lege, pe care Domnul 
Iisus îl va ucide cu Duhul gurii Sale şi îl va nimici cu strălucirea venirii Sale. ar venirea ace- 
luia va fi lucrarea lui Satan însoțit de tot felul de puteri și de semne şi minuni mincinoase” 
(2 Tes 2, 3, 8-9). 


4. VENIREA PE PĂMÂNT A LUI ENOH ȘI ÎLIE. 


Aceştia sunt cei doi martori ai Domnului, care au fost ridicați cu trupul la cer, și 
care vor fi trimiși de Domnul pe pământ, pentru a-L predica oamenilor pe Hristos. În 
lupta cu Antihrist, ei vor fi răpuși și omorâţi, dar după trei zile și jumătate vor învia, 
iar peste cei ce s'au bucurat de moartea lor va cădea frică mare (Ap 11, 3-11). 


5. MULTE ȘI MARI CATASTROFE ÎN NATURĂ ȘI ÎNTRE OAMENI. 

Atrăgându-le atenţia Apostolilor să nu se lase amăgiţi de învățători și prooroci min- 
cinoși care vor veni în numele Lui, Mântuitorul le-a spus semnele care vor trebui să se 
întâmple mai înainte de sfârșit, cu toate că acesta nu va veni îndată (Lc 21, 9); aseme- 
nea semne vor fi: foamete, secetă, ciumă, cutremure de pământ, întunecări de soare și 
de lună, războaie și vești de războaie (Mt 24, 4 ș.u.; Mc 13, 7-13; Lc 21, 9-19). Astfel de 
fenomene au fost totdeauna, dar acuma se vor înmulți, prin ele Dumnezeu voind să 
arate că acestea trebuie să se întâmple mai înainte de a veni sfârșitul. 

6. CONVERTIREA POPORULUI EVREU LA CREȘTINISM. 


Unul din semnele cele mai sernnificative cu privire la a doua venire a Domnului va 
fi convertirea poporului evreu la creștinism. Acest eveniment important a fost profețit 
și în Vechiul Testament de proorocul Osea astfel: „Fiii lui Israel se vor întoarce la credință 
și-L vor căuta pe Domnul Dumnezeul lor și pe David, împăratul lor, iar la sfârşitul zilelor cele 
de pe urmă se vor apropia cu înfricoșare de Domnul și de bunitatea Lui” (Os 3, 5). Sfântul 
Apostol Pavel spune și mai clar: „Pentru că nu voiesc să nu știți voi, fraților, taina aceasta... 
că împietrirea lui Israel s'a făcut în parte, până ce va intra tot numărul păgânilor. Și așa tot Isra- 
elul se va mântui, precum este scris: Din Sion veni-va Izbăvitorul și va îndepărta nelegiuirile de 
la Iacov; și acesta este legământul Meu cu ei, când voi ridica păcatele lor” (Rm 11, 25-27). 


7. ARĂTAREA PE CER A SEMNULUI FIULUI OMULUI. 


Semnul Fiului Omului este crucea, fiindcă prin ea Mântuitorul a câștigat biruința 
asupra morții. Despre arătarea acestui semn, Mântuitorul a spus: „Atunci se va arăta pe 
cer semnul Fiului Omului... şi vor vedea pe Fiul Omului venind pe norii cerului cu putere și 
cu slavă multă” (Mt 24, 30). 

Fără îndoială, toate aceste semne se vor întâmpla înainte de a doua venire a Dom- 
nului, dar ordinea în care ele vor apărea rămâne necunoscută. Împlinirea lor va fi însă 
un indiciu că sfârșitul lumii este aproape, deci cei ce nu s'au pocăit vor avea posibilita- 
tea să se îndrepte măcar în ceasul al unsprezecelea. 

Ţinând seama de cele cuprinse în Scriptura Noului Testament, ne putem face o ima- 
gine despre modul în care se va petrece Parusia Domnului. La apariţia pe cer a semnu- 
lui Fiului Omului (Mt 24, 30) și la sunetul arhanghelului din trâmbiţa lui Dumnezeu (1 
Tes 3, 16), precum și la glasul Fiului lui Dumnezeu (In 5, 28), Domnul Se va pogori din 
cer îmbrăcat în slavă și cu putere multă, înconjurat de îngerii Săi (Mt 24, 30, 16, 27). El 
va veni în același trup preamărit cu care a înviat şi Sa înălțat la cer (FA 1, 11). În aceeaşi 
clipă se va produce prefacerea lumii sau schimbarea chipului lumii acesteia (2 Ptr 3, 
12-13), învierea morților și schimbarea trupurilor celor vii (1 Tes, 4, 16-17; 1 Co 15, 51). 
Revenit pe noul pământ, Domnul Se va așeza pe scaunul de judecată, fiind înconjurat 
de îngeri, de apostoli și de sfinți (Mt 19, 28; Lc 22, 30; 1 Co 6, 2). 

Am menţionat mai înainte că schimbarea chipului acestei lumi sau prefacerea ei, a 
doua venire a Domnului și învierea morților se vor petrece oarecum deodată: lumea se 
va preface cu iuțeală de fulger, din pământul transfigurat vor învia trupurile morților, 
iar ale celor vii se vor schimba și deodată cu acestea va avea loc Parusia. De fapt, atât 
cauza prefacerii lumii, cât și a învierii morților va fi a doua venire a Domnului, de aceea 
ziua în care vor avea loc toate acestea se numește „Ziua Domnului lisus” (1 Co 5, 5; 2 Co 
1, 14). Ea însă poartă și alte numiri: ziua cea de apoi (În 6, 39; 11, 24; 12, 48), ziua Dom- 
nului cea mare și slăvită (FA 2, 20), ziua cea mare (luda 11, 6), ziua mântuirii (2 Co 6, 
2), ziua veacului (2 Ptr 3, 18), ziua Fiului Omului (Lc 17, 24), iar fiindcă în această zi se 
va face judecata universală, ea poartă numeroase numiri și în legătură cu aceasta: ziua 
judecății (Mt 1, 22; 2 Ptr 2, 9), ziua cercetării (1 Ptr 2, 12), ziua cea mare a mâniei (Ap 
6, 17), ziua mâniei și arătării dreptei judecăţi a lui Dumnezeu (Rm 2, 15). 

Dacă Sfântul Apostol Petru spune că în ziua Domnului „stihiile lumii vor arde” (2 Ptr 
3, 10), aceasta înseamnă că lumea înnoită, transfigurată, numită de Apostol „ceruri noi 
și pământ nou” (2 Ptr 3, 13) trebuie să fie precedată de descompunerea lumii actuale, în 
scopul de a se curăţi și înnoi, așa după cum și oamenii trebuie să treacă prin moarte și 
putrezire pentru a învia cu trupurile nestricăcioase și nemuritoare. Căci precum înainte 
de a-l crea pe om, Dumnezeu a creat lumea în care să viețuiască, așa și la sfârșitul lumii 
va transfigura lumea prezentă, dându-i un chip nou, potrivit cu noul chip al oamenilor. 


ÎNVIEREA MORȚILOR 


Învierea morților este unul din adevărurile fundamentale ale învățăturii creștine. 
Prin înviere se înțelege revenirea la viață a trupului unui om, după ce acesta a murit 
cu adevărat. Dacă aceasta se întâmplă după ce trupul celui mort a putrezit, prin învi- 
ere se înțelege reconstituirea trupului din elementele care l-au compus și revenirea lui 
la viață prin unirea din nou cu sufletul său. Așadar, prin înviere se reconstituie per- 
soana umană, spre a forma aceeași unitate în care a trăit pe pământ. Sufletul fiind 
nemuritor, nare nevoie de înviere, pe când trupul fiind supus descompunerii îndată 
ce sufletul îl părăsește, are nevoie de înviere pentru a se prezenta la obșteasca judecată 
împreună cu sufletul, în aceeași unitate în care a trăit pe pământ. Așadar, învierea 
morților este revenirea la viaţă a tuturor oamenilor care au trăit de la Adam încoace, și 
au murit înainte de Parusia Domnului. 

Învățătura Bisericii despre învierea morților se cuprinde succint în articolul 11 din 
Simbolul Credinței: „Aștept învierea morților”. Ea se întemeiază pe Revelaţie, credința 
în învierea morților având-o și cei din Vechiul Testament (cf. Is 26, 19; 1z 37, 1-14). Când 
Mântuitorul îi spune Martei că fratele ei Lazăr va învia, ea răspunde: „Știu că va învia, 
la înviere, în ziua cea de apoi” (În 11, 24). 

Într'o formă mai clară și cu mai multe detalii, adevărul despre învierea morților 
este cuprins în Noul Testament. Astfel, într'o cuvântare adresată iudeilor, Mântuitorul 
le spune acestora: „Amin, amin, grăiesc vouă, că vine ceasul şi acum este, când morţii vor 
auzi glasul Fiului lui Dumnezeu, şi care vor auzi vor învia... căci vine ceasul în care toți cei din 
morminte vor auzi glasul Lui și vor ieși cei ce au făcut cele bune întru învierea vieții, iar cei ce 
au făcut cele rele întru învierea osândirii” (In 5, 25, 28-29). La fel, Apostolii propovăduiesc 
cu multă convingere învierea morţilor (FA 24, 15). 

Cel ce demonstrează însă cu mai multă putere învierea morților este Sfântul Apos- 
tol Pavel. Celor care spun că morții nu înviază, el le răspunde: „Dacă nu este înviere a 
morților, nici Hristos n'a înviat” (1 Co 15, 13). lar dacă Hristosn'a înviat, atunci propovă- 
duirea Apostolilor despre înviere este zadarnică, iar credinţa celor ce îi ascultă este deșar- 
tă (1 Co 15, 14). Dar adevărul Învierii lui Hristos nu poate fi negat nicidecum, iar Hris- 
tos Sa făcut începutul învierii celor adormiţi (1 Co 15, 20). Căci precum moartea a venit 
printr'un om (Adam), tot printr'un om (Hristos) vine și învierea morților (1 Co 15, 21). 

Precum se vede, Apostolul neamurilor dovedește adevărul învierii morților prin 
realitatea Învierii lui Hristos, ajungând la concluzia că, precum toți oamenii au murit 
în Adam, așa toți vor învia în Hristos (1 Co 15, 22). Același Apostol dă răspuns și 

eventualelor întrebări pe care le-ar putea pune cineva: Cum înviază morții și cu ce 
trup? Răpunsul Apostolului este dat printr'o frumoasă analogie: sămânţa care se aruncă 
în pământ nu răsare decât dacă putrezește, iar dacă răsare, Dumnezeu îi dă forma 
plantei a cărei sămânță este (1 Co 15, 35-37). 

După învățătura Bisericii, învierea morților va fi universală, căci vor învia deodată 
atât drepți, cât și păcătoşii (In 5, 28 și urm.; FA 24, 15). În esenţa lor, trupurile înviate 
vor fi identice cu cele dinainte de moarte, deci ele nu-și vor pierde ființa, ci numai și-o 
vor schimba asemenea trupului Mântuitorului Hristos înviat. Deoarece trupurile își 
vor păstra identitatea, rezultă că oamenii înviați se vor deosebii unii de alții după vâr- 
stă și după gen, fără însă să aibă defectele corporale pe care le-au avut în viață (orb, 
ciung, șchiop, etc.). Dacă Mântuitorul a răspuns saducheilor că „Ia înviere nici nu se vor 
însura, nici nu se vor mărita, ci vor fi ca îngerii lui Dumnezeu” (Mt 22, 30), aceasta nu 
înseamnă că între trupurile înviate va fi uniformitate, deci nu va fi deosebire de gen, 
vârstă, cunoștințe etc., ci numai că aceste trupuri nu vor mai avea trebuințele și felul 
de viață pe care le-au avut pe pământ. 

Fiind asemănătoare trupului Mântuitorului de după Înviere, trupurile celor învi- 
ați vor avea însușiri asemănătoare trupului Domnului. Astfel, ele vor fi: nestricăcioase, 
nemuritoare, pline de putere, duhovnicești, cerești, îmbrăcate în slavă (cf. 1 Co 15, 40-54), 
înfricoșătoare. 

1. Deoarecetrupurile înviate au devenit nestricăcioase, ele nu vor mai fi supuse schirn- 
bării sau alterării, și nici bolilor și morţii. Nu vor avea nevoie de hrană materială care 
se descompune, de aceea nu va fi nimic stricăcios în ele. Fiind în afara oricăror trebu- 
ințe materiale, drepții se vor putea bucura de o viață spirituală deplină, pe când cei răi 
vor fi supuși unor suferințe continue. 

Faptul că Mântuitorul a mâncat și a băut după Învierea Sa din morţi (Le 24, 43; FA 
10, 4), nu înseamnă că trupul Său înviat a avut nevoie de mâncare și băutură, ci aceasta 
a făcut-o numai spre a-i convinge pe ucenicii Săi că a înviat și nu este o nălucă. 

2. Prin Învierea Sa, Mântuitorul Hristos a învins moartea pentru totdeauna în pro- 
priul Său trup. Biruința asupra morții, când puterea ei va fi definitiv distrusă va fi de- 
plină numai o dată cu învierea obștească (1 Co 15, 26). Aceasta înseamnă că trupurile 
înviate vor fi nemuritoare de data aceasta prin însăși natura lor. Această însușire, alături 
de cea a nestricăciunii, o vor avea deopotrivă și trupurile drepţilor, și ale păcătoșilor. 

3. Dacă în viața pământească oamenii suferă de slăbiciuni cauzate de diferite boli, 
de lipsă de hrană, de lipsă de căldură, de influenţa forțelor naturii sau de propria lor 
constituție corporală, trupurile înviate nu vor fi supuse nici unui fel de slăbiciuni, ci 
ele vor fi pline de putere, putând astfel vieţui în deplină unitate și armonie cu sufletul. 

4. Trupurile înviate vor fi trupuri spirituale sau duhovnicești. Aceasta înseamnă că 
fără a-și pierde substanţa sau forma din viața pământească, ele nu vor avea nevoie de 
hrană, îmbrăcăminte, de reproducere, materia lor fiind plină de Duh, fiind supuse su- 
fletului întru toate. Cu o asemenea însușire, ele vor fi demne de a vedea faţa lui Dum- 
nezeu și de a trăi în comuniune cu E], cu îngerii, cu sfinții și cu drepții. 

5. Trupurile înviate vor fi trupuri cerești, total deosebite de cele pământești. Ele vor 
păstra forma lor, precum și o infimă parte din materia constitutivă de pe pământ, dar 

datorită faptului că materia lor va fi transfigurată, cei înviați nu vor mai avea pofte, 
dorinţe și plăceri specifice și proprii trupurilor pământești. Ele vor fi astfel mai suple 
şi mai ușoare, putând avea o mobilitate deosebită. Străine plăcerilor senzuale, sensibi- 
litatea lor se va îndrepta spre plăcerile pur duhovnicești. Astfel, după cuvintele Mân- 
tuitorului, cei drepți vor fi ca îngerii, se vor iubi cu o dragoste pur spirituală, eliberați 
de pofte egoiste și senzuale. 

6. Trupurile înviate vor fi pline de slavă (îmbrăcate întru mărire). În contrast cu cele 
din viața pământească, „acoperite de necinste”, după înviere ele se vor împărtăși de prea- 
mărire, asemenea trupului Domnului după Înviere (Flp 3, 21). Strălucirea lor va fi efec- 
tul curăţeniei lor morale și sfințeniei vieții de pe pământ: „Atunci drepții vor străluci ca 
soarele în împărăția Tatălui” (Mt 13, 43). 

În afară de însușirile nestricăciunii și nemuririi, pe care le vor avea și trupurile învi- 
ate ale păcătoșilor, celelalte însușiri arătate mai sus le vor avea numai trupurile celor 
drepți. Dar și aceste trupuri se vor deosebi între ele, potrivit gradului de desăvârșire 
morală pe care l-au atins aici pe pământ, căci „alta este strălucirea soarelui, alta a lunii și 
alta a stelelor; căci stea de stea se deosebește în strălucire. Așa este şi cu învierea morților” (1 
Co 15, 41-42). 

Alta va fi însă starea trupurilor înviate ale păcătoşilor. Deși și ele vor fi nestrică- 
cioase și nemuritoare, totuși vor avea imprimată în natura lor sensibilitatea pentru chi- 
nuri și suferințe. Lumea lor va fi individuală, în fiecare dintre ele manifestându-se o 
spiritualitate mai întunecată și mai confuză, cu o accentuată tendință spre răutate, 
fiind chinuite de demoni. Păcătoșii vor fi lipsiţi de comuniune nu numai cu cei drepți, 
ci și între ei înșiși. Ei vor învia pentru că posedă natura general-umană pe care Hristos, 
prin asumare, a ridicat-o la nemurire. Așadar, învierea păcătoșilor — alături de cei 
drepți — este consecința asumării naturii umane de către Hristos, Care prin Întrupare 
a devenit frate al nostru (Evr 2, 11), ridicând natura umană prin Învierea Sa la nemu- 
rire. Deci păcătoșii nu înviază spre a-și primi pedeapsa pentru faptele lor, ci în baza 
identității de natură între toți oamenii, ei vor învia împreună cu drepții și asemenea 
acestora, își vor primi și ei plata pentru faptele lor, putând astfel să-și dea seama de 
posibilitatea ce au avut-o de a se mântui, pe care însă nu au folosit-o datorită greșitei 
folosiri a libertăţii lor. 

Cât îi privește pe cei vii „care vom fi rămas” (1 Tes 4, 17), trupurile lor se vor schimba 
într'o clipeală de ochi la sunetul trâmbiţei de apoi (1 Co 15, 51), devenind asemănă- 
toare trupurilor celor înviați, deci posedând aceleași însușiri, urmând ca alături și 
împreună cu aceștia să se supună judecății universale. 

În ziua Parusiei Domnului, numită adeseori de Sfântul Ioan Apostolul „ziua de 
apoi”, în care se va preface chipul lumii acesteia, când cei morți vor învia, iar cei vii se 
vor schimba, se va petrece și judecata universală. Spre deosebire de judecata particu- 
lară, aceasta se va face de Mântuitorul Hristos pe tronul măririi Sale. În jurul scaunu- 
lui de judecată vor sta sfinţii îngeri (Mt 25, 31), iar alături de ei Sfinții Apostoli (Mt 19, 
28; Lc 22, 30), precum și sfinţii (1 Co 6, 2). Desigur, judecata o va face singur Mântuito- 
rul, dar îngerii, Apostolii și sfinţii vor avea cinstea să asiste de o parte și de alta a sca- 
unului de judecată. 

JUDECATA OBȘTEASCĂ SAU UNIVERSALĂ 


Judecata obștească sau universală va avea următoarele caracteristici: va fi univer- 
sală, solemnă, dreaptă, definitivă, supremă și înfricoșătoare. 

1. Judecata din urmă va fi universală, deoarece ei i se vor supune absolut toți oame- 
nii, din toate locurile și din toate timpurile. Ea se deosebește de cea particulară nu nu- 
mai prin faptul că la aceasta se vor prezenta toți oamenii în trup, ci pentru că acum se 
vor descoperi și consecinţele pe care le-au avut asupra contemporanilor sau urmașilor 
faptele bune sau rele ale oamenilor. La această judecată se vor supune și duhurile necu- 
rate (2 Ptr 2, 4). Pentru îngeri, care, deși sunt ființe spirituale superioare oamenilor, nu 
posedă atotștiinţă, judecata va însemna și o descoperire a planului dumnezeiesc cu pri- 
vire la lume, așteptată de ei cu frică și cutremur. Sfinţii nu vor fi propriu-zis judecători, 
căci Mântuitorul zice: „Cel ce ascultă cuvintele Mele și crede în Cel ce M'a trimis pe Mine are 
viață veșnică și la judecată nu va veni, ci s'a mutat din moarte la viață” (In 5, 24). Prezența 
lor la judecată va fi formală, în schimb ei îi vor osândi pe păcătoși și îi vor aprecia cu 
laudă pe cei ce au făcut binele, potrivit sentinței Dreptului Judecător. Apostolii de ase- 
menea vor fi judecați formal (bineînţeles afară de luda), ei fiind prezenţi la judecată ca 
unii care se bucură de o deosebită cinste din partea Mântuitorului (Mt 19, 28; Lc 22, 30). 

Cât privește afirmaţia Sfântului Apostol Pavel că îngerii vor fi judecați de oameni 
(1 Co 6,3), după părerea unor teologi, ea se referă la faptul că unii dintre îngeri, pe care 
Mântuitorul îi va afla că nu și-au îndeplinit slujba de a-i îndemna pe oamenii dați în 
grija lor să facă binele și să evite răul, vor primi o apreciere mai puţin lăudabilă din 
partea sfinţilor și drepţilor. După alţii însă, cele spuse de Sfântul Pavel se referă la 
judecata îngerilor răi, de care vorbește și Sfântul Petru (2 Ptr 2, 4). 

2. Judecata universală va fi solemnă, deoarece Mântuitorul Hristos șezând pe scau- 
nul Măririi Sale, înconjurat de îngeri, Apostoli și de sfinți, va reprezenta cea mai înaltă 
autoritate judecătorească, în drept să hotărască soarta definitivă a tuturor oamenilor, 
fie drepți, fie păcătoși. Faptul că toți cei prezenţi acolo simt că în această instanță se 
pecetluiește soarta tuturor oamenilor pentru veșnicie, fără posibilitate de schimbare, 
conferă o măreție deosebită momentului. Înfățișarea și autoritatea Judecătorului sunt 
atât de impunătoare și impresionante, încât „de fața lui a fugit tot pământul și tot cerul şi 
loc nu s'a aflat pentru ele” (Ap 20, 11). Vorbind de solemnitatea acestei judecăți, prooro- 
cul Daniel zice: „...un râu de foc ce curge înaintea Judecătorului” (Dn 9, 10), iar psalmistul 
spune: „Strălucit-au fulgerele Lui lumii și s'a clătinat pământul... vestit-au cerurile dreptatea 
Lui şi au văzut noroadele slava Lui” (Ps 96, 4-6). 

3. judecata universală va fi publică, ceea ce înseamnă că ea se va face în fața tuturor. 
Vorbind despre aceasta, Sfântul Maxim Mărturisitorul spune: „lar pe lângă aceștia, 
toată zidirea cea cerească și cea pământească, câtă e în îngeri și în puterile mai presus 
de îngeri și câtă e în oameni, stă de faţă cu cutremur, așteptând înfricoșata descoperire 
a judecății dumnezeiești. De către toți aceștia se vor citi faptele noastre, ale tuturor, și 
se va face dezgolirea celor ascunse, când toți își vor cunoaște reciprocpăcatele, cum își 
citește fiecare fără greșeală cartea conștiinței sale”. 

4. Deoarece cel ce face judecata este Judecătorul cel drept (2 Tim 4, 8), judecata 
Căruia este dreaptă (În 5, 30), fiindcă Acela cunoaște nu numai faptele, ci și gândurile 
cele mai ascunse ale oamenilor (Rm 2, 16), sentinţa acestui Judecător va fi cu adevărat 
dreaptă, iar criteriul după care se va face judecata va fi împlinirea sau neîmplinirea 
faptelor iubirii față de aproapele (Mt 25, 35 și urm.). Ea va fi dreaptă și pentru faptul 
că fiecare om va fi judecat potrivit cu legea după care a trăit pe pământ: păgânii după 
legea morală naturală (Rm 2, 14-16), evreii după legea mozaică (Rm 2, 12), iar creștinii 
după legea evanghelică. 

5. Sentința dată de Judecător va fi definitivă și veşnică. Împotriva ei, cel judecat nu va 
putea face apel, ea rămânând valabilă pentru veșnicie, întrucât conștiința fiecăruia va 
înregistra dreptatea hotărârii. 

6. Această judecată va fi supremă, deoarece ea va fi făcută de Judecătorul Suprem, 
Cel care judecă având de la Tatăl „toată puterea în cer și pe pământ“ (Mt 28, 18). 

7. În sfârșit, această judecată este înfricoșătoare pentru toți cei ce participă la ea: 
pentru îngeri, pentru drepți și pentru păcătoși. Pentru îngeri, fiindcă prin ea li se face 
o descoperire a planului lui Dumnezeu cu privire la lume, așteptată de ei cu frică și 
cu cutremur; pentru cei drepți, fiindcă nu poate fi sigur că va putea da un „răspuns 
bun”, iar pentru păcătoși, fiindcă sunt deplin conștienți și se cutremură de soarta ce-i 
așteaptă. 

Procedura acestei judecăţi va fi cu totul deosebită de cea ajudecăţilor omenești. Fiind 
atotștiutor, dreptul Judecător nu va lua interogatorii, nu va asculta martori, nu va cere 
dovezi, deoarece El cunoaște totul. De asemenea, cei judecați își vor privi întreg trecu- 
tul ca într'o oglindă sau ca într'o carte deschisă, cunoscând astfel tot ce au făcut sau 
n'au făcut în viața pământească, iar acest trecut va fi cunoscut tuturor celor prezenți, 
după cum și cel judecat va cunoaște trecutul tuturor celor judecați. 

Mântuitorul Hristos, dreptul Judecător, îi va despărți pe cei buni de cei răi, „precum 
desparte păstorul oile de capre” (Mt 25, 32), iar după pronunţarea sentinţei, drepții vor 
merge în fericirea veșnică, iar păcătoşii în osânda veșnică (Mt 25, 46). 

„Cărțile” în care sunt scrise faptele oamenilor, despre care vorbește Sfânta Scrip- 
tură (Dn 7, 10; Ap 20, 12; Flp. 4, 3), au fost înțelese de Sfinții Părinţi ca o exprimare figu- 
rată a adevărului că la această judecată totul va fi cunoscut și descoperit. După dogma- 
tistul ortodox Silvestru de Canev, Sfinţii Părinţi au înţeles prin „cărţile deschise” că 
„toate faptele și gândurile oamenilor vor fi înfățișate în așa lumină de Judecătorul cel 
atotputernic, atotvăzător și atotștiutor, și cercetate cu atâta pătrundere, încât nu numai 
îngerii, care vor lua parte la judecată ca martori, ci chiar și cei ce se vor judeca vor 
vedea perfect tot ceea ce au făcut și vor recunoaște negrăita dreptate a judecății și sen- 
tinţei lui Hristos. 

Locul judecății va fi pământul transfigurat, unde au trăit oamenii până a nu-și schimba 
chipul și unde Fiul lui Dumnezeu a fost batjocorit și umilit, pentru ca acum tot acolo 
să fie preamărit și preaînălțat. 

O dată cu judecata universală încetează împărăţia harului și începe împărăția mări- 
rii Fiului lui Dumnezeu (Ap 11, 15), Căruia Tatăl I-a supus toate, iar Fiul Însuşi se va 
supune Celui ce I-a supus toate, „spre a fi Dumnezeu totul în toate” (1 Co 15, 28). 

MILENISMUL SAU MILENARISMUL 


Deși între Parusia Domnului și judecata obștească va trece foarte puţin timp, încă 
în antichitate unii eretici au învățat că între aceste două evenimente există un interval 
de timp de o mie de ani. După ce Mântuitorul va veni pe pământ a doua oară, îl va 
nimici pe diavol, îi va învia pe cei drepți și va întemeia o nouă împărăție, în care va 
domni cu cei drepți o mie de ani. La sfârșitul acestui timp, vor învia și ceilalți morți, 
după care va urma judecata universală. Această învățătură poartă numele de milenism 
(milenarism), sau hiliasm (de la cuvântul grecesc Ai iov = o mie). 

Sub aspectul unui milenarism vulgar, care învaţă că la a doua Sa venire, Hristos va 
restabili lerusalimul în toată măreția lui, va reintroduce legea mozaică, iar drepții se 
vor bucura de toate plăcerile pământești, această învățătură a fost profesată de ereticul 
Cerint, de ebioniţi, montaniști, apolinariști și alții. Sub aspect spiritual, milenismul a 
fost acceptat chiar de unii Părinți și scriitori bisericești, ca: Papia, Iustin Martirul, Iri- 
neu, Ipolit, Tertulian, Lactanţiu și alții. În antichitate, milenismul a fost combătut de 
presbiterul Caius din Roma, de Origen, Dionisie de Alexandria și alții. Prin veacul al 
IV-lea, el a dispărut, dar a reapărut la unele secte, iar în zilele noastre este predicat cu 
vigoare de unele denominațiuni creștine și de studenţii în Biblie (mileniștii, martorii 
lui lehova) și alții. Drept temei scripturistic pentru învățătura lor, mileniștii folosesc 
capitolul 20 din Apocalipsă, unde se vorbește de împărăţia de o mie de ani (v. 4 și v. 6), 
pe care însă îl interpretează literal. Dar procedând astfel, ei vin în contrazicere cu alte 
texte din Sfânta Scriptură, deoarece Apocalipsa e o carte profetică și nu poate fi inter- 
pretată nicidecum în acest fel, căci în cazul acesta se nesocotește învățătura Sfintei Scrip- 
turi în ansamblul ei. În special, învățătura milenistă este greşită din următoarele motive: 

1. Afirmația că vor fi două învieri ale morţilor, la o distanță de o mie de ani una de 
alta, n'are nici un temei, deoarece în Sfânta Scriptură, peste tot unde se vorbește de 
învierea morților, se spune că toți morții vor învia deodată, cei ce au făcut cele bune, 
spre învierea vieții, iar cei ce au făcut cele rele, spre învierea osândirii (Mt 22, 30; Mc 
12, 25; Lc 20, 35; Flp 3,11; 1 Co 15, 23; 1 Tes 4, 17; În 5, 28-29). 

2. A doua venire a Domnului va fi urmată îndată de judecata universală, deci între 
Parusie și judecata universală nu va trece un timp de o mie de ani (Mt 25, 30 ș.u.). 

3. Luând în considerare expresiile din Apocalipsă 20, 5-6: întâia înviere și moartea a 
doua, în mod logic trebuie să admitem că există și învierea a doua şi moartea întâia, aşa- 
dar, există două morţi şi două învieri. Învierea întâi este renașterea sau învierea omu- 
lui prin Botez, la o nouă viaţă, iar învierea a doua este învierea cea de obște, sau gene- 
rală. De asemenea, moartea întâi este moartea trupească, iar moartea a doua este osân 
da veșnică. 

4. Împărăţia de o mie de ani de care se vorbeşte în Apocalipsă este identică cu Îm- 
părăţia cerurilor, Împărăţia lui Dumnezeu sau Împărăția lui Hristos (Mt 3, 2; Ef 5, 5; 
Col 1, 13; 2 Tim 4, 1; Ap 12, 10), căreia Mântuitorul i-a pus temelia și care a crescut și 
s'a dezvoltat precum rezultă din numeroase parabole. În această Împărăție domnește 
Hristos, iar intrarea în ea se face prin Taina Botezului, prin care cel botezat înviază la 

o viață nouă. Așadar, învierea cea dintâi de care vorbește Apocalipsa înseamnă renașterea 
prin Taina Botezului a celor ce erau morți sufletește și care au înviat la o nouă viață, cu 
ei Mântuitorul având să domnească până la sfârșitul veacurilor. 

Deci împărăţia de o mie de ani a lui Hristos de care vorbește Apocalipsa, este iden- 
tică cu Împărăţia lui Hristos sau a harului, întemeiată de El pe pământ, care va dura 
până la a doua Sa venire. 

5. Durata Împărăției lui Hristos de care vorbește Apocalipsa e precizată ca având o 
mie de ani. Dar acest număr, mai ales într'o carte profetică, nu trebuie înțeles aritme- 
tic, ci simbolic, însemnând o perioadă de timp mai lungă. Unii exegeţi (ca bunăoară 
profesorul Dr. Vasile Gheorghiu) traduc termenul 1iA lov cu mii de ani, aşadar împără- 
ţia de mii de ani, ceea ce redă mai exact sensul acestui text. 

Dar mileniștii nu se mulțumesc numai cu atât, ci susțin că data începutului mile- 
niului poate fi stabilită. De aceea, ei s'au hazardat să fixeze acest început prin calcule 
de-a dreptul puerile și ridicole, aceasta însemnând în același timp și o precizare a datei 
venirii a doua a Domnului, care nicidecum nu poate fi cunoscută. Dar toate datele sta- 
bilite de ei s'au dovedit iluzorii, încât în cele din urmă mulți dintre ei, după eșecurile 
suferite, au renunțat să mai stabilească această dată, despre care Mântuitorul a spus că 
nimeni nu o cunoaște, nici îngerii din ceruri, nici Fiul, ci numai Tatăl (Mt 24, 36). 


Sfârşitul lumii; cer nou și pământ nou 


( egatee a creat lumea, imprimându-i putinţa de ajunge la desăvârșire; de aceea, 
ea va trebui să primească un alt chip decât cel al lumii căzute, pentru ca, la obșteasca 
înviere și după judecata universală, când fiecare om va fi răsplătit sau pedepsit în con- 
formitate cu faptele sale, întreaga creatură, în solidaritate, să fie ridicată la plenitudinea 
vieţii, potrivit planului divin, pentru ca „Dumnezeu să fie totul în toate” (1 Co 15, 28). 

Fiind ființa spirituală necreată, veșnică și absolută, Dumnezeu nu este supus schim- 
bării și, precum nu are început, nu are nici sfârșit, în timp ce lumea în chipul ei actual, 
ca și omul, va avea un sfârșit, fiind supusă unei prefaceri și schimbări totale. Despre 
eternitatea lui Dumnezeu și temporalitatea lumii, psalmistul zice: „Întru început, Tu, 
Doamne, ai întemeiat pământul, şi lucrurile mâinilor Tale sunt cerurile. Acelea vor pieri, iar 
Tu vei rămâne. Toate ca o haină se vor învechi și ca pe un veșmânt le vei înfăşura şi se vor 
schimba; iar Tu același ești, și anii Lăi nu se vor sfârși” (Ps 101, 26-28). 

Dar după cum sfârșitul omului nu înseamnă nimicirea lui sau distrugerea totală a 
ființei sale, ci începutul unei noi vieţi, așa și lumea nu va fi nimicită, ci schimbată, 
transformată într'o lume nouă, pe măsura ființei omenești renăscute prin înviere, în 
această nouă creație urmând să domnească o deplină desăvârșire fizică și moral-spiri- 
tuală. Astfel, Sfântul loan, în Apocalipsă 21, 1, spune: „Și am văzut un cer nou și un 
pământ nou. Căci cerul dintâi şi pământul dintâi au trecut, iar marea nu mai este”. La fel, 
Sfântul Apostol Pavel spune: „Căci chipul acestei lumi va trece” (1 Co 7, 31); iar Sfântul 

Apostol Petru zice: „Atunci cerurile vor pieri cu vuiet mare, stihiile arzând se vor desface, şi 
pământul şi lucrurile de pe el vor arde cu totul” (2 Ptr 3, 10). La fel, Sf. Chiril al lerusalimu- 
lui spune: „Lumea aceasta se sfârșește, și lumea aceasta creată se înnoiește. Pe pământ 
s'au răspândit tot felul de păcate... Pentru ca să nu rămână acest lăcaș minunat plin de 
fărădelegi, trece lumea aceasta, spre a se arăta alta mai bună”. În sensul Sfântului Apos- 
tol Pavel, Fericitul Augustin spune că lumea aceasta va trece nu în înțeles de distru- 
gere totală, ci în acela de schimbare a feței lucrurilor. 

Schimbarea acestei lumi este strâns legată de însușirile pe care le vor avea trupurile 
oamenilor după înviere. De aceea, când trupurile se vor preface, devenind duhovnicești, 
și chipul acestei lumi se va preface: pământul se va spiritualiza, pentru ca drepții să 
aibă o locuinţă potrivită pentru slava la care sunt chemați, precum spune Sfântul Simeon 
Noul Teolog. Atunci nădejdea făpturii, supusă deșertăciunii din pricina omului, se va 
împlini: „... că și făptura însăși se va slobozi din robia stricăciunii, spre libertatea măririi fii- 
lor lui Dumnezeu” (Rm 8, 21). 

Deoarece sfârșitul lumii se află în strânsă legătură cu a doua venire a Mântuitoru- 
lui și cu judecata universală, timpul când se vor întâmpla acestea ne rămâne necunos- 
cut. Mântuitorul, vorbind ucenicilor Săi despre acest sfârșit, ca și despre a doua Sa 
venire, le-a spus acestora: „ar de ziua și de ceasul acela nimeni nu ştie... fără numai Tatăl” 
(Mt 24, 36). lar când, înainte de Înălțare, ucenicii L-au întrebat dacă în acel an va așeza 
împărăția lui Israel, adică dacă atunci va veni să întemeieze noua Sa Împărăție, Mân- 
tuitorul le-a răspuns: „Nu este al vostru să știți anii sau timpurile pe care Tatăl le-a pus întru 
a Sa stăpânire...” (FA 1, 7). 

Vorbind despre sfârșitul lumii, Sfântul Apostol Petru își exprimă nădejdea că, potri- 
vit făgăduinţelor Sale, Dumnezeu va întocmi „ceruri noi și pământ nou” (2 Ptr 3, 13), iar 
Sfântul Apostol loan spune că a văzut „un cer nou și un pământ nou, după ce cerul dintâi 
și pământul cel dintâi au trecut” (Ap 21, 1). Desigur, aceste expresii arată că lumea nu va 
fi definitiv distrusă, ci numai schimbată, transformată, transfigurată, în ea stabilin- 
du-se o nouă ordine de viață. Desigur, nu e ușor să ne pronunțăm asupra sensului 
acestor expresii, cu toate că numeroși Sfinți Părinţi s'au străduit să le explice înțelesul. 
Totuși, pe temeiul celor afirmate de ei, putem înțelege că lumea reînnoită va fi o lume 
desăvârșită și incoruptibilă, cuprinzând bunătăţi și frumuseți nebănuite, despre care 
Sfântul Apostol Pavel zice: „Ceea ce ochiul n'a văzut și urechile nu au auzit și la inima omu- 
lui nu s'a suit, acelea le-a gătit Dumnezeu celor ce-L iubesc pe EI” (1 Co 2, 9). Dintr'o lume 
exterioară omului, ea va deveni într'un anume sens o lume interioară, arătându-se în 
mare măsură drept un conţinut sufletesc al celor drepţi. Frumusețea și măreția ei vor 
fi neînchipuite, deoarece împărtășindu-se de lumina dumnezeiască, va radia această 
lumină, îmbrăcând în ea pe cei ce o vor locui. Lumina ei va face să strălucească și mai 
mult pe cei drepți, încât aici, precum spune Mântuitorul, „drepții vor străluci ca soarele 
în împărăția Tatălui lor” (Mt 13, 43). 

După cuvintele Sfântului Apostol Petru, în noua lume transfigurată va locui drept- 
atea (2 Ptr 3, 13). Aceasta înseamnă că relațiile dintre oameni și dintre oameni și Dum- 
nezeu vor fi așezate pe temelia dreptății, iar virtutea iubirii le va încorona. Între oameni 
nu vor mai fi privațiuni, tensiuni, suspiciuni, invidie și vrajbă, ci o pace și armonie 

desăvârșită, fiecare fiind în pace cu sine însuși, cu semenii și cu Dumnezeu. Aceasta e 
pacea lui Dumnezeu, „care covârșeşte toată mintea” (Flp 4, 2), pace eternă, condiția ordi- 
nii și armoniei. În această lume, în care Dumnezeu va fi „totul în toate” (1 Co 15, 28), 
îngerii și oamenii Îl vor lăuda neîncetat pe Dumnezeu, izvorul frumuseții, desăvârșirii, 
dreptății și iubirii cu care vor fi în continuare în veci. 


VIAŢA DE VECI 


Viaţa de veci, viaţa veșnică sau viaţa veacului ce va să fie, cum este numită în arti- 
colul XII din Simbolul Credinței, este viața pe care o vor trăi atât drepții, cât și păcătoșii, 
după judecata universală. Deși în anumite privințe ea se va asemăna cu viața suflete- 
lor de după judecata particulară, totuși între aceste vieți va fi deosebire. Deosebirea va 
consta în faptul că după judecata universală atât fericirea drepţilor, cât și nefericirea 
păcătoșilor vor crește extensiv, cât și intensiv. Extensiv vor crește deoarece în viața 
veșnică atât fericirea, cât și nefericirea vor fi trăite de suflet împreună cu trupul, deci 
de persoană în unitatea ei psiho-fizică, ele crescând în măsura în care și trupul a parti- 
cipat la săvârșirea faptelor bune sau rele. Intensiv vor crește, deoarece vor fi simţite 
într'o măsură mai mare decât atunci când simţea numai sufletul. 

Deși posedăm unele date din Revelaţie, noi nu suntem în măsură să cunoaștem și 
să înțelegem pe deplin viața pe care o vor duce cei a căror soartă a fost stabilită defini- 
tiv la judecata universală. În această privință, Sfântul Grigorie de Nyssa zice: „Nici 
bunătăţile promise celor ce au viețuit drept nu sunt acelea care să poată fi descrise prin 
cuvinte... nici viața de durere a celor păcătoși nu este egală cu vreo suferință care întris- 
tează aici”, iar Sfântul loan Damaschin spune: „După înviere, timpul nu se va mai 
măsura în zile și nopți. Va fi mai degrabă o singură zi continuă, când Soarele dreptății 
va străluci lumina peste cei drepți. Pentru cei păcătoși va fi o noapte adâncă, fără de 
sfârșit”. 

Și aici trebuie să menţionăm că nici fericirea drepţilor, nici nefericirea păcătoșilor 
nu vor avea aceeași măsură, ci vor avea grade diferite, după vrednicia sau nevrednicia 
pe care fiecare a dovedit-o în viața pământească. Însuşi Mântuitorul spune: „În casa 
Tatălui Meu multe locașuri sunt” (În 14, 2); iar Sfântul Apostol Pavel zice: „Fiecare va 
primi plata după lucrul său” (2 Co 5, 10). 

Referindu-se la viața de veci a celor drepţi, Sfântul Grigorie de Nyssa spunea că 
tendința continuă a acestora este realizarea unei uniri cât mai depline cu Dumnezeu, 
lucrare care n'are limită, căci ea continuă la infinit. Este vorba aici de un urcuș duhov- 
nicesc neîncetat al drepţilor (epectază), care pentru ei este un motiv de continuă fericire. 
Aceasta înseamnă că iubirea față de Dumnezeu care le copleșește ființa sporește fără 
sfârșit și în lumea veșniciei. 

Cât priveşte pe cei păcătoși, ei vor avea o veșnică existenţă nefericită, lipsită de comu- 
niune cu oamenii și cu Dumnezeu, petrecând împreună cu diavolii și cu cei ce-i slujesc. 
Acolo ei sunt roși de „viermele cel neadormit” și îndură „plângerea şi scrâșnirea dinților”. 

Viața drepţilor și păcătoşilor a fost descrisă paralel cu multă ingeniozitate de Sfân- 
tul Chiril al Alexandriei: „Drepţii dănțuiesc, păcătoşii sunt legați. Drepții cântă, păcătoşii 

se tânguiesc... Drepţii au cântarea, păcătoșii prăpastia. Drepţii în sânurile lui Avraarn, 
păcătoşii în torentele de foc ale lui Veliar. Drepţii în odihnă, păcătoșii în osândă. Drep- 
ţii se răcoresc, păcătoșii ard. Drepţii se veselesc, păcătoșii se usucă de întristare... Pe 
drepți îi va desfăta vederea lui Dumnezeu, pe păcătoși îi va întrista vederea focului. 
Drepţii în cămara de nuntă, păcătoşii în haosul infinit. Drepții în lumini, păcătoșii în 
întunecimea furtunii. Drepţii, cu îngerii, păcătoșii cu diavolii. Drepţii în mijlocul lumi- 
nii, păcătoşii în mijlocul întunericului. Drepţii mângâiați de Mângâietorul, păcătoşii 
chinuiți de demoni. Drepţii în fața tronului Stăpânului păcătoşii, în fața întunericului 
chinuitor. Drepţii văd pururea fața lui Hristos, păcătoşii stau pururea în fața diavolu- 
lui. Drepții sunt inițiați de îngeri, păcătoșii de demoni... Drepții în cer, păcătoșii în abis” 
(Omil 14, Despre ieșirea sufletului și despre a doua venire a Domnului, la D. Stăniloae, Teo- 
logia Dogmatică Ortodoxă, vol. Il, pag. 459). 


CHINURILE VEȘNICE ALE PĂCĂTOȘILOR 


Învățătura Bisericii noastre bazată pe Revelaţie afirmă că, deși calitatea şi cantitatea 
pedepselor iadului nu sunt aceleași pentru toți păcătoșii, ele fiind în funcție de gradul 
de răutate a faptelor și intențiilor celor ce le-au făcut, pedepsele iadului sunt veșnice (Mt 
25, 46; Mc 9, 44; Ap 14, 11; 20, 10; Mărt. Ort. 1, 60). Sfântul Chiril al Ierusalimului spune 
că la înviere păcătoșii primesc trupuri veșnice, spre a putea suferi astfel osânda păca- 
telor lor, ca să nu se mistuie niciodată, arzând în focul veșnic, iar Sfântul loan Gură de 
Aur zice că orice pedeapsă din viața pământească se sfârșește o dată cu viața, pe când 
ale vieţii de dincolo sunt veșnice. 

Veșnicia pedepselor iadului a fost uneori negată și în antichitatea creștină și chiar 
astăzi, de unii teologi protestanți și de unele secte. Dar nu toți cei ce o contestă explică 
sfârșitul chinurilor veșnice în același fel și nici nu invocă aceleași motive atunci când o 
contestă. Astfel, unii spun că numai drepții vor trăi veșnic în fericire, în timp ce păcătoșii 
vor fi nimiciți la judecata universală, iar fiind nimiciți, vor scăpa astfel de pedepsele lor. 

Alţii cred însă că păcătoșii din iad vor suferi numai un timp oarecare — mai scurt 
sau mai lung — după gravitatea păcatelor lor. Prin suferințele pe care le îndură în iad 
ei se curățesc, după care vor fi restabiliți în starea de fericire pe care o vor avea drep- 
ţii. La această restabilire vor ajunge chiar și demonii, încât în cele din urmă va fi o resta- 
bilire a tuturor (&NOK&TAOTAOLG Tov TăvTwv). Această învățătură, numită apocastază, a 
fost profesată de Origen, iar în timpurile mai noi, chiar de unii teologi ruși, ca: N. Ber- 
diaev, S. Bulgakov, VI. Soloviev și alții. 


În general, cei ce neagă veșnicia pedepselor iadului invocă următoarele motive: 


1. Dumnezeu fiind bun, zic aceștia, bunătatea Lui este incompatibilă cu veșnicia 
pedepselor, încât El, mai curând sau mai târziu, trebuie să-i ierte pe toți păcătoșii și 
să-i scoată din iad. 

Teologii ruși S. Bulgakov și VI. Soloviev, plecând de la cuvintele Sfântului Apostol 
Pavel: „Dumnezeu i-a închis pe toți oamenii în răzvrătire, ca pe toți să-i miluiască” (Rm 11, 
32), afirmă că mila și bunătatea lui Dumnezeu depășesc orice răzvrătire a omului, fapt 

pentru care oricât de aspru şi de drept ar fi, nu-l poate ține pe om veșnic în iad. N. Ber- 
diaev justifică și el respingerea chinurilor veșnice pe baza bunătăţii lui Dumnezeu și a 
iubirii creștine. El aduce însă și un argument personal: cum ar putea accepta raiul pen- 
tru el, când ştie că părinții, fraţii și prietenii lui sau persoane oricât de necunoscute tre- 
buie să fie în iad? Pe de altă parte, dacă sunt creștini care în viața pământească nu se 
simt bine știind pe unii fraţi de ai lor în suferință, cu atât mai mult ei nu vor fi lipsiți 
de astfel de sentimente nici în viaţa viitoare. Aceasta înseamnă că știindu-i pe fraţii lor 
în iad, chiar dacă ei ar fi în rai, ar suferi din pricina stării acelora, iar atunci raiul n'ar 
mai fi un loc și o stare de fericire. De aceea, spre a înlătura acestea, Dumnezeu trebuie 
să aducă un sfârșit pedepselor iadului, sfârșit despre care trebuie să știe drepții, spre a 
nu mai suferi pentru fraţii lor din iad. Ei se vor linişti numai când vor avea siguranța 
că frații lor din iad vor ajunge totuși în rai. 

2. Deoarece Dumnezeu e drept, El nu-i poate pedepsi pentru vecie pe păcătoși, căci 
aceștia au făcut păcate în timp, și încă într'un timp relativ scurt și în felul acesta ar fi o 
disproporţie între faptă și răsplată. Cu alte cuvinte, oricât de păcătos ar fi omul, ar fi 
nedrept ca pentru păcatele săvârșite într'o viață de câteva zeci de ani, deci într'un in- 
terval de timp atât de scurt, să îndure pedepse pentru veșnicie. 

3. Înţelepciunea lui Dumnezeu nu îngăduie ca El Însuși să-Şi zădărnicească planul 
după care a creat lumea și omul. El l-a creat pe om pentru ca acesta să fie fericit, iar 
pedepsindu-l pentru veșnicie, înseamnă că aceasta ar fi împotriva scopului creaţiei. 


Răspunsul la aceste obiecții se poate rezuma în următoarele: 


1. Datorită bunătăţii Sale, „Dumnezeu voiește ca toți oamenii să se mântuiască și la cu- 
noștința adevărului să ajungă” (a Tim 2, 4). Chiar din acest motiv, prin harul Său, El oferă 
tuturor oamenilor posibilitatea să se mântuiască, iar aceasta unii o pot face chiar în 
ceasul al unsprezecelea, deci până la sfârșitul vieții lor pământești. Dar sunt unii oa- 
meni care disprețuiesc ajutorul divin și nu vor să cunoască și să se apropie de Dumne- 
zeu, ci trec în lumea cealaltă în aceeași stare de nepăsare sau de răzvrătire. Ei sunt deci 
în mod voit propria cauză a nefericirii lor. 

Este inacceptabilă afirmaţia că suferințele celor din iad ar produce suferințe celor 
din rai, de vreme ce aceștia știu bine că cei din iad au refuzat până în ultima clipă a vie- 
ţii lor ajutorul divin și că numai prin îndârjirea lor au ajuns în iad. Dacă în lumea vii- 
toare „locuiește dreptatea” (2 Ptr 3, 13), păcătoșii din iad nu pot inspira nici milă, nici 
compătimire celor din rai, căci numai ei singuri sunt vinovați de soarta lor, fiindcă au 
respins cu încăpățânare, din propria lor voinţă, orice ajutor spre a se mântui, și conti- 
nuă în această stare. 

2. În privința raportului dintre dreptatea dumnezeiască și veșnicia pedepselor, tre- 
buie precizat că răsplata nu se măsoară după durata sau timpul în care s'au săvârșit 
faptele, ci după bunătatea sau răutatea acestora... Astfel, cu cât un păcat este mai grav 
atât prin felul lui, cât și prin repetarea lui, ori prin suferințele provocate unei mulțimi 
mai mari de oameni, cu atât și pedeapsa pentru el trebuie să fie mai mare. lar gravita- 
tea este în funcție de starea sufletească a celui înrăit, deci tot astfel trebuie să fie și pe- 
deapsa. Omul fiind însă o ființă mărginită, nu e în stare să suporte opedeapsă nelimitată 

după intensitate, dar trăind în veșnicie, poate suporta o pedeapsă nelimitată în extensi- 
une sau în timp. Deci nu se poate spune că pentru o mare nelegiuire sau pentru un 
număr nesfârșit de nelegiuri, ale căror victime au fost mii și milioane de oameni, deși 
săvârșite într'un timp scurt, cel vinovat să nu primească o pedeapsă veșnică. 

3. E adevărat că Dumnezeu l-a creat pe om spre a-l împărtăși de fericire, dar nu l-a 
creat ca să-l facă fericit cu de-a sila, ci l-a înzestrat cu voință liberă în virtutea căreia el 
poate urma sau poate refuza să meargă pe calea care duce la fericire. În cazul că refuză, 
o face aceasta din propria lui voință, vina fiind numai a lui. Adresându-se fariseilor și 
cărturarilor, Mântuitorul Hristos a spus: „lerusalime, Ierusalime, care-i omori pe prooroci 
şi-i ucizi cu pietre pe cei trimişi la tine; de câte ori am vrut să adun pe fiii tăi, precum cloşca 
puii săi sub aripi, şi n'ați vrut !” (Mt 23, 37). 

Refuzând până la sfârșitul vieții chemarea la mântuire, omul se face vrednic de 
pedepsele veșnice nu numai pentru nelegiuirile pe care le-a făcut, ci și pentru încăpă- 
ţânarea și refuzul continuu de a asculta chemarea și de a urma calea întoarsă a fiului 
rătăcit. În schimb, cei ce merg pe drumul care duce la fericire îşi realizează scopul pen- 
tru care au fost creați. Aceștia sunt oamenii cei drepți, indiferent de numărul lor, și ast- 
fel în ei scopul pentru care a fost creat omul nu este zădărnicit, iar înțelepciunea dum- 
nezeiască rămâne neatinsă. 

Condamnând învățătura origenistă potrivit căreia pedepsele iadului vor avea sfârșit, 
Sinodul V ecumenic a hotărât următoarele: „Cel ce zice sau crede că pedepsirea diavolilor 
şi a oamenilor păcătoşi este numai temporală şi va avea oarecând un sfârșit, să fie anatema !”. 

Pe lângă acestea, trebuie să subliniem că iadul nu este compus din suflete pe care le refuză 
Dumnezeu, ci, dimpotrivă, din cei care refuză iubirea lui Dumnezeu. 

